
Snow îşi testă regulatorul de presiune, probă ambele supape şi îşi 
plimbă mâinile de-a lungul suprafeţei lucioase a costumului de 
neopren. Totul era în ordine, exact ca la ultima verificare, făcută cu 
şaizeci de secunde mai înainte. 

— Incă cinci minute, spuse sergentul care coordona scufundările, 
reducând la jumătate viteza şalupei. 

— Grozav, se auzi vocea sarcastică a lui Fernandez, acoperind 
zgomotul puternicului motor diesel. Pur şi simplu, grozav. 

Nimeni altcineva nu scoase nici un cuvânt. Snow observase deja că 
pălăvrăgelile păreau să se încheie când echipa se apropia de un sit. 

işi aruncă ochii înapoi, dincolo de pupă, către spuma care 
acoperea apele râului Harlem, formând un triunghi maroniu în urma 
elicei. In zona aceea, albia era largă şi undele se scurgeau molcom 
sub ceața firavă, cenuşie, a dimineţii de august. Işi îndreptă privirea 
către țărm, strâmbându-se puţin când gluga de cauciuc îl ciupi de 
pielea gâtului. Blocuri impozante de apartamente, cu ferestrele 
sparte. Faţade fantomatice de depozite şi de fabrici. Un teren de joacă 
părăsit. Nu, nu părăsit cu desăvârşire: un singur copil, legănându-se 
agăţat de un cadru ruginit. 

— Ei, scafandrule, i se adresă vocea lui Fernandez. Verifică dacă ți- 
ai pus pamperşii. 

Snow se trase de extremităţile mânuşilor şi continuă să se uite 
către țărm. 

— Ultima dată când am lansat un boboc într-o scufundare ca asta, 
continuă celălalt, s-a scăpat în costum. Hristoase, ce mizerie. L-am 
pus să stea pe cadrul pupei cât a ţinut drumul până la bază. Şi asta 
se-ntâmpla lângă Insula Libertăţii. O nimica toată în comparaţie cu 
Cloaca. 

— Tacă-ţi gura, Fernandez, spuse sergentul, cu blândeţe. 

Snow continuă să privească dincolo de pupă. Când renunţase la 
statutul de simplu poliţist din NYPD! transferându-se la Scuba?, făcuse 
o mare greşeală: menţionase că lucrase, o vreme, pe un vas care 
făcea scufundări în Marea lui Cortez’. Aflase prea târziu că mai mulţi 
membri ai echipei Scuba fuseseră scufundători în marina comercială, 
ocupându-se de întinderea cablurilor şi de întreţinerea conductelor, 

> Numele echipei de scafandri, identic cu cel al tehnicii de scufundare 
folosite, bazată pe folosirea tuburilor cu aer comprimat. 

sau lucraseră pe platforme petroliere. Aceştia îi tratau pe scafandrii 
de genul lui cu indulgență, ca pe nişte mototoli neîndemânatici, cărora 
le plăcea apa limpede şi nisipul curat. Mai ales Fernandez avea grijă 
să-i aducă mereu aminte de asta. 

Şalupa se înclină puternic către tribord, în timp ce sergentul vira, 
apropiindu-se de țărm. Când se apropiară de aglomerarea de clădiri în 
construcţie de pe mal, opri motorul. Un mic tunel cu pereţi de 
cărămidă le apăru în faţa ochilor pe neaşteptate, întrerupând 
monotonia fațadelor de beton cenuşiu. Sergentul lăsă ambarcaţiunea 
să-l străbată, ieşind în semiîntunericul din partea cealaltă. Snow 
realiză că din apa tulburată se înălța un miros indescriptibil. Fără s-o 
vrea, ochii i se umplură de lacrimi şi îşi înăbuşi un acces de tuse. La 
provă, Fernandez privea înapoi, zâmbind cu subînţeles. Sub costumul 
lui descheiat, Snow văzu un tricou care purta motoul neoficial al 
echipei Scuba: „Ne scufundăm în rahat şi căutăm mortăciuni”. Numai 
că, de data asta, nu era vorba de nişte leşuri, ci de un colet ce 
conţinea un calup masiv de heroină, aruncat în noaptea precedentă 
de pe podul de cale ferată Humboldt, în timpul unui schimb de focuri 
cu poliţia. 

Canalul îngust era mărginit, pe ambele laturi, de câte un dig de 
beton. In faţa lor, o şalupă a poliţiei aştepta, cu motorul oprit, sub 
podul de cale ferată, legănându-se uşor printre dârele de umbră. 
Snow văzu că la bord erau două persoane: pilotul şi un bărbat scund şi 
îndesat, într-un costum prost croit, din stofă sintetică. Avea un început 
de chelie şi dintre buze îi ieşea un trabuc pătat de stropi de apă. işi 
ridică mai bine pantalonii, scuipă peste copastie şi îi salută ridicând o 
mână. 

Sergentul dădu din cap către şalupă. 

— la uitaţi-vă cine-i acolo. 

— Locotenentul D'Agosta, spuse unul dintre scafandrii de la provă. 
Probabil că-i groasă. 

— E groasă de fiecare dată când e împuşcat un poliţist, zise 
sergentul. 

Opri motorul, făcând şalupa să se rotească astfel încât cele două 
ambarcaţiuni ajunseră să plutească una alături de cealaltă. D'Agosta 
se retrase cu un pas înapoi, ca să vorbească cu echipa de scafandri. 
Când porni, şalupa poliţiei se lăsă pe o coastă din cauza greutăţii lui în 
mişcare şi Snow putu să vadă că apa aluneca pe lângă cocă lăsând în 
urmă o depunere uleioasă, de culoare verzuie. 

— Neaţa, zise D'Agosta. 

In întunericul de sub pod, locotenentul cu obraji de obicei rumeni îi 
privea clipind precum o vieţuitoare palidă din caverne, care se fereşte 
de lumină. 

— Vă ascult, domnule, zise sergentul care coordona scufundările, 


prinzându-şi un  profundimetru de încheietura mâinii. Care e 
problema? 

— Raidul s-a terminat prost, răspunse D'Agosta. S-a dovedit că 
tipul nu era decât un comisionar. A aruncat marfa de pe pod. Îşi ridică 
ochii către construcţia suspendată deasupra capetelor lor. Pe urmă a 
împuşcat un poliţist şi i-a sărit şi lui fundul în aer. Dacă reuşim să 
găsim calupul, putem închide cazul ăsta de rahat. 

Sergentul oftă. 

— Dacă tipul a fost ucis, de ce ne-aţi mai chemat? 

D'Agosta scutură din cap. 

— Ce, vrei să laşi acolo jos un calup de heroină de şase sute de mii 
de dolari? 

Snow îşi ridică ochii. Printre grinzile înnegrite ale podului se zăreau 
fațadele pârjolite ale clădirilor. O mie de ferestre murdare se holbau în 
jos, la râul pustiu. Mare păcat, se gândi el, că acel comisionar a trebuit 
să arunce pachetul în golful Humboldt, cunoscut şi drept Cloaca 
Maxima, preluând numele celui mai important canal colector din 
centrul Romei Antice. | se mai spunea astfel şi din cauza depunerilor 
de fecale, sedimente toxice, animale moarte şi substanţe chimice 
poluante adunate de-a lungul secolelor. Un metrou hodorogi deasupra 
capetelor lor, cutremurându-se şi scrâşnind. Şalupa îi trepidă sub 
picioare, iar suprafaţa scânteietoare a apei vâscoase păru să se 
zgâlţâie uşor, ca gelatina în formare. 

— OK, băieţi, auzi vocea sergentului. Ne scufundăm. 

Snow îşi făcu de lucru cu costumul. Ştia că e un scafandru de 
mâna-ntâi. Crescuse în Portsmouth, locuind, practic, pe fluviul 
Piscataqua şi, în decursul anilor, salvase două vieţi. Mai târziu, în 
Marea lui Cortez, vânase rechini, făcând scufundări tehnice la 
adâncimi de peste şaizeci de metri. Dar, chiar şi aşa stând lucrurile, 
nu era nerăbdător să intre în apă. 

Cu toate că nu mai fusese niciodată prin împrejurimi, la bază îi 
auzise de multe ori pe membrii echipei vorbind despre Cloacă. Era cel 
mai cumplit dintre toate locurile dezgustătoare în care trebuia să te 
scufunzi în New York; mai rău decât golful Arthur sau Hell Gate, ba 
chiar şi decât canalul Gowanus. Auzise că, pe vremuri, pe acolo 
curgea un afluent bogat al fluviului Hudson, care traversa Manhattan- 
ul chiar prin sudul Sugar Hill din Harlem. Dar deşeurile adunate 
veacuri de-a rândul, clădirile comerciale şi neglijenţa îl transformaseră 
într-o fâşie stătătoare, neclintită, de noroi; o ladă lichidă de gunoi, 
care înghiţea orice obiect imaginabil. 

Snow stătu la rând ca să îşi ia buteliile de oxigen din suportul de 
oţel inoxidabil, apoi se îndreptă către pupă, ridicându-le pe umeri. 
incă nu se obişnuise cu strânsoarea apăsătoare a costumului cu 
izolaţie termică. Cu coada ochiului, îl văzu pe sergent apropiindu-se. 


— Eşti gata? se auzi vocea lui scăzută, baritonală. 

— Cred că da, domnule, răspunse Snow. Ce se aude cu lămpile de 
cască? 

Sergentul se holbă el, fără nici o expresie. 

— Clădirile astea opresc toată lumina soarelui. O să avem nevoie 
de lămpi dacă vrem să vedem ceva, nu? 

Celălalt rânji. 

— N-ar ajuta la nimic. Apa din Cloacă are o adâncime de vreo patru 
metri. Sub ea se află trei metri, sau poate patru şi jumătate, de nămol 
în suspensie. Imediat ce îl atingi cu labele de scafandru se înalţă de 
parcă ar exploda. N-o să puteţi vedea nimic dincolo de vizor. Mai jos 
sunt nouă metri de mâl. Calupul trebuie să fie îngropat prin el, pe 
undeva. Acolo, jos, vezi cu mâinile. 

Se uită la Snow cântărindu-l din ochi şi ezită o clipă. 

— Uite ce e, îi spuse, cu voce joasă. N-o să fie ca scufundările alea 
de antrenament din Hudson. Te-am adus aici numai fiindcă Cooney şi 
Schultz sunt încă în spital. 

El dădu din cap. Fiecare dintre cei doi scafandri contactase câte o 
formă de „blastos” - blastomicoză, o infecţie fungică care ataca 
organele de dimensiuni mari - cu o săptămână înainte, în timp ce 
căutau un cadavru ciuruit de gloanţe într-o limuzină de pe fundul 
North River. Cu toate că li se făcea săptămânal o analiză obligatorie a 
sângelui pentru depistarea paraziţilor, sănătatea scafandrilor era 
şubrezită, an de an, de tot felul de boli ciudate. 

— E OK dacă stai deoparte de data asta, continuă sergentul. Poţi 
să rămâi aici, pe punte, să-mi dai o mână de ajutor la cablurile de 
ghidare. 

Snow îi privi pe ceilalţi scafandri în timp ce îşi fixau centurile cu 
greutăţi, îşi închideau toate fermoarele costumelor termoizolante şi 
coborau parâmele peste bord. Işi aminti prima regulă a echipei Scuba: 
„Toată lumea se scufundă”. In timp ce trecea cu repeziciune o 
frânghie printr-o scoabă, Fernandez le aruncă peste umăr o privire şi 
un zâmbet atotcunoscător. 

— Mă scufund, domnule, zise Snow. 

Sergentul îl privi fix preţ de o altă clipă îndelungată. 

— Aminteşte-ţi antrenamentul de bază. Dozează-ţi eforturile. Când 
ajung prima dată în nămolul ăla, scafandrii au tendinţa să-şi ţină 
respiraţia. N-o face, e cea mai rapidă cale către embolie. Nu-ţi umfla 
prea tare costumul. Şi, pentru numele lui Dumnezeu, nu da drumul 
frânghiei. In mâl, uiţi încotro s-o iei ca să urci. Dacă scapi frânghia, 
următorul cadavru pe care o să-l căutăm o să fie al tău. 

li arătă parâma de ghidare aflată cel mai aproape de pupă. 

— Asta e a ta. 

Incetinindu-şi ritmul respirației, Snow aşteptă până când i se puse 


casca pe cap şi i se ataşară tuburile. Apoi, după o verificare finală, 
trecu peste bord. 

Chiar şi din adăpostul cald şi înăbugşitor al costumului strâmt, 
termoizolant, apa părea stranie; vâscoasă şi siropoasă, nu-i curgea pe 
lângă urechi şi nu i se învolbura printre degete. Deplasarea era un 
adevărat efort, de parcă ar fi înotat într-o cuvă cu ulei. 

Strânse mai tare frânghia şi îşi permise să se scufunde la vreo doi 
metri sub suprafaţă. Chila şalupei, aflată deasupra capului său, 
dispăruse deja, înghițită de norul de particule infime care umplea 
lichidul din jur. Işi roti privirile prin lumina slabă, verzuie. Chiar în faţa 
ochilor, îşi zări mâna înmănuşată, încleştată de frânghie. La o distanţă 
ceva mai mare, îşi desluşi cealaltă mână, întinsă cât era de lungă şi 
sondând apa. In spaţiul dintre ele atârnau o infinitate de fire de praf. 
Sub picioare nu vedea decât bezna. Ştia că, în întunecimea aceea, cu 
şase metri mai jos, se întindea plafonul unei lumi total diferite: 
tărâmul mâlului dens şi cleios. 

Pentru prima oară în viaţa lui, Snow realiză cât de necesare îi erau 
lumina soarelui şi apa curată ca să se simtă în siguranţă. Chiar şi la 
cincizeci de metri adâncime, apele Mării lui Cortez erau limpezi, iar 
lumina lanternei dădea senzaţia de libertate şi de spaţiu. Se lăsă să se 
afunde cu încă vreo doi metri, strecurându-şi privirile prin întunericul 
de dedesubt. 

Pe neaşteptate, văzu, sau avu impresia că văzuse, prin curenţi 
slabi de la extremitatea câmpului său vizual, o ceaţă densă 
întinzându-se sub el; o suprafaţă ondulată, brăzdată de vine. Era 
stratul de nămol. Se scufundă către ea, simţindu-şi neliniştea 
înnodându-i-se în stomac. Sergentul îi spusese că oamenii îşi 
imaginau adesea că văd tot felul de lucruri în apele vâscoase. Uneori 
era greu de spus ce era real şi ce nu. 

Piciorul său atinse bizara suprafaţă plutitoare - trecu prin ea - şi, în 
aceeaşi clipă, un nor tulbură apa, întunecându-i pe deplin vederea. 
Intrând pentru o clipă în panică, Snow strânse pe bâjbâite parâma de 
ghidare. Gândul la zâmbetul plin de subînţelesuri de pe chipul lui 
Fernandez îl ajută să se calmeze şi continuă să coboare. Fiecare 
mişcare stârnea un nou vârtej de lichid întunecat care i se învolbura în 
faţa vizorului. Realiză că încerca să îl evite ţinându-şi instinctiv 
răsuflarea şi se strădui să respire prelung şi regulat. „Ce porcărie, se 
gândi. E prima mea scufundare adevărată alături de echipă şi sunt, 
practic, neajutorat.” Se opri o clipă, controlându-şi respiraţia şi silind-o 
să reintre într-un ritm constant. 

Se lăsă în josul parâmei cu câte un metru o dată, evitând mişcările 
inutile şi încercând să se relaxeze. Descoperi, cu o oarecare surpriză, 
că era totuna dacă îşi ţinea ochii închişi sau deschişi. In minte îi 
stăruia gândul la stratul gros de mâl care aştepta sub picioarele lui. 


Obiectele erau acolo, încastrate, aidoma insectelor din chihlimbar... 

| se păru, dintr-odată, că atinsese fundul cu picioarele. Dar nu 
semăna cu nici un fund de mare pe care îl mai simţise vreodată sub 
tălpi. Părea să se descompună; ceda sub greutatea lui, opunând 
rezistenţa dezgustătoare a unei suprafeţe elastice şi ridicându-i-se pe 
nesimţite până la glezne, apoi până la genunchi, apoi până la piept, 
de parcă s-ar fi afundat în nişte nisipuri mişcătoare. Peste o clipă îi 
ajunsese deasupra capului, el era dedesubt şi continua să coboare, 
acum mai încet, învăluit deplin în mâlul pe care nu-l vedea, dar pe 
care îl simţea apăsându-i din toate părţile costumul de neopren. Işi 
auzea propria expiraţie în timp ce bulele de aer îşi croiau drumul către 
suprafaţă; nu cu iuţeala cu care era obişnuit, ci rostogolindu-se încet, 
bolborosind. Pe măsură ce cobora, mâlul părea să opună tot mai 
multă rezistenţă. Cât de mult trebuia să se mai afunde în mizeria aia? 

Işi legăna mâna liberă încoace şi încolo, aşa cum fusese învăţat, 
răscolind nămolul. Dădea peste tot felul de lucruri. Fiind în beznă şi 
având mănuşi groase, îi era greu să spună ce anume erau: crengi, 
vilbrochene, grămezi periculoase de sârmă încâlcită, deşeuri adunate 
secole de-a rândul, captive în cimitirul de mâl. 

Incă trei metri, după care avea să se întoarcă la suprafaţă. Pe 
urmă, nici măcar nemernicul de Fernandez n-ar mai fi avut de ce să 
zâmbească cu subînţeles. 

Braţul pe care îl legăna i se lovi de ceva, pe neaşteptate. Când 
trase de ceea ce îi ieşise în cale, obiectul pluti către el cu încetineală, 
opunând o rezistenţă care dădea de înţeles că nu avea o greutate 
neglijabilă. Snow îşi înfăşură parâma de ghidare în jurul cotului drept, 
apoi îl pipăi. Putea fi orice, cu excepţia unui calup de heroină. li dădu 
drumul, propulsându-se ca să se îndepărteze. 

Obiectul se răsuci în vârtejul lipicios format de labele de scafandru 
şi îl lovi în întuneric, peste vizor, desprinzându-i, pentru o clipă, 
regulatorul. După ce îşi recăpătă echilibrul, Snow începu să-şi plimbe 
mâna de-a lungul obiectului, căutând ceva de care să-l apuce să-l 
împingă într-o parte. 

Avu impresia că pătrundea într-o încâlceală. Poate că era o 
creangă mare. Dar, pe alocuri, părea inexplicabil de moale. Bâjbâi de- 
a lungul ei, simțind suprafeţe moi, proeminențe rotunjite, 
protuberanţe flexibile. Apoi, într-o străfulgerare, înţelese că pipăia un 
os. Nu unul singur, ci mai multe, unite prin tendoane rezistente şi 
flexibile. Erau rămăşiţele pe jumătate reduse la schelet ale unui 
animal, poate ale unui cal; dar, pe măsură ce continua să le pipăie, îşi 
dădu seama că nu puteau fi decât ale unui om. 

Un schelet uman. Se strădui din nou să-şi domolească respiraţia, 
să-şi lase mintea să judece cu luciditate. Bunul simţ şi deprinderile 
căpătate la antrenament îi spuneau că nu-l putea lăsa acolo. Trebuia 


să-l ducă sus. 

Se apucă să tragă parâma de ghidare prin articulaţia şoldului, 
înfăşurând-o apoi în jurul oaselor lungi atât de bine cât o putea face în 
mâlul gros. Işi închipuia că pe oase mai erau încă destul de multe 
cartilaje pentru ca scheletul să nu se dezmembreze în drum spre 
suprafaţă. Snow nu mai încercase niciodată să facă un nod cu 
degetele înmănuşate şi aflându-se într-un mâl negru ca smoala. Era 
ceva despre care sergentul nu pomenise în timpul antrenamentului de 
bază. 

Nu găsise heroina. Dar şi ăsta era un noroc neaşteptat: dăduse 
peste ceva important. Poate că era vorba de o crimă nerezolvată. 
Musculosul de Fernandez avea să turbeze de ciudă. 

Cu toate acestea, într-un fel, Snow nu simţea nici un fel de 
încântare. Tot ce-şi dorea era să iasă dracului mai repede din nămolul 
ăla. 

Răsufla precipitat, gâfâind, şi nu se mai străduia să-şi controleze 
respiraţia. Costumul era rece, dar, în momentul acela, nu se putea 
opri să-l umfle. Frânghia alunecă, aşa că mai făcu încă o încercare, 
ţinând scheletul aproape de el, în nămol, ca să fie sigur că nu avea să- 
| piardă. Se gândi iarăşi şi iarăşi la metrii de mâl de deasupra capului 
său, la vârtejul de noroi de deasupra mâlului, la apa vâscoasă prin 
care razele soarelui nu pătrundeau niciodată... 

Frânghia se înnodă, în sfârşit, iar el suspină în gând, a mulţumire. 
Urma să se asigure că era bine legat, după care trebuia să smucească 
de trei ori de parâmă, dând de ştire că găsise ceva. Pe urmă avea să 
urce, ţinându-se de ea, ieşind din oroarea aceea întunecată, ajungând 
pe şalupă şi apoi pe uscat, şi poate că avea să facă un duş de 
nouăzeci de minute, să se îmbete şi să se gândească cum să-şi 
recapete vechea slujbă. De începerea sezonului de scufundări nu-l 
mai despărţea decât o lună. Verifică frânghia, simțind că era bine 
înfăşurată în jurul oaselor mai lungi ale cadavrului. Mâinile lui urcară, 
verificând coastele, sternul, înfăşurând o porţiune mai mare a 
frânghiei în jurul oaselor şi asigurându-se că era bine strânsă, astfel 
încât să nu alunece când avea să fie trasă la suprafaţă. Continuă să-şi 
plimbe degetele tot mai sus, numai pentru a descoperi că şira spinării 
se termina pătrunzând în mizeria întunecată. 

Nici urmă de cap. şi retrase instinctiv mâna, după care realiză, 
într-o răbufnire de panică, că dăduse drumul parâmei de ghidare. işi 
roti braţele precum o moară de vânt şi se izbi de ceva: era scheletul. 
Se agăţă de el cu disperare, aproape îmbrăţişându-l, respirând uşurat. 
Se grăbi să-şi coboare mâinile în căutarea frânghiei, ţinându-se strâns 
de oasele lungi pe care le pipăia şi străduindu-se să-şi amintească de 
unde o legase. i 

Parâma nu era acolo. Se desfăcuse? Nu, ar fi fost imposibil. Incercă 


să mişte scheletul, să-l răsucească în căutarea frânghiei, şi simţi, pe 
neaşteptate, că furtunul de aer i se agăţase de ceva. Sări brusc 
înapoi, se dezorienta iarăşi şi simţi că închizătoarea măştii i se slăbea. 
Sub ea începea să se infiltreze ceva cald şi vâscos. Incercă să-l 
îndepărteze scuturând din cap şi simţi mai întâi că masca îi era 
smulsă, apoi un val de mâl care îi umplea ochii, îi invada nările, îi 
pătrundea în urechea stângă. Realiză, cu o groază crescândă, că se 
încâlcise în îmbrăţişarea macabră a unui a/ doilea schelet. Şi urmă 
panica, oarbă, dementă, pătrunzătoare. 
* 


De pe puntea şalupei poliţiei, locotenentul D'Agosta privea curios, 
dar cu detaşare, cum era tras la suprafaţă scafandrul novice. 
Priveliştea era remarcabilă: omul se zbătea, bolborosea scoțând ţipete 
pe jumătate înăbuşite de mâl, iar din costum i se scurgeau şiroaie 
galben-maronii, lăsând pete ciocolatii pe suprafaţa apei. Probabil că, 
la un moment dat, scăpase parâma; era norocos, extrem de norocos, 
fiindcă îşi regăsise drumul înapoi, către suprafaţă. D'Agosta aşteptă, 
răbdător, în timp ce scafandrul isterizat era adus la bord, scos din 
costum, spălat şi calmat. Il privi vomând peste bord - nu pe punte, 
observă aprobator locotenentul. Găsise un schelet. De fapt, după 
toate aparențele, două. Bineînţeles că nu pentru asta fusese trimis, 
dar nu era rău, mai ales pentru un începător. Avea să-i scrie bietului 
om o recomandare. Probabil că puştiul n-avea să păţească nimic, dacă 
nu inhalase vreuna dintre mizeriile care i se lipiseră de nări şi de buze. 
lar dacă asta se întâmplase... ei bine, trăiau nişte vremuri în care 
antibioticele făceau adevărate minuni. 

Când ajunse deasupra suprafeţei învolburate a apei, primul schelet 
mai era încă plin de mâl. Un scafandru îl trase alături de şalupa lui 
D'Agosta, îl înfăşură într-un năvod şi îl urcă pe punte. Fu ridicat peste 
copastie, hârşiind şi lăsând în urmă dâre de apă, şi alunecă pe o 
prelată întinsă la picioarele poliţistului, o captură sinistră. 

— Isuse, ai fi putut să-l clăteşti puţin, spuse D'Agosta, trăgându-se 
înapoi când simţi mirosul de amoniac. 

Odată ajuns la suprafaţă, scheletul intra sub jurisdicţia lui, iar el îşi 
dorea cu ardoare să-l fi putut trimite pur şi simplu înapoi, în locul de 
unde apăruse. Observase că acolo unde ar fi trebuit să fie căpăţâna 
nu era nimic. 

— Să-l spăl cu furtunul, domnule? întrebă scafandrul, întinzându-se 
către pompă. 

— Spală-te tu mai întâi. 

Omul avea o înfăţişare caraghioasă, cu un prezervativ rupt lipit de 
tâmplă şi cu noroiul şiroindu-i pe picioare. Doi scafandri se urcară la 
bord şi prinseră să ridice cu grijă o altă parâmă, în timp ce un al 
treilea aducea la suprafaţă celălalt schelet, ţinându-l deasupra apei cu 


mâna liberă. Când ateriză pe punte şi toată lumea văzu că era tot fără 
cap, se lăsă o linişte înfiorătoare. D'Agosta aruncă o privire grăbită 
asupra imensei bucăţi de heroină, de asemenea recuperate şi aflate în 
siguranţă, într-un sac sigilat de cauciuc. Calupul începuse, dintr-odată, 
să prezinte mult mai puţin interes. 

Trase din trabuc cu gândul dus, măturând Cloaca cu privirea. Ochii 
i se opriră asupra vechii guri de evacuare a canalului West Side 
Lateral. Câteva stalactite atârnau de plafon, aidoma unor dinţi 
mărunți. West Side Lateral era unul dintre cele mai mari canale 
colectoare din oraş, deservind, practic, întregul Upper West Side. De 
fiecare dată când în Manhattan cădea o ploaie puternică, întreaga 
capacitate a uzinei de epurare a apelor reziduale de pe cursul inferior 
al fluviului Hudson era depăşită şi erau deversaţi mii de litri de apă 
neepurată din canalul colector. Direct în Cloacă. 

Aruncă chiştocul trabucului peste bord. 

— Băieți, o să vă mai scufundaţi o dată, spuse, expirând zgomotos. 
Vreau testele alea. 

Louie Padelsky, medic legist asistent al oraşului New York, îşi auzi 
maţele chiorăind şi se uită la ceas. Era, literalmente, mort de foame. 
Vreme de trei zile, nu avusese parte decât de nişte cocteiluri cu lapte, 
Slimcurve, iar acum sosise momentul în care îşi îngăduia un prânz 
adevărat. Pui fript de la Popeye's. işi plimbă mâna pe deasupra 
pântecului voluminos, studiindu-l şi apăsându-l, gândindu-se că era 
posibil să se mai fi micşorat. Da, era sigur că se micşorase. 

Trase o duşcă din cea de-a cincea ceaşcă cu cafea şi aruncă o 
privire la raportul aşternut pe hârtie. Ah - în sfârşit, ceva interesant. 
Nu doar un alt deces prin împuşcare, prin înjunghiere sau din cauza 
unei supradoze de stupefiante. 

Uşile de inox din capătul sălii de autopsie zvâcniră în lături şi 
infirmiera Sheila Rocco împinse înăuntru un cadavru maroniu, 
întinzându-l apoi pe o targă cu rotile. Padelski se uită într-acolo, îşi 
întoarse ochii în altă parte, apoi şi-i reaţinti în aceeaşi direcţie. 
Cadavru nu era cuvântul potrivit, hotări el. Obiectul de pe targă era 
ceva mai mult decât un schelet, acoperit cu zdrenţe de carne. 
Strâmbă din nas. 

Rocco aşeză targa sub blocul de lumini şi se apucă să-i ataşeze 
tubul de evacuare. 

— Nu te osteni, spuse Padelsky. 

Singurul lichid care trebuia evacuat era cel din ceaşca lui de cafea. 
Luă o înghiţitură zdravănă, goli restul în coşul de gunoi, verifică 
eticheta cadavrului comparând-o cu referatul, pe care îl viză, apoi îşi 
puse o pereche de mânuşi verzi de cauciuc. 

— Ce mi-ai adus de data asta, Sheila? întrebă el. Un om de 
Piltdown?? 

Rocco încruntă din sprâncene şi reglă lămpile de deasupra tărgii. 

— Asta trebuie să fi fost îngropat acum cel puţin două sute de ani. 
Şi încă îngropat în rahat, după cum miroase. Poate că-i faraonul 
Rahatankhamon în persoană. 

Rocco strânse din buze şi rămase în aşteptare în timp ce el râdea 
în hohote. Când termină, îi întinse în tăcere un clipboard. 

Pedelsky îşi plimbă ochii pe foaia de hârtie, dând din buze în timp 
ce citea rândurile dactilografiate. Se îndreptă brusc de spate. 

— Scos din golful Humboldt, murmură. Dumnezeule atotputernic! 
Se uită la distribuitorul automat de mănuşi de alături, întrebându-se 
dacă să-şi mai pună încă o pereche, dar se hotărî să n-o facă. 

— Hmm. Decapitat, capul încă nu a fost descoperit... nici un rest 
de haine, dar găsit cu o curea metalică în jurul taliei. 


4 Craniu măsluit, alcătuit dintr-un amestec de oase de om şi de maimuţă. 


Aruncă o privire grăbită asupra cadavrului şi remarcă punga 
agăţată de targă. 

— Să aruncăm o privire, spuse, desprinzând-o. 

lnăuntru era o curea subţire de aur cu o cataramă Uffizi, 
împodobită cu un topaz. Ştia că trecuse deja prin laborator, dar, cu 
toate astea, nu-i era permis să o atingă. Observă că avea un număr 
pe plăcuţa din spate. 

— Scumpă, spuse, arătând cureaua cu o mişcare a capului. Poate 
că e o femeie din Piltdown. Sau un travestit. 

Râse iarăşi în hohote. Rocco se încruntă. 

— Ce-ar fi să dăm dovadă de ceva mai mult respect faţă de morţi, 
doctore Padelsky? 

— Desigur, desigur. 

Agăţă clipboard-ul de un cârlig şi reglă poziţia microfonului atârnat 
deasupra tărgii. 

— Sheila, dragă, n-ai vrea să deschizi casetofonul? 

In timp ce aparatul pornea cu un pocnet, începu să vorbească 
repede, pe un ton profesional. 

— Sunt doctorul Louis Padelsky. Pe data de 2 august, la ora 12.05 
postmeridian. Sunt asistat de Sheila Rocco şi începem examinarea - 
aruncă o privire asupra etichetei - Numărului A-1430. Avem un 
cadavru fără cap, realmente scheletizat - Sheila, vrei să-l îndrepţi? - 
probabil lung de un metru patruzeci şi cinci. Adăugaţi craniul care 
lipseşte şi veţi ajunge probabil la o persoană înaltă de un metru 
şaizeci şi opt până la un metru şaptezeci. Să identificăm sexul 
scheletului. Centura pelviană are dimensiuni reduse. Da, e de tip 
feminin; avem de-a face cu o femeie. Vertebra lombară nu are nici o 
creastă, deci vârsta e de sub patruzeci de ani. E greu de spus cât timp 
a stat sub apă. Are un miros aparte, de, ăăă, canal. Oasele sunt de 
culoare maro către portocaliu şi par să fi stat în mâl foarte multă 
vreme. Pe de altă parte, există suficiente ţesuturi de legătură pentru a 
menţine unitatea scheletului şi articulațiile mediale şi laterale ale 
femurului sunt înconjurate extremităţi zdrenţuite de ţesut muscular, 
mai multe fiind prinse de osul sacru şi de cel coxal. Există material 
suficient pentru identificarea grupei de sânge şi a ADN-ului. Foarfecă, 
te rog. 

Tăie o bucată de ţesut şi o puse într-o punguţă de plastic. 

— Sheila, poţi să răsuceşti pelvisul, ca să stea pe-o parte? Acum, ia 
să vedem... Scheletul mai este încă destul de bine articulat, cu 
excepţia, bineînţeles, a craniului lipsă. Se pare că lipseşte şi axisul... 
au rămas şase vertebre cervicale... lipsesc cele două coaste libere şi 
întregul picior stâng. 

Continuă să descrie scheletul. În cele din urmă, se îndepărtă de 
microfon. 


— Sheila, foarfeca de oase, te rog. 

Rocco îi întinse un instrument micuţ, de care se folosi ca să separe 
humerusul de cubitus. 

— Desprinzător de periost. 

Pătrunse în interiorul vertebrei, îndepărtând câteva mostre de 
ţesut conjunctiv, pe care le tăie de pe os. Pe urmă îşi puse o pereche 
de ochelari de plastic, pe care îi avea la îndemână. 

— Fierăstrău, te rog. 

Asistenta îi înmână un mic fierăstrău şi el îl porni, aşteptând o 
clipă, până ce turometrul indică valoarea corectă. Când lama de 
diamant atinse osul, mica încăpere se umplu de un bâzâit acut, 
precum al unui ţânţar înfuriat. In aer se înălţă, pe neaşteptate, mirosul 
de praf de oase, de canal, de măduvă intrată în putrefacție şi de 
moarte. 

Padelsky luă mostre din mai multe locuri, iar Rocco le sigilă în 
pungi. 

— Vreau ca toate probele să fie fotografiate cu microscopul 
electronic şi cu cel stereoscopic, spuse doctorul, îndepărtându-se de 
targă şi oprind casetofonul. 

Rocco îi notă cerinţele pe pungile Ziploc de plastic cu marker 
negru, gros. 

Se auzi o bătaie în uşă. Sheila se duse să deschidă, ieşi pentru o 
clipă, apoi îşi strecură capul înapoi, înăuntru. 

— Au făcut o identificare provizorie, după curea, doctore, spuse ea. 
E Pamela Wisher. 

— Pamela Wisher, tipa din înalta societate? întrebă Padelsky, 
scoţându-şi ochelarii şi făcând un pas înapoi. Sfinte Sisoe! 

— Şi mai e încă un schelet, continuă asistenta. Găsit în acelaşi loc. 

Padelsky se dusese lângă o chiuvetă adâncă, metalică, pregătindu- 
se să-şi scoată mânuşile şi să se spele. 

— Incă unul? întrebă, iritat. De ce naiba nu l-au adus odată cu 
primul? Le-aş fi examinat în paralel. 

Se uită la ceas: era deja unu şi un sfert. Fir-ar să fie, asta însemna 
că nu avea cum să ia prânzul înainte de ora trei. Era leşinat de foame. 
Uşile se deschiseră şi cel de-al doilea schelet fu adus sub blocul de 
lumini. Padelsky redeschise casetofonul şi îşi mai turnă încă o ceaşcă 
de cafea în timp ce asistenta făcea pregătirile. 

— Nici ăsta n-are cap, spuse ea. 

— Glumeşti, nu-i aşa? ripostă doctorul. 

Făcu un pas într-acolo, se uită la schelet, apoi înlemni cu ceaşca de 
cafea la buze. 

— Ce nai...? 

Lăsă ceaşca în jos şi rămase cu ochii holbaţi şi cu gura deschisă. 
Apoi o puse deoparte, se apropie în grabă de targă şi se aplecă asupra 


scheletului, plimbându-şi cu delicateţe vârfurile degetelor înmănuşate 
pe deasupra uneia dintre coaste. 

— Doctore Padelsky? făcu Rocco. 

El se îndreptă de spate, se duse la casetofon şi îl închise cu o 
mişcare bruscă. 

— Acoperă-l şi cheamă-l pe doctorul Brambell. Şi nu sufla nici un 
cuvinţel despre ăsta - dădu din cap, arătând către schelet - nimănui. 

Ea şovăi, uitându-se nedumerită la schelet, cu ochii holbându-i-se 
din ce în ce mai mult. 

— Sheila dragă, fă-o acum. 

Telefonul începu să sune pe neaşteptate, spulberând liniştea din 
micul birou din muzeu. Margo Green, al cărei chip era la numai câţiva 
centimetri de monitor, se lăsă pe spătarul scaunului cu un sentiment 
de vinovăţie, iar o şuviţă a părului scurt, castaniu, îi căzu în ochi. 

Telefonul sună din nou şi ea făcu o mişcare ca să răspundă, dar se 
opri, ezitând. Fără îndoială că era unul dintre specialiştii de la 
procesarea datelor, care suna să se plângă de timpul de procesare 
prea mare utilizat de programul ei de regresie cladistică, pentru 
clasificarea filogenetică. Se lăsă din nou pe spătar, aşteptând ca 
sunetul să înceteze, simțind o durere plăcută în muşchii spatelui şi ai 
picioarelor după exerciţiile fizice din noaptea precedentă. Luă flexorul 
de pe birou şi începu să-l strângă în mână, exerciţiu care îi era atât de 
familiar încât mişcarea devenise aproape instinctivă. Incă cinci 
minute, după care programul ei urma să ajungă la final. Pe urmă n- 
aveau decât să se plângă cât le poftea inima. 

Cunoştea noua strategie de reducere a costurilor, care impunea 
ca, pentru toate programele ce necesitau timp de calcul mare, să se 
solicite o aprobare. Dar asta ar fi însemnat să nu-l poată rula decât 
după un potop de e-mailuri. lar ea avea nevoie urgent de rezultate. 

Inainte de a accepta postul de asistent de custode la Muzeul de 
Istorie Naturală din New York, fusese asistent universitar la Columbia, 
unde cel puţin nu te afli tot timpul în mijlocul unei noi runde de 
reducere a bugetului. Şi, în zilele acelea, cu cât muzeul se afunda mai 
mult în încurcături financiare, cu atât părea să se bazeze mai mult nu 
pe fonduri, ci pe expoziţii. Margo remarcase deja pregătirile timpurii 
pentru expoziţia bombă din anul următor, intitulată P/ăgi/e secolului 
douăzeci şi unu. 

Işi ridică ochii către ecran, verificând desfăşurarea programului ei 
de regresie, apoi lăsă jos flexorul şi îşi întinse mâna către geantă, de 
unde scoase New York Post. Post şi ceaşca de cafea Kilimanjaro 
deveniseră ritualul ei de dimineaţă, din fiecare zi a săptămânii. Stilul 
caustic al ziariştilor de la Post avea ceva revigorator, similar cu 
atitudinea lui Fat Boy din Documentele postume ale Clubului Pickwick. 
Pe lângă asta, ştia că ar fi dat de dracu dacă vechiul ei prieten Bill 
Smithback ar fi prins de veste că scăpase măcar un singur articol din 
cronica crimelor care îi purta semnătura. 

işi întinse ziarul de scandal pe genunchi şi rânji fără să vrea la 
vederea titlului de pe prima pagină. Era în stilul Post clasic, scris cu 
litere enorme şi sărind în ochi, fiindcă ocupa trei sferturi din prima 
pagină: 


CADAVRUL DIN CANAL 
IDENTIFICAT DREPT DISPARUTA DEB 


Îşi coborî privirea asupra primului paragraf. Nu se îndoia că avea 
de-a face cu opera lui Smithback. „Al doilea articol apărut pe prima 
pagină în luna asta”, îşi spuse; ca urmare, probabil că Smithback era 
ţanţoş şi fercheş, fiind o companie mult mai dificilă decât de obicei. 

Frunzări articolul în grabă. Era în stilul lui tipic: senzaţional şi 
macabru, amănuntele înfiorătoare fiind scoase în evidenţă cu o luare- 
aminte plină de încântare. In primele paragrafe rezuma, în grabă, 
fapte binecunoscute tuturor newyorkezilor. Pamela Wisher, „frumoasa 
de bani gata”, celebră graţie chefurilor ei maraton din miez de 
noapte, dispăruse cu două luni în urmă dintr-un club de subsol din 
Central Park South. De atunci, afişele reproducând „chipul ei cu dinţi 
de un alb orbitor etalaţi într-un surâs, ochi albaştri pierduţi în gol şi 
păr de un blond extravagant” fuseseră lipite la fiecare colţ de stradă, 
începând de pe 57th Street şi până pe 96th Street. Când străbătea pe 
jos drumul până la muzeu, venind dinspre apartamentul ei de pe West 
End Avenue, Margo văzuse adesea fotocopiile color care o înfăţişau pe 
Wisher. 

Acum, anunţa articolul, într-un stil incitant, rămăşiţele descoperite 
în ziua precedentă - „îngropate în apele reziduale” din golful 
Humboldt şi „prinse în îmbrăţişarea osoasă” a unui alt schelet - 
fuseseră identificate ca aparţinându-i Pamelei Wisher. Identitatea 
celui de-al doilea schelet nu fusese descoperită. Articolul era însoţit de 
fotografia iubitului Pamelei, tânărul Viscount Adair, stând pe bordură, 
în faţa barului Platypus, cu capul în mâini, la câteva minute după ce 
primise vestea morţii ei oribile. Bineînţeles că poliţia „trecuse la 
acţiuni hotărâte”. Smithback încheia citind spusele mai multor 
oameni-de-pe-stradă, de tipul „Sper-că-nemernicul-care-a-făcut-asta- 
o-să-fie-prăjit-pe-scaunul-electric”. 

Lăsă ziarul jos, cu gândul la chipul grăunţos al Pamelei, care privea 
lumea de pe nenumăratele postere. Ar fi meritat o soartă mai bună 
decât să ajungă povestea de senzaţie din New York în vara aceea. 

Sunetul strident al telefonului îi întrerupse din nou gândurile. 
Aruncă o privire spre monitor şi constată, cu încântare, că programul 
se încheiase, în sfârşit. „Aş putea, oricum, să răspund”, cugetă; tot 
trebuia să asculte o prelegere, mai curând sau mai târziu. 

— Aici Margo Green, spuse ea. 

— Doctor Green? veni răspunsul. Era şi timpul. 

Accentul grosolan din Queens îi era oarecum familiar, precum un 
vis dat de multă vreme uitării. Morocănos, autoritar. Margo îşi cercetă 
amintirile în căutarea chipului căruia îi aparţinea vocea de la celălalt 
capăt al firului. 


— ... tot ce vă putem spune este că în clădire a fost descoperit un 
cadavru, în împrejurări pe care le investigăm chiar acum... 

Surprinsă, se lăsă pe spătarul scaunului. 

— Locotenentul D'Agosta? întrebă ea. 

— Avem nevoie de dumneata în Laboratorul de Antropologie 
judiciară, spuse D'Agosta. Chiar în clipa asta, te rog. 

— Pot să întreb...? 

— Nu, nu poţi. Imi pare rău. Indiferent ce faci acum, las-o baltă şi 
vino la parter. 

Legătura se întrerupse cu un păcănit strident. 

Margo îşi îndepărtă receptorul de ureche, privindu-l de parcă ar fi 
aşteptat o explicaţie suplimentară. Pe urmă îşi deschise geanta şi 
puse ziarul la loc - ocazie cu care îşi acoperi cu grijă micul pistol 
semiautomat - împinse scaunul, îndepărtându-l de computer, şi ieşi în 
grabă din birou. 

Plimbându-se tacticos şi nonşalant, Bill Smithback trecu pe lângă 
faţada amplă a clădirii de pe Central Park South, o construcţie 
maiestuoasă, din cărămidă şi calcar sculptat, ridicată de firma Mekim, 
Mead şi White. Sub copertina cu ornamente aurite care se întindea 
către bordură stăteau doi paznici. In holul luxos, observă diverşi alţi 
membri ai personalului de serviciu. Era unul dintre acele blocuri de 
apartamente de la intrarea parcului dotat cu un personal ridicol de 
numeros, exact aşa cum se temuse. İl aştepta o confruntare dură. 
Foarte dură. 

Dădu colţul, intrând pe Six Avenue, şi se opri, întrebându-se cum 
era mai bine să procedeze. Işi pipăi buzunarul exterior al hainei, 
localizând butonul de înregistrare al reportofonului. Il putea deschide 
fără probleme, la momentul potrivit. Işi privi imaginea reflectată 
printre nenumăraţii pantofi italieneşti din vitrina unui magazin de 
alături: era tipul desăvârşit al unui pierde-vară cu bani, sau se afla 
atât de aproape pe cât i-o permitea garderoba. Respiră adânc şi se 
întoarse păşind, sigur de sine, către copertina de culoare crem. Cel 
mai apropiat dintre paznicii în uniformă îl fixă cu o privire 
imperturbabilă, ţinându-şi mâna înmănuşată pe imensul mâner de 
alamă al uşii. 

— Am venit la doamna Wisher, spuse Smithback. 

— Numele, vă rog? întrebă omul, cu voce monotonă. 

— Sunt un prieten al Pamelei. 

— Îmi pare rău, spuse celălalt, fără să se clintească, dar doamna 
Wisher nu primeşte nici o vizită. 7 

Smithback făcu un raționament rapid. Inainte de a-i spune asta, 
paznicul îl întrebase cine era. Ceea ce însemna că doamna Wisher 
aştepta pe cineva. 

— Dacă trebuie neapărat s-o ştiţi, e vorba de întâlnirea din această 
dimineaţă, zise el. Mă tem că a avut loc o schimbare. Sunteţi amabil s- 
o sunaţi în numele meu? 

Paznicul ezită o clipă, apoi îi deschise uşa şi îl conduse de-a lungul 
holului pardosit cu marmură strălucitoare. Ziaristul privi în jur. 
Portarul, un bărbat foarte bătrân şi foarte slab, se afla în spatele unei 
construcţii din bronz care aducea mai mult a fortăreață decât a ghişeu 
de recepţie. In fundul holului era un gardian aşezat la o masă în stil 
Ludovic al XVI-lea. Alături de el stătea un liftier, cu picioarele uşor 
depărtate şi cu mâinile încrucişate pe curea. 

— Domnul o caută pe doamna Wisher, îi spuse paznicul portarului. 

Acesta îl privi din înălţimea cazematei lui de marmură. 

— Da? 


Smithback respiră adânc. Măcar reuşise să pătrundă până în hol. 

— În legătură cu întâlnirea stabilită. A avut loc o schimbare. 

Portarul făcu o pauză, timp în care ochii săi duşi în fundul capului 
studiară pantofii lui Smithback, urcând apoi către haina lui sport şi 
examinându-i tunsoarea. Ziaristul aşteptă, enervându-se în tăcere din 
cauza inspecției şi sperând că reuşise să preia înfăţişarea unui tânăr 
dintr-o familie înstărită. 

— Cine să anunţ că o caută? scrâşni portarul. 

— Un prieten al familiei. 

Bătrânul rămase în expectativă, fixându-l cu privirea. 

— Bill Smithback, se grăbi el să adauge. 

Era sigur că doamna Wisher nu citea New York Post. 

Portarul îşi cobori privirea către ceva aflat în faţa lui. 

— Ce e cu întâlnirea de la ora unsprezece? întrebă. 

— M-au trimis pe mine în schimb, răspunse Smithback, dintr-odată 
încântat fiindcă nu era decât zece şi treizeci şi două de minute. 

Portarul se răsuci pe călcâie şi dispăru într-un mic birou. Reveni 
peste şaizeci de secunde. 

— Vă rog să folosiţi telefonul de interior de pe masa de lângă 
dumneavoastră, spuse. 

Smithback îşi duse receptorul la ureche. 

— Cum? George a anulat întâlnirea? spuse o voce subţire, rece, 
prețioasă. 

— Doamnă Wisher, aş putea urca ca să vă vorbesc despre Pamela? 

Urmă un moment de tăcere. 

— Cine e acolo? întrebă vocea. 

— Bill Smithback. 

O altă tăcere, de data asta mai lungă. 

— Am ceva foarte important, continuă ziaristul, nişte informații 
despre moartea fiicei dumneavoastră, pe care sunt sigur că poliția nu 
vi le-a adus la cunoştinţă. Sunt sigur că vreţi să aflați... 

Vocea îl întrerupse: 

— Da, da, nu mă-ndoiesc. 

— Aşteptaţi... făcu Smithback, cu gândurile alergându-i iarăşi. 

O altă tăcere. 

— Doamnă Wisher? 

Auzi un păcănit. Femeia închisese. 

Ei, îşi spuse Smithback, făcuse tot ce-i stătea în puteri. Ar mai fi 
putut şi să aştepte afară, pe o bancă din parcul de vizavi, cu speranţa 
că ea avea să iasă mai târziu, în cursul zilei. Dar, chiar în timp ce se 
gândea la asta, ştia că doamna Wisher nu avea să-şi părăsească 
fortăreaţa elegantă în viitorul apropiat. 

Telefonul de lângă cotul portarului sună. Doamna Wisher, fără 
îndoială. Ca să evite să fie dat pe uşă afară, Smithback se răsuci pe 


călcâie şi se îndreptă grăbit către ieşire. 

— Domnule Smithback! strigă portarul, cu voce puternică. 

Se întoarse. Asta era partea pe care o detesta. 

Portarul îi adresă o privire lipsită de expresie, ţinând receptorul la 
ureche. 

— Liftul e acolo. 

— Liftul? întrebă el. 

Celălalt dădu din cap. 

— Etajul optsprezece. 


Liftierul deschise mai întâi uşile cabinei de alamă, apoi pe cele 
masive, de stejar, depunându-l pe Smithback direct într-un hol plin 
până la refuz cu aranjamente florale. O masă laterală era inundată de 
cărţi poştale cu mesaje de condoleanţe, printre care se afla şi teancul 
celor abia sosite şi încă nedesfăcute. Uşile de sticlă din capătul opus 
al încăperii tăcute erau întredeschise. Smithback se îndreptă încet 
într-acolo. 

De partea cealaltă a uşilor se afla un salon imens. Pe covorul gros 
erau plasate, sub unghiuri riguros simetrice, canapele în stil Empire şi 
şezlonguri. Pe peretele opus erau o serie de ferestre înalte. Smithback 
ştia că, odată deschise, ofereau o privelişte spectaculoasă a Central 
Park. Dar, în momentul acela, erau bine închise şi cu jaluzelele trase, 
cufundând încăperea aranjată cu gust într-un semiîntuneric dens. 

Sesiză o mişcare pripită, undeva, în lateral. Se răsuci şi dădu cu 
ochii de o femeie mărunţică, graţioasă, cu părul castaniu coafat cu 
grijă, care stătea în colţul unei canapele. Purta o rochie neagră, 
simplă. Fără să scoată vreun cuvânt, îi făcu semn din cap să se aşeze. 
El alese un fotoliu cu rezemători pentru cap aflat în faţa doamnei 
Wisher. Pe măsuţa joasă dintre ei se afla un serviciu de ceai şi ochii 
jurnalistului rătăciră deasupra abundenței de biscuiţi, de gemuri, de 
sortimente de dulceaţă şi de cremă de smântână. Femeia nu făcu nici 
un gest prin care să-i ofere ceva şi Smithback realiză că totul fusese 
pregătit pentru întâlnirea stabilită. Traversă un scurt moment de 
nelinişte la gândul că George - adevărata persoană aşteptată la ora 
unsprezece - ar fi putut să-şi facă apariţia în orice clipă. 

Işi drese glasul. 

— Doamnă Wisher, îmi pare extrem, extrem de rău pentru fiica 
dumneavoastră, spuse el. 

In timp ce vorbea, îşi dădu seama că era foarte posibil ca acesta să 
fie, de fapt, adevărul. Văzând încăperea elegantă şi înțelegând cât de 
puţin conta toată bogăţia aceea în faţa tragediei supreme, pierderea 
suferită de femeie se conturase în ochii lui, într-un anumit fel, cu mai 
multă tărie. 

Doamna Wisher continua să privească în gol, cu braţele îndoite în 


poală. Era posibil să fi dat uşor din cap, o mişcare abia perceptibilă, 
care ar fi putut fi doar o părere în lumina sărăcăcioasă. „E timpul să 
înceapă spectacolul”, cugetă Smithback, ducându-şi cu nepăsare 
mâna la buzunar şi apăsând butonul de înregistrare. 

— Inchide reportofonul ăla, spuse ea, cu voce scăzută. 

Glasul subţire suna oarecum nefiresc, dar tonul era cât se poate de 
poruncitor. 

Smithback îşi retrase mâna din buzunar cu o tresărire. 

— Ce-aţi spus, vă rog? 

— Te rog să scoţi reportofonul din buzunar şi să-l pui aici, unde pot 
vedea dacă e sau nu închis. 

— Da, da, fireşte, spuse el, scoţându-l cu neîndemânare. 

— N-ai nici un strop de decenţă? şopti femeia. 

În timp ce punea reportofonul pe masă, Smithback simţi cum îi 
ardeau urechile. 

— Spuneai că-ţi pare rău pentru moartea fiicei mele, deschizând în 
acelaşi timp obiectul ăsta mârşav, continuă ea, cu aceeaşi voce 
scăzută. După ce te-am invitat în casa mea. 

El se foi stânjenit în scaun, neavând câtuşi de puţin dorinţa de a-i 
întâlni ochii. N 

— Da, păi, îngăimă. Imi cer scuze, vroiam doar... ei bine, asta e 
meseria mea. 

Cuvintele i se părură neconvingătoare chiar în timp ce le rostea. 

— Da, mi-am pierdut singurul copil, singurul membru al familiei 
care îmi mai rămăsese. A cui sensibilitate crezi că ar trebui să aibă 
prioritate, domnule Smithback? 

El păstră tăcerea, impunându-şi să o privească. Stătea neclintită, 
fixându-l fără întrerupere din semiîntuneric, cu mâinile încă în poală. 
jurnalistului i se întâmplă ceva ciudat, ceva extrem de straniu, atât de 
străin de felul lui de a fi încât, la început, nici nu recunoscu 
sentimentul care îl cuprinsese. Se simţea stingherit. Ba nu, nu era 
asta: îi era ruşine. Dacă s-ar fi zbătut pentru a căpăta o informaţie 
inedită şi în exclusivitate, dezgropată de el însuşi, lucrurile ar fi stat cu 
totul altfel. Dar să ajungă acolo ca prin farmec, să vadă suferinţa 
femeii... Emoţia stârnită de faptul că i se încredinţase o poveste 
senzaţională fusese secătuită pe deplin, fiind acoperită de acel 
sentiment neobişnuit. 

Doamna Wisher ridică o mână şi, făcând cea mai scurtă mişcare 
posibilă, arătă către ceva aflat pe o măsuţă de alături. 

— Să presupun că eşti acel Smithback care scrie pentru ziarul 
ăsta? 

El îi urmări gestul cu privirea şi, având senzaţia că intra în pământ, 
descoperi un exemplar din Post. 

— Da, răspunse. 


Ea îşi lăsă din nou mâinile în poală. 

— Voiam să fiu sigură. Acum, ce e cu informaţia aceea importantă 
legată de moartea fiicei mele? Nu, nu-mi spune - nu mă îndoiesc că a 
fost un truc, o şarlatanie. N 

Se lăsă din nou tăcerea. In clipa aceea, Smithback descoperi că 
aproape îşi dorea ca adevărata persoană cu care fusese stabilită 
întâlnirea de la ora unsprezece să-şi facă apariţia. Să se întâmple 
orice, numai să iasă de acolo. 

— Cum faci asta? îl întrebă ea, într-un târziu. 

— Ce anume? 

— Cum inventezi tot gunoiul ăsta? Nu e de ajuns că fiica mea a 
fost ucisă în mod brutal. Oamenii de teapa ta trebuie să-i mai şi 
terfelească memoria. 

Smithback înghiţi în sec. 

— Doamnă Wisher, eu nu... 

— Citind mizeria asta, continuă ea, ai putea crede că Pamela n-a 
fost decât o fată egoistă, de bani gata, care a primit ceea ce merita. li 
faci pe cititorii dumitale să se bucure fiindcă fata mea a fost ucisă. Aşa 
că ceea ce vreau eu să ştiu e simplu. Cum faci asta? 

— Doamnă Wisher, oamenii din oraşul ăsta nu dau atenţie unui 
lucru decât atunci când îi plesneşti cu el peste ochi, începu 
Smithback, apoi se opri. 

Doamna Wisher nu credea în justificările lui mai mult decât o făcea 
el însuşi. 

Mişcându-se foarte încet pe canapea, femeia se trase ceva mai 
aproape. 

— Domnule Smithback, nu ştii absolut nimic despre ea. Nu vezi 
decât ceea ce e la suprafaţă. Nu te interesează nimic altceva. 

— Nu e adevărat! explodă jurnalistul, surprinzându-se pe sine 
însuşi. Vreau să spun că nu e singurul lucru care mă interesează. 
Vreau s-o descopăr pe adevărata Pamela Wisher. 

Femeia îl privi preţ de o clipă nesfârşită. Apoi se ridică şi părăsi 
încăperea, întorcându-se cu o fotografie înrămată. l-o întinse lui 
Smithback. Infăţişa o fetiţă de vreo şase ani, legănându-se agăţată de 
o frânghie legată de o creangă groasă de stejar. Fetiţa striga ceva în 
faţa aparatului de fotografiat, cu doi dinţi din faţă lipsă şi cu şorţuleţul 
şi codiţele fluturând. 

— De această Pamela o să-mi aduc întotdeauna aminte, domnule 
Smithback, spuse doamna Wisher, cu voce plată. Dacă eşti într-adevăr 
interesat, atunci tipăreşte fotografia asta. Nu pe cea pe care o tot 
arătaţi şi care o face să pară o tânără prostuţă, în ziua debutului ei în 
societate. Se aşeză din nou, netezindu-şi rochia peste genunchi. 
Tocmai începuse să surâdă iarăşi, după moartea tatălui ei, survenită 
cu şase luni în urmă. Şi voia să se distreze puţin înainte de a începe să 


lucreze, în toamna asta. Ce crimă săvârşea astfel? 

— Să lucreze? întrebă Smithback. 

Urmă o scurtă tăcere. Ziaristul simţi tristeţea sumbră din privirea 
doamnei Wisher. 

— Întocmai. Începea să lucreze într-un sanatoriu pentru bolnavii de 
SIDA. Ai fi ştiut asta dacă ai fi făcut cercetări. 

Smithback înghiţi în sec. 

— Aceasta e adevărata Pamela, spuse femeia şi vocea i se frânse 
dintr-odată. Blândă, generoasă, plină de viaţă. Vreau să scrii despre 
adevărata Pamela. 

— O să fac tot ce-mi stă în puteri, murmură el. 

Dar clipa trecu şi ea redeveni calmă şi distantă. Işi lăsă capul pe 
umăr, dădu uşor din mână şi Smithback înţelese că era liber să plece. 
Mormăi nişte mulţumiri, îşi recuperă reportofonul şi se îndreptă către 
lift atât de repede pe cât cuteza să o facă. 

— Incă ceva, spuse doamna Wisher, cu o voce brusc învigorată. 

El se opri în faţa uşilor de sticlă. 

— Nimeni nu-mi poate spune când a murit, de ce a murit, sau 
măcar cum a murit. Dar moartea ei n-o să rămână în van, îţi promit 
asta. 

Vorbea cu o nouă ardoare şi Smithback se întoarse să o privească. 

— Ai zis ceva adineauri, continuă ea. Ai zis că oamenii din oraşul 
nostru nu dau atenţie unui lucru până când nu-i plesneşti cu el peste 
ochi. Asta e ceea ce am de gând să fac. 

— Cum? întrebă el. 

Dar femeia se retrase în fundul canapelei şi chipul îi dispăru în 
întuneric. Smithback traversă holul şi chemă liftul, simțindu-se 
secătuit. Abia când ajunse înapoi, în stradă, clipind în lumina 
puternică a zilei de vară, îşi cobori din nou privirea asupra fotografiei 
din copilărie a Pamelei, pe care o strângea încă în mâna dreaptă. 
incepea să-i fie din ce în ce mai limpede ce femeie formidabilă era 
doamna Wisher. 

Uşa de metal de la capătul culoarului cenuşiu era etichetată 
discret, cu litere de tipar, drept ANTROPOLOGIE JUDICIARA. Era unul 
dintre laboratoarele muzeului, dotat cu aparatură de ultimă oră şi 
destinat examinării rămăşiţelor umane. Margo încercă să răsucească 
mânerul uşii, dar, spre surprinderea ei, aceasta era încuiată. Ciudat. 
Fusese acolo de nenumărate ori, asistând la tot felul de examinări, 
începând cu studiul mumiilor din Peru şi terminând cu al tribului 
rupestru Anasazi, şi uşa nu mai fusese încuiată niciodată. Ridică 
mâna, gata să ciocănească. Dar uşa fusese deja deschisă din interior, 
iar ea se trezi lovind în gol. 

Intră, apoi se opri dintr-odată. Laboratorul, de obicei puternic 
luminat şi plin de studenţi în ultimul an şi de asistenţi de custode, cu 
toţii în plină activitate, părea întunecat şi straniu. Microscoapele 
electronice masive, scanerele cu raze X şi aparatele de electroforeză 
erau lipite de pereţi, mute şi neatinse. Fereastra care oferea de obicei 
o vedere panoramică, demnă de invidiat, spre Central Park, era 
acoperită de o draperie groasă. In mijlocul încăperii se afla o singură 
pată de lumină strălucitoare; printre umbrele din jurul ei se contura un 
semicerc de siluete care stăteau în picioare. 

In centrul zonei luminate se afla o masă mare de autopsie. Ceva 
maro şi cioturos zăcea întins pe ea, alături de o folie albastră de 
plastic care acoperea un alt obiect lung şi subţire. In timp ce se holba 
curioasă, Margo realiză că obiectul noduros era un schelet omenesc, 
împodobit cu fâşii deshidratate de tendoane şi de carne. Mirosul vag, 
de cadavru intrat în putrefacție, era inconfundabil. 

Auzi zgomotul uşii închise şi încuiate în urma ei. Locotenentul 
Vincent D'Agosta, purtând ceea ce părea a fi acelaşi costum de care 
Margo îşi amintea din vremea crimelor Fiarei din Muzeu, săvârşite cu 
optsprezece luni în urmă, se întoarse în mijlocul grupului, salutând-o 
cu o scurtă înclinare a capului, în timp ce trecea pe lângă ea. Părea să 
mai fi pierdut câteva kilograme de la ultima lor întâlnire. Margo 
observă că hainele lui se asortau cu maroul murdar al scheletului. 

Margo studie şirul de siluete în timp ce ochii i se acomodau cu 
lumina obscură. În stânga lui D'Agosta stătea un bărbat nervos, în 
halat de laborator, strângând cu putere o cană de cafea în mâna lui 
durdulie. Urma silueta înaltă şi slabă a noii directoare a muzeului. 
Olivia Meriam. O altă siluetă stătea ceva mai în spate, în umbră, prea 
neclară pentru ca Margo să desluşească ceva mai mult decât un 
contur vag. 

Directoarea îi adresă un zâmbet. 

— Îți mulţumesc că ai venit, doctore Green. Aceşti domni - îşi 


flutură uşor mâna în direcţia lui D'Agosta - ne-au cerut ajutorul. 

Se lăsă tăcerea. Intr-un târziu, D'Agosta oftă, enervat. 

— Nu-l mai putem aştepta. Locuieşte undeva, la mama naibii, 
tocmai în Mendham şi, azi-noapte, când l-am sunat, nu părea prea 
încântat de ideea de a veni încoace. Se uită la fiecare persoană în 
pane. Aţi citit ediţia de azi dimineaţă a ziarului Post, nu-i aşa? 

Directoarea îi aruncă o privire dezgustată. 

— Nu. 

— Atunci îngăduiţi-mi să vă pun în temă. Le arătă cu un gest 
scheletul de pe masa din oţel inoxidabil. Faceţi cunoştinţă cu Pamela 
Wisher, fiica lui Anette şi a răposatului Horace Wisher. Fără îndoială că 
i-aţi văzut fotografia prin tot oraşul. A dispărut în jurul orei de 3.00 
a.m. în dimineaţa zilei de 23 mai. Şi-a petrecut seara la Whine Cellar, 
unul dintre cluburile din Central Park South. S-a dus să dea un telefon 
şi nu s-a mai întors niciodată. Cel puţin, nu înainte de ziua de ieri, 
când i-am găsit scheletul - mai puţin craniul - în Humboldt Kill. Se 
pare că a fost adus de apa de pe unul dintre canalele de evacuare din 
West Side, probabil în timpul uneia dintre ultimele ploi torențiale. 

Margo se uită din nou la rămăşiţele de pe masă. Văzuse 
nenumărate schelete până atunci, dar nici unul care să-i aparţină unei 
persoane pe care o ştia, sau despre care auzise măcar. Era greu de 
crezut că acel ansamblu sinistru de oase fusese cândva femeia blondă 
şi frumoasă despre care citise cu numai cincisprezece minute în urmă. 

— Şi, împreună cu rămăşiţele Pamelei Wisher, am mai găsit şi asta. 
D'Agosta dădu din cap către obiectul care zăcea sub folia albastră de 
plastic. Deocamdată, presa nu ştie decât că a fost găsit un al doilea 
schelet - slavă Domnului. Aruncă o privire în direcţia persoanei care 
stătea deoparte în umbră. Il las pe doctorul Simon Brambell, medic-şef 
legist, să vă vorbească. 

In timp ce silueta intra în lumină, Margo văzu un bărbat zvelt, 
având în jur de şaizeci şi cinci de ani. Pielea de pe ţeasta bătrână şi 
şuie era întinsă şi netedă şi o pereche de ochi negri, ca mărgelele, 
scânteiau privind adunarea prin nişte ochelari vechi, cu rama de baga. 
Faţa lui prelungă şi slabă era tot atât de lipsită de expresie pe cât de 
lipsit de păr îi era capul. 

Işi puse un deget pe buza superioară. 

— Dacă aţi vrea să faceţi cu toţii câţiva paşi mai în faţă, spuse el, 
cu un uşor accent de Dublin, s-ar putea să vedeţi mai bine. 

Se auzi zgomotul picioarelor târşâite fără tragere de inimă. 
Doctorul Brambell apucă de marginea foliei albastre, se opri un 
moment pentru a mai arunca în jur încă o privire impasibilă, apoi o 
săltă cu dexteritate. 

Dedesubt, Margo văzu rămăşiţele unui alt cadavru decapitat, tot 
atât de maroniu şi de descompus ca primul. Dar, în timp ce ochii ei 


treceau în revistă rămăşiţele, sesiză că ceva nu era în regulă. 
Respirația i se precipită când realiză despre ce era vorba. Ingroşarea 
stranie a oaselor picioarelor, umflăturile ciudate ale câtorva dintre 
cele mai importante articulaţii, nimic nu era aşa cum ar fi trebuit. 

„Ce naiba?” se gândi ea. 

Pe neaşteptate, se auzi o bufnitură surdă în uşă. 

— Isuse! D'Agosta se duse repede într-acolo. In sfârşit! 

Uşa se deschise larg, expunându-l vederii pe Whitney Cadwalader 
Frock, faimosul biolog evoluționist, acum unul dintre invitaţii fără chef 
ai lui D'Agosta. Scaunul lui cu rotile scârţâi în timp ce se apropia de 
masa de autopsie. Fără să dea nici o atenţie grupului adunat, examină 
oasele cadavrului, ochii oprindu-i-se pe cel de-al doilea schelet. După 
câteva scunde, se lăsă pe spătarul scaunului, iar claia de păr alb îi 
căzu pe spate, eliberându-i fruntea lată, trandafirie. li salută pe 
D'Agosta şi pe directoarea muzeului cu o înclinare a capului. Apoi o 
văzu pe Margo şi pe chip i se aşternu o expresie de surpriză, care se 
transformă imediat într-un zâmbet plin de încântare. 

Margo surâse şi dădu din cap la rândul ei. Deşi Frock fusese primul 
ei îndrumător pentru lucrarea de doctorat redactată în timp ce lucra în 
muzeu, nu-l mai văzuse de la petrecerea dată cu ocazia ieşirii lui la 
pensie. Işi părăsise slujba ca să se dedice scrisului, cu toate că încă nu 
se ivise nici un semn care să vestească promisa apariţie a unei 
continuări a lucrării sale de referinţă, Evolutia fractală. 

Medicul legist, care nu se sinchisise de apariţia lui Frock decât 
acordându-i o scurtă privire, îşi reluă spusele: 

— Vă invit, zise el, cu o voce agreabilă, să examinaţi crestele 
oaselor lungi, spiculele osoase şi osteofitele aflate de-a lungul 
coloanei vertebrale şi al articulaţiilor. Precum şi răsucirea cu douăzeci 
de grade către exterior a trocanterelor. Observaţi secţiunea 
transversală trapezoidală a coastelor, care o înlocuieşte pe cea 
prismatică, normală. În final, aş dori să vă îndrept atenţia către 
femurele îngroşate. In ansamblu, un individ mai degrabă atipic. 
Bineînţeles că acestea sunt doar câteva din aspectele care merită să 
fie reţinute. Fără îndoială că puteţi sesiza singuri restul. 

D'Agosta fornăi. 

— Fără îndoială. 

Frock îşi drese glasul. 

— După cum era de aşteptat, nu am avut şansa unei examinări 
amănunțite. Dar mă întreb dacă aţi luat în considerare posibilitatea de 
a fi fost afectat de HIDS. 

Medicul legist se uită din nou la Frock, de data aceasta cu mai 
multă atenţie. 

— O presupunere foarte inteligentă, spuse el. Dar complet greşită. 
Doctorul Frock se referă la hiperostoza idiopatică difuză a scheletului. 


Un gen de artrită degenerativă severă. Scutură din cap, 
respingând ideea. Şi nu e vorba nici de osteoporoză, cu toate că, dacă 
nu am fi trăit în secolul douăzeci, aş fi spus că e vorba de cel mai 
înfiorător caz de scorbut care a fost consemnat vreodată. Am căutat 
în bazele de date medicale şi nu am găsit nimic care să se refere o 
asemenea stare. 

Brambell îşi plimbă degetele uşor, aproape cu tandreţe, de-a 
lungul coloanei vertebrale. 

— Mai există o anomalie curioasă pe care o prezintă amândouă 
scheletele, ceea ce am constat de abia aseară. Doctore Padelsky, vrei 
te rog să aduci microscopul? 

Bărbatul supraponderal, în halat de laborator, dispăru în întuneric 
şi se întoarse împingând în faţa lui un microscop mare, pe o platformă 
mobilă. Îl plasă deasupra oaselor gâtului scheletului deformat, se uită 
cu atenţie prin oculare, făcu câteva reglaje, apoi se retrase un pas. 

— Doctore Frock? făcu Brambell, invitându-l cu un gest al mâinii cu 
palma deschisă. 

Frock îşi aduse scaunul cu rotile mai aproape şi îşi lipi ochii de 
vizor cu o oarecare dificultate. Rămase neclintit pentru un răstimp 
care păru de câteva minute, aplecându-se peste cadavrul redus la un 
schelet. intr-un târziu, îşi readuse scaunul pe vechea poziţie, fără să 
scoată nici un cuvânt. 

— Doctore Green? zise medicul legist, întorcându-se către Margo. 

Ea se apropie de microscop şi se uită cu atenţie, fiind conştientă 
de faptul că ochii tuturor o urmăreau. 

La început nu reuşi să desluşească nimic. Apoi realiză că 
microscopul stereo era focalizat pe ceea ce părea a fi o vertebră 
cervicală. Pe una dintre muchii se vedeau câteva crestături 
superficiale, uniforme. De os era lipită o substanţă maronie, de 
provenienţă străină, care atârna alături de nişte bucățele de cartilaj, 
de fâşii de ţesut muscular şi de o aglomerare unsuroasă de ţesut 
adipos. 

işi îndreptă încet spatele, simțind cum îi revenea o veche spaimă 
familiară şi neavând câtuşi de puţin dorinţa de a lua în considerare 
ceea ce îi reaminteau acele crestături de pe os. 

Medicul legist ridică din sprâncene. 

— Părerea dumneavoastră, doctore Green? 

Ea trase aer în piept. 

— Dacă ar trebui să fac o presupunere, aş spune că arată ca 
urmele unor dinţi. 

Schimbă o privire Frock. 

Ştia acum - amândoi ştiau - cu exactitate, de ce fusese chemat şi 
Frock la întrunire. 

Brambell aşteptă în vreme ce toţi ceilalţi priviră, pe rând şi 


îndelung, prin microscop. Apoi, fără nici un cuvânt, roti microscopul 
deasupra scheletului Pamelei Wisher, focalizându-l de data aceasta pe 
pelvis. Frock privi din nou, urmat de Margo. De data asta, nu mai 
putea pretinde că nu recunoştea ceea ce avea în faţa ochilor; observă 
că unele dintre urme penetrau osul şi pătrundeau în spaţiile ocupate 
de măduvă. 

Frock strânse din ochi în lumina albă şi rece. 

— Locotenentul D'Agosta mi-a spus că scheletele au ieşit la 
suprafaţă din canalul West Side Lateral. 

— E adevărat, spuse D'Agosta. 

— Scoase la iveală de ultima furtună. 

— Asta e teoria. 

— Poate nişte câini sălbăticiţi au muşcat din cadavrele celor doi în 
timp ce zăceau în canal. 

— Asta e una dintre posibilităţi, spuse Brambell. Aş estima că forţa 
necesară pentru a lăsa cele mai adânci dintre aceste urme este în jur 
de optzeci şi cinci de kilograme pe centimetru pătrat. Cam mult 
pentru un câine, nu credeţi? 

— Nu şi dacă ar fi vorba de, să zicem, un ridgeback rodezian;, 
spuse Frock. 

Brambell îşi înclină capul într-o parte. 

— Sau de câinele din Baskerville, profesore? 

Sarcasmul său îl făcu pe Frock să se încrunte. 

— Nu sunt convins că semnele se datorează unei muşcături atât de 
puternice pe cât o consideraţi dumneavoastră. 

— Aligatori, zise D'Agosta. 

Toate feţele se întoarseră spre el. 

— Aligatori, repetă el, în defensivă. Ştiţi. Sunt aruncaţi în WC-uri 
când sunt mici şi cresc în canalele colectoare. Aruncă o privire în jur. 
Am citit asta undeva. 

Brambell chicoti prosteşte, cu un aer pedant. 

— Aligatorii, ca oricare altă reptilă, au dinţii conici. Aceste urme au 
fost lăsate de nişte dinţi mici şi triunghiulari, precum ai unui mamifer, 
probabil de rasă canină. 

— Canini, dar nu câine? făcu Frock. Să nu uităm principiul lamei lui 
Occam. Cea mai simplă explicaţie e de obicei cea corectă. 

Brambell înclină din cap în direcţia lui Frock. 

— Doctore Frock, ştiu că, în profesia dumneavoastră, lama lui 
Occam e la mare stimă. intr-a mea considerăm că e mai potrivită 
filozofia holmesiană: „Când ai eliminat imposibilul, orice rămâne, 
indiferent cât de neverosimil ar părea, trebuie să fie adevărat”. 


5 Câine cu păr scurt din Africa, de culoare roşie maronie, care formează o 
coamă pe spate. 


— Deci, ce răspunsuri ne rămân, doctore Brambell? îl întrerupse 
Frock. 

— İn momentul de faţă, nu am nici o explicaţie. 

Frock se lăsă pe spătarul scaunului cu rotile. 

— Cel de-al doilea schelet e interesant. Poate că a meritat într- 
adevăr să vin tocmai din Mendham. Dar ați uitat că acum sunt 
pensionar. j 

Margo îl urmărea cu o privire încruntată. In mod normal, profesorul 
ar fi fost mult mai fascinat de o astfel de enigmă. Se întrebă dacă - 
precum i se întâmplase şi ei - Frock îşi aducea aminte de 
evenimentele petrecute cu optsprezece luni în urmă. Dacă era aşa, 
atunci probabil că opunea rezistenţă în faţa amintirilor. Nu erau de 
genul care să-ţi ofere o viaţă liniştită, de pensionar. 

Olivia Merriam se amestecă în discuţie: 

— Doctore Frock, spuse ea, sperăm că sunteţi dispus să ne ajutaţi 
în ceea ce priveşte cercetarea scheletului. Din cauza circumstanțelor 
neobişnuite, muzeul a decis să-şi pună laboratorul la dispoziţia poliţiei. 
Vă oferim cu plăcere un birou la etajul al cincilea şi o secretară, atâta 
timp cât va fi necesar. 

Frock înălţă din sprâncene. 

— Cu siguranţă că morga oraşului dispune de toate echipamente 
de ultimă oră. Ca să nu mai vorbim de remarcabilul talent medical al 
doctorului Brambell, aici de faţă. 

— Aveţi dreptate în ceea ce priveşte talentul remarcabil, doctore 
Frock, îi răspunse Brambell. Dar, din păcate, vă înşelaţi în privinţa 
echipamentului de ultimă oră. Bugetul insuficient din ultimii ani ne-a 
lăsat, mai degrabă, în afara progresului. In afară de asta, morga e un 
loc prea accesibil publicului când e vorba de astfel de probleme. Chiar 
acum suntem infestaţi de reporteri şi echipaje de televiziune. Făcu o 
pauză. Şi bineînţeles că la morga oraşului nu avem parte nici de 
abilităţile dumneavoastră deosebite. 

— Mulţumesc, spuse Frock. Gesticulă, arătând spre cel de al doilea 
schelet. Dar cât de greu poate fi să identifici pe cineva care, pe când 
era în viaţă, semăna probabil cu veriga lipsă? . 

— Credeţi-mă că am încercat, făcu D'Agosta. In ultimele douăzeci 
şi patru de ore, i-am verificat pe fiecare Tom, Dick şi Harry“ dat 
dispărut pe raza a trei state. Nimic. Şi, din câte putem spune, 
niciodată n-a existat vreun asemenea monstru, ca să nu mai vorbim 
de unul care s-a pierdut şi a fost rumegat în canalizarea oraşului New 
York. 

Frock părea să nu fi auzit răspunsul dat întrebării sale. Bărbia i se 


€ Aluzie la o comedie în care este vorba de surdul Tom, orbul Dick şi mutul 
Harry. 


afundă încet în piept şi rămase neclintit vreme de câteva minute. Cu 
excepţia cloncănitului nerăbdător al doctorului Brambell, în laborator 
era linişte. In cele din urmă, Frock se îndreptă, oftă adânc şi dădu din 
cap cu ceea ce lui Margo i se păru o resemnare obosită. 

— Foarte bine. Pot să vă ofer o săptămână din timpul meu. Am 
venit în oraş şi cu alte treburi. Presupun că doriţi ca doctor Green să 
mă asiste? 

Margo realiză, prea târziu, că nu se întrebase de ce fusese invitată 
la acea întâlnire secretă. Dar acum era limpede. Ştia că Frock se baza 
pe ea fără rezerve. Elucidaseră împreună misterul crimelor săvârşite 
de Fiara din Muzeu. „Şi-au închipuit, probabil, că Frock n-o să vrea să 
lucreze decât împreună cu mine”, cugetă. 

— O clipă, se pomeni spunând fără s-o vrea. Nu pot să fac asta. 

Toţi ochii o fixară şi realiză că vorbise cu o voce mai stridentă 
decât şi-ar fi dorit. 

— Vreau să spun că nu cred că am suficient timp liber în acest 
moment, se bâlbâi apoi. 

Frock o privi plin de înţelegere. Ştia, mai bine decât oricine 
altcineva, că acea însărcinare avea să-i stârnească, cu siguranţă, 
amintiri înfricoşătoare. 

Directoarea Merriam se încruntă, schimonosindu-şi chipul cu 
trăsături fine. 

— O să discut cu doctorul Hawthorne, spuse ea. O să-ţi ofere tot 
timpul necesar pentru colaborarea cu poliţia. 

Margo deschise gura ca să protesteze, dar se abţinu. Păcat, se 
gândi, că numirea ei în funcţia de custode al muzeului era prea 
recentă pentru a-şi putea permite un refuz. 

— Perfect, spuse Brambell şi, pentru o clipă, un zâmbet subţire 
păru să-i împartă chipul în două. Bineînţeles că o să lucrez şi eu 
alături de dumneavoastră. Inainte de a ne despărţi, vreau să subliniez 
că e nevoie de o discreţie deplină. E destul de rău că am fost nevoit 
să anunţ că Pamela Wisher a fost găsită moartă şi decapitată. Dacă se 
află vreun cuvânt despre faptul că această personalitate a vieţii 
mondene a fost ronţăită după ce a murit... sau poate înainte... Vocea i 
se pierdu şi îşi trecu mâna peste tigva cheală. 

Frock îi aruncă o privire tăioasă. 

— Urmele de dinţi nu au fost lăsate postmortem? 

— Doctore Frock, aceasta este întrebarea zilei. Sau măcar una 
dintre ele. Primarul şi şeful poliţiei aşteaptă cu mare nerăbdare 
răspunsurile. 

Frock nu răspunse şi înţeleseră limpede cu toţii că întâlnirea 
ajunsese la sfârşit. Grupul se întoarse către uşă, mai toată lumea 
dorind să se îndepărteze de obiectele maronii, aproape numai oase, 
întinse pe masa de autopsie. 


În timp ce trecea pe lângă ea, directoarea muzeului se întoarse 
brusc către Margo. 

— Să-mi spui dacă pot să te ajut cu ceva, i se adresă. 

Doctorul Brambell îi cuprinse pe Frock şi Margo într-o singură 
ultimă privire, apoi o urmă pe directoare pe drumul către uşă. 

Ultimul care trebuia să plece era locotenentul D'Agosta. Se opri o 
clipă în prag. 

— Dacă trebuie să discutaţi cu cineva, discutaţi cu mine. Deschise 
gura ca şi cum ar mai fi avut multe de spus, apoi se opri, dădu din cap 
şi se răsuci brusc pe călcâie. Uşa se închise în urma lui şi Margo 
rămase singură: cu Frock, cu Pamela Wisher şi cu scheletul deformat 
în mod bizar. 

Frock se îndreptă în scaunul lui cu rotile. 

_ — Margo, închide uşa, te rog, spuse el, şi aprinde restul luminilor. 
Işi împinse singur scaunul cu rotile către masa de autopsie. Cred că ar 
fi mai bine să te speli şi să-ţi pui echipamentul de protecţie. 

Margo aruncă o privire fugară către schelete. Apoi se uită 
bătrânul ei profesor. 

— Doctore Frock? începu ea. Nu credeţi că asta ar putea fi opera... 

El se întoarse brusc, cu o expresie ciudată pe faţa roşcovană. O 
pironi cu privirea şi scutură din cap. 

— Să nu faci asta, şopti, cu furie. Nu înainte de a fi siguri. 

Margo îi susţinu privirea o clipă. In cele din urmă, încuviinţă dând 
din cap şi se întoarse spre întrerupătorul blocului de lumini. Ceea ce 
rămăsese nerostit era mult mai tulburător decât cele două schelete 
sinistre. 

Smithback se strecură într-o cabină îngustă de telefon din 
adâncurile pline de fum ale barului Cat's Paw. Balansându-şi paharul 
într-una din mâini şi privind chiorâş butoanele în lumina difuză, formă 
numărul biroului său, întrebându-se câte mesaje îl aşteptau de data 
asta. 

Nu se îndoise niciodată că era unul dintre cei mai buni ziarişti din 
New York. Poate ce/ mai bun. Cu un an şi jumătate în urmă, adusese 
povestea Fiarei din Muzeu la cunoştinţa întregii lumii. Şi nu în 
obişnuita manieră efeminată şi detaşată: fusese acolo împreună cu 
D'Agosta şi cu ceilalţi, luptându-se în întuneric, în noaptea aceea de 
aprilie. Mulțumită vehemenţei cărţii apărute în scurt timp, îşi 
consolidase poziţia de corespondent specializat în omucideri al 
ziarului Post. Acum apăruse cazul Wisher şi nu se putea spune că asta 
se întâmplase prea curând. Poveştile senzaţionale se iveau mai rar 
decât şi-ar fi închipuit şi mai erau şi alţii - ca nelipsitul Bryce 
Harriman, reporterul care se ocupa de crime la Times - întotdeauna 
pregătiţi să le vâneze. Dacă o folosea aşa cum se cuvenea, povestea 
putea fi la fel de importantă precum cea despre Mbwun. Poate şi mai 
şi. 

„Un ziarist de succes, medită el în timp ce asculta sunetul 
telefonului, se adaptează, acceptând ceea ce i se oferă.” Să luăm 
cazul Wisher. Atitudinea mamei îl surprinsese cu desăvârşire. Fusese 
impresionantă. Smithback se simţise ruşinat şi profund mişcat. 
Înflăcărat de aceste emoţii nefamiliare, scrisese un nou articol pentru 
ediţia de a doua zi, numind-o pe Pamela Wisher îngerul din Central 
Park South şi zugrăvindu-i moartea în culori tragice. Dar adevărata 
lovitură de geniu fusese recompensa de o sută de mii de dolari, 
oferită pentru informaţiile care ajutau la găsirea ucigaşului. Ideea îi 
venise în timp ce compunea povestea; se duse cu articolul scris pe 
jumătate şi cu ideea recompensei în biroul lui Arnold Murray, noul 
redactor şef de la Post. Acesta fusese încântat şi îşi dăduse pe loc 
acordul, fără a se mai deranjeze să obţină aprobarea directorului 
ziarului. 

Ginny, secretara trustului, îi răspunse la telefon incitată. Douăzeci 
de apeluri în legătură cu recompensa, toate doar născociri. 

— Asta e tot? întrebă Smithback, descurajat. 

— Păi, a fost, ca să zic aşa, şi un musafir cu adevărat ciudat, care a 
întrebat de tine, adăugă cu entuziasm secretara. 

Era scundă şi slabă, locuia în Ronkonkoma şi era îndrăgostită de 
Smithback. 

— Da? 


— Era îmbrăcat în zdrenţe şi puţea. Dumnezeule, de abia mai 
puteam să respir. Şi era, ca să zic aşa, înalt sau cam aşa ceva. 

„Poate că voia să vândă un pont”, se gândi Smithback, incitat. 

— Ce voia? 

— Spunea că are informaţii legate de cazul Wisher. Dorea să vă 
întâlniți în toaleta bărbaţilor din Penn Station... 

Smithback era cât pe ce să-şi scape paharul din mână. 

— Toaleta bărbaţilor? Cred că glumeşti. 

— Aşa mi-a spus. Crezi că e vreun pervers? 

Secretara vorbea cu o încântare nedisimulată. 

— Care dintre toaletele bărbaţilor? 

Se auzi foşnet de hârtii. 

— Am notat aici. La capătul din nord, ultimul nivel de jos, în stânga 
celei de-a douăsprezecea scări rulante. La ora opt, în seara asta. 

— Mai exact, despre ce fel de informaţie e vorba? 

— Asta e tot ce mi-a spus. 

— Mulţumesc. 

Puse receptorul în furcă şi se uită la ceas: şapte şi patruzeci şi cinci 
de minute. Toaleta bărbaţilor din Penn Station? „Ar trebui să fiu nebun 
sau disperat, cugetă, ca să urmăresc o pistă de genul ăsta.” 


Smithback nu mai pusese niciodată piciorul într-o toaletă din Penn 
Station. Nici unul dintre cunoscuţii săi n-ar fi intrat vreodată acolo. In 
timp ce deschidea uşa care dădea într-o încăpere de mari dimensiuni, 
încinsă şi duhnind sufocant a urină şi a diaree, se gândi că, de fapt, ar 
fi preferat mai degrabă să facă în pantaloni decât să calce într-un 
asemenea loc. 

Intârziase cinci minute. „Probabil că tipul a plecat deja, se gândi, 
cu recunoştinţă. Presupunând c-a fost pe aici.” Era cât pe ce să se 
repeadă înapoi, afară, când auzi o voce bolovănoasă. 

— William Smithback? 

— Poftim? 

Se grăbi să îşi rotească ochii în jur, examinând atent toaleta goală. 
Apoi văzu, în cea mai îndepărtată cabină, două picioare care coborau, 
devenind vizibile prin spaţiul de sub uşă. Aceasta se deschise. Un 
bărbat mărunţel şi sfrijit, cu faţa prelungă şi soioasă, cu hainele 
înnegrite de unsoare şi de mizerie şi cu părul încâlcit împletit într-un 
mod şocant trecu pragul şi se îndreptă spre el clătinându-se. Vârfurile 
gemene ale bărbii de o culoare de nedescris, despicate în două, îi 
ajungeau până aproape de buricul expus vederii printr-o gaură mare 
şi zdrenţuită a cămăşii. 

— William Smithback? repetă el, studiindu-l cu ochi înceţoşaţi. 

— Cine altcineva? 

Fără vreo altă vorbă, bărbatul se răsuci pe călcâie şi o luă către 


fundul încăperii. Se opri în dreptul uşii deschise a ultimei cabine, apoi 
se întoarse, aşteptând. 

— Ai vreo informaţie? întrebă Smithback. 

— Vino cu mine. 

Făcu semn spre cabină. 

— Nici gând, spuse Smithback. Dacă ai ceva de spus, putem sta de 
vorbă aici, dar nu intru cu tine acolo, amice. 

Omul gesticulă din nou. 

— Dar pe-aici trebuie să mergem. 

— Unde? 

— Jos. 

Smithback se apropie de cabină cu prudenţă. Celălalt intrase şi 
stătea în picioare, în spatele closetului, săltând bucata mare de tablă 
vopsită care, după cum observă Smithback abia în clipa aceea, 
acoperea o gaură cu marginile zdrenţuite din peretele acoperit cu 
faianţă murdară. 

— Intrăm acolo? întrebă Smithback. 

Celălalt dădu din cap. 

— Unde răspunde? 

— Jos, repetă omul. 

— Las-o baltă, spuse Smithback. Dădu să plece. 

Celălalt îi prinse privirea. 

— Trebuie să te duc la Mephisto, zise el. Vrea să-ţi vorbească 
despre uciderea fetei ăleia. Ştie lucruri importante. 

— Scuteşte-mă. 

Omul nu-şi luă ochii dintr-ai lui. 

— Poţi să ai încredere în mine, spuse, cu simplitate. 

Smithback descoperi că îi dădea, cumva, crezare, în ciuda jegului 
care îl acoperea şi a privirii de drogat. 

— Ce lucruri? 

— Trebuie să vorbeşti cu Mephisto. 

— Cine e Mephisto ăsta? 

— E şeful nostru. 

Bărbatul ridică din umeri, ca şi cum nu ar mai fi fost necesară nici 
o altă informaţie. 

— Al nostru? 

Celălalt dădu din cap. 

— Al comunităţii Ruta 666. 

In ciuda neîncrederii pe care o simţea, Smithback simţi un fior de 
incitare. O comunitate organizată sub pământ? Era un subiect numai 
bun de publicat, chiar şi aşa, luat ca atare. lar dacă acel Mephisto ştia 
într-adevăr ceva despre uciderea lui Wisher... 

— Mai exact, unde se află această comunitate numită Ruta 666? 
întrebă el. 


— Nu pot să-ţi spun. Dar o să-ţi arăt drumul. 

— Şi cum te cheamă? întrebă Smithback. 

— Mi se spune Mitralioru, răspunse bărbatul, cu un uşor licăr de 
mândrie pâlpâindu-i în ochi. 

— Ascultă, zise Smithback. O să te urmez, dar nu te poţi aştepta să 
mă târăsc printr-o gaură ca asta. Aş putea să cad într-o cursă, sau să 
fiu jefuit, sau cine mai ştie ce. 

Omul scutură din cap cu vehemenţă. 

— O să te protejez. Toată lumea ştie că eu sunt şeful 
contrabandiştilor lui Mephisto. O să fii în siguranţă. 

Smithback se holbă la el: ochi urduroşi, muci atârnând, barbă 
soioasă de vrăjitor. Avusese ceva de mers până la redacţia ziarului 
Post. Ceea ce echivala cu o grămadă de probleme pentru un individ 
care arăta ca un boschetar falit. 

Pe urmă îi veni în minte mutra spilcuită a lui Bryce Harriman. ŞI-I 
imagină în faţa redactorului-şef de la Times, care îl întreba cum se 
făcea că un ziarist mediocru ca Smithback pusese primul mâna pe 
povestea aia. 

Era o imagine pe placul lui. 

Bărbatul cunoscut drept Tal Gunner ţinu bucata mare de tablă în 
timp ce Smithback se cocoţa în deschizătură. După ce intrară 
amândoi, o potrivi cu grijă la loc, proptind-o zdravăn cu nişte cărămizi 
desprinse din zid. 

Smithback privind în jur şi realiză că se găsea într-un tunel lung şi 
îngust. Ţevile de apă şi de abur se întindeau deasupra capului său 
aidoma unor vine groase, cenuşii. Tavanul era jos, dar nu chiar atât de 
jos încât un bărbat de înălţimea lui să nu poată sta în picioare. 
Luminile oraşului se strecurau înăuntru prin grilajele din plafon, 
plasate dintr-o sută într-o sută de metri. 

O porni pe urmele siluetei scunde şi gârbovite care înainta în 
lumina difuză. Din când în când, spaţiul umed şi rece se umplea de 
huruitul unui tren care trecea prin apropiere; simţea zgomotul 
vibrându-i mai degrabă în oase decât în urechi. 

O luară spre nord, de-a lungul a ceea ce părea un tunel fără de 
sfârşit. După zece sau cincisprezece minute, Smithback căzu pradă 
unei nelinişti sâcâitoare. 

— Nu mi-o lua în nume de rău, spuse, dar de ce trebuie să 
străbatem un drum atât de lung? 

— Mephisto nu vrea să dezvăluie cele mai apropiate intrări în 
teritoriul comunităţii noastre. 

Smithback dădu din cap, ocolind pe departe leşul umflat al unui 
câine mort. Nu era surprinzător faptul că locuitorii acelor tuneluri erau 
ceva cam paranoici, dar toată povestea începea să fie ridicolă. 
Merseră destul de mult spre nord ca să ajungă sub Central Park. 


Tunelul începu în curând să se curbeze uşor către dreapta. 
Smithback desluşi o serie de uşi de metal în pereţii groşi de beton. Pe 
deasupra capetelor lor trecea o conductă groasă, din al cărei înveliş 
izolator picura apă. Pe tăbliţa prinsă de ea se putea citi: 

PERICOL: CONŢINE FIBRA DE AZBEST. NU STARNIŢI PRAFUL. 
EXISTĂ RISCUL APARIȚIEI CANCERULUI ŞI A AFECȚIUNILOR 
PULMONARE. Mitralioru se opri, îşi afundă mâna în zdrenţele sale, 
scoase o cheie şi o vâri în broasca celei mai apropiate uşi. 

— Cum ai făcut rost de cheia asta? îl întrebă Smithback. 

— Avem mulţi oameni pricepuţi printre noi, îi răspunse el, descuind 
şi introducându-l înăuntru. 

In timp ce uşa se închidea în spatele lui, întunecimea nopţii i se 
năpusti în întâmpinare. Realizând cât de mult se bazase, în mod 
inconştient, pe lumina difuză care se strecura prin grilaje, Smithback 
se simţi brusc cuprins de panică. 

— N-ai o lanternă? se bâlbâi el. i 

Urmă un hârşâit, apoi zări un chibrit aprins. În lumina pâlpâitoare, 
desluşi o serie de trepte de beton care coborau, pierzându-se în 
întuneric dincolo de distanţa până la care răzbătea flacăra. 

Încheietura mâinii Mitraliorului trosni şi chibritul se stinse. 

— Mulţumit? se auzi vocea ştearsă, monotonă. 

— Nu, răspunse repede Smithback. Mai aprinde unul. 

— Atunci când o să fie necesar. 

Smithback îşi croi drum pe bâjbâite în josul scărilor, proptindu-şi 
palmele cu degete răşchirate de pereţii reci şi lunecoşi ca să-şi 
păstreze echilibrul. Coborârea păru să dureze o eternitate. Un alt 
chibrit se aprinse pe neaşteptate şi Smithback văzu că scările se 
terminau într-un tunel imens de metrou, cu şinele de oţel lucind, 
mate, în lumina portocalie. 

— Unde suntem acum? întrebă el. 

— Pe linia 100, spuse bărbatul. Două nivele mai jos. 

— N-am ajuns încă? 

Flacăra chibritului se stinse şi întunericul se lăsă iarăşi. 

— Vino după mine, se auzi vocea. Când spun stop, te opreşti. 
Imediat. _ 

Se aventurară de-a lungul şinelor. În timp ce înainta împleticindu- 
se, Smithback se pomeni luptându-se cu un nou atac de panică. 

— Stop, se auzi vocea. 

Smithback se opri şi un alt chibrit se aprinse. 

— Vezi aia? zise Mitralioru, arătându-i o bară sclipitoare de metal 
alături de care era trasată o linie de un galben strălucitor. Asta e a 
treia şină. Electrificată. Nu călca pe ea. 

Chibritul se stinse. Smithback îl auzi pe celălalt păşind prin bezna 
umedă, compactă. 


— Mai aprinde unul, strigă el. 

Chibritul pâlpâi. Smithback făcu un pas mare peste a treia şină. 

— Mai sunt multe din astea? întrebă el, arătând spre calea ferată. 

— Da, spuse omuleţul. O să ţi le arăt. 

— Isuse, făcu Smithback, în timp ce chibritul se stingea. Ce se 
întâmplă dacă pui piciorul pe una dintre ele? 

— Explodezi din pricina curentului electric, îţi sar în aer mâinile, 
picioarele şi capul... spuse vocea fără trup. Urmă o pauză. E 
întotdeauna mai bine să nu calci pe aşa ceva. 

Un alt chibrit se aprinse, luminând o altă şină vopsită cu galben. 
Smithback păşi cu delicateţe peste ea, apoi se uită la Mitralioru, care 
îi arăta arcada veche de pe peretele din faţa lor, astupată cu un bloc 
de zgură la baza căruia fusese săpată o gaură mică, înaltă de vreo 
şaizeci de centimetri şi lată de două ori pe atât. 

— Coborâm pe aici, zise Mitralioru. 

Smithback simţi aerul fierbinte care venea de dedesubt, purtând o 
duhoare atât de scârboasă încât îi întoarse stomacul pe dos. Pentru o 
clipă, avu senzaţia că miasma era amestecată cu un iz de lemn ars. 

— Acolo, jos? întrebă el, nevenindu-i să-şi creadă urechilor şi 
întorcându-şi faţa într-o parte. larăşi? Ce, vrei să spui că trebuie să mă 
strecor înăuntru târându-mă pe burtă? 

Dar însoţitorul lui o făcea deja, răsucindu-se ca un vierme. 

— Nici gând, strigă Smithback, ghemuindu-se în faţa găurii. 
Ascultă, eu nu cobor acolo. Dacă Mephisto ăsta vrea să-mi vorbească, 
trebuie să vină aici. 

Tăcere, apoi vocea Mitraliorului reverberă, venind din bezna din 
partea opusă a mormanului de zgură. 

— Mephisto nu urcă niciodată mai sus de al treilea nivel. 

— Atunci n-are decât să facă o excepţie. 

Smithback încerca să pară mult mai sigur pe sine decât era. 
Realiză că se bazase pe un individ bizar şi impredictibil, punându-se 
într-o situaţie imposibilă. Era din nou întuneric beznă, iar el nu avea 
nici o şansă să găsească drumul de întoarcere. 

Tăcerea se prelungea. 

— Mai eşti aici? întrebă Smithback. 

— Aşteaptă acolo, îi porunci vocea, pe neaşteptate. 

— Mă părăseşti? Dă-mi câteva chibrituri, îl rugă Smithback. 

Ceva îi înghionti genunchiul şi el ţipă, luat prin surprindere. Era 
mâna soioasă a Mitraliorului, care ieşea din gaură ţinând ceva între 
degete. 

— Asta-i tot? întrebă Smithback numărând trei chibrituri pe pipăite. 

— E tot ce am în plus, se auzi din nou vocea, acum estompată, 
îndepărtându-se. 

Mai adăugă câteva cuvinte, dar Smithback nu reuşi să le înţeleagă. 


Se lăsă tăcerea. Smithback se rezemă de perete, neîndrăznind să 
se aşeze şi strângând chibriturile cu putere. Se blestemă în sinea lui 
pentru că fusese atât de nechibzuit încât să coboare până acolo pe 
urmele individului. „Nici un articol nu merită aşa ceva”, îşi spuse. 
Putea să se întoarcă folosindu-se doar trei bețe de chibrit? Inchise 
ochi şi se concentră, încercând să-şi amintească fiecare curbă şi 
fiecare schimbare de direcţie a drumului pe care ajunsese acolo. In 
cele din urmă, renunţă: cele trei chibrituri abia dacă i-ar fi ajuns ca să 
treacă peste şinele electrificate. 

Când începură să-l doară genunchii, renunţă la poziţia ghemuită şi 
se ridică în picioare. Scruta tunelul întunecat, cu ochii larg deschişi şi 
cu urechile ciulite. Bezna era atât de deplină încât începu să-şi 
imagineze că zărea câte ceva prin întuneric: mişcări, contururi. 
Rămase neclintit, încercând să respire calm în timp ce timpul se 
scurgea, părând o eternitate. Era o adevărată nebunie. Măcar dacă... 

— Scribule! 

Glasul fantomatic, fără trup, se înălța din gaura de la picioarele 
sale. 

— Poftim? schelălăi el, răsucindu-se pe călcâie. 

— Mă adresez lui William Smithback, scribul, nu-i aşa? Vocea era 
spartă şi joasă, ridicându-se, tărăgănată şi sinistră, din adâncurile de 
sub el. 

— Da, da, sunt Smithback. Bill Smithback. Cine eşti? strigă el, 
derutat de conversaţia cu vocea fără trup din tenebre. 

— Mephisto, se auzi vocea, pronunţând s-ul cu un şuierat cumplit. 

— De ce-ai avut nevoie de atâta timp ca s-ajungi aici? răspunse 
Smithback, nervos, aplecându-se din nou deasupra găurii din 
mormanul de zgură. 

— E foarte mult de urcat. 

Smithback tăcu preţ de un minut, reflectând asupra faptului că 
omul acela - care stătea undeva, sub picioarele sale - fusese nevoit 
să urce, străbătând mai multe nivele, pentru a ajunge acolo. 

— Nu vii aici, sus? îl întrebă. A 

— Nu! Ar trebui să te simţi onorat, scribule. In ultimii cinci ani, nu 
m-am mai aflat niciodată atât de aproape de suprafaţă. 

— Din ce cauză? întrebă Smithback, străduindu-se să-şi găsească 
reportofonul bâjbâind în întuneric. 

— Pentru că ăsta e domeniul meu. Tot ce vezi cu ochii îmi aparţine. 

— Dar nu văd nimic. 

Din gaură se înălţă un chicot sec. 

— Greşit! Vezi întunericul. lar întunericul e teritoriul meu. 
Deasupra capului tău, trenurile trec huruind, oamenii de la suprafaţă 
se vânzolesc urmărindu-şi ţelurile lipsite de noimă. Dar teritoriul de 
sub Central Park - Ruta 666, Linia Ho Şi Min şi Buncărul - e al meu. 


Smithback căzu o clipă pe gânduri. Ruta 666 era o denumire 
ironică, care avea sens. Dar celelalte îl derutau. 

— Linia Ho Şi Min, repetă el. Ce e asta? 

— O comunitate, ca toate celelalte, şuieră vocea. Acum s-a 
contopit cu a mea, ca să fie protejată. Odată ca niciodată, a fost o 
vreme când noi toţi ştiam foarte bine drumul. Mulţi dintre noi au 
luptat în acel război cinic dus împotriva unui popor inocent şi înapoiat. 
Şi am fost ostracizaţi pentru asta. Acum ne ducem viaţa aici, jos, într- 
un exil autoimpus, respirând, împreunându-ne, murind. Cea mai 
puternică dintre dorinţele noastre e să fim lăsaţi în pace. 

Smithback îşi pipăi din nou reportofonul, sperând că înregistra 
totul. Auzise despre vagabonzii care se retrăgeau, ocazional, în 
tunelurile de metrou, căutându-şi adăpost, dar o comunitate 
întreagă... 

— Deci cetăţenii de aici sunt oameni fără adăpost? întrebă el. 

Urmă o pauză. 

— Nu ne place cuvântul ăsta, scribule. Avem un adăpost şi, dacă n- 
ai fi atât de fricos, ţi l-aş arăta. Avem tot ce ne trebuie. Conductele ne 
oferă apa cu care gătim şi cu care ne spălăm, cablurile ne dau curent 
electric. Contrabandiştii noştri ne aduc puţinele lucruri de la suprafaţă 
de care avem nevoie. In Buncăr avem chiar şi o infirmieră şi o 
profesoară. Alte zone subterane, cum ar fi depoul West Side, sunt 
necivilizate, periculoase. Dar la noi se trăieşte cu demnitate. 

— Profesoară? Vrei să spui că acolo, jos, sunt şi copii? 

— Eşti naiv. Mulţi vin aici din cauză că au copii, iar mecanismul 
diabolic al statului încearcă să-i ia de lângă ei şi să îi dea pe mâna 
asistenţei sociale. Aleg lumea mea, lumea mea, tărâmul căldurii şi al 
întunericului în locul acelei lumi a disperării în care trăieşti tu, 
scribule. 

— De ce-mi tot spui aşa? 

Chicotul sec se înălţă din nou din gaura mormanului cu zgură. 

— Asta eşti, nu? William Smithback, scribul? 

— Da, dar... 

— Pentru un jurnalist, ai citit cam puţin. Studiază Dunciada” lui 
Pope până la următoarea noastră întâlnire. 

Smithback începu să înţeleagă că interlocutorul său valora mai 
mult decât îşi închipuise. 

— Cine eşti, de fapt? se interesă. Adică, mă întreb care e numele 
tău adevărat. 

O altă tăcere. 

— L-am lăsat sus, alături de toate celelalte, şuieră vocea fără trup. 
Acum sunt Mephisto. Să nu mai pui întrebarea asta nimănui, 

niciodată. 

Smithback înghiţi în sec. 

— Imi cer scuze, spuse el. 

Mephisto părea că se enervase. Vocea lui tăioasă despică 
întunericul. 

— Ai fost adus aici cu un scop. 

— Uciderea lui Wisher? întrebă Smithback, cu nerăbdare. 

— În articolele tale ai descris cadavrul ei, precum şi pe celălalt, 
spunând că le lipsea capul. Eu sunt aici ca să-ţi aduc la cunoştinţă că 
amănuntul ăsta e cel mai lipsit de importanţă. 

Vocea i se transformă într-un hohot discordant, plin de tristeţe. 

— Ce vrei să spui? întrebă Smithback. Ştii cine-a făcut-o? 

— Sunt aceeaşi indivizi care îi vânează pe oamenii mei, şuieră 
Mephisto. Zbârciţii. 

— Zbârciţii? spuse Smithback. Nu înţeleg... 

— Atunci taci şi ia notițe, scribule! Ti-am spus despre comunitatea 
mea că e un paradis, un loc care oferă siguranţă. Şi aşa a fost 
dintotdeauna, până acum un an. Acum suntem atacați. Cei care se 
aventurează dincolo de zonele sigure dispar sau sunt ucişi. Omorâţi cu 
sălbăticie. Oamenii noştri sunt înfricoşaţi. Contrabandiştii mei au 
încercat, în repetate rânduri, să aducă asta la cunoştinţa poliţiei. 
Poliţia! 

Smithback îl auzi scuipând cu furie, apoi vocea se ridică din nou, 
acuzatoare. 

— Câinii de pază ai societăţi sunt atât de corupți încât, din punct 
de vedere moral, au dat faliment. Pentru ei, nu suntem decât nişte 
scârnăvii care trebuie bătute şi alungate. Vieţile noastre nu valorează 
nimic! Câţi dintre oamenii noştri au murit sau au dispărut? Fat Boy, 
Hector, Dark Annie, Master Segeant şi alţii. Dar a fost de ajuns ca o 
singură creatură strălucitoare, îmbrăcată în mătase, să rămână fără 
cap pentru ca tot oraşul să intre în alertă! 

Smithback îşi umezi buzele. Incepea să se întrebe ce informaţii 
deţinea acest Mephisto. 

— La ce te referi când spui că sunteţi atacați? 

Se lăsă tăcerea. 

— Din afară, se auzi, într-un târziu, un răspuns şoptit. 

— Din afară? întrebă Smithback. Ce vrei să spui? Din afară, adică 
de aici, de unde sunt eu acum? Scrută înnebunit bezna din jur. 

— Nu. Din afara Rutei 666. Din afara Buncărului, se auzi răspunsul. 
Mai există şi un alt loc. Un loc care trebuie evitat. Cu douăsprezece 
luni în urmă, s-a zvonit că e locuit. Apoi au început crimele. Oamenii 
noştri au început să dispară. La început, am trimis pe urmele lor 
echipele noastre de căutare. Majoritatea victimelor n-au fost găsite 
niciodată. Dar din trupurile pe care le-am descoperit mâncase cineva 


Şi li se tăiaseră capetele. 

— Stai puţin, zise Smithback. Cineva mâncase din trupurile lor? 
Vrei să spui că aici, jos, trăieşte un grup de canibali care omoară 
oameni şi le fură capetele? 

La urma urmelor, poate că Mephisto nu era în toate minţile. 
Smithback începu din nou să se întrebe cum avea să ajungă la 
suprafaţă. 

— Nu-mi place neîncrederea din glasul tău, scribule, răspunse 
Mephisto. Da, chiar asta am vrut să spun. Mitraliorule? 

— Da? spuse o voce, în urechea lui Smithback. 

Ziaristul sări într-o parte, icnind de uimire şi de spaimă. 

— Cum a ajuns aici, înapoi? bolborosi Smithback. 

— In regatul meu sunt multe drumuri, se auzi vocea lui Mephisto. 
Şi trăind în acest loc, în încântătoarea noastră beznă, vederea 
nocturnă ni se ascute. 

Smithback înghiţi în sec. 

— Uite ce e, spuse el, nu vreau să spun că n-am încredere în tine. 
Vreau doar... 

— Taci! îl avertiză Mephisto. Am stat destul de vorbă. Mitraliorule, 
du-l înapoi la suprafaţă. 

— Şi cum rămâne cu recompensa? întrebă Smithback, surprins. Nu 
de-asta m-aţi adus aici? 

— N-ai auzit nimic din ce ţi-am spus? şuieră vocea. Banii tăi n-au 
nici o valoare pentru mine. Nu mă interesează decât siguranţa 
oamenilor mei. Intoarce-te în lumea ta, scrie-ţi articolul. Spune-le 
celor de la suprafaţă ce ţi-am povestit. Spune-le că indiferent ce ar fi 
ceea ce a ucis-o pe Pamela Wisher îi omoară şi pe ai noştri. Şi crimele 
trebuie să înceteze. Vocea fără trup părea să vină acum de departe, 
reverberând de-a lungul coridoarelor întunecate de sub picioarele lui 
Smithback. Altminteri,  adăugă Mephisto, cu o ardoare 
înspăimântătoare, o să găsim alte căi pe care să ne facem auziţi. 

— Dar am nevoie de... începu Smithback. 

O mână îl prinse de cot. 

— Mephisto a plecat, veni, de lângă el, glasul Mitraliorului. Te duc 
sus. 

Locotenentul D'Agosta stătea în biroul său înghesuit, cu pereţi de 
sticlă, pipăindu-şi trabucul din buzunarul de la piept cu ochii la teancul 
de rapoarte despre scufundarea din golful Humboldt. În loc să închidă 
un caz, avea acum două, ambele în întregime nerezolvate. Ca de 
obicei, nimeni nu văzuse nimic, nimeni nu ştia nimic. Prietenul fetei 
era copleşit de durere şi inutil ca martor ocular. Tatăl era mort de 
mult. Mama era la fel de tăcută şi de distantă ca o zeiţă de gheaţă. Se 
încruntă; întreaga afacere Pamela Wisher îi mirosea a trotil. 

Privirea i se mută de la teancul de rapoarte la afişul FUMATUL 
INTERZIS de pe partea exterioară a uşii biroului şi cuta dintre 
sprâncene i se adânci. Apăruse în incinta secţiei de poliţie cu o 
săptămână înainte, însoţit de o duzină de altele asemănătoare. 

Işi scoase trabucul din buzunar şi îi îndepărtă învelişul de plastic. 
Nici un regulament nu interzicea mestecarea unui asemenea obiect, 
asta în nici un caz. Îl răsuci o clipă, cu încântare, între degetul mare şi 
arătător, examinându-i învelişul cu o privire critică. Pe urmă şi-l puse 
în gură. 

Stătu o clipă nemişcat. Apoi, înjurând printre dinţi, îşi deschise 
sertarul de sus al biroului dintr-o smucitură şi cotrobăi până ce dădu 
peste un chibrit de bucătărie, pe care-l aprinse de talpa pantofului. 
Apropie flacăra de capătul trabucului şi se lăsă pe spătarul scaunului 
cu un oftat, ascultând sfârâitul uşor al tutunului în timp ce trăgea 
fumul în piept şi îl sufla încet pe nas. 

Telefonul de interior emise un ţârâit strident. 

— Da? răspunse D'Agosta. 

Era prea devreme pentru o plângere. De abia aprinsese trabucul. 

— Domnule locotenent? se auzi vocea secretarei din 
departamentul său. Vă caută sergentul Hayward, este aici, la mine. 

D'Agosta mârâi şi îşi îndreptă spatele. 

— Cine? 

— Sergentul Hayward. Spune că a venit la solicitarea 
dumneavoastră. 

— N-am chemat nici un sergent Hayward... 

O femeie în uniformă îşi făcu apariţia în pragul uşii deschise. Ochii 
lui D'Agosta se opriră, aproape din instinct, asupra trăsăturilor ei 
frapante: minionă, subţire, sâni grei, păr negru ca tăciunele în 
contrast cu pielea albă. 

— Locotenent D'Agosta? întrebă ea. 

D'Agosta nu-i venea să creadă că o voce atât de profundă, de 
contralto, putea izvori dintr-un trup atât de firav. 

— la loc, spuse el şi o privi aşezându-se pe scaun. 


Părea să nu realizeze că acţionase în mod neregulamentar, de 
parcă ar fi existat o procedură standard care să stipuleze că un 
sergent putea da buzna în biroul superiorului ori de câte ori el - sau 
ea - dorea să o facă. 

— Nu-mi amintesc să te fi chemat, sergent, spuse D'Agosta într-un 
târziu. 

— N-aţi făcut-o, răspunse Hayward. Dar ştiam că, oricum, o să 
doriţi să mă vedeţi. 

D'Agosta se lăsă pe spătarul scaunului, trăgând încet din trabuc. 
Avea de gând s-o lase să spună ce avea de spus, urmând să o mustre 
după aceea. D'Agosta nu era obsedat de regulamente, dar o astfel de 
abordare a unui ofiţer superior întrecea măsura. Se întrebă dacă nu 
cumva unul dintre oamenii lui o îngrămădise prin vreo arhivă, sau 
altceva de genul ăsta. Exact asta îmi mai lipsea, o reclamaţie de 
hărţuire sexuală. 

— Cadavrele alea pe care le-aţi găsit în Cloacă, începu Hayward. 

— Ce-i cu ele? se răsti D'Agosta, cuprins brusc de o bănuială. 

Era de aşteptat ca, pentru siguranţă, să existe anumite restricţii 
referitoare la persoanele cărora le erau accesibile toate detaliile 
cazului. 

— Inainte de fuziune, lucram la poliţia transporturi. Hayward dădu 
din cap, ca şi cum asta ar fi explicat totul. Incă mă mai ocup de West 
Side, îi alung pe vagabonzi din Penn Station, din Hell's Kitchen, din 
depourile de cale ferată, de sub... 

— Stai o clipă, o întrerupse D'Agosta. Tu? Culegător de boschetari? 

Işi dădu imediat seama că spusese ce nu trebuia. Hayward se 
crispă, încruntând din sprâncene din cauza neîncrederii evidente din 
vocea lui. Urmă un moment de tăcere penibilă. 

— Nouă nu ne place cuvântul ăsta, domnule locotenent, zise ea, în 
cele din urmă. 

D'Agosta ajunse la concluzia că avea destule griji şi fără să 
străduiască să-i redea musafirului său nepoftit buna dispoziţie. 

— E biroul meu, făcu el, ridicând din umeri. 

Hayward îl privi o clipă şi D'Agosta aproape că văzu în ochii ei 
căprui cum i se schimba părerea bună pe care o avusese despre el. 

— OK, zise ea. Dacă aşa vreţi să priviţi lucrurile. Trase aerul în 
piept cu putere. Când am auzit de scheletele astea ale 
dumneavoastră, mi-a revenit ceva în memorie. Mi-au adus aminte de 
nişte crime recente, ale căror victime au fost nişte cârtiţe. 

— Cârtiţe? 

— Oamenii din tuneluri, bineînţeles, răspunse ea cu o privire 
condescendentă care îl enervă pe D'Agosta. Vagabonzii de sub 
pământ. Oricum, am citit şi articolul din ediţia de azi a ziarului Post. 
Cel despre Mephisto. 


D'Agosta se strâmbă. Te puteai baza pe Bill Smithback, vânătorul 
ăla de scandal, dacă voiai să înnebuneşti cititorii şi să înrăutăţeşti 
lucrurile. Cei doi fuseseră prieteni - într-un anumit sens -, dar acum, 
când Smithback devenise un reporter care se ocupa de crime, era 
aproape de nesuportat. lar D'Agosta ştia foarte bine nu era cazul să-i 
dea nici cea mai neînsemnată dintre informaţiile confidenţiale pe care 
le cerea mereu. 

— Durata medie de viaţă a unui vagabond e foarte scurtă, 
continuă Hayward. Pentru cârtiţe, e încă şi mai scurtă. Dar ziaristul ăla 
avea dreptate. In ultimul timp, unele dintre crime au fost neobişnuit 
de dezgustătoare. Capete lipsă, trupuri sfâşiate. Am crezut că e bine 
să vin să vă vorbesc despre asta. Se foi pe scaun şi se uită insistent la 
D'Agosta cu ochii ei căprui şi limpezi. Poate ar fi trebuit să mă abţin. 

D'Agosta trecu peste ultima remarcă. 

— Aşadar, despre câte crime recente vorbim, Hayward? întrebă el. 
Despre două? Despre trei? 

Ea ezită. 

— Despre mai bine de o jumătate de duzină, spuse, în cele din 
urmă. 

D'Agosta se uită la ea, cu trabucul încremenit la jumătatea 
distanţei către buze. 

— O jumătate de duzină? 

— Aşa cum am spus. Inainte de a veni încoace, m-am uitat prin 
dosare. Şapte cârtiţe ucise în ultimele patru luni şi, în toate cazurile, 
modul de operare a fost acelaşi. 

D'Agosta lăsă în jos trabucul. 

— Sergent, dă-mi voie să lămuresc lucrurile. Aveţi aici un soi de 
Jack Spintecătorul care face ravagii în subterane şi nimeni nu ştie ce 
se întâmplă de fapt? 

— Uitaţi ce e, eu n-am altceva decât o bănuială, OK? spuse 
Hayward, bătând în retragere. Nu-i treaba mea. Nu mă ocup eu de 
crimele astea. 

— Atunci de ce n-ai luat-o pe cale ierarhică şi nu te-ai dus la şeful 
tău? De ce-ai venit la mine? 

— Am fost la şeful meu. E căpitanul Waxie. ÎI ştiţi? 

Toată lumea îl cunoştea pe Jack Waxie. Cel mai gras şi mai comod 
căpitan de poliţie din oraş. Un tip care promovase nefăcând nimic şi 
nesupărând pe nimeni. Cu un an înainte, D'Agosta fusese propus 
pentru avansare la gradul de căpitan, datorită unui primar 
recunoscător. Dar urmaseră alegerile, primarul îşi pierduse funcţia şi 
la conducerea la primăriei venise o altă persoană, pe baza 
promisiunilor de micşorare a taxelor şi de reducere a cheltuielilor. Ca 
urmare, în Police Piaza numărul unu, Waxie căpătase gradul de 
căpitan şi postul de comandant al unei secţii de poliţie, D'Agosta fiind 


trecut cu vederea. Ce lume! 

Hayward se aşeză picior peste picior. 

— Când e vorba de crimele din lumea cârtiţelor, lucrurile stau altfel 
decât la suprafaţă. In majoritatea cazurilor, nici măcar nu găsim 
cadavrele. Şi, chiar dacă reuşim să le dăm de urmă, şobolanii şi câinii 
ne-o iau, de obicei, cu mult înainte. Cele mai multe n-ar putea fi 
identificate nici dacă s-ar afla într-o stare mult mai bună. Şi e al naibii 
de sigur că restul cârtiţelor n-au de gând să vorbească. 

— lar Jack Waxie se mulţumeşte să arhiveze totul. 

Hayward se încruntă din nou. 

— Nu dă nici două parale pe oamenii ăia. 

D'Agosta o privi pentru o clipă, întrebându-se de ce un tip şovin, 
de modă veche, ca Waxie, luase în echipa lui o femeie de un metru 
şaizeci care să adune vagabonzii. Dar, când îi privi din nou talia 
îngustă, pielea albă şi ochii căprui, ştiu răspunsul. 

— OK, sergent, spuse el, în cele din urmă. Intru în joc. Ştii unde s- 
au găsit cadavrele? 

— E singurul lucru pe care-l ştiu. 

Trabucul lui D'Agosta se stinsese, aşa că bâjbâi prin sertar în 
căutarea unui alt chibrit. 

— Deci, unde au fost descoperite? întrebă. 

— Pe ici, pe colo. Hayward scoase din buzunar o foaie trasă la 
imprimantă, o desfăcu şi o împinse de-a curmezişul biroului. 

D'Agosta o privi cu atenţie în timp ce îşi aprindea trabucul. 

— Primul a fost găsit pe treizeci aprilie, pe West Fifty-eighth Street, 
la numărul 624. În camera cazanului cu aburi de la subsol. Locul se 
află sub jurisdicţia poliţiei transporturi pentru că acolo există o veche 
cale de acces spre un macaz de la metrou. 

D'Agosta dădu din cap, cu ochii la foaia de hârtie, în timp ce citea. 

— Următorul a fost găsit pe şapte mai, sub staţia IRT Columbus 
Circle. lar al treilea pe douăzeci mai, pe RR Stem B4, pe traseul 22, 
borna 1,2. Unde naiba vine asta? 

— E un tunel pentru transportul mărfurilor, care făcea legătura cu 
depoul West Side şi care a fost închis. Cârtiţele sparg pereţii ca să 
intre în unele dintre tunelurile astea. 

D'Agosta o asculta savurându-şi trabucul. Cu un an mai devreme, 
după ce i se promisese că avea să fie promovat, trecuse de la 
trabucurile Garcia y Vegas la Dunhill. Cu toate că promisiunea nu se 
materializase niciodată, D'Agosta nu mai reuşise să renunţe la noua 
sa preferinţă. Se uită din nou la Hayward, care continua să-i susţină 
privirile cu seninătate. Respectul faţă de superiori nu era punctul ei 
forte. Dar, în ciuda staturii ei mărunte, avea un aer firesc de încredere 


8 Una dintre liniile rapide de metrou din New York. 


în sine şi de autoritate. Luase iniţiativa şi venise la el aşa cum o 
făcuse. Şi dăduse dovadă de curaj. Pentru o clipă, regretă că, în ceea 
ce o privea, pornise pe picior greşit. 

— Nu s-ar putea spune că modul în care ai venit la mine reprezintă 
o procedură regulamentară, zise el. Totuşi, apreciez că ţi-ai găsit timp 
pentru asta. 

Hayward dădu din cap aproape imperceptibil, ca şi cum ar fi 
recunoscut complimentul fără să-l accepte. 

— Nu vreau să-mi bag nasul în treburile căpitanului Waxie, 
continuă D'Agosta. Dar nu pot să trec cu vederea povestea asta, să 
nu iau în considerare faptul că ar putea exista o legătură. Cred că ţi-ai 
dat deja seama că aşa stau lucrurile. Aşa că ceea ce urmează să 
facem e să uităm c-ai trecut pe aici. 

Hayward dădu din cap încă o dată. 

— Şi o să-l sun pe Waxie ca şi cum aş fi făcut rost de rapoartele 
astea de unul singur, apoi o să facem o mică incursiune la faţa locului. 

— N-o să fie încântat. Singura privelişte pe placul lui e cea pe care- 
o vede de la fereastra postului de poliţie. 

— Oh, o să vină cu mine. N-ar face o impresie prea bună dacă un 
locotenent i-ar rezolva treburile în timp ce el stă cu fundul pe scaun. 
Mai ales dacă se dovedeşte că e groasă. Un criminal în serie printre 
boschetari - asta poate fi o bombă politică. Aşa că o să facem o mică 
plimbare, doar noi trei. N-are rost să turnăm gaz peste foc. 

Hayward se încruntă imediat. 

— Nu e o chestie prea deşteaptă, zise ea. Domnule locotenent, e 
periculos să coborâm acolo. Nu e terenul nostru; e al lor. Şi lucrurile 
nu stau aşa cum vă închipuiţi. Aştia nu sunt doar o mână de drogaţi 
cu mintea dusă. Acolo jos sunt o grămadă de extremişti, comunităţi 
întregi, veterani din Vietnam, foşti deţinuţi, rămăşiţele nucleului SDSS, 
violatori eliberaţi condiţionat din închisoare. Aştia nu urăsc nimic mai 
mult decât pe poliţişti. Avem nevoie de cel puţin o brigadă. 

D'Agosta descoperi că tonul ei răstit, lipsit de respect, îl făcea să 
se enerveze din ce în ce mai tare. 

— Uite ce e, Hayward, nu discutăm despre Ziua Z. Vorbim despre o 
privire aruncată fără zarvă, pe furiş. Şi aşa îmi tai craca de sub 
picioare. Dacă dăm de ceva, atunci trecem la o acţiune oficială. 

Ea nu răspunse. 

— Şi, Hayward? Dacă aud vreo discuţie despre mica noastră 
petrecere, o să ştiu pe unde a răsuflat. 

Ea se ridică în picioare, îşi netezi pantalonii bleumarin şi îşi 
îndreptă cureaua uniformei. 


? Students for a Democratic Society, organizaţie politică radicală din anii 
1960. 


— Am înţeles. 

— Ştiam că aşa o să fie. 

D'Agosta se ridică la rândul său, suflând un val de fum în direcţia 
afişului FUMATUL INTERZIS. O urmări cu privirea pe Hayward, care îi 
fixa trabucul, fără să-şi poată da seama dacă o făcea cu dispreţ sau 
dezaprobare. 

— Vrei şi tu? o întrebă, cu sarcasm, scoțând încă unul din 
buzunarul de la piept. 

Pentru prima oară, buzele lui Hayward se schimonosiră în ceea ce 
părea să fie aproape un zâmbet. 

— Mulţumesc, dar nu, mulţumesc. Nu după ce a păţit unchiul meu. 

— Ce anume? 

— Cancer la gură. Au fost nevoiţi să-i taie buzele. 

D'Agosta o privi răsucindu-se pe călcâie şi ieşind grăbită din birou. 
Observă că nu se ostenise să-şi ia rămas-bun. Şi mai observă că, 
dintr-odată, trabucul nu mai avea acelaşi gust plăcut. 

Stătea nemişcat în beznă, ascultând. 

Cu toate că în cameră nu era lumină, ochii lui treceau repede de la 
o suprafaţa la alta, zăbovind cu o privire tandră asupra oricărui obiect 
pe care îl întâlneau. Asta continua să fie o noutate; putea să stea 
nemişcat ore întregi, savurând minunata agerime a propriilor simţuri. 

Acum îşi închise ochii şi îşi îngădui să asculte zgomotele 
îndepărtate ale oraşului. Încet, pornind de la murmurul din fundal, 
sorta diferitele straturi de conversaţie, separându-le pe cele mai 
apropiate şi mai puternice de cele mai îndepărtate, purtate la o 
distanţă de câteva încăperi sau chiar de câteva etaje. Pe urmă, 
acestea se pierdeau, şi ele, în pâcla concentrării sale, şi putea să audă 
foiala grăbită, neclară, şi chiţăitul estompat al şoarecilor a căror viaţa 
tainică se derula în interiorul pereţilor. Uneori avea impresia că putea 
auzi glasul pământului însuşi, rostogolindu-se şi fremătând, înfăşurat 
în atmosfera lui. 

Mai târziu - nu ştia exact cu cât mai târziu - simţi din nou foamea. 
Nu era chiar foame, ci doar senzaţia că /ipsea ceva: o poftă intensă, 
nelocalizată, prea subtilă în momentul acela. Nu prelungea niciodată 
momentul poftei. 

Se ridică în grabă şi străbătu cu paşi siguri laboratorul cufundat în 
beznă. Deschise unul dintre robinetele înşirate de-a lungul peretelui 
din partea opusă, aprinse gazul care ieşea din duza ataşată acestuia 
folosindu-se de o brichetă, apoi puse o retortă cu apă distilată pe 
arzător. În timp ce apa se încălzea, îşi vâri mâna într-un buzunar 
secret, ascuns în căptuşeala hainei, şi scoase o capsulă subţire de 
metal. li deşurubă capacul şi presără o dâră de pudră pe suprafaţa 
apei. Dacă încăperea ar fi fost luminată, pudra ar fi strălucit ca o 
piatră albicioasă de jad. Odată cu creşterea temperaturii, un nor 
subţire începu să coboare sub suprafaţă, până când întreaga retortă 
deveni un vârtej minuscul de lichid tulbure. 

Opri gazul, apoi goli produsul distilat într-un pahar de laborator Py- 
rex. Acela era momentul în care trebuia să ia fiertura în mâini, să îşi 
golească mintea, să săvârşească toate mişcările ritualului, să lase 
vaporii mângâietori să se înalțe şi să-i umple nările. Dar nu avea 
niciodată destulă răbdare; îşi simţi, încă o dată, cerul gurii arzând în 
timp ce sorbea cu lăcomie băutura. Râse în sinea lui, amuzat de 
propria incapacitate de a respecta preceptele pe care li le impusese 
celorlalţi cu atâta rigurozitate. 

Inainte de a se aşeza din nou, senzaţia de gol dispăruse, începând 
să fie înlocuită de o alta, care îl invada încet şi îndelung: o 
efervescenţă care pornea de la extremităţi, împrăştiindu-i-se în trup, 


până ce i se păru că focul îi mistuia adâncurile fiinţei. O senzaţie 
indescriptibilă de putere şi de fericire îl cuprinse întru totul. Simţurile 
sale, deja hiperacutizate, părură să se ascută până când izbuti să 
vadă firicele infinitezimale de praf, care pluteau în întunericul de 
smoală; până când reuşi să audă toate conversațiile din Manhattan, 
începând cu pălăvrăgeala de la cocteilul din Camera Curcubeului, 
aflată cu şaptezeci de etaje deasupra Rockefeller Center, şi terminând 
cu urletele copiilor săi, care plângeau de foame undeva departe, sub 
pământ, ascunşi în locuri tainice, pe care alţii le dăduseră de mult 
uitării. 

Erau din ce în ce mai flămânzi. În curând, nici măcar Ritualul n- 
avea să îi mai poată controla. 

Dar, în momentul acela, controlul nu avea să mai fie necesar. 

intunericul părea aproape dureros de strălucitor şi îşi închise ochii, 
ascultând năvala tumultoasă a sângelui prin supapele şi prin culoarele 
fireşti ale urechilor lui interioare. Avea să-şi ţină pleoapele strânse 
până când apogeul senzaţiei - şi lucirea ciudată, de argint, care îi 
acoperea o vreme ochii - aveau să dispară. „Indiferent cine i-o fi spus 
glazură, se gândi el, amuzat, i-a ales un nume potrivit.” 

Curând - mult prea curând - strălucirea intensă păli. Dar forţa 
rămase, un memento constant al transformării sale, dăinuindu-i în 
articulaţii şi în muşchi. Măcar dacă l-ar fi putut vedea colegii lui de 
odinioară. Dacă l-ar fi văzut, ar fi înţeles. 

Se ridică din nou în picioare, aproape cu regret, fără nici un chef să 
iasă dintr-o stare atât de plăcută. Dar erau multe de făcut. 

Avea în faţă o noapte plină. 

Margo se apropie de uşă, observând, cu dezgust, că era la fel de 
murdară ca întotdeauna. Chiar şi într-un muzeu cunoscut pentru 
marea sa toleranţă faţă de praf, uşa laboratorului de Antropologie 
Fizică - sau Camera Scheletelor, cum îi spuneau toţi angajaţii - era 
aproape incredibil de soioasă. „Asta n-a mai fost spălată de la 
începutul secolului”, gândi ea. O patină de urme uleioase de mâini 
acoperea mânerul şi porţiunea din jur, ca un smalţ strălucitor. Se 
gândi să scoată un şerveţel din geantă, apoi se răzgândi, îl înşfăcă cu 
putere şi îl răsuci. 

Incăperea era slab luminată, ca de obicei, şi se văzu nevoită să îşi 
mijească ochii ca să poată desluşi rândurile suprapuse de sertare de 
metal care se înălţau către tavan precum rafturile de cărţi ale unei 
biblioteci imense. Erau douăsprezece mii şi fiecare conţinea câte un 
schelet omenesc, sau numai o parte a acestuia. Cu toate că multe le 
aparţineau unor băştinaşi din Africa şi din cele două Americi, Margo 
era interesată de grupul celor care fuseseră colecţionate în scopuri 
mai degrabă medicale decât antropologice. Doctorul Frock sugerase 
ca, într-o primă fază, să se ocupe de studiul rămăşiţelor unor indivizi 
cu afecţiuni osoase acute. Lansase ipoteza că ar fi fost posibil ca 
victimele unor boli precum acromegalia sau sindromul Proteus să le 
fie de folos, aruncând o oarecare lumină asupra scheletului bizar care 
îi aştepta sub folia albastră de plastic din laboratorul de Antropologie 
judiciară. 

In timp ce-şi croia drum printre stelajele uriaşe, Margo oftă. Ştia că 
o aştepta o întâlnire iminentă şi neplăcută. Sy Hagedorn, 
administratorul laboratorului de Antropologie Fizică, era aproape tot 
atât de bătrân şi de uscat precum scheletele pe care le avea în 
custodie. Alături de Curley, paznicul de la intrarea personalului, de 
Emmaline Spraag de la Biologia Nevertebratelor şi de alţi câţiva, Sy 
Hagedorn se număra printre ultimii reprezentaţi ai vechii gărzi a 
muzeului. In ciuda colecţiei de baze de date computerizate din dotare 
şi a laboratorului ultramodern care se aflau exact în partea opusă a 
Camerei Scheletelor, refuza cu încăpățânare să-şi adapteze metodele 
de catalogare la secolului douăzeci. Când îşi instalase biroul în 
laborator, Greg Kawakita, colegul ei de odinioară, fusese nevoit să 
îndure sarcasmul nimicitor al lui Hagedorn de fiecare dată când îşi 
deschidea laptop-ul. Pe la spate, Kawakita îi spunea administratorului 
„Stumpy”**. Numai Margo şi alţi câţiva aspiranţi aflaţi sub îndrumarea 
lui Frock ştiau că porecla nu se referea la înălţimea redusă a lui 
Hagedorn, ci venea de la Stumpinicipes Troglodytes, o creatură 


1 Bondocul. 


abisală câtuşi de puţin spectaculoasă, care popula oceanele în era 
carboniferă. 

Amintindu-şi de Kawakita, Margo se încruntă, cuprinsă de un 
sentiment de vinovăţie. Cu vreo şase luni în urmă, fostul ei coleg îi 
lăsase un mesaj pe robotul telefonului, scuzându-se pentru că nu mai 
dăduse nici un semn de viaţă şi spunându-i că trebuia să vorbească 
cu ea şi că avea să o sune din nou, la aceeaşi oră, în seara următoare. 
A doua zi, când telefonul sunase din nou, la ora stabilită, Margo se 
întinsese din reflex către el, apoi împietrise, cu mâna la o distanţă de 
câţiva centimetri de receptor. Nimeni nu lăsase nici un mesaj după 
răspunsul robotului şi ea îşi retrăsese mâna încet, întrebându-se ce 
instinct anume o împiedicase să-i răspundă lui Kawakita. Dar, chiar în 
timp ce o făcea, ştia răspunsul. Kawakita fusese implicat în toate cele 
petrecute... împreună cu Pendergast, cu Smithback, cu locotenentul 
D'Agosta, chiar şi cu doctorul Frock. Extrapolatorul lui fusese cheia 
care îi ajutase să descifreze misterul lui Mbwun: creatura care 
terorizase muzeul şi care continua să-i bântuie coşmarurile. Oricât de 
egoist ar fi părut gestul, ultimul lucru pe care şi-l dorea era să 
vorbească cu cineva care să-i aducă aminte, fără nici un rost, de acele 
zile îngrozitoare. O prostie, privind în retrospectivă, acum, când era 
vârâtă până în gât într-o anchetă care... 

Cineva îşi drese cu nervozitate glasul şi zgomotul o readuse pe 
Margo în prezent. Işi ridică privirea ca să dea cu ochii un bărbat 
scund, îmbrăcat într-un costum uzat de tweed, cu faţa tăbăcită 
brăzdată cu nenumărate riduri. 

— Mi s-a părut că aud pe cineva umblând prin apropierea 
scheletelor mele, spuse Hagedorn, încruntându-se, cu mâinile lui mici 
încrucişate pe piept. Ei? 

Margo simţi cum, împotriva voinţei sale, enervarea lua locul visării. 
Scheletele lui, într-adevăr. Ţinându-şi iritarea în frâu, scoase o coală 
de hârtie din geantă. 

— Doctorul Frock vrea ca aceste specimene să fie trimise sus, în 
laboratorul de Antropologie Judiciară, răspunse, întinzându-i foaia lui 
Hagedorn. 

El o studie încruntându-se şi mai tare. 

— Trei schelete? zise el. Asta e, într-un fel, neregulamentar. 

„Ei, nu zău, Stumpy.” 

— E important să le primim imediat, spuse ea. Dacă există vreo 
problemă, sunt sigură că doctor Merriam o să vă dea toate 
autorizaţiile de care aveţi nevoie. 

Numele directorului avu efectul scontat. 

— Oh, perfect. Dar e totuşi neregulamentar. Vino cu mine. 

O conduse înapoi către un birou vechi de lemn, zgăriat şi ciupit în 
decursul anilor în care fusese tratat cu neglijenţă. In spatele acestuia 


- într-un stelaj cu sertare minuscule - se afla catalogul lui Hagedorn. 
Se uită la primul număr de pe lista lui Frock, apoi îşi plimbă degetul 
subţire şi gălbejit în josul şirurilor de sertare. Intr-un târziu, se opri, 
trase unul, cotrobăi printre fişele dinăuntru şi scoase una afară, tuşind 
sec, nemulţumit. i N 

— 1930-262, citi el. Asta-i norocul meu. În rândul cel mai de sus. 
Ştii, nu mai sunt aşa de tânăr cum am fost o dată. Cocoţatul nu-mi 
prieşte. 

Amuţi dintr-odată. 

— E un schelet medical, spuse, arătând un punct roşu din colţul din 
dreapta sus al fişei. 

— V-am cerut numai schelete medicale, răspunse Margo. 

Apoi căzu într-o tăcere încăpăţânată, deşi era clar că Hagedorn 
aştepta o explicaţie. In cele din urmă, administratorul îşi drese din nou 
glasul, cu sprâncenele  încruntate din cauza solicitării 
neregulamentare. 

— Dacă insişti, zise el, împingând fişa de-a curmezişul biroului, 
până în faţa ei. Semnează asta, adaugă-ţi numărul telefonului de 
interior şi departamentul şi nu uita să treci numele lui Frock în rubrica 
„Supraveghetor”. 

Margo se uită la hârtia soioasă, cu marginile fleşcăite din cauza 
uzurii şi a vechimii. „E o fişă de bibliotecă, îşi spuse. Ce demodat.” 
Numele scheletului era tipărit clar în partea de sus: Homer Melean. 
Perfect, era unul dintre cele cerute de Frock: o victimă a 
neurofibromatozei, dacă îşi aducea bine aminte. 

Se aplecă să-şi scrie numele în primul spaţiu gol, apoi se opri pe 
neaşteptate. Acolo, cu trei sau patru nume mai sus pe lista celor care 
examinaseră scheletul până atunci, apărea o mâzgăleală în zigzag pe 
care şi-o amintea foarte bine: G.S. Kawakita, Antropologie. Cu cinci ani 
în urmă, îşi alesese pentru studiu chiar scheletul acela. Ceea ce nu 
era surprinzător, presupuse ea: Greg fusese întotdeauna fascinat de 
orice era neobişnuit, anormal, excepţie de la regulă. Probabil că de 
aceea îl atrăseseră doctorul Frock şi teoria lui asupra evoluţiei 
fractale. 

Îşi aminti că Greg era celebru pentru că folosea chiar acea sală de 
depozitare ca să exerseze pescuitul cu lanseta, azvârlind cu nimfe de- 
a lungul culoarelor înguste, practic, în fiecare pauză pentru cafea. 
Când Hagedorn nu era prin preajmă, bineînţeles. Îşi reţinu un rânjet. 

„Asta e picătura care umple paharul, cugetă ea. In seara asta caut 
numărul lui Greg în cartea de telefon. Mai bine mai târziu decât 
niciodată.” 

Se auzi o respiraţie grea, hârâită şi stridentă, şi Margo îşi ridică 
privirea din fişă, întâlnind ochii mici şi nerăbdători a lui Hagedorn. 

— Nu mă interesează decât numele tău, zise el, iritat. Nu ţi-am 


cerut să faci versuri. Aşa că nu te mai gândi atâta şi hai să ne vedem 
de treabă, da? 

Pe West 45th Street, se lăţea, disproporţionată, faţada bogat 
ornamentată a clubului Polyhymnia, o clădire de marmură şi de gresie 
cu o proeminenţă asemănătoare cu pupa unora dintre galerele 
spaniole. Clubul preluase numele muzei retoricii, a cărei statuie aurită 
stătea într-un picior deasupra intrării, părând gata să-şi ia zborul. Sub 
ea, uşa rotativă era la fel de vioaie ca în oricare altă seară de 
sâmbătă; deşi clientela obişnuită se limita la ziariştii din New York, pe 
lângă aceştia mai erau primite şi alte persoane, „jumătate din jigodiile 
tinere, fără ocupaţie, de la sud de Fourteenth Street”, după cum se 
plânsese odată Horace Greely. 

In adâncurile acelei fortărețe din lemn de stejar, Bill Smithback se 
apropie grăbit de bar şi îşi comandă o Caol Ila fără gheaţă. Deşi istoria 
clubului îl preocupa într-o foarte mică măsură, era foarte interesat de 
colecţia unicat de whisky special, de import, a acestuia. Alcoolul de 
malţ, fără de pereche, îi umplu gura cu un gust de fum de turbă 
amestecat cu apă din Loch nam Ban. Il savură îndelung, apoi se uită 
în jur, pregătit să bea, în timp ce colegii lui din presă dădeau din cap a 
felicitare şi îl priveau admirativ. 

Faptul că se ocupa de cazul Wisher era una dintre cele mai mari 
lovituri din viaţa lui. Avusese deja trei articole pe prima pagină, în mai 
puţin de o săptămână. Reuşise chiar şi să creeze impresia că 
amenințările incoerente şi vagi a lui Mephisto, conducătorul 
vagabonzilor, erau dure şi pertinente. Chiar în după-amiaza acea, 
când se pregătea să plece de la birou, Murray îl bătuse entuziasmat 
pe spate. Murray, redactorul-şef care nu avea niciodată, pentru 
nimeni, nici o vorbă de laudă. 

Privirea aruncată asupra clientelei nu avu rezultatul scontat, aşa că 
Smithback se întoarse cu faţa către bar şi mai sorbi o înghiţitură. 
Puterea asta, a unui jurnalist, medită el, era extraordinară. Făcuse un 
întreg oraş să fiarbă de mânie. Ginny, secretara trustului de presă, 
sfârşise prin a fi copleşită de numărul de apeluri referitoare la 
recompensă şi se văzuseră nevoiţi să angajeze o operatoare care să 
se ocupe în mod special de centrala telefonică. Până şi primarul se 
înfierbântase. Doamna Wisher ar fi trebui să fie mulţumită de 
realizările lui Smithback. Era inspirat. 

Ideea că doamna Wisher îl manipulase, cumva, în mod intenţionat 
îi trecu prin minte ca un gând neconturat, dar fu repede dată la o 
parte. Sorbi încă o dată din pahar, închizând ochii în timp ce alcoolul i 
se prelingea pe gâtlej ca un vis la o lume mai bună. 

Se întoarse, nerăbdător, când o mână îl strânse de umăr. Era Bryce 
Harriman, reporterul specializat în crime de la Times, care se ocupa 


tot de cazul Wisher. 

— Oh, făcu Smithback şi faţa i se lungi. 

— Bine lucrat, Bill, zise Bryce, continuând să-şi ţină mâna pe 
umărul lui în timp ce îşi făcea loc la bar dând din coate şi lovind cu o 
monedă pe tejgheaua zincată. Killians, i se adresă apoi barmanului. 

Smithback dădu din cap. „Isuse, cugetă, tocmai el, dintre toţi 
oamenii pe care aş fi putut să-i întâlnesc.” 

— Da, spuse Harriman. Destul de inteligent. Pariez că le-a plăcut la 
nebunie tipilor de la Post. Făcu o scurtă pauză înainte de a pronunţa 
ultimul cuvânt. 

— De fapt, chiar aşa a fost, zise Smithback. 

— Adevărul e c-ar trebui să-ţi mulţumesc. Harriman îşi ridică 
paharul şi sorbi cu eleganţă. Mi-ai oferit un subiect cât se poate de 
bun pentru un articol. 

— Chiar aşa? făcu Smithback, fără nici o umbră de interes. 

— Chiar aşa. Cum s-a împotmolit întreaga anchetă. Cum a 
paralizat. 

Smithback îşi ridică privirea, iar reporterul de la Times dădu din 
cap, plin de sine. 

— După anunţarea recompensei, s-a primit un potop de telefoane, 
de la tot felul de smintiţi. Poliţia n-a avut încotro, a fost nevoită să le 
ia pe toate în serios. Acum îşi pierd vremea, alergând după o mie de 
ponturi idioate. Un mic sfat prietenesc, Bill: în locul tău, nu mi-aş arăta 
mutra prin apropiere de Police Piaza numărul unu pentru o vreme, 
adică pentru vreo zece ani. 

— Nu mă lua pe mie cu chestii din astea, spuse Smithback, 
enervat. Le-am făcut poliţiştilor un mare serviciu. 

— Nu şi celor cu care am stat eu de vorbă. 

Smithback îşi feri privirea şi mai sorbi o dată din pahar. Era 
obişnuit să fie înţepat de Harriman. Bryce Harriman, un absolvent de 
la Columbia J-School, care se credea darul făcut de Dumnezeu 
jurnalismului. În orice caz, Smithback continua să se afle în relaţii 
bune cu locotenentul D'Agosta. Şi asta conta cu adevărat. Harriman 
înşira numai prostii. 

— Ei, Bryce, spune-mi cum s-a vândut ziarul Times azi-dimineaţă? 
întrebă el. La Post, vânzările au crescut cu patruzeci de procente 
începând de săptămâna trecută. 

— Nu ştiu şi nici nu mă interesează. Vânzările n-ar trebui să-l 
preocupe pe un ziarist adevărat. 

Smithback continuă să-şi valorifice avantajul. 

— Trebuie să recunoşti că ai pierdut o ocazie, Bryce. Eu i-am luat 
un interviu doamnei Wisher, ia tu n-ai reuşit. 

Faţa lui Harriman se întunecă: îi atinse un punct slab. Probabil că 
redactorul-şef îl făcuse cu ou şi cu oţet. 


— Da, răspunse el. E-n ordine, te-a citit din scoarţă-n scoarță. Te-a 
jucat pe degete. In timp ce adevărata poveste se desfăşoară în altă 
parte. 

— Şi care-ar fi povestea asta? 

— De exemplu, identitatea celui de al doilea schelet. Sau, în 
aceeaşi măsură, locul unde au dus cadavrele. Harriman îi aruncă o 
privire în timp ce îşi dădea berea peste cap cu nonşalanţă. Vrei să 
spui că nu ştiai? Probabil că erai prea ocupat să vorbeşti cu ciudaţii 
din tunelurile metroului. 

Smithback îi întoarse privirea, străduindu-se din răsputeri să-şi 
ascundă surprinderea. Era vorba de un soi de pistă falsă? Ba nu; ochii 
reci din spatele ochelarilor cu ramă de baga erau batjocoritori, dar 
serioşi. 

— Incă n-am reuşit să descopăr ce se ascunde aici, făcu el, cu 
prudenţă. 

— Nu mai spune, i-o întoarse Harriman. O sută de mii de dolari 
recompensă, ai? Cu ăştia i-ar putea plăti salariul pe următori doi ani. 
In caz că Postnu dă din nou faliment. 

Râse, lăsă o bancnotă de cinci dolari pe tejghea şi se răsuci pe 
călcâie, gata de plecare. 

Smithback privi enervat în urma lui. Deci cadavrele fuseseră 
mutate din cabinetul medicului legist. Ar fi trebuit să fie în stare să 
afle asta singur. Dar unde ajunseseră? Nu se făcuseră nici un fel de 
pregătiri în vederea funeraliilor, nu avusese loc nici o înmormântare. 
Probabil că erau undeva, într-un laborator, într-unul mai bine dotat 
decât cabinetul medicului legist din New York. Un loc ferit, nu putea fi 
vorba de Universitatea Columbia sau de Rockefeiler, unde studenţii se 
plimbă peste tot. La urma urmelor, de caz se ocupa locotenentul 
D'Agosta. Smithback ştia că era un poliţist cu sânge rece. Nu era 
genul care să facă lucrurile în grabă. De ce ar fi mutat D'Agosta 
cadavrele... 

„D'Agosta.” 

Dintr-odată, Smithback ghici - ba nu, ştiu - unde puteau să fie cele 
două trupuri. 

Işi goli paharul, se lăsă să alunece pe scaun şi traversă covorul de 
pluş roşu îndreptându-se către cabinele telefonice din holul de la 
intrare. Puse o monedă de douăzeci şi cinci de cenți în cel mai 
apropiat aparat şi formă un număr. 

— Aici Curley, spuse o voce groasă, de om bătrân. 

— Curley! Sunt Bill Smithback. Cum o mai duci? 

— Bine, doctore Smithback. Nu te-am mai văzut pe aici în ultima 
vreme. 

Curley, paznicul care verifica legitimaţiile personalului la intrarea 
în Muzeul de Istorie Naturală, le spunea tuturor doctore. Prinții trăiau 


şi mureau; dinastiile se ridicau şi cădeau; dar Smithback ştia că 
paznicul Curley avea să rămână pentru totdeauna în cabina lui 
împodobită, de bronz, verificând legitimaţii. 

— Curley, la ce oră au venit ambulanţele alea, miercuri seara? Ştii, 
cele două care-au sosit împreună? 

Smithback vorbea în grabă, rugându-se ca bătrânul portar să nu fi 
aflat că el ajunsese reporter după ce terminase de scris cartea despre 
muzeu. 

— Păi, să vedem, răspunse Curley, în stilul lui tacticos. Nu pot să 
spun că-mi amintesc aşa ceva, doctore. 

— Serios? întrebă Smithback, descumpănit. 

Fusese convins că nu se înşela. 

— Numai dacă nu vorbiţi despre aia care a venit cu farurile stinse 
şi cu sirena oprită. Dar asta a fost joi de dimineaţă, nu miercuri. 
Smithback îl auzea răsfoindu-şi registrul. Da, imediat de ora cinci 
dimineaţa, asta e. 

— Ai dreptate, joi. Oare unde-mi erau minţile? 

Smithback îi mulţumi lui Curley şi închise exultând. 

Se întoarse la bar rânjind. Descoperise, cu un singur telefon, ceea 
ce căutase Harriman, fără îndoială - şi fără succes - zile întregi. 

Era cât se poate de logic. Ştia că acela era laboratorul folosit de 
D'Agosta şi pentru rezolvarea altor cazuri, cu excepţia crimelor Fiarei 
din Muzeu. Era un laborator de înaltă securitate, într-un muzeu de 
înaltă securitate. Mai mult ca sigur că îl chemase şi pe Frock, bătrânul 
custode infatuat. Şi, poate, chiar şi pe Margo Green, fosta lui asistentă 
şi prietena lui Smithback din pe vremea când lucra pentru muzeu. 

„Margo Green”, cugetă el. Toată povestea asta merita să se 
oprească asupra ei. 

II strigă pe barman. 

— Paddy, cred că o să rămân la Islay, dar schimbă distileria. Laph- 
roaig, te rog. Cel vechi de cincisprezece ani. 

Luă o sorbitură din whisky-ul acela minunat. Zece dolari paharul, 
dar merita fiecare bănuţ. „Cu o sută de mii de dolari ţi-ar putea plăti 
salariul pe următori doi ani”, îl tachinase Harriman. Smithback hotărî 
că, după următorul articol pe prima pagină, trebuia să scoată de la 
Murray o mărire de salariu. Nimic nu se compară cu a bate fierul cât e 
cald. 

Sergentul Hayward cobori pe scara lungă, metalică, deschise o uşă 
îngustă, acoperită cu un strat maroniu de rugină, şi intră în tunelul 
unei linii secundare, abandonate, de metrou. In spatele ei, D'Agosta 
trecu pragul cu mâinile în buzunare. Lumina ceţoasă a zilei se 
strecura printr-o serie de grilaje aflate cu mult deasupra capetelor lor, 
scoțând în evidenţă firişoarele de praf din aerul neclintit. Locotenentul 
se uită întâi la stânga, apoi la dreapta. In ambele direcţii, şinele se 
pierdeau în bezna tunelului. Observă că Hayward avea un mod ciudat 
de a se mişca prin subteran, un soi de mers silențios, prudent. 

— Unde e căpitanul? întrebă ea. 

— Vine şi el, răspunse D'Agosta, răzuindu-şi partea de dedesubt a 
tocului pantofului de şina de metal. Tu ia-o înainte. 

O privi înaintând ca o pisică de-a lungul tunelului, cu lanterna 
aruncând o rază firavă de lumină în bezna din faţa ei. Orice fărâmă de 
ezitare pe care o simţise la gândul de a o lăsa pe femeia aceea 
mărunţică să le arate drumul se evaporase în timp ce remarca 
uşurinţa cu care se deplasa ea în subteran. 

Pe de altă parte, Waxie îşi încetinise în mod evident ritmul în cele 
două ore scurse de când vizitaseră subsolul cu pereţi cenuşii, din 
piatră, în care fusese găsit primul cadavru cu mai bine de trei luni în 
urmă. Era o încăpere igrasioasă, ticsită de boilere vechi. Din tavan 
atârnau sârme ruginite. Hayward le arătase o saltea îngrămădită în 
spatele unui cazan înnegrit, pe care erau împrăştiate, de-a valma, 
sticle de apă goale, din plastic, şi ziare rupte: locuinţa decedatului. Pe 
saltea era o pată veche de sânge, cu un diametru de un metru, roasă 
zdravăn de şoareci. Deasupra ei, o pereche de şosete zdrenţuite, 
pentru sportivi, împodobeau o conductă acoperită de un strat lăţos de 
mucegai verde. 

Cadavrul găsit acolo era a lui Hank Jasper, spusese Hayward. Nici 
un martor, nici o rudă cunoscută, nici un prieten. Dosarul cazului 
fusese tot atât de inutil: nici o fotografie, nici o relatare de la locul 
faptei, doar câteva hârtii de rutină, un scurt raport referitor la 
„mutilările extinse” şi la un craniu din cale afară de zdrobit şi o notiţă 
consemnând înmormântarea rapidă în Potter's Filed" din Hart Island. 

Nici în fosta toaletă din staţia Columbus Circle, unde fusese 
descoperit cel de-al doilea cadavru, nu găsiseră prea multe: o mulţime 
de gunoaie şi încercarea făcută, fără nici o tragere de inimă, de a 
curăța trâmbele roşii de sânge care se lipiseră de chiuvetele vechi de 
faianţă şi de oglinzile sparte. Cadavrul nu fusese identificat: îi lipsea 
capul. 


11 Cimitirul în care sunt înhumate persoane neidentificate. 


În spatele lui se auzi o înjurătură înăbuşită şi se întoarse ca să 
vadă silueta rotofeie a căpitanului Waxie trecând pragul uşii ruginite. 
Privea în jur dezgustat, cu tenul păstos strălucind nefiresc în 
semiîntuneric. 

— Isuse, Vinnie, zise el, păşind cu grijă peste şine ca să se apropie 
de D'Agosta. Ce naiba căutăm noi aici? [i-am mai spus, asta nue o 
treabă pentru un căpitan de poliţie. Mai ales într-o după-amiază de 
duminică. Dădu din cap în direcţia tunelului întunecat. Creatura aia 
mică şi drăguță te-a pus să faci asta, nu-i aşa? Un set grozav de 
balcoane. Ştii, i-am propus să fie secretara mea. Dar ea a preferat să 
continue să umble pe străzi, ca să scoată vagabonzii de prin cotloane. 
Imaginează-ţi! 

„Ciudat lucru”, îşi spuse D'Agosta, imaginându-şi cum ar fi fost 
viaţa de subaltern al lui Waxie pentru o femeie atât de atrăgătoare ca 
Hayward. 

— Şi blestemăţia mea de staţie radio s-a stricat, adăugă Waxie, 
supărat. 

D'Agosta arătă cu degetul în sus. 

— Hayward zice că nu funcţionează în subteran. Oricum, nu te poţi 
baza pe ele. 

— Grozav. Şi cum am putea cere întăriri? 

— Nu cerem. Suntem pe cont propriu. 

— Grozav, repetă Waxie. 

D'Agosta îşi opri privirea asupra lui. Deasupra şi de-a lungul buzei 
superioare îi izvorâseră stropi de transpiraţie, iar fălcile de culoarea 
aluatului, de obicei ferme, începeau să se scofâlcească. 

— Zona asta e sub jurisdicţia ta, nu sub a mea, zise D'Agosta. 
Gândeşte-te numai cât de bine o să-ţi prindă dacă se dovedeşte că 
am dat peste ceva important: ţi-ai asumat imediat răspunderea, te-ai 
deplasat personal la locul faptei. De dragul unei schimbări. Işi pipăi 
buzunarul hainei, în căutarea unui trabuc, apoi renunţă. Şi gândeşte- 
te cât de rău o să pice dacă între crimele astea există vreo legătură şi 
dacă presa o să bată monedă pe faptul nu le-ai dat atenţie. 

Waxie se încruntă la el: 

— Nu candidez la funcţia de primar, Vinnie. 

— Nu vorbesc despre aşa ceva. Eu nu ştiu decât că, atunci când o 
să-nceapă ploaia de rahat, ca de obicei, o să ai fundul acoperit. 

Waxie mormăi, părând să se fi domolit. 

D'Agosta văzu raza lanternei lui Hayward măturând şinele tot mai 
aproape de ei şi femeia reapăru curând, ieşind din întuneric. 

— Aproape c-am ajuns, spuse ea. E cu un nivel mai jos. 

— Mai jos? zise Waxie. Sergent, credeam că asta e nivelul cel mai 
de jos. 

Hayward nu răspunse. 


— Şi cum se presupune c-o să coborâm acolo, jos? o întrebă 
D'Agosta. 

Ea dădu din cap, arătând în direcţia din care venise. 

— Mergem vreo patru sute de metri către nord, de-a lungul şinelor, 
şi dăm de o altă scară, pe peretele din dreapta. 

— Şi dacă vine vreun metrou? întrebă Waxie. 

— Suntem pe o ramificaţie abandonată, zise Hayward. Pe-aici n-a 
mai trecut nici un tren, de multă vreme. 

— De unde ştii? 

Hayward plimbă în linişte raza lanternei de-a lungul şinei de sub 
picioarele lor, dând la iveală stratul gros de rugină portocalie. Privirea 
lui D'Agosta urcă în susul fascicolului luminos până ce căzu pe chipul 
ei. Nu părea foarte încântată. 

— Următorul nivel are ceva neobişnuit? o întrebă, cu voce scăzută. 

Ea păstră o clipă tăcerea. 

— De obicei, noi inspectăm doar nivelele superioare. Dar circulă 
tot felul de poveşti. Sunt din ce în ce mai nebuneşti, pe măsură ce 
cobori. Tăcu o clipă. De aceea am sugerat că ar fi nevoie de întăriri, 
sublinie. 

— Acolo, jos, /ocuiesc oameni? întrebă Waxie, scutindu-l pe 
D'Agosta de un răspuns. 

— Bineînţeles. Hayward se strâmbă, ca şi cum Waxie ar fi trebuit s- 
o ştie mai bine decât ea. larna e cald, nu plouă şi nu bate vântul. Și 
singurii oameni de care ar trebui să se teamă acolo, jos, sunt celelalte 
cârtiţe. 

— Deci, când au fost adunaţi vagabonzii de pe nivelul ăla? 

— Nu adună nimeni vagabonzii de jos, domnule căpitan. 

— De ce nu? 

Un moment de tăcere. 

— Păi, în primul rând, cârtiţele de pe nivelele inferioare nu pot fi 
găsite. Traiul în întuneric le-a ascuţit vederea. Auzi ceva şi, până să 
te-ntorci, au şi dispărut. Se fac doar vreo două razii, la întâmplare, în 
fiecare an, cu câini dresați să găsească cadavre. Dar, chiar şi aşa, nu 
coboară nimeni prea mult. Pe lângă asta, e şi foarte periculos. Nu 
toate cârtiţele ajung aici doar în căutarea unui adăpost. Unii vin să se- 
ascundă. Fug de ceva, de lege, de obicei. lar alţii mai sunt încă puşi 
pe jaf. 

— Ce părere ai despre articolul din Post? întrebă D'Agosta. Acolo 
era vorba despre un soi de comunitate subterană. Nu părea o lume 
chiar atât de ostilă. 

— Asta se întâmpla sub Central Park, locotenente, nu sub 
depourile West Side, zise Hayward. Unele zone sunt mai liniştite decât 
celelalte. Şi nu uitaţi că articolul menţiona şi altceva. Ceva despre 
canibali. 


Le adresă un zâmbet suav. 

Waxie deschise gura, dând să răspundă, apoi o închise din nou, 
înghițind zgomotos. _ 

Incepură să înainteze în tăcere de-a lungul şinelor. In timp ce 
mergeau, D'Agosta realiză că îşi pipăia fără să vrea revolverul S & W 
model 4946, cu mecanism cu dublă acţiune. În 1993, în departament 
apăruseră o serie de controverse legate de trecerea la pistolul 
semiautomat de 9 milimetri. Acum, D'Agosta era bucuros că avea un 
S & W. 

Când ajunseră în dreptul scării, văzură că în faţa ei se afla o uşă 
şuie de oţel, înclinată sub un unghi de-a dreptul demenţial faţă de 
cadru. Hayward o împinse şi reuşi să o deschidă, apoi se trase într-o 
parte. D'Agosta trecu pragul şi imediat îşi simţi ochii lăcrimând. Un 
miros care părea de amoniac îi invadă nările. 

— O iau eu înainte, locotenente, zise Hayward. 

D'Agosta o lăsă să treacă. Nu avea nimic de comentat. 

După ce ajungea la un palier, scara cu pereţi văruiţi îşi schimba 
direcţia. D'Agosta simţi că ochii lui umezi începeau să-l usture. Mirosul 
era arzător, de nedescris. 

— Ce naiba e asta? întrebă el. 

— Urină, zise Hayward, sec. Mai ales. Plus alte lucruri despre care 
nu vreţi să auziţi. 

In spatele lor, respiraţia şuierătoare a lui Waxie devenea din ce în 
ce mai zgomotoasă. 

Trecură printr-o spărtură cu margini zimţate, pătrunzând într-un 
spaţiu întunecat şi umed. În timp ce Hayward îl mătura cu raza 
lanternei, D'Agosta văzu că se aflau în ceea ce părea a fi capătul 
cavernos al unui tunel vechi. Dar şinele lipseau: nu se zărea decât 
pavajul grosolan, murdar, acoperit de bălți răzlețe de ulei şi de apă, 
precum şi de cărbuni rămaşi în urma unor mici focuri de tabără. 
Gunoaiele erau împrăştiate peste tot: ziare vechi; o pereche ruptă de 
pantaloni; un pantof vechi; un scutec de plastic murdărit de curând. 

__ D'Agosta îl auzea pe Waxie răsuflând din greu în spatele lui. 
incepu să se întrebe de ce încetase căpitanul, dintr-odată, să se tot 
plângă. „Poate din cauza duhorii”, îşi spuse. 

Hayward se îndrepta spre un pasaj care ducea în afara cavernei. 

— Pe aici, spuse ea. Cadavrul a fost găsit într-o nişă, pe traseul 
ăsta. Ar fi bine să stăm cât mai aproape unul de altul. Aveţi grijă să nu 
fiţi ţevuiţi. 

— Ţevuiţi? întrebă D'Agosta. 

— Cineva întinde mâna din beznă şi-ţi dă-n cap cu o ţeavă. 

— Nu văd pe nimeni, zise D'Agosta. 

— Dar sunt aici, răspunse Hayward. 

Respirația lui Waxie deveni şi mai greoaie. 


Începură să înainteze prin tunel, mişcându-se încet. Hayward îşi 
îndrepta din când în când lanterna de-a lungul pereţilor. Din şase în 
şase metri, în piatră fusese săpată câte o nişă mare, dreptunghiulară: 
zone de lucru şi de depozitare, explică ea, folosite de echipele care se 
ocupau de întreţinerea liniei cu un secol în urmă. În multe dintre ele 
erau întinse aşternuturi murdare. Şobolani mari, cafenii, deranjaţi de 
lumină, se foiau adesea printre gunoaie, împleticindu-se cu o 
încetineală insolentă către zona neatinsă de raza lanternei. Dar nu se 
zărea nici picior de om. 

Hayward se opri, îşi scoase şapca de poliţist şi îşi aşeză la loco 
şuviţă jilavă de păr care îi alunecase de după ureche. 

— Raportul menţiona că e vorba de o nişă aflată chiar vizavi de o 
pasarelă dărâmată, de fier, spuse ea. 

D'Agosta încercă să respire ţinându-şi mâna la nas şi, când 
constată că asta nu-i era de nici un folos, îşi slăbi nodul cravatei şi îşi 
ridică gulerul cămăşii în dreptul gurii, ca pe un fel de mască. 

— Aici e. 

Hayward îşi aţinti lanterna asupra unui morman de traverse de fier 
şi de grinzi în |, toate la fel de ruginite. Plimbă fascicolul luminos de-a 
lungul tunelului, localizând nişa. Din exterior, părea identică cu toate 
celelalte: lungă de un metru şi jumătate, adâncă de un metru, săpată 
în piatră la şaizeci de centimetri deasupra podelei. 

D'Agosta se apropie şi se uită cu atenţie înăuntru. Aşternutul 
stătea la vedere, aşezat pieziş, acoperit de o crustă groasă de sânge 
închegat. Pereţii fuseseră împroşcaţi cu sânge şi cu bucăţi din ceva la 
care D'Agosta nu voia nici măcar să se gândească. Una dintre 
omniprezentele cutii de ambalaj era răsturnată şi pe jumătate strivită. 
Duşumeaua nişei era acoperită de ziare. Duhoarea depăşea orice 
închipuire. 

— Tipul ăsta, şopti Hayward, a fost găsit tot fără cap. L-au 
identificat după amprente. Shasheen Walker, treizeci şi doi de ani. Un 
toxicoman înrăit, cu o listă de condamnări lungă cât braţul 
dumneavoastră. 

In orice alte împrejurări, lui D'Agosta i s-ar fi păru ridicol ca un 
ofiţer de poliţie să vorbească în şoaptă. Acum era, într-un fel, încântat. 
Se lăsă o tăcere îndelungată, răstimp în care D'Agosta roti, jur- 
împrejur, raza propriei lanterne. 

— Au găsit capul? întrebă el, în cele din urmă. 

— Nu, răspunse Hayward. A 

Mica vizuină împuţită nu părea să fi fost scotocită de poliţie. Inchi- 
puindu-și că era în alt loc şi că făcea cu totul altceva, D'Agosta îşi 
întinse mâna în nişă, prinse cuvertura murdară de un colţ şi o dădu 
deoparte dintr-o smucitură. 

Ceva maro căzu dintre falduri şi se rostogoli. Ceea ce mai rămase 


din gura cadavrului era larg deschis, într-un țipăt îngheţat. 

— Cred că nu s-au spetit căutând, spuse D'Agosta. Il auzi pe Waxie 
scăpând un geamăt scurt. Te simţi bine, Jack? întrebă, aruncând o 
privire în spate. 

Căpitanul nu răspunse. Faţa lui părea o lună palidă, plutind în 
bezna împuţită. 

D'Agosta ridică din nou lanterna deasupra capului. 

— O să chemăm o echipă SOC aici, pentru o investigaţie completă. 

işi duse mâna către staţia radio, apoi îşi aminti că acolo nu 
funcţiona. 

Hayward se apropie încet de el. 

— Domnule locotenent? 

D'Agosta se opri. 

— Da? _ 

— Cârtiţele au părăsit locul ăsta pentru că aici a murit cineva. In 
privinţa asta, unii dintre ei sunt superstiţioşi. Dar, imediat ce-o să 
plecăm, o să curețe toată mizeria asta, o să se descotorosească de 
cap şi n-o să-i mai daţi de urmă niciodată. Nu vor poliţişti aici, jos, 
asta mai presus de orice. 

— De unde naiba pot să ştie că suntem aici? 

— V-am mai spus, domnule locotenent, sunt prin preajmă. 
Ascultaţi. 

D'Agosta roti raza lanternei. Coridorul era cufundat în tăcere şi în 
nemişcare. 

— Atunci, ce propui? 

— Dacă vreţi capul, trebuie să-l luaţi cu dumneavoastră. 

— Rahat, murmură D'Agosta. OK, sergent, trebuie să improvizăm. 
la prosopul ăla de acolo. 

Trecând în faţa unui Waxie înţepenit, sergentul Hayward ridică un 
prosop plin de noroi şi îl întinse pe betonul umed de lângă craniu. Apoi 
îşi acoperi palmele cu mânecile uniformei şi împinse capul către 
prosop lovindu-l cu încheietura mâinii. 

D'Agosta o privea cu un amestec de dezgust şi admiraţie în timp 
ce împreuna capetele prosopului, dându-i forma unei mingi. El clipea 
întruna, străduindu-se să scape de usturimea provocată de duhoarea 
sordidă. 

— Să mergem. Sergent, poţi să faci onorurile casei. 

— Nici o problemă. 

Hayward ridică prosopul, ţinându-l departe de trup. 

In timp ce D'Agosta păşi în faţă, aţintindu-şi lumina lanternei în 
josul coridorului, către scară, se auzi pe neaşteptate un şuierat şi o 
sticlă ţâşni din întuneric, fiind cât pe ce să-l izbească pe Waxie în cap. 
Se sparse cu zgomot de perete. D'Agosta auzea un foşnet care se 
desprindea din adâncurile cufundate în beznă ale coridorului. 


— Cine e acolo? ţipă el. Stai! Poliţia! 

Din întuneric zbură o altă sticlă, aruncată cu sălbăticie. Cu o 
senzaţie ciudată, dată de fiorii care îi porneau de la baza şirei spinării, 
D'Agosta realiză că putea să simtă, nu să vadă, siluetele care se 
apropiau de ei. 

— Nu suntem decât trei, domnule locotenent, zise Hayward şi în 
glasul ei sumbru se simţi dintr-odată încordarea. Pot să vă sugerez să 
plecăm naibii odată de aici? 

Din întuneric răzbătu un zăngănit, urmat de un strigăt şi de 
zgomotul unor picioare care alergau. D'Agosta auzi din spate un icnet 
de spaimă şi se întoarse ca să-l vadă pe Waxie, încă pironit locului. 

— Pentru numele lui Dumnezeu, căpitane, vino-ţi în fire! îi strigă. 

Waxie începu să scâncească. D'Agosta auzi un şuierat venind din 
partea opusă şi se răsuci, dând cu ochii de silueta măruntă a lui 
Hayward, încordată şi neclintită. Işi ţinea braţele subţiri de o parte şi 
de alta a corpului, iar prosopul şi conţinutul lui îi atârnau în 
prelungirea degetelor. Sergentul respiră din nou adânc, şuierător, 
parcă luându-şi avânt. Pe urmă aruncă o privire grăbită în jur şi o 
porni către scară, ţinând iarăşi prosopul la o lungime de braţ distanţă. 

— Isuse, nu mă lăsaţi aici! urlă Waxie. 

D'Agosta îl smuci cu brutalitate de braţ. Căpitanul se clinti cu un 
geamăt slab şi începu să meargă mai întâi încet şi apoi din ce în ce 
mai repede, ţâşnind pe lângă D'Agosta. 

— Mişcă-te! strigă D'Agosta împingând-o pe Hayward în faţa lui. 

Simţi ceva zbârnâindu-i pe lângă ureche şi se opri, se întoarse, îşi 
scoase arma şi trase un foc în plafon. In lumina flăcării de la gura 
țevii, desluşi mai bine de o duzină de oameni care ieşeau din tunelul 
întunecat răsfirându-se şi pregătindu-se să-l încercuiască. Alergau 
ghemuiţi, ţinându-se aproape de podea şi mişcându-se cu o viteză 
înspăimântătoare în întuneric. Se răsuci pe călcâie şi o rupse la fugă 
spre scară. 

Abia pe nivelul de deasupra, lângă peretele opus uşii care atârna, 
se opri, în sfârşit, ascultând şi respirând cu nesaţ. Hayward stătea 
alături de el, în aşteptare, strângând în mână pistolul. Nu se auzea 
nici un sunet, cu excepţia paşilor lui Waxie, care le-o luase cu mult 
înainte, alegând de-a lungul şinelor, către capătul luminat al tunelului. 

O clipă mai târziu, D'Agosta se trase înapoi cu un pas. 

— Sergent, pe viitor, când o să mai sugerezi vreodată că e nevoie 
de întăriri - sau când o să mai faci orice altă sugestie, indiferent în ce 
privinţă - adu-mi aminte să-ţi dau atenţia cuvenită. 

Hayward îşi puse revolverul în toc. 

— M-am temut c-o să vă pierdeţi cu firea acolo, jos, aşa cum i s-a 
întâmplat căpitanului, spuse ea. Dar, pentru un novice, v-aţi descurcat 
foarte bine, domnule. 


D'Agosta îi aruncă o privire, dându-şi seama că era pentru prima 
oară când i se adresa cu tot respectul cuvenit unui superior. Se gândi 
s-o întrebe de ce naiba respirase într-un mod atât de bizar, dar hotărî 
că n-avea rost să o facă. In loc de asta, îi puse o altă întrebare. 

— Il mai ai? 

Ea ridică prosopul. 

— Atunci să plecăm dracului de aici. O să vizităm celelalte locuri cu 
altă ocazie. 

Imaginea care continua să stăruie în mintea lui D'Agosta pe 
drumul către suprafaţă nu era a hoardei pregătindu-se să-l înconjoare, 
nici a nesfârşitului tunel întunecat. Era a scutecului de copil murdărit 
de curând. 

Margo îşi spălă mâinile în chiuveta adâncă, de metal, a 
laboratorului de Antropologie Judiciară, apoi şi le şterse cu un prosop 
aspru, de spital. Aruncă o privire spre targa cu rotile pe care zăceau 
rămăşiţele Pamelei Wisher, acoperite cu un cearşaf. Fuseseră luate 
toate mostrele necesare şi fuseseră consemnate toate observaţiile, iar 
cadavrul urma să fie predat familiei ceva mai târziu, în cursul aceleiaşi 
dimineţi. In partea opusă a încăperii, Brambell şi Frock se ocupau de 
scheletul neidentificat, stând aplecaţi deasupra şoldurilor răsucite în 
mod grotesc şi făcând măsurători elaborate. 

— Imi permiţi să fac o observaţie? întrebă doctorul Brambell, 
punând deoparte un fierăstrău electric, marca Stryker. 

— Chiar te rog, răspunse Frock cu un mormăit onctuos şi cu un 
gest mărinimos al mâinii. 

Se detestau reciproc. 

Margo îşi trase câte două mănuşi de latex pe fiecare mână, 
întorcându-se cu spatele ca să-şi ascundă zâmbetul. Era, probabil, 
prima dată când îl vedea pe Frock confruntându-se cu cineva tot atât 
de inteligent, sau tot atât de orgolios ca el. Era un miracol că 
reuşiseră să ducă ceva la bun sfârşit împreună. Totuşi, în ultimele 
câteva zile, finalizaseră testarea anticorpilor, analizele osteologice, 
testele de identificare a reziduurilor toxice şi a substanţelor 
teratogene, precum şi multe alte proceduri. Nu mai era nevoie decât 
de obţinerea unei secvenţe ADN şi de analiza judiciară a amprentelor 
dentare. Dar cadavrul neidentificat continua să rămână o enigmă, re- 
fuzând să-şi dezvăluie secretele. Margo ştia că asta nu făcea altceva 
decât să tensioneze, într-o şi mai mare măsură, atmosfera extrem de 
încărcată din laborator. 

— Ar trebui să fie evident, până şi pentru cineva cu o inteligenţă 
cât se poate de mediocră, spunea Brambell, cu vocea lui cu accent 
irlandez tremurând de iritare, că fisura nu avea cum să pornească din 
partea dorsală. Altminteri s-ar fi extins în direcţie transversală. 

— Nu reuşesc să înţeleg ce are a face fisura cu toate astea, 
murmură Frock. 

Margo îşi îndepărtă atenţia de la disputa lor, care, oricum, nu 
prezenta nici un interes pentru ea. De domeniul ei ţineau 
etnofarmacologia şi genetica, nu anatomia. Avea alte probleme de 
rezolvat. 

Se aplecă asupra celor mai recente fragmente de ţesut prelevate 
de la cadavrul neidentificat, aflate în maşina de electroforeză cu 
suspensie coloidală, şi îşi simţi muşchii trapezi protestând. Cinci serii 
de câte zece tracţiuni din noaptea precedentă, în locul celor trei pe 


care le făcea de obicei. În ultimele câteva zile, exagerase în mod 
spectaculos în privinţa antrenamentelor; trebuia să fie mai atentă şi 
să se ferească de excese. 

Zece minute de cercetare minuțioasă îi confirmară suspiciunile: 
dungile de culoare închisă ale diverselor elemente proteice îi ofereau 
prea puţine indicii, cu excepţia faptului că era vorba de proteinele 
care se regăseau de obicei în muşchii corpului uman. Işi îndreptă 
spatele cu un oftat. Nu putea obţine mai multe informaţii genetice 
detaliate decât în urma testelor efectuate cu ajutorul aparaturii mult 
mai sensibile de analiză secvenţială a ADN-ului. Din nefericire, avea 
să intre în posesia rezultatelor pe care se putea bizui abia peste 
câteva zile. 

In timp ce punea deoparte tăviţele cu suspensie coloidală, 
masându-şi apoi umerii cu un aer gânditor, remarcă plicul din hârtie 
manila care zăcea alături de computerul performant SPARC-10. 
„Rezultatele analizei cu raze X, îşi spuse. Probabil că au fost aduse la 
prima oră a dimineţii.” Era evident că Brambell şi Frock nu-l 
observaseră, fiind prea ocupați să se contrazică în privinţa cadavrului. 
Era de înţeles: în cazul unui leş care fusese deja redus aproape la un 
schelet, razele X nu aveau prea multe de spus. 

— Margo? o strigă Frock. 

Ea se apropie de masa de disecţie. 

— Draga mea, zise el, împingându-şi scaunul cu rotile într-o parte 
şi arătând către microscop, te rog să examinezi acest şanţ care 
întinde de-a lungul femurului drept. 

Microscopul stereoscopic era reglat pe grosismentul minim, dar, cu 
toate acestea, aveai impresia că arunci o privire într-o cu totul altă 
lume. Osul cafeniu se transformă într-un peisaj, dând la iveală culmile 
şi văile unui deşert în miniatură. 

— Ce deduci tu de aici? întrebă Frock. 

Lui Margo nu i se cerea pentru prima oară să-şi dea cu părerea 
într-o dispută, un rol care nu-i făcea nici o plăcere. 

— Pare să fie o fisură osoasă naturală, spuse ea, pe un ton neutru. 
O parte a setului de ramificații osoase şi de creste par să fi afectat 
scheletul. N-aş spune că a fost cauzată neapărat de un dinte. 

Frock se lăsă pe spătarul scaunului cu rotile, nereuşind să-şi 
ascundă cu desăvârşire zâmbetul de triumf. 

Brambell se uită chiorâş. 

— Poftim? făcu el, nevenindu-i să-şi creadă urechilor. Doctor 
Green, nu ţin neapărat să vă contrazic, dar, dacă eu am văzut 
vreodată o urmă longitudinală lăsată de un dinte, atunci e cea pe care 
o aveţi în faţa ochilor. 

— Doctor Brambell, nu am făcut afirmaţia cu intenţia de a vă 
contrazice. Margo mări grosismentul microscopului şi mica fisură se 


transformă imediat într-un canion adânc. Dar văd nişte pori naturali în 
interior, uitaţi-vă, aici. 

Brambell se grăbi să privească prin ocular, ţinându-şi în mână 
ochelarii vechi, cu ramă de baga. Se holbă preţ de câteva momente, 
apoi se îndepărtă mişcându-se mult mai încet decât atunci când se 
apropiase. 

— Hm, spuse, punându-şi din nou ochelarii. Mă doare s-o spun, 
Frock, dar s-ar putea să ai dreptate. 

— Vrei să spui că Margo ar putea avea dreptate. 

— Da, bineînţeles. Foarte bine, doctor Green. 

Telefonul din laborator începu să sune, scutind-o pe Margo de 
obligaţia de a da un răspuns. Frock îşi îndreptă scaunul cu rotile într- 
acolo şi răspunse cu voce energică. Margo îl urmări cu privirea, 
dându-şi seama că, în săptămâna care trecuse de când se 
reîntâlniseră ca urmare a telefonului lui D'Agosta, aceea era prima 
oară când se uita cu adevărat la fostul ei îndrumător. Cu toate că îşi 
păstrase statura masivă, părea mai slab decât şi-l amintea din zilele 
când lucrau împreună în muzeu. Şi scaunul cu rotile arăta altfel: vechi 
şi zgâriat. Se întrebă, într-un acces de simpatie, dacă mentorul ei 
trecea printr-o perioadă dificilă. Dar, chiar dacă ar fi fost aşa, asta nu 
părea să aibă urmări negative. Dacă era vorba de o schimbare, atunci 
era mult mai vioi şi mai viguros decât în vremurile când ocupa postul 
de şef al Departamentului de antropologie. 

Frock îşi asculta interlocutorul şi era evident că ceva îl deranja. 
Margo îşi luă ochii de la el, oprindu-şi-i asupra priveliştii superbe din 
Central Park care se zărea prin fereastra laboratorului. Vara 
înveşmântase copacii într-un frunziş bogat, verde-închis, iar lacul 
sclipea în lumina strălucitoare. În partea de sud, mai multe bărci cu 
vâsle pluteau alene pe suprafaţa apei. Se gândea că ar fi fost de mii 
de ori mai bine să se afle într-una dintre acele bărci - lăfăindu-se sub 
razele soarelui - decât acolo, în muzeu, disecând cadavre putrezite. 

— Era D'Agosta, spuse Frock, închizând telefonul cu un oftat. 
Spune că prietenul nostru, aici de faţă, o să aibă parte de ceva 
companie. Vrei să tragi jaluzelele, te rog? Când lucrezi la microscop, e 
de preferat lumina artificială. 

— Cum adică, să aibă parte de companie? întrebă Margo, cu voce 
tăioasă. 

— Aşa s-a exprimat el. Se pare că ieri după-amiază, în timpul unei 
incursiuni în tunelele metroului, au descoperit un cap aflat într-o stare 
foarte avansată de descompunere. || trimit aici, pentru analize. 

Doctorul Brambell murmură ceva, într-o irlandeză plină de 
fervoare. 

— Craniul este al... începu Margo, apoi făcu un semn în direcţia 
cadavrelor. 


Frock clătină din cap, cu o expresie sumbră. 

— S-ar părea că nu există nici o legătură. 

Pentru o clipă, în încăpere se lăsă liniştea. Pe urmă, ca la un semn, 
cei doi bărbaţi se întoarseră încet către scheletul neidentificat. 
Murmurul discuţiilor lor în contradictoriu reîncepu în scurt timp. Margo 
oftă adânc şi se întoarse la instalaţia de electroforeză. Mai avea de 
lucru cel puţin încă o dimineaţă până să listeze toate componentele. 

Privirea ei îi alunecă înspre rezultatele radiografiei cu raze X. 
Făcuseră presiuni asupra laboratorului ca să le trimită în dimineaţa 
aceea. Poate că se cuvenea să arunce o privire rapidă înainte de a 
începe listarea. 

Scoase prima serie de radiografii şi le fixă în ecranul de vizualizare. 
Erau trei imagini ale părţii de sus a scheletului neidentificat. Aşa cum 
se aşteptase, scoteau în evidenţă - cu mult mai puţină claritate - ceea 
ce observaseră deja în urma examinării directe: un schelet afectat de 
deformaţii bizare ale oaselor, aproape toate procesele osteologice din 
organism fiind caracterizate de o îngroşare grotescă şi de apariţia 
unor creste. 

Le dădu de o parte şi prinse setul următor de ecran. Alte trei 
imagini, de data aceasta ale regiunii lombare. 

Le remarcă imediat: patru pete mici, albe şi bine conturate. 
Cuprinsă de curiozitate, roti lupa, aducând-o deasupra lor, ca să le 
studieze îndeaproape. Erau patru triunghiuri ascuţite, care formau un 
pătrat perfect, plasat exact la baza coloanei vertebrale, şi înconjurat 
pe de-a-ntregul de o masă difuză de excrescenţe osoase. Margo ştia 
că nu putea fi vorba decât de metal: numai metalul era atât opac faţă 
de razele X. 

işi îndreptă spatele. Cei doi bărbaţi continuau să stea aplecaţi 
deasupra cadavrului şi bombănelile lor îi ajungeau la urechi, 
traversând încăperea cufundată în tăcere. 

— Aici e ceva asupra căruia ar trebui să aruncaţi o privire, zise ea. 

Brambell ajunse primul lângă aparat şi se uită cu atenţie. Se trase 
într-o parte, îşi aşeză mai bine ochelarii cu ramă de baga şi se uită din 
nou, preocupat. 

Frock ajunse un moment mai târziu, curios, cu scaunul cu rotile 
huruind şi dând, în graba lui, peste picioarele medicului legist. 

— Dacă nu te superi, făcu, folosindu-se de scaunul greu, cu rotile, 
ca să-l dea deoparte pe Brambell. Se aplecă înainte, aducându-şi ochii 
la câţiva centimetri de ecran. 

In laborator se lăsă liniştea, cu excepţia şuieratului aerului din 
conducta de deasupra tărgii cu rotile. Era pentru prima oară, îşi spuse 
Margo, când atât Brambell, cât şi Frock se aflau complet în 
încurcătură. 

D'Agosta intrase în biroul şefului pentru prima oară de când postul 
fusese ocupat de Horlocker şi acum privea în jur nevenindu-i să-şi 
creadă ochilor. Locul aducea cu un local din suburbii care încerca să 
atragă clienţii din lumea bună. Mobila grea din imitație de mahon, 
lumina obscură, draperiile groase, montura ieftină din fier forjat, în stil 
mediteranean, a geamurilor din sticlă ondulată galbenă. Asemănarea 
era atât de desăvârşită, încât se simţea îndemnat să cheme un 
chelner ca să comande o bere Gibson. 

Comandantul Redmond Horlocker stătea în spatele unui birou 
imens, pe care nu se afla nici măcar o singură hârtie. Waxie îşi 
instalase confortabil corpul masiv în cel mai apropiat fotoliu cu 
rezemători laterale pentru cap şi descria incursiunea lor din ziua 
anterioară. Tocmai ajunsese la momentul când fuseseră atacați de o 
bandă de vagabonzi furioşi pe care el, Waxie, îi ţinuse la distanţă, 
astfel încât D'Agosta şi Hayward să poată scăpa cu fuga. Horlocker îl 
asculta cu o figură impasibilă. 

D'Agosta îl ţintui cu privirea pe Waxie, care se însufleţea din ce în 
ce mai mult pe măsură ce vorbea. Se întreba dacă era cazul intervină, 
apărându-se, dar experienţa lui îndelungată îi spunea că asta nu ar fi 
schimbat câtuşi de puţin lucrurile. Waxie era căpitan la o secţie de 
poliţie; nu avea prea des ocazia să vină în Police Piaza numărul unu ca 
să-l impresioneze pe şeful cel mare. Poate că rezultatul final avea să 
se concretizeze prin mobilizarea mai multor forţe. In plus, o mică voce 
din capul lui D'Agosta şoptea că era vorba de unul dintre acele cazuri 
în care ploaia de rahat cădea în rafale. Deşi el era cel căruia i se 
repartizase în mod oficial cazul, nu-l deranja să-l lase pe Waxie să-şi 
asume nişte merite. Cu cât ieşi mai în faţă la început, cu atât o încurci 
mai tare la sfârşit. 

Waxie îşi termină povestea şi în birou se instală liniştea, în timp ce 
Horlocker aştepta ca totul să capete un aer uşor solemn. Pe urmă îşi 
drese vocea. 

— Părerea ta, locotenente? întrebă el, întorcându-se spre 
D'Agosta. 

Acesta îşi îndreptă spatele. 

— Ei bine, domnule, e prea devreme ca să ne pronunţăm în 
privinţa existenţei unei legături. Totuşi, merită să facem nişte 
investigaţii şi mi-ar prinde bine nişte întăriri, pentru... 

Telefonul cu aspect retro scoase un sunet discordant şi Horlocker 
ridică receptorul, ascultând o clipă. 

— Asta poate să mai aştepte, spuse el scurt, apoi închise şi se 
întoarse din nou către D'Agosta. 


— Citeşti ziarul Post? îl întrebă. 

— Uneori, răspunse D'Agosta. 

Ştia unde bătea şeful. 

— Şi îl cunoşti pe Smithback ăsta, care scrie toate gunoaiele? 

— Da, domnule, zise D'Agosta. 

— Sunteţi prieteni? 

D'Agosta ezită. 

— Nu tocmai, domnule. N 

— Nu tocmai, repetă şeful. In cartea aia a lui despre Fiara din 
Muzeu, Smithback lasă impresia că sunteți prieteni la cataramă. După 
cum înfăţişează el lucrurile, voi doi aţi salvat lumea cu mâinile goale 
în timpul incidentului ăluia de la Muzeul de Istorie Naturală. 

D'Agosta păstră tăcerea. Rolul pe care-l jucase în timpul 
dezastruosului vernisaj al expoziţiei Superstitii era o poveste veche. Şi 
nici unul dintre membrii noii conduceri nu era dispus să-i acorde vreun 
merit. 

— Ei bine, aproape amicul tău Smithback ne lasă în pielea goală 
fiindcă suntem nevoiţi să alergăm încotro ne trimit toţi nebunii care 
dau telefoane, stârniţi de recompensa aia a lui. Cu asta se ocupă 
întăririle tale. Ar trebui s-o ştii mai bine decât oricine altcineva. Şeful 
se foi, enervat, pe imensul lui tron tapiţat cu piele. Va să zică, vrei să 
spui că, atât pentru uciderea vagabonzilor, cât şi în cazul Wisher, s-a 
folosit acelaşi mod de operare? 

D'Agosta încuviinţă dând din cap. 

— OK. Acum, nouă nu ne place că aici, în New York, cineva ucide 
vagabonzi. E o problemă. Nu pică bine. Dar adevărata problemă apare 
atunci când sunt omorâţi oameni din lumea mondenă. Inţelegi unde 
bat? 

— Evident, răspunse Waxie. 

D'Agosta păstră tăcerea. 

— Ceea ce vreau să spun este că suntem preocupaţi de uciderea 
vagabonzilor şi că o să ne străduim să rezolvăm aceste cazuri. Dar 
uite ce e, D'Agosta, ăştia mor în fiecare zi. Intre noi fie vorba, nimeni 
nu dă doi bani pe viaţa lor. Amândoi ştim asta foarte bine. Pe de altă 
parte, din cauza domnişoarei ăsteia fără cap, mă bate la cap un oraş 
întreg. Primarul vrea să vadă cazul rezo/vat. Se aplecă înainte şi îşi 
sprijini coatele pe birou, cu o expresie generoasă aşternută pe chip. 
Uite, ştiu că o să ai nevoie de mai mult ajutor în privinţa asta. Aşa că o 
să-l rețin pe căpitanul Waxie aici, ca să se ocupe de caz. Am pus pe 
altcineva la conducerea secţiei, pentru ca el să fie disponibil. 

— Da, domnule! zise Waxie, îndreptându-şi spatele. 

In timp ce asculta, D'Agosta simţi că, în adâncul fiinţei sale, ceva 
se surpa, dispărând pentru totdeauna. Un dezastru ambulant ca 
Waxie era exact ceea ce nu-i trebuia. In loc de întăriri, se alesese cu 


un tip care trebuia dădăcit la fiecare pas. Era de preferat să-i dea o 
însărcinare lipsită de importanţă, ca să nu aibă cum s-o dea în bară. 
Dar toată povestea crea un nou şir de probleme legate de comandă: 
să pui un comandant de secţie să se ocupe de un caz de care 
răspunde un locotenent de la Omucideri. Ce naiba avea să iasă din 
asta? 

— D'Agosta! ţipă şeful. 

El îşi ridică ochii. 

— Poftim? 

— i-am pus o întrebare. Ce se petrece la muzeu? 

— Au terminat analizele cadavrului lui Wisher şi l-au predat 
familiei, răspunse D'Agosta. 

— Şi celălalt schelet? 

— Încă mai încearcă să-l identifice. 

— Ce se aude cu urmele dinţilor? 

— Se pare că nu s-a ajuns la un acord în privinţa provenienţei lor. 

Horlocker scutură din cap. 

— Isuse, D'Agosta. Credeam c-ai spus că oamenii ăia ştiu ce fac. 
Nu mă face să regret că te-am ascultat şi am luat cadavrele de la 
morgă. 

— Medicul legist şef şi unii dintre cei mai buni oameni din 
personalul muzeului se ocupă de asta. li cunosc personal şi nu există 
alţii mai capabili... 

Horlocker oftă zgomotos şi îşi legănă palma. 

— Nu mă interesează palmaresul lor. Vreau rezultate. Acum, că-l ai 
pe Waxie ca să te ajute la rezolvarea cazului, lucrurile ar trebui să se 
mişte mai repede. Vreau să văd nişte rezultate până la sfârşitul zilei 
de mâine. S-a-nţeles, D'Agosta? 

Locotenentul dădu din cap. 

— Da, domnule. 

— Bine. Şeful îşi flutură mâna. Atunci treceţi la treabă, amândoi. 

Era cea mai bizară demonstraţie pe care o văzuse în cei zece ani 
de când locuia la New York, îşi spuse Smithback. Pancartele fuseseră 
făcute de nişte profesionişti. Sonorizarea era asigurată de 
echipamente de cea mai înaltă clasă. Şi Smithback avea impresia 
clară că nu se îmbrăcase aşa cum ar fi trebuit. 

Mulțimea era extraordinar de variată: doamne din Central Park 
South şi de pe Fifth Avenue, pline de diamante şi cu haine marca 
Donna Karan, alături de tineri bancheri, agenţi de asigurări, brokeri şi 
o serie de tineri dornici să încalce legile. Erau şi câţiva elevi de liceu, 
foarte eleganţi. Dar ceea ce-l uimea pe Smithback era numărul 
manifestanţilor. Probabil că în jurul lui se vânzoleau vreo două mii de 
oameni. Şi era evident că organizatorul mitingului, oricine ar fi fost, nu 
era lipsit de influenţă politică: autorizaţia obţinută permitea blocarea 
Grand Army Plaza la o oră de vârf dintr-o zi lucrătoare. Dincolo de cele 
câteva baricade pline de poliţişti şi de şirurile de camere de 
televiziune, se vedeau cozile interminabile de maşini ai căror şoferi 
fierbeau de mânie. 

Smithback ştia că era vorba de o grupare care reprezenta, 
deopotrivă, lumea nababilor şi pe a potentaţilor din oraşul New York. 
Mitingul lor nu era o glumă - nici pentru primar, nici pentru şeful 
poliţiei şi nici pentru politicienii din oraş. Nu erau genul de oameni 
care ies în stradă, participând la demonstraţii de protest. Dar, cu toate 
acestea, se aflau acolo. 

Doamna Horace Wisher stătea pe un podim imens, din lemn de 
sequoia, plasat în faţa statuii aurite a Victoriei din intersecţia Central 
Park South cu Fifth Avenue. Vorbea într-un un microfon şi sistemul 
puternic de amplificare îi transforma glasul fragil într-o prezenţă 
imposibil de evitat. In spatele ei se afla, imensă şi colorată, de acum 
celebra poză din copilărie a fiicei sale Pamela. 

— Cât timp? întrebă ea, adresându-se mulţimii înghesuite împrejur. 
Cât timp o să mai lăsăm să moară oraşul nostru? Cât timp o să mai 
tolerăm uciderea fiicelor noastre, a fiilor noştri, a fraţilor noştri, a 
surorilor noastre, a părinţilor noştri? Cât timp o să mai trăim 
tremurând de spaimă în propriile case şi în propriile cartiere? 

Zăbovi îndelung cu privirea asupra mulţimii, ascultând murmurul 
aprobator care începea să se înalțe. 

incepu să vorbească iarăşi, pe un ton mai blând: 

— Strămoşii mei au venit în New Amsterdam cu trei sute de ani în 
urmă. De atunci încoace, a fost căminul nostru. Un cămin bun. Când 
nu eram decât o fetiţă, bunica mă scotea, în fiecare seară, la plimbare 
prin Central Park. Obişnuiam să ne întoarcem singuri de la şcoală 


după lăsarea întunericului. Nici măcar nu ne încuiam uşile caselor din 
oraş. De ce s-a stat cu braţele încrucişate în timp ce infracțiunile, 
drogurile şi crimele au apărut printre noi? Cât de multe mame îşi vor 
mai pierde copii înainte ca noi să spunem, cu toţii într-un glas: ne-am 
săturat! 

Se retrase din faţa microfonului, adunându-şi gândurile. Din 
rândurile mulţimi începea să se ridice, ca un talaz, un murmur de 
mânie. Femeia avea simplitatea şi demnitatea unui orator înnăscut. 
Smithback îşi ţinea reportofonul cât mai sus, adulmecând un alt 
articol de primă pagină. 

— A venit timpul, spuse doamna Wisher, înălţându-şi încă o dată 
vocea, să ne luăm înapoi oraşul. Să-l luăm înapoi pentru copiii şi 
pentru nepoţii noştri. Trebuie s-o facem, chiar dacă asta înseamnă 
executarea traficanţilor de droguri, chiar dacă înseamnă ridicarea unei 
închisori de un miliard de dolari. Acesta este un război. Dacă nu mă 
credeţi, uitaţi-vă la statistici. Ne ucid în fiecare zi. Anul trecut, în New 
York, s-au săvârşit o mie nouă sute de crime. Cinci pe zi. Suntem în 
război, prieteni, şi îl pierdem. Acum trebuie să ripostăm, folosindu-ne 
de tot ceea ce avem. Stradă cu stradă, cvartal cu cvartal, din Battery 
Park până la Cloisters, din East Avenue până la Riverside Drive, 
trebuie să ne luăm înapoi oraşul! 

Murmurul de furie crescuse. Smithback observă că din ce în ce mai 
mulţi tineri se alăturau mulţimii, atraşi de zgomot şi de înghesuială. 
Sticluţe plate şi sticle de un sfert de litru cu whisky Wild Turkey 
treceau din mână-n mână. „Ce prostie, domnilor bancheri”, se gândi 
el. 

Doamna Wisher se răsuci brusc şi arătă cu degetul. Smithback se 
întoarse ca să vadă că dincolo de baricadă se stârnise agitația: o 
limuzină neagră şi lucioasă se oprise şi din ea cobora primarul, un 
bărbat scund şi chel îmbrăcat într-un costum negru, însoţit de mai 
mulţi consilieri. Smithback rămase în aşteptare, dornic să vadă ce 
urma să se întâmple. Era evident că amploarea mitingului îl luase pe 
primar prin surprindere şi că acum se străduia să se implice, să 
demonstreze că era preocupat de problemele demonstranţilor. 

— Primarul oraşului New York! zbieră doamna Wisher în timp ce 
edilul oraşului îşi croia drum spre podium cu ajutorul câtorva poliţişti. 
E aici, vine să ne vorbească! 

Zumzetul mulţimii se amplifică. 

— Dar n-o s-o facă! ţipă doamna Wisher. Noi vrem fapte, domnule 
primar, nu vorbe! 

Mulțimea urlă. 

— Fapte! strigă ea. Nu vorbe! 

— Fapte! tună mulţimea. 

Bărbaţii tineri începură să-l ia în râs şi să-l huiduiască. 


Primarul urcă pe podium, zâmbind şi făcând cu mâna. Lui 
Smithback i se păru că îi cerea doamnei Wisher microfonul. Ea se 
trase cu un pas înapoi. 

— Nu vrem să auzim un alt discurs! strigă. Nu vrem să mai auzim 
alte minciuni! 

Şi, cu asta, smulse microfonul din suport şi cobori de pe podium, 
lăsându-l pe primar singur deasupra gloatei, cu un zâmbet artificial 
încremenit pe buze, lipsit de orice posibilitate de a acoperi zbieretele. 

Mai mult decât orice altceva, ultima ei exclamaţie făcuse mulţimea 
să explodeze. Un urlet puternic, de neînțeles, se înălţă în văzduh şi 
oamenii tălăzuiră către podium. Smithback îi privea, având o senzaţie 
bizară, de parcă ceva i s-ar fi urcat, în valuri, pe şira spinării când 
gloata începu să se înfurie văzând cu ochii. Mai multe sticle goale de 
whisky zburară către scenă, una spărgându-se la mai puţin de un 
metru şi jumătate de primar. Grupurile de tineri se contopiseră într-o 
singură falangă care îşi croia drum în forţă către podium, înjurând şi 
bătându-şi joc de primar. Smithback prinse câteva cuvinte separate: 
„Cretinule. Poponarule. Lepădătură liberală”. Tot felul de gunoaie 
zburară pe deasupra mulţimii, iar consilierii primarului, înțelegând că 
totul era pierdut, se grăbiră să-l conducă jos de pe scenă şi apoi către 
limuzină. 

„Ei bine, cugetă Smithback, e interesant de remarcat că toate 
clasele sociale sunt influențate de spiritul de turmă.” Nu-şi putea 
aminti să mai fi văzut vreodată pe cineva care să fi ţinut, în faţa 
mulţimii, un discurs atât de scurt şi de subtil precum cel al doamnei 
Wisher. Odată ce ameninţarea unui pericol imediat dispăru şi oamenii 
prinseră să se împrăştie în grupuri mânioase, ziaristul îşi croi drum 
spre o bancă din parc ca să-şi noteze impresiile cât timp cât mai erau 
încă vii. Pe urmă se uită la ceas: cinci şi jumătate. Se ridică şi începu 
traverseze parcul cu paşi iuți, îndreptându-se către nord. Era de 
preferat să fie pe poziţie, pentru orice eventualitate. 

Încercând să prindă un post de ştiri cu radioul ei portabil, Margo 
trecu fără grabă dincolo de colţ, intrând pe 65th Street, unde opri 
brusc, surprinsă să vadă o siluetă familiară, deşirată, trândăvind 
rezemată de balustrada scărilor de la intrarea blocului ei, cu un smoc 
de păr rebel înălțându-se precum un corn negru de cerb deasupra 
chipului prelung. 

— Ah, gâfâi ea, oprindu-şi radioul şi smulgându-şi căştile din 
urechi. Tu erai. 

Smithback îşi încordă spatele şi o expresie de neîncredere ironică îi 
trecu peste chip. 

— Chiar aşa? Un prieten ingrat e, într-adevăr, „mai tăios decât un 
colţ de şarpe”!?. Am trecut prin atâtea împreună - avem un ocean de 
amintiri comune - şi eu nu merit decât un: „Ah, tu erai”? 

— Mă străduiesc întruna să las în urmă oceanul ăla de amintiri, 
spuse Margo, îndesându-şi radioul în geantă şi aplecându-se ca să-şi 
maseze gambele. În plus, în ultima vreme, de câte ori ne întâlnim, nu 
ataci decât un singur subiect: cariera mea şi cât de strălucită e ea. 

— „O lovitură, o lovitură bine ţintită”:5, zise Smithback ridicând din 
umeri. Destul de cinstit. Aşa că, hai să pretindem că sunt aici ca să 
îndrept lucrurile, Floare-de-Lotus. Lasă-mă să-ţi fac cinste cu ceva de 
băut. li aruncă o privire admirativă. Oh, oh, ce bine arăţi zilele astea. 
Candidezi la titlul de Miss Univers? 

Margo îşi îndreptă spatele. 

— Am treabă. 

Smithback o prinse de braţ în timp ce se străduia să treacă pe 
lângă el ca să ajungă la uşă. 

— Cafe des Artistes, zise el, hărţuind-o. 

Margo se opri şi oftă. 

— Foarte bine, spuse, cu un zâmbet uşor, eliberându-şi mâna. Nu 
cedez uşor, dar cred că mă las mituită. Dă-mi câteva minute ca să fac 
un duş şi să mă schimb. 


Intrară în venerabila cafenea prin Hotel des Artistes. Smithback îl 
salută pe şeful de sală cu o aplecare a frunţii, apoi îşi croiră drum spre 
barul vechi, liniştit. 

— Arată bine, zise Margo dând din cap către tava plină de tarte cu 
cremă, care aştepta să fie plimbată printre mese. 

— Hei, te-am invitat să bem ceva, nu să luăm cina de la ora opt. 


12 Shakespeare, Regele Lear. 


15 Shakespeare, Hamlet. 


Smithback alese o masă, aşezându-se sub tabloul lui Howard Chandler 
Christy!“ care înfăţişa câteva femei goale zburdând cu graţie într-o 
grădină. 

— Cred că roşcata mă place, spuse el, făcând cu ochiul şi arătând 
cu degetul mare către tablou. 

Un chelner foarte bătrân, cu faţa încreţită de riduri şi cu un zâmbet 
permanent, veni să le ia comanda. 

— Locul ăsta e pe gustul meu, afirmă Smithback, în timp ce 
chelnerul se îndepărta târşâindu-şi picioarele, un studiu în alb şi 
negru. Toată lumea e amabilă. Nu suport chelnerii care te fac să te 
simţi ca un rahat de calitatea a doua. O învălui pe Margo cu o privire 
interogativă. Bun. Momentul întrebărilor. Ai citit toate articolele mele 
de la ultima noastră întâlnire încoace? 

— Trebuie să recunosc că numai jumătate dintre ele, răspunse 
Margo. Dar le-am văzut pe cele despre Pamela Wisher. Mai ales cel 
de-al doilea articol mi s-a părut foarte bun. Mi-a plăcut că ai 
considerat-o o fiinţă umană, nu un simplu subiect profitabil. Te 
interesează o nouă pistă, nu-i aşa? 

— Asta-i Margo a mea, zise Smithback. 

Chelnerul se întoarse, aducându-le băuturile şi un bol de alune, 
apoi se îndepărtă. 

— De fapt, acum vin de la miting, continuă ziaristul. Doamna 
Wisher e o femeie extraordinară. 

Margo încuviinţă dând din cap. 

— Tocmai am ascultat o relatare, la NPR”. Părea o adevărată 
nebunie. Mă întreb dacă această doamnă Wisher îşi dă seama ce forţe 
a dezlănţuit. La sfârşit, a fost aproape înfricoşător. Nababii şi 
potentaţii au descoperit dintr-odată ce putere are vulgus mobile. 

Margo râse, încă ferindu-se să lase garda jos. Cu Smithback 
trebuia să fii întotdeauna prudent. Din câte ştia ea, ţinea în buzunar 
un reportofon deschis în timp ce vorbeau. 

— E ciudat, continuă el. 

— Ce? 

Smithback ridică din umeri. 

— De cât de puţin e nevoie - ceva băutură, poate ideea stimulantă 
a integrării în mulţime - ca să cureţi un grup de oameni de spoiala 
lucioasă a lumii bune şi să-l transformi într-o hoardă amenințătoare şi 
violentă. 

— Dacă ai fi ştiut ceva antropologie, spuse Margo, n-ai mai fi fost 
atât surprins. In afara de asta, din câte am auzit, mulţimea aia nu era 
alcătuită numai din crema societăţii, aşa cum le-ar plăcea unor ziarişti 


14 Pictor american (1873-1952). 


15 National Public Radio - Postul Naţional de Radio. 


să creadă. Sorbi încă o înghiţitură şi se lăsă pe spătarul scaunului. 
Oricum, îmi închipui că asta nu e doar o discuţie prietenească, la un 
pahar. Nu te-am văzut niciodată cheltuind bani fără un motiv ascuns. 

Smithback îşi puse paharul pe masă, părând cu adevărat rănit. 

— Sunt surprins. Chiar sunt. Acea Margo pe care o ştiam eu n-ar fi 
spus aşa ceva. Abia dacă ne-am văzut în ultima vreme. Şi acum, când 
ne întâlnim, vorbeşti prostii. Şi uită-te la tine: încordată toată ca o 
gazelă. Unde e Margo cea modestă şi retrasă pe care o cunoşteam şi 
pe care o iubeam? Chiar aşa, ce s-a întâmplat cu tine? 

Margo dădu să-i răspundă, dar se opri. Numai Dumnezeu ştia ce ar 
fi spus Smithback dacă ar fi aflat că acum avea un pistol în geantă. 
„Ce s-a întâmplat cu mine?” se întrebă. Dar, chiar în momentul în care 
îşi puse întrebarea, ştiu răspunsul. Era adevărat, se întâlnea destul de 
rar cu Smithback. Dar era vorba de acelaşi motiv care o împiedicase 
să-l vadă mai des pe doctorul Frock, fostul ei mentor. Sau pe 
Kawakita, sau pe Pendergast, agentul FBI, sau pe orice altcineva pe 
care îl cunoscuse la începuturile carierei ei din muzeu. Amintirile lor 
comune erau încă prea recente, prea cumplite. Coşmarurile care 
continuau să-i tulbure somnul erau suficient de neplăcute; nu avea 
nevoie de nimic altceva care să-i reamintească de experienţa 
cumplită prin care trecuse. 

Dar chiar în timp ce medita la toate acestea, expresia rănită a lui 
Smithback se preschimbă într-un zâmbet: 

— Oh, Dumnezeule, n-are nici un rost să mă prefac, râse el pe 
înfundate. Mă cunoşti prea bine. Există un motiv ascuns. Ştiu cu ce te 
ocupi, ştiu de ce stai până târziu la muzeu. 

Margo îngheţă. „Pe unde se scursese informaţia?” Pe urmă îşi dădu 
seama; Smithback era un pescar inteligent, de a cărui undiţă se afla, 
probabil, mai puţină momeală decât dădea el de înţeles. 

— Mi-am închipuit eu, zise ea. Deci, mai exact, cu ce mă ocup şi 
cum ai aflat aşa ceva? 

Smithback ridică din umeri. 

— Am sursele mele. Dintre toţi oamenii pe care-i cunosc, tu ar fi 
trebuit să-ţi aminteşti cel mai bine asta. Am discutat cu nişte prieteni 
vechi de la muzeu şi am auzit că joia trecută a fost adus acolo 
cadavrul Pamelei Wisher, odată cu celălalt, cu cel neidentificat. Tu şi 
cu Frock luaţi parte la autopsie. 

Margo păstră tăcerea. 

— Nu-ţi face griji, nu te citez în nici un articol, spuse Smithback. 

— Cred că mi-am terminat paharul, zise Margo. Trebuie să plec. Se 
ridică. 

— Aşteaptă. Smithback o reţinu, prinzând-o de încheietura mâinii. 
Un singur lucru nu ştiu. V-au chemat din cauza urmelor de dinţi de pe 
oase? 


Margo tresări, încolţită. 

— Cum ai aflat asta? îl întrebă. 

Smithback rânji, triumfător, iar ea înţelese, având senzaţia că intra 
în pământ, cu câtă pricepere fusese dusă de nas. El nu făcuse altceva 
decât să ghicească. lar reacţia ei îi confirmase bănuiala. 

Se aşeză din nou. 

— Eşti un nemernic în toată puterea cuvântului, ştiai? 

Ziaristul ridică din umeri. 

— N-am mers numai pe presupuneri. Aflasem că cele două cadavre 
au fost aduse la muzeu. Şi, dacă ai citit interviul pe care mi l-a dat 
Mephisto, şeful din subterane, ştii ce mi-a spus despre canibalii 
ascunşi sub Manhattan. 

Margo clătină din cap. 

— Nu poţi să publici asta, Bill. 

— De ce nu? Nimeni n-o să afle vreodată c-o ştiu de la tine. 

— Nu asta mă îngrijorează, se răsti ea. Du-te cu gândul, măcar o 
clipă, dincolo de următoarea închidere de ediţie. Eşti în stare să-ţi 
imaginezi ce efect o să aibă o ştire ca asta asupra oraşului? Şi cum 
rămâne cu noua ta prietenă, doamna Wisher? Ea nu ştie nimic. Ce 
crezi că o să spună când o să afle că fiica ei n-a fost doar ucisă şi 
decapitată, ci şi devorată parţial, pe deasupra? 

O expresie de durere trecu, în pripă, peste figura lui Smithback. 

— M-am gândit la toate astea. Dar sunt noutăţi, Margo. 

— Amână-le cu o zi. 

— De ce? 

Ea ezită. 

— Ar fi bine să-mi dai un motiv, Floare-de-Lotus, o îndemnă Smith- 
back. 

Margo oftă. 

— Oh, perfect. Pentru că urmele ar putea fi ale dinţilor unor câini. 
După cât se pare, cadavrele au stat mult timp în subterane înainte de 
fi măturate de furtună. Probabil vreun câine vagabond a luat câteva 
îmbucături din ele. 

Lui Smithback îi căzu faţa. 

— Vrei să spui că n-au fost nişte canibali? 

Margo clătină din cap. 

— Imi pare rău că te dezamăgesc. O s-o ştim sigur mâine, după 
încheierea testelor de laborator. Pe urmă o să ai ştirea în 
exclusivitate, îţi promit. Avem programată o întâlnire la muzeu, mâine 
după-amiază. Pe urmă o să discut chiar eu despre asta cu Frock şi cu 
D'Agosta. 

— Şi ce se schimbă dacă articolul apare cu o zi mai devreme? 

— Ţi-am spus deja. Publică totul acum şi-o să stârneşti o panică 
infernală. Ai văzut azi cum reacţionează crema societăţii; ai spus-o tu 


însuţi adineauri. Ce-o să se întâmple dac-o să creadă că oraşul e 
bântuit de un soi de monstru - de un alt Mbwun - sau de un ucigaş în 
serie care mai e şi canibal pe deasupra? Şi, dacă a doua zi o să 
anunţăm că a fost vorba de un câine, o să treci drept un idiot. Ai scos 
deja poliţia din sărite cu povestea aia cu recompensa. Dac-o să 
alarmezi populaţia fără nici un motiv, o să fii scos din New York cu 
făraşul. 

Smithback se lăsă pe spătarul scaunului. 

— Hmm. E 

— Nu trebuie să aştepţi decât o zi, Bill, insistă Margo. Asta încă nu 
e un subiect de articol. 

Smithback rămase tăcut, dus pe gânduri. 

— In regulă, spuse, în cele din urmă, fără nici o tragere de inimă. 
Toate instinctele mele îmi spun că sunt nebun. Dar îţi mai acord o zi. 
Pe urmă îmi garantezi exclusivitatea, nu uita. Să nu scapi vreo vorbă 
altcuiva. 

Margo zâmbi uşurată. 

— Nici o grijă. N 

Rămaseră o clipă în tăcere. In cele din urmă, ea oftă. 

— M-ai întrebat, mai devreme, ce se întâmplă cu mine. Nu ştiu. 
Cred că omorurile astea îmi evocă toate amintirile neplăcute. 

— Te referi la Fiara din Muzeu, spuse Smithback. Ataca bolul cu 
alune în mod sistematic. Au fost vremuri dure. 

— Cred că poţi să spui şi aşa. Margo ridică din umeri. După toate 
cele petrecute... ei, am vrut să las totul în urmă. Aveam coşmaruri, 
mă trezeam, noapte de noapte, scăldată într-o sudoare rece. După ce 
m-am transferat la Columbia, lucrurile au început să meargă mai bine. 
Am crezut că s-a terminat. Dar pe urmă m-am întors la muzeu; şi a 
început toată povestea asta... 

Amuţi pentru o clipă. 

— Bill, spuse apoi, pe neaşteptate. Ştii cumva ce s-a întâmplat cu 
Gregory Kawakita? 

— Greg? întrebă Smithback. Terminase alunele din bol şi îl învârtea 
în mâini de parcă s-ar fi aşteptat să mai fie şi altele sub el. Nu l-am 
mai văzut de când a plecat de la muzeu. De ce? Ochii i se îngustară a 
şiretenie. Intre voi doi nu era nimic, nu-i aşa? 

Margo respinse ideea cu o fluturare a mâinii. 

— Nu, nimic de genul acesta. Dacă ne lega ceva, era faptul că ne 
luam mereu la întrecere ca să atragem atenţia doctorului Frock. 
Numai că a încercat o dată să ia legătura cu mine, cu câteva luni în 
urmă, iar eu nu i-am răspuns. Mă gândesc că poate o fi fost bolnav, 
sau cam aşa ceva. Avea vocea schimbată, faţă de cum mi-o 
aminteam. În orice caz, m-am simţit oarecum vinovată în privinţa 
asta, aşa că l-am căutat în cartea de telefon a Manhattan-ului. Nu l- 


am găsit. Eram curioasă dacă s-a mutat, mă gândeam că şi-o fi găsit 
un post în altă zonă. 

— Asta mă depăşeşte, spuse Smithback. Dar Greg e genul care 
pică întotdeauna în picioare. Probabil că deţine un cumul de funcţii în 
vreun institut de cercetare şi câştigă vreo trei sute de mii pe an. Işi 
privi ceasul. Trebuie să scriu articolul despre miting până la ora nouă. 
Ceea ce înseamnă că mai avem timp pentru încă un pahar. 

Margo îl privi surprinsă şi batjocoritoare. 

— Bill Smithback îi face cinste unui prieten cu un al doilea rând? 
Cum aş putea să plec tocmai acum? Istoria se scrie aici, în seara asta. 

Nick Bitterman urcă cu entuziasm treptele din piatră ale castelului 
Belvedere, apoi se aşeză lângă balustradă, aşteptând ca Tanya să-l 
ajungă din urmă. Intinderea întunecată a Central Park se răsfira 
dedesubt, sub soarele care asfinţea. Prin punga de hârtie pe care o 
ţinea sub braţ răzbătea răceala ca de gheaţă a sticlei de şampanie 
Dom Perignon. Ìn arşiţa serii, senzaţia era plăcută. Paharele îi 
zornăiau în buzunarul hainei la fiecare mişcare. Pipăi, instinctiv, 
cutiuţa pătrată în care se afla inelul. Un diamant de un carat, de la 
Tiffany, montat în platină, care îl costase patru mii pe 47th Street. Era 
o afacere bună. Apăru şi Tanya, chicotind şi gâfâind. Ştia despre 
şampanie, dar nu şi despre inel. 

Nick îşi aduse aminte că văzuse un film în care două personaje 
beau şampanie pe podul Brooklyn, aruncând apoi paharele în apă. Nu 
era rău, dar asta avea să fie şi mai şi. Nu puteai avea parte deo 
privelişte a Manhattan-ului mai spectaculoasă decât cea pe care o 
zăreai, în amurg, de pe meterezele castelului Belvedere. Nu trebuia 
decât să ai grijă să-ţi mişti fundul din Park înainte de lăsarea 
întunericului. 

O prinse pe Tanya de mână în timp ce urcau ultimele trepte şi se 
apropiară, umăr la umăr, de marginea parapetului de piatră. Turnul se 
înălța deasupra lor, negru în lumina asfinţitului, iar ornamentele lui 
gotice erau dublate în mod ridicol de aparatura meteo, care ieşea în 
afara crenelurilor din partea superioară. Işi cobori privirea asupra 
drumului pe care veniseră. La picioarele lor se vedea micul heleşteu al 
castelului, alături de Great Lawn, mărginită de şirul de copaci care 
umbreau lacul artificial Reservoir. Suprafaţa acestuia părea o foiţă de 
aur. În dreapta lui, clădirile de pe Fifth Avenue se înşirau apatice către 
nord, cu ferestrele strălucind, portocalii; bastionul reprezentat de 
Central Park West se contura în stânga, întunecat, sub un strat de 
nori. 

Scoase sticla de şampanie din punga maro, rupse foiţa şi sârma 
care înfăşurau dopul, îşi alese cu grijă o ţintă, apoi îl scoase trăgând 
de el cu stângăcie. Il priviră sărind brusc din gura sticlei, cu un pocnet 
sonor, apoi îl pierdură din vedere. Peste câteva secunde, departe, jos, 
dopul izbi suprafaţa lacului, împroşcând apa. 

— Bravo! strigă Tanya. 

El umplu paharele şi îi întinse unul. 

— Noroc! 

Ciocniră, el îşi goli paharul dintr-o înghiţitură, apoi se uită la Tanya 
care sorbea cu delicateţe. 

— Bea-l până la fund! o îndemnă, iar ea se supuse, strâmbând din 


nas în timp ce o făcea. 

— Mă gâdilă, chicoti apoi, în vreme ce Nick umplea din nou 
paharele, pentru a şi-l goli din nou pe al lui din câteva înghiţituri 
lacome 

— Atenţie, cetăţeni ai Manhattan-ului! ţipă el de pe metereze, 
ridicând în mână paharul gol, şi vocea i se pierdu în văzduh. Vă 
vorbeşte Nick Bitterman! Proclam ziua de şapte august drept ziua 
Tanyei Smith, pe vecie! 

Fata râse şi el goli sticla, umplând iarăşi paharele, până ce 
şampania dădu pe-afară. După ce băură ultimul strop, Nick o cuprinse 
cu braţul. 

— Datina cere să le şi aruncăm, spuse el, cu austeritate. 

Le azvârliră şi se aplecară peste parapet ca să le vadă descriind un 
arc scânteietor înainte de a ateriza în lac, împroşcând apa. In timp ce 
le privea, Nick observă că amatorii de plajă, patinatorii cu rotile şi 
ceilalţi pierde-vară din parc plecaseră deja şi la poalele castelului nu 
mai era nimeni. Era timpul să treacă la fapte. Işi afundă mâna în 
buzunarul hainei, scoase cutia şi i-o întinse fetei. Făcu un pas înapoi, 
uitându-se ţanţoş cum o deschidea. 

— Nick, Dumnezeule! ţipă ea. Trebuie să fi costat o avere! 

— Tu valorezi o avere, zâmbi Nick în timp ce ea îşi punea inelul pe 
deget, apoi o trase lângă el şi o sărută scurt şi apăsat. Ştii ce 
înseamnă asta? o întrebă. 

Tanya întoarse spre el cu ochii scânteind. Deasupra umerilor ei, 
bezna începea să umple golurile dintre copaci. 

— Ei? o îmboldi. 

Ea îi întoarse sărutarea şi îi şopti ceva la ureche. 

— Până când moartea ne va despărţi, iubito, răspunse el şi o 
sărută din nou, de data asta mai lung, cuprinzându-i în palmă unul 
dintre sâni. 

— Nick! făcu ea, râzând şi retrăgându-se. 

— Nu e nimeni aici, zise el, punându-i cealaltă mână pe fund şi 
apăsându-i şoldurile de ale lui. 

— Doar întreg oraşul, care ne priveşte, răspunse ea. 

— Lasă-i. Ar putea învăţa ceva. Işi strecură mâna sub bluza Tanyei 
şi se jucă cu sfârcul ei întărit în timp ce îşi rotea privirile în jur, prin 
bezna care se înstăpânea. Mai bine am merge în apartamentul meu, îi 
şopti la ureche. 

Ea zâmbi, apoi se îndepărtă, luând-o către treptele de piatră. Nick 
o privea admirându-i mersul de o eleganţă înnăscută şi simțind 
băutura scumpă alergându-i prin vene. „Nimic nu se compară cu o 
sticlă de şampanie, îşi spuse. Se urcă direct la cap. Şi coboară direct 
în băşica udului.” 

— Stai puţin, zise, cu voce tare. Trebuie să-mi golesc rezervorul. 


Fata se întoarse şi rămase în aşteptare în timp ce Nick se îndrepta 
spre turn. Era un closet ascuns acolo, în partea din spate, îşi aminti el, 
în apropiere de scara metalică de serviciu, care urca până la 
aparatura meteo şi cobora până la lac. In umbra turnului era linişte; 
zgomotul înăbuşit al traficului de pe East Drive părea să vină de 
departe. Găsi uşa de la toaleta bărbaţilor şi o împinse, descheindu-şi 
fermoarul în timp ce mergea pe dalele uzate, trecând pe lângă şirul 
de cabine întunecate ca să ajungă la grupul de pisoare. Incăperea era 
pustie, aşa cum ştiuse că avea o să fie. Se sprijini de vasul de porțelan 
răcoros şi închise ochii. 

Se grăbi să-i redeschidă în timp ce un zgomot slab întrerupse 
reveria în ale cărei braţe îl adusese şampania. Nu, realiză apoi; nu era 
nimic. Râse, scuturând din cap la gândul că paranoia bolborosea 
întotdeauna, chiar şi sub pielea celui mai apatic locuitor al New York- 
ului. 

Zgomotul se auzi din nou, mai puternic, iar el se întoarse, surprins 
şi înspăimântat, cu penisul încă în mână, observând că, la urma 
urmelor, într-una dintre cabine era cineva care ieşea de acolo în 
grabă. 


Tanya aştepta, stând în picioare lângă parapet, cu chipul înviorat 
de adierea nopţii. Işi simţea inelul de logodnă pe deget, greu şi străin. 
Nick se uşura pe îndelete. Parcul se cufundase în întuneric, Great 
Lawn era pustie, iar luminile strălucitoare de pe Fifth Avenue licăreau 
pe suprafaţa lacului. 

Pierzându-şi răbdarea, o porni spre turn, apoi ocoli baza lui 
întunecată. Uşa de la toaleta bărbaţilor era închisă. Ciocăni, la început 
cu timiditate, apoi din ce în ce mai tare. 

— Nick? Hei, Nick! Eşti acolo? 

Nu se auzea nimic, doar vântul suspina printre copaci. Şi aducea 
un miros ciudat: o duhoare înţepătoare care o făcu să se gândească, 
cu neplăcere, la brânza feta. 

— Nick? Termină cu joaca. 

Deschise uşa şi trecu pragul. 

Pentru o clipă, peste castelul Belvedere se lăsă din nou tăcerea. 
Apoi începură ţipetele: urlete, înălțându-se, din ce în ce mai puternice, 
pe măsură ce sfâşiau liniştea nopţii blânde de vară. 

În cafeneaua grecească situată pe primul loc în topul preferințelor 
sale, Smithback se aşeză la bar, făcându-i bucătarului un semn din 
cap ca să-şi comande obişnuitul mic dejun: două ochiuri la capac şi o 
porţie dublă de carne tocată cu sfeclă. Sorbi din ceaşca de cafea din 
faţa lui, scoase un suspin de încântare şi îşi trase ziarele de sub braţ. 
Se uită mai întâi prin Post, încruntându-se uşor în timp ce parcurgea 
în grabă articolul despre crima din castelul Belvedere, scris de Hank 
Mecloskey şi plasat pe prima pagină. Reportajul lui despre mitingul 
din Grand Army Plaza fusese retrogradat, ajungând tocmai în pagina a 
patra. Prima pagină ar fi trebuit să-i revină, de drept, lui însuşi, pentru 
povestea despre implicarea muzeului şi despre urmele de dinţi. Dar îi 
promisese lui Margo. Lucrurile aveau să se schimbe în ziua următoare. 
Pe lângă asta, poate că răbdarea de care dăduse dovadă urma să-i 
aducă, pe parcurs, mai multe subiecte în exclusivitate. 

Micul dejun sosi şi îşi înfipse cu poftă furculiţa în tocătură, punând 
ziarul Post deoparte şi întredeschizând New York Times. Trecu în 
revistă cele mai importante titluri - ordonate cu bun-gust şi lipsite de 
ostentaţie - cu o privire batjocoritoare. Pe urmă îşi cobori ochii în josul 
ziarului împăturit, oprindu-şi-i asupra unui titlu care acoperea o 
singură coloană: „Fiara din Muzeu se întoarce?” Era semnat de Bryce 
Harriman, cu menţiunea în exclusivitate pentru Times. 

Smithback continuă să citească şi mâncarea din gura lui căpătă 
gust de clei. 


8 august - Savanţii din Muzeul de Istorie Naturală continuă să studieze 
cele două cadavre fără cap, unul aparţinându-i Pamelei Wisher, iar celălalt 
unui necunoscut, străduindu-se să descopere dacă urmele de dinţi de pe 
oase au apărut postmortem, fiind opera unor animale sălbăticite, sau dacă 
este posibil ca acestea să reprezinte însăşi cauza morții. 

Uciderea brutală şi decapitarea lui Nickolas Bitterman, petrecută ieri 
seară în castelul Belvedere din Central Park, a mărit presiunea sub care 
lucrează echipa judiciară aflată în căutarea răspunsurilor. Moartea mai multor 
vagabonzi, ucişi în ultimele luni, pare să se încadreze în acelaşi tipar. Nu se 
ştie dacă urmează ca şi cadavrele acestora să fie aduse la muzeu pentru 
analize. Rămăşiţele pământeşti ale Pamelei Wisher au fost predate familiei şi 
vor fi înhumate în după-amiaza zilei de astăzi, la ora 3.00 P.M., în cimitirul 
Holy Cross din Bronxville. 

Autopsiile se desfăşoară la muzeu, la adăpostul secretului. „Nu vor să 
stârnească panica”, a afirmat o sursă. Dar cuvântul nerostit de pe buzele 
tuturor este Mbwun. 

Mbwun, numele sub care le este cunoscută Fiara din Muzeu oamenilor de 
ştiinţă, a fost o creatură neobişnuită, adusă în mod accidental în muzeu de 
către o expediţie eşuată în jungla Amazonului. Prezenţa creaturii în subsolul 


clădirii s-a făcut simțită în luna aprilie a anului trecut, când au fost ucişi mai 
mulţi vizitatori şi câţiva paznici. Fiara a atacat, de asemenea, mulţimea 
numeroasă care lua parte la vernisajul unei expoziţii organizate în sălile 
muzeului, stârnind panică şi conducând la blocarea sistemului de securitate. 
Incidentul s-a soldat cu patruzeci şi şase de morţi şi peste trei sute de răniţi, 
transformându-se în cel mai cumplit dezastru petrecut în New York în ultimii 
ani. 

Creatura a fost botezată Mbwun de către actualmente dispărutul trib 
Kothoga, care trăia în habitatul natural al animalului de pe cursul superior al 
râului Xingu, din bazinul Amazonului. Zvonurile despre un animal mare, 
aparent reptilian, care ar fi fost văzut pe cursul superior al acestui râu, au 
circulat, decenii de-a rândul, printre braconieri şi antropologi. Apoi, în anul 
1987, unul dintre aceştia din urmă, un angajat al muzeului, Julian Whittlesey, 
a organizat o expediţie pe cursul superior al râului Xingu, în căutarea unor 
indicii despre trib şi despre creatură. Whittlesey a dispărut în junglă, iar 
ceilalţi membri ai expediției cu ghinion au pierit în mod tragic, într-un 
accident de avion, pe drumul de întoarcere spre Statele Unite. 

Mai multe lăzi conţinând o serie de relicve adunate de membrii expediției 
au ajuns înapoi, la muzeu. Artefactele erau împachetate în fibrele unei plante 
conţinând o substanţă de care era dependent animalul numit Mbwun. Cu 
toate că modul în care a ajuns acesta din urmă în muzeu nu este cunoscut, 
custozii presupun că ar fi fost închis, din neatentie, într-un container de 
marfă, alături de obiectele colecţionate pe durata expediției. Creatura a trăit 
în imensul subsol al muzeului până când a rămas fără hrana sa obişnuită, 
moment în care a început să atace vizitatorii şi paznicii. 

Animalul a fost ucis în timpul înfruntării violente care a urmat, leşul său 
fiind ridicat de către autorităţi şi distrus înainte de a se putea efectua testele 
taxonomice. Deşi creatura continuă să fie înconjurată de mister, s-a precizat 
că trăia pe un platou izolat din bazinul Amazonului, numit tepui în limbajul 
băştinaşilor. Exploatările miniere ale bazinelor aurifere din mediul acvatic de 
pe cursul superior al râului Xindu au avut un impact dezastruos asupra zonei, 
ducând, probabil, la extincţia speciei. Profesorul Whitney Cadwalader Frock, 
de la Departamentul de antropologie al muzeului, autorul lucrării Evolutia 
fractală, este de părere că această creatură reprezintă o aberaţie a 
procesului de evoluţie a speciilor, apărută într-un habitat izolat din junglă. 

Sursa acestor informaţii sugerează că omorurile recente ar fi putut fi 
săvârşite de o a doua creatură Mbwun, probabil perechea celeilalte. Se pare 
că acesta este, totodată, şi temerea nerostită a Departamentului de Poliţie 
din oraşul New York. După toate aparențele, poliţia le-a cerut specialiştilor 
din laboratorul muzeului să precizeze dacă urmele de dinţi de pe oase sunt 
compatibile cu cele ale lăsate de un câine sălbăticit sau de un animal mult 
mai puternic - asemănător cu Mbwun. 


Cu mâna tremurându-i de furie, Smithback împinse într-o parte 
farfuria cu ochiurile neatinse. Nu ştia ce era mai rău: că dobitocul de 
Harriman îi suflase subiectul în exclusivitate, sau că el, Smithback, 
avusese deja articolul şi se lăsase convins să nu-l publice. 

işi flutură mâna într-un gest de respingere. N-o să se mai repete, 


niciodată. Absolut niciodată. 


La cel de-al cincisprezecelea etaj al clădirii din Police Piaza 
numărul unu, D'Agosta dădu deoparte acelaşi ziar, cu o înjurătură 
cumplită. Creatorii de imagine din Departamentul de relaţii cu publicul 
al NYPD urmau să fie nevoiţi să facă ore suplimentare ca să calmeze 
isteria. Indiferent cine ar fi fost cel care lăsase să se scurgă 
informaţia, avea să fie prăjit la foc mic şi inclus în meniul unei rotiserii. 
Cel puţin, îşi spuse, de data asta nu fusese acel ghimpe-n fund care 
era prietenul lui, Smithback. 

Îşi duse mâna spre telefon şi formă numărul biroului şefului poliţiei. 
Cât despre problema fundurilor, ar fi fost mai bine să aibă grijă de al 
lui, atâta vreme cât mai avea unul. Pe Horlocker era întotdeauna mai 
indicat să-l suni decât să aştepţi să te sune el. 

Nu avu parte decât de mesajul vocal înregistrat de secretara 
şefului. 

Se întinse din nou după ziar, apoi îl dădu la o parte, inundat de un 
sentiment de frustrare. Waxie urma să apară din clipă-n clipă, fără 
îndoială trăncănind cât îl ţinea gura despre crima din Castelul 
Belvedere şi despre termenul impus de Şef. La gândul că avea să-l 
vadă, D'Agosta închise ochii fără să vrea, dar senzaţia de sfârşeală 
care îl năpădi era atât de intensă încât îi redeschise imediat. Nu 
apucase să doarmă decât două ore şi era obosit până-n măduva 
oaselor după ce îşi petrecuse cea mai mare parte a nopţii căţărându- 
se prin toate cotloanele castelului Belvedere, ca urmare a uciderii lui 
Bitterman. 

Se ridică şi se duse lângă fereastră. Jos, în mijlocul întinderii 
cenuşii a oraşului, desluşea un mic pătrat negru: terenul de joacă al 
PS 362. Siluetele minuscule ale copiilor alergau în jurul lui, jucând 
leapşa şi şotronul, mai mult ca sigur ţipând şi zbierând pe toată 
durata recreaţiei mari. Doamne, se gândi, ce n-ar fi dat ca să fie unul 
dintre ei. 

In timp ce revenea la birou, observă că marginea ziarului nimerise 
peste rama în care se afla fotografia băieţelului lui de zece ani, Vinnie 
Junior, doborând-o. O puse la loc cu grijă, surâzând instinctiv către 
chipul din poză, care îi întorcea zâmbetul. Pe urmă, simțindu-se ceva 
mai bine, îşi afundă mâna în buzunarul hainei şi scoase un trabuc. La 
naiba cu Horlocker! Fie ce-o fi. 

işi aprinse trabucul, azvârli chibritul în scrumieră şi se îndreptă 
spre harta imensă a zonei vestice a Manhattan-ului, fixată pe un 
panou. Suprafaţa acesteia era presărată cu ace cu gămălia albă sau 
roşie. După explicaţiile oferite de legenda tipărită într-un colţ, acele 
albe indicau locurile de unde fusese semnalată dispariţia unor 
persoane în ultimele şase luni, iar acele roşii le marcau pe cele în care 


fuseseră săvârşite crime care se potriveau aceluiaşi presupus mod de 
operare. D'Agosta întinse mâna spre o tăviţă de plastic, luă un ac roşu 
şi îl înfipse cu grijă în sudul lacului din Central Park, după ce îi localiză 
poziţia pe hartă. Pe urmă făcu un pas înapoi şi privi îndelung panoul, 
străduindu-se să desprindă tiparul reprezentat de semne din imaginea 
de fond. 

Acele albe erau cu unul mai multe decât cele roşii. Bineînţeles că o 
mare parte a celor dintâi avea să fie îndepărtată. În New York, 
oamenii dispăreau dintr-o mulţime de motive. Cu toate acestea, 
numărul era neobişnuit de mare, depăşind de trei ori media unei 
perioade de şase luni. Şi cele mai multe păreau să se afle în zona 
Central Park. Continuă să se uite cu atenţie. Intr-un fel, punctele 
păreau să nu fie repartizate la întâmplare. Intuia că exista o logică, 
dar nu avea idee care putea fi aceea. 

— Visaţi cu ochii deschişi, domnule locotenent? se auzi o voce 
melancolică, familiară. 

Sări în sus, surprins, apoi se răsuci pe călcâie. 

Era Hayward, care se ocupa acum de caz în mod oficial, alături de 
Waxie. 

— N-ai auzit niciodată că trebuie să baţi la uşă? se răsti D'Agosta. 

— Ba da, am auzit, dar spuneaţi că vă trebuie chestiile astea cât 
mai curând cu putinţă. 

Hayward ţinea pe braţul ei subţire un teanc gros de hârtii tipărite 
la imprimantă. D'Agosta le luă şi se apucă să le răsfoiască; în ultimele 
şase luni fuseseră ucişi mai mulţi vagabonzi, majoritatea în zona 
Central Park/West Side, aflată sub jurisdicţia lui Waxie. Bineînţeles că 
nici una dintre crime nu fusese investigată. 

— Hristoase, bodogăni el, scuturând din cap. Ei, am face bine să le 
marcăm. 

incepu să citească unde fuseseră descoperite cadavrele, în timp ce 
Hayward însemna locurile pe hartă, înfigând bolduri roşii. Făcu o 
pauză, cu ochii la claia ei de păr negru şi la pielea ei palidă. Cu toate 
că, fireşte, nu i-o spusese, D'Agosta se bucura în taină fiindcă o avea 
printre ajutoarele sale. Imperturbabila încredere în sine de care dădea 
dovadă Hayward părea un colţ liniştit de rai din mijlocul urletelor 
furtunii. Şi trebuia să admită şi că îi făcea plăcere s-o privească. 

De pe coridor se auzi zgomotul unor paşi în fugă şi larma unor voci 
ridicate. Ceva greu căzu, spărgându-se. D'Agosta se încruntă şi îi făcu 
semn lui Hayward să vadă ce se întâmpla. In curând, îi ajunseră la 
urechi alte zbierete şi îşi auzi numele rostit de o voce plângăcioasă, 
stridentă. 

Impins de curiozitate, îşi scoase capul pe uşă. Pe culoarul secţiei 
Omucideri, un bărbat aproape ireal de murdar se lupta cu doi poliţişti 
care încercau să-l calmeze. Hayward era alături de ei, cu trupul firav 


încordat, de parcă ar fi aşteptat o ocazie să intervină. D'Agosta 
remarcă părul plin de gunoaie încâlcite; pielea palidă, gălbejită; trupul 
sfrijit, chinuit de foame; şi nelipsita pungă neagră de gunoi care 
adăpostea toate bunurile lumeşti ale individului. 

— Vreau să-l văd pe locotenent! strigă vagabondul, cu voce 
subţire, stridentă. Am informaţii. Cer să... 

— Omule, îi spuse unul dintre poliţişti, ţinându-l de haina soioasă 
cu expresie dezgustată pe chip, dacă ai ceva de spus, îmi spui mie, 
OK? Locotenentul e ocupat. 

— Uite-l, e aici! făcu vagabondul, arătând spre D'Agosta cu un 
deget tremurător. Vezi, nu e ocupat! Tu ia-ţi mâinile de pe mine, altfel 
fac o reclamaţie, auzi? O să-mi chem avocatul! 

D'Agosta se retrase în birou, închise uşa şi se apucă să studieze 
din nou harta. Avalanşa de vorbe de pe coridor continua, tânguirile 
stridente ale vagabondului ieşind discordant în evidenţă, întrerupte de 
vocea din ce în ce mai iritată a lui Hayward. Tipul ăla nu avea de gând 
să se dea dus. 

Uşa se deschise pe neaşteptate, fiind împinsă cu zgomot, şi 
vagabondul trecu pragul pe jumătate aruncându-se dincolo de el şi pe 
jumătate împleticindu-se, cu o Hayward scoasă din fire pe urmele 
sale. Se retrase într-un colţ al biroului, ţinându-şi în faţă punga de 
gunoi, ca să se apere. 

— Trebuie să m-ascultaţi, domnule locotenent! chelălăi el. 

— E un nemernic alunecos, gâfâi Hayward, ştergându-şi mâinile de 
coapsele zvelte. La propriu. 

— Nu te apropia! guiţă omul, adresându-i-se. 

D'Agosta oftă, plictisit. 

— E în ordine, sergent, spuse el. Apoi se întoarse către vagabond. 
Foarte bine. Ai cinci minute. Dar lasă aia afară. 

Arătă către punga al cărei miros respingător îi pătrunsese în nări. 

— O să mi-o fure, spuse bărbatul, cu voce răguşită. 

— Asta e o secţie de poliţie, se răsti D'Agosta. N-o să-ţi fure nimeni 
rahaturile alea. 

— Nu sunt rahaturi, se tângui celălalt, dar îi întinse totuşi punga 
soioasă lui Hayward, care se grăbi să o scoată pe coridor, revenind 
apoi înăuntru şi închizând uşa în calea duhorii. 

Comportamentului vagabondului se schimbă în mod spectaculos, 
pe neaşteptate. Inaintă târşindu-şi picioarele şi se aşeză pe unul 
dintre scaunele destinate vizitatorilor, picior peste picior, purtându-se 
de parcă ar fi fost sigur că se afla la el acasă. Mirosul devenise mai 
puternic. In mintea lui D'Agosta se contură amintirea firavă şi 
neplăcută a miasmelor din canalul de metrou. 

— Sper că stai comod, zise el, aducându-şi, în mod strategic, 
trabucul în dreptul nasului. 


— De fapt, Vincent, spuse vagabondul, stau cât se poate de 
comod, ţinând cont de starea în care mă vezi. 

Uluit, D'Agosta îşi aşeză încet trabucul pe birou. 

— Constat, cu părere de rău, că încă nu te-ai lăsat de fumat. 
Vagabondul aruncă o privire spre trabuc. Totuşi, observ că, în privinţa 
asta, ai început să ai gusturi mai bune. Tutun din Republica 
Dominicană, dacă nu mă înşel cumva, în foiţă Connecticut Shade. 
Dacă trebuie neapărat să fumezi, cuiele astea de coşciug reprezintă o 
îmbunătăţire considerabilă faţă de sfoara aia de împachetat cu care 
obişnuiai să te desfeţi. 

D'Agosta rămase fără grai. Cunoştea vocea, iar accentul melodios, 
din sud, îi era familiar. Dar nu reuşea, pur şi simplu, să le lege de 
individul împuţit şi murdar care stătea în faţa lui. 

— Pendergast? murmură el. 

Vagabondul încuviinţă dând din cap. 

— Cum...? 

— Sper că o să-mi ierţi apariţia teatrală, spuse Pendergast, dar am 
vrut să pun la încercare eficacitatea acestui costum. 

— Oh, făcu D'Agosta. 

Hayward făcu un pas înainte şi îşi întoarse ochii către el. Pentru 
prima oară, părea cu adevărat derutată. 

— Domnule locotenent...? începu ea. 

El respiră adânc. 

— Sergent, acesta - îşi flutură mâna în direcţia personajului 
murdar care stătea acum cu mâinile în poală şi cu un picior aşezat cu 
grijă peste celălalt - este agentul special Pendergast, de la FBI. 

Hayward se uită la D'Agosta, apoi la vagabond. 

— Prostii, spuse ea, simplu. g 

Pendergast râse, delectându-se. Işi aşeză coatele pe brațele 
scaunului, îşi împreună palmele sub forma unui triunghi, îşi sprijini 
bărbia pe vârful degetelor şi îşi aţinti ochii asupra lui Hayward. 

— Încântat să te cunosc, sergent. Aş vrea să-ţi strâng mâna, dar... 

— Nu vă osteniţi, se grăbi ea să răspundă, cu expresia suspicioasă 
încă zăbovindu-i pe chip. 

Pe neaşteptate, D'Agosta se repezi la vizitator şi îi strânse mâinile 
prelungi şi soioase într-ale sale. 

— Doamne, Pendergast, mă bucur să te văd. Mă întrebam ce s-a 
ales de fundul tău ciolănos. Am auzit că ai refuzat conducerea noului 
birou din New York, dar nu te-am mai văzut de când... 

— De când cu crimele din Muzeu, cum li se spune, zise Pendergast, 
dând din cap. Văd că au ajuns din nou în primele pagini ale ziarelor. 

In timp ce se aşeza din nou, D'Agosta se încruntă şi încuviinţă cu o 
mişcare a capului. 

Pendergast îşi ridică ochii spre hartă. 


— Ai de rezolvat o problemă într-adevăr complicată, Vincent. Un şir 
de crime urâte, la suprafaţă şi în subteran, angoasa care a cuprins 
înalta societate din oraş, iar acum zvonurile despre întoarcerea lui 
Mbwun. 

— Pendergast, încă nu ştii nimic. 

— Scuză-mă că te contrazic, dar ştiu foarte multe. De fapt, am 
venit să te-ntreb dacă nu ţi-ar prinde bine o mână de ajutor. 

Faţa lui D'Agosta începu să strălucească, apoi deveni circumspect. 

— Oficial? întrebă el. 

Agentul FBI zâmbi. 

— Mă tem că mai mult decât semioficial nu se poate. În prezent, 
îmi aleg însărcinările temporare de unul singur, într-o mai mare sau 
mai mică măsură. Mi-am petrecut ultimul an lucrând la nişte proiecte 
de natură tehnică, despre care o să putem discuta cu o altă ocazie. Şi 
să spunem că am primit aprobarea să ajut NYPD în ceea ce priveşte 
acest caz. Bineînţeles că trebuie să mă menţin în limitele a ceea poate 
fi numit, într-o manieră delicată, „contestabilitate”. Din punctul ăsta 
de vedere, nu există nici o dovadă că s-ar fi comis un delict federal. Işi 
flutură mâna. Problema mea e că, pur şi simplu, nu pot să stau 
deoparte când e vorba de un caz interesant. E un obicei supărător, 
dar unul de care îmi e foarte greu să mă dezbar. 

D'Agosta îi aruncă o privire plină de curiozitate. 

— Atunci de ce nu te-am mai văzut de aproape doi ani? Se pare că 
New York-ul oferă o grămadă de cazuri interesante. 

Pendergast îşi lăsă capul pe o parte. 

— Nu şi pentru mine, ripostă el. 

D'Agosta se întoarse spre Hayward. 

— E primul lucru bun care mi se-ntâmplă de când mă ocup de 
cazul ăsta, spuse. 

Privirea lui Pendergast se plimbă de la D'Agosta la Hayward şi 
înapoi, ochii lui de un albastru palid contrastând cu pielea murdară a 
feţei. 

— Mă flatezi, Vincent. Ei, dar să trecem la treabă. De vreme ce 
deghizarea mea a părut să vă fi convins pe amândoi, sper c-o s-o pot 
verifica cât mai curând în subteran. Dacă mă puteţi la curent cu tot ce 
s-a-ntâmplat, asta e tot. 

— Deci sunteţi de acord că între cazul Wisher şi crimele din 
subteran există o legătură? întrebă Hayward, păstrând încă o mică 
doză de suspiciune. 

— Sunt întru totul de acord, sergent... Hayward, nu-i aşa? răspunse 
Pendergast. Îşi îndreptă spatele în mod vizibil. Trebuie să fie Laura 
Hayward, nu? 

— Ce importanţă are? întrebă ea, devenind dintr-odată prudentă. 

Pendergast îşi reluă poziţia relaxată. 


— Excelent, spuse el, cu voce scăzută. Dă-mi voie să te felicit 
pentru articolul din numărul de luna trecută al Journal of Abnormul 
Sociology. O privire revelatoare asupra organizării ierarhice a 
vagabonzilor din subteran. 

Pentru prima oară de când o cunoştea D'Agosta, Hayward părea 
evident stânjenită. Neobişnuită cu laudele, se îmbujoră şi îşi feri 
privirea. 

— Sergent? întrebă el. 

— Imi dau masteratul la NYU, răspunse ea, continuând să se uite în 
altă parte. Pe urmă se întoarse cu repeziciune, aruncând o privire spre 
D'Agosta, de parcă l-ar fi provocat s-o ia în râs. Lucrarea mea se 
referă la structura de castă din societatea subterană. 

— E excelent, spuse D'Agosta, surprins de atitudinea ei defensivă, 
dar simțind el însuşi, într-o oarecare măsură, nevoia de a adopta 
aceeaşi poziţie. „Cum se face că nu mi-a spus asta niciodată? Mă 
crede prea prost?” 

— Dar de ce l-ai publicat într-o revistă atât de obscură? continuă 
Pendergast. Mă gândeam că Law Enforcement Bulletin ar fi trebuit să 
fie alegerea evidentă. 

Ea râse încet, recăpătându-şi pe deplin siguranţa de sine. 

— Glumiţi? întrebă. 

D'Agosta înţelese dintr-odată. Era destul de dificil să fii o femeie 
măruntă şi drăguță din divizia TA, care scoate vagabonzii din cotloane 
şi care are de înfruntat partea ei de brute mătăhăloase. Dar să se 
străduiască să obţină o diplomă academică importantă scriind chiar 
despre oamenii pe care îi aduna de prin subterane... Clătină din cap, 
închipuindu-şi modul necruţător în care ar fi luat-o în râs colegii. 

— A, da, înţeleg, făcu Pendergast. Ei, în orice caz, e o plăcere să te 
cunosc. Dar să trecem la treabă. Trebuie să văd rezultatele 
cercetărilor desfăşurate la locul crimei. Cu cât aflăm mai multe despre 
ucigaş, cu atât o să-l găsim mai repede. Pe el sau pe ei. Nu e un 
violator, corect? 

— Corect. 

— Poate că e un fetişist. El - sau ei - pare să se bucure sincer de 
suvenirele pe care le adună. Trebuie să verificăm informaţiile legate 
de toţi criminalii în serie inactivi şi de toate tipurile de asasini. Mă 
întreb, totodată, dacă nu am putea cere ca, la procesarea datelor, să 
se aibă în vedere o corelare a tuturor indiciilor cunoscute, despre 
toate victimele. Şi ar putea rula şi o a doua interogare, referitoare la 
toate persoanele dispărute. Ar trebui să căutăm toate coincidenţele, 
indiferent cât ar părea de neînsemnate. 

— Mă ocup eu de asta, zise Hayward. 

— Excelent. Pendergast se ridică şi se apropie de birou. Acum, 
dacă aş putea vedea dosarele cazurilor... 


— Te rog, stai jos, spuse imediat D'Agosta, strâmbând din nas. 
Deghizarea asta a ta e mult prea convingătoare, dacă înţelegi ce 
vreau să spun. 

— Bineînţeles, spuse Pendergast cu graţie, reaşezându-se pe 
scaun. Din cale afară de convingătoare. Sergent Hayward, eşti atât de 
amabilă încât să-mi dai alea încoace? 

Margo se aşeză pe unul dintre scaunele din sala Linnaeus, aflată în 
adâncurile clădirii iniţiale a Muzeului de Istorie Naturală, şi se uită 
curioasă în jur. Era un spaţiu plin de eleganţă, construit în 1882. 
Bolţile păreau să se avânte deasupra lambriurilor din lemn întunecat 
de stejar. In jurul cupolei imense fusese sculptată o friză bizantină, 
înfăţişând evoluţia omului în toată grandoarea sa, de la creaturile 
unicelulare aflate într-un capăt până la figura măreaţă a omului din 
celălalt. 

Se uită la acesta din urmă, un bărbat cu redingotă, joben şi baston. 
Era un monument superb, dedicat primei teorii darwiniste a evoluţiei: 
înaintarea neabătută de la simplu către complex, omul fiind 
încununarea gloriei. Margo ştia că viziunea modernă era diferită. 
Evoluţia se dovedise a fi un proces mult mai aleator şi mai accidental, 
plin de fundături şi de întorsături bizare. Doctorul Frock - care stătea 
alături de ea, în scaunul lui cu rotile plasat pe culoarul de trecere - îşi 
adusese o contribuţie majoră la înţelegerea acestui fenomen prin 
elaborarea teoriei evoluţiei fractale. Biologii evoluţionişti nu mai 
vedeau omul ca pe o apoteoză a evoluţiei, ci, mai degrabă, ca peo 
fundătură în care ajunsese o ramură laterală a unui subdiviziuni 
generice, mai puţin evoluate, a mamiferelor. Şi, îşi spuse Margo, 
zâmbind în sinea ei, însuşi cuvântul om căzuse în dizgrație - o 
îmbunătăţire decisivă. 

işi lungi gâtul ca să privească peste umăr, către cabina îngustă de 
proiecţie plasată în partea de sus a peretelui din spate al sălii. Imensa 
încăpere veche fusese transformată într-o sală modernă de 
conferinţe, reutilată cu table ascunse cu acţionare mecanică, cu 
ecrane retractabile şi cu echipamente multimedia digitale din ultima 
generaţie. 

Margo se întrebă, pentru a suta oară în ziua aceea, cine lăsase să 
transpire povestea despre implicarea muzeului. Oricine ar fi făcut-o, 
era evident că nu ştia totul - nu menţionase deformaţiile groteşti ale 
celui de-al doilea schelet -, dar ştia destul de multe. Uşurarea dată de 
faptul că nu trebuia să intervină în favoarea lui Smithback era alterată 
de ceea ce aflase despre natura urmelor de dinţi de pe leşuri. li era 
teamă de sosirea cadavrului lui Bitterman, era aproape îngrozită de 
dovezile coroborative pe care le-ar fi putut conţine. 

Un vâjâit o făcu să privească din nou înainte. In partea din faţă a 
sălii, avanscena şi culisele laterale erau retrase şi din tavan cobora un 
ecran imens. 

In sala de două mii de locuri se aflau nici mai mult nici mai puţin 
de şapte oameni încordaţi, în aşteptare. 


Lângă ea, Frock fredona o arie dintr-o operă de Wagner, bătând 
darabana, cu degetele lui groase, pe braţele uzate ale scaunului cu 
rotile. Avea faţa lipsită de expresie, dar Margo ştia că, în interior, 
clocotea. Protocolul cerea ca, în calitatea sa de medic legist şef, 
Brambell să fie acela care să facă prezentarea, dar era evident că 
aranjamentul îl râcâia pe Frock. Margo îl zărea pe locotenentul 
D'Agosta, aşezat cu câteva rânduri mai în faţă, stând alături de un 
căpitan de poliţie supraponderal, cu uniforma şifonată, şi de doi 
detectivi de la Omucideri, cu feţe plictisite. 

Intre timp, luminile din sală se stinseseră şi Margo nu mai putu să 
vadă decât chipul osos şi prelung al lui Brambell şi creştetul lui chel, 
iluminate, de jos în sus, de becurile din pupitrul oratorului. Strângea 
într-o mână o floretă de plastic cu aspect bizar, care era, în acelaşi 
timp, telecomandă pentru derularea diapozitivelor şi indicator 
luminos. Margo se gândi că arăta cu adevărat cadaveric: un Boris 
Karloff:* în halat de laborator. 

— Să trecem direct la vizionarea probelor, nu? spuse Brambell, iar 
vocea lui stridentă şi veselă bubui în numeroasele difuzoare plasate 
de-a lungul ambelor laturi ale sălii. 

Margo îl simţi pe Frock crispându-se, iritat. 

Pe ecran apăru imaginea enormă a unui os, scăldând amfiteatrul şi 
pe ocupanţii lui într-o lumină cenușie, fantomatică. 

— Este fotografia celei de-a treia vertebre cervicale a Pamelei 
Wisher. Observaţi amprenta dentară, care e cât se poate de clară. 

Urmă un alt diapozitiv. 

— lată o altă urmă de dinte, mărită de două sute de ori. lar 
aceasta este reproducerea unei secţiuni transversale. După cum 
puteţi vedea, e evident că dintele îi aparţine unui mamifer. 

Următorul set de diapozitive înfăţişa rezultatele testelor de 
laborator efectuate asupra mai multor oase ale celor două cadavre, cu 
menţionarea valorilor presiunii necesare pentru a lăsa urme de 
diverse adâncimi. 

— Am identificat douăzeci şi unu de semne clare, fie ele perforaţii 
sau zgârieturi, făcute de dinţi pe oasele celor două victime, continuă 
Brambell. Există şi o serie de amprente care par să provină de la un 
instrument cu vârful bont; prea uniforme ca să fi fost lăsate de nişte 
dinţi şi prea grosolane ca să fie ale unui cuţit bine ascuţit. După cum 
se poate observa, a fost vorba, probabil, de o secure primitivă sau de 
un cuţit de piatră. Aceste urme se regăsesc mai ales pe vertebrele 
cervicale, indicând, poate, modul în care s-a făcut decapitarea. |n 
orice caz, presiunea necesară pentru a lăsa astfel de urme de dinţi 
variază de la treizeci şi cinci la şaizeci şi cinci de kilograme pe 


16 Actor care a jucat rolul monstrului lui Frankenstein. 


centimetru pătrat - Brambell arătă rezultatele cu indicatorul său 
electronic. Ceea ce este cu mult sub estimarea noastră iniţială, de 
optzeci şi cinci de kilograme pe centimetru pătrat. 

„Mai puţin decât estimarea ta iniţială”, îşi spuse Margo, aruncând o 
privire către Frock. 

Pe ecran apăru o altă fotografie. 

— Studiul nostru detaliat, efectuat asupra secţiunii osului subţire 
pe care îl vedeţi aici, în zona din jurul semnelor, arată că sângele a 
pătruns în zonele interstiţiale, ajungând până în măduvă. Ceea ce 
indică faptul că au fost făcute înainte de moarte. 

Un moment de linişte. 

— Cu alte cuvinte, semnele au apărut în momentul decesului. Din 
cauza stadiului avansat de descompunere, e imposibil să determinăm 
cauza exactă a morţii. Dar cred că putem afirma, aproape cu 
certitudine, că victimele au decedat din cauza traumatismelor extinse 
şi a pierderii masive de sânge produse în momentul în care au fost 
lăsate aceste urme de dinţi. 

Se întoarse către auditoriu cu o mişcare spectaculoasă. 

— Ştiu că aveţi în minte, cu toţii, aceeaşi întrebare. /ntrebarea. Ce 
a lăsat aceste urme? După cum ştim, în presă s-au făcut speculaţii, 
sugerându-se că ar fi fost vorba de un alt Mbwun. 

„Toată povestea îi face plăcere”, gândi Margo. Putea simţi 
încordarea din încăpere. D'Agosta, în special, stătea pe marginea 
scaunului. 

— Am analizat aceste semne prin comparaţie cu urmele 
muşcăturilor lui Mbwun, de acum optsprezece luni, pentru că, dintre 
toate locurile din lume, aici, în muzeu, există cele mai multe date 
despre evenimentele de atunci. Şi am ajuns la două concluzii de 
nezdruncinat. Respiră adânc şi aruncă o privire în jur. Unu, aceste 
urme de dinţi nu sunt compatibile cu dinţii lui Mbwun. Nu coincide nici 
secţiunea transversală, nici lăţimea, nici lungimea. 

Margo văzu umerii lui D'Agosta aproape căzând când şi-i relaxă, 
uşurat. 

— Doi, forţa cu care s-au imprimat urmele nu a trecut niciodată de 
şaizeci şi cinci de kilograme pe centimetru pătrat, ceea ce include 
muşcătura, în mod irevocabil şi precis, în categoria celor canine, sau, 
şi mai exact, în a celor umane. Nu în categoria Mbwun. 

Diapozitivele începură să se succeadă cu mai multă repeziciune, 
înfăţişând o serie de microradiografii de urme de dinţi şi de amprente 
de muşcături. 

— In cazul unei muşcături puternice, un bărbat sănătos, deprins să 
mestece gumă, poate exercita o presiune de şaizeci până la şaizeci şi 
cinci de kilograme pe centimetru pătrat, spuse Brambell. Intre aceste 
semne şi cele lăsate de nişte canini umani nu există nici o 


discordanţă. Pe de altă parte, ar fi putut fi vorba, să zicem, de o haită 
de câini sălbăticiţi care cutreieră prin tuneluri, atacând, ucigând şi 
sfâşiind. Totuşi, după părerea mea, amprentele se apropie într-un 
mod mult mai sugestiv de o muşcătură de om decât de una 
aparţinându-i unui câine, sau oricărui alt animal sălbăticit, despre care 
s-ar putea presupune că se adăposteşte în canalele subterane. 

— Doctore Brambell, tipurile de locuitori ai subteranelor sunt, 
probabil, mult mai numeroase decât cele imaginate în cadrul teoriei 
dumneavoastră. 

Accentul vorbitorului era din sud, poate din Alabama sau 
Louisiana; vocea care dăduse replica laconică era blândă, cu o extrem 
de vagă umbră de cinism afabil. Margo se întoarse şi dădu cu ochii de 
silueta deşirată, familiară, a agentului special Pendergast, tolănită 
într-un scaun din partea de sus a sălii. Nu-l văzuse şi nici nu-l auzise 
intrând. El îi prinse privirea şi dădu din cap, cu ochii spălăciţi 
scânteind în întuneric. i 

— Domnişoară Green, spuse el. Imi cer scuze, acum eşti doctor 
Green, nu-i aşa? 

Margo zâmbi şi îi răspunse tot cu o înclinare a capului. Nu-l mai 
văzuse pe agentul FBI de la petrecerea de rămas-bun dată în biroul lui 
Frock din muzeu. Pe de altă parte, aceea fusese ultima dată când îi 
văzuse pe mulţi dintre oamenii antrenați în povestea crimelor Fiarei 
din Muzeu: pe doctorul Frock, de exemplu, sau pe Greg Kawakita. 

Frock făcu un efort ca să se răsucească în scaunul cu rotile, dădu 
din cap în semn de recunoaştere, apoi se întoarse către ecran. 

Brambell se uita la noul sosit. 

— Dumneavoastră sunteţi...? 

— Agentul special Pendergast, de la FBI, răspunse D'Agosta. 
Colaborează cu noi în vederea rezolvării cazului. 

— Înţeleg, zise Brambell. incântat. Se întoarse sprinten către 
ecran. Să trecem la următoarea întrebare: identificarea cadavrului 
necunoscut. Din acest punct de vedere, am câteva veşti mai degrabă 
bune. Mă tem că o să fie o surpriză pentru colegii mei - dădu din cap 
către Frock şi Margo - pentru că este vorba de ceva care abia mi-a 
atras atenţia. 

In scaunul său cu rotile, Frock se aplecă înainte, având pe chip o 
expresie de nedescris. 

Margo îşi plimba privirile de la un om de ştiinţă la celălalt. Era 
posibil ca Brambell să le fi ascuns ceva, cu intenţia de a-şi asuma el 
însuşi toate meritele? 

— Vă rog să vă uitaţi cu atenţie la următorul diapozitiv. 

Pe ecran apăru o nouă imagine; era radiografia care înfăţişa cele 
patru triunghiuri albe remarcate mai întâi de Margo. 

— Aici apar patru mici triunghiuri metalice, încastrate în vertebra 


lombară a scheletului neidentificat. Doctor Green ne-a atras atenţia 
asupra lor şi am fost nedumeriţi cu toţii, nereuşind să ne dăm seama 
ce anume ar fi putut reprezenta. Apoi, noaptea trecută, am avut o 
revelaţie în privinţa posibilei lor origini. Mi-am petrecut o mare parte a 
zilei de astăzi discutând cu o serie de chirurgi ortopezi. Dacă nu mă 
înşel, o să aflăm identitatea acestei victime către sfârşitul săptămânii, 
poate chiar ceva mai curând. 

Rânji şi îşi aruncă privirea insistentă şi triumfătoare în sală, 
lăsându-şi-o să zăbovească un moment, cu insolenţă, asupra lui Frock. 

— Presupun că, după părerea dumneavoastră, acele triunghiuri ar 
putea fi... începu Pendergast. 

— Pentru moment, îl întrerupse Brambell,  accentuându-şi 
cuvintele, nu vă pot spune mai multe în privinţa acestui subiect. 

Flutură telecomanda şi pe ecran apăru, fulgerător, un alt dispozitiv, 
reprezentând un cap extrem de descompus, fără ochi şi cu dinţii 
expuşi într-un rânjet lipsit de buze. Vederea lui o dezgustă pe Margo 
în aceeaşi măsură în care o făcuse când fusese adus în laborator, pe o 
targă cu rotile. 

— După cum o ştiţi cu toţii, acest cap a sosit ieri, tot pentru 
analize. A fost descoperit de locotenentul D'Agosta în timp ce 
investiga nişte crime recente, ale căror victime au fost o serie de 
vagabonzi. Cu toate că nu o să putem prezenta un raport complet 
decât peste mai multe zile, ştim că îi aparţine unui bărbat fără 
mijloace de subzistență, ucis acum aproximativ două luni. Se pot 
observa numeroase urme, unele de dinţi şi altele lăsate, după toate 
aparențele, de o armă grosolană - care se află, şi de data aceasta, în 
jurul a ceea ce a mai rămas din vertebra cervicală. Intenţionăm să 
solicităm exhumarea corpului din Potter's Field în vederea unei 
investigaţii mult mai amănunțite. 

„O, nu”, îşi spuse Margo. 

Brambell afişă alte câteva diapozitive. 

— Am studiat modul în care a fost jupuit gâtul şi am ajuns din nou 
la concluzia că forţa atacatorului e comparabilă, în cea mai mare 
măsură, cu a unui om şi nu cu a lui Mbwun, asta fără nici o îndoială. 

Ecranul se albi şi Brambell aşeză indicatorul cu telecomandă pe o 
masă din apropierea lui. In timp ce se aprindeau luminile, D'Agosta se 
ridică în picioare. 

— E o uşurare mai mare decât o să vă puteţi da vreodată seama, 
zise el. Dar îngăduiţi să le spun lucrurilor pe nume. Cu alte cuvinte, 
susţineţi că semnele alea au fost lăsate de un om? 

Brambell dădu din cap. 

— Nu de un câine sau de un alt animal care trăieşte acolo, jos, în 
canalizare? 

— Dată fiind natura şi aspectul urmelor, este greu să eliminăm, cu 


desăvârşire, ipoteza că ar fi fost vorba de un câine. Dar eu am 
convingerea că este vorba de un om, sau poate de mai mulţi oameni, 
pentru că asta se potriveşte mult mai bine, din toate punctele de 
vedere. Dacă amprentele dentare pe care le avem la dispoziţie ar fi 
fost mai clare, ne-am fi dat seama, dar, din păcate... îşi desfăcu 
braţele într-un gest larg. Şi, dacă se adevereşte că urmele acelea au 
fost lăsate de un soi de armă grosolană, atunci câinele iese complet 
din discuţie. 

— Şi dumneavoastră, domnule doctor Frock? Ce părere aveţi? 

D'Agosta se întoarse către acesta din urmă. 

— Sunt de acord cu doctorul Brambell, răspunse Frock, scurt, 
foindu-se în scaun. Dacă vă aduceţi aminte, bodogăni el, eu am fost 
cel care a sugerat, în primă instanţă, că nu e vorba de o creatură de 
genul lui Mbwun. Mă bucur că ipoteza mea a fost dovedită. Totuşi, 
protestez împotriva modului în care a procedat doctorul Brambell, 
lucrând de unul singur la identificarea cadavrului A. 

— Am luat notă, zise Brambell, cu un zâmbet subţire. 

— Ucigaşul e un imitator, făcu polițistul cel gras, cu triumf în voce. 

Se lăsă tăcerea. 

El se ridică şi îşi roti privirile. 

— Avem acolo un ţicnit, care a fost inspirat de Fiara din Muzeu, 
spuse el, cu voce puternică. Un nebun care se învârte prin zonă, 
omorând oamenii, tăindu-le capetele şi, probabil, mâncându-i. 

— Ei, zise Brambell, se potriveşte cu datele existente, cu 
excepţia... 

Polițistul cel gras îl întrerupse: 

— Un criminal în serie care e, totodată, un vagabond. 

— Uite cum stau lucrurile, căpitane Waxie, începu D'Agosta, asta 
nu explică... 

— Explică totul! spuse, cu încăpățânare, bărbatul numit Waxie. 

In partea de sus a culoarului, o uşă se deschise pe neaşteptate şi o 
voce ridicată reverberă, furioasă, deasupra capetelor celor prezenţi. 

— De ce naiba n-am fost anunţat că are loc întrunirea asta? 

Margo se răsuci şi recunoscu imediat faţa ciupită de vărsat, 
uniforma imaculată şi numeroasele stele şi trese. Era Horlocker, 
comandantul poliţiei, care cobora în pas energic pe culoarul dintre 
scaune, urmat de doi aghiotanţi. 

O expresie plictisită trecu în zbor peste chipul lui D'Agosta, înainte 
de a fi înlocuită de o mască indiferentă. 

— Şefule, am trimis... 

— Ce? Un memoriu? 

Horlocker se apropie, încruntat, de rândul de scaune pe care 
stăteau D'Agosta şi Waxie. 

— Vinnie, din câte am auzit, ai făcut aceeaşi greşeală nenorocită şi 


la muzeu. N-ai implicat conducerea de la bun început. Tu şi dobitocul 
ăla de Coffey aţi tot insistat că era vorba de un ucigaş în serie şi că 
aveaţi totul sub control. Şi, când v-aţi dat seama cu ce vă confruntaţi 
de fapt, aveaţi deja un muzeu plin de morţi. 

— Dacă nu mi-o luaţi în nume de rău, domnule comandant 
Horlocker, asta este o relatare extrem de inexactă a faptelor, se auzi 
glasul melodios al lui Pendergast, răsunând limpede de-a lungul sălii. 

Margo urmări privirea lui Horlocker, care se îndrepta în direcţia 
vocii. 

— Cine sunteţi? întrebă el. 

D'Agosta începu să spună ceva, dar Pendergast îl opri ridicându-şi 
mâna. 

— Dă-mi voie, Vincent. Domnule comandant Horlocker, sunt 
agentul special Pendergast de la FBI. 

Horlocker se încruntă. 

— Am auzit de dumneata. Ai fost amestecat în talmeş-balmeşul de 
la muzeu. 

— Ce metaforă plină de culoare, răspunse Pendergast. 

— Şi ce vrei acum, Pendergast? Asta nu intră sub jurisdicţia 
dumitale. 

— İl ajut pe locotenentul D'Agosta, în calitate de consultant. 

Comandantul poliţiei încruntă din sprâncene. 

— D'Agosta n-are nevoie de nici un fel de ajutor. 

— Imi cer scuze fiindcă te contrazic, spuse Pendergast, dar cred că 
are nevoie - aşa cum ai şi dumneata - de tot ajutorul pe care-l poate 
obţine. Ochii i se mutară de la Horlocker la Waxie, apoi se întoarseră 
la cel dintâi. Nu-ţi face probleme, domnule comandant, nu umblu 
după lauri. Am venit să vă dau o mână de ajutor la identificarea 
criminalului, nu să vă suflu cazul. 

— Foarte liniştitor, se răsti Horlocker. Pe urmă se întoarse din nou 
către D'Agosta. Ei? se interesă. Ce-aţi aflat? 

— Medicul legist crede că poate identifica scheletul necunoscut 
până vineri, răspunse locotenentul. Şi e de părere că urmele de dinţi 
provin, probabil, de la un om. Sau de la mai mulţi. 

— De la mai mulţi? întrebă Horlocker. 

— Şefule, după părerea mea, dovezile încep să indice existenţa 
mai multor criminali, spuse D'Agosta. 

Brambell dădu din cap a încuviinţare. 

Comandantul păru să se supere. 

— Ce, crezi că avem doi psihopaţi canibali care bântuie prin zonă? 
Pentru numele lui Dumnezeu, Vinnie, foloseşte-ţi capul. E vorba de un 
criminal în serie vagabond, care-i vânează pe alţi indivizi de teapa lui, 
fără căpătâi. Şi, din când în când, se nimereşte ca un om adevărat să 
ajungă într-un loc nepotrivit, într-un un moment nepotrivit - cum s-a 


întâmplat cu Pamela Wisher, sau cu tipul ăsta, Bitterman - şi să fie 
UCIS. 

— Un om adevărat? murmură Pendergast. 

— Ştii ce vreau să spun. Un membru productiv al societăţii. Cineva 
care are o adresă. Horlocker se încruntă, întorcându-se către 
D'Agosta. Ti-am dat un termen şi mă aşteptam la ceva mai mult decât 
atât. 

Waxie se ridică de pe scaun. 

— Eu sunt convins că totul e opera unui singur criminal. 

— Intocmai, făcu Horlocker, rotindu-şi privirile în aşteptarea unei 
provocări. Asta e, avem un vagabond, un tip cu o doagă lipsă, care îşi 
are sălaşul pe undeva, prin Central Park, şi care-şi închipuie că e Fiara 
din Muzeu. Şi, după blestemăţia aia de articol din Times, jumătate din 
oraş o să-şi iasă din minţi. Se întoarse spre D'Agosta. Deci, cum ai de 
gând să rezolvi cazul? 

— Du calme, du calme, domnule comandant, zise Pendergast, cu 
voce liniştitoare. Ştii, am constatat adesea că, exact aşa cum se 
spune, cu cât cineva ridică mai tare vocea, cu atât are mai puţine de 
zis. 

Horlocker îl privi nevenindu-i să-şi creadă urechilor. 

— Nu poţi să-mi vorbeşti mie aşa. 

— Dimpotrivă, sunt singurul om din amfiteatrul ăsta care poate să- 
ţi vorbească aşa, zise Pendergast, cu voce tărăgănată. De aceea, 
rămâne în seama mea să subliniez că ai făcut un şir de ipoteze cât se 
poate de uluitoare şi de nefondate. In primul rând, ai spus că ucigaşul 
e un vagabond. În cel de-al doilea, că sălăşluieşte în Central Park. In al 
treilea, că e psihopat. Şi, în al patrulea, că e unul singur. Il învălui pe 
comandant într-o privire aproape blajină, ca un părinte răbdător care 
face haz pe seama unui copil arţăgos. Ai reuşit să înghesui un număr 
deosebit de mare de presupuneri într-o singură frază, domnule 
comandant Horlocker. 

Acesta se holbă la Pendergast, deschise gura, apoi o închise din 
nou. Făcu un pas înainte, pe urmă se opri. După care se răsuci pe 
călcâie, aruncând o singură privire în flăcări către D'Agosta, şi ieşi cu 
paşi mari din sală, cu aghiotanţii alergând ca să se poată ţine pe 
urmele lui. 

In spatele uşii trântite se lăsă liniştea. 

— Ce şaradă sângeroasă, auzi Margo murmurul lui Frock, care se 
foia, agitat, în scaunul lui. 

D'Agosta oftă şi se întoarse spre Brambell. 

— Ar fi bine să-i trimiteţi şefului un exemplar din raportul 
dumneavoastră. Scurtaţi-l, OK, astfel încât să nu rămână decât 
esenţialul. Şi puneţi multe fotografii. Incercaţi să-l transformați într-o 
lectură plăcută. Pe înţelesul unui copil din clasa a patra. 


Medicul legist izbucni într-un râs strident, plin de încântare. 

— Da, chiar aşa, domnule locotenent, cotcodăci el, cu ţeasta 
cheală părând incandescentă sub strălucirea proiectorului. O să fac 
tot posibilul, în măsura în care mi-o permite talentul meu literar. 

Margo îl văzu pe Waxie aruncându-le amândurora câte o privire 
dezaprobatoare înainte de a o lua, la rândul lui, către uşă. 

— Nu găsesc că acest mod de a face haz pe socoteala şefului e 
foarte profesionist, zise el. Eu, unul, am treburi mai importante decât 
să mă ţin de glume. 

D'Agosta se holbă la el. 

— Dacă mă gândesc mai bine, spuse, fără grabă, e de preferat să-l 
scrieţi la nivelul clasei a treia, ca să-l poată citi şi căpitanul Waxie, aici 
de faţă. 


În cuibul său de pasăre de pradă plasat tocmai sus, în cabina de 
proiecţie pe peretele din spate al amfiteatrului, Smithback se retrase 
de lângă ferestruica prin care trăgea cu ochiul şi îşi închise 
reportofonul. Aşteptă, cu urechile ciulite, până când ultimul dintre 
participanţii la întrunire părăsi sala Linnaeus. 

leşind din camera de control, operatorul intră în cabină şi faţa i se 
lungi când dădu cu ochii de Smithback. 

— Spuneai... 

Ziaristul îşi flutură mâna. 

— Ştiu ce-am spus. N-am vrut să te enervez mai tare decât erai 
deja. Poftim. 

Scoase o bancnotă de douăzeci de dolari din portofel şi i-o întinse. 

— N-aş lua-o, dar salariile de la muzeu sunt ridicole; nici măcar nu 
poţi să-ncepi să-ţi faci o viaţă în New York... 

Omul îşi îndesă bancnota în buzunar cu un gest nervos. 

— Da, răspunse Smithback, aruncând o ultimă privire prin 
fereastra de observare. Ascultă, nu e nevoie să-mi explici. Ţi-ai adus 
contribuţia la libertatea presei. Du-te şi ia o cină ca lumea, OK? Şi nu- 
ţi face griji. Chiar dacă mă bagă la închisoare, n-o să le spun l-a ce 
surse am apelat. 

— Inchisoare? exclamă operatorul. 

Smithback îl linişti cu o bătaie pe umăr, se strecură afară din 
cabina proiecţie, pătrunzând în camera de control, apoi străbătu 
culoarele vechi şi prăfuite pe care şi le amintea atât de bine cu mâna 
încleştată pe carnetul de notițe şi pe reportofon. Avea noroc: la ieşirea 
din partea de nord era de serviciu bătrâna Pocahontas”, poreclită 


17 Pocahontas (1596-1617), pe numele său adevărat Matoaka, fiica căpeteniei 
indienilor Powhatan, căsătorită cu John Rolfe, proprietarul englez al unei 
plantaţii de tutun - căsătorie ce a asigurat o vreme pacea dintre coloniştii din 


astfel din cauza freneziei cu care îşi întindea fardul roşu pe obrajii 
proeminenţi. Trecu de ea adresându-i o rafală de zâmbete şi de 
semne senzuale din ochi şi acoperind discret, cu degetul mare, data 
expirării permisului său tot mai învechit de intrare în muzeu. 


Jamestown şi indienii Powhatan. 

Margo trecu de uşile rotative de la intrarea Secţiei 27 de poliţie, 
coti brusc la stânga şi cobori cu paşi lungi şi mărunți scara lungă şi 
abruptă care ducea la subsol. Balustrada de pe peretele galben, 
extrem de vechi, fusese îndepărtată cu decenii în urmă şi trebuia să 
aibă grijă să nu alunece pe treptele de beton. In ciuda grosimii 
fundaţiei de piatră care o înconjura, începu să audă o serie de 
detunături înăbuşite cu mult înainte de a ajunge la baza scării. 

Când deschise, cu o smucitură, uşa izolată fonic de pe palier, 
pocnetele estompate se transformară în tunete. Crispându-se din 
cauza zgomotului, înaintă către ghişeul în spatele căruia se afla 
ofiţerul de serviciu. Acesta o recunoscu şi o opri cu o fluturare a mâinii 
când dădu să-şi scoată din geantă autorizaţia şi permisul special. 

— Mergeţi la numărul  şaptesprezece, strigă, acoperind 
detunăturile şi dându-i mai bine de o duzină de ţinte trasate pe hârtie 
şi o pereche de antifoane uzate. 

Margo îşi scrise în registru numele şi o ora sosirii, apoi se răsuci şi 
o porni de-a lungul culoarului, punându-şi între timp antifoanele. 
Imediat, zgomotul deveni, încă o dată, acceptabil. În stânga ei, şirul 
de poliţişti din boxele de tir, din care se vedea numai jumătatea 
superioară a corpului, se întindea, aproape neîntrerupt, către peretele 
din capătul opus: reîncărcau armele, fixau ţintele, evaluau rezultatele. 
Prima parte a serii era o perioadă care se bucura de popularitate. lar 
Secţia 27 se mândrea cu cel mai mare şi mai bine dotat din duzina de 
poligoane interioare răspândite prin clădirile sediilor NYPD. 

Când ajunse în cabina numărul şaptesprezece, îşi scoase din 
geantă arma, o cutie cu muniţie FM) de opt grame şi câteva agrafe de 
rezervă, pentru hârtie. Aşeză muniţia pe poliţa plasată în lateral şi 
verifică micul pistol cu reîncărcare automată. Mişcările îi erau acum 
tot atât de familiare pe cât de străine îi fuseseră cu un an înainte, 
când îşi cumpărase arma. Declarându-se satisfăcută, fixă în armă un 
încărcător plin, fixă o ţintă standard pe linia de ghidare şi o plasă la o 
distanţă de zece metri. Pe urmă se grăbi să aplice tehnica Weaver*, 
aşa cum fusese învățată: mâna dreaptă pe trăgaci, iar stânga ţinând-o 
strâns pe dreapta, după metoda clasică de echilibrare dinamică. Işi 
focaliză privirea asupra cătării şi apăsă pe trăgaci, lăsându-şi coatele 
îndoite să amortizeze reculul. Făcu o scurtă pauză ca să fixeze ţinta 
cu ochii mijiţi, apoi se grăbi să tragă în ea toate cele zece gloanţe 
rămase din încărcător. 

Goli celelalte câteva încărcătoare aproape mecanic, acomodându- 


18 Tehnică de tragere cu pistolul pusă la punct de şeriful Jim Weaver, la 
sfârşitul anilor 1950. 


se cu rutina standardizată a şedinţelor de tragere: încarcă, montează 
ţinta, trage. După ce goli jumătate din cutia de muniţie, trecu la 
ţintele de forma siluetei umane, plasate la douăzeci şi cinci de metri. 
In cele din urmă, după ce termină gloanţele din ultimul încărcător, se 
întoarse să-şi curețe arma şi fu surprinsă să-l vadă pe D'Agosta stând 
în spatele ei şi privind-o cu braţele încrucişate. 

— Bună, spuse ea, scoţându-şi antifoanele şi strigând ca să 
acopere zgomotul. 

Locotenentul dădu din cap către ţintă. 

— Să vedem cum ai tras, mimă el cuvintele, apoi aşteptă ca Margo 
să aducă ţinta de forma siluetei umane. Frumoasă rozetă, aprobă 
apoi. 

Margo râse. 

— Mulţumesc, răspunse ea. Dumitale trebuie să-ţi mulţumesc 
pentru asta. Aşa cum trebuie să-ţi mulţumesc şi pentru permis. 

Işi îngrămădi încărcătoarele goale în geantă, gândindu-se cât de 
uimit fusese, probabil, D'Agosta, la vremea respectivă: la trei luni 
după elucidarea crimelor din muzeu, când dăduse buzna în biroul lui 
rugându-l să-i facă rost de un permis de portarmă. 

„Pentru protecție”, spusese ea atunci. Cum s-ar fi putut 
autoconvinge să-i vorbească despre teama care nu se dădea dusă, 
despre coşmarurile din care se trezea scăldată în sudoare, despre 
senzaţia de vulnerabilitate care o îmbolnăvea? 

— Brad mi-a povestit c-ai fost o elevă foarte bună, zise D'Agosta. 
Mi-am închipuit c-o să vă înţelegeţi bine, de aceea ţi l-am recomandat. 
Dar, în privinţa permisului, nu mie trebuie să-mi mulţumeşti. 
Pendergast s-a ocupat personal de asta. Ei, hai să vedem de ce fel de 
armă ţi-a făcut rost Brad. 

Margo i-l întinse. 

— E un baby Glock. Model 26, cu trăgaci „New York”, modificat din 
fabricaţie. 

D'Agosta îl cântări în mână. 

— Frumos şi uşor. Totuşi, linia de ochire e scurtă. 

— Prietenul tău Brad m-a ajutat foarte mult în privinţa asta. M-a 
învăţat cum să iau linia de ochire ţinând cont de deplasarea țintei şi 
de viteza vântului şi cum să folosesc cătarea reglabilă. M-am antrenat 
numai cu pistolul ăsta. Cred că nu fac nici o ispravă dacă folosesc 
orice altceva. 

— Nu sunt de acord. D'Agosta îi înapoie micul revolver. Cu nişte 
rezultate ca astea, probabil că te poţi descurca aproape cu orice. 
Dădu din cap către ieşire. Haide, să ieşim din zgomotul ăsta. Te 
conduc. 

Margo se opri la ghişeu ca să semneze de plecare şi ca să 
înapoieze antifoanele şi fu surprinsă când îl văzu pe D'Agosta făcând 


acelaşi lucru. 

— Te-ai antrenat? întrebă. 

— De ce nu? Locotenentul se întoarse către ea. Până şi bătrânii 
împieliţaţi ca mine ruginesc. leşiră din poligon şi începură să urce 
scara lungă şi abruptă. De fapt, cazurile de genul ăsta irită pe oricine, 
spuse. O mică şedinţă de tragere e o idee bună. Mai ales după 
întrunirea aia. 

Margo nu se osteni se răspundă. Se opri în capul scărilor, 
aşteptând ca locotenentul s-o ajungă din urmă. El îşi făcu apariţia 
gâfâind uşor şi trecură dincolo de uşile rotitoare, ieşind pe 31th 
Street. Era o seară răcoroasă, cu trafic lejer. Margo se uită la ceas: era 
aproape opt. Putea să meargă agale până acasă, să-şi pregătească o 
cină uşoară şi să încerce apoi să recupereze orele de somn pierdute. 

— Fac pariu că blestematele alea de scări au provocat mai multe 
infarcte decât toate prăjiturile din New York, zise D'Agosta. Oricum, pe 
dumneata n-au părut să te deranjeze. 

Margo ridică din umeri. 

— Fac antrenamente fizice. 

— Am observat. Nu mai eşti aceeaşi persoană pe care am 
cunoscut-o acum optsprezece luni. Oricum, nu în ceea ce priveşte 
aspectul exterior. Cum te antrenezi de obicei? 

— Fac mai ales exerciţii de forţă. Ştii, greutăţi mari în reprize 
scurte. 

Locotenentul dădu din cap. 

— De două ori pe săptămână? 

— Solicit muşchii superiori şi pe cei inferiori în mod alternativ, o zi 
da şi una nu. Incerc să fac, în acelaşi timp, şi gimnastică aerobică. 

— Ce greutăţi foloseşti, de obicei, la banca pentru abdomene? 
Cincizeci şi cinci de kilograme? 

Margo clătină din cap. 

— Şaizeci, de fapt. E bine, fiindcă e prima dată când nu trebuie să 
mai schimb toate greutăţile alea mici de pe bară. Le folosesc numai 
pe cele de douăzeci. 

D'Agosta dădu din nou din cap. 

— Nu e rău. O luară spre Sixth Avenue. Şi dă rezultate? 

— Poftim? 

— Intrebam dacă dă rezultate? 

Margo se încruntă. 

— Nu-mi dau seama ce vrei să spui, răspunse, dar, chiar în timp ce 
rostea aceste cuvinte, înţelese. Nu, zise, o clipă mai târziu, cu voce 
mai joasă. Oricum, nu în măsura în care artrebui. 

— Nu vreau să fiu indiscret, făcu D'Agosta, bătându-se absent cu 
palma peste buzunare, în căutarea unui trabuc. În caz că n-ai 
observat, sunt un om care le spune lucrurilor pe lume. Găsi unul şi îi 


săltă emblema cu unghia, inspectând foita în care era înfăşurat. 
Presupun că porcăria aia de la muzeu ne-a afectat pe toţi. 

Ajunseră pe bulevard şi Margo ezită o clipă, cu ochii către nord. 

— Imi pare rău, zise ea. Cred că îmi vine pur şi simplu greu să 
vorbesc despre asta. 

— Ştiu, spuse D'Agosta. Mai ales acum. Urmă o scurtă clipă de 
tăcere, timp în care îşi aprinse trabucul. Ai mare grijă de dumneata, 
doctore Green. 

Ea îi răspunse cu un zâmbet uşor. 

— Şi dumneata. Şi îţi mulţumesc încă o dată pentru asta. 

Se lovi uşor cu palma peste geantă. Işi încetini paşii până la un 
mers domol şi se pierdu în trafic luând-o spre nord, către West Side şi 
către casă. 

D'Agosta se uită la ceas: era zece seara şi rezultatele muncii lor 
continuau să se rezume la o nimica toată. O serie de echipe speciale 
de poliţişti fuseseră trimise prin adăposturile pentru vagabonzi, prin 
centrele de dezintoxicare şi prin cantinele săracilor, unde căutaseră, 
fără rezultat, pe cineva care să se arate deosebit de interesat de 
Mbwun. Hayward, ale cărei cunoştinţe despre vagabonzii din subteran 
se dovediseră a fi mai valoroase ca niciodată, le dezvăluise o serie de 
amănunte importante pentru o astfel de acţiune. Dar, din păcate, 
rezultatele continuaseră să fie dezamăgitoare: cârtiţele se topiseră 
înainte de începerea incursiunilor lor, dispărând în cele mai 
întunecoase şi mai ascunse cotloane de care se folosiseră vreodată. In 
afară de asta, după cum îi explicase Hayward, raziile nu făceau 
altceva decât să zgârie suprafaţa vastei reţele de tuneluri întinse sub 
străzile oraşului. Dar, cel puţin, torentul de telefoane date de tot felul 
de ţicniţi care doreau recompensa oferită de Post era pe cale să se 
reducă la câteva picături. Poate că lumea era mult prea îngrijorată din 
cauza articolului din 7imes şi a uciderii lui Bitterman. 

Îşi coborî privirea asupra biroului încă îngropat sub rapoartele pe 
jumătate corelate ale raziilor. Pe urmă şi-o aruncă, pentru a suta oară 
în după-amiaza aceea, asupra hărţii zonei, fixând-o de parcă 
înverşunarea cu care o făcea ar fi avut darul de a scoate la iveală un 
răspuns. Ce tipar se ascundea acolo? Trebuia să existe unul; asta era 
prima regulă a muncii unui detectiv. 

Nu dădea nici o ceapă degerată pe ceea ce susţinea Horlocker; 
instinctul îi spunea că omorurile fuseseră săvârşite de mai multe 
persoane. Şi nu numai instinctul - crimele erau, pur şi simplu, prea 
numeroase; iar modurile de operare, deşi similare, nu erau totuşi 
suficient de asemănătoare; o parte dintre victime fuseseră decapitate, 
altele aveau capetele zdrobite, altele nu erau decât mutilate. Poate că 
era vorba de un soi de sectă alcătuită din indivizi într-adevăr nebuni. 
Dar, indiferent despre ce s-ar fi dovedit a fi vorba, termenele 
ameninţător de strânse impuse de Horlocker nu făceau altceva decât 
să distragă atenţia şi să irosească timpul. Cazul nu se putea rezolva 
decât prin munca perseverentă, metodică şi raţională a unui detectiv. 

D'Agosta râse în sinea lui. „Hristoase, am început să gândesc din 
ce în ce mai mult în stilul lui Pendergast, mai tot timpul.” 

De dincolo de uşa închisă a unei debarale din capătul biroului 
răzbătură o serie de foşnete. Hayward intrase acolo cu câteva minute 
mai înainte, pentru o pauză de cafea. Locotenentul se holbă o clipă în 
direcţia acea, în timp ce zgomotul continua. În cele din urmă, se 
ridică, se apropie de uşă, îi răsuci mânerul şi intră. Hayward stătea în 


mijlocul încăperii, ghemuită în poziţia unui animal gata să sară asupra 
prăzii, având mâna stângă întinsă înainte, rigidă ca o săgeată, iar 
dreapta ridicată şi îndoită către tâmplă. Palmele erau încordate şi uşor 
curbate, cu degetele în sus. In timp ce o privea, silueta ei măruntă se 
răsuci cu nouăzeci de grade, îşi inversă poziţia braţelor cu o mişcare 
energică şi silenţioasă, apoi se întoarse cu încă nouăzeci de grade. 
Părea să facă un soi de balet primejdios. 

Toate mişcările erau subliniate de expiraţii şuierătoare, nu prea 
deosebite de modul în care respirase în timpul atacului din tunel. În 
vreme ce continua s-o urmărească cu privirea, Hayward se învârti din 
nou, de data asta ajungând cu faţa către el şi aducându-şi amândouă 
braţele în faţă cu o mişcare înceată, controlată. 

— Aveţi nevoie de ceva, domnule locotenent? îl întrebă. 

— Doar de o explicaţie, ca să mă lămuresc ce naiba faci aici. 

Hayward îşi îndreptă spatele, se ridică pe îndelete, respirând 
adânc, şi îşi înălţă ochii către el. 

— E o serie de posturi şi de mişcări heian. 

— Asta ce mai înseamnă? 

— Exerciţii ceremoniale de karate shotokan, zise ea. Apoi îi văzu 
privirea. Mă ajută să mă menţin relaxată şi în formă, îi explică. Şi sunt 
în timpul pauzei, domnule locotenent. 

— Atunci continuă. 

D'Agosta o porni către uşă, apoi se opri şi se uită peste umăr. 

— Ce centură ai? 

Hayward rămase o clipă cu ochii ridicaţi către el. 

— Albă, îi răspunse, în cele din urmă. 

— Inţeleg. 

Ea schiţă un zâmbet. 

— Shotokan e prima şcoală japoneză de karate. Membrii ei, 
domnule locotenent, nu cred în utilitatea centurilor de tot soiul de 
culori. Există şase ranguri care au centură albă, trei cu centură maro, 
apoi urmează centura neagră. 

D'Agosta dădu din cap. 

— Şi tu ce rang ai? o întrebă, curios. 

— Luna viitoare susţin examenul pentru dobândirea centurii maro 
sankyu. 

D'Agosta auzi cârâitul mânerului unei uşi, care venea din biroul 
său. leşi din debara, trăgând uşa în urma lui, şi se pomeni în faţa 
siluetei corpolente a căpitanului Waxie. Fără să scoată nici un cuvânt, 
acesta se apropie tacticos de hartă. Studie cu atenţie harababura de 
bolduri roşii şi albe, ţinându-şi mâinile la spate. 

— Aici e un tipar, spuse el într-un târziu. 

— Serios? întrebă D'Agosta, străduindu-se s-o facă pe un ton 
neutru. 


Waxie dădu din cap ca un înţelept, fără să se întoarcă cu faţa. 

D'Agosta nu răspunse. Ştia că avea să regrete, până în ceasul 
morţii, că îl implicase pe Waxie în rezolvarea cazului. 

— Porneşte de aici. Căpitanul lovi zona verde a hărţii cu buricul 
pufos al degetului mare. 

D'Agosta văzu că şi-l pusese pe promenadă, cea mai sălbatică 
zonă din Central Park. 

— Cum ţi-ai dat seama? 

— Foarte simplu, zise Waxie. Şeful a avut o discuţie cu cel mai bun 
statistician din Departamentul de resurse umane. El a văzut unde au 
fost săvârşite crimele, a făcut o analiză statistică liniară şi a spus că 
radiază pornind din locul ăsta. Vezi? Formează un semicerc în jurul lui. 
Crima din castelul Belvedere a fost cheia. Se întoarse cu faţa. Acolo, 
pe promenadă, sunt stânci, grote, copaci deşi. Şi o mulţime de 
vagabonzi. E o ascunzătoare perfectă. Acolo o să-l găsim pe criminal. 

De data asta, D'Agosta nu reuşi să-şi împiedice neîncrederea să i 
se citească pe chip. 

— Lasă-mă să le spun lucrurilor pe nume. Un hârţogar din biroul 
Personal, care se ocupă de asigurări, ţi-ai oferit pontul ăsta? N-a 
încercat să-ţi vândă şi un plan de economii? 

Waxie se încruntă şi fălcile căzute i se împurpurară. 

— Nu-mi place tonul tău, Vinnie. Nu şi-a avut rostul nici la 
întâlnirea din după-amiaza asta şi nu şi-l are nici acum. 

— Uite ce e, Jack, zise D'Agosta, făcând eforturi să nu-şi piardă 
răbdarea. Ce naiba ştie un statistician, chiar şi unul care lucrează la 
poliţie, despre tiparul de răspândire a crimelor? Calculele lui nu sunt 
suficiente. Trebuie să ţii cont de deplasările oamenilor, de 
pătrunderile şi ieşirile din zonă, de tot. In afară de asta, crima din 
castelul Belvedere se potriveşte în cea mai mică măsură cu tiparul. 

Pe urmă renunţă. Nu avea rost să-i explice ceva lui Waxie. 
Horlocker era unul dintre şefii care se dau în vânt după specialişti, 
după experţi şi după consultanţi. lar Waxie era un asemenea lingău, 
încât... 

— O să am nevoie de harta asta, spuse căpitanul. 

D'Agosta se uită lung la panoul din faţa lui. Şi în timp ce o făcea, în 
minte i se limpezi brusc totul. Acum ştia despre ce era vorba. 

Se ridică în picioare. 

— Eşti invitatul meu, zise. Dosarele iniţiale ale cazului sunt în 
dulapurile de acolo, iar sergentul Hayward deţine nişte informaţii 
valoroase... 

— N-o să am nevoie de ea, făcu Waxie. Doar de harta zonei şi de 
dosare. Ai grijă să fie trimise în biroul meu până mâine-dimineaţă la 
ora opt. Camera 2403. O să fiu mutat la comandament. 

Se răsuci încet pe călcâie şi se uită la D'Agosta. 


— Îmi pare rău, Vinnie. Cred că totul se reduce la o problemă de 
chimie. Eu şi Horlocker. Are nevoie de cineva de care să fie pe aceeaşi 
lungime de undă. De cineva care poate ţine scurgerile de informaţii 
către presă sub control. Nimic personal, înţelegi. O să te ocupi în 
continuare de caz, de pe o poziţie sau de pe alta. lar acum, când 
începem să facem progrese, s-ar putea să sesizezi mai bine cum stau 
lucrurile. O să punem promenada sub supraveghere şi o să-l prindem 
pe tipul ăla. 

— Sigur, zise D'Agosta. 

Işi reaminti că lucra la un caz sortit eşecului şi că, de la început, nu 
şi-l dorise. Dar asta nu-l ajută. 

Waxie îi întinse mâna. 

— Sigur nu-mi porţi pică, Winnie? 

Locotenentul îi strânse mâna dolofană şi caldă. 

— Nicidecum, Jack, se auzi spunând. 

Waxie îşi mai roti o dată privirea prin birou, parcă în căutarea altor 
obiecte pe care ar fi meritat să le preia. 

— Ei, trebuie să plec, zise, în cele din urmă. Am vrut să te anunţ 
personal. 

— Mulţumesc. 

Rămaseră un moment locului şi tăcerea deveni din ce în ce mai 
stânjenitoare. Pe urmă, Waxie îl bătu cu stângăcie pe umăr şi ieşi din 
birou. 

Auzi un foşnet uşor în timp ce Hayward se apropia de el. Rămaseră 
în picioare, tăcuţi, ascultând răsunetul tot mai estompat al paşilor pe 
podeaua acoperită cu linoleum, până când zgomotul lor se pierdu în 
mijlocul zumzetului slab şi îndepărtat al tastelor lovite şi al 
conversaţiilor. Pe urmă Hayward se întoarse către D'Agosta. 

— Domnule locotenent, cum de-aţi putut să-l lăsaţi să plece cu 
harta? îl întrebă ea, cu amărăciune. Adică, atunci când eram încolţiţi, 
acolo, în tunel, nemernicul ăsta a luat-o la fugă. 

D'Agosta se aşeză din nou, bâjbâind prin sertarul de sus al biroului, 
în căutarea unui trabuc. 

— Respectul faţă de superiori nu-i partea ta tare, nu-i aşa, sergent? 
ripostă el. Oricum, ce te face să fii sigură că asta nu-i o răzbunare? 

Găsi trabucul, îi dădu o gaură cu un creion, apoi îl aprinse. 


Două ore mai târziu, Pendergast intră tacticos în biroul lui 
D'Agosta, care făcea ultimele pregătiri pentru mutarea dosarelor 
legate de caz ceva mai sus, în aceeaşi clădire. Arăta exact aşa cum şi- 
| amintea locotenentul: costum negru, impecabil, croit exact pe 
măsura siluetei sale uscăţive, păr blond dat peste cap deasupra frunţii 
înalte, pantofi mocasin englezeşti, confecţionaţi manual, maro-roşcaţi 
şi bine lustruiţi. Părea, ca de obicei, mai degrabă un antreprenor 


elegant decât un agent FBI. 

Arătă către scaunul rezervat vizitatorilor cu o mişcare scurtă a 
capului. 

— Se poate? 

D'Agosta închise telefonul şi încuviinţă cu un gest. Pendergast se 
aşeză cu graţia unei pisici. Privi în jur, remarcând dosarele aşezate în 
cutii şi porţiunea goală de perete pe care atârnase harta. Se întoarse 
către locotenent, ridicând întrebător din sprâncene. 

— De-acum înainte o să-şi bată capul Waxie, răspunse D'Agosta 
întrebării nerostite. Insărcinările mele s-au schimbat. 

— Într-adevăr, ripostă Pendergast. Nu pari deranjat de această 
turnură a evenimentelor, locotenente. 

— Deranjat? făcu D'Agosta. Mai uită-te o dată pe-aici. Harta a 
dispărut, dosarele sunt împachetate, Hayward e acasă, în pat, cafeaua 
e fierbinte, trabucul e aprins. Mă simt excelent. 

— Am mari dubii în privinţa asta. Totuşi, probabil că la noapte o să 
dormi mai bine decât boierul Waxie. „Neliniştea îl urmăreşte pe cel al 
cărui cap poartă coroana”! şi tot restul. Se uită la D'Agosta cu o 
expresie amuzată. Ei, şi acum ce urmează? 

— Oh, încă mă mai ocup de caz, răspunse D'Agosta. Waxie nu s-a 
deranjat să-mi spună exact cum anume. 

— Probabil că nu ştie nici el. Dar cred că ne putem asigura că n-o 
să stai degeaba. 

Pendergast tăcu, iar D'Agosta se lăsă pe spătarul scaunului, savu- 
rându-şi trabucul, încântat de liniştea care cuprindea încăperea. 

— Am fost o dată la Florenţa, zise agentul FBI într-un târziu. 

— O, da? Şi eu am fost de curând în Italia. Toamna trecută, l-am 
dus pe băiatul meu să-şi vadă străbunica. 

Pendergast dădu din cap. 

— Ai vizitat Palatul Pitti? 

— Păcat şi mai cum?” 

— De fapt, e un muzeu de artă. Cu adevărat superb. Pe unul dintre 
pereţi se află, sub formă de frescă, o hartă medievală făcută cu un an 
înaintea datei la care a descoperit Columb America. 

— Serios? 

— In locul unde avea să fie descoperit mai târziu continentul 
America, harta e albă, cu excepţia cuvintelor „Cu; ci sono dei mostri”. 

D'Agosta se strâmbă. 

— Aici sunt... mostri. Ce înseamnă asta? 

— Inseamnă: „Aici trebuie să fie monştri”. 

— Monştri. Da. Isuse, am uitat limba italiană. Pe vremuri, vorbeam 


1% Shakespeare, Henric al IV-lea, partea a l-a. 


2 Joc de cuvinte, pity înseamnă „păcat” în limba engleză. 


italieneşte cu bunicii mei. 

Pendergast dădu din cap. 

— Locotenente, vreau să te hazardezi să-mi răspunzi la o 
ghicitoare. 

— Spune. 

— Ghiceşte care e cea mai întinsă regiune locuită de pe pământ 
rămasă necartografiată. 

D'Agosta ridică din umeri. 

— Nu ştiu. Milwaukee? 

Pendergast îi răspuns cu un zâmbet trist. 

— Nu. Şi nu e nici zona periferică a Mongoliei. Nici antipozii. E 
partea subterană a New York-ului. 

— Mă iei în balon, nu? 

— Nu te „iau în balon”, după cum spui tu, într-un mod atât de 
fermecător. Pendergast se foi pe scaun. Vincent, New York-ul subteran 
îmi aduce aminte de harta din Palatul Pitti. E un teritoriu neexplorat, 
în adevăratul sens al cuvântului. Şi, după toate aparențele, întinderea 
lui depăşeşte orice imaginaţie. De exemplu, sub staţia Grand Central 
există o construcţie care se întinde pe aproape douăsprezece nivele - 
fără să punem la socoteală canalele colectoare şi pe cele pentru 
evacuarea apei de ploaie. lar nivelele subterane de sub Penn Station 
sunt chiar mai multe. 

— Deci ai fost dedesubt, spuse D'Agosta. 

— Da. După întâlnirea cu tine şi cu sergentul Hayward. A fost o 
adevărată expediţie. Am vrut să capăt un simţ al locului, să-mi testez 
capacitatea de a mă orienta în subteran şi să aflu tot ce se putea. Am 
reuşit să stau de vorbă cu câţiva dintre locuitorii tunelurilor. Mi-au 
spus multe lucruri şi mi-au dat de înţeles şi mai multe. 

Locotenentul se aplecă către el. 

— Ai aflat ceva despre crime? 

Pendergast încuviinţă dând din cap. 

— Indirect. Dar cei care ştiu mai multe se află pe nivele de jos, 
unde n-am îndrăznit să merg de la prima coborâre. E nevoie de ceva 
timp ca să câştigi încrederea celor de acolo, iar eu mai am de făcut 
cale lungă. Mai ales acum. Vezi tu, vagabonzii din subteran sunt 
îngroziţi. Ochii de un albastru spălăcit ai agentului FBI se întoarseră 
către D'Agosta. Punând cap la cap tot felul de zvonuri, am tras 
concluzia că zona subterană a fost colonizată de un grup misterios de 
oameni. lar majoritatea poveştilor care circulă nici măcar nu îi numesc 
oameni. Se crede că sunt sălbatici, canibali, subumani. Şi creaturile 
astea au săvârşit omorurile. 

Se lăsă tăcerea. D'Agosta se ridică, se duse lângă fereastră şi 
rămase cu ochii asupra panoramei nocturne a Manhattan-ului. 

— Şi tu crezi asta? întrebă el, în cele din urmă. 


— Nu ştiu, răspunse Pendergast. Trebuie să vorbesc cu Mephisto, 
liderul comunităţii de sub Columbus Circle. Multe dintre lucrurile pe 
care le-a spus în articolul ăla din Post, apărut de curând, sunt 
tulburător de adevărate. Din nefericire, cu tipul ăsta e greu să iei 
legătura. Nu are încredere în nici un străin şi urăşte autorităţile din tot 
sufletul. Dar am senzaţia că există o persoană care mă poate conduce 
acolo unde vreau să ajung. 

Buzele lui D'Agosta zvâcniră. 

— Ai nevoie de un însoțitor? întrebă el. 

Pe faţa lui Pendergast apăru un zâmbet mărunt, apoi se stinse. 

— E un loc extrem de periculos, care sfidează orice lege. Totuşi, o 
să-ţi iau în considerare oferta. De acord? 

D'Agosta dădu din cap. 

— Perfect. Acum îţi sugerez să te duci acasă şi să tragi un pui de 
somn. Pendergast se ridică de pe scaun. Cu toate că el n-o ştie, 
prietenul nostru Waxie o să aibă nevoie de tot ajutorul pe care-l poate 
căpăta. 

Simon Brambell îşi închise mapa, trăgându-i fermoarul, în timp ce 
fredona Macushla în surdină. Işi plimbă, în pripă, privirea tandră în 
jurul laboratorului: duşul de siguranţă din colţ, şirurile de instrumente 
de crom şi de oţel aliniate cu grijă sub geam, făcându-i cu ochiul în 
lumina slabă. Era extrem de mulţumit de sine însuşi. Rememoră încă 
o dată scena micii sale lovituri de teatru, şi mai ales privirea 
impasibilă cu care îl ascultase Frock. Impasibil, dar, fără îndoială, 
spumegând în interior. Işi luase revanşa pentru triumful din micul 
rânjet batjocoritor al lui Frock, în privinţa forţei muşcăturilor. Cu toate 
că era în slujba autorităţilor oraşului, Brambell savura competiţia 
academică tot atât de mult ca oricine altcineva. 

Işi îndesă mapa de piele moale la subsuoară şi îşi mai aruncă încă 
o dată ochii prin laborator. Era minunat, bine conceput şi bine dotat. 
Işi dorea din toată inima să aibă, la Morgă, ceva tot atât de elegant şi 
de multifuncțional. Ştia că asta nu avea să se întâmple niciodată; 
oraşul suferea de o lipsă cronică de fonduri. Dacă munca de detectiv a 
unui medic legist nu i s-ar fi părut atât de fascinantă, s-ar fi transferat 
cât ai clipi într-un turn de fildeş bine dotat. 

inchise uşa în urma lui cu delicateţe, surprins, ca întotdeauna, de 
pustietatea de pe coridor. Nu mai văzuse niciodată nişte oameni care 
să se ferească de orele suplimentare de lucru în măsura în care o 
făceau angajaţii muzeului. Cu toate astea, liniştea nu-l deranja. Era 
reconfortantă şi cu totul diferită, după cum şi mirosul de praf şi de 
lemn vechi al muzeului era diferit de duhoarea de formol şi de 
putreziciune care impregna biroul lui de la Morgă. Se gândi să aleagă 
drumul cel mai lung către ieşire, trecând prin Sala Africii, aşa cum 
făcea în fiecare seară. Era de părere că dioramele expuse acolo erau 
adevărate opere de artă. Şi arătau foarte bine mai ales la ora aceea 
înaintată, când în sală era întuneric şi fiecare dintre ele strălucea 
scăldată în propria lumină, aidoma unei ferestre către o altă lume. 

Străbătu coridorul lung şi, fiindcă avea o aversiune faţă de lifturi, 
cobori trei serii de trepte. Trecu pe sub o arcadă de metal şi se 
pomeni în Sala Vieţii Oceanice. Nu era aprinsă decât lumina de veghe 
şi încăperea părea întunecată şi misterioasă, fiind cufundată în tăcere, 
cu excepţia nelipsitelor pârâituri, gemete şi scârţăieli ale vechii clădiri 
a muzeului. „Incântător”, îşi spuse. Aşa trebuia vizitat muzeul, în lipsa 
tuturor acelor copii care scoteau ţipete dezgustătoare şi a zbieretelor 
profesorilor lor. Trecu pe lângă reproducerea unui calmar uriaş, apoi 
printre doi colţi îngălbeniţi de elefant şi intră în Sala Africii. 

Miezul nopţii. Străbătu agale încăperea în mijlocul căreia o turmă 
de elefanţi se detaşa cu greu de fundalul întunecat şi pe ai cărei 


pereţi se înşirau două rânduri de nişe, adăpostind grupuri de animale 
plasate în habitatele lor. Favoritul său era cel de gorile, în faţa căruia 
se opri, ţuguindu-şi buzele şi îngăduindu-şi să se integreze în scena pe 
care o vedea în faţa ochilor. Părea atât de reală şi îşi dorea să se 
bucure de ea. Cercetările urmau să se încheie în curând; munca lui 
ajunsese aproape de sfârşit. Dacă nu se înşela, sărmanul Bitterman şi 
rămăşiţele lui Shasheen Walker urmau să se încadreze perfect în 
tiparul general. 

Intr-un târziu, se întoarse oftând şi trecu pragul unei uşi joase, apoi 
străbătu un coridor cu pereţi de piatră care cu ducea către renumitul 
Turn: ştia povestea acestuia din urmă, ştia că, în 1870, Endurance S. 
Flyte, unul dintre baronii căilor ferate şi al treilea director al muzeului, 
îi adăugase clădirii o anexă monstruoasă, de genul unei fortărețe. 
Fusese conceput după modelul castelului din Ţara Galilor, pe care 
Flyte încercase - fără succes - să-l cumpere pentru el. În cele din 
urmă, minţile mai raţionale avuseseră câştig de cauză şi Flyte fusese 
înlăturat de la conducere înainte de a apuca să mai construiască şi 
altceva în afară de turnul fortăreței. Acum, Turnul cu şase laturi, 
piatra de colţ a fațadei dinspre sud a muzeului, era folosit mai ales 
pentru a adăposti nenumăratele colecţii ale muzeului. Brambell auzise 
că mai reprezenta şi locul favorit de întâlnire al numeroşilor indivizi cu 
imaginaţie morbidă care făceau parte din personalul instituţiei. 

Sala întunecată, cu aspect de catedrală, de la baza turnului era 
pustie şi sunetul paşilor lui Brambell stârnea ecouri trădătoare în timp 
ce traversa podeaua de marmură, îndreptându-se către ieşirea 
salariaţilor. Dădu din cap către portar şi păşi în aerul umed de pe 
Museum Drive. Era miezul nopţii, dar bulevardul din capătul opus al 
aleii încă mai forfotea de oameni şi de taxiuri. 

După câţiva paşi, se opri şi privi înapoi, cuprins de admiraţie. 
Indiferent de câte ori l-ar mai fi văzut, tot nu se sătura să se uite la 
Turn. Se înălța câteva zeci de metri în văzduh, încununat de creneluri, 
şi umbra întunecată i se întindea către sud, ajungând, în zilele senine, 
tocmai până pe 59th Street. In noaptea aceea, se contura, difuz, în 
lumina lunii, părând bântuit de necazuri şi de stafii. 

Intr-un târziu, oftă şi îşi văzu din nou de drum, dând colţul ca să 
intre pe 81 Street şi luând-o apoi către vest, către fluviul Hudson şi 
către apartamentul lui modest, în timp ce fredona din nou în surdină. 
Pe măsură ce înainta, strada căpăta un aer tot mai demodat şi 
trecătorii începeau să se rărească. Dar Brambell mergea în pas vioi şi 
inhala aerul nopţii, fără să bage de seamă. Sufla un vânt plăcut, 
proaspăt şi pătrunzător, ideal pentru o noapte din miezul verii. Câteva 
îmbucături la cină, vasele spălate la repezeală, o duşcă de whisky 
Green Spot şi avea să intre în aşternut peste o oră. Urma să se 
trezească, ca de obicei, la ora cinci dimineaţa, fiind unul dintre acei 


oameni norocoşi care abia dacă aveau nevoie din când în când de 
somn. Era un mare avantaj pentru un medic legist, mai ales pentru 
unul care voia să ajungă în rândurile celor mai buni specialişti din 
domeniul său. Brambell pierduse şirul numeroaselor dăţi în care 
ajunsese primul la locul unei crime de o mare importanţă, pentru 
simplul fapt că era treaz când toţi ceilalţi dormeau. 

Cartierul avea acum un aer şi mai învechit, dar se afla la numai un 
cvartal distanţă de Broadway, de agitația din magazinele cu gogoşi şi 
de delicatese şi din librării. Brambell trecu pe lângă un şir de clădiri 
părăginite din piatră maronie, acum compartimentate în garsoniere şi 
apartamente minuscule. În colţul opus îşi pierdeau vremea nişte beţivi 
inofensivi. 

Când ajunse în mijlocul cvartalului, sesiză ceva cu coada ochiului: 
o mişcare în gaura întunecată a intrării în subsolul unei clădiri 
părăsite, fără lift. Grăbi pasul. Din intrarea cufundată în beznă izvora 
un miros respingător, prea puternic chiar şi pentru New York. Auzi, în 
spate, pe trotuar, ceva care se apropia acum în grabă şi îşi vâri 
instinctiv mâna în mapă, în căutarea scalpelului pe care îl avea 
întotdeauna asupra sa. Strânse din buze şi degetele i se încleştară pe 
mânerul rece, ergonomic. De fapt, nu intrase câtuşi de puţin în 
panică. Fusese jefuit o dată sub ameninţarea pistolului şi de două ori 
sub a unui cuţit, aşa că, de data asta, ştia exact ce avea de făcut. 
Scoase scalpelul din mapă în timp ce se răsucea pe călcâie, dar nu 
văzu pe nimeni pe urmele lui; preţ de o clipă, îşi roti privirea uluită, 
înainte ca un braţ să i se strecoare în jurul gâtului, trăgându-l în 
întuneric. Presupuse, cu o surprinzătoare detaşare, că era vorba de un 
braţ; trebuia să fie un braţ, deşi simţea că era alunecos şi foarte 
puternic. Pe urmă, aproape imediat, avu o senzaţie bizară, de parcă 
ceva i-ar fi săpat sub mărul lui Adam. Da, o senzaţie într-adevăr 
extrem de bizară. 

Margo  descuie uşa laboratorului de Antropologie Judiciară, 
mulţumită de sine însăşi când văzu că încăperea era întunecată şi 
pustie. Era prima dimineaţă în care reuşea să ajungă la lucru înaintea 
doctorului Brambell. in majoritatea zilelor, îl găsea stând pe unul 
dintre taburetele din laborator, sorbind dintr-o ceaşcă cu cafeaua 
oferită de muzeu şi arcuindu-şi sprâncenele înguste în semn de bun- 
venit. Pe urmă ţinea să sublinieze faptul că muzeul folosea, probabil, 
drept filtru de cafea un fost recipient de formaldehidă împrumutat de 
la Departamentul de conservare a animalelor. In alte dimineţii, Frock 
ajungea şi el tot înaintea ei şi îi găsea pe cei doi oameni de ştiinţă 
aplecaţi asupra unei mese sau a unui raport, în toiul uneia dintre 
obişnuitele lor dispute, purtate pe un ton scăzut, politicos. 

Işi aruncă geanta într-un sertar şi îşi puse halatul de laborator, 
apropiindu-se între timp de fereastră. Deasupra clădirilor de pe Fifth 
Avenue, soarele străpunsese norii şi, sub razele sale, fațadele 
clădirilor oficiale păreau de aur şi de aramă. Sub nivelul ferestrelor, 
parcul se trezea la viaţă: mamele îşi duceau copiii la grădina zoologică 
şi amatorii de jogging alergau de-a lungul ovalului amplu care 
înconjura lacul. Privirea îi alunecă spre sud, oprindu-se, în cele din 
urmă, asupra siluetei masive, purpurii, a castelului Belvedere, şi se 
înfioră uşor în timp ce privea lung zona împădurită şi întunecoasă din 
spatele acestuia, unde îşi găsise Nicholas Bitterman moartea violentă. 
Ştia că trupul lui descăpăţânat urma să ajungă în laborator ceva mai 
târziu, în dimineaţa aceea. 

Uşa se deschise şi doctorul Frock trecu pragul în căruciorul său, o 
siluetă amplă profilată pe fundalul întunecos al încăperii. In timp ce se 
apropia de zona scăldată în lumina soarelui, Margo se întoarse ca să-i 
spună bună dimineaţa. Dar vorbele îi pieriră de pe buze când îi văzu 
chipul. 

— Doctore Frock? întrebă ea. Vă simţiţi bine? 

El se apropie încet, cu faţa care era de obicei rumenă acum trasă 
şi palidă. Í 

— Am o veste tragică, spuse, cu voce scăzută. In dimineața asta, 
devreme, am primit un telefon. Simon Brambell a fost ucis azi-noapte, 
în timp ce se întorcea acasă de la muzeu. 

Margo se încruntă, cu respiraţia tăiată. 

— Simon Brambell? repetă ea, neînţelegând. 

Frock se apropie şi îi luă mâna. 

— Imi pare rău că sunt cel care ţi-o spune, draga mea, făcu el. E 
cumplit, totul s-a petrecut atât de brusc. 

— Dar, cum? întrebă Margo. 


— Se pare că a fost atacat pe Eighty-first Street, răspunse Frock. | 
s-a tăiat beregata. In afară de asta... 

Frock îşi desfăcu braţele şi Margo văzu că îi tremurau de emoție. 

Părea ireal, era ca un fel de vis; nu-i venea să creadă că bărbatul 
care, în după-amiaza zilei trecute, stătuse în faţa ecranului imens, 
mânuind indicatorul cu telecomandă ca pe o sabie de samurai, era 
acum mort. 

Frock oftă. 

— Margo, cu toate că poate tu nu o ştiai, eu şi Simon nu eram 
întotdeauna de aceeaşi părere. Aveam diferendele noastre 
profesionale. Dar l-am privit întotdeauna cu un respect profund. 
Medicina legală a suferit o pierdere imensă. Ceea ce se poate spune şi 
despre munca noastră, pentru că s-a întâmplat în acest moment critic. 

— Munca noastră, repetă mecanic Margo. Amuţi pentru o secundă. 
Dar cine a făcut-o? 

— Nu există nici un martor. 

Rămaseră neclintiţi o clipă, cu mâna lui Frock într-ale ei, caldă şi 
consolând-o cu delicateţe. Pe urmă el se îndepărtă încet. 

— Nu ştiu dacă de la Departamentul de Medicină Legală o să ni se 
trimită un înlocuitor, spuse. Dar presupun că Simon ar fi vrut să 
continuăm activitatea, în spiritul în care a început-o el. Işi deplasă 
scaunul către peretele opus şi aprinse reflectoarele care scăldau în 
lumină centrul încăperii. Am constatat, întotdeauna, că munca e cel 
mai bun antidot împotriva amărăciunii. Pentru o lungă clipă, păstră 
tăcerea. Pe urmă oftă, ca şi cum şi-ar fi impus să continue. Vrei să 
scoţi cadavrul A din congelator? Am o teorie referitoare la o potenţială 
anomalie genetică care i-ar fi putut cauza diformităţile. Sau preferi să- 
ţi iei o zi liberă? Ridică din sprâncene. 

— Nu, răspunse Margo, scuturând din cap. 

Frock avea dreptate. Probabil că Brambell ar fi preferat ca ei să 
continue. Se ridică încet, traversă încăperea, îngenunche, deschise 
uşa unui dulap şi trase afară tava lungă, metalică, din interior. 
Cadavrul neidentificat care zăcea pe ea fusese redus la o simplă serie 
de bucăţi neuniforme, rearanjate, acoperite cu o pânză albastră. Plasă 
tava pe o targă cu role şi o aduse sub lumina reflectoarelor. 

Frock îndepărtă pânza cu grijă şi începu să măsoare, cu 
minuţiozitate, oasele carpiene ale scheletului deformat, folosindu-se 
de două şublere electronice. 

Cu o stranie senzaţie de irealitate, Margo reluă examinarea unei 
alte serii de imagini obţinute prin rezonanţă magnetică nucleară. 
Pentru un lung răstimp, în laborator se aşternu liniştea. 

— Ai idee la ce indiciu se referea Simon ieri? întrebă Frock într-un 
târziu. 

— Poftim? făcu ea, ridicându-şi privirea. Oh. Nu, nu am. Nu mi-a 


spus nimic. Am fost tot atât de surprinsă ca dumneavoastră. 

— Păcat, zise Frock. Din cate ştiu eu, n-a lăsat nici o notiţă despre 
asta. Urmă un alt răstimp de tăcere. E un adevărat ghinion, Margo, 
adăugă el, în cele din urmă, cu voce scăzută. S-ar putea să nu aflăm 
niciodată ce anume o fi descoperit. 

— Nimeni nu-şi face planurile ţinând cont că ar putea muri a doua 
zi. 

Frock clătină din cap. 

— Simon era precum majoritatea celorlalți medici legişti pe care i- 
am cunoscut. Cazurile incitante, în jurul cărora se face vâlvă, sunt rare 
şi, când apare unul... ei, nu sunt în stare să reziste în faţa 
spectaculozităţii. Se uită dintr-odată la ceas. O, Doamne. Ştii, era cât 
pe ce să uit că am o întâlnire la Osteologie. Margo, mă întreb dacă n- 
ai vrea să laşi alea deoparte şi să preiei activitatea mea o vreme. 
Poate că e din cauza veştii tragice, sau poate că, pur şi simplu, m-am 
uitat prea mult la oasele astea. Dar cred că aş avea de câştigat de pe 
urma unui ochi odihnit. 

— Sigur că da, spuse ea. De fapt, ce anume căutaţi? 

— Aş vrea să ştiu. Sunt sigur că individul ăsta suferea de o maladie 
congenitală. Vreau să cuantific modificările morfologice, ca să-mi dau 
seama dacă a survenit o mutație genetică. Din nefericire, pentru asta 
trebuie să măsor aproape toate oasele. M-am gândit să încep cu 
oasele de la încheietura mâinii şi cu ale degetelor, pentru că, aşa cum 
ştii, sunt cele mai afectate de o astfel de mutatie. 

Margo îşi cobori privirea către masa de disecţie. 

— Asta ar putea dura zile întregi, zise ea. 

Frock săltă din umeri, a exasperare. 

— Sunt mult prea conştient de asta, draga mea. 

Işi încleştă degetele de manetele scaunului cu rotile şi se propulsă 
către uşă. 

Margo se apucă să măsoare, plictisită, fiecare os cu şublerele 
electronice şi să tasteze rezultatele, introducându-le în memoria 
computerului. Chiar şi pentru cele mai mici oase era nevoie deo 
duzină de măsurători şi pe ecranul de alături începu curând să se 
deruleze o coloană lungă de cifre. Se strădui să nu-şi piardă răbdarea 
din cauza muncii anoste şi a liniştii de mormânt din laborator. Dacă 
Frock avea dreptate şi deformația era congenitală, asta ar fi putut 
orienta cercetările către identificarea cadavrului. Şi, în momentul 
acela, era necesar să folosească toate indiciile care ieşeau la iveală. 
Scheletele din laboratorul de Antropologie Fizică nu le fuseseră de nici 
un folos. În timp ce lucra, se pomeni întrebându-se ce-o fi fost în 
mintea lui Brambell. Dar amintirea lui era prea cumplită. Să te 
gândeşti la un om care fusese atacat şi ucis... Scutură din cap, 
impunându-şi să se concentreze asupra altor lucruri. 


Sunetul neaşteptat al telefonului o deranjă în timpul unei 
măsurători deosebit de complicate. Sună din nou - două ţârâituri 
scurte - şi înţelese că era vorba de un apel din afara muzeului. 
Probabil că telefona D'Agosta, în legătură cu doctorul Brambell. 

Ridică receptorul. 

— Antropologia Judiciară. 

— Domnul doctor Brambell e acolo? întrebă o voce grăbită, 
energică. 

— Doctorul Brambell? 

Gândurile lui Margo alergau. Dacă era o rudă? Ce trebuia să-i 
spună? 

— Alo? se auzi vocea. 

— Da, da, răspunse ea. Doctorul Brambell nu e aici. Vă pot ajuta cu 
ceva? 

— Nu sunt sigur. E o problemă confidențială. Pot să întreb cu cine 
stau de vorbă? ` 

— Sunt doctor Green. Il asist pe doctorul Brambell. 

— Ah! Atunci e perfect. Sunt doctor Cavalieri, de la spitalul Saint 
Luke din Baltimore. Am identificat pacientul care îl interesa. 

— Pacientul? 

— Da, cel cu spondilolisteză. Margo auzi foşnetul hârtiilor răsfoite 
la capătul celălalt al firului. Mi-aţi trimis un set de radiografii bizare. La 
început am crezut că e o glumă. Era cât pe ce să nu le dau atenţie. 

Margo bâjbâi, în căutarea unei foi de hârtie şi a unui creion. 

— Ar fi bine să începeţi cu începutul. 

— Perfect, spuse vocea. Sunt un chirurg ortoped din Baltimore. 
Unul dintre singurii trei chirurgi care fac operaţii corective, pentru 
diminuarea efectelor spondilolistezei. Bineînţeles că doctorul Brambell 
ştia asta. 

— Spondilolisteză? 

Urmă un moment de tăcere. 

— Nu sunteţi medic? întrebă Cavalieri, pe un ton dintr-odată 
dezaprobator. 

Margo respiră adânc. 

— Doctor Cavalieri, pot să vă spun adevărul. Doctorul Brambell a 
fost... adică, a murit azi-noapte. Eu sunt biolog evoluționist şi îl ajutam 
să analizeze rămăşiţele victimelor unor omucideri. De vreme ce 
doctorul Brambell nu se mai află printre noi, e necesar să-mi povestiţi 
totul. 

— A murit? Cum, dar am vorbit cu el ieri! 

— S-a întâmplat pe neaşteptate, zise Margo. 

Nu vroia să dea mai multe amănunte. 

— Dar e o veste cumplită. Doctorul Brambell era bine-cunoscut în 
toată ţara, ca să nu mai vorbesc de Marea Britanie... 


Vocea se stinse. Ţinând receptorul mut lipit de ureche, Margo îşi 
aminti din nou cum îl văzuse ultima oară pe medicul legist: în sala 
Linnaeus, cu un zâmbet prefăcut pe buze, cu ochii scânteind în 
spatele ochelarilor cu ramă de baga. 

Se dezmetici auzind oftatul de la celălalt capăt al firului. 

— Spondilolisteza constă într-o fractură şi o alunecare a uneia 
dintre vertebrele lombare. O corectăm fixând pe coloana vertebrală o 
plăcuţă metalică prinsă cu şuruburi cu cap pătrat de pedunculele 
vertebrelor. Când strângi şuruburile, vertebra fracturată revine la locul 
ei. 

— Nu sunt sigură că văd legătura, spuse Margo. 

— Vă aduceţi aminte de cele patru triunghiuri albe de pe 
radiografia pe care mi-a trimis-o doctorul Brambell? Sunt diblurile 
pentru şuruburile de fixare. Tipul a fost operat de spondilolisteză. 
Foarte puţini chirurgi fac asta, aşa că e uşor să-i dai de urmă. 

— Inţeleg, spuse Margo. 

— Ştiu că radiografia e a unui pacient de-al meu dintr-un motiv 
foarte simplu, continuă Cavalieri. E sigur că şuruburile de fixare au 
fost făcute de Steel-Med Products din Minneapolis, care şi-a încetat 
activitatea în 1989. Am făcut în jur de treizeci şi cinci de operaţii 
folosind astfel de şuruburi. Am folosit o tehnică specială, personală, 
plasând şuruburile într-un mod aparte, în spatele apofizei transversale 
a celei de-a doua vertebre lombare. Un procedeu cu adevărat genial. 
Dacă sunteţi interesată puteţi citi despre asta în numărul din toamna 
anului 1987 al Journal of American Orthopedics. Osul era mai bine 
fixat, înţelegeţi, iar fuziunea osoasă era necesară într-o mai mică 
măsură. Nimeni n-a mai folosit această metodă, cu excepţia mea şi a 
doi medici rezidenţi pe care i-am instruit. Bineînţeles că, după apariţia 
procedeului Steinmann, a fost considerată învechită. Aşa că, în cele 
din urmă, eu am rămas singurul care a folosit-o. 

Margo putea să desluşească mândria din vocea doctorului. 

— Dar aici apare misterul: nici un chirurg nu a ştiut vreodată cum 
să îndepărteze  plăcuţa corectoare pentru acest gen de 
spondilolisteză. Pur şi simplu, nu se practică. Dar radiografiile arată 
limpede că pacientului meu i-au fost scoase plăcuţa şi şuruburile, 
Dumnezeu ştie de ce, şi n-au rămas decât diblurile. Bineînţeles că 
astea nu pot fi extrase; sunt încastrate în os. Dar de ce a fost 
îndepărtată plăcuţa acestui tip... Vocea se stinse. 

Margo lua notițe cu frenezie. 

— Continuaţi. 

— Aşa cum spuneam, când am văzut radiografiile, am ştiut imediat 
că era vorba de unul dintre pacienţii mei. Totuşi, am fost uluit de 
starea în care se află scheletul. Excesul de excrescenţe osoase. Ştiam 
că nu operasem niciodată pe cineva care să se afle într-o asemenea 


stare. 

— Deci excrescenţele au apărut după aceea? 

— Fără nici o îndoială. Oricum, mi-am verificat înregistrările şi, pe 
baza radiografiilor, am reuşit să identific pacientul. L-am operat în 
dimineaţa zilei de doi octombrie 1988. 

— Şi cine era pacientul? întrebă Margo, cu creionul pregătit. 

Văzu, cu coada ochiului, că Frock se înapoiase în laborator şi se 
apropia de ea, ascultând cu atenţie. 

— Scrie aici, pe undeva. Se auzi din nou foşnetul hârtiilor. 
Bineînţeles că o să vă trimit toate aceste rapoarte prin fax, dar sunt 
sigur că totuşi vreţi... am găsit. Pacientul se numea Gregory S. 
Kawakita. 

Margo îşi simţi sângele îngheţându-i în vene. 

— Greg Kawakita? făcu ea, cu voce răguşită. 

— Da, Gregory S. Kawakita, doctor. In privinţa asta, nu există nici o 
îndoială. Ciudat, aici scrie că era tot biolog evoluționist. Poate îl 
cunoşteaţi? 

Margo închise telefonul, nemaireuşind să scoată nici un cuvânt. 
Mai întâi doctorul Brambell, iar acum... Se uită la Frock şi intră în 
panică văzând că era palid ca un mort. Se prăbuşise într-o parte în 
scaun, cu o mână apăsată pe piept, respirând cu greutate. 

— Gregory Kawakita? murmură el. Asta e Gregory? Oh, bunule 
Dumnezeu. 

incepu să respire ceva mai uşor, închise ochii şi îşi lăsă încet capul 
să atârne. Margo se întoarse repede cu spatele şi alergă la fereastră, 
înăbuşindu-şi suspinele. 

Mintea i se întoarse, de la sine, cu optsprezece luni în urmă, în 
noaptea cumplită în care începuseră crimele din muzeu. Pe urmă, 
vernisajul expoziţiei Superstiţii, măcelul în masă şi uciderea lui Mbwun 
din final. Greg Kawakita fusese custode asistent, îi fusese coleg, 
fusese studentul lui Frock. Ajutase la identificarea şi la oprirea 
monstrului mai mult decât oricine altcineva. Programul lui de 
explorare genetică le oferise cheia, le spusese ce era Mbwun şi cum 
putea fi ucis. Dar oroarea care urmase afectase pe toată lumea şi, mai 
ales, pe Greg. Părăsise muzeul la scurt timp după aceea, renunțând la 
o carieră strălucită. De atunci, nimeni nu mai auzise nimic despre el. 

Nimeni, în afară de Margo. Incercase să intre în legătură cu ea, îi 
lăsase un mesaj pe robot cu mai multe luni în urmă. La vremea 
respectivă, spusese că avea nevoie de ceva, că avea nevoie de 
ajutorul ei. Ea nu se deranjase să-i răspundă. 

lar acum putea ghici de ce plecase de la muzeu: suferea de o 
boală cumplită care îi deforma oasele, transformându-l, încetul cu 
încetul, în scheletul strâmb de pe targă. Fără îndoială că îi fusese 
ruşine, poate chiar frică. Poate încercase să găsească un tratament. 


Poate, către sfârşit, ajunsese pe străzi. Şi apoi, insulta supremă adusă 
unei vieţi cândva atât de promițătoare: crima, decapitarea, oasele 
roase cu frenezie în întuneric. 

Se uită îndelung pe fereastră, tremurând sub razele calde ale 
soarelui. Indiferent prin ce trecuse, probabil că fusese cumplit. Poate 
ar fi reuşit să-l ajute, dacă ar fi ştiut. Dar fusese prea preocupată de 
strădania de a uita ea însăşi totul; se lăsase absorbită de exerciţiile 
fizice şi de muncă. Şi nu făcuse nimic. 

— Doctore Frock? strigă ea. 

Auzi scaunul cu rotile huruind în spatele ei. 

— Doctore Frock... şopti, incapabilă să spună mai mult. 

Simţi o mână atingându-i cu delicateţe cotul. Tremura de emoție. 

— Lasă-mă să mă gândesc o clipă, spuse Frock. Doar o clipă, te 
rog. Cum se poate una ca asta? Să te gândeşti că o astfel de colecţie 
jalnică de oase - pe care le-am studiat, le-am pipăit, le-am 
dezasamblat - ar putea fi Kawakita... 

Vocea i se frânse. O rază de soare pătrunse prin fereastră şi îi 
lumină mâna care aluneca de pe cotul lui Margo. 

Ea stătea nemişcată, cu ochii închişi în contralumină, simțind 
oxigenul care îi intra şi îi ieşea din plămâni. In cele din urmă, izbuti să 
se întoarcă cu spatele la fereastră. Dar nu către masa de disecţie - nu 
era sigură că avea să mai fie vreodată în stare să privească din nou 
tot ce se afla pe masa aia. In loc de asta, se uită la Frock. Stătea în 
spatele ei, fără să schiţeze nici un gest, cu ochii uscați şi cu privirea 
pierdută. 

— Ar fi bine să-l sunăm pe D'Agosta, zise ea. 

Frock nu scoase nici un cuvânt, încă multă vreme. Pe urmă 
încuviinţă, dând din cap în tăcere. 


CUI CI SONO DEI MOSTRI 


PARTEA A DOUA 


Din motive evidente, nu există nici un recensământ demn de 
încredere al populației din zona subterană a Manhattan-ului. Totuşi, 
studiul Rushing-Bunten, din anul 1994, menţionează că, numai în zona 
restrânsă mărginită de Penn Station la sud-vest şi de Grand Central 
Terminal la nord-est, trăiesc 2 750 de persoane, număr ce se ridică la 
4 500 în timpul lunilor de iarnă. Din experienţa autorului, datele de 
mai sus par să reprezinte o estimare moderată. 

În mod similar, nu există o evidenţă exactă a naşterilor şi a 
deceselor care au loc în comunităţile de sub New York. Totuşi, dat 
fiind numărul disproporționat al consumatorilor de droguri, al 
criminalilor, al foştilor deţinuţi şi al persoanelor handicapate sau 
instabile din punct de vedere mintal care gravitează în lumea de 
dedesubt, este clar că mediul poate fi unul extrem de dificil şi 
periculos. Oamenii au invocat mai multe motive pentru care s-au 
retras din societate, preferând întunericul tunelelor de metrou şi a 
altor spaţii subterane: intimitatea, securitatea, alienarea profundă a 
lumii în care trăim. S-a estimat că, odată ce o persoană intră în 
subteran, speranţa sa medie de viaţă este de aproximativ douăzeci şi 
două de luni. 


L. Hayward, Castele şi societatea de sub 
Manhattan 
(în curs de apariţie) 


23 


West 63rd Street se întindea către fluviul Hudson, procesiunea 
clădirilor magnifice ale marilor societăţi comerciale cedând treptat în 
faţa celor cu aspect îngrijit, din gresie. D'Agosta păşea hotărât, cu 
ochii în jos, simțindu-se extrem de stângaci. Silueta zdrenţuroasă şi 
puturoasă a lui Pendergast îşi târşâia picioarele în faţa lui. 

— Al naibii mod de a petrece după-amiaza liberă, mormăi 
D'Agosta. 

Deşi avea mâncărimi în multe locuri ascunse, decise să nu se 
scarpine. Asta ar fi însemnat să atingă vechiul şi unsurosul 
impermeabil London Fog pe care îl purta, sau cămaşa soioasă Kmart, 
cadrilată, din poliester, sau pantalonii jerpeliţi şi lucioşi. Se întreba de 
unde făcuse Pendergast rost de ele. 

Pe deasupra, praful şi grăsimea de pe faţa lui erau reale, nu dintr-o 
trusă de machiaj. Până şi pantofii erau dezgustători. Dar, când 
protestase, Pendergast îi răspunsese, simplu: 

— Vincent, viaţa ta depinde de asta. 

Nu i se îngăduise nici măcar să-şi ia pistolul sau insigna. 

— Nu cred că vrei să ştii ce-o să păţeşti dacă găsesc asupra ta o 
insignă de poliţist, zisese Pendergast. 

De fapt, îşi spuse morocănos D'Agosta, întreaga expediţie era o 
încălcare directă a regulamentelor departamentului. 

Işi ridică o clipă ochii şi o remarcă pe femeia care se apropia, 
arătând ireproşabil în rochia ei răcoroasă de vară şi pe tocurile înalte, 
plimbând un Chihuahua. Ea se opri dintr-odată, păşind într-o parte şi 
ferindu-şi ochii cu dezgust. Când Pendergast trecu prin dreptul lui, 
câinele se năpusti de neaşteptate către el, izbucnind într-o rafală 
zgomotoasă de lătrături piţigăiate. Agentul FBI se feri târşindu-şi 
picioarele, iar câinele îşi înzeci eforturile isterice, smuncindu-se în 
lesă. 

În ciuda faptului că se simţea stingherit, sau poate tocmai de 
aceea, expresia scârbită de pe chipul femeii înteţi enervarea lui 
D'Agosta. „Cine naiba e ea, ca să ne judece?” medită. Se opri brusc în 
faţa ei şi îi aruncă o privire. 

— Vă doresc o zi bună, mârâi, împingându-şi bărbia înainte. 

Femeia se trase înapoi. 

— Creatură  dezgustătoare, zbieră ea la D'Agosta, cu voce 
stridentă. Nu te apropia de el, Petit Chou! 

Pendergast îl înşfăcă pe D'Agosta de braţ şi îl trase dincolo colţ, pe 
Columbus Avenue. 

— Ai înnebunit? murmură el. 

In timp ce se îndepărtau în grabă, locotenentul o auzi pe femeie 


strigând. 

— Ajutor! Indivizii ăia m-au ameninţat! 

Pendergast o luă la goană spre sud şi D'Agosta se strădui din greu 
să ţină pasul. Odată ajuns în umbra unei alei largi, aflate la jumătatea 
cvartalului, cel dintâi îngenunche în grabă deasupra plăcilor de metal 
încastrate în pavaj, marcând o ieşire de urgenţă din tunelul metroului. 
Le ridică cu ajutorul unui mic cârlig şi îl pofti pe D'Agosta să coboare 
pe treptele de fier de dedesubt. Apoi îl urmă în întuneric, reaşezând 
plăcile la loc deasupra sa. La baza scării se întindeau două seturi de 
şine slab iluminate. Le traversară, pătrunseră într-o galerie care ducea 
către un alt şir de trepte şi le coborâră păşind din două-n două. 

Odată ajuns pe ultima, Pendergast rămase locului. In întunericul 
negru ca smoala, D'Agosta se opri alături el, străduindu-se să-şi 
recapete răsuflarea. După câteva momente, agentul FBI aprinse o 
lanternă mică, chicotind. 

— „Vă doresc o zi bună”... Vincent, ce-a fost în capul tău? 

— Am încercat să fiu prietenos, spuse D'Agosta, cu voce agresivă. 

— Ai fi putut să dai de râpă mica noastră expediţie înainte de a 
începe. ine minte, tu nu faci altceva decât să-mi întregeşti 
deghizarea. Nu pot fi sigur c-o să mă întâlnesc cu Mephisto decât dacă 
mă dau drept conducătorul unei alte comunităţi. Care nu călătoreşte 
niciodată fără un aghiotant. Arătă cu lanterna un tunel îngust, 
lăturalnic. Asta duce spre est, către teritoriul lui. 

D'Agosta încuviinţă dând din cap. 

— Nu uita instrucţiunile mele. Eu sunt cel care vorbeşte. E 
neapărat necesar să uiţi că eşti ofiţer de poliţie. Orice s-ar întâmpla, 
nu încerca să te-amesteci. Işi vâri mâna în buzunarul trenciului jegos, 
de unde scoase două pălării de lână cu borul moale. Pune-ţi asta, 
spuse, dându-i una lui D'Agosta. 

— De ce? 

— Ascund adevărata formă a capului. Pe lângă asta, dacă suntem 
nevoiţi s-o ştergem, putem să ne „deghizăm” aruncându-le. Nu uita că 
nu suntem obişnuiţi cu întunericul. Noi o să fim cei dezavantajaţi. 

Işi afundă din nou mâna în buzunar şi scoase un mic obiect mat, pe 
care şi-l vâri cu grijă în gură. 

— Ce dracu e ăsta? întrebă D'Agosta, trăgându-şi pălăria pe cap. 

— Un cer fals al gurii, care schimbă poziţia limbii, modificând 
rezonanţa armonică a glasului. O să ne înhăităm cu nişte infractori, ai 
uitat? Anul trecut, am petrecut o bună bucată de timp în închisoarea 
Riker's Island, făcând profilul unor ucigaşi, pentru Academia Quantico. 
Aici, jos, e posibil să dau peste unii dintre ei. Şi nu trebuie să mă 
recunoască, nici după înfăţişare, nici după voce. Işi flutură mâna. 
Bineînţeles că nu e suficient dacă mă machiez. Trebuie să-mi modific 
ţinuta, mersul, ba chiar şi toate amănuntele care ţin de 


comportament. Treaba ta e mai simplă: păstrezi tăcerea, ai grijă să nu 
faci notă discordantă şi-mi urmezi exemplul. Nu trebuie să ieşim în 
evidenţă, orice s-ar întâmpla. E limpede? 

D'Agosta dădu din cap, încuviinţând. 

— Cu un dram de noroc, Mephisto ăsta ne-ar putea pune pe calea 
cea bună. Poate c-o să ne întoarcem cu nişte dovezi ale crimelor pe 
care le-a descris în Post. Ceea ce ne-ar putea oferi probele judiciare 
de care avem o nevoie disperată. Tăcu o clipă. Vreo pistă în cazul 
Brambell? întrebă apoi. 

Făcu un pas înainte, luminându-şi drumul cu lanterna. 

— Nu, spuse D'Agosta. Waxie şi ceilalţi şefi cred că nu e decât un 
alt omor săvârşit la întâmplare. Dar eu mă întreb dacă n-are ceva de-a 
face cu activitatea lui. 

Pendergast dădu din cap. 

— O teorie interesantă. 

— Am impresia că toate crimele astea - sau măcar o parte din ele 
- nu sunt câtuşi de puţin întâmplătoare. Vreau să spun că Brambell 
era pe punctul de a descoperi cui îi aparţinea al doilea schelet. Poate 
că cineva nu voia să se afle. 

Pendergast dădu din nou din cap. 

— Trebuie să recunosc, locotenente, că am fost stupefiat când am 
auzit că al doilea schelet e al lui Kawakita. Asta deschide o 
perspectivă - făcu o pauză - complexă şi urâtă. Şi sugerează că Frock, 
Green şi celelalte persoane care se ocupă de caz ar trebui protejate. 

D'Agosta îi răspunse cu o privire posomorâtă. 

— M-am dus azi-dimineaţă în biroul lui Horlocker, având asta în 
minte. A refuzat să le acorde protecţie lui Frock şi Green. Spunea că 
bănuieşte că între Kawakita şi Pamela Wisher ar fi existat o anumită 
legătură, că cel dintâi a fost surprins, pur şi simplu, într-un loc 
nepotrivit, la momentul nepotrivit. O crimă săvârşită la întâmplare, 
precum în cazul lui Brambell. Nu-l interesau decât scurgerile de 
informaţii către presă, voia să nu se afle nimic, cel puţin nu înainte ca 
familia lui Kawakita să fie găsită şi anunţată - presupunând că avem 
pe cine anunţa; cred că cineva mi-a spus, o dată, că era orfan. Era şi 
Waxie de faţă, ţanţoş şi plin de sine ca un cocoş împăiat prea tare. Mi- 
a spus că trebuie să mă descurc mai bine decât în cazul Wisher şi să 
nu scot nimic de sub obroc. 

— Şi? 

— l-am sugerat să se ducă să acopere totul cu o prişniţă. La modul 
politicos, desigur. Mă gândeam că e cel mai bine ca Frock şi Green să 
nu fie alarmaţi. Dar, după întâlnirea aia, am stat de vorbă cu amândoi 
şi le-am dat câteva sfaturi. Au promis c-o să fie foarte prudenţi, cel 
puţin atâta vreme cât se ocupă de povestea asta. 

— Au descoperit ce-a provocat deformaţiile scheletului lui 


Kawakita? 

— Nu încă. 

D'Agosta dădu absent din cap. 

Pendergast se întoarse către el. 

— Ce s-a-ntâmplat? îl întrebă. 

D'Agosta ezită. 

— Cred că sunt oarecum îngrijorat de felul în care suportă Green 
toate astea. Vreau să spun că, la început, mie mi-a venit ideea să-i 
implic pe ea şi pe Frock, dar acum nu mai sunt atât de sigur. Frock 
pare să fie la fel de ţâfnos ca de obicei, dar Margo... Făcu o pauză. Ştii 
cum a reacţionat după crimele de la muzeu. Imbunătăţindu-și condiţia 
fizică, alergând în fiecare zi, luându-și un pistol. 

Pendergast dădu din cap. 

— Nu e o reacţie neobişnuită la stresul posttraumatic. Oamenii 
care scapă dintr-un pericol cumplit caută uneori diverse căi de a 
câştiga controlul, de a-şi diminua sentimentul de vulnerabilitate. De 
fapt, e un răspuns relativ sănătos la stresul sever. Zâmbi sinistru. Şi 
nu mă pot gândi la prea multe situaţii mai stresante decât cea în care 
ne-am aflat, ea şi cu mine, acolo, pe coridorul ăla întunecat din 
muzeu. 

— Da, dar ea exagerează. Şi acum, când se întâmplă toate 
rahaturile astea... ei, nu sunt sigur că, implicând-o, n-am luat o 
hotărâre greşită. 

— Decizia a fost, indiscutabil, corectă. Avem nevoie de inteligenţa 
ei. Mai ales acum, când ştim c-a murit Kawakita. Presupun c-o să te 
interesezi unde a fost văzut ultima dată, nu? 

D'Agosta dădu din cap. 

— Ai putea lua în considerare ideea de a cere o mână de ajutor de 
la doctor Green. Pendergast reîncepu să cerceteze tunelul, scrutând 
atent întunericul - cu chipul plin de funingine. Ah, bine. Eşti gata, 
Vincent? 

— Aşa cred. Dacă dăm peste nişte indivizi ostili? 

Pendergast schiţă un zâmbet. 

— Localnicii sunt paşnici când fac schimburi comerciale. 

— Droguri? întrebă D'Agosta, nevenindu-i să creadă. 

Pendergast încuviinţă dând din cap şi îşi deschise haina. D'Agosta 
reuşi să distingă, în raza lanternei, mai multe buzunare mici cusute de 
căptuşeala murdară. 

— Se pare că, realmente, toţi cei de aici, de jos, sunt sau a fost 
dependenţi de vreun drog sau altul. Işi trecu în revistă toate 
buzunarele, atingându-le cu degetul. Am asupra mea o colecţie 
întreagă: cocaină calitatea-ntâi, metilfenidat, Carbrital, Seconal, Blue 
88s de uz militar. Ne-ar putea salva vieţile, Vincent. Pe-a mea au 
salvat-o la prima coborâre. 


Pendergast căută în unul dintre micile buzunare şi scoase o 
capsulă neagră, subţire. 

— Bifetamină, spuse el. Cunoscută în societatea din subteran sub 
numele de frumuseţea neagră. 

Se holbă o clipă la capsulă. Apoi şi-o aruncă în gură cu o mişcare 
rapidă. 

— Ce nai...? începu D'Agosta, dar agentul FBI îl opri ridicându-şi 
mâna. 

— Nu e suficient să-mi joc rolul, şopti el, trebuie să mă identific cu 
personajul. Acest Mephisto e, fără îndoială, un tip suspicios şi 
paranoic. Adulmecarea oricărei înşelăciuni e punctul lui forte. Nu uita 
asta. 

D'Agosta nu răspunse. leşiseră cu adevărat în afara societăţii, erau 
dincolo de lege, dincolo de orice. 

Pătrunseră în tunelul lateral şi merseră de-a lungul unor şine 
abandonate. La fiecare câteva minute, Pendergast se oprea să-şi 
arunce ochii pe nişte notițe. Urmându-l tot mai adânc în beznă, 
D'Agosta fu uimit de repeziciunea cu care îşi pierduse simţul orientării 
şi pe al timpului. 

Pendergast îi arătă, pe neaşteptate, o lumină roşie, pâlpâitoare, 
părând suspendată în întuneric, la vreo sută de metri în faţa lor. 

— In jurul focului ăluia sunt oameni, şopti el. Probabil că e una 
dintre micile comunităţi „de sus”, formată din intruşi care trăiesc la 
marginea teritoriului lui Mephisto. 

Pentru câteva clipe, se uită fix într-acolo, cu un aer meditativ. Apoi 
se întoarse cu spatele. 

— Mergem în sala de recepţie? întrebă şi, fără să aştepte un 
răspuns, o porni către strălucirea îndepărtată. 

Pe măsură ce se apropiau, D'Agosta reuşi să desluşească vreo 
doisprezece indivizi tolăniţi pe jos sau ghemuiţi pe cutii de lapte, 
holbându-se cu toţii la foc. În mijlocul cărbunilor stătea un vas negru, 
în care clocotea nişte cafea. Pendergast intră încet în lumină şi se 
ghemui lângă foc. Nimeni nu-i dădu nici o atenţie. Işi vâri mâna sub 
unul dintre nenumăratele straturi ale veşmintelor sale şi scoase o 
sticlă de jumătate de litru de vin englezesc Lord De Luxe Tokay. 
D'Agosta văzu toţi ochii întorcându-se într-acolo. 

Pendergast deşurubă dopul şi trase o duşcă zdravănă, cu un suspin 
de mulţumire. 

— Vrea careva o înghiţitură? întrebă apoi, răsucind sticla cu 
eticheta către foc, ca s-o poată vedea toată lumea. 

In prima clipă, D'Agosta rămase cu gura căscată: vocea agentului 
FBI se schimbase cu desăvârşire. Acum părea groasă, de drogat, cu 
un accent clar de Flatbush, Brooklyn. În lumina pâlpâitoare, pielea lui 
palidă, ochii şi părul îi dădeau un aer straniu, ameninţător. O mâna se 


întinse. 

— Da, făcu o voce. 

Un bărbat dintre cei aşezaţi pe cutiile de lapte luă sticla şi o duse 
la gură. Sorbi prelung, zgomotos. Când i-o înapoie lui Pendergast, un 
sfert din conţinut dispăruse. Agentul FBI i-o dădu altcuiva şi sticla făcu 
înconjurul cercului, întorcându-se goală. Se auzi un singur mormăit de 
mulţumire. 

D'Agosta încercă să se aşeze în dreptul dârei de fum, sperând că 
mirosul acestuia putea să dilueze duhoarea de trupuri nespălate, izul 
de vin prost şi miasma acră de urină. 

— Íl caut pe Mephisto, spuse Pendergast, un moment mai târziu. 

In jurul focului de tabără se stârni o agitaţie de o clipă. Bărbaţii 
deveniră dintr-odată prudenţi. 

— Cine vrea să ştie? întrebă, agresiv, cel care luase primul sticla. 

— Eu vreau să ştiu, spuse Pendergast, adoptând imediat un ton 
ostil. Urmă o scurtă tăcere, timp în care bărbatul îl cântări pe 
Pendergast din priviri. 

— lote fleoşc, spuse, în cele din urmă, afundându-se din nou în 
scaun. 

Pendergast se mişcă atât de repede încât D'Agosta sări într-o 
parte. Când se uită din nou către el, bărbatul era cu faţa în jos, în 
moloz, iar Pendergast stătea deasupra lui, apăsându-l cu un picior pe 
grumaz. 

— Rahat, urlă vagabondul. 

Pendergast apăsă mai tare. 

— Nimeni nu-i vorbeşte aşa lui Albiciosului, şuieră el. 

— N-am vrut să zic nimic rău, omule. Isuse! 

Pendergast slăbi strânsoarea. 

— Mephisto îşi face veacul pe Ruta 666. 

— Unde-i asta? 

— Termină, omule, porcăria asta doare! Uite, ia-o pe linia 100 şi 
uită-te după vechiul generator. Coboară pe scara care duce către 
pasarelă. 

Pendergast îşi săltă piciorul şi celălalt se ridică, frecându-şi ceafa. 

— Lui Mephisto nu-i plac străinii. 

— Trebuie să vorbesc cu el despre afaceri. 

— Da? Despre ce afaceri? 

— Despre zbârciţi. 

Chiar şi în întuneric, D'Agosta simţi că grupul încremenise. 

— Ce-i cu ei? întrebă cu asprime o altă voce. 

— Nu discut decât cu Mephisto. 

Pendergast dădu din cap către D'Agosta şi se îndepărtară de foc, 
continuându-şi drumul prin bezna tunelului. Când lumina focului se 
reduse la un punct, agentul FBI aprinse din nou lanterna. 


— Aici, jos, nu-ţi poţi permite să pierzi respectul nimănui, spuse el, 
cu voce scăzută. Chiar şi când e vorba un grup mărginaş ca ăsta. 
Dacă simt o slăbiciune, eşti ca şi mort. 

— Ai fost foarte iute în mişcări, spuse D'Agosta. 

— Nu e greu să dobori un beţiv. Cu ocazia ultimei mele incursiuni 
în subteran, am aflat că, pe nivele de sus, alcoolul e drogul preferat. 
Tipul ăla slab, care stătea cel mai departe de foc, era o excepţie. 
Locotenente, fac pariu că individul îşi injectează drogurile sub piele. Ai 
observat că s-a scărpinat, absent, tot timpul? E un efect secundar, 
inconfundabil, al fentanylului. 

Ajunseră la o ramificaţie şi, după ce se uită pe harta metroului, pe 
care o ţinea într-unul dintre buzunare, Pendergast o luă pe tunelul mai 
îngust din stânga. 

— Asta duce spre linia 100, spuse el. 

D'Agosta îşi târşâia picioarele în spatele lui. După ceea ce păru a fi 
o distanţă interminabilă, Pendergast se opri iarăşi, arătând spre o 
maşinărie ruginită cu câteva roţi de curea imense, de cel puţin trei 
metri şi jumătate în diametru fiecare. Cureaua putrezită era dedesubt, 
făcută grămadă. |n partea opusă se afla o scară metalică, în 
continuarea căreia se întindea o pasarelă suspendată deasupra unui 
tunel vechi. Aplecându-se ca să treacă pe sub o ţeavă acoperită cu 
stalactite, purtând inscripţia H.P.ST., D'Agosta îl urmă pe Pendergast 
în josul scărilor şi de-a lungul reţelei şubrede de grinzi. In capătul 
pasarelei, o trapă prinsă în balamale de podea ducea către o scară de 
metal care cobora într-un tunel imens, neterminat. Pe lângă pereţi 
erau grămezi neuniforme de piatră şi de grinzi ruginite, cu secţiunea 
în |. Cu toate că D'Agosta zărise rămăşiţele câtorva tabere, locul 
părea părăsit. 

— Se pare c-o să fim nevoiţi să coborâm în josul stâncii ăsteia, 
spuse Pendergast, îndreptând lanterna către zona întinsă de la 
capătul tunelului. 

Marginile stâncii erau lucioase din cauza nenumăratelor urme de 
mâini şi de picioare. De jos se înălța un miros usturător. 

D'Agosta cobori primul, agăţându-se cu disperare de bazaltul tăios 
şi umed. Ajunse jos după ce se trudi din greu, vreme de cinci minute 
înfiorătoare. Se simţea de parcă ar fi fost îngropat în adâncurile 
stâncoase ale oraşului New York. 

— Aş vrea să vad pe cineva căţărându-se pe chestia asta când e 
ameţit de droguri, spuse, în timp ce Pendergast se lăsa să cadă alături 
de el. Muşchii braţelor îi tremurau din cauza efortului. 

— De pe nivelele de sub ăsta nu pleacă nimeni, zise Pendergast, 
cu excepţia contrabandiştilor. 

— Contrabandişti? 

— Dacă am înţeles bine, sunt singurii membri ai comunităţii care 


vin în contact cu suprafaţa. Strâng şi încasează cecuri AFDC?, 
cotrobăie peste tot după mâncare, vând tot felul de chestii reciclabile 
ca să facă rost de mărunţiş, fac rost de medicamente şi de lapte, 
cumpără droguri. 

Pendergast roti lumina lanternei, dând la iveală o excavaţie cu 
pante accidentate, bolovănoase. Pe peretele opus, intrarea unui tunel 
abandonat era acoperită cu o foaie de tablă ondulată, de un metru şi 
jumătate. Pe peretele alăturat era scris, cu stângăcie NUMAI PENTRU 
FAMILII. SE INTERZICE ACCESUL ALTOR PERSOANE. 

Pendergast înşfăcă foaia de tablă şi o dădu deoparte balansând-o 
cu un zgomot puternic. 

— Soneria, explică el. 

Când intrară în tunel, un individ zdrenţăros le apăru în faţa ochilor, 
ţinând un tăciune imens într-una din mânii. Era înalt şi înfiorător de 
sfrijit. 

— Cine sunteţi? întrebă el, punându-se în calea lui Pendergast. 

— Eşti Mitralioru? întrebă acesta. 

— Afară, spuse bărbatul, împingându-i către uşa din tablă. 

Cât ai clipi, erau din nou dincolo de ea, în adâncitura bolovănoasă. 

— Mă cheamă Flint. Ce vreţi? 

— Am venit să-l văd pe Mephisto, răspunse Pendergast. 

— Cu ce scop? 

— Sunt şeful grupului Grant's Tomb. O comunitate mică, de sub 
Universitatea Columbia. Am venit să discut despre crime. 

Urmă un lung moment de tăcere. 

— Şi el? spuse Flint, arătând către D'Agosta. 

— Contrabandistul meu, spuse Pendergast. 

Flint se întoarse către Pendergast. 

— Arme sau droguri? întrebă. E 

— Nici o armă, spuse Pendergast. In licărirea lemnului aprins, păru 
dintr-odată stingherit. Dar am la mine mica mea provizie... 

— N-avem nevoie de droguri aici, spuse Flint. Suntem o 
comunitate curată. 

„Minciuni”, se gândi D'Agosta, uitându-se în ochii arzători ai 
individului. 

— Imi pare rău, spuse Pendergast, dar nu renunţ la stocul meu. 
Dacă asta e o problemă... 

— Ce ai? vru să ştie Flint. 

— Nu-i treaba ta. 

— Cocaină? întrebă omul şi D'Agosta avu impresia că desluşise în 
vocea lui o vagă urmă de speranţă. 

— Ai ghicit, făcu Pendergast, după o ezitare. 

— O să fiu nevoit s-o confisc. 

— Consider-o un dar. 

Pendergast scoase o mică bucată îndoită de staniol şi i-o întinse lui 
Flint, care o ascunse repede în haină. 

— Urmaţi-mă, spuse el. 

D'Agosta trase de foaia de tablă în urma lui, închizând tunelul, şi îl 
urmă pe Flint, care îi conduse în josul unei scări metalice. Treptele se 
terminau în dreptul unei deschizături înguste, care dădea pe un palier 
de ciment, suspendat la mare înălţime, deasupra unei încăperi 
cilindrice. Flint se răsuci pe călcâie şi o luă în josul unei rampe din 
acelaşi material, care se spirala de-a lungul zidului. Pe măsură ce 
cobora, D'Agosta observă că în piatră fuseseră săpate o serie de nişe. 
Fiecare era ocupată de mai mulţi indivizi sau de familii. Lumina 
pâlpâitoare a lumânărilor sau a lămpilor cu kerosen cădea peste feţe 
murdare şi peste aşternuturi îmbâcsite. Cuprinzând spaţiul vast cu 
privirea, D'Agosta zări o ţeavă spartă ieşind din zid. Apa se revărsa 
din ea, curgând într-un bazin noroios, săpat în podeaua cavernei. În 
jurul lui se îngrămădeau mai multe persoane, părând să spele haine. 
Apa murdară se scurgea formând un râu şi dispărea în spărtura unui 
tunel. 

După ce ajunseră jos, traversară râul folosindu-se de o planşetă 
veche. Locuitorii subteranului erau împrăştiaţi pe podeaua cavernei, 
dormind sau jucând cărţi. Un bărbat zăcea într-un colţ îndepărtat, cu 
ochii deschişi şi albi, iar D'Agosta realiză că aştepta să fie 
înmormântat. Işi feri privirea. 

Flint îi conduse printr-un pasaj lung şi scund, din care păreau să se 
ramifice mai multe tunele. In lumina slabă de la capătul unora dintre 
coridoare, D'Agosta desluşi o serie de oameni care munceau: 
depozitau produse ambalate în cutii de tablă, cârpeau haine, distilau 
alcool din cereale. In cele din urmă, Flint îi aduse într-un spaţiu 
scăldat în strălucirea luminii electrice. D'Agosta îşi ridică privirea şi 
văzu un singur bec atârnat de un cablu uzat care ducea spre cutia 
veche de racord dintr-un colţ. 

De la bec, ochii lui D'agosta călătoriră de-a lungul cărămizilor 
brăzdate de crăpături care căptuşeau pereţii. Pe urmă înlemni, cu un 
icnet de neîncredere pe buze. In centrul camerei stătea un vagon de 
serviciu de la calea ferată, vechi şi stâlcit, înclinat într-un unghi 
nebunesc, cu roţile din spate suspendate la cel puţin jumătate de 
metru deasupra podelei. Nu putea nici măcar să încerce să-şi 
imagineze cum de ajunsese într-un loc atât de ciudat, de demenţial de 
nefiresc. Pe una dintre laturi distinse cu greu literele NEW YO CENTRA, 
negre şi estompate pe fundalul roşu al metalului ruginit. 

Flint le făcu semn să rămână locului şi intră în vagon. Reapăru 


după câteva minute, îndemnându-i, cu un alt semn, să înainteze. 

Odată intrat, D'Agosta se pomeni într-o anticameră mică, cu 
peretele opus mascat de o perdea groasă, neagră. Flint dispăruse. In 
vagon era întuneric, iar aerul era ciudat de fierbinte. 

— Da? şuieră o voce stranie, din spatele perdelei. 

Pendergast îşi drese glasul. 

— Mi se spune Albiciosu, şeful de la Grant's Tomb. Am auzit că i-ai 
îndemnat pe toţi locuitorii subteranelor să se unească şi să pună 
capăt omorurilor. 

Se lăsă liniştea. D'Agosta se întrebă ce se ascundea în spatele 
perdelei. „Poate nimic, îşi spuse. Poate e ca în Vrăjitorul din Oz. Poate 
că Smithback inventase, pur şi simplu, jumătate din articol. Pe ziarişti 
nu te puteai baza niciodată...” 

— Intră, zise vocea. 

Perdeaua fu trasă într-o parte. Fără nici o tragere de inimă, 
D'Agosta îl urmă pe Pendergast în încăperea de dincolo de ea. 

Interiorul era întunecat, singurele surse de lumină fiind reflexia 
strălucirii becului fără abajur de afară şi micul foc mocnit de sub 
aerisirea dintr-un colţ. In faţa lor se afla un bărbat aşezat pe un scaun 
masiv, asemănător unui tron, care fusese plasat exact în mijlocul 
camerei. Era înalt, cu membre groase, lungi, cu părul des şi cărunt. 
Purta un costum vechi, cu pantaloni evazaţi, de catifea cord maronie, 
şi o pălărie Borsalino uzată. De gât îi atârna un colier Navajo greu, de 
argint, cu flori aplatizate, din turcoaze. 

Mephisto îi fixa cu ochi neobişnuit de pătrunzători. 

— Primarul Albiciosu. Lipsit de originalitate. Puțin probabil să-ţi 
aducă respect. Dar merge în cazul unui albinos ca tine. 

Vocea şuierată era acum mai blândă, mai ceremonioasă. 

D'Agosta îi simţi privirea întorcându-se către el. „Tipul ăsta poate fi 
orice altceva, îşi spuse, dar nu e nebun. Cel puţin, nu în totalitate.” Se 
simţi stânjenit; ochii lui Mephisto scânteiau de suspiciune. 

— Şi ăsta? întrebă el. 

— Trabuc. Contrabandistul meu. 

Mephiso se holbă îndelung la D'Agosta. Apoi se întoarse spre Pen- 
dergast. 

— Nu am auzit niciodată de comunitatea Grant's Tomb, spuse, cu 
vocea plină de îndoială. 

— E o reţea vastă de tunele de serviciu de sub Universitatea 
Columbia şi de sub clădirile anexe, spuse Pendergast. Suntem puţini şi 
ne vedem de treburile noastre. Studenţii sunt destul de generoşi. 

Mephisto dădu din cap, ascultând. Privirea suspicioasă dispăru 
încetul cu încetul, fiind înlocuită de ceva despre care D'Agosta nu 
putea spune, cu certitudine, dacă era o căutătură răutăcioasă sau un 
zâmbet. 


— Bineînţeles. În zilele astea negre, e întotdeauna plăcut să 
întâlneşti un aliat. Să pecetluim întâlnirea noastră cu nişte răcoritoare. 
Putem sta de vorbă după aia. Bătu din palme. Scaune pentru oaspeţii! 
Şi aprindeţi ca lumea focul ăla! Mitraliorule, adu-ne nişte carne. 

Un bărbat slab şi scund pe care D'Agosta nu-l remarcase până 
atunci se ivi din umbră şi părăsi vagonul. Un altul, care stătuse cu 
picioarele încrucişate pe podea, se chinui să se ridice, mişcându-se cu 
o încetineală ostilă, puse lemne pe foc şi îl aţâţă. „Aici e deja al naibii 
de cald”, îşi spuse D'Agosta când simţi transpiraţia prelingându-se pe 
sub tricoul unsuros. 

Un bărbat uriaş, extrem de musculos, intră aducând două lăzi pe 
care le aşeză în faţa scaunului lui Mephisto. 

— Domnilor, vă rog, spuse acesta cu gravitate prefăcută, arătând 
spre lăzi. 

D'Agosta se aşeză cu băgare de seamă în timp ce bărbatul numit 
Mitralioru se întorcea, aducând ceva umed, care picura, înfăşurat într- 
o bucată de ziar vechi. Il aruncă lângă foc, iar D'Agosta îşi simţi 
stomacul întorcându-se, instinctiv, pe dos: înăuntru era un şobolan 
imens, cu capul pe jumătate strivit şi cu labele încă zvâcnind ritmic, 
parcă supunându-se unui puls interior. i 

— Excelent! exclamă Mephisto. Proaspăt prins, după cum vedeţi. II 
străpunse pe Pendergast cu privirea. Mâncati iepure de şină, nu-i aşa? 

— Bineînțeles, răspunse agentul FBI. 

D'Agosta observă că tipul musculos stătea acum exact în spatele 
lor. Începu să înțeleagă că aveau să fie supuşi unui test pe care era de 
preferat să-l treacă. 

Mephisto se întinse şi luă leşul într-o mână şi o frigare lungă de 
metal în cealaltă. Apucă şobolanul de sub pulpele din faţă şi îl înfipse 
cu dexteritate în ţepuşă, de la coadă la cap, apoi îl puse la fript 
deasupra focului. Fascinat şi îngrozit, D'Agosta privi părul care începu 
imediat să sfârâie şi se aprinse, în timp şobolanul zvâcnea, convulsiv, 
pentru o ultimă oară. Un moment mai târziu întregul animal era în 
flăcări şi o dâră de fum usturător se înălța către acoperişul vagonului. 
Flăcările se domoliră din nou, iar coada se scoroji, transformându-se 
într-un tirbuşon înnegrit. 

Privirea lui Mephisto zăbovi o clipă asupra şobolanului. 

Apoi îl smulse din foc, scoase un cuțit din haină şi răzui resturile de 
păr de pe piele. li străpunse burta ca să elibereze gazele şi îl readuse 
deasupra flăcărilor, de data asta ţinându-l mai sus. 

— E nevoie de îndemânare, spuse el, ca să găteşti /e grand souris 
en hrochette. 

D'Agosta rămase în aşteptare, fiind cât se putea de conştient că 
toţi ochii erau aţintiţi asupra lui şi a lui Pendergast. Nu voia să-şi 
imagineze ce s-ar fi întâmplat dacă s-ar fi trădat, dând cel mai mic 


semn de dezgust. 

Minutele se scurgeau în linişte, în timp ce şobolanul sfârâia. 
Mephisto roti frigarea, apoi se uită la Pendergast. 

— Cum îl vrei pe-al tău? întrebă el. Eu îl prefer în sânge. 

— Se potriveşte cu gusturile mele, zise Pendergast, cu acelaşi calm 
cu care ar fi reacţionat dacă i s-ar fi oferit frigănele la Tavern on the 
Green. 

„Nu e nimic altceva decât un animal, îşi spuse D'Agosta, cu 
disperare. O friptură de şobolan n-o să mă omoare. Ceea ce n-aş 
putea spune despre tipii ăştia.” 

Mephisto suspină cu o nerăbdare prost mascată. 

— Vouă vi se pare că e gata? 

— Să trecem la masă, spuse Pendergast, frecându-şi mâinile. 

D'Agosta păstră tăcerea. 

— Asta cere alcool! strigă Mephisto. 

O sticlă pe jumătate goală de Night Train îşi făcu aproape imediat 
apariţia. Mephisto o privi cu dezgust. 

— Avem oaspeţi! spuse, aruncând într-o parte. Aduceţi ceva mai 
potrivit! 

In scurt timp, li se aduseră o sticlă de Cold Duck, extrem de veche, 
şi îşi făcură apariţia trei pahare de plastic. Mephisto scoase şobolanul 
din frigare şi îl aşeză pe ziar. 

— Fă tu onorurile, spuse, întinzându-i-l lui Pendergast. 

D'Agosta se luptă cu un sentiment neaşteptat de panică. Ce s-ar fi 
cuvenit să facă agentul FBI? Il privi cu un amestec de oroare şi de 
uşurare în timp ce sălta fără ezitare şobolanul şi îşi lipea buzele de 
tăietura făcută de-a curmezişul coastelor. Se auzi un şuier ascuţit 
când îi supse măruntaiele. D'Agosta îşi simţi stomacul ridicându-se în 
gât. 

Lingându-se pe buze, Pendergast aşeză ziarul, cu povara sa, în faţa 
gazdei. 

— Excelent, spuse el simplu. 

Mephisto dădu din cap. 

— Interesantă tehnică. 

— Nu tocmai. Pendergast ridică din umeri. Au împrăştiat o 
grămadă de otravă de şobolani în jurul tunelelor de întreţinere de la 
Columbia. Gustând ficatul, îţi dai întotdeauna seama dacă e sigur sau 
nu să mănânci restul. 

Pe chipul lui Mephisto se lăţi un zâmbet sincer. 

— O să ţin minte asta, zise el. 

Luă cuțitul, tăie câteva fâşii de carne dintr-o pulpă şi i le oferi lui 
D'Agosta. 

Sosise clipa. Cu coada ochiului, îl văzu pe individul mătăhălos din 
spatele lor încordându-se. Strânse din pleoape şi atacă bucăţile de 


carne cu entuziasm prefăcut, îndesându-şi totul în gură dintr-odată, 
mestecând cu furie şi înghițind aproape înainte de a apuca să simtă 
gustul. Rânji pe toată durata acestui chin, luptându-se cu senzaţia, 
oribilă de greață care îi cutreiera stomacul. 

— Bravo, făcu Mephisto, urmărindu-l cu privirea. Un adevărat 
gurmand! ă 

Tensiunea din încăpere scăzu în mod vizibil. În timp ce D'Agosta 
stătea pe lada lui, cu o mână protectoare pe stomac, tăcerea fu 
înlocuită de râsete firave şi conversații şoptite. 

— lertaţi-mi suspiciunile, spuse Mephisto. A fost o vreme când aici, 
în subteran, eram mult mai deschişi şi mai încrezători. Dacă sunteţi 
într-adevăr cine aţi spus că sunteţi, atunci o ştiţi foarte bine. Insă 
acum trecem prin vremuri grele. 

Mephisto turnă câte un pahar de vin pentru fiecare, apoi îl ridică 
pe al său într-un toast. Mai tăie câteva felii de carne şi le dădu lui 
Pendergast, după care devoră singur restul şobolanului. A 

— Daţi-mi voie să vă fac cunoştinţă cu locotenenţii mei, zise. Işi 
flutură mâna către bărbatul masiv din spatele lor. El e Micul Harry. S-a 
învăţat cu heroina din tinereţe. Se ţinea de găinării ca să-şi poată lua 
drogul. Un lucru a dus la altul şi a ajuns în puşcărie, la Attica. L-au 
învăţat o grămadă de lucruri acolo. Când a ieşit, n-a reuşit să-şi 
găsească de lucru. Din fericire, a hoinărit prin subteran şi a intrat în 
comunitatea noastră înainte să-şi recapete obiceiurile proaste. 

Pe urmă li-l arătă pe tipul care se mişca încet, acum aşezat lângă 
foc. 

— El e Boy Alice. A predat engleza la o şcoală pregătitoare din 
Connecticut. Dar treaba s-a-mpuţit. Şi-a pierdut slujba, a divorţat, a 
rămas fără bani, a început să bea. Gravita în jurul adăposturilor şi al 
cantinelor pentru săraci. Acolo a auzit de noi. Cât despre Mitralioru, s- 
a întors din 'Nam numai ca să descopere că ţara pentru care luptase 
nu mai voia să aibă de-a face cu el. Se şterse la gură cu ziarul. Asta-i 
mai mult decât trebuie să ştiţi, adăugă. Ne-am lăsat, cu toţii, trecutul 
în urmă, aşa cum aţi făcut, probabil, şi voi. Va să zică, aţi venit 
încoace din cauza omorurilor? 

Pendergast încuviinţă dând din cap. 

— Trei dintre oamenii noştri au dispărut de săptămâna trecută, iar 
ceilalţi au început să-şi facă griji. Am auzit că vrei să pui pe picioare o 
alianţă împotriva zbârciţilor. Ucigaşii care te lasă fără cap. 

— Zvonurile circulă. Acum două zile am primit veşti de la Filozof. Ai 
auzit de el? 

Pendergast nu ezită decât o secundă. 

— Nu, răspunse el. 

Ochii lui Mephisto se îngustară. 

— Straniu, făcu el. E omologul meu, şeful comunităţii de sub Grand 


Central. 

— Poate că într-o bună zi o să ne-ntâlnim, spuse Pendergast. 
Deocamdată, trebuie să mă întorc cu veşti, să-mi liniştesc oamenii. 
Ce-mi poţi spune despre omoruri şi despre ucigaşi? 

— Au început aproape acum un an, răspunse Mephisto cu un 
şuierat insinuant. Primul a fost Joe Atcitty. l-am găsit trupul fără cap 
aruncat în afara Buncărului. Pe urmă a dispărut Annie Intunecata. Apoi 
Maestrul Sergent. Şi tot aşa. Pe unii i-am găsit. Pe cei mai mulţi nu. 
Mai târziu, Flecarii ne-au anunţat c-au băgat de seamă că adâncurile 
nu mai sunt pustii. 

Pendergast se încruntă. 

— Flecarii? 

Mephisto îi aruncă o altă privire suspicioasă. 

— N-ai auzit niciodată de Flecari? Râse pe înfundate. Ar trebui să-ţi 
mai dezmorţeşti picioarele, să ieşi afară, să vezi cartierul, primarule 
Albiciosu. Flecarii trăiesc sub noi. Nu ies niciodată, nu folosesc lumini. 
Ca salamandrele. Versteht? Au spus că, sub ei, se simte mişcare. 
Vocea i se reduse la o şoaptă. Că Mansarda Diavolului a fost 
colonizată. 

D'Agosta se uită întrebător la Pendergast. Dar agentul FBI abia 
dacă dădu din cap. 

— Nivelul de jos al oraşului, spuse, parcă doar pentru el. 

— Cel mai de jos, sublinie Mephisto. 

— Ai fost acolo? întrebă Pendergast, cu voită nepăsare. 

Mephisto îl fulgeră cu o privire care sugera că nici măcar el nu era 
atât de nebun. 

— Dar crezi că oamenii ăia sunt în spatele crimelor? 

— Nu cred. O ştiu. Sunt sub noi, chiar acum. Mephisto îi adresă un 
zâmbet sinistru. Dar nu sunt sigur că aş folosi cuvântul oameni. 

— Ce vrei să spui? făcu Pendergast, cu o voce care nu mai era 
nepăsătoare. 

— Zvonuri, zise Mephisto, cu glas abia auzit. Se spune că sunt 
numiţi zbârciţii pentru un motiv anume. 

— Şi ăsta e...? 

Mephisto nu răspunse. 

Pe lada lui, Pendergast îşi căută o poziţie mai comodă. 

— Şi ce e de făcut? 

— Ce putem face noi? Zâmbetul dispăru de pe chipul lui Mephisto. 
Putem să trezim oraşul, asta putem face! Le putem arăta că nu mor 
numai oamenii-cârtiţă, oamenii invizibili! 

— La ce ajută asta? întrebă Pendergast. Ce poate face oraşul în 
privinţa zbârciţilor? 

Mephisto căzu o clipă pe gânduri. 

— E ca oricare altă infestare. li aducem în zona locuită de ei. 


— Mai uşor de zis decât de făcut. 

Privirea insistentă şi scânteietoare a lui Mephisto se opri asupra 
agentului FBI. 

— Ai o idee mai bună, Albiciosule? şuieră. 

Pendergast păstră tăcerea. 

— Incă nu, răspunse, în cele din urmă. 

Robert Willson, bibliotecar la Societatea Istorică New York, îl privea 
cu iritare pe celalalt ocupant al camerei hărților. Ciudat individ: 
costum negru, sobru, ochi spălăciţi, de pisică, părul de un blond 
aproape alb pieptănat cu austeritate, peste cap, deasupra frunţii 
înalte. Şi enervant pe deasupra. Al naibii de enervant. Stătuse acolo 
toată după-amiaza, făcând tot felul de cereri şi aruncând hărţile într-o 
parte. De fiecare dată când Willson se întorcea la computerul lui ca 
să-şi reia lucrul la proiectul de care se ocupa pentru propria plăcere - 
monografia exhaustivă a fetişurilor Zuni - individul era în picioare, 
punând alte şi alte întrebări. 

Se ridică şi de data asta de pe scaun, ca la un semn, şi se apropie 
fără zgomot. 

— Imi permiteţi? spuse, cu vocea lui tărăgănată şi politicoasă, dar 
insistentă. 

Willson îşi luă ochii de pe ecran. 

— Da? se răsti el. 

— Imi displace că sunt silit să vă deranjez din nou, dar, din câte am 
înţeles eu, planurile făcute de Vaux şi Olmstead pentru Central Park 
implicau existenţa unor canale, necesare pentru asanarea bălților din 
zonă. Mă întreb dacă aş putea arunca o privire asupra acelor planuri? 

Willson strânse din buze. 

— Planurile despre care vorbiţi au fost respinse de Comisia 
Parcurilor, răspunse el. S-au pierdut. O tragedie. 

Se întoarse către ecran, sperând că celălalt avea să înţeleagă unde 
bătea. Adevărata tragedie s-ar fi petrecut dacă nu s-ar fi putut 
întoarce la monografia lui. 

— Înţeleg, spuse vizitatorul, ignorându-i aluzia. Atunci, spuneţi-mi, 
cum au fost secate mlaştinile? 

Exasperat, Willson se lăsă pe spătarul scaunului. 

— Credeam c-o ştie toată lumea. S-a folosit vechiul apeduct de pe 
Eighty-sixth Street. 

— Şi planurile acestei operaţiuni există? 

— Da, spuse Willson. 

— Pot să le văd? 

Willson se ridică suspinând şi se îndreptă spre uşa grea a 
depozitului. Bineînţeles că înăuntru domnea aceeaşi dezordine ca de 
obicei, încăperea reuşea să fie, în acelaşi timp, imensă şi 
claustrofobică, cu rafturi de metal care se înălţau, în semiîntuneric, 
până la înălţimea unei clădiri cu două nivele, părând gata să se 
prăbuşească sub greutatea hărților rulate şi a planurilor putrede. In 
vreme ce îşi plimba ochii de-a lungul numerelor de pe listele secrete, 


Willson aproape că simţea praful depunându-i-se pe ţeasta cheală. 
Nasul începu să-l mănânce. Descoperi locul vechilor hărţi, le scoase şi 
le cără în sala strâmtă de lectură. „De ce vor oamenii întotdeauna 
cele mai grele hărţi?” se întrebă, ieşind din depozit. 

— lată-le, spuse, aşezându-le pe tejgheaua de mahon. 

II urmări cu privirea pe bărbatul care le duse la masa lui şi se 
apucă să le studieze, luând notițe şi făcând schiţe într-un carneţel 
legat în piele. „Are bani, cugetă Willson, cu acreală. Nici un profesor 
nu-şi poate permite un costum ca ăla.” : 

In camera hărților se lăsă o linişte dumnezeiască. In sfârşit, putea 
să lucreze. Scoase din birou nişte fotografii îngălbenite, de 
documentare, şi începu să facă schimbări în capitolul dedicat 
imagisticii tribale. 

Peste câteva minute, simţi că vizitatorul stătea din nou în spatele 
lui. Îşi ridică ochii în tăcere. 

Bărbatul dădu din cap, uitându-se la una dintre fotografii. 
Reprezenta o piatră banală pe care era gravată reprezentarea 
abstractă a unui animal, cu un vârf de cremene fixat de spate cu 
ajutorul unui mic tendon. 

— Cred că o să descoperiţi că acest fetiş, pe care văd că l-aţi 
etichetat drept o pumă, e, de fapt, un urs grizzly, spuse bărbatul. 

Willson îi privi chipul palid şi zâmbetul abia schiţat, întrebându-se 
dacă era vorba de vreun soi de glumă. 

— Cushing, cel care a colecţionat fetişul în 1883, l-a identificat, cât 
se poate de limpede, ca fiind al unui trib pumă, ripostă el. Puteţi să 
verificaţi referinţa cu ochii dumneavoastră. 

De la o vreme încoace, toţi se transformaseră în experţi. 

— Fetişul grizzly, continuă bărbatul cu hotărâre, întotdeauna are 
un vârf de suliță agăţat de spate, aşa cum se vede aici. Fetişul pumă 
are vârf de săgeată. 

Willson îşi îndreptă spatele. 

— Şi care e diferenţa, dacă pot să-ntreb? 

— Puma poate fi omorâtă cu un arc şi cu o săgeată. Ca să omori un 
grizzly, ai neapărată nevoie de o suliță. 

Willson păstră tăcerea. 

— Cushing a greşit de data asta, adăugă celălalt, cu blândeţe. 

Willson îşi strânse grămadă foile manuscrisului şi le puse deoparte. 

— Sincer vorbind, prefer să mă încred mai degrabă în Cushing 
decât în cineva care... Lăsă fraza neterminată. Biblioteca se închide 
peste o oră, adăugă. 

— İn cazul acesta, zise bărbatul, mă întreb dacă aş putea vedea 
planşele studiului efectuat, în 1956, asupra conductelor de gaze 
naturale din Upper West Side. 

Willson strânse din buze. 


— Care dintre ele? 

— Toate, dacă sunteţi amabil. 

Asta era prea de tot. 

— mi pare rău, spuse Willson, cu răceală. E împotriva 
regulamentului. Cititorilor nu li se permite să consulte mai mult de 
zece hărţi din aceeaşi serie în timpul unei singure şedinţe. 

li aruncă vizitatorului o privire aspră, triumfătoare. 

Dar acesta părea să nu-l fi auzit, fiind pierdut în gânduri. Pe 
neaşteptate, îşi îndreptă din nou ochii spre el. 

— Robert Willson, spuse, arătând către ecuson. Acum îmi aduc 
aminte de ce mi se părea cunoscut numele dumneavoastră 

— Da? făcu Willson, nesigur. 

— Fireşte. Nu sunteţi dumneavoastră autorul excelentei lucrări 
despre pietrele miraj prezentată anul trecut la Conferinţa dedicată 
Studiului Indienilor Navajo de la Window Rock? 

— Da, eu sunt, spuse Willson. 

— Mi-am închipuit. N-am reuşit să ajung acolo, dar am citit 
recenzii. Am făcut, pe cont propriu, un studiu referitor la imagistica 
religioasă din sud-vest. Vizitatorul se întrerupse o clipă. Bineînţeles, 
nu atât de serios cum e al dumneavoastră. 

Willson îşi drese vocea. 

— Bănuiesc că nu poţi să petreci treizeci de ani ocupându-te de 
astfel studii fără să devii cunoscut, spuse el, cu toată modestia 
posibilă. 

Vizitatorul zâmbi. 

— E o onoare să vă întâlnesc. Mă numesc Pendergast. 

Willson întinse mâna şi întâlni pe cea neplăcut de flască a noii sale 
cunoştinţe. Se simţi mândru de fermitatea mâini sale. 

— Sunt încântat să văd că vă continuaţi studiile, spuse bărbatul 
numit Pendergast. In privinţa culturii sud-vestice, ignoranţa e 
profundă. 

— Într-adevăr, încuviinţă Willson din toată inima. 

Fu invadat de un deosebit sentiment de mândrie. Până atunci, 
nimeni nu-şi mai manifestase interesul faţă de lucrările lui şi, cu atât 
mai puţin, nu mai întâlnise pe nimeni care să poată vorbi despre asta 
într-un mod inteligibil. Desigur, acest Pendergast era în posesia unor 
informaţii eronate despre fetişurile indiene, dar... 

— Mi-ar face plăcere să mai discutăm despre asta, spuse 
Pendergast, dar mă tem că v-am răpit deja destul din timp. 

— Nicidecum, ripostă Willson. Ce spuneaţi că vreţi să vedeţi? 
Studiul din 1956? 

Pendergast dădu din cap, încuviinţând. 

— Ar mai fi ceva, dacă se poate. Înţeleg că, în 1920, s-a făcut o 
trecere în revistă a tunelelor existente, în vederea punerii în practică 


a sistemului de transport propus de Interborough Rapid Transit. Este 
adevărat? 

Willson se pleoşti. 

— Dar sunt şaizeci de hărţi în seria aia... Vocea i se stinse. 

— Înţeleg, zise Pendergast. În cazul ăsta, e vorba de o încălcare a 
regulamentului. 

Părea descurajat. 

Willson zâmbi, pe neaşteptate. 

— Eu n-o să spun nimic, dacă nici dumneavoastră nu spuneţi, făcu 
el, mulţumit de propria cutezanţă. Şi nu vă faceţi griji în legătură cu 
ora închiderii. O să rămân aici până târziu, ca să lucrez la monografia 
mea. Regulile au fost făcute ca să fie încălcate, nu? 

Zece minute mai târziu, ieşi din semiîntunericul depozitului, 
împingând de-a  curmezişul  duşumelei uzate un cărucior 
supraîncărcat. 

Smithback pătrunse în coridorul cavernos de la intrarea 
restaurantului Four Seasons, nerăbdător să lase în urmă căldura, 
duhoarea şi zgomotul de pe Park Avenue. Se apropie cu pas măsurat 
de barul pătrăţos. Stătuse acolo de multe ori, lăsându-şi privirile să 
alunece pe lângă tabloul lui Picasso, în timp ce se îndreptau, cu 
invidie, spre partea opusă încăperii, către paradisul intangibil de 
dincolo de ea. Totuşi, de data asta nu tândăli la bar, ci îşi continuă 
drumul către şeful de sală. Un nume rostit în grabă se dovedi a fi 
suficient şi apoi el, Smithback, ajunse să străbată coridorul viselor 
sale, apropiindu-se de restaurantul exclusivist din capătul opus. 

Deşi toate mesele din Sala de Biliard era ocupate, încăperea părea 
liniştită şi, într-un fel, calmă, amuţind în faţa propriei imensităţi. Se 
strecură pe lângă o serie de industriaşi cu greutate, de moguli ai 
presei şi de magnați puşi pe jaf, cu ochii la una dintre mesele de lângă 
fântână. Acolo se afla doamna Wisher, deja instalată pe un scaun. 

— Domnule Smithback, spuse ea. lţi mulţumesc c-ai venit. la loc, 
te rog. 

Aruncând o privire în jur, Smithback se aşeză în partea opusă a 
mesei, pe scaunul arătat de ea. Prânzul promitea să fie interesant şi 
spera că avea timp să-l savureze pe deplin. Abia dacă începuse să îşi 
scrie marele articol, iar ediţia se închidea la ora şase seara. 

— Vrei un pahar de Amarone? întrebă doamna Wisher, arătându-i 
sticla de lângă masă. 

Bluza de culoarea şofranului şi fusta plisată îi dădeau un aer 
proaspăt. 

— Vă rog, răspunse Smithback, întâlnindu-i privirea. 

Se simţea mult mai în largul lui decât la ultima lor întâlnire: atunci 
stătuse, afectat, în semiobscuritatea apartamentul doamnei Wisher, 
cu un exemplar din Post zăcând alături de ea, precum o acuzaţie fără 
cuvinte. Necrologul „Ingerul din Central Park South” apărut sub 
semnătura lui, recompensa oferită de Post şi articolul favorabil despre 
Grand Army Plaza pe care îl scrisese îi ofereau certitudinea că urma 
să aibă parte de o primire mai călduroasă. 

Doamna Wisher îi făcu un semn din cap chelnerului care se ocupa 
de vinuri, aşteptă ca acesta să se retragă după ce umpluse paharul 
ziaristului, apoi aplecă aproape imperceptibil peste masă. 

— Domnule Smithback, nu mă îndoiesc că te-ntrebi de ce te-am 
rugat să luăm prânzul împreună. 

— E o întrebare care mi-a trecut prin minte. 

Smithback gustă vinul şi îl găsi excelent. N 

— Atunci n-o să pierd timpul punându-ți inteligența la încercare. În 


oraşul ăsta se vor petrece o serie de evenimente. Şi aş vrea să le 
consemnezi în amănunt. 

Smithback lăsă jos paharul cu vin. 

— Eu? 

Colţurile gurii doamnei Wisher se ridicară uşor, schiţând ceea ce ar 
fi putut fi un zâmbet. 

— Ah. Mi-am închipuit c-o să fii surprins. Dar, vezi dumneata, 
domnule Smithback, de la ultima noastră întâlnire încoace, am făcut 
nişte cercetări în ceea ce te priveşte. Şi ţi-am citit cartea despre 
crimele din muzeu. 

— Aţi cumpărat un exemplar? întrebă Smithback, plin de speranţă. 

— Filiala de pe Amsterdam Avenue a bibliotecii publice avea unul. 
A fost o lectură foarte interesantă. N-am avut idee c-ai fost implicat 
atât de direct evenimentul acela, din aproape toate punctele de 
vedere. 

Ochii lui Smithback se aţintiră imediat asupra ei, dar nu reuşi să 
desluşească nici o urmă de sarcasm în expresia feţei. 

— Ţi-am citit şi articolul despre mitingul nostru, continuă doamna 
Wisher. Are o notă de realism, care lipsea din alte reportaje cu acelaşi 
subiect. Îşi flutură mâna. În plus, chiar vreau să-ţi mulţumesc pentru 
cele petrecute. 

— Da? întrebă Smithback, cu o vagă nervozitate. 

Doamna Wisher încuviinţă. 

— Dumneata ai fost cel care m-a convins că singurul mod de a 
atrage atenţia oraşului e să-i înfigi un pinten în coastă. lţi aminteşti ce 
mi-ai spus? Oamenii din oraşul ăsta nu dau atenţie unui lucru decât 
atunci când îi plesneşti cu el peste ochi. Dacă n-ai fi fost dumneata, aş 
mai sta şi acum în salon, scriindu-i scrisori primarului, în loc să-mi pun 
supărarea la treabă. 

Smithback încuviinţă. Văduva nu-prea-veselă avea dreptate. 

— După miting, mişcarea noastră a luat o amploare spectaculoasă, 
spuse doamna Wisher. Am atins o coardă sensibilă. Oamenii se aliază 
- oameni cu putere şi influenţă. Dar mesajul nostru vine, în aceeaşi 
măsură, şi din partea omului de rând, a omului de pe stradă. Şi 
aceştia sunt cei cărora li se adresează ziarul la care lucrezi. 

Cu toate că nu-i plăcea să i se amintească pentru cine scria, 
Smithback nu-şi schimbă expresia. In plus, văzuse cu ochii lui: la 
sfârşitul mitingului, oamenii de rând roiau în jur, bând, făcând 
comentarii acide, sperând că aveau să treacă la acţiune. 

— Aşa că, iată ce-ţi propun. Doamna Wisher îşi puse unghiile mici, 
manichiurate cu migală, pe faţa de masă din pânză de in. O să-ţi ofer 
exclusivitatea în privinţa fiecăreia dintre acţiunile organizate în cadrul 
campaniei Ne Luăm Oraşul Înapoi. În mod deliberat, multe nu vor fi 
anunţate; atât presa, cât şi poliţia vor afla despre ele prea târziu 


pentru ca asta să mai aibă vreo importanţă. Pe de altă parte, 
dumneata o să fii introdus în cercul meu. O să ştii la ce să te aştepţi şi 
când anume s-o faci. Dacă vrei, mă poţi însoţi începând din acest 
moment. Pe urmă poţi să-ţi plesneşti cititorii peste ochi. 

Smithback se străduia din răsputeri să nu-şi trădeze încântarea. „E 
prea frumos ca să fie adevărat”, îşi spuse. 

— Imi imaginez c-ai vrea să publici încă o carte, continuă doamna 
Wisher. Odată ce campania Ne Luăm Inapoi Oraşul o să se-ncheie cu 
succes, un asemenea proiect va primi binecuvântarea mea. O să-mi 
fac timp pentru interviuri. lar Hiram Bennett, editorul-şef de la Cygnus 
House, se numără printre cei mai buni prieteni ai mei. Cred c-o să fie 
foarte interesat de un asemenea manuscris. 

„ISuse, cugetă Smithback. Hiram Bennett, Domnul Editură în 
persoană.” Işi putea imagina concurenţa dintre Cygnus House şi 
Stockbridge, editura care îi publicase cartea despre muzeu. Avea să-şi 
pună agentul să organizeze o licitaţie, să stabilească un punct de 
pornire de două sute de mii, ba nu, mai bine două sute cincizeci de 
mii, plus zece la sută din beneficii şi... 

— lţi cer un singur lucru în schimb, specifică doamna Wisher cu 
răceală, întrerupându-i gândurile. Ca, de acum înainte, să te ocupi 
numai de campania Ne Luăm Inapoi Oraşul. Vreau ca toate articolele 
dumitale din ziar să se concentreze exclusiv asupra cauzei noastre. 

— Cum? spuse Smithback, cu voce tăioasă. Doamnă Wisher, sunt 
un reporter care se ocupă de crime. Sunt angajat ca să predau astfel 
de articole cu regularitate. 

Viziunile sale despre succesul editorial păliră cât ai clipi, fiind 
înlocuite de mutra furioasă a lui Arnold Murray, redactorul-şef, 
cerându-i materialele. 

Doamna Wisher dădu din cap. 

— Inţeleg. Şi cred că, în câteva zile, o să reuşesc să-ţi ofer toate 
„articolele” pe care ţi le-ai putea dori. O să-ţi dau amănunte imediat 
ce o să ne finalizăm planurile. Ai încredere în mine, cred c-o să 
descoperi că e vorba de o relaţie avantajoasă pentru noi amândoi. 

Smithback cântări totul cu repeziciune. În câteva ore, trebuia să 
predea povestea celor aflate trăgând cu urechea la conferinţa din 
muzeu. O amânase deja, sperând în zadar să facă rost de informaţii 
suplimentare. Acela trebuia să fie articolul care să-i aducă o mărire de 
salariu, articolul care să-l lase pe dobitocul de Bryce Harriman cu gura 
căscată. 

Dar era cu putinţă? Povestea cu recompensa se cam răsuflase. 
Reportajul despre Mephisto nu trezise interesul scontat. Cu toate că 
moartea medicului legist survenise într-un moment care dădea de 
bănuit, nu exista nici o dovadă limpede că ar fi avut vreo legătură cu 
cazul de care se ocupase. În plus, trebuia să ia în considerare şi 


consecinţele neplăcute ale pătrunderii sale neautorizate în muzeu. 

Pe de altă parte, afacerea Wisher ar fi putut fi povestea explozivă 
pe care o căuta. Instinctele lui de reporter adulmecau succesul. Putea 
să pretindă că era bolnav, amânându-l pe Murray o zi sau două. Ca 
urmare a rezultatelor finale, totul avea să-i fie iertat. 

Işi ridică ochii. 

— Doamnă Wisher, batem palma. 

— Spune-mi Anette, zise ea, lăsându-şi privirea să alunece o clipă 
pe chipul ziaristului înainte de a se opri pe meniul de lângă cotul ei. 
Şi-acum să facem comanda, nu? Ţi-aş recomanda scoicile în aluat, cu 
lămâie şi caviar. Bucătarul-şef le pregăteşte excelent. 

Hayward trecu dincolo de colţ, intrând pe 72nd Street, apoi se opri, 
încruntându-se, neîncrezătoare, la clădirea de culoarea nisipului care i 
se ivise în faţa ochilor. Verifică adresa scrisă de mână pe bileţelul din 
buzunar şi îşi ridică din nou ochii. Nu era nici o greşeală. Dar 
construcţia aducea mai degrabă a conac desprins din desenele 
animate ale lui Charles Addams - mărit, probabil, de vreo douăzeci de 
ori - decât a bloc de apartamente din Manhattan. Straturile de piatră 
aşezate cu generozitate unele peste altele se înălţau în văzduh până 
la o înălţime de opt etaje. In partea superioară, un fronton de 
dimensiunea a două nivele atârna ca o pleoapă deasupra fațadei. 
Acoperişul de ardezie cu ornamente de aramă de deasupra era 
împodobit cu hornuri, turle ascuţite, foişoare şi motive florale - nu-i 
mai lipsea decât un turn de veghe. „Sau poate că nişte creneluri ar fi 
mai potrivite”, se gândi Hayward. Clădirea se numea Dakota. Un 
nume bizar pentru o construcţie bizară. Auzise de locul acela, dar nu-l 
văzuse niciodată. Pe de altă parte, nici nu putea găsi prea multe 
pretexte ca să ajungă în Upper West Side. Se îndreptă către pasajul 
boltit care pătrundea în peretele de sud al clădirii. Portarul din ghereta 
alăturată îi notă numele, apoi dădu un telefon. 

— Holul dinspre sud-est, spuse, punând receptorul în furcă şi 
arătându-i drumul. 

Trecu pe lângă el şi intră în tunelul întunecos. 

In capătul opus, pasajul se deschidea într-o curte mare, interioară. 
Hayward se opri o clipă, holbându-se la fântânile de bronz şi 
gândindu-se că liniştea aceea plină de eleganţă, aproape tainică, 
părea la nelalocul ei în vestul Manhattan-ului, apoi o luă la dreapta, 
îndreptându-se spre cel mai apropiat colţ al curţii. Străbătu un hol 
îngust şi se urcă în lift, apăsând pe buton cu un deget subţire. 

Ascensorul prinse să urce încet, oprindu-se, în cele din urmă, într- 
un mic spaţiu dreptunghiular. leşi şi dădu cu ochii de o singură uşă, cu 
tocul de lemn lustruit, de culoare întunecată, plasată pe peretele 
opus. Liftul se închise cu un şuierat şi începu să coboare, lăsând-o în 
beznă. Pentru o clipă, se întrebă dacă nu cumva greşise etajul. Auzi 
un foşnet uşor şi mâna dreaptă i se apropie, instinctiv, de revolver. 

— Sergent Hayward. Excelent. Intră, te rog. 

Ar fi recunoscut accentul şi vocea numai lapte şi miere chiar şi pe 
întuneric. Dar uşa se deschisese şi Pendergast stătea în prag, cu 
silueta zveltă, inconfundabilă, conturată de lumina slabă care venea 
din camera din spatele lui. 

Intră şi agentul FBI închise uşa în urma ei. Cu toate că încăperea 
nu era prea mare, tavanul înalt îi dădea un aer categoric de 


grandoare. Hayward se uită curioasă în jur. Trei dintre pereţi erau de 
un roz intens, cu borduri negre atât la bază cât şi în partea de sus. 
Lumina pătrundea prin ceea ce păreau a fi bucăţi de agat de grosimea 
unei foiţe, plasate în monturi de bronz de forma unei scoici, aflate cu 
mult deasupra nivelului ochilor. Cel de-a patrulea perete era acoperit 
cu marmură neagră. Pe întreaga suprafaţă a acesteia, se scurgea, 
precum un torent, o perdea subţire de apă izvorâtă din tavan pentru a 
se pierde, cu un susur discret, prin grătarul care se întindea de-a 
lungul întregii laturi a podelei. Prin cameră erau răspândite câteva 
canapele mici de piele, cu partea de jos ascunsă în puful gros al 
covorului. Singurele ornamente erau câteva tablouri şi mai multe 
plante contorsionate, plasate ici şi colo, pe mese lăcuite. Incăperea 
era extraordinar de curată, fără nici o pată şi fără nici un fir de praf. 
Deşi ştia că existau şi alte uşi, care conduceau în interiorul 
apartamentului, conturul acestora era prea bine mascat ca să le poate 
desluşi. 

— Aşează-te oriunde vrei, sergent Hayward, spuse Pendergast. Pot 
să-ţi ofer o băutură răcoritoare? 

— Nu, mulţumesc, răspunse ea, aşezându-se în locul cel mai 
apropiat de uşă şi lăsându-se să se afunde, cu voluptate, în pielea 
neagră şi moale. 

Se uită la tabloul de pe peretele cel mai apropiat, un peisaj 
impresionist cu stoguri de fân scăldate în lumina cu o tentă roza 
soarelui care i se părea, într-un fel, familiar. 

— Frumos apartament. Deşi clădirea e oarecum bizară. 

— Noi, locatarii, spunem că e excentrică, zise Pendergast. Dar 
presupun că, de-a lungul anilor, de părerea ta au mai fost mulţi alţii. 
Se numeşte Dakota pentru că, în 1884, când a fost construită, partea 
asta a oraşului părea tot atât de îndepărtată ca un teritoriu indian. 
Totuşi, are un soi de trăinicie şi de stabilitate care sunt pe gustul meu. 
Are o temelie solidă şi, la parter, grosimea pereţilor e de aproape 
şaptezeci şi cinci de centimetri. Dar n-ai venit aici ca să asculţi o 
prelegere despre arhitectură. De fapt, îţi sunt recunoscător că ai 
acceptat să vii. 

— Glumiţi? întrebă Hayward. Cum era să ratez ocazia de a face 
turul sălaşului lui Pendergast? Aţi devenit o adevărată legendă pentru 
poliţişti. De parcă n-aţi şti. 

— Ce încurajator, răspunse Pendergast, lăsându-se să alunece într- 
un fotoliu. Dar mă tem că turul se limitează la ceea ce vezi aici. 
Primesc rar oaspeţi. Totuşi, mi s-a părut că ăsta e cel mai potrivit loc 
pentru discuţia noastră. 

— De ce? întrebă Hayward, rotindu-şi ochii în jur. 

Privirea i se opri asupra celei mai apropiate dintre mesele lăcuite. 

— Ei! făcu ea, arătând cu degetul. Ala-i un bonsai. Un copac în 


miniatură. Sensei-ul meu, de la Karate dojo, are doi. 

— Ginkgo biloba, spuse Pendergast. Pletele fecioarei. E ultimul 
reprezentant al unei familii de arbori foarte răspândiţi în epoca 
preistorică. lar în dreapta ta e un grup de arţari trident pitici. Sunt 
deosebit de mândru de aspectul lor natural. Copacii din grupul ăsta îşi 
schimbă culorile în diferite momente ale toamnei. Am avut nevoie de 
nouă ani ca să-i aduc în stadiul pe care îl vezi. Acest sensei al tău ti-ar 
putea spune, fără îndoială, că secretul plantării unui grup constă în a 
adăuga, în acelaşi moment, un număr impar de bonsai, până când 
trebuie să faci eforturi ca să le poţi număra trunchiurile. Atunci ai 
terminat. i 

— Nouă ani? repetă Hayward. Imi închipui că aveți la dispoziție o 
grămadă de timp liber. 

— Nu tocmai. Bonsaii reprezintă una dintre pasiunile mele. E o artă 
fără de sfârşit. Şi găsesc că amestecul de frumuseţe naturală şi 
artificială pe care îl presupune e îmbătător. Se aşeză picior peste 
picior, costumul lui negru fiind aproape imposibil de desprins de 
fundalul pielii de aceeaşi culoare, şi îşi flutură mâna într-un gest de 
respingere. Dar nu mă mai încuraja la vorbă. Cred că, acum câteva 
clipe, m-ai întrebat de ce e ăsta cel mai potrivit loc pentru discuţia 
noastră. Pentru că vreau să aflu mai multe despre vagabonzii din 
subteran. 

Hayward păstră tăcerea. 

— Dumneata te-ai ocupat de ei, continuă Pendergast. l-ai studiat. 
Eşti expertă în ceea ce-i priveşte. 

— Nimeni altcineva nu mai e de aceeaşi părere. 

— Dacă s-ar gândi mai bine, ar fi. In orice caz, înţeleg de ce devii 
susceptibilă când e vorba despre disertaţia ta. Şi mi s-a părut mai 
reconfortant să abordăm subiectul în afara orelor de program, într-un 
loc aflat departe de departamentul central şi de secţia de poliţie. 

Tipul avea dreptate, cugetă Hayward. Incăperea aceea stranie, 
liniştitoare, cu cascada ei tăcută şi cu frumuseţea ei desăvârşită, 
părea să se afle tot atât de departe de departamentul poliţiei precum 
luna. Lăsându-se pe spate în moliciunea îmbătătoare a fotoliului, simţi 
cum i se topea prudenţa înnăscută. Se gândi să-şi scoată centura 
masivă care îi susţinea arma, dar decise că stătea prea confortabil ca 
să se deranjeze. 

— Am fost jos de două ori, spuse Pendergast. Prima dată numai cu 
scopul de a-mi verifica deghizarea şi de a face o simplă recunoaştere, 
iar a doua oară ca să dau de urma lui Mephisto, liderul vagabonzilor. 
Dar, când l-am găsit, am descoperit că, în ceea ce-l priveşte, 
subestimasem două aspecte. Profunzimea convingerilor lui. Şi 
numărul celor pe care îi conduce. 

— Nimeni nu ştie, cu exactitate, cât de multe persoane locuiesc în 


subteran. Singurul lucru de care poţi fi sigur e că numărul lor îţi 
depăşeşte aşteptările. Când despre Mephisto, probabil că e cel mai 
cunoscut dintre primarii lor. E liderul celei mai mari comunităţi. De 
fapt, am auzit că e vorba de mai multe: există o comunitate centrală, 
alcătuită din veteranii recalcitranţi din Vietnam şi din rămăşiţele 
grupurilor nonconformiste din anii şaizeci, cărora li s-au adăugat şi alţi 
indivizi după ce au apărut ucigaşii care îşi decapitează victimele. 
Mephisto şi amicii lui mişună prin tunelele cele mai adânci de sub 
Central Park. 

— Ceea ce m-a surprins a fost diversitatea oamenilor pe care i-am 
întâlnit, continuă Pendergast. Mă aşteptam să dau peste un tip 
dominant de personalitate labilă, eventual peste două. Dar, în loc de 
asta, m-am pomenit în mijlocul unui eşantion reprezentativ pentru 
întreaga populaţie. 

— Nu toţi vagabonzii ajung în subteran, zise Hayward. Dar cei care 
se tem de adăposturi, cei care detestă cantinele săracilor şi gratiile 
aerisirilor de la metrou, singuraticii, adepţii cultelor absurde - ăştia au 
tendinţa să coboare. Mai întâi în tunelele de metrou. Pe urmă tot mai 
jos. Credeţi-mă, sunt o grămadă de locuri în care poţi să te ascunzi. 

Agentul FBI dădu din cap. 

— Chiar şi la prima incursiune, am fost uimit de vastitatea zonei. 
M-am simţit ca Lewis şi Clark, făcând primii paşi într-un teritoriu 
neexplorat şi necartografiat. 

— N-aţi văzut nici jumătate din el. Există peste trei mii de kilometri 
de tunele abandonate, săpate pe jumătate, şi alte opt mii aflate în 
continuare în folosinţă. Hayward dădu din umeri. Şi auzi tot felul de 
poveşti. Ca aceea despre adăposturile antiaeriene, construite în 
secret de Pentagon, în anii 1950, ca să asigure protecţia tipilor de pe 
Wall Street. Unele dintre ele sunt încă alimentate cu apă curentă şi cu 
energie electrică şi dotate cu stocuri de conserve. Săli ale maşinilor 
pline cu instalaţii lăsate în paragină, sisteme foarte vechi de 
canalizare, alcătuite din ţevi de lemn. O întreagă lume stranie, 
pierdută. 

In fotoliul lui, Pendergast se aplecă înainte. 

— Sergent Hayward, făcu el, cu voce scăzută. Ai auzit de Mansarda 
Diavolului? 

Ea dădu din cap. 

— Da, am auzit. 

— Poţi să-mi spui unde e, sau cum s-o localizez? 

Ea se gândi vreme îndelungată, timp în care se lăsă tăcerea. 

— Nu. Unul sau doi vagabonzi au pomenit despre ea în timpul 
raziilor. Dar acolo, jos, auzi atât de multe rahaturi, încât nu le mai dai 
atenţie celor mai multe dintre ele. Am crezut ca e o aiureală. 

— Ştii pe cineva cu care aş putea vorbi ca să aflu mai multe? 


Hayward se foi uşor în fotoliu. 

— Aţi putea sta de vorbă cu Al Diamond, spuse ea, lăsându-şi ochii 
să alunece din nou către tabloul cu stoguri de fân. E uimitor, se gândi, 
cu câtă claritate poate fi redată o imagine cu două tuşe groase de 
vopsea. E inginer, lucrează pentru administraţia publică şi e o 
adevărată autoritate în domeniul structurilor subterane. E chemat de 
fiecare dată când se sparge o conductă principală sau când trebuie 
săpat un nou tunel pentru alimentarea cu gaze. Tăcu o clipă. Totuşi, 
nu l-am mai văzut de o bună bucată de vreme. Poate c-a dat în 
primire. 

— Poftim? 

— Vroiam să spun că poate a murit. 

Se lăsă tăcerea, întreruptă numai de susurul uşor al cascadei. 

— Dacă ucigaşii au colonizat un spaţiu subteran secret, numărul 
imens al vagabonzilor o să ne îngreuneze munca într-o foarte mare 
măsură, zise Pendergast într-un târziu. 

Hayward îşi luă ochii de la tabloul cu stoguri, pironindu-şi-i asupra 
agentului FBI. 

— O să fie şi mai rău, spuse ea. 

— Cum adică? 

— Peste câteva săptămâni o să vină toamna. E momentul când toţi 
boschetarii încep, realmente, să năpădească în subterane, anticipând 
lăsarea iernii. Vă daţi seama ce înseamnă asta, în cazul că nu vă 
înşelaţi în privinţa criminalilor. 

— Nu, nu-mi dau seama, zise Pendergast. Ce-ar fi să-mi spui? 

— Sezonul de vânătoare, răspunse Hayward, mutându-şi din nou 
privirea asupra tabloului. 

În capătul lungului şi îmbâcsitului bulevard din zona industrială era 
un morman de prundiş, pe jumătate prăvălit în adâncurile întunecoase 
ale East River. Dincolo de el se zărea priveliştea panoramică a Insulei 
Roosevelt şi a podului de pe 59th Street. De partea cealaltă a fluviului, 
şerpuia panglica îngustă şi cenuşie a FDR Drive, trecând pe lângă 
sediul Naţiunilor Unite şi pe lângă clădirile somptuoase ale 
corporațiilor din Sutton Place. „Frumoasă privelişte, îşi spuse 
D'Agosta, coborând din maşina de poliţie neidentificată ca atare. 
Privelişte frumoasă, cartier mizerabil.” 

Razele soarelui de august cădeau pieziş asupra bulevardului, 
înmuind micile bălți de gudron şi ridicând din pavaj valuri pâlpâitoare 
de căldură. Lărgindu-şi gulerul, D'Agosta mai verifică încă o dată 
adresa pe care o primise de la biroul personal al muzeului: 94th 
Avenue, numărul 11-46, Long Island City. Se uită la clădirile din jur, 
întrebându-se dacă nu o fi fost vorba de vreo greşeală. Era al dracului 
de sigur că nu se afla într-un cartier rezidenţial. De o parte şi de alta a 
străzii se înşirau depozite vechi şi fabrici abandonate. Cu toate că era 
ora prânzului, locul părea aproape părăsit, singurul semn de viaţă 
fiind reprezentat de o camionetă jerpelită, pentru transport de 
mărfuri, care se desprindea de o platformă de încărcare din capătul 
opus al cvartalului. D'Agosta clătină din cap. „Incă o nenorocită de 
fundătură.” Se putea bizui pe Waxie când era vorba să aleagă sarcina 
pe care o considera de cea mai mică însemnătate şi să-l împovăreze 
cu ea. 

Uşa de la numărul 11-46 era din tablă groasă, lovită, zgâriată şi 
acoperită cu vreo zece straturi de vopsea neagră. Aidoma tuturor 
celorlalte din cvartal, părea intrarea unui depozit pustiu. D'Agosta 
apăsă pe soneria veche, pe urmă, neauzind nici o mişcare, bătu cu 
putere în uşă. Tăcere. 

Aşteptă câteva minute, după care se grăbi să intre pe aleea 
îngustă care se întindea de-a lungul uneia dintre laturile clădirii. Işi 
croi drum printre sulurile sfărâmicioase de carton gudronat, 
apropiindu-se de fereastra din sticlă armată, acoperită cu o reţea de 
crăpături şi aproape opacă din cauza stratului de praf. Se urcă pe un 
sul de carton, curăţă un ochi de geam folosindu-şi cravata şi aruncă o 
privire înăuntru. 

Pe măsură ce ochii i se obişnuiau cu interiorul întunecos, reuşi să 
desluşească un spaţiul imens şi gol. Podeaua de ciment, plină de pete, 
era traversată de dâre de lumină sărăcăcioasă. In capătul opus, o 
scară urca spre ceea ce fusese cândva, probabil, biroul şefului de 
echipă. Atât şi nimic mai mult. 


Pe neaşteptate, ceva se mişcă pe alee şi D'Agosta se răsuci care 
să vadă un bărbat care venea înspre el cu repeziciune, cu un cuţit 
lung de bucătărie strălucindu-i ameninţător în mână. Sări pe pământ 
din instinct, scoţându-şi în acelaşi timp revolverul. Surprins, omul se 
holbă la armă, oprindu-se brusc. Se pregăti s-o rupă la fugă. 

— Stai! zbieră D'Agosta. Poliţia! 

Celălalt se întoarse din nou către el. Pe chip i se aşternuse, în mod 
inexplicabil, o expresie amuzată. 

— Un sticlete! strigă el, cu sarcasm. Ce chestie fantastică, un 
sticlete prin părţile astea! 

Continuă să stea locului, rânjind. Avea cea mai stranie înfăţişare pe 
care o văzuse vreodată D'Agosta: o ţeastă rasă, vopsită în verde; un 
barbişon subţirel; ochelari minusculi, a la Troțki; o cămaşă făcută 
dintr-un soi de pânză scămoşată de sac; tenişi Keds, vechi şi roşii. 

— Aruncă cuțitul, zise D'Agosta. 

— Hei, e OK, făcu omul. Am crezut că eşti un hoţ. 

— Am spus s-arunci blestemăţia aia de cuţit. 

Rânjetul de pe faţa bărbatului dispăru. Azvârli cuțitul pe pământ, 
între ei. 

D'Agosta îl aruncă într-o parte cu o lovitură de picior. 

— Acum întoarce-te, încet, şi pune mâinile pe perete. Depărtează 
picioarele. 

— Ce-i aici, China comunistă? obiectă bărbatul. 

— Fă-o, zise D'Agosta. 

Celălalt se supuse, bodogănind, şi locotenentul îl percheziţionă 
lovindu-l uşor cu palmele pe tot corpul, fără a găsi nimic altceva decât 
un portofel. Il deschise. Pe permisul de conducere era trecută adresa 
de alături. 

Işi puse arma în toc şi îi întinse portofelul. 

— Ştii, domnule Kirtsema, s-ar fi putut întâmpla să te împuşc. 

— Ei, dar nu ştiam că eşti politai. Am crezut că încercai să dai o 
spargere. Se îndepărtă de perete, ştergându-şi mâinile una de 
cealaltă. N-ai idee de câte ori am fost jefuit. Voi, băieţi, nici măcar nu 
vă osteniţi să mai răspundeţi când sunteţi chemaţi. Eşti primul poliţai 
pe care-l văd pe-aici de luni de zile şi... 

D'Agosta îşi flutură mâna, cerându-i să tacă. 

— Nu trebuie decât să fii mai prudent. In afară de asta, habar n-ai 
cum se ţine un cuţit. Dacă aş fi fost un hoţ adevărat, probabil că acum 
ai fi fost mort. 

Omul îşi frecă nasul, mormăind ceva neinteligibil. 

— Locuieşti alături? îl întrebă D'Agosta. 

Nu putea trece peste faptul că celălalt îşi vopsise toată ţeasta în 
verde. Incerca să nu se holbeze la ea. 

Bărbatul încuviinţă dând din cap. 


— De când? 

— De vreo trei ani. Stăteam într-o mansardă, în Soho, dar am fost 
evacuat. În afară de ăsta, n-am mai găsit nici un loc în care să-mi pot 
desfăşura munca fără să fiu deranjat. 

— Cu ce te ocupi? 

— E greu de explicat. Omul deveni dintr-odată prudent. De ce ţi-aş 
spune? 

D'Agosta îşi afundă mâna în buzunar şi îi arătă insigna şi 
legitimaţia. 

Bărbatul se uită la cea dintâi. 

— Omucideri, ei? A fost ucis careva pe-aici? 

— Nu. Putem intra ca să stăm puţin de vorbă? 

Omul îi aruncă o privire bănuitoare. 

— Asta e o percheziţie? N-ar trebui să ai un mandat? 

Locotenentul îşi înghiţi nemulţumirea. 

— Intrăm numai dacă n-ai nimic împotrivă. Vreau să-ţi pun câteva 
întrebări despre tipul care a locuit în depozitul ăsta. Kawakita. 

— Cum îl chema? Era un individ ciudat. Ciudat de-a binelea. 

Conducându-l pe D'Agosta dincolo de alee, bărbatul numit 
Kirtsema îşi  descuie propria uşă metalică. Trecând pragul, 
locotenentul se pomeni într-un alt depozit enorm, văruit în culoarea 
oaselor albite. De-a lungul pereţilor se înşirau o serie de cutii metalice 
de forme ciudate, pline cu tot felul de resturi. Intr-un colţ era un 
palmier uscat. În mijlocul încăperii, văzu şnururi negre, atârnând de 
tavan în mănunchiuri. Aduceau cu un fel de pădure de coşmar în 
lumina lunii. În cel mai îndepărtat colţ se zăreau un pat de campanie, 
o chiuvetă, un closet expus vederii şi o plită. Nu se vedeau nici un fel 
de alte comodităţi. 

— Ce-i asta? întrebă D'Agosta, pipăind şnururile. 

— Dumnezeule, nu le încâlci! 

Kirtsema aproape că îl îmbrânci pe D'Agosta într-o parte când se 
repezi să repare răul făcut. 

— N-ar trebui să se atingă niciodată unele de altele, spuse, pe un 
ton plin de suferinţă, în timp ce se agita în jurul şnururilor. 

Locotenentul făcu un pas înapoi. 

— Ce-i asta, un soi de experiment? 

— Nu. E un mediu artificial, o copie a junglei primitive în care am 
evoluat cu toţii, transpusă în New York. 

D'Agosta se uită la şnururi nevenindu-i să-şi creadă ochilor. 

— Deci asta e artă? Cine o admiră? 

— E artă conceptuală, îi explică Kirtsema, pierzându-şi răbdarea. 
Nu e menită să fie expusă. E suficient că există. Şnururile nu se ating, 
aşa cum nu ating niciodată fiinţele umane, care nu interacționează 
niciodată cu adevărat. Suntem singuri. Şi toată această lume e 


nevăzută, ca şi cum am pluti prin cosmos fără să putem fi observati. 
După cum a spus Derrida, „arta e ceea ce nu este artă”, cu alte 
cuvinte... 

— Ştiai că numele lui de botez era Gregory? 

— Jacques. Jacques Derrida. Nu Gregory. 

— Mă refeream la tipul care a locuit alături. 

— Cum spuneam, nici măcar nu ştiam cum îl cheamă. Mă feream 
de el ca de ciumă. Presupun că ai venit încoace din cauza plângerilor. 

— Plângeri? 

— Da. Am sunat, am tot sunat întruna. După primele două dăţi, n-a 
mai venit nimeni. Clipi. Nu, stai aşa. Eşti de la Omucideri. A ucis pe 
careva? 

Fără să-i răspundă, D'Agosta scoase un carneţel din buzunarul 
hainei. 

— Povesteşte-mi despre el. 

— S-a mutat acum doi ani, sau poate ceva mai de curând. La 
început părea foarte liniştit. Pe urmă au început să vină camioanele 
alea şi înăuntru au fost băgate tot felul de cutii şi de lăzi. Atunci a 
început scandalul. intotdeauna noaptea. Lovituri de ciocan. Bufnituri. 
Zgomote puternice, explozive. Şi mirosul... Kirtsema strâmbă din nas, 
dezgustat. Ca al unei substanţe caustice cuprinse de foc. A vopsit 
partea interioară a geamurilor în negru, dar unul dintre ele s-a spart, 
într-un fel sau altul, şi am aruncat o privire înăuntru înainte de a fi 
înlocuit. Rânji. Era un aranjament straniu. Am văzut microscoape, 
pahare mari de laborator fierbând şi iar fierbând, lăzi mari de metal 
luminate la interior, acvarii. 

— Acvarii? 

— Unul lângă altul, şiruri întregi. Mari, pline de alge. Evident că era 
un soi de savant. Kirtsema pronunţă cuvântul cu dezgust. Unul care 
face disecţii, un reducţionist. Nu-mi place cum văd ei lumea, eu sunt 
un holist, domnule sergent. 

— Inţeleg. 

— Pe urmă au apărut cei de la compania de iluminat public să 
monteze aici nişte cabluri speciale, de înaltă tensiune. Şi mi-au oprit 
curentul electric pentru două zile. Două zile! Dar încearcă să te plângi 
la Con Ed. Nişte birocraţi dezumanizaţi. 

— Avea musafiri? întrebă D'Agosta. Prieteni? 

— Musafiri? Kirtsema râse zgomotos. Asta a fost picătura care a 
revărsat paharul. Au început să vină tot felul de oameni. Intotdeauna 
noaptea. Băteau la uşă într-un fel aparte, ca şi cum ar fi fost un 
semnal. Atunci am chemat pentru prima oară poliţia. Ştiam că acolo 
se petrecea ceva extrem de ciudat. M-am gândit c-o fi fost vorba de 
droguri. Poliţaii au venit, au spus că nu se petrecea nimic ilegal şi au 
plecat. 


Amintirea îl făcu să clatine din cap cu amărăciune. 

— A continuat tot aşa. Eu am sunat întruna la poliţie, plângându- 
mă de zgomot şi de miros, dar, după cea de-a doua vizită, n-au mai 
venit niciodată. Şi pe urmă, într-o bună zi, poate acum un an, tipul a 
apărut la uşa mea. S-a înfiinţat, pur şi simplu, fără nici un avertisment 
sau altceva, pe la unsprezece noaptea. 

— Ce dorea? întrebă D'Agosta. 

— Nu ştiu. Cred că a vrut să mă-ntrebe de ce i-am adus poliţia pe 
cap. Tot ce ştiu e că m-a băgat în sperieţi. Era în luna septembrie şi 
era aproape la fel de cald ca acum, dar el purta o haină groasă, cu o 
glugă mare. Stătea în umbră şi n-am reuşit să-i văd faţa. Se postase 
acolo, în întuneric, întrebându-mă dacă poate să intre. L-am refuzat, 
bineînţeles. Domnule sergent, n-am putut face altceva decât să-i 
închid uşa în nas. 

— Locotenent, îl corectă D'Agosta, cu gândul în altă parte, scriind 
în carnet. 

— Nu contează. Nu ţin cont de etichete. Singura care valorează 
ceva e aceea de ființă umană. 

Creştetul verde se înălţă, cu un gest elocvent. 

D'Agosta continua să ia notițe. Ceea ce auzea nu semăna cu 
atitudinea acelui Kawakita pe care îl cunoscuse în biroul lui Frock, 
după dezastrul de la vernisajul Expoziţiei Superstitii. Işi scormoni 
creierii, încercând să-şi aducă aminte tot ce ştia despre savant. 

— Poţi să-i descrii vocea? întrebă. 

— Da. Foarte joasă, şi sâsâia. 

Locotenentul se încruntă. 

— Vreun accent? 

— Nu cred. Dar sâsâiala era atât de pronunţată, încât n-aş putea 
spune cu certitudine. Suna aproape precum castiliana, numai că era 
engleză, nu spaniolă. 

D'Agosta îşi propuse să ţină minte să-l întrebe pe Pendergast ce 
naiba mai era şi „castiliana”. 

— Când a plecat şi de ce? întrebă. 

— La două săptămâni după ce a bătut la uşa mea. Poate prin 
octombrie. Intr-o noapte am auzit oprindu-se două autotrenuri. Nu era 
ceva chiar atât de neobişnuit. Dar, de data asta, încărcau lucrurile din 
locul ăla, nu descărcau nimic. Când m-am trezit, pe la amiază, 
depozitul se golise cu desăvârşire. Spălaseră până şi vopseaua neagră 
de pe geamuri. 

— Asta se întâmpla la ora prânzului? se interesă D'Agosta. 

— Perioada mea obişnuită de somn e de la cinci dimineaţa până la 
amiază. Nu sunt sclavul rotației fizice a sistemului Pământ-Soare- 
Lună, domnule sergent. 

— Ai observat ceva la camioanele alea? Vreo emblemă, să zicem, 


sau numele firmei? 

Kirtsema păstră tăcerea, căzând pe gânduri. 

— Da, spuse, în cele din urmă. Deplasări Echipamente Ştiinţifice de 
Precizie. 

D'Agosta se uită la bărbatul între două vârste, cu ţeasta verde. 

— Eşti sigur? 

— Pe deplin. 

Locotenentul îl crezu. Cu înfăţişarea pe care o avea, individul n-ar 
fi valorat nici cât o ceapă degerată dacă ar fi fost adus în boxa 
martorilor, dar era un observator al naibii de bun. Sau poate nu era 
decât un băgăcios. 

— Ai vrea să mai adaugi şi altceva? îl întrebă. 

Calota verde tresăltă din nou. 

— Da. Imediat după mutarea lui aici, toate felinarele de pe stradă 
s-au defectat şi se pare că nimeni n-a mai fost în stare să le repare. 
Nici acum nu funcţionează. Cred că el a avut ceva de-a face cu toată 
tărăşenia, deşi nu-mi dau seama ce anume. Am sunat la Con Ed şi în 
privinţa asta, însă roboții fără chip ai corporației n-au făcut nimic, ca 
de obicei. Ei, dar uită tu o dată să-ţi plăteşti factura şi, bineînţeles... 

— Îți mulţumesc pentru ajutor, domnule Kirtsema, îl întrerupse 
D'Agosta. Sună-mă dacă-ţi mai aminteşti şi altceva. 

Îşi închise agenda, şi-o îndesă în buzunar şi o porni spre ieşire. 

In uşă se opri. 

— Ai spus că ai fost jefuit de mai multe ori. Ce ţi-au luat? Aici nu 
par să fi rămas prea multe lucruri care să tenteze un hoţ. 

Îşi roti din nou privirea prin depozit. 

— Idei, domnule sergent! zise Kirtsema, cu capul dat pe spate, cu 
bărbia ridicată. Bunurile materiale nu înseamnă nimic. Dar ideile sunt 
nepreţuite. Uită-te-n jur. Ai mai văzut vreodată atâtea idei sclipitoare? 

Deasupra intrării în Tunelul Lincoln de pe 38th Street se înălța, 
precum un horn de coşmar, coşul de ventilaţie doisprezece, un turn 
de şaizeci de metri din cărămidă şi metal ruginit. 

In apropierea vârfului coşului enorm se afla o cameră de 
supraveghere de mici dimensiuni, fixată, ca o lipitoare, de partea 
laterală a zidului portocaliu. Din poziţia lui avantajoasă de pe scara 
îngustă de acces, Pendergast putea să vadă camera situată cu mult 
deasupra capului său. Scara era prinsă de partea dinspre fluviu a 
coşului de ventilaţie, cu bolţuri, şi, în mai multe locuri, acestea 
ieşiseră din diblurile lor. Prin fantele treptelor de fier se zăreau 
maşinile care viermuiau cu treizeci de metri mai jos, îndreptându-se 
către intrarea în tunel. 

Pe măsură ce se apropia de camera de observare, scara se afunda 
în umbră. Ridicându-şi ochii, Pendergast văzu chepengul din podea. 
Avea o toartă rotundă, aidoma uşilor etanşe ale submarinelor, şi pe el 
fuseseră ştanţate cuvintele AUTORITATEA PORTUARA DIN NEW YORK. 
Vuietul coşului de ventilaţie aducea cu cel al unui motor cu reacţie şi 
Pendergast fu nevoit să bată de mai multe ori în trapă înainte ca omul 
aflat înăuntru să o deschidă. 

Agentul FBI îşi aranjă costumul în timp ce ocupantul camerei 
înguste din metal în care se căţărase - un bărbat mărunţel, slab şi 
musculos, îmbrăcat cu o cămaşă ecosez şi cu o salopetă - închidea 
chepengul. Trei dintre laturile camerei de observare dădeau spre 
fluviul Hudson, către căile de acces în Tunelul Lincoln şi, respectiv, 
către masiva uzină electrică care absorbea aerul viciat din tunel şi îl 
dirija către coşurile de ventilaţie. Lungindu-şi gâtul, Pendergast reuşi 
să vadă turbinele în mişcare din sistemul de ventilaţie al tunelului, 
care huruiau exact sub ei. 

Bărbatul se îndepărtă de trapă, îndreptându-se către taburetul din 
spatele unei mici planşete. Era singurul scaun din încăperea mică şi 
înghesuită. Pendergast îl văzu uitându-se la el şi dând din buze ca şi 
cum ar fi vorbit. Dar nici un sunet nu reuşi să acopere urletul strident 
al imensului coş de ventilaţie de lângă ei. 

— Ce? strigă Pendergast, venind mai aproape. 

Trapa din podea era o stavilă neglijabilă în calea zgomotului sau a 
gazelor de eşapament care veneau de dedesubt. 

— Legitimaţie, răspunse omul. Mi-au spus că aveţi un soi de act. 

Pendergast îşi scoase legitimaţia de agent FBI din buzunar şi i-o 
arătă celuilalt, care o studie cu atenţie. 

— Domnul Albert Diamond, nu? spuse Pendergast. 

— Al, făcu bărbatul, gesticulând cu nepăsare. De ce aveţi nevoie? 


— Am auzit că sunteţi o autoritate în ceea ce priveşte New York-ul 
subteran, zise Pendergast. Că sunteţi întotdeauna inginerul consultat, 
începând cu construirea unui nou tunel de metrou şi terminând cu 
repararea unei conducte principale de gaz. 

Diamond se holbă la el. Un obraz prinse să i se umfle în vreme ce 
îşi plimba încet limba de-a lungul măselelor de pe falca de jos. 

— Cred că aşa e, răspunse, într-un târziu. 

— Când aţi fost ultima dată în subteran? 

Diamond îşi ridică un pumn, îl deschise o dată, de două ori, apoi îl 
strânse la loc. 

— Zece? spuse Pendergast. Zece luni? 

Diamond clătină din cap. 

— Ani? 

Diamond încuviinţă tot cu un gest al capului. 

— De ce de atât de mult timp? 

— Am obosit. Am cerut asta în schimb. 

— Aţi cerut? Interesantă alegere. Aproape că nu v-aţi fi putut 
îndepărta mai mult de subteran fără să vă urcați într-un avion. 
Intenţionat? 

Diamond ridică din umeri, fără să încuviinţeze şi fără să nege. 

— Am nevoie de nişte informaţii, strigă Pendergast. 

In camera de observare era, pur şi simplu, prea mult zgomot 
pentru un taifas. 

Diamond dădu din cap şi umflătura din obraz prinse să urce, cu 
încetineală, în timp ce explora măselele de pe falca de sus. 

— Vorbiţi-mi despre Mansarda Diavolului. 

Umflătura încremeni locului. Câteva clipe mai târziu, Diamond se 
pe taburet, dar nu scoase nici o vorbă. 

Pendergast continuă: 

— Mi s-a spus că e vorba de un nivel subteran de sub Central Park. 
De nişte tunele aflate la o adâncime neobişnuit de mare. Am auzit că 
zona e cunoscută drept Mansarda Diavolului. Dar existenţa unui 
asemenea loc nu e consemnată nicăieri, cel puţin nu sub acest nume. 

După o clipă nesfârşită, Diamond îşi cobori privirea. 

— Mansarda Diavolului? repetă el, fără nici o tragere de inimă. 

— Ştiţi un astfel de loc? 

Diamond îşi adânci mâna în buzunarul salopetei şi scoase o sticlă 
plată plină cu ceva care nu era apă. Sorbi îndelung, apoi o puse la loc 
fără să i-o ofere lui Pendergast. Rosti ceva de neauzit din cauza 
şuierului ascuţit al coşului exhaustorului. 

— Ce? strigă Pendergast, venind şi mai aproape. 

— Am spus că da, ştiu locul ăla. 

— Povestiţi-mi despre el, vă rog. 

Diamond îşi luă ochii de la Pendergast, rămânând cu privirea 

pierdută asupra malului dinspre New Jersey al fluviului. 

— Nemernicii ăia plini de bani, zise el. 

— Poftim? 

— Nemernicii ăia plini de bani. N-au vrut să aibă nimic de-a face cu 
oamenii de rând. 

— Nemernicii plini de bani? întrebă Pendergast. 

— Ştiţi dumneavoastră. Astor. Rockefeller. Morgan. Şi toţi ceilalţi. 
Au construit tunelurile alea cu mai bine de o sută de ani în urmă. 

— Nu înţeleg. 

— Tuneluri de cale ferată, izbucni Diamond, enervat. Au construit o 
linie particulară de metrou. Pornea din Pelham, trecea pe sub Park, pe 
sub hotelul Knickerbocker, pe sub vilele cu faţada spre parc Fifth 
Avenue. Gări elegante, particulare, şi săli de aşteptare. In toate cele 
nouă staţii. 

— Dar de ce la o adâncime atât de mare? 

Diamond rânji pentru prima oară. 

— Geologia. Bineînţeles că trebuiau să coboare mai jos de liniile de 
tren existente şi de primele tunele de metrou. Dar chiar sub ele era 
un strat de gresie fină, alterată. 

— Poftim? zbieră Pendergast. 

— Aleurit alterat din Precambrian. Noi îl numim gresie alterată. 
Prin asta poţi să tragi conducte de apă şi de evacuare, dar nu poţi să 
sapi tunele de metrou. Au fost nevoiţi să coboare mai jos. Această 
Mansardă a Diavolului despre care vorbiţi e pe al treizecilea nivel 
subteran. 

— Dar de ce? 

Diamond se uită la agentul FBI nevenindu-i să creadă că putea 
întreba aşa ceva. 

— De ce? De ce credeţi? Sclivisiţii ăia nu doreau să aibă nimic în 
comun cu liniile ferate obişnuite, nici măcar un macaz sau un 
indicator. Prin tunelurile astea adânci puteau să ajungă direct în afara 
oraşului, să iasă la suprafaţă în apropiere de Croton şi să-şi vadă de 
drum mai departe. Fără nici un fel de întârziere, fără să se amestece 
cu oamenii de rând. 

— Dar asta nu explică de ce nu sunt menţionate nicăieri. 

— Tunelurile au costat o avere. Care nu a ieşit, în întregime, din 
buzunarele magnaţilor petrolului. Au solicitat favoruri din partea 
primăriei. Diamond se bătu cu vârful degetului pe nas. Construcţiile 
de genul ăsta nu se înscriu în documente. 

— De ce-au fost abandonate? 

— Erau imposibil de întreținut. Fiind dedesubtul majorităţii 
conductelor de evacuare şi de colectare a apei de ploaie, nu reuşeai 
niciodată să le păstrezi uscate. Pe urmă, mai erau acumulările de 
metan, de monoxid de carbon, spune-le pe nume. 


Pendergast dădu din cap. 

— Gaze grele, care coboară pe cel mai de jos nivel. 

— Au cheltuit milioane pentru tunelurile astea nenorocite. N-au 
izbutit să termine linia. Le-au folosit numai doi ani, până în nouăzeci şi 
opt, când pompele n-au mai făcut faţă inundaţiilor şi totul s-a umplut, 
până la jumătate, cu apă murdară. Aşa că au zidit intrările. Nici măcar 
n-au mai scos de-acolo maşinăriile şi tot restul. 

Diamond amuţi şi vuietul coşului de ventilaţie luă din nou în 
stăpânite încăperea. 

— Există vreo hartă a acestor tuneluri? întrebă Pendergast, o clipă 
mai târziu. 

Celălalt îşi rostogoli ochii. 

— Hărţi? Eu le-am căutat vreme de douăzeci de ani. Nici urmă de 
aşa ceva. Am aflat tot ceea ce ştiu discutând cu câţiva veterani din 
domeniu. 

— Aţi fost acolo, jos? întrebă Pendergast. 

Diamond se crispă în mod vizibil. Pe urmă, după un lung răstimp, 
dădu afirmativ din cap. 

— Puteţi să schiţaţi un plan al tunelurilor pentru mine? 

Diamond nu răspunse. 

Pendergast veni mai aproape. 

— Şi cel mai mic ajutor pe care mi-l puteţi da o să fie recompensat. 

Mâna lui păru să atingă în treacăt reverul hainei şi o bancnotă de o 
sută de dolari îi flutură pe neaşteptate între degetele prelungi, 
arcuindu-se în direcţia inginerului. 

Acesta se holbă la ea, de parcă ar fi stat pe gânduri. În cele din 
urmă, o luă, o făcu ghem şi şi-o îndesă într-un buzunar. Pe urmă se 
întoarse spre planşetă şi se apucă să deseneze cu dexteritate pe o 
bucată de hârtie milimetrică galbenă. Un sistem complicat de tunele 
începu să prindă formă. 

— E cel mai bun plan pe care-l pot face, spuse, după câteva 
minute, îndreptându-şi spatele. Asta e calea pe care am folosit-o ca să 
pătrund înăuntru. O grămadă dintre pasajele de la sud de parc au fost 
umplute cu beton, iar tunelurile din nord s-au prăbuşit cu ani în urmă. 
Va trebui să găsiţi mai întâi drumul către Gâtul Sticlei. Pe urmă luaţi-o 
în josul Canalului de Alimentare Optsprezece, din punctul în care se 
intersectează cu vechea Conductă Principală de Apă Douăzeci şi 
Patru. 

— Gâtul Sticlei? întrebă Pendergast. 

Celălalt dădu din cap, scărpinându-şi nasul cu un deget murdar. 

— Rocile de sub Park sunt străbătute de un vechi filon de granit. 
Extrem de dur. Ca să facă economie de timp şi de dinamită, indivizii 
care s-au ocupat pe vremuri de amplasarea ţevilor l-au aruncat în aer 
într-un singur loc, obţinând o gaură imensă prin care au trecut totul, 


ca printr-o pâlnie. Tunelele Astor sunt exact dedesubt. Din câte ştiu 
eu, nu poţi pătrunde în ele decât dinspre sud - bineînţeles, dacă n-ai 
cumva la dispoziţie un costum de scafandru. 

Pendergast luă hârtia şi o studie cu atenţie. 

— Mulţumesc, domnule Diamond, spuse el. Există vreo şansă să vă 
răzgândiţi şi să vă întoarceţi în subteran, pentru o cercetare mult mai 
amănunţită a  Mansardei Diavolului? Contra unei remuneraţii 
corespunzătoare, desigur. 

Inginerul sorbi îndelung din sticla plată. 

— Nu m-aş întoarce acolo, jos, nici pentru toţi banii din lume. 

Pendergast înclină din cap. 

— Şi încă ceva, adăugă Diamond. Nu le mai spuneţi Mansarda 
Diavolului, bine? Asta-i jargonul cârtiţelor. Se numesc Tunelele Astor. 

— Tunelele Astor? 

— Da. Au fost ideea doamnei Astor. Se povesteşte că şi-a pus soţul 
să construiască prima gară particulară sub vila de pe Fifth Avenue. 
Aşa a început totul. 

— De unde vine numele Mansarda Diavolului? întrebă Pendergast. 

Diamond îi adresă un rânjet amar. 

— Nu ştiu. Dar gândiţi-vă la asta. Imaginaţi-vă nişte tuneluri aflate 
la treizeci de nivele sub pământ. Pereţii acoperiţi cu fresce imense. 
Imaginaţi-vă sălile de aşteptare, pline până la refuz de oglinzi, de 
canapele, de vitralii fanteziste. Imaginaţi-vă lifturile cu acţionare 
hidraulică, cu parchet şi draperii de catifea. Acum închipuiţi-vă cum ar 
arăta toate astea după ce au fost murate în apele revărsate din 
canalele de evacuare, fiind apoi sigilate vreme de un secol. Se lăsă pe 
spate şi îl ţintui pe Pendergast cu privirea. Nu ştiu cum vi s-ar fi părut. 
Dar mie mi-ar fi făcut impresia unei mansarde a iadului însuşi. 

Depoul din West Side se afla într-un fund de căldare larg din 
extremitatea vestică a Manhattan-ului, ascuns vederii şi practic 
invizibil pentru milioanele de newyorkezi care locuiau şi lucrau în 
apropiere, cele şaptezeci şi patru de pogoane ale sale reprezentând 
cea mai mare zonă de teren nevalorificat de pe insulă, cu excepţia 
Central Park. Depoul, odinioară centrul tumultos al activităţilor 
comerciale de la răscrucea veacurilor, era acum în paragină: şine 
ruginite, năpădite de brusturi şi de copaci ai raiului, macazuri vechi, 
putrezind în uitare, depozite părăsite, şui şi acoperite cu graffiti. 

Vreme de douăzeci de ani, terenul fusese obiectul unor proiecte de 
dezvoltare, litigii, sforării politice şi acţiuni falimentare. Ocupanţii 
depozitelor renunţaseră la contractele de închiriere şi plecaseră, rând 
pe rând, fiind înlocuiţi de huligani, incendiatori şi vagabonzi. Intr-un 
colţ era un mic grup de cocioabe improvizate din placaj, carton şi 
tablă. Pe marginile acestuia se întindeau câteva grădini jalnice de 
zarzavat, cu vrejuri încâlcite de mazăre şi cu un talmeş-balmeş de 
dovlecei. 

Margo stătea în mijlocul unui petec de pământ plin de mormane de 
zidărie pârjolită, înghesuite între două dintre clădirile părăsite ale 
depoului. Depozitul care ocupase parcela arsese cu patru luni înainte, 
cu violenţă şi până-n temelii. Din clădire nu mai rămăseseră decât un 
cadru de grinzi înnegrite de foc şi câţiva pereţi exteriori, transformați 
în mormane joase de zgură. Sub tălpile ei, podeaua înclinată de beton 
era acoperită cu un strat gros de dărâmături şi de ţiglă arsă. Într-un 
colţ erau rămăşiţele unor mese metalice, acoperite cu aparatură 
făcută zob şi cu sticlă topită. Se uită în jur, scrutând umbrele după- 
amiezii târzii, împletite deasupra terenului surpat. Văzu câteva 
schelete care fuseseră cândva nişte aparate imense, adăpostite în 
carcase metalice; carcasele se topiseră şi componentele interioare 
erau expuse vederii, sub forma unei mase de cabluri contorsionate şi 
de tablouri de comandă distruse. Duhoarea usturătoare de plastic ars 
şi de gudron se impregnase, cu îndărătnicie, pretutindeni. 

D'Agosta îşi făcu apariţia alături de ea. 

— Ce părere ai? o întrebă. 

Ea scutură din cap. 

— Eşti sigur că asta e ultima adresă cunoscută a lui Greg? 

— Confirmată de compania de transport care a făcut mutarea. 
Depozitul a ars în jurul datei morţii lui, de aceea mă îndoiesc c-a mai 
plecat altundeva. Dar a folosit un nume fals ca să se înregistreze la 
Con Ed şi la New York Telephone, aşa că nu putem fi siguri. 

— Un nume fals? Margo continuă să-şi rotească privirile în jur. Mă 


întreb dacă a murit înainte sau după ce a ars locul ăsta. 

— Nu mai mult decât mine, ripostă D'Agosta. 

— Pare să fi fost un soi de laborator. 

Locotenentul dădu din cap. 

— Până şi eu puteam să-mi dau seama de asta. Kawakita ăsta era 
un om de ştiinţă. Exact aşa cum eşti şi tu. 

— Nu tocmai. Greg se ocupa mai mult de genetică şi de biologia 
evoluționistă. Specialitatea mea e farmacologia antropologică. 

— N-are importanţă. D'Agosta îşi ridică mai sus pantalonii. Ce fel 
de laborator era ăsta, asta-i întrebarea. 

— Greu de spus. Ar trebui să ştiu mai multe despre aparatele alea 
din colţ. Şi trebuie să analizez sticla topită de pe mese, să încerc să 
aflu ce echipamente or fi susţinut. 

Locotenentul îi aruncă o privire. 

— Ei bine? 

— Ei bine, ce? 

— Vrei să te ocupi de asta? 

Margo îi întoarse privirea. 

— De ce eu? Probabil că, în departament, aveţi specialişti care... 

— Nu sunt interesaţi, o întrerupse D'Agosta. Se află exact sub linia 
roşie de pe lista lor de priorităţi. 

Surprinsă, Margo ridică din sprâncene. 

— Actualii noştri şefi nu dau nici o ceapă degerată pe Kawakita sau 
pe îndeletnicirile lui dinainte de a fi ucis. Cred că nu e decât o victimă 
întâmplătoare. Şi despre Brambell au aceeaşi părere. 

— Şi dumneata crezi altceva? Te gândeşti că a fost implicat în 
crimele astea, într-un fel sau altul? 

Locotenentul scoase din buzunar o batistă şi îşi şterse fruntea. 

— La naiba, habar n-am. Dar simt că acest Kawakita punea la cale 
ceva şi vreau să aflu ce anume. Il cunoşteai, nu-i aşa? 

— Da, zise Margo. 

— Eu nu l-am întâlnit decât o singură dată, la petrecerea de rămas- 
bun dată de Frock pentru Pendergast. Ce fel de om era? 

Margo căzu o clipă pe gânduri. 

— Era sclipitor. Un admirabil om de ştiinţă. 

— Dar ca personalitate? 

— Nu era cea mai amabilă persoană din muzeu, răspunse Margo, 
prudentă. Era - ei bine, ceva cam neomenos, cred că s-ar putea spune 
aşa. Aveam impresia că era omul care nu se dă în lături de la nimic ca 
să facă carieră. Nu era prea apropiat de noi, ceilalţi, şi părea să nu se 
încreadă în nimeni care ar fi putut... 

Amuţi. 

— Da? 

— Chiar trebuie să discutăm despre asta? Nu-mi place să vorbesc 


despre cineva care nu e de faţă, ca să se poată apăra. 

— De obicei, un moment ca ăsta e cel mai potrivit pentru o 
asemenea discuţie. Era genul care se implică în activităţi ilegale? 

— Nu, cu siguranţă. N-am fost întotdeauna de acord cu etica lui - 
era unul dintre savanții care pun ştiinţa mai presus de valorile umane 
-, dar nu era un criminal. Ezită. A încercat să ia legătura cu mine cu 
un timp în urmă. Poate cu vreo lună înainte de a fi ucis. 

D'Agosta o privi plin de curiozitate. 

— Ai idee de ce? Se pare că nu eraţi chiar cei mai buni prieteni. 

— Nu eram prieteni apropiaţi. Dar eram colegi. Dacă dăduse de 
vreun necaz... O umbră îi traversă chipul. Poate aş fi reuşit să-l ajut. In 
loc să-i ignor, pur şi simplu, apelul. 

— Presupun că n-o să aflăm niciodată. Dar, oricum, dacă ai timp 
pentru câteva cercetări şi încerci să-ţi faci idee cu ce anume se ocupa 
aici, îţi rămân îndatorat. 

Ea şovăi şi locotenentul o privi cu atenţie. 

— Cine ştie? adăugă el, coborându-şi vocea. Poate c-o să te ajute 
să-i domoleşti pe unii dintre demonii ăia interiori. 

„Nişte cuvinte bine alese”, cugetă Margo. Totuşi, ştia că el era 
însufleţit de cele mai bune intenţii. „Locotenentul D'Agosta, psiholog 
de frunte. Urmează să-mi spună că o privire aruncată asupra locului 
ăstuia o să mă ajute să-mi găsesc liniştea.” 

Îşi plimbă privirea asupra ruinelor vreme de un minut nesfârşit. 

— OK, locotenente, spuse, în cele din urmă. 

— Vrei să aduc aici un fotograf, să facă nişte poze? 

— Poate mai târziu. Deocamdată o să mă mulţumesc cu nişte 
schiţe. 

— S-a făcut. 

D'Agosta părea agitat. 

— Dumneata poţi să-ţi rezolvi alte probleme, spuse ea. Nu e 
nevoie să-ţi piezi vremea aici. 

— Nici gând, răspunse D'Agosta. Nu după cele întâmplate cu 
Brambell. 

— Locotenente... 

— Oricum trebuie să iau nişte mostre de cenuşă, pentru testul de 
depistare a substanțelor incendiare. Dar n-o să-ți stau în drum. 

Rămase locului, cu o privire cruntă, nemişcat. 

Margo oftă, îşi scoase carnetul din geantă şi îşi concentră din nou 
atenţia asupra laboratorului distrus. Era un loc sumbru, plin de 
acuzaţii nerostite. „Ai fi putut să faci ceva. Greg a încercat să-ţi 
vorbească. Poate n-ar fi trebuit să se termine aşa.” 

Scutură din cap, alungându-şi gândurile de vinovăţie. Nu-i erau de 
nici un folos. În afară de asta, dacă exista vreun loc în care să existe 
indicii referitoare la cele întâmplate cu Greg, atunci ea se afla chiar 


acolo. Şi poate că singura cale de a scăpa din acel coşmar era să-şi 
plece ochii şi să meargă drept înainte. Oricum, asta o scosese din 
laboratorul de Antropologie Judiciară, care începuse să arate precum 
un osuar. Trupul lui Bitterman sosise de la morga oraşului New York în 
după-amiaza zilei de miercuri, aducând cu sine un nou set de 
întrebări. Urmele de pe oasele gâtului cadavrului cu carnea încă 
intactă demonstrau că fusese decapitat cu un soi de cuţit grosolan, 
primitiv. Ucigaşul - sau ucigaşii - se grăbise să-şi îndeplinească 
sarcina sinistră. 

Schiţă la iuţeală conturul laboratorului, notând lungimile pereţilor, 
locul unde se aflau mesele şi amplasamentul mormanelor de zgură 
rămase din aparatura distrusă. Fiecare laborator avea un flux 
tehnologic, în funcţie de lucrările pe care le executa. In timp ce 
echipamentul putea dezvălui natura cercetărilor, fluxul dădea indicaţii 
referitoare la scopul acestora. 

Conturul odată completat, Margo se concentră asupra meselor. 
Fiind metalice, dogoarea flăcărilor le afectase într-o măsură relativ 
redusă. Trasă câte un dreptunghi pentru a reprezenta tăblia fiecăreia 
dintre ele, apoi începu să noteze existenţa paharelor de laborator 
topite, a tuburilor de titrare, a retortelor volumetrice şi a altor 
ustensile încă neidentificate. Era vorba de nişte echipamente 
complexe, multifuncţionale; era limpede că acolo se desfăşurase un 
experiment biochimic de nivel înalt. Dar care anume? 

Se opri o clipă, trăgând în piept mirosul de izolaţii electrice arse 
amestecat cu cel sărat al brizei care adia dinspre fluviul Hudson. Pe 
urmă îşi îndreptă atenţia asupra instalaţiei topite. Probabil că era 
scumpă, judecând după carcasa de oţel inoxidabil lustruit şi după 
rămăşiţele panoului plat de comandă cu ecran LED. 

Margo se apucă să studieze mai întâi aparatul cel mai voluminos. 
Rama de metal i se deformase din cauza căldurii şi mecanismul 
interior se desprinsese. li dădu o lovitură uşoară şi se trase înapoi 
când acesta se prăbuşi, cu un zgomot puternic. Realiză, pe 
neaşteptate, cât de singuri erau. Dincolo de depou, de partea cealaltă 
a fluviului, soarele cobora peste dealurile din New Jersey. Putea auzi 
tipetele pescăruşilor care se roteau deasupra pilonilor de lemn putred 
ai vechilor diguri de pe ţărmul apei. Dincolo de depou, o după-amiază 
veselă de vară se apropia de sfârşit. Dar în locul acela dosnic, părăsit, 
nu era nimic care să te-nveselească. Aruncă o privire la D'Agosta, 
care îşi terminase de strâns mostrele şi stătea sub soarele în amurg, 
cu braţele încrucişate şi cu privirile pierdute asupra fluviului. Acum se 
bucura fiindcă insistase să rămână. 

Se aplecă asupra instalaţiei, zâmbind în sinea ei din pricina 
nervozităţii care o cuprinsese. Cotrobăind printre piesele de metal 
pârjolit şi decolorat, găsi, în cele din urmă, plăcuţa pe care o căuta. O 


şterse de funingine şi reuşi să identifice cuvintele WESTERLY GENETIC 
EQUIPMENT, alături de sigla WGE. Dedesubt, pe o faţetă teşită, erau 
ştanţate numărul serial şi inscripţia WGE INTEGRATED DNA 
ANALYZER-SEQUENCER. Işi notă informaţia în carnetul cu schiţe. 

În colţul opus se afla, sub forma unei mici grămezi, un aparat 
strivit şi topit care părea diferit de celelalte. Margo îl studie cu grijă, 
întorcând fiecare piesă pe toate părţile şi dând-o deoparte, 
străduindu-se să descopere despre ce anume era vorba. Părea, mai 
degrabă, o instalaţie chimică complexă, de sinteză organică, având ca 
anexe un aparat de fracţionare şi de distilare, gradienţi de difuziune şi 
transformatoare electrice de joasă tensiune. In partea inferioară, unde 
componentele se stricaseră mai puţin din cauza căldurii, descoperi 
cioburile mai multor baloane Erlenmeyer. judecând după etichetele lor 
mate, cele mai multe conţinuseră substanţe chimice obişnuite, 
întâlnite în orice laborator. Totuşi, nu reuşi să recunoască imediat 
inscripţia de pe o etichetă ciobită: ACTIV 7 - DEHYDROCHOLE... j 

Răsuci bucata se sticlă. Fir-ar să fie, numele avea ceva familiar. In 
cele din urmă, aruncă eticheta în geantă. Avea să găsească 
denumirea, fără îndoială, pe lista substanțelor organice trecute în 
enciclopedia din laborator. 

Alături de instalație erau resturile unui carnet subțire, făcut scrum 
în întregime, cu excepţia câtorva pagini carbonizate. Incepu să i se 
fărâmiţeze în mâini în timp ce îl ridica, plină de curiozitate. Adună cu 
grijă bucăţile arse, le strecură cu băgare de seamă într-o pungă Ziploc 
şi şi-o puse în geantă. 

După cincisprezece minute, reuşise să identifice destul de multe 
dintre celelalte echipamente ca să aibă certitudinea unui singur lucru: 
acolo se aflase cândva un laborator genetic de prima clasă. Margo 
lucra cu aparatură asemănătoare în fiecare zi şi avea suficiente 
informaţii ca să poată estima că preţul laboratorului distrus se ridica 
la peste o jumătate de milion de dolari. 

Se trase înapoi. „De unde făcuse Kawakita rost de banii necesari 
pentru punerea pe picioare a unui asemenea laborator? Şi cu ce naiba 
se ocupa?” 

In timp ce traversa podeaua de ciment notând diverse lucruri în 
carneţelul ei, ceva ciudat îi atrase privirea. Ceea ce desluşi printre 
grămezile de moloz şi de sticlă topită semăna cu cinci băltoace mari, 
noroioase, pe care focul le adusese la consistenţa cimentului. In jurul 
lor se vedeau urme de prundiş. 

Se aplecă, plină de curiozitate, ca să studieze îndeaproape 
molozul. În cea mai apropiată dintre băltoace era înţepenit un obiect 
metalic, cam de dimensiunea pumnului ei. Scoase un briceag din 
geantă şi îl folosi drept pârghie ca să desprindă obiectul pe care îl 
răzui apoi, îndepărtând crusta care se lipise de el precum cimentul. 


Reuşi să desluşească literele MINNE... ARIUM SUPPL. Îl răsuci de mai 
multe ori în mâini până când îşi dădu seama ce anume era: o pompă 
de acvariu. 

Se ridică în picioare şi îşi cobori privirea către cele cinci mormane 
similare de moloz aliniate sub ceea ce mai rămăsese din armăturile 
unui perete. Prundişul, sticla spartă... fuseseră, probabil, nişte acvarii. 
Imense, judecând după dimensiunile băltoacelor. Dar acvarii pline cu 
noroi? Nu avea nici un sens. 

Ingenunche, îşi scoase briceagul şi îl înfipse în cea mai apropiată 
masă de noroi uscat. Se desfăcea în bucăţi, precum betonul. Luă una 
dintre acestea şi o întoarse cu susul în jos, fiind surprinsă să vadă 
ceva care aducea cu rădăcinile şi cu o parte a tulpinii unei plante, pe 
care stratul protector de mâl o ferise de foc. Injurând fiindcă briceagul 
era atât de grosolan, se strădui să desprindă planta din stratul de 
noroi şi o înălţă în lumina firavă. 

li dădu drumul pe neaşteptate şi îşi retrase mâna cu o tresărire, ca 
după o arsură. In clipă următoare, o ridică din nou şi o examină cu 
mai multă atenţie, iar bătăile inimii i se înteţiră dintr-odată. „E 
imposibil”, îşi spuse. 


Planta îi era cunoscută - o ştia foarte bine. Tulpina rigidă, fibroasă, 
şi rădăcinile cu noduri bizare îi treziră amintiri chinuitoare: se revăzu 
în laboratorul genetic pustiu al muzeului, cu faţa lipită de ocularul 
microscopului, cu câteva ore de vernisajul dezastruos al expoziţiei 
Superstitii. Era planta stranie din bazinul Amazonului după care 
jinduia, cu disperare, creatura numită Mbwun. Aceeaşi plantă folosită 
de Whittlesey, din întâmplare, pentru a împacheta materialele din 
lada fatală cu relicve trimisă la muzeu tocmai de pe cursul superior al 
râului Xingu, cu aproape zece ani înainte. Se presupunea că planta 
fusese distrusă; habitatul ei original fusese ras de pe suprafaţa 
pământului, iar autorităţile distruseseră rămăşiţele care se mai 
găseau în muzeu după ce creatura Mbwun - Fiara din Muzeu - fusese 
ucisă în cele din urmă. 

Margo se ridică din nou, ştergându-şi funinginea de pe genunchi. 
Într-un fel sau altul, Greg Kawakita pusese mâna pe plantă şi o cultiva 
în acvariile lui imense. 

Dar în ce scop? 

O idee oribilă o izbi pe neaşteptate. O îndepărtă cu aceeaşi 
repeziciune cu care îi venise. Fără nici o îndoială, nu exista un al 
doilea Mbwun pe care să-l fi hrănit Greg Kawakita. 

Sau exista totuşi? 

— Locotenente? întrebă ea. Ştii ce e asta? 

El se apropie. 

— N-am nici cea mai mică idee, răspunse. 


— Liliceae mbwunensis. Planta lui Mbwun. 

— ţi baţi joc de mine, nu? 

Margo clătină încet din cap. 

— Aş vrea să fie aşa. 

Rămaseră locului, neclintiţi, în timp ce soarele cobora dincolo de 
Palisade, poleind clădirile îndepărtate de pe malul celălalt al fluviului, 
scăldate într-un halo de lumină piezişă. Se uită din nou la planta pe 
care o ţinea în mână, pregătindu-se să şi-o pună în geantă, când 
observă ceva care îi scăpase până atunci. 

La capătul rădăcinii, zări o mică cicatrice, precum o urmă de altoi, 
care se prelungea de-a lungul xilemului, părând un W prelung în 
lumina sărăcăcioasă. Ştia că o astfel de cicatrice de altoire nu putea 
însemna decât două lucruri. Un experiment banal de hibridare. 

Sau unul extrem de sofisticat, de inginerie genetică. 

Hayward deschise uşa cu bruscheţe, având gura încă plină cu 
ultima îmbucătură de la masa de prânz. 

— Tocmai a sunat căpitanul Waxie, spuse ea, înghițind bucata de 
ton. Vrea să coborâţi imediat în SI. L-au prins. 

D'Agosta îşi ridică ochii de la ultimele ace pe care le înfigea în 
harta cu persoane dispărute care o înlocuise pe cea luată de Waxie. 

— Pe cine au prins? N 

— Pe el. Pe ucigaşul imitator, bineînţeles. Inălţă din sprâncene. 

— Ei, rahat. 

D'Agosta ajunse la uşă într-o secundă, îşi trase haina costumului 
de pe umeraş şi şi-o puse pe umeri. 

— L-au prins pe promenadă, zise Hayward, în timp ce străbăteau 
zona birourilor, îndreptându-se către lift. Cineva care patrula prin 
apropiere a auzit un zgomot şi s-a dus să vadă ce se întâmplă. Tipul 
tocmai înjunghiase un vagabond şi se pregătea să-i taie capul. 

— Cum de ştiu ei asta? 

Hayward dădu umeri. 

— Intrebaţi-l pe căpitanul Waxie. 

— Şi cuțitul? 

— Improvizat. Cât se poate de grosolan. Exact ceea ce căutau. 

Nu părea convinsă. 

Uşile liftului se deschiseră, dându-l la iveală pe Pendergast. Văzând 
că D'Agosta şi Hayward erau pe punctul de a intra, ridică întrebător 
din sprâncene. 

— Ucigaşul e în SI, spuse locotenentul. Waxie vrea să cobor acolo. 

— Într-adevăr? Agentul FBI se urcă din nou în lift şi apăsă butonul 
corespunzător primului etaj. Păi, atunci să ne-ndreptăm neapărat într- 
acolo. Sunt curios să văd exact ce fel de rechin a scos căpitanul Waxie 
pe uscat. 

Sectorul de Interogatorii din Police Plaza numărul unu era alcătuit 
dintr-o serie de încăperi cu pereţii cenușii, din blocuri de zgură, şi cu 
uşi grele, metalice. Polițistul de la intrare se grăbi să-i lase înăuntru şi 
îi îndrumă către secţiunea de observare a camerei nouă. Acolo îl 
găsiră pe Waxie, tolănit pe un scaun şi privind prin geamul cu 
transparenţă unidirecţională în celula pentru interogatoriu. Işi ridică 
privirea când îi auzi intrând, se încruntă când dădu cu ochii de 
Pendergast, îi adresă un mormăit lui D'Agosta şi o ignoră pe Hayward. 

— Vorbeşte? se interesă locotenentul. 

Waxie mârâi iarăşi. 

— O, da. Nu face altceva decât să vorbească. Dar, până acum, am 
auzit doar o grămadă de rahaturi. Spune că-l cheamă Jeffrey; nu vrea 


să dea la iveală nimic altceva. Totuşi, o să scoatem în curând de la el 
adevărata poveste. Între timp, m-am gândit că poate ai vrea să-i pui 
câteva întrebări. 

In triumful lui, Waxie era generos, nemaiîncăpându-şi în piele de 
atâta încredere în sine şi de infatuare. 

Aruncându-şi ochii dincolo de geam, D'Agosta văzu un individ 
şleampăt, cu privirea rătăcită. Buzele i se mişcau rapid şi în surdină, 
contraștând într-un mod aproape ilar cu trupul lui ţeapăn, nemişcat. 

— Asta e tipul? întrebă, cu neîncredere. 

— Chiar el. 

Locotenentul continuă să-l studieze prin geam. 

— Pare cam pipernicit pentru unul care a făcut atâta prăpăd. 

Waxie strânse din buze, căpătând o expresie defensivă. 

— Poate c-a fost scuipat în ochi de prea multe ori. 

D'Agosta se aplecă şi deschise microfonul. Din difuzorul de 
deasupra geamului se revărsă imediat un potop de înjurături. 
Locotenentul ascultă o clipă, apoi îl închise apăsând brusc 
comutatorul. 

— Ce-i cu arma crimei? întrebă. 

Waxie ridică din umeri. 

— E o chestie improvizată, o bucată de oţel înfiptă într-un mâner 
de lemn. Mânerul e înfăşurat în pânză, în tifon, sau în altceva de 
acelaşi soi. E prea plin de sânge ca să-ţi dai seama; va trebui să 
aşteptăm până termină cu el cei de la Judiciar. 

— Otel, spuse Pendergast. 

— Otel, răspunse Waxie. 

— Nu piatră. 

— V-am spus, era oţel. Duceţi-vă să vă convingeţi cu ochii voştri. 

— O s-o facem, zise D'Agosta, îndepărtându-se de fereastră. Dar, 
până una alta, să vedem ce are de spus tipul ăsta. 

Se îndreptă către uşă, cu Pendergast părând să lunece pe urmele 
lui, tăcut ca o stafie. 

Incăperea cu numărul nouă semăna cu oricare dintre 
nenumăratele camere de interogatoriu din nenumăratele secţii de 
poliţie din întreaga ţară. In mijlocul spaţiului gol era o masă de lemn 
plină de zgârieturi. Prizonierul era aşezat pe latura mai îndepărtată a 
mesei, pe un scaun cu spătarul drept, cu mâinile încătuşate la spate. 
Pe numeroasele scaune de pe latura mai apropiată de uşă stătea un 
singur detectiv, care îndura abuzurile verbale cu un dezinteres total, 
în timp ce se ocupa de magnetofon. Doi poliţiştii înarmaţi, în uniformă, 
se uitau unul la altul din colţurile opuse ale încăperii. Pe pereţii laterali 
erau agăţate două fotografii imense, alb-negru. Unul înfăţişa cadavrul 
contorsionat şi ciopârţit al lui Nicholas Bitterman, zăcând în toaleta 
bărbaţilor din Castelul Belvedere. Cealaltă era de acum faimoasa 


fotografie din ziarul Post a Pamelei Whisher. Într-unul dintre colţurile 
tavanului era montată o cameră video, care înregistra interogatoriul 
cu imparţialitate. 

D'Agosta se aşeză la masă, inhalând amestecul familiar al 
mirosurilor de transpiraţie, de şosete jilave şi de frică. Waxie îl urmă, 
plasându-şi cu grijă trupul masiv pe un scaun alăturat. Hayward 
rămase în picioare, alături de cel mai apropiat poliţist în uniformă. 
Pendergast închise uşa, apoi se rezemă de ea, cu braţele, încrucişate 
cu nepăsare, ascunse în mânecile costumului său negru, ţeapăn. 

Când se deschisese uşa, prizonierul încetase să mai ţipe. Acum le 
arunca nou-sosiţilor priviri aspre printre şuviţele sale de păr unsuros. 
Ochii i se aţintiră asupra lui Hayward, zăboviră o clipă, apoi trecură 
mai departe. 

— La ce dracu vă uitaţi? i se adresă într-un târziu lui D'Agosta. 

— Nu ştiu, răspunse el. Vrei să-mi vorbeşti despre asta? 

— Cară-te. 

D'Agosta oftă. 

— Ştii care-ţi sunt drepturile? 

Prizonierul zâmbi, arătându-şi dinţii mărunți şi murdari. 

— Mi le-a citit nemernicul ăla gras de lângă tine. N-am nevoie de 
nici un avocat care să mă ţină de mână. 

— Ai grijă cum vorbeşti, se răsti Waxie, cu obrajii împurpuraţi de 
mânie. 

— Nu, umflatule, ai tu grijă. Şi păzeşte-ţi şi fundul ăla gras. 

Izbucni într-un râs hârjâit. Hayward nu se osteni să-şi reţină un 
zâmbet batjocoritor. 

D'Agosta se întrebă dacă înainte de sosirea lui, interogatoriul se 
desfăşurase în acelaşi stil. 

— Aşadar, ce s-a întâmplat în parc? întrebă. 

— Vrei o listă? În primul rând, era în culcuşul meu. În al doilea, a 
sâsâit la mine, ca un şarpe la hotarele Egiptului. În al treilea, nu era 
binecuvântat de Dumnezeu. În al patrulea, a... 

Waxie îşi flutură mâna. 

— Am înţeles despre ce-i vorba. Povesteşte-ne despre ceilalţi. 

Jeffrey păstră tăcerea. 

— Haide, insistă Waxie. Cine altcineva? 

— O grămadă, veni în sfârşit răspunsul. Nimeni nu scapă 
nevătămat dacă mă jigneşte. Se aplecă către masă. Aşa că ai grijă, 
umflatule, s-ar putea să tai o bucată de slănină din tine. 

D'Agosta opri riposta lui Waxie cu o apăsare a mâinii. 

— Deci, cui altcuiva i-ai mai venit de hac? se grăbi el să întrebe. 

— Oh, mă ştiu toţi. Toată lumea îl ştie pe Jeffrey, motanul. Sunt 
gata oricând să trec la fapte. 

— Dar Pamela Wisher? se amestecă Waxie. Nu nega, Jeffrey. 


Ridurile din colţurile ochilor tulburi ai prizonierului se îndesiră. 

— Nu neg. Nemernicii au fost necuwviincioşi, cu toţii. Au meritat-o. 

— Ce-ai făcut cu capetele? întrebă Waxie, cu sufletul la gură. 

— Capetele? întrebă Jeffrey. 

D'Agosta avu impresia că observă o uşoară ezitare. 

— Eşti mult prea implicat în povestea asta; nu te apuca să negi 
acum. 

— Capetele? Le-am mâncat capetele, asta am făcut. 

Waxie îi aruncă lui D'Agosta o privire triumfătoare. 

— Dar tipul din castelul Belvedere, Nick Bitterman? Povesteşte-mi 
despre el. 

— Asta a fost unul clasa-ntâi. Ticălosul n-avea pic de respect. 
Ipocrit, zgârcit. El era împieliţatul. 

Se legănă înainte şi înapoi. 

— Impieliţatul? făcu D'Agosta, încruntându-se. 

— Prinţul împieliţaţilor. 

— Da, zise Pendergast, plin de înţelegere. Trebuie să ţii piept 
puterilor întunericului. 

Erau primele cuvinte pe care le rostea de când intrase. 

Prizonierul prinse să se legene cu mai multă putere. 

— Da, da. 

— Cu pielea ta electrizantă. 

Legănatul încetă dintr-odată. 

— Şi cu strălucirea orbitoare a ochilor tăi, continuă Pendergast. 

Apoi se dezlipi de uşă şi înaintă încet, cu ochii pironiţi asupra 
suspectului. 

Jeffrey îl privi intens, îndelung. 

— Cine eşti? murmură. 

Pendergast păstră o clipă tăcerea. 

— Kit Smart, spuse, în cele din urmă, fără să-şi ia ochii de la 
Jeffrey. 

Pentru D'Agosta, fizionomia prizonierului se schimbă într-un mod 
de-a dreptul şocant. Culoarea îi pieri din obraji cât ai clipi. Se uită la 
Pendergast, dând din buze fără să scoată nici un sunet. Pe urmă ţipă 
şi se trase înapoi cu atâta putere încât scaunul se răsturnă şi căzu pe 
podea. Hayward şi cei doi poliţişti în uniformă se repeziră să-l 
liniştească pe individul care se zvârcolea. 

— Isuse, Pendergast, ce naiba i-ai spus? făcu Waxie, acoperind 
zbieretele şi ridicându-se în picioare. 

— Se pare că exact ceea ce trebuia. Pendergast aruncă o privire 
către Hayward. Te rog, fă tot ce se poate ca să-l linişteşti. Cred că-l 
putem lăsa pe căpitanul Waxie să se ocupe de el de aici înainte. 


— În concluzie, cine e tipul ăsta? întrebă D'Agosta în timp ce liftul îi 


ducea înapoi, sus, la secţia Omucideri. 

— Nu sunt sigur în privinţa adevăratului său nume, răspunse Pen- 
dergast, netezindu-şi cravata. Dar nu-l cheamă Jeffrey. Şi nu e omul 
pe care-l căutăm. 

— Spune-i asta lui Waxie. 

Pendergast îi răspunse cu o privire blajină. 

— Ceea ce am văzut, locotenente, e un caz clasic de schizofrenie 
paranoică, agravat de o personalitate multiplă. Ai observat cum părea 
să tot iasă şi să tot intre în pielea a două personaje? Unul era tipul dur 
şi lăudăros, care ţi s-a părut, fără îndoială, tot atât de neconvingător 
cum mi s-a părut şi mie. Pe urmă era vizionarul ucigaş - infinit mai 
periculos. Ai auzit ce-a spus? „In al doilea rând, a sâsâit la mine, ca un 
şarpe la hotarele Egiptului”. Sau, „Jeffrey, motanul”. 

— Bineînţeles că am auzit. Vorbea de parcă tocmai ar fi primit cele 
Zece Porunci, sau cam aşa ceva. 

— Sau cam aşa ceva. Ai dreptate, delirul lui avea topica şi ritmul 
unui text scris. La asta m-am gândit şi eu. In momentul acela, mi-am 
dat seama că cita din vechiul poem Jubilate Agno, de Christopher 
Smart”. 

— N-am auzit niciodată de poemul ăsta. 

Pendergast schiță un zâmbet. 

— E o lucrare obscură a unui scriitor cu desăvârşire obscur. Totuşi, 
conține o viziune stranie, indiscutabil plină de forță; ar trebui s-o 
citeşti. Autorul, Smart, a scris-o în închisoarea datornicilor, fiind pe 
jumătate nebun. În orice caz, îşi descrie motanul, pe nume Jeffrey, pe 
care îl credea un soi de creatură aflată în stadiul de nimfă, în plină 
modificare a aspectului fizic, într-un fragment amplu al poemului. 

— Dacă spui tu. Dar ce legătură are asta cu prietenul nostru 
gălăgios de care tocmai ne-am despărţit? 

— E evident că bietul om se crede motanul din poem. 

— Motanul? 

— De ce nu? Şi Kit Smart - adevăratul Kit Smart - a făcut-o. E 
vorba de o imagine extrem de sugestivă a metamorfozei. Sunt sigur 
că sărmanul individ a fost cândva academician, sau un poet ratat, 
înainte de a cădea treptat în braţele nebuniei. E cât se poate de 
adevărat că a ucis un om, dar numai pentru că i-a ieşit în drum într-un 
moment nepotrivit. Cât despre tot restul... Pendergast îşi flutură 
mâna. Există multe indicii că tipul ăsta nu e adevărata noastră ţintă. 


22 În poemul lui Christopher (Kit) Smart (1722-1771), pisoiul Jeffrey este 
numit „cherub cat” (motanul heruvim) şi există versul: „For he counteracts 
the powers of darkness by his electrical skin and glaring eyes” (Pentru că ţine 
piept puterilor întunericului cu blana lui electrizantă şi cu strălucirea 
orbitoare a ochilor săi). 


— Cum ar fi fotografiile, zise D'Agosta. 

Toţi anchetatorii cu experienţă ştiau că nici un ucigaş nu se poate 
abţine să nu se uite la pozele victimelor sale. Totuşi, din câte 
observase D'Agosta, Jeffrey nu-şi îndreptase deloc privirea către 
fotografii. 

— Exact. 

Uşile liftului se deschiseră cu un fâşâit şi cei doi îşi croiră drum 
către biroul locotenentului prin vânzoleala de pe hol. 

— Sau faptul că această crimă, aşa cum a descris-o Waxie, nu este 
caracterizată de nici unul dintre elementele atacurilor fulgerătoare 
care le-au ucis pe celelalte victime. In orice caz, odată ce i-am 
recunoscut identificarea nevrotică cu poemul, a fost destul de simplu 
să-l întărât ca să-şi dea pe faţă nebunia. 

Pendergast închise uşa biroului şi aşteptă ca D'Agosta să se aşeze 
înainte de a continua. 

— Dar să dăm uitării povestea asta enervantă. Ai avut ceva noroc 
în privinţa sintezei pe care am solicitat-o? 

— Am primit-o de la Procesarea Datelor chiar azi-dimineaţă. 
Locotenentul puse mâna pe un teanc voluminos de hârtii tipărite la 
imprimantă. Să vedem. Optzeci şi cinci la sută dintre cei ucişi au fost 
bărbaţi. Şi nouăzeci şi doi la sută locuiau în Manhattan, printre aceştia 
fiind incluşi şi cei aflaţi în trecere. 

— Mă interesează mai ales ceea ce aveau în comun toate 
victimele. 

— Inţeleg. Urmă o pauză. Numele lor de familie nu începeau cu nici 
una dintre literele /, S, U, V, Xşi Z. 

Gura lui Pendergast se strâmbă în ceea ce se dorea a fi un zâmbet. 

— Toţi aveau mai mult de doisprezece ani şi mai puţin de cincizeci 
şi şase. Nici una dintre victime nu era născută în noiembrie. 

— Continuă. 

— Cred că asta e tot. Locotenentul mai dădu câteva pagini. Oh, ar 
mai fi ceva. Am rulat datele prin SMUD, ca să verificăm diversele 
caracteristici specifice criminalilor în serie. Singura trăsătură comună 
pe care a descoperit-o a fost că nici unul dintre omoruri n-a fost 
săvârşit într-o noapte cu lună plină. 

Pendergast îşi îndreptă spatele. 

— Intr-adevăr? Merită să reținem asta. Mai e şi altceva? 

— Nu, doar atât. 

— Mulţumesc. Se lăsă din nou pe spătarul scaunului. Totuşi, e 
extrem de puţin. Avem nevoie de informaţii, Vincent, de fapte 
concrete. De aceea nu mai pot să aştept. 

D'Agosta îl privi fără să-l înţeleagă. Apoi se încruntă. 

— Doar nu te duci din nou acolo. 

— Ba chiar aşa o să fac. Dacă Waxie continuă să insiste că tipul 


ăsta e criminalul, atunci patrulele suplimentare vor fi retrase. 
Vigilenţa va scădea. Se va crea o atmosferă favorabilă săvârşirii altor 
omoruri. 

— Unde vrei să mergi? 

— În Mansarda Diavolului. 

D'Agosta pufni. 

— Ei, haide, Pendergast. Nici măcar nu ştii dacă locul ăsta există 
cu adevărat, ca să nu mai vorbim despre modul în care ai putea să 
ajungi acolo. Nu te bazezi pe nimic, cu excepţia spuselor 
vagabondului ăluia. i 

— Cred că mă pot încrede în vorbele lui Mephisto. În orice caz, plec 
de la ceva mai mult decât simplele lui cuvinte. Am discutat cu un 
inginer urbanist, pe nume Al Diamond. Mi-a explicat că aşa-numita 
Mansardă a Diavolului e alcătuită, de fapt, dintr-o serie de tunele 
construite de cele mai bogate familii din New York, cu puțin înainte de 
începutul secolului. Erau menite să găzduiască o cale ferată 
particulară, dar au fost abandonate după numai câţiva ani. Şi am 
reuşit să reconstitui, cu o foarte mare aproximaţie, amplasarea 
acestor tuneluri. 

Pendergast luă un marker de pe birou şi se apropie de harta care 
indica locurile dispariţiilor de persoane. li aşeză vârful sub intersecţia 
dintre Park şi 45th, trasă o linie până pe Fifth Street, continuând-o 
către Grand Army Plaza, apoi în diagonală, de-a curmezişul Central 
Park, şi înspre nord, către Central Park West. Pe urmă se retrase cu un 
pas, uitându-se uimit la D'Agosta. 

Locotenentul se holbă la hartă. Cu excepţia câtorva locuri din parc, 
aproape toate acele cu gămălie albă şi roşie erau grupate de-a lungul 
liniilor desenate de Pendergast. 

— Sfinte Sisoe, murmură. 

— Chiar aşa, zise agentul FBI. Diamond a ţinut să sublinieze şi că 
tunelele din sudul şi din nordul parcului au fost închise. Aşa că trebuie 
să cobor exact sub el. 

D'Agosta îşi întinse mâna către birou, în căutarea unui trabuc. 

— Vin şi eu. 

— Îmi pare rău, Vincent. Acum, când ceilalţi sunt pe punctul de a 
lăsa garda jos, prezenţa ta aici, la suprafaţă, e un factor esenţial. Şi 
am nevoie să colaborezi cu Margo Green ca să descoperiţi natura 
exactă a acţiunilor lui Kawakita. Incă n-am aflat ultimele concluzii 
despre amestecul lui în toată povestea. În orice caz, de data asta ţinta 
mea o să rămână secretă. E o călătorie extrem de periculoasă. Dacă 
suntem doi, riscul de a fi descoperiţi se dublează. Indesă capacul 
markerului cu un bobârnac. Totuşi, dacă te poţi lipsi de abilităţile 
sergentului Hayward pentru câteva ore, mi-ar prinde bine o mână de 
ajutor în ceea ce priveşte pregătirile. 


D'Agosta se încruntă şi lăsă jos trabucul. 

— Hristoase, Pendergast, până acolo, jos, e cale lungă. O să fii 
plecat toată noaptea. 

— Mă tem c-o să dureze chiar mai mult. Agentul FBI aşeză 
markerul la loc, pe birou. Dacă nu dau nici un semn de viaţă vreme de 
şaptezeci şi două de ore... Amuţi o clipă. Apoi zâmbi, pe neaşteptate, 
şi strânse mâna lui D'Agosta. O expediţie de salvare ar fi o prostie. 

— Cum o să te descurci cu mâncarea? 

Pendergast se prefăcu surprins. 

— Ai uitat ce delicatesă a fost iepurele de şină au vin, prăjit în 
frigare, chiar deasupra focului? 

D'Agosta se strâmbă şi Pendergast îi adresă un zâmbet liniştitor. 

— Nu te teme, locotenente. O să am provizii din belşug. Mâncare, 
hărţi, tot ce e necesar. 

— E ca o călătorie spre centul Pământului, spuse D'Agosta, 
clătinând din cap. 

— Intr-adevăr. Chiar mă simt ca un cercetător care străbate 
meleaguri neexplorate, locuite de triburi necunoscute. E destul de 
straniu când te gândeşti că toate astea există chiar sub picioarele 
noastre. Cui ci sono dei mostri, amice. Să sperăm că pe mostri o să 
reuşesc să-i evit. Prietena noastră Hayward o să mă conducă. 

Pendergast rămase neclintit o clipă, părând cufundat în gânduri. Pe 
urmă, după un ultim semn din cap către D'Agosta, străbătu distanţa 
care-l despărţea de uşă şi coridorul de dincolo de ea, ultimul mare 
explorator, cu mătasea neagră a costumului lucind mat sub lumina 
neoanelor. 

Pendergast urcă sprinten treptele late care duceau către intrarea 
Bibliotecii Publice din New York, ducând în mână o valiză mare, din 
piele şi pânză groasă. In spatele lui, Hayward se opri să se uite 
îndelung la leii imenşi de piatră plasați de o parte şi de alta a scării. 

— Nu trebuie să-ţi faci atâtea griji, sergent, spuse Pendergast. Au 
luat deja masa de seară. 

Cu toate că ziua era foarte călduroasă, purta un trenci oliv, 
încheiat la toţi nasturii şi lung până aproape de glezne. 

În interior, marmura holului de la intrare era cufundată în întuneric 
şi răspândea o răcoare plăcută. Pendergast i se adresă unui paznic 
vorbindu-i cu voce scăzută, îi arătă legitimaţia şi îi puse câteva 
întrebări. Apoi dădu din cap către Hayward, cerându-i să-l urmeze 
dincolo de uşa de sub scara dublă, enormă. 

— Sergent Hayward, cunoşti Manhattan-ul subteran mai bine decât 
oricare dintre noi, zise Pendergast, în timp ce intrau în liftul cu pereţi 
tapisaţi în piele. Mi-ai dat deja o serie de sfaturi nepreţuite. O ultimă 
povaţă? 

Liftul începu să coboare legănându-se. 

— Da, spuse Hayward. Nu vă duceţi. 

Agentul FBI zâmbi subţire. 

— Mă tem că asta nu e o opţiune valabilă. Numai o recunoaştere 
nemijlocită, la faţa locului, poate dovedi dacă Tunelele Astor sunt sau 
nu punctul de plecare al acestor omoruri. 

— Atunci luaţi-mă cu dumneavoastră, spuse ea, fără să stea pe 
gânduri. 

Pendergast clătină din cap. 

— Crede-mă c-aş vrea s-o pot face. Dar, de data asta, vreau să-mi 
ating ţinta pe furiş. Două persoane ar putea face un zgomot 
inacceptabil. 

Liftul se opri la cel mai de jos nivel, 3-B şi păşiră pe un coridor 
întunecos. 

— Atunci păziţi-vă fundul, zise Hayward. Majoritatea cârtiţelor 
coboară acolo ca să scape de conflicte, nu ca să le provoace. Dar 
există şi o grămadă de tâlhari. Drogurile şi alcoolul înrăutăţesc 
lucrurile. Nu uitaţi că ei văd mai bine, aud mai bine. Şi cunosc 
tunelurile. Oricum aţi privi lucrurile, sunteţi în dezavantaj. 

— E adevărat, încuviinţă Pendergast. Aşa că tot ce pot să fac e să 
egalizez sorții de izbândă. 

Se opri în faţa unei uşi vechi, o descuie cu o cheie, apoi o pofti pe 
Hayward înăuntru. Incăperea era plină, din podea până-n tavan, cu 
rafturi ticsite de cărţi foarte vechi. Culoarele dintre ele abia dacă 


aveau o jumătate de metru lăţime. Mirosul de praf şi de mucegai era 
aproape de nesuportat. 

— Oricum, ce treabă avem aici? întrebă Hayward, mergând pe 
urmele lui printre rafturi. 

— Dintre toate clădirile pe care le-am studiat, răspunse 
Pendergast, asta are cele mai bine făcute planuri şi de aici pornesc 
cele mai clare căi de acces în Tunelurile Astor. Chiar şi aşa am foarte 
mult de coborât şi o fac, oarecum, mai la sud de destinaţia finală, dar 
pare mai prudent să minimalizez riscurile. Rămase locului o clipă, 
privind în jur. Ah, zise, dând din cap în direcţia unuia dintre rafturile 
înguste. Asta trebuie să fie. 

Descuie o altă uşă, mult mai mică, de pe peretele opus, apoi o 
conduse pe Hayward în josul unei scări care ducea într-o încăpere 
minusculă, înghesuită, cu podeaua nefinisată. 

— Chiar sub noi se află un canal de acces, spuse. A fost început în 
1925, ca parte a unui sistem pneumatic de expediere a cărţilor către 
un depozit din afara clădirii. Proiectul a fost abandonat în timpul Crizei 
Economice şi nu s-a mai reluat niciodată. Totuşi, ar trebui să-mi 
permită să ajung în tunelul principal de distribuţie. 

Pendergast lăsă valiza jos, inspectă podeaua în lumina unei 
lanterne, apoi curăţă de praf o trapă veche. O ridică cu ajutorul lui 
Hayward, dând la iveală un canal întunecat şi strâmt, căptuşit cu plăci 
de faianţă. Aţinti fascicolul luminos în întunericul de dedesubt, 
cercetându-l câteva clipe cu privirea. Părând mulţumit, se îndreptă de 
spate, descheindu-şi, în acelaşi timp, trenciul lung. 

Surprinsă, Hayward îşi miji ochii. Pe sub trenci, agentul FBI purta o 
uniformă militară de lucru, pe care griul şi negrul se întrepătrundeau, 
într-un model neuniform. Fermoarele şi cataramele erau din plastic, 
având un luciu negru, mat. 

Pendergast zâmbi. 

— O uniformă neobişnuită, nu-i aşa? făcu. Observă tonurile de gri 
care le înlocuiesc pe cele sepia, folosite de obicei. E proiectată pentru 
camuflaj. 

Ingenunche în faţa valizei, o descuie şi o deschise larg. Scoase 
dintr-unul din compartimente un tub cu cremă militară de camuflaj, pe 
care se apucă să şi-o aplice pe faţă şi pe mâini. Pe urmă luă o bucată 
rulată de postav. In timp ce Pendergast o inspecta, Hayward observă 
că avea mai multe buzunare cusute în partea dinspre interior. 

— Un set de instrumente pentru deghizare, spuse el. Aparat de 
ras, şerveţele umede, oglindă, soluţie adezivă. De data asta am 
intenţia să evit să fiu observat. Nu vreau să mă întâlnesc cu nimeni şi 
cu nimic. Dar iau asta cu mine, pentru orice eventualitate. 

Işi îndesă tubul cu unsoare într-un buzunar, apoi rulă setul pentru 
deghizare şi şi-l vâri în cămaşă. intinse mâna către valiză şi scoase un 


pistol cu ţeava scurtă, al cărui aspect cu totul lipsit de luciu o duse pe 
Hayward cu gândul mai degrabă la plastic decât la metal. 

— Ce-i ăsta? întrebă, curioasă. 

Pendergast îl răsuci în mâini. 

— E un revolver experimental de 9 milimetri, creat de Anschluss 
GMBH. Trage cu gloanţe dintr-un amestec de ceramică şi teflon. 

— Puneţi la cale o vânătoare? 

— Poate că ai auzit de întâlnirea mea cu fiara cunoscută sub 
numele de Mbwun, răspunse agentul FBI. Experienţa aia m-a învăţat 
că trebuie să fii, întotdeauna, pregătit pentru orice. Glonţul tras de 
pistolul ăsta mititel poate trece printr-un elefant. În lung. 

— O armă de atac, zise Hayward. Din mai multe puncte de vedere. 

— lau asta drept un semn de aprobare, făcu Pendergast. 
Bineînţeles că apărarea e tot atât de importantă ca atacul. Am armura 
mea personală. 

Işi desfăcu uniforma ca să dea la iveală o vestă antiglonţ. Se 
întinse din nou către valiză şi scoase o cască neagră, din Kevlar, pe 
care şi-o potrivi pe cap. Sub privirile atente ale lui Hayward, luă un set 
de instrumente pentru purificarea apei şi o serie de alte obiecte pe 
care şi le puse în diverse buzunare. În cele din urmă, scoase, cu grijă, 
două pungi de plastic închise ermetic. lnăuntru erau nişte fâşii care 
păreau din piele neagră de pantofi. 

— Pemmican, zise el. 

— Ce? 

— Filet mignon, tăiat felii, uscat şi presărat cu fructe de pădure şi 
de alte soiuri şi cu nuci pisate. Conţine toate vitaminele, mineralele şi 
proteinele de care are nevoie organismul uman. Şi e surprinzător de 
gustos. Incă nu a inventat nimeni un aliment mai potrivit de luat la 
drum decât cel folosit de băştinaşii din America. Lewis şi Clark au trăit 
cu aşa ceva vreme de luni de zile. 

— Ei, cred că, oricum, aveţi destule provizii, spuse Hayward, 
scuturând din cap. Şi că v-aţi asigurat că n-o să vă rătăciţi. 

Pendergast îşi trase fermoarul din partea de sus a uniformei, 
arătându-i căptuşeala. 

— Poate că, din tot ce am asupra mea, astea sunt de o importanţă 
vitală: hărţile. Mi le-am trasat pe costumul de zbor, ca să-i spun aşa, 
cum o făceau aviatorii din al Doilea Război Mondial. 

Dădu din cap către ansamblul complicat de şine, tuneluri şi nivele 
pe care le desenase pe căptuşeala crem cu o mână sigură. 

incheie fermoarul costumului de camuflaj, apoi, parcă aducându-şi 
aminte de ceva, se căută prin buzunare şi îi înmână lui Hayward un 
set de chei. 

— Am vrut să le fixez cu bandă adezivă ca să nu zornăie. E mai 
bine dacă mi le ţii. Dintr-un alt buzunar îşi scoase portofelul şi 


legitimaţia FBI, pe care i le întinse, de asemenea, sergentului. Te rog 
să-i dai astea locotenentului D'Agosta. N-o să am nevoie de ele jos. 

Işi trecu în grabă mâinile pe deasupra hainelor, ca şi cum ar fi vrut 
să se convingă că totul era la locul lui. Apoi se întoarse din nou către 
trapă şi cobori cu băgare de seamă în canal. 

— Işi sunt recunoscător că ai grijă de asta pentru mine, zise, 
arătând cu o înclinare a capului către valiză. 

— Nici o problemă, răspunse ea. Să-mi trimiteţi o ilustrată. 

Chepengul se lăsă deasupra canalului umed şi întunecos, iar 
Hayward îl blocă cu o răsucire grăbită din încheietura mâinii. 

Margo făcea analiza volumetrică uitându-se cu atenţie, aproape 
fără să clipească. Se aştepta la o schimbare a culorii după fiecare 
picătură de lichid limpede care tremura, căzând în soluţie. Respirația 
înceată a lui Frock, pe care o auzea în spatele ei - şi el se holba la 
aparat -, o făcu să realizeze că ea îşi reţinea, inconştient, răsuflarea. 

Soluţia înflori, pe neaşteptate, într-un galben strălucitor. Margo 
răsuci robinetul de sticlă, oprind curgerea lichidului, şi notă nivelul de 
pe cilindrul gradat. 

Se trase cu un pas înapoi, conştientizând senzaţia neplăcută şi 
familiară care o lua în stăpânire: disconfort, ba chiar spaimă. 
Rămânând neclintită, îşi aminti drama care se desfăşurase într-un alt 
laborator, la numai treizeci de metri în josul holului şi cu optsprezece 
luni în urmă. In momentul acela, acolo se aflaseră tot numai ei doi: 
îngrămădiţi în jurul extrapolatorului generic al lui Greg Kawakita, 
privind monitorul pe care programul lista caracteristicile fizice ale 
creaturii care avea să fie cunoscută drept Mbwun, Fiara din Muzeu. 

Işi aminti că aproape îl blestemase pe Julian Whittlesey, savantul a 
cărui expediţie se pierduse în adâncurile bazinului amazonian. Pe 
Whittlesey, care folosise, cu nesăbuinţă, fibrele unei anumite plante 
acvatice pentru împachetarea specimenelor pe care le trimisese la 
muzeu. Fără ştirea lui - fără ştirea nici unuia dintre ei - animalul numit 
Mbwun devenise dependent de planta cu pricina. Avea nevoie de 
hormonii ei ca să supravieţuiască. Când habitatul ei fusese distrus, 
fiara plecase în căutarea singurei surse de plantă care mai exista: 
fibrele pentru împachetare din lăzi. Dar, ca o ironie supremă, lăzile 
fuseseră apoi încuiate în Zona de Siguranţă a Muzeului, silind creatura 
să umble după cel mai apropiat substitut al hormonilor din plantă pe 
care îl putea găsi: hipotalamusul din creierul uman. 

In timp ce se holba la soluţia galbenă, Margo îşi dădu seama că, în 
afară de spaimă, mai simţea şi altceva: nemulţumire. In toată 
povestea era ceva ciudat, ceva inexplicabil. Avusese acelaşi 
sentiment după măcelul din seara vernisajului expoziţiei Superstitii, 
când fusese luat leşul lui Mbwun. Fusese pus într-o camionetă cu 
număr de înmatriculare guvernamental, pentru a nu mai fi văzut 
niciodată. Cu toate că refuzase întotdeauna s-o recunoască, avusese 
tot timpul senzaţia că, într-un fel sau altul, nu pătrunseseră în 
profunzimea celor întâmplate, că nu înţeleseseră niciodată cu 
adevărat ce anume era Mbwun. La vremea respectivă, sperase că 
avea să vadă rezultatele autopsiei, raportul patologic - ceva care să 
explice, în primul rând, cum de ştiuse creatura să vină în muzeu. Sau 
de ce avea gene umane într-o proporţie atât de ridicată. Ceva, orice, 


care să pună capăt întregii istorii; şi, poate, să o scape de propriile 
coşmaruri. 

Realiză că teoria lui Frock, conform căreia Mbwun ar fi fost o 
aberaţie a evoluţiei, nu o convinsese niciodată pe deplin. Işi impuse, 
împotriva propriei voințe, să-şi aducă aminte de cele câteva clipe în 
care dăduse efectiv ochii cu fiara: când aceasta se năpustise de-a 
lungul holului întunecat, atacându-i pe ea şi pe Pendergast, cu o 
sclipire de triumf în ochii sălbatici. Ei i se păruse mai degrabă un 
hibrid decât o aberaţie. Dar ce fel de hibrid? 

Zgomotul făcut de Frock, care se foi în scaunul cu rotile, îi 
împrăştie gândurile. 

— Să mai repetăm o dată, spuse el. Ca să fim siguri. 

— Eu sunt deja sigură, răspunse ea. 

— Draga mea, i se adresă Frock, cu un zâmbet, eşti prea tânără ca 
să poţi fi sigură de ceva. Nu uita că toate rezultatele experimentale 
trebuie să fie repetabile. Nu vreau să te dezamăgesc, dar mă tem că 
toate astea se vor dovedi o irosire a timpului pe care l-am fi utilizat cu 
mai mult folos examinând cadavrul lui Bitterman. 

Margo se apucă să facă din nou pregătirile pentru analiza 
volumetrică, înghiţindu-şi iritarea. In ritmul în care se mişcau, aveau 
să tragă concluziile descoperirilor ei din laboratorul distrus al lui 
Kawakita abia după câteva săptămâni. Frock era renumit pentru grija 
şi precizia cu care îşi făcea experimentele ştiinţifice, dar părea - ca de 
obicei - incapabil să-şi dea seama că timpul era un factor esenţial. Pe 
de altă parte, ca majoritatea marilor savanţi, era absorbit de propriile 
preocupări, fiind mult mai interesat de lucrările şi de teoriile sale 
decât de ale oricui altcuiva. Işi aminti că, pe durata discuţiilor din 
vremea când îşi pregătea disertaţia, avându-l ca îndrumător, îi spunea 
poveşti după poveşti despre aventurile lui din Africa, America de Sud 
sau Australia, din zilele de dinainte de a paraliza - dedicându-le 
acestor amintiri mai mult timp decât problemelor legate de cercetările 
ei. 

Lucraseră ceasuri întregi, făcând analize volumetrice şi rulând 
programe de regresie liniară, în încercarea de a obţine nişte rezultate 
din analiza fibrelor vegetale găsite de ea la faţa locului. Margo rămase 
cu privirea asupra soluţiei, masându-şi şalele. D'Agosta era sigur că în 
plante exista un soi de drog psihoactiv. Dar, până atunci, nu găsiseră 
nimic care să susţină o asemenea teorie. Măcar dacă am fi păstrat 
câteva dintre fibrele originale, cugetă Margo, am fi putut face un 
studiu comparativ. Dar CDC?-ul ceruse ca toate rămăşiţele acestora 
să fie distruse. Insistaseră chiar să-i incinereze geanta în care le 


23 Centers for Disease Control and Prevention - Centrele pentru controlul şi 
prevenirea maladiilor. 


transportase la un moment dat. 

Mai era ceva. Dacă toate resturile de fibre fuseseră eliminate, cum 
le obținuse Greg Kawakita pe ale sale? Cum de reuşise să le cultive? 
Şi, mai presus de toate, de ce o făcuse? 

În plus, mai exista şi misterul sticlei plate din laboratorul lui, care 
purta eticheta ACT/V 7 - DEHYDROCHOLE. Elementul lipsă era, 
evident, sterolul: îl căutase şi râsese de propria prostie. Bineînţeles că 
îşi dăduse imediat seama de ce denumirea i se părea familiară - era 
cea mai obişnuită formă de vitamina D. Odată ce descoperise asta, nu 
mai avusese nevoie de mult timp ca să-şi dea seama că instalaţia 
specifică chimiei organice din laboratorul lui Kawakita fusese o 
improvizație făcută în pripă pentru sintetizarea vitaminei D. Dar în ce 
scop? 

Soluţia se coloră în galben, iar ea marcă nivelul; era exact acelaşi, 
aşa cum ştiuse că avea să se întâmple. Frock, care aranja nişte 
aparate în partea opusă a laboratorului, nu băgă de seamă. Margo 
ezită o clipă, apoi hotărî ce avea de făcut în continuare. Se îndreptă 
spre microscopul stereo, unde rupse cu grijă încă o mică bucată de 
fibră din mostrele care se împuţinau cu repeziciune. 

În timp ce manevra platoul microscopului, Frock se apropie, cu 
scaunul hodorogind. 

— S-a făcut şapte, Margo, zise el, cu blândeţe. Nu mi-o lua în nume 
de rău, dar cred că munceşti prea mult. Aş putea sugera să facem o 
pauză în seara asta? 

Ea zâmbi. 

— Aproape că am terminat, doctore Frock. Vreau să mai fac încă 
ceva, apoi o să consider ziua încheiată. 

— Ah. Şi ce ar fi acest ceva? 

— M-am gândit să apelez la scindarea criogenică a unui eşantion şi 
să obţin o imagine microscopică scanată de zece angstromi. 

Frock se încruntă. 

— La ce bun? 

Margo se uită lung la specimen, un punct minuscul pe platoul de 
sticlă. 

— Nu sunt foarte sigură. Când am studiat pentru prima oară planta 
asta, ne-am dat seama că era purtătoarea unui retrovirus de un 
anume tip. Un virus care codifica atât proteinele umane, cât şi pe cele 
animale. Vreau să văd dacă virusul ăsta ar putea fi sursa drogului. 

Pieptul lat al lui Frock fu zguduit de un huruit, care erupse în final 
sub forma unui râs înfundat. 

— Margo, aş spune că e, cu siguranţă, timpul să facem o pauză, 
zise Frock. Asta e o speculație delirantă. 

— Poate, răspunse Margo. Dar eu aş prefera s-o numesc intuiţie. 

Frock o fixă o clipă cu privirea, apoi oftă din rărunchi. 


— Cum vrei, spuse. Dar eu, unul, am nevoie de odihnă. Mâine 
trebuie să mă duc la Morristown Memorial şi să suport setul anual de 
analize pe care eşti obligat să ţi le faci după pensionare. Ne vedem 
miercuri dimineaţă, draga mea. 

Margo îi spuse la revedere, urmărindu-l cu privirea în timp ce ieşea 
pe coridor, în scaunul lui cu rotile. Ilncepea să-şi dea seama că 
renumitului savant nu-i plăcea să fie contrazis. Atâta vreme cât fusese 
o doctorandă timidă şi maleabilă, Frock păruse întotdeauna extrem de 
fermecător, noblețea în persoană. Dar acum, când el era pensionar, 
iar ea devenise custode cu puteri depline şi îşi exprima propriile idei, 
părea uneori mai puţin încântat de noul ei obicei de a şi le susţine cu 
insistenţă. 

Puse mostra minusculă într-un suport de eşantioane şi îl duse la 
aparatul de scindare a celulelor îngheţate. In interior, mostra avea să 
fie inclusă într-un mic bloc de plastic, congelată până aproape la zero 
absolut şi despicată în două. Pe urmă, un microscop electronic avea 
să furnizeze, prin scanare, o imagine de înaltă rezoluţie a suprafeţei 
rupturii. Bineînţeles că dreptatea era de partea lui Frock: în 
împrejurări obişnuite, procedeul nu ar fi avut nici o relevanţă pentru 
cercetările ei. Vorbise despre intuiţie, dar adevărul era că nu ştia ce 
altceva ar mai fi putut să încerce. 

Ledul verde al instalaţiei criogenice se aprinse în scurt timp. Margo 
mută blocul de plastic pe platoul de scindare cu ajutorul unui 
transportor electronic. Lama de diamant cobori cu o mişcare lină, se 
auzi un pocnet slab şi blocul se despărţi în două. Margo plasă una din 
cele două jumătăţi pe platoul microscopului cu scanare electronică, 
reglă cu grijă poziţia suportului, parametri de scanare şi fasciculul 
electronic. Peste câteva minute, pe ecranul alăturat se contură o 
imagine clară, în alb şi negru. 

Privind-o, Margo îşi simţi sângele îngheţând în vine. 

Aşa cum se aşteptase, putea să distingă corpusculi mici, 
hexagonali: era retrovirusul detectat iniţial în fibrele vegetale, cu 
optsprezece luni în urmă, cu ajutorul programul de extrapolare al lui 
Kawakita. Dar, în eşantionul de acum, retrovirusul exista într-o 
concentraţie incredibil de mare: celulele plantei erau împachetate în 
el, literalmente. lar în jurul corpusculilor se vedeau vacuole mari, pline 
cu o secreție cristalizată - care nu puteau fi decât un produs al 
retrovirusului însuşi. 

Respiră adânc, pe îndelete. Concentrația înaltă şi secreția 
cristalizată nu puteau avea decât o singură explicaţie: planta, /i/iceae 
mbwunensis, nu era decât un purtător. Virusul producea drogul. lar 
urmele acestuia nu puteau fi detectate pentru că era încapsulat în 
interiorul vacuolelor. 

„Atunci, asta e”, îşi spuse. Răspunsul era simplu. Izolezi 


retrovirusul, îl cultivi într-un mediu controlat şi vezi ce drog se obţine. 

„Kawakita trebuie să se fi gândit la asta.” 

Poate că nici măcar nu încercase să manipuleze planta din punct 
de vedere genetic. Poate că cel care făcuse obiectul cercetărilor lui de 
inginerie genetică fusese virusul. Dacă aşa stăteau lucrurile... 

Margo se aşeză în timp ce mintea îi lucra cu frenezie. In cele din 
urmă, lucrurile păreau să e potrivească: cercetările vechi şi cele 
recente; materialul viral şi planta gazdă; Mbwun; fibrele. Dar nimic nu 
explica de ce părăsise Kawakita muzeul ca să se ocupe de toate 
astea. Şi nu explica cum de străbătuse creatura Mbwun o distanţă 
atât de mare, venind tocmai din jungla amazoniană, în căutarea 
plantelor folosite de expediţia lui Whittlesey pentru... 

„Whittlesey.” 

O clipă mai târziu era în picioare, apăsându-şi gura cu palma, iar 
scaunul de laborator zdrăngănea pe podeaua acoperită cu linoleum. 

Totul devenise, dintr-odată, perfect şi înspăimântător de limpede. 


33 


Imediat ce fu condus în holul de la al optsprezecelea nivel al 
clădirii cu numărul nouă din Central Park South, Smithback observă 
că, de data asta, ferestrele imensului salon de alături fuseseră larg 
deschise. Lumina soarelui se revărsa înăuntru, aurind canapeaua şi 
mesele din lemn de trandafir şi transformând ceea ce păruse cândva 
o cameră mortuară într-o izbucnire de căldură şi lumină. 

Anette Wisher stătea pe balcon, la o masă cu tăblia din sticlă, 
purtând o pălărie elegantă de pai şi ochelari de soare. Se întoarse 
către el, îi adresă un zâmbet firav şi îi făcu semn să se aşeze. 
Smithback se supuse, privind cu încântare Central Park, vastul covor 
verde care se întindea către nord, spre 110th Street. 

— Adu-i domnului Smithback nişte ceai, îi spuse doamna Wisher 
fetei în casă care îl condusese înăuntru. 

— Spune-mi Bill, te rog, zise Smithback, strângând mâna întinsă 
către el. 

Nu putea să nu observe că, până şi în strălucitoarea lumină 
necruțătoare a soarelui de vară, pielea doamnei Wisher părea 
neatinsă de ravagiile timpului. Avea o elasticitate tinerească, era 
catifelată şi netedă, lipsită de moliciunea flască specifică vârstei sale. 

— Apreciez răbdarea de care ai dat dovadă, zise ea, retrăgându-şi 
mâna. Cred c-o să fii de acord că e pe cale să fie răsplătită. Ne-am 
decis în privinţa unui mod de acţiune şi, aşa cum ţi-am promis, vreau 
să fii primul care află. Bineînţeles că trebuie să păstrezi secretul. 

Smithback acceptă ceaiul şi sorbi licoarea cu aromă vagă, 
extravagantă, de iasomie. 

Stând într-un apartament adorabil, cu întreg Manhattan-ul 
răsfirându-i-se sub tălpi şi bând ceai în compania unei femei pe care 
orice jurnalist din oraş îşi dorea să o intervieveze, se simţi cuprins de 
căldură şi de încântare. Asta compensa chiar şi faptul că Bryce 
Harriman, ticălosul ăla încrezut, îi suflase într-un mod atât de umilitor 
un articol în exclusivitate. 

— Mitingul din Grand Army Plaza s-a bucurat de un asemenea 
succes încât ne-am decis să forţăm trecerea operaţiunii Ne Luăm 
Oraşul Inapoi într-o nouă etapă, zise doamna Wisher. 

Smithback încuviinţă dând din cap. 

— De fapt, planul nostru e foarte simplu. Nici una dintre acţiunile 
viitoare n-o să fie anunţată. Fiecare o să fie mai amplă decât 
precedenta. Şi, de fiecare dată când o să se comită o nouă crimă, 
oamenii noştri o să se-nfiinţeze la sediul poliţiei, cerând să se pună 
capăt atrocităților. Ridică mâna şi îşi netezi o şuviţă rebelă. Dar nu 
cred c-o să avem prea mult de aşteptat înainte de a vedea nişte 


schimbări în toată puterea cuvântului. 

— De ce spui asta? întrebă Smithback, cu nerăbdare. 

— Mâine după-masă, la ora şase, oamenii noştri o să se strângă în 
faţa Catedralei St. Patrick. Crede-mă, prin comparaţie, grupul pe care 
l-ai văzut în Plaza Grand Army o să ţi se pară minuscul. Vrem să-i 
arătăm acestui oraş că suntem extrem de serioşi. O să mărşăluim pe 
Fifth Avenue şi prin Central Park South, iar apoi către nord, prin 
Central Park West, oprindu-ne ca să aprindem câte o lumânare de 
priveghi la locul fiecărei crime. Pe urmă o să ne masăm pe Great Lawn 
din Central Park pentru o rugăciune de încheiere, la miezul nopţii. 

Clătină din cap. 

— Mi-e teamă că oficialităţile acestui oraş nu ne-au înţeles încă 
mesajul. Dar, când o să vadă centrul Manhattan-ului blocat de 
nenumărați alegători, cerând cu toţii într-un glas să se treacă la 
acţiune - o să priceapă totul, ţine minte ce-ţi spun. 

— Şi primarul? întrebă Smithback 

— E posibil să apară iarăşi. Politicienii de teapa lui nu se pot abţine 
când văd că se adună mulţimea. Când o să iasă, am de gând să-i spun 
că mai are o ultimă şansă. Dacă ne dezamăgeşte încă o dată, suntem 
pregătiţi să facem alte alegeri. Şi, când o să terminăm cu el, n-o să 
mai fie în stare să-şi găsească nici măcar o slujbă de hingher în Akron, 
Ohio. Pe buze i se aşternu, pentru o clipă, un zâmbet de gheaţă. Mă 
aştept să mă citezi întocmai, la momentul potrivit. 

Smithback nu se putu împiedica să nu zâmbească în sinea lui. 
Toată povestea avea să fie absolut perfectă. 

Era aproape desăvârşit. 

Intră în întunericul umed al Templului, plimbându-şi uşor degetele 
de-a lungul sferelor reci din care erau construiți pereţii, dezmierdând 
suprafeţele organice, cavitățile şi proeminenţele. Era adevărat că 
trebuia construit acolo: era atât de asemănător cu ceea ce existase în 
celălalt loc şi, în acelaşi timp, atât de diferit. Se întoarse cu spatele şi 
se aşeză pe tronul pe care i-l făuriseră, simțind suprafaţa de piele 
netăbăcită a acestuia şi uşoara elasticitate a mădularelor sale intens 
solicitate, auzind pocnetul slab al tendoanelor şi al oaselor, cu toate 
simţurile mai vii ca niciodată. |n curând, Templul avea să fie 
desăvârşit. Aşa cum el însuşi atinsese desăvârşirea. 

Se spetiseră muncind îndelung şi din greu pentru el, şeful şi 
stăpânul lor. Îl iubeau şi le inspira teamă, aşa cum se aşteptase, iar 
acum urmau să-l venereze. |Inchise ochii şi inhală aerul gros şi 
înmiresmat care i se învolbura în jur precum un abur. Cu ceva timp în 
urmă, ar fi fost dezgustat de duhoarea Templului, dar asta se 
întâmpla înainte de a fi fost blagoslovit cu ascuţimea simţurilor. Planta 
îi făcuse acest dar, precum şi multe altele. Acum totul se schimbase. 
Pentru el, mirosul era un peisaj într-o continuă schimbare, pictat în 
toate culorile imaginabile, aici strălucitor şi limpede, aici întunecat şi 
misterios. Erau munţi, canioane şi deşerturi de arome, oceane şi bolți 
celeste, râuri şi pajişti, o panoramă magnifică de miresme, imposibil 
de descris în limbajul omenesc. Prin comparaţie, lumea era o imagine 
plată, urâtă şi aridă. i 

Işi savură triumful. Acolo unde celălalt dăduse greş, e/ reuşise. In 
vreme ce celălalt se ofilise din pricina spaimei şi a îndoielii, /u; îi 
crescuseră puterile şi curajul. Celălalt nu fusese în stare să descopere 
eroarea ascunsă în formulă. lar e/ nu numai că o găsise, dar mai şi 
perfecţionase planta aceea magnifică şi aspectele ei binefăcătoare. 
Celălalt subestimase ardoarea cu care îşi doreau Copiii un ritual, o 
ceremonie. £/ nu o făcuse. El şi numai el îi înţelesese sensurile 
fundamentale. 

Aceasta era adevărata încununare a muncii lui de o viaţă - gândul 
că nu-şi dăduse seama mai devreme era atât de supărător! EI, nu 
celălalt, avusese puterea, inteligenţa şi voinţa de a duce totul la 
îndeplinire. El şi numai el era capabil să purifice lumea şi să o 
călăuzească către viitor. 

Lumea! În timp ce murmura cuvântul cu voce tare, putea simţi 
lumea aceea patetică aflată cu mult deasupra apăsând asupra 
altarului din Templul său. Acum vedea totul extrem de limpede. Era o 
lume suprapopulată, înţesată de creaturi care viermuiau precum nişte 


insecte, fără scop, fără sens şi fără valoare, agitându-se pe toată 
durata scurtei şi hidoasei lor vieţi precum pistoanele maniace ale unei 
maşinării nesimţitoare. Erau deasupra lui tot timpul, aruncându-şi 
mizeriile, împreunându-se, născând, murind, înrobiţi de roata 
existenţei carnale, omeneşti. Cât era de uşor - şi cât de inevitabil - să 
fie spulberaţi, cu tot cu lumea lor, pe de-a-ntregul, aşa cum o lovitură 
de picior deschide un muşuroi şi macină sub talpă pupele moi şi albe. 
Pe urmă avea să se înscăuneze Noua Lume: atât de proaspătă, atât 
de diversificată şi atât de plină de vise. 

— Unde sunt ceilalţi? întrebă Margo, când D'Agosta intră în mica 
sală de şedinţe a Departamentului de antropologie. 

— Nu vin, răspunse el, săltându-şi cracii pantalonilor şi aşezându- 
se. Sunt ocupați. Pe urmă prinse privirea lui Margo şi scutură din cap 
cu dezgust. Ah, ce naiba. Dacă vrei să ştii adevărul, nu-i interesează. 
Iti aminteşti pe tipul ăla, Waxie, pe care l-ai văzut la prezentarea 
făcută de Brambell? El se ocupă acum de caz. Şi îşi închipuie că şi-a 
găsit deja omul. 

— Cum adică, şi-a găsit deja omul? întrebă Margo. 

— Un ţicnit pe care l-au prins în parc. E un criminal, într-adevăr, 
dar nu e ucigaşul pe care-l căutăm. Cel puţin, Pendergast nu crede c- 
ar fi. 

— Şi Pendergast? 

— E într-o scurtă călătorie de afaceri. D'Agosta zâmbi, de parcă ar 
fi făcut o glumă înţeleasă numai de el. Deci, ce-ai aflat? 

— O să încep cu începutul. Margo respiră adânc. Ne întoarcem cu 
zece ani în urmă, OK? Avem o expediţie care plecă în bazinul 
Amazonului. E condusă de un angajat al muzeului, un savant pe nume 
Whittlesey. Apar nişte neînţelegeri între membrii grupului şi acesta se 
desparte în două. Din diverse motive, nimeni nu se întoarce viu acasă. 
Dar mai multe lăzi cu relicve sunt expediate către muzeu. Intr-una 
dintre ele e o statuetă hidoasă, împachetată în fibre vegetale. 

D'Agosta dădu din cap. Până aici, nimic nou. 

— Ceea ce nu ştiau expeditorii era că statueta reprezenta o 
creatură indigenă, foarte feroce. Şi că materialul folosit pentru 
împachetare provenea dintr-o plantă din zonă, esenţială pentru dieta 
creaturii. La scurt timp după aceea, mediul ambiant din habitatul 
bestiei e distrus de guvernul local, în căutare de zăcăminte minerale. 
Aşa că monstrul - acest Mbwun - pleacă pe urmele ultimelor fibre 
care au mai rămas. Străbate întreaga distanţă, plecând din bazinul 
Amazonului şi ajungând în Belem, iar apoi în New York. 
Supravieţuieşte în subsolul muzeului, mâncând animale sălbatice şi 
planta de care pare să fie dependent. 

D'Agosta dădu din nou din cap. 

— Ei, zise Margo, eu nu mai cred asta. Am făcut-o până acum, dar 
s-a terminat. 

D'Agosta ridică o sprânceană. 

— Mai exact, ce anume ţi se pare de necrezut? 

— Gândeşte-te bine, locotenente. Cum ar putea un animal sălbatic 
- fie şi unul extrem de inteligent - să găsească drumul din bazinul 
Amazonului până în New York, umblând după câteva lăzi pline cu 


fibre? E al dracului de departe de locul lui de baştină. 

— Nu-mi spui nimic nou faţă de ceea ce ştiam în momentul uciderii 
fiarei. Atunci nu exista nici o altă explicaţie şi e sigur că eu unul nu 
văd nici acum alta. Mbwun a fost aici. Pentru numele lui Dumnezeu, i- 
am simţit în faţă răsuflarea. Dacă n-a venit de pe Amazon, atunci de 
unde-a apărut? 

— Bună întrebare, făcu Margo. Şi dacă Mbwun era originar din New 
York şi se întorcea, pur şi simplu, acasă? 

Urmă un scurt moment de tăcere. 

— Se întorcea acasă? întrebă D'Agosta, uluit. 

— Da. Dacă Mbwun nu era nicidecum un animal, ci o fiinţă 
omenească? Dacă era Whittlesey? 

De data asta, tăcerea dură mult mai mult. D'Agosta se uită la 
Margo. Fie că părea în formă sau nu, trebuia să fi fost aproape moartă 
de oboseală după se ocupase non-stop de studiul cadavrelor. Şi 
Brambell fusese ucis aşa cum fusese, iar ea descoperise că unul 
dintre trupurile pe care le cerceta era al unui fost coleg. Un coleg faţă 
de care se simţea deja vinovată pentru că refuzase să reia legătura cu 
el... Cum de putuse fi atât de prost, atât de egoist, încât să o implice 
într-o asemenea activitate, ştiind cât de mult o întorseseră pe dos 
omorurile săvârşite iniţial de Mbwun? 

— Ascultă, zise el. Doctore Green, cred că ar fi mai bine... 

Margo îşi ridică mâna. N 

— Ştiu, ştiu, pare o nebunie. Dar nu e. Iți jur că nu e. Asistenta 
mea de laborator face nişte teste suplimentare chiar acum, în timp ce 
stăm de vorbă, tocmai ca să-mi verific descoperirile. Aşa că lasă-mă 
să termin. Mbwun avea un procentaj uimitor de ridicat de ADN uman. 
Am analizat una dintre ghearele lui, îţi aduci aminte? Am descoperit 
secvențe intacte de ADN perfect uman, de lungimea a mii de perechi 
de baze. Asta nu e o aberaţie a evoluției. Totodată, ţii minte că 
Pendergast a dat peste câteva dintre lucrurile lui Whittlesey în 
bârlogul creaturii? Şi nu uita că monstrul i-a ucis pe toţi cei cu care a 
venit în contact, cu excepţia unei singure persoane: lan Cuthbert. De 
ce? Cuthbert fusese cândva unul dintre prietenii apropiaţi ai lui 
Whittlesey. În plus, cadavrul acestuia din urmă n-a fost găsit 
niciodată... _ 

D'Agosta strânse din fălci. Asta era nebunie curată. Işi împinse 
scaunul şi începu să se ridice. 

— Lasă-mă să termin, zise Margo, cu voce scăzută. 

D'Agosta îi susţinu privirea calmă. In ochii ei era ceva care îl făcu 
să se aşeze din nou. 

— Locotenente, spuse ea, ştiu cum sună toate astea. Dar trebuie 
să mă asculţi. Am făcut, cu toţii, o greşeală groaznică. Eu sunt la fel 
de vinovată ca toţi ceilalţi. Nu am pus niciodată cap la cap ultimele 


piese ale jocului de puzzle. Dar cineva a făcut-o. Greg Kawakita. 

Aşeză pe masă o imagine mărită, de 15x20cm, obţinută cu 
microscopul electronic. 

— Planta conţine un retrovirus. 

— Ştiam deja asta. 

— Dar noi am trecut cu vederea faptul că aceşti retroviruşi au o 
calitate unică: pot injecta ADN străin în celulele gazdei. Şi produc un 
drog. lar în seara asta, după descoperire, am făcut câteva teste 
suplimentare ale fibrelor. Sunt purtătoarele unui material genetic - 
ADN reptilian - pe care îl introduc în celulele umane atunci când e 
mâncată planta. lar acest ADN iniţiază, în schimb, o transformare 
fizică. Whittlesey trebuie să fi ingerat cumva nufărul - nu ştiu cum şi 
de ce - în timpul expediției. A suferit o modificare morfologică. A 
devenit Mbwun. Schimbarea odată definitivată, a avut nevoie de un 
regim alimentar constant, bazat pe drogul din plantă. Şi, după 
distrugerea sursei locale, a ştiut că mai poate găsi provizii în muzeu. A 
ştiut, pentru că el trimisese plantele aici, în lăzi, ca material de 
ambalare. Aşa că s-a întors la lăzi. Şi a început să ucidă fiinţe 
omeneşti numai după ce n-a mai avut acces la rezerve. Ştii, 
hipotalamusul uman conţine un hormon similar cu cel din plante... 

— Stai puţin. Spui că, mâncând planta, te transformi într-un soi de 
monstru? întrebă D'Agosta, nevenindu-i să creadă. 

Margo dădu din cap, încuviinţând. 

— Şi acum ştiu care e legătura lui Greg cu toate astea. A dedus ce 
s-a întâmplat şi s-a retras ca să urmărească un plan făcut de el însuşi. 
Desfăşură pe masa de şedinţe o schemă de mari dimensiuni. Asta e o 
schiţă a laboratorului, sau a ceea ce am putut reconstitui eu. Lista din 
colţ reprezintă inventarul tuturor instalaţiilor pe care am reuşit să le 
identific. Am făcut chiar şi o listă a preţurilor de vânzare angro şi totul 
trebuie să fi costat peste opt sute de mii de dolari. 

D'Agosta se pomeni fluierând. 

— Bani scoşi din droguri. 

— Chiar aşa, locotenente. Unicul scop al unui astfel de laborator nu 
poate fi decât fabricarea pe scară largă a unor produse sofisticate de 
inginerie genetică. Subliniez cuvântul fabricare. 

— Către sfârşitul anului trecut, au circulat zvonuri despre apariţia 
pe străzi a unui nou drog, numit „glazură”, spuse D'Agosta. Foarte 
greu de găsit, foarte scump, provocând o stare foarte puternică de 
euforie. Totuşi, în ultima vreme n-am mai auzit prea multe despre el. 

Margo îşi puse degetul pe schiţă. 

— Există trei stadii ale ingineriei genetice. Primul constă în 
întocmirea hărţii ADN a organismului. Asta fac instalaţiile înşiruite pe 
peretele dinspre nord. Acţiunea lor combinată are drept rezultat 
secvenţierea masivă a ADN-ului. Prima controlează reacţia în lanţ a 


polimerazei, ceea ce duce la multiplicarea ADN-ului, pentru a putea fi 
secvenţiat. Asta realizează secvenţierea propriu-zisă. Pe urmă asta, 
de aici, era un Sistem NAD-1, de la Cambridge. Avem şi noi aşa ceva, 
la parter. E vorba de un computer extrem de specializat, care 
foloseşte microprocesoare cu arseniură de galiu şi procesarea 
vectorială pentru a analiza rezultatele secvenţierii. Pe urmă, aici, de-a 
lungul peretelui de sus, erau resturile topite ale mai multor acvarii. 
Kawakita cultiva planta lui Mbwun în cantităţi mari, ca să-şi asigure 
materia primă pentru această operaţie. lar aici era o instalaţie de 
producţie virală Ap-Gel, pentru incubarea şi cultura viruşilor. 

Se lăsă o linişte de mormânt. D'Agosta îşi şterse fruntea şi îşi pipăi 
buzunarul, în căutarea formei reconfortante a unui trabuc. Fără s-o 
vrea, începuse să dea crezare celor auzite. 

— Kawakita folosea instalaţia ca să scoată genele din virusul 
plantei. Margo aşeză pe masă câteva fotografii. Acestea sunt scanări 
făcute la microscop. Demonstrează că îndepărta genele reptiliene. De 
ce? Pentru că, evident, se străduia să neutralizeze efectele fizice ale 
drogului. 

— Ce părere are Frock despre toate astea? 

In timp ce punea întrebarea, D'Agosta avu impresia că o uşoară 
roşeaţă se aşternuse pentru o clipă pe chipul lui Margo. 

— Incă n-am avut ocazia să discut cu el. Dar ştiu c-o să fie sceptic. 
E încă fidel teoriei sale despre evoluţia fractală. Locotenente, asta s-ar 
putea să sune a nebunie, dar adevărul e că, în natură, există multe 
substanţe - hormonii, de exemplu - care generează astfel de 
transformări uluitoare. Nu e atât de bizar şi de neobişnuit cum pare. 
Există un hormon numit BSTH, care duce la transformarea omizii în 
fluture. Şi un altul, resotropin-x. Mormolocul care primeşte o doză se 
transformă în broască în decurs de câteva zile. Nu mă îndoiesc că şi 
aici s-a întâmplat acelaşi lucru. Numai că acum discutăm despre 
metamorfoza unei fiinţe umane. 

Tăcu o clipă. 

— Mai e şi altceva. 

— Asta n-a fost de-ajuns? 

Margo îşi afundă mâna în geanta ei şi scoase nişte bucățele mici 
de hârtie arsă, plasate între câte două folii transparente de plastic. 

— Am găsit, în cenuşă, ceea ce pare să fi fost jurnalul de laborator 
al lui Kawakita. Astea sunt singurele foi pe care se poate descifra câte 
ceva. Scoase mai multe fotografii. Am mărit peticele de hârtie. Primul 
e din mijlocul carnetului. Pare un soi de listă. 

Locotenentul examină fotografia. Reuşi să descifreze câteva 
cuvinte mâzgălite de-a lungul marginii stângi a hârtiei arse într-o 
foarte mare măsură: wysoccan, picior albastru iubitor de bălegar. 
Apoi, în partea de jos: nor verde, praf de puşcă, inimă de lotus. 


— Pentru tine au vreun înţeles? întrebă el, notându-şi cuvintele în 
agendă. 

— Numai praful de puşcă, spuse Margo. Cu toate că ceva îmi 
spune că ar trebui să recunosc mai multe. li întinse o altă fotografie. 
Aici e o alta, care pare un fragment de program pentru extrapolatorul 
lui. Şi uite şi una mai lungă. 

D'Agosta studie cu atenţie fragmentul care îi fusese oferit. 


„„„Nu pot trăi ştiind că ceea ce am... Cum de am putut, în timp ce 
mă concentram asupra... să ignor efectele mentale, care... dar celălalt 
e tot mai nerăbdător, pe zi ce trece. Am nevoie de timp ca să... 


— Se pare că, în ceasul al doisprezecelea, a căpătat o conştiinţă, 
zise locotenentul, înapoindu-i fotografia. Dar despre ce e vorba, ce-a 
făcut, de fapt? 

— Ajung şi acolo, răspunse Margo. Observă că aici vorbeşte despre 
efectele mentale ale glazurii, considerându-le un element pe care nu 
l-a luat în seamă. Şi ai remarcat referinţa la „celălalt”? Pe mine mă 
nedumereşte încă. Se întinse după o altă fotografie. Pe urmă mai 
avem şi asta. Cred că e din ultima pagină a jurnalului. După cum vezi, 
pe lângă o grămadă de numere şi de calcule, apar numai trei cuvinte 
complet inteligibile, cu un punct între ele: „ireversibil. Thyoxina ar 
putea...” 

D'Agosta îi adresă o privire întrebătoare. 

— Am făcut cercetări. Thyoxina e un erbicid experimental, foarte 
puternic, care distruge algele din lacuri. Dacă Greg cultiva planta 
asta, la ce-i trebuia thyoxina? Sau vitamina D, pe care se pare că o 
sintetiza de asemenea? Sunt încă multe lucruri pe care nu le-am 
înţeles. 

— O să-i povestesc lui Pendergast, poate că are vreo idee. Mai 
privi o clipă ţintă fotografiile, apoi le dădu deoparte. Deci, doctore 
Green, continuă el, explică-mi, pentru că încă nu m-am lămurit 
întrutotul. De fapt, ce se străduia Kawakita să facă cu toate aparatele 
astea ale lui? 

— Probabil că încerca să îmblânzească drogul extrăgând genele 
reptiliene din virusul conţinut de planta lui Mbwun. 

— Să-l îmblânzească? 

— Cred că încerca să creeze un drog care să nu provoace 
modificări fizice groteşti. Care să-l facă pe utilizator mai ager, mai 
puternic, mai rapid, să-i ascută vederea nocturnă. Ştii, toate 
capacităţile suprasenzoriale pe care le avea Mbwun. Dar fără efectele 
colaterale. 

Margo se apucă să ruleze schiţa laboratorului. 

— Trebuie să testez câteva mostre din ţesut prelevate de la 


cadavrul lui Kawakita ca să fiu sigură. Dar cred c-o să găsim urmele 
drogului lui Mwbun, substanţial modificat. Şi cred că se va descoperi 
că drogul însuşi are efecte secundare de narcotic. 

— Vrei să spui că şi Kawakita folosea drogul? 

— Sunt sigură. Dar trebuie s-o fi dat în bară într-un anume fel. 
Poate că nu l-a purificat, sau nu l-a decontaminat aşa cum ar fi 
trebuit. Şi, ca urmare, au apărut deformaţiile remarcate la scheletul 
lui. 

D'Agosta îşi şterse din nou fruntea. Dumnezeule, avea mare 
nevoie de un trabuc. 

— O clipă, zise. Kawakita era un tip deştept. N-ar fi luat un drog 
periculos aşa, aiurea, ca să vadă ce se întâmplă. Nici gând. 

— Ai dreptate, locotenente. Poate că de aici provine sentimentul 
de vinovăţie. Vezi, nu era omul care să se apuce să ia imediat drogul. 
Probabil că l-a testat mai întâi. 

— Oh, făcu D'Agosta. Oh, rahat, adăugă, după un lung moment de 
tăcere. 


36 


Bill Trumbull se simţea excelent. Bursa crescuse cu şaisprezece 
puncte în ziua aceea şi cu aproape o sută la nivelul întregii săptămâni 
şi nu se întrevedea nici o stagnare. La douăzeci şi cinci de puncte, 
câştiga deja o sută de mii pe an. Colegii lui de clasă de la Babson 
aveau să crape de ciudă când aveau să o afle, la reuniunea din 
săptămâna următoare. Mulţi dintre ei avansaseră în nişte prăpădite de 
funcţii de conducere şi, dacă aveau noroc, se alegeau cu cincizeci. 

Trumbull şi prietenii săi se împinseră printre barierele rotitoare şi 
intrară pe peronul staţiei de metrou Fulton Street, pălăvrăgind şi 
strigând. Era trecut de miezul nopţii şi luaseră o cină îmbelşugată la 
Seaport, bând, totodată, o grămadă de bere, şi vorbiseră, la nesfârşit, 
despre bogăţia cu care se aleseseră. Acum erau într-o dispoziţie 
zgomotoasă, râzând pe înfundate pe seama tăntălăului care tocmai 
intrase în programul de perfecţionare şi care nu avea să reziste nici o 
lună. 

Trumbull simţi un suflu de aer stătut şi auzi familiarul huruit 
îndepărtat în timp ce pe şine se iveau două faruri minuscule. Avea să 
ajungă acasă într-o jumătate de oră. Simţi o iritare de moment când 
se gândi că locuia atât de departe, la periferia oraşului - 98th Street şi 
Third Avenue - şi că avea nevoie de atât de mult timp ca să ajungă 
acasă de pe Wall Street. Poate că era timpul să se mute, să-şi facă 
rost de o mansardă în centru, sau de un apartament frumos, cu două 
dormitoare, de la începutul anilor şaizeci. In vreme ce o adresă din 
Soho nu era tocmai rea, una din East Side era întotdeauna mai bună. 
Balcon la unul din etajele de sus, pat imens, covoare crem, crom şi 
sticlă. 

— ... aşa că ea spune: „Scumpule, pot să împrumut şaptezeci de 
dolari?” 

Toată lumea scoase ţipete senzuale în timp ce asculta poanta şi, 
din instinct, Trumbull râse împreună cu ceilalţi. 

In momentul intrării metroului în staţie, huruitul se amplifică, 
transformându-se într-un tunet. Cineva din grup îl înghionti pe 
Trumbull, împingându-l în glumă către marginea peronului, şi el se 
lăsă pe spate, ferindu-se din calea trenului care se apropia. Acesta se 
opri cu un scârţâit strident de frâne şi ei se îngrămădiră într-unul 
dintre vagoane. 

Când ieşeau din staţie, Trumbull se aruncă pe un scaun, privind 
plictisit în jur. Instalaţia de aer condiţionat din vagon nu funcţiona şi 
toate ferestrele erau deschise, lăsând să intre mirosul de aer stătut şi 
jilav de deasupra şinelor şi zgomotul asurzitor al trenului. Era o 
căldură de iad. Işi lărgi mai mult cravata. Incepea să simtă că 


mâncase prea mult şi o durere vagă, dar persistentă, îi cuprindea 
tâmplele. Se uită la ceas: trebuiau să ajungă înapoi, la birou, peste 
şase ore. Oftă şi se lăsă pe spate. Metroul zbura prin tunel ca o 
rachetă, clătinându-se şi făcând atât de mult zgomot, încât era 
imposibil să stai de vorbă. Trumbull închise ochii. 

Mai mulţi dintre băieţi coborâră la staţia de pe 14th Street, ca să ia 
trenul către Penn Station. li strânseră mâna, îl loviră cu pumnul în 
umăr şi dispărură. La Grand Central coborâră şi mai mulţi, lăsându-i în 
metrou doar pe Trumbull şi pe Jim Kolb, un dealer blond care lucra cu 
un etaj mai jos. Trumbull nu-l simpatiza în mod deosebit pe Kolb. 
Închise din nou ochii, expirând plictisit în timp ce trenul se afunda mai 
adânc în inima pământului, pe traseul liniei expres. 

Conştientiză ca prin ceaţă că se opriseră în staţia de pe 59th 
Street, că uşile se deschiseră şi apoi se închiseră, că metroul plonjase 
din nou în întuneric, câştigând viteză pentru drumul către 86th, care 
străbătea treizeci de cvartale. Incă o staţie, îşi spuse, somnoros. 

Trenul se clătină pe neaşteptate, apoi încetini şi se opri cu frânele 
scrâşnind. Se scurse o clipă nesfârşită. Trezindu-se din cauza 
smuciturii, Trumbull rămase locului, din ce în ce mai iritat, ascultând 
trăncănitul şi scârţâitul caroseriei vagonului nemişcat. 

— Mama mă-tii, spuse Knob cu voce tare. Să ţi-o tragi pe Lexington 
Avenue, la numărul patru. 

Se uită în jur, în aşteptarea unui răspuns, dar nu primi nici unul de 
la ceilalţi doi călători pe jumătate adormiţi. Atunci îi dădu un cot lui 
Trumbull, care reuşi să schiţeze un zâmbet anemic, gândindu-se ce 
ratat era Kolb. 

Trumbull îşi aruncă privirea prin vagon. Văzu o chelneriţă drăguță 
şi un puşti negru, purtând o haină cât toate zilele, plus o şapcă 
tricotată, în ciuda celor treizeci şi opt de grade din interiorul trenului. 
Cu toate că tinerelul părea adormit, Trumbull îl studie cu prudenţă. 
„Probabil că se întoarce acasă, după un jaf armat”, cugetă. Işi pipăi 
buzunarul, în căutarea briceagului. Nimeni n-avea să-i ia portofelul, 
chiar dacă în el nu mai rămăsese nici un ban. 

Ţărâiturile unor paraziți se auziră pe neaşteptate şi în difuzoarele 
sistemului de amplificare zăngăni o voce: „Atenţie pasagezuirş avelo 
problemă desemnlizuiş se rezolvarişz în scurzx timtx.” 

— Da, cum să nu, schimbă placa, făcu Kolb, dezgustat. 

— Cum? 

— Aşa spun întotdeauna. O problemă la sistemul de semnalizare. O 
rezolvă imediat. Da, în visele lor. 

Trumbull îşi încrucişă braţele pe piept şi închise din nou ochii. 
Durerea de cap i se înrăutăţise şi căldura cădea asupra lui ca o 
pătură, sufocându-l. 

— Când te gândeşti că cer un dolar jumate ca să ne lase să 


asudăm în condiţiile astea mizerabile, spuse Kolb. Poate că data 
viitoare ar fi bine să închiriem o limuzină. 

Trumbull dădu uşor din cap şi se uită la ceas. Douăsprezece 
patruzeci şi cinci. 

— Nu e de mirare că oamenii intră sărind peste bariere, spunea 
Kolb. 

Dădu din nou din cap, întrebându-se cum l-ar fi putut face să tacă. 
Auzi un zgomot în afara vagonului şi se uită alene pe fereastră. Din 
întunericul umed se desprindea o formă neclară, apropiindu-se de şina 
de alături. Un depanator de la MTA, fără îndoială. „Poate că fac, pur şi 
simplu, nişte reparaţii nocturne ale şinelor”, se gândi, privind cu 
nepăsare silueta care se apropia. Speranţa prinse aripi, apoi se 
prăbuşi. „Dar dacă e ceva în neregulă cu trenul, rahat, o să stăm aici, 
jos, până când...” 

Silueta trecu pe neaşteptate pe lângă fereastra lui, fără nici un 
zgomot, o făptură în alb. Trumbull îşi îndreptă brusc spatele, zvâcnind 
de parcă ar fi fost împuşcat. Nu era un depanator, ci o femeie: o 
femeie într-o rochie lungă, care alerga de-a lungul şinelor, 
împleticindu-se. Prin fereastra deschisă, o urmări cu privirea în timp 
ce se îndepărta. Abia când dispăru în beznă observă că spatele ei era 
împroşcat cu ceva care scânteia în lumina reflectată a farurilor 
metroului încremenit. 

— Ai văzut asta? îl întrebă pe Kolb. 

Celălalt îşi ridică ochii. 

— Ce să văd? 

— O femeie alergând pe şine. 

Kolb rânji. 

— Billy băiete, ai băut una-n plus? 

Trumbull se ridică în picioare şi-şi scoase capul pe fereastră, 
privind cu ochii mijiţi de-a lungul şinelor, în direcţia în care dispăruse 
silueta. Pustiu. Când îşi retrase capul în vagon, realiză că nimeni 
altcineva nu observase nimic. 

Ce se petrecea? Un jaf armat? Se uită din nou pe fereastră, dar 
femeia dispăruse, tunelul era din nou liniştit şi pustiu. 

— Asta o să dureze mult mai mult decât un „scurt timp”, bodogăni 
Kolb, bătând cu degetul în ceasul său Rolex cu cadran bicolor. 

Acum lui Trumbull îi vuia capul. Dumnezeu ştia că băuse destul de 
mult ca să aibă halucinaţii. In săptămâna aceea, se îmbătase pentru a 
treia oară. Poate că nu trebuia să mai iasă atât de des. Poate că 
văzuse un depanator care căra ceva în spate. Sau o depanatoare. La 
urma urmelor, de treaba asta se ocupau şi femeile. Se uită prin 
geamul uşilor care dădeau în vagonul alăturat, dar şi acolo domnea 
aceeaşi linişte, singurul ocupant privind în gol, cu gândul dus. Dacă s- 
ar fi întâmplat ceva, ar fi fost anunţaţi prin sistemul de comunicare cu 


pasagerii. 

Se aşeză, închise ochii şi se concentră, încercând să scape de 
durerea de cap. De cele mai multe ori, nu avea nimic împotriva 
călătoriei cu metroul. Ajungeai rapid la destinaţie, iar zdrăngănitul 
şinelor şi scânteierea luminilor îţi distrăgeau atenţia. Dar în ocazii ca 
aceea - înţepenit locului, fără să ţi se ofere nici o explicaţie, în 
întunericul încins - era greu să nu te gândeşti la ce adâncime se afla 
tunelul de metrou, sau câţi kilometri de beznă te despărţeau de staţia 
următoare... 

La început, păru să fie zgomotul altui tren, care se oprea, undeva, 
departe, lângă peron, cu frânele scrâşnind. Apoi, pe măsură ce 
asculta, Trumbull îşi dădu seama ce sunet îi ajungea la urechi: un 
urlet îndepărtat şi prelung, distorsionat în mod bizar de tunelul plin de 
ecouri, purtat de curentul de aer şi pătrunzând, estompat, prin 
geamurile deschise. 

— Ce naiba...? spuse Kolb, aplecându-se înainte. 

Ochii tânărului se deschiseră, iar chelneriţa din tura de noapte 
intră brusc în alertă. 

Se lăsă o tăcere încordată, în timp ce aşteptau cu toţii, ascultând. 
Nu se mai auzi nimic altceva. 

— Hristoase, Bill, ai auzit asta? întrebă Kolb. 

Trumbull nu răspunse. Avusese loc un jaf, poate se săvârşise o 
crimă. Sau - poate şi mai rău - prin trenul blocat umbla o bandă. Era 
cel mai cumplit coşmar al tuturor călătorilor cu metroul. 

— Nu-ţi spun niciodată nimic, zise Kolb, uitându-se nervos la 
difuzor. Poate că cineva ar trebui să vadă ce se întâmplă. 

— Eşti invitatul meu, ripostă Trumbull. 

— Ţipătul unui bărbat, adăugă Kolb. A ţipat un bărbat. Jur că asta a 
fost. 

Trumbull se uită din nou pe fereastră. Acum desluşi o siluetă care 
se mişca de-a lungul celei mai îndepărtate şine, apropiindu-se de ei cu 
mişcări ciudate, săltăreţe, aproape ca un şchiopătat. 

— Acolo e cineva care vine încoace, spuse el. 

— Intreabă-l ce se petrece. 

Trumbull se apropie de fereastră. 

— Hei! Hei, tu, de acolo! 

Văzu silueta oprindu-se în semiîntunericul din afara vagonului. 

— Ce s-a întâmplat? strigă apoi. A fost cineva rănit? 

Silueta începu să înainteze din nou. Trumbull o urmări cu privirea 
până când ajunse lângă partea din faţă a vagonului dinaintea lor, apoi 
o zări căţărându-se pe tampoanele de legătură, după care o pierdu 
din vedere. 

— Nu pot să-i sufăr pe găozarii ăştia de la asistenţa tehnică, spuse 
Kolb. Nemernicii câştigă patruzeci de mii pe an şi nu mişcă nici măcar 


un pai. 

Trumbull se îndreptă către uşile despărţitoare şi se uită în vagonul 
din faţă. Ocupantul singuratic al acestuia se afla încă acolo, citind 
acum o carte în ediţie de buzunar. Totul era, din nou, cât se poate de 
liniştit. 

— Ce vezi? se interesă Kolb, cu voce plângăreaţă. 

Trumbull se întoarse la locul lui. 

— Nimic, spuse. Poate că n-a fost decât un muncitor care a strigat 
la un coleg. 

— N-aş vrea decât să-l pună odată în mișcare, spuse chelneriţa, pe 
neaşteptate, cu vocea crispată de nervi. 

Tânărul cu haina grea stătea adâncit în scaunul lui, nemişcat, cu 
mâinile îndesate în buzunare. „Fac pariu că-şi ţine mâna pe pistol”, îşi 
spuse Trumbull, fără să-şi dea seama dacă ideea îl speria sau îl făcea 
să se simtă uşurat. 

In vagonul din faţă, luminile clipiră şi se stinseră. 

— Oh, rahat, zise Kolb. 

Din vagonul întunecat se auzi o bufnitură puternică, care făcu 
trenul să se cutremure, de parcă ar fi fost izbit de ceva greu. 
Zgomotul înfundat fu urmat de un sunet straniu, ca un oftat. Trumbull 
se gândi la aerul care ieşea dintr-un aerostat jilav. 

— Ce-a fost asta? întrebă chelneriţa. 

— Eu plec dracului de aici, spuse Kolb. Haide, Trumbull. Staţia din 
Fifty-ninth Street nu poate fi la o distanţă de mai mult de două 
cvartale înapoi. 

— Nu merg nicăieri. 

— Atunci eşti idiot, zise Kolb. Crezi că am de gând să aştept până 
când prin uşa aia o să dea buzna cine ştie ce bandă de ticăloşi? 

Trumbull clătină din capul chinuit de durere. Totul era să stai 
liniştit şi calm. Dacă te ridicai şi atrăgeai atenţia asupra ta, nu făceai 
altceva decât să te transformi într-o ţintă. 

Din vagonul întunecat se auzi un alt zgomot, asemănător cu 
răpăitul ploii pe o suprafaţă metalică. 

Trumbull se aplecă în faţă, cu prudenţă, uitându-se către celălalt 
vagon. Văzu imediat că geamul uşii era stropit, dinspre interior, cu 
ceva care aducea a vopsea. Vopsea groasă, ale cărei cocoloaşe de 
culoare întunecată se prelingeau în josul sticlei. 

— Ce e? strigă Kolb. 

Nişte puşti devastau vagonul, împroşcând de jur împrejur cu 
vopsea. Cel puţin vopsea părea să fie, vopsea roşie. Poate că era 
timpul s-o şteargă dracului de acolo şi, chiar înainte ca gândul să i se 
contureze bine în minte, era în picioare, alergând către uşa din fundul 
vagonului. 

— Billy! 


Kolb se ridicase, repezindu-se după el. 

Trumbull auzi, în spatele lui, ceva care se izbea de uşa din faţă, 
paşii târşâiţi ai mai multor picioare, apoi, dintr-odată, ţipătul 
chelneriţei. Fără să se oprească şi fără să privească înapoi, înhăţă 
mânerul uşii glisante şi îl răsuci, deschizând-o dintr-o singură mişcare. 
Sări peste tampoane şi deschise uşa ultimului vagon cu o smucitură. 
Kolb era exact în spatele lui, bolborosind „rahat, rahat, rahat”, o 
monodie monotonă. 

Inainte ca luminile din întregul tren să se stingă, Trumbull avu 
exact timpul necesar ca să remarce că ultimul vagon era gol. Işi roti 
privirile cu disperare. Nu se vedeau decât luminile palide şi 
intermitente ale tunelului şi strălucirea galbenă şi îndepărtată a staţiei 
din 59th Street. 

Se opri şi se întoarse către Kolb. 

— Să forţăm uşa din spate. 

In clipa aceia, un foc de armă reverberă nebuneşte în vagonul pe 
care tocmai îl părăsiseră. Când zgomotul împuşcăturii se stinse, lui 
Trumbull i se păru că auzea suspinele estompate ale chelneriţei 
curmându-se dintr-odată. 

— li taie gâtul tipului! ţipă Kolb, aruncând o privire peste umăr. 

— Taci, şuieră Trumbull. 

Indiferent ce sunet i-ar fi ajuns la urechi, nu se uită nici o clipă 
înapoi. Alergă către uşa din partea opusă şi îşi încleştă degetele de 
garniturile de cauciuc, încercând să le smulgă. 

— Ajută-mă! strigă. 

Cu lacrimile şiroindu-i pe obraji, Kolb înhăţă cealaltă garnitură. 

— Trage, pentru numele lui Dumnezeu! 

Aerul pătrunse în interior cu un suspin şi uşa cedă, inundând 
vagonul cu un miros sufocant, de lut. Inainte de a apuca să facă vreo 
mişcare, Trumbull se simţi îmbrâncit într-o parte de Kolb, care se 
îndesă în deschizătură şi sări pe şine. Trumbull se încordă, gata de 
salt, apoi încremeni. Mai multe siluete ieşeau la iveală din 
întunecimea tunelului din faţă, târşâindu-şi picioarele către Kolb. 
Deschise gura, apoi o închise la loc şi se clătină uşor pe picioare, 
nevenindu-i să-şi creadă ochilor. Siluetele se mişcau într-un mod 
înfiorător de neobişnuit, cumplit de inuman. Le văzu înconjurându-l pe 
Kolb. Una îl înhăţă de păr, smucindu-i capul spre spate, în timp ce oa 
doua îi lega mâinile. Kolb se zbătea fără să scoată nici un sunet, într-o 
pantomimă spasmodică. O a treia făcu un pas înainte, ieşind din 
întuneric, şi, cu o mişcare ciudat de delicată, îşi trecu brusc mâna 
peste beregata lui Kolb. Un jet de sânge ţâşni imediat în direcţia 
trenului. 

Ingrozit, Trumbull se trase înapoi, căzând pe podea şi târându-se 
apoi în genunchi, dezorientat pentru o clipă. Aruncă o privire 


disperată înapoi, către vagonul din care fugiseră. În întuneric, desluşi 
doi indivizi ghemuiţi deasupra trupului întins pe jos al chelneriţei, 
agitându-se preocupaţi în jurul capului ei... 

Simti o disperare indescriptibilă străpungându-i brusc măruntaiele. 
Se răsuci şi sări din vagon prin uşa de urgenţă, împleticindu-se pe 
şine, alegând pe lângă siluetele aplecate asupra lui Kolb, năpustindu- 
se către lumina palidă şi îndepărtată a staţiei. Cina şi berea i se 
ridicară laolaltă în gât şi ţâşniră, împodobindu-i picioarele în vreme ce 
fugea. Auzi că cineva o lua pe urmele lui, distinse scâşnetele şi 
bufniturile înăbuşite ale paşilor. Printre buze îi scăpă un suspin. 

Incă doi indivizi apărură pe şine, în faţa lui, înfăşuraţi în mantii şi 
cu capetele ascunse sub glugi, siluete profilate pe îndepărtatul fundal 
luminos al staţiei. Se opri brusc când se puseră în mişcare, venind 
către el cu o iuţeală cumplită, pe traiectorii sinuoase. In spate, sunetul 
paşilor urmăritorilor era tot mai puternic. O letargie stranie îi împietri 
membrele, îşi simţi raţiunea şubrezindu-se. În câteva secunde avea să 
fie prins, exact cum se întâmplase cu Kolb. 

Apoi, în scurta străfulgerare a luminii unui semnal, întrezări una 
dintre feţe. 

O singură idee, limpede şi de neconfundat, i se înfiripă în minte, 
desprinzându-se din negura unei nopţi transformate pe neaşteptate în 
coşmar. Işi dădu seama ce avea de făcut. Cercetă în pripă cu privirea 
şinele de sub picioarele lui, descoperi dungile galbene de avertizare şi 
strălucirea limpede a metalului, îşi înfipse piciorul sub bara de 
protecţie şi lumea se dizolvă într-un fulger de o miraculoasă strălucire. 

D'Agosta încercă să se gândească la stadionul Yankee: mingea 
albă din piele de vacă avântându-se în văzduhul albastru al zilei de 
iulie, mirosul ierbii abia despicate de alunecarea ei, apărătorul lovind 
în zid, mănuşa ridicată. Era varianta lui de meditaţie transcendentală, 
modalitatea prin care închidea uşa în nasul lumii exterioare, 
adunându-şi gândurile. Utilă mai ales acum, când totul se 
transformase într-un rahat. 

Rămase cu ochii închişi încă o clipă, încercând să uite sunetul 
telefoanelor, uşile trântite, secretarele înnebunite. Ştia că, undeva, 
Waxie se învârtea de colo-colo, ca o găină fără cap. Slavă Domnului 
că nu se afla în raza lui de acţiune. „Presupun că acum nu mai e atât 
de sigur în privinţa bătrânului Jeffrey”, îşi spuse. Dar asta nu-i oferi 
nici o consolare. 

Cu un oftat, îşi sili gândurile să se întoarcă la figura stranie a 
Albertei Munoz, singura supraviețuitoare a masacrului din metrou. 

Sosise la faţa locului tocmai când era adusă, pe o targă, la ieşirea 
de urgenţă din 66th Street: mâinile îndoite în poală, o încântătoare 
expresie absentă pe chip, grăsuţă şi cu aspect matern, cu pielea 
netedă şi maronie contrastând puternic cu cearşafurile din jurul ei. 
Numai Dumnezeu ştia cum de reuşise să se ascundă; nu scosese nici 
un sunet. Trenul însuşi se transformase temporar într-o morgă: şapte 
civili şi doi lucrători de la asistenţa tehnică ucişi, cinci cu ţestele 
zdrobite şi cu beregatele tăiate până la os, alţi trei cu capetele 
complet lipsă, unul electrocutat de cea de a treia şină. D'Agosta 
aproape că putea simţi mirosul avocaţilor care dădeau târcoale. 

Doamna Munoz era acum în secţia de psihiatrie a spitalului St. 
Luke, complet izolată. Waxie ţipase, se bătuse cu pumnul în piept şi 
ameninţase, dar doctorul de gardă fusese de neclintit: nici un 
interogatoriu mai devreme de ora şase dimineaţa. 

Trei capete lipsă. Porniseră imediat pe urmele pline de sânge, dar 
echipa specializată în hemoluminiscenţă avea o zi grea în labirintul de 
tunele umede. D'Agosta trecu din nou în revistă, în gând, 
desfăşurarea evenimentelor. Cineva tăiase un fir al sistemului de 
semnalizare exact sub staţia din 59th Street, provocând oprirea 
imediată a tuturor trenurilor dintre străzile 14th şi 125th şi blocându-l 
pe unul dintre ele la depărtare de 86th Street. Acolo aşteptaseră 
călătorii, prinşi în ambuscadă. 

Pentru a pune totul la cale era nevoie de inteligenţă, de planificare 
şi, probabil, de o bună cunoaştere a sistemului. Până în momentul 
acela nu fuseseră găsite nici un fel de urme clare, dar D'Agosta 
aprecia că atacatorii fuseseră cel puţin şase. Şase cel puţin, dar nu 


mai mult de zece. Un atac bine planificat şi bine coordonat. 

Dar de ce? 

Echipa SOC stabilise că bărbatul electrocutat păşise, probabil, în 
mod intenţionat pe cea de-a treia şină. D'Agosta se întreba ce anume 
ar fi trebuit să vadă ca să facă un asemenea gest. Indiferent ce o fi 
fost, era posibil să-l fi văzut şi Alberta Munoz. Trebuia să vorbească cu 
ea înainte ca Waxie să ajungă acolo şi să strice totul. 

— D'Agosta! urlă o voce familiară, parcă dându-i replica. Ce, ai 
adormit de-a binelea? 

Deschise încet ochii, privind în tăcere chipul împurpurat, 
fremătător. 

— lartă-mă  fiindcă-ţi întrerup somnul de frumuseţe, continuă 
Waxie, dar aici avem o mică criză de a cărei rezolvare suntem 
răspunzători. A 

Locotenentul se îndreptă de spate. Işi roti privirea prin birou, îşi 
văzu haina pe spătarul unui scaun, o înhăţă şi începu să-şi vâre o 
mână pe mânecă. 

— M-auzi, D'Agosta? zbieră Waxie. 

El îşi făcu loc pe lângă căpitan şi ieşi pe coridor. Hayward era lângă 
biroul secretarei, uitându-se pe un fax care tocmai sosea. D'Agosta îi 
prinse privirea şi îi arătă liftul cu un semn al capului. 

— Unde dracu te duci acum? întrebă Waxie, ţinându-se după ei în 
timp ce se îndreptau spre lift. Eşti surd, sau ce? Am spus că avem o 
criză... 

— E criza ta, se răsti D'Agosta. Tu trebuie s-o scoţi la capăt. Eu 
sunt ocupat. 

In timp ce uşile liftului se închideau, îşi puse un trabuc între buze şi 
se întoarse către Hayward. 

— St. Luke? întrebă ea. 

El dădu din cap drept răspuns. 

O clipă mai târziu, uşile se deschiseră, cu un sunet de clopotel, 
către imensul hol acoperit cu faianţă. D'Agosta dădu să iasă, apoi se 
opri. Dincolo de uşile de sticlă văzu o mare de oameni, cu pumnii 
ridicaţi în aer. Erau de trei ori mai mulţi decât la două noaptea, când 
sosise el în Police Plaza numărul unu. Bogătana aia, Wisher, stătea pe 
capota unei maşini de patrulare, vorbind cu însufleţire într-o 
portavoce. Reporterii erau prezenţi în număr foarte mare: putea să 
vadă cum se înălţau reflectoarele, întreaga maşinărie comasată a 
echipajelor de televiziune. 

Hayward îi puse mâna pe braţ. 

— Sunteţi sigur că nu vreţi să luaţi o neagră-cu-alb din parcul de 
maşini de la subsol? 

Locotenentul îşi întoarse ochii către ea. 

— Bună idee, spuse, reintrând în lift. 


Medicul de gardă îi lăsă să aştepte pe scaunele de plastic din 
bufetul personalului vreme de patruzeci şi cinci de minute. Era tânăr, 
îndârjit şi obosit mort. 

— l-am spus căpitanului ăluia că nu poate fi vorba de nici un 
interogatoriu înainte de ora şase, zise el, cu voce subţire şi furioasă. 

D'Agosta se ridică şi îi luă mâna într-a sa. 

___— Sunt locotenentul D'Agosta, iar acesta este sergentul Hayward. 
Incântat să vă cunosc, domnule doctor Wasserman. 

Medicul mormăi şi îşi retrase mâna. 

— Domnule doctor, vreau să subliniez de la bun început că n-avem 
de gând să facem nimic care i-ar putea pricinui vreun rău doamnei 
Munoz. 

Medicul dădu din cap. 

— lar dumneavoastră o să fiţi singurul judecător în această 
privinţă, adăugă D'Agosta 

Medicul nu zise nimic. 

— Şi îmi dau seama că un anume căpitan Waxie a fost aici şi v-a 
făcut necazuri. Poate că v-a şi ameninţat. 

Wasserman izbucni dintr-odată. 

— In toţi anii care s-au scurs de când lucrez în acest salon pentru 
urgenţe, n-am fost niciodată tratat aşa cum a procedat nemernicul 
ăla. 

Hayward chicoti. 

— Bine aţi venit în clubul nostru, spuse ea. 

Medicul îi aruncă o privire surprinsă, apoi se relaxă parţial. 

— Domnule doctor, în masacrul ăsta au fost implicaţi cel puţin 
şase, dar cel mai probabil zece bărbaţi, zise D'Agosta. Cred că sunt 
aceleaşi persoane care i-au ucis pe Pamela Wisher, pe Nicholas 
Bitterman şi pe mulţi alţii. Mai cred şi că s-ar putea să cutreiere prin 
tunelele metroului chiar acum, în timp ce noi stăm de vorbă. Şi s-ar 
putea ca singura persoană în viaţă care îi poate identifica să fie 
doamna Munoz. Dacă simţiţi într-adevăr că întrebările mele i-ar putea 
face rău, o să accept asta. Sper doar că o să luaţi în considerare 
celelalte vieţi care s-ar putea să atârne în balanţă. 

Doctorul îl privi fix vreme îndelungată. In cele din urmă, reuşi să 
schiţeze un zâmbet slab. 

— Foarte bine, domnule locotenent. Cu trei condiţii. Eu trebuie să 
fiu de faţă. Dumneavoastră trebuie să-i puneţi întrebările cu blândeţe. 
Şi trebuie să încheiaţi discuţia imediat ce o să vi-o cer. 

D'Agosta încuviinţă dând din cap. 

— Mă tem că vă pierdeţi timpul. Suferă din cauza şocului şi 
prezintă primele simptome ale sindromului stresului posttraumatic. 

— Inţeleg, domnule doctor. 


— Bun. Eu pot să vă spun că doamna Munoz e dintr-un orăşel din 
centrul Mexicului. Se ocupă de îngrijirea la domiciliu a copilului unei 
familii din Upper East Side. Ştim că vorbeşte engleza. Şi, în afară de 
asta, nu pot adăuga prea multe. 

Doamna Munoz zăcea în patul de spital în exact aceeaşi poziţie în 
care stătuse pe targa de la locul crimei: braţele încrucişate, ochii 
privind în gol, fără nici o expresie. Incăperea mirosea a săpun cu 
glicerină şi a alcool pentru frecţii. Hayward rămase afară, pentru cazul 
că Waxie şi-ar fi făcut apariţia mai devreme, în timp ce D'Agosta şi 
doctorul se aşezară pe câte un scaun, de fiecare parte a patului. 
Stătură o clipă nemişcaţi. Pe urmă, fără nici un cuvânt, Wasserman 
luă mâna pacientei. 

D'Agosta îşi scoase portofelul. Trase din el o fotografie şi o aduse 
în faţa ochilor femeii. 

— E fetiţa mea, Isabella, spuse locotenentul. Are doi ani. Nu-i aşa 
că-i frumoasă? 

Continuă să ţină fotografia, cu răbdare, până ce ochii ei licăriră, 
aţintindu-se într-acolo. Doctorul se încruntă. 

— Aveţi copii? întrebă D'Agosta, înlocuind fotografia. 

Doamna Munoz se uită la el. Urmă un lung răstimp de tăcere. 

— Doamnă Munoz, zise D'Agosta, ştiu că staţi ilegal în ţara asta. 

Femeia îşi întoarse ochii. Medicul îl avertiză pe locotenent 
aruncându-i o privire. 

— Mai ştiu şi că o mulţime de oameni v-au făcut promisiuni pe care 
nu le-au respectat. Dar eu o să vă fac o promisiune pe care o voi 
respecta, jur pe fotografia fiicei mele. Dacă mă ajutaţi, o să am grijă 
să obţineţi cartea verde. 

Femeia nu răspunse. El scoase o altă fotografie şi o ridică. 

— Doamnă? 

Pentru o lungă clipă, femeia rămase nemişcată. Pe urmă ochii i se 
îndreptară către poză. D'Agosta simţi o uşurare în adâncul fiinţei. 

— Aici e Pamela Wisher, când avea doi ani. Aceeaşi vârstă ca fetiţa 
mea. 

Doamna Munoz luă fotografia. 

— Un înger, şopti ea. 

— A fost ucisă de aceeaşi oameni care au atacat metroul în care vă 
aflaţi. Vorbea cu blândeţe, dar rostea cuvintele cu repeziciune. 
Doamnă Munoz, vă rog să mă ajutaţi să-i găsesc pe oamenii ăştia 
îngrozitori. Nu vreau să mai omoare pe nimeni altcineva. 

Pe chipul femeii se prelinse o lacrimă. Buzele îi zvâcniră. 

— Ojos... 

— Poftim? zise D'Agosta. 

— Ochii... 

Urmă o altă pauză, în timpul căreia buzele doamnei Munoz se 


mişcară fără să scoată nici un sunet. 

— Vin, în tăcere... ochi de şopârlă, ochi de drac. 

Lăsă să-i scape un suspin. 

Locotenentul dădu să spună ceva, dar o privire a lui Wasserman îl 
opri. 

— Ochii... cuchillos depedernal... chipuri ca de drac... 

— Cum adică? 

— Figuri îmbătrânite, viejos... 

Işi acoperi faţa cu mâinile şi scoase un geamăt strident. 

Wasserman se ridică, făcându-i semne lui D'Agosta. 

— Ajunge, spuse el. Afară. 

— Dar ce a... 

— Afară, acum, zise doctorul. 

Pe coridor, D'Agosta îşi scoase carneţelul, grăbindu-se să noteze 
expresiile în limba spaniolă cât de corect era în stare să o facă. 

— Ce-i asta? întrebă Hayward, uitându-se, curioasă, peste umărul 
lui. 

— Spaniolă, răspunse locotenentul. 

Ea se încruntă. 

— Nu seamănă cu nici un cuvânt în limba spaniolă pe care l-am 
văzut vreodată. 

D'Agosta îi adresă o privire tăioasă. 

— Să nu-mi spui că, pe lângă toate celelalte, tu mai şi habla 
espagnol. 

Ea îi întoarse privirea, ridicând o sprânceană. 

— Nu întotdeauna poţi să aduni vagabonzii vorbind numai în 
engleză. Şi ce ar trebui să însemne pălăvrăgeala asta? 

D'Agosta îi îndesă carneţelul în mână. 

— Descifrează ce scrie. 

Hayward se apucă să studieze frazele cu atenţie, dând din buze. 
După câteva clipe, se duse la postul infirmierelor şi ridică receptorul 
unui telefon. 

Wasserman ieşi, închizând fără zgomot uşa în urma lui. 

— Domnule locotenent, povestea asta a fost... ei, neortodoxă, ca 
să nu spun mai mult. Dar, în cele din urmă, cred că s-ar putea dovedi 
c-a fost binefăcătoare. Vă mulţumesc. 

— Nu-mi mulţumiţi, ripostă D'Agosta. Puneţi-o cât mai repede din 
nou pe picioare. Mai sunt o mulţime de alte întrebări la care trebuie 
să-mi răspundă pe parcurs. 

Hayward închisese telefonul şi revenea lângă ei. 

— Asta e tot ce ne-a stat în puteri, mie şi lui Jorge, spuse ea, 
înapoind carneţelul. 

Locotenentul privi notițele încruntându-se. 

— Cuţite de cremene? 


Ea ridică din umeri. 

— Nici măcar nu putem fi siguri că asta a spus. Dar e cea mai 
plauzibilă presupunere. 

— Mulţumesc, zise D'Agosta, îndesându-şi carneţelul în buzunar şi 
grăbindu-se către ieşire. Peste o clipă se opri, ca şi cum şi-ar fi 
reamintit ceva. Domnule doctor, spuse, căpitanul Waxie o să-şi facă 
probabil apariţia aici, în următoarea oră, sau cam aşa ceva. 

O expresie deznădăjduită traversă chipul lui Wasseman. 

— Dar presupun că doamna Munoz e prea extenuată ca să mai 
discute cu cineva. N-am dreptate? Dacă Waxie vă face necazuri, 
anunţaţi-mă pe mine. 

Pe faţa medicului se lăţi pentru prima oară un zâmbet. 

În jurul orei zece a aceleiaşi dimineţi, când Margo Green intră în 
sala de conferinţe a Departamentului de antropologie, era evident că 
întrunirea începuse de o bună bucată de vreme. Pe mica masă de 
şedinţe din centrul laboratorului erau împrăştiate ceşti de cafea, 
şerveţele, cornuri mâncate pe jumătate şi pachete cu micul dejun. 
Margo fu surprinsă să-l vadă, alături de Frock, Waxie şi D'Agosta, pe 
Horlocker, şeful poliţiei, cu pălăria şi gulerul lui plin de trese părând 
nelalocul lor în mijlocul aparaturii din încăpere. Resentimentele 
pluteau în aer precum un linţoliu apăsător. 

— Te aştepţi să credem că ucigaşii trăiesc în acele Tunele Astor ale 
tale? îi spunea Waxie lui D'Agosta. Când o auzi intrând, se întoarse 
încruntând din sprâncene. Mă bucur c-aţi reuşit să ajungeţi, bodogăni. 

Auzindu-i vorbele, Frock îşi ridică ochii, apoi, cu o privire uşurată, 
îşi trase la o parte scaunul cu rotile, făcându-i loc să se aşeze la masă. 

— Margo! În sfârşit! Poate că tu poţi limpezi lucrurile. Locotenentul 
D'Agosta, aici de faţă, afirmă nişte lucruri neobişnuite despre 
descoperirile tale din laboratorul lui Greg. Imi spune că ai făcut, ah, 
nişte cercetări suplimentare în absenţa mea. Dacă nu te-aş cunoaşte 
atât de bine, draga mea, mi-aş închipui că... 

— Scuzaţi-mă! spuse D'Agosta cu voce puternică. 

În tăcerea aşternută dintr-odată, se uită pe rând la Horlocker, la 
Waxie şi la Frock. 

— AŞ dori ca doctorul Green să-şi treacă în revistă descoperirile, 
zise, pe un ton mai scăzut. 

Margo se aşeză la masă, surprinsă că Horlocker nu ripostase. Se 
întâmplase ceva şi, cu toate că nu putea fi sigură, părea evident că 
exista o legătură cu masacrul din metrou, din noaptea precedentă. Se 
gândi să-şi ceară scuze pentru întârziere şi să le explice că rămăsese 
în laborator până la ora trei dimineaţa, dar se hotărî să n-o facă. Din 
câte ştia, Jen, asistenta ei, mai lucra încă în încăperea din josul 
holului. 

— Doar o clipă, interveni Waxie. Tocmai spuneam că... 

Horlocker se întoarse spre el. 

— Waxie, ţine-ţi gura. Doctore Green, cred că ar fi bine să ne 
spuneţi exact ce faceţi şi ce anume aţi descoperit. 

Margo respiră adânc. 

— Nu ştiu ce anume v-a relatat deja locotenentul D'Agosta, începu 
ea, aşa că o să fiu scurtă. Ştiţi că scheletul extrem de deformat pe 
care l-am descoperit îi aparţine lui Greg Kawakita, un fost custode de 
aici, din muzeu. Amândoi am fost doctoranzi. Se pare că, după ce a 
părăsit muzeul, Greg a condus activitatea unei serii de laboratoare 


clandestine, ultimul dintre acestea fiind situat în depoul din West Side. 
Cercetările pe care le-am făcut la faţa locului au scos la iveală dovezi 
conform cărora, înainte de moarte, Kawakita producea o versiune 
modificată genetic a /i/iceae mbwunensis. 

— lar asta e planta de care avea nevoie Fiara din Muzeu ca să 
supravieţuiască? întrebă Horlocker. 

Margo îl ascultă cu atenţie, aşteptându-se să desluşească în vocea 
lui o nuanţă de sarcasm, dar nu descoperi nici una. 

— Da, răspunse ea. Dar acum sunt de părere că planta aceea 
reprezenta ceva mai mult decât o sursă de hrană. Dacă nu mă înşel, 
conţine un retrovirus responsabil de modificările morfologice ale 
oricărei fiinţe care o ingerează. 

— Cum aţi spus? făcu neîncrezător Waxie. 

— Provoacă modificări fizice masive. Whittlesey, şeful expediției 
care a trimis plantele la muzeu, trebuie să le fi mâncat el însuşi - 
probabil fără să-şi dea seama, sau poate împotriva voinţei sale. N-o să 
aflăm niciodată amănuntele. Dar acum pare să foarte clar că Fiara din 
Muzeu era, de fapt, Julian Whittlesey. 

Frock inspiră scurt, şuierător. Nimeni altcineva nu scoase nici un 
sunet. 

— Ştiu că e greu de crezut, zise Margo. E sigur că diferă de 
concluzia la care am ajuns după lichidarea bestiei. Am crezut că fiara 
era, pur şi simplu, o aberaţie a evoluţiei, a cărei supravieţuire 
depindea de plantă. Am presupus că, odată ce i-a fost distrusă propria 
nişă ecologică, a luat-o pe urmele singurelor plante rămase, trimise la 
muzeu. Fibrele acestora fuseseră folosite pentru ambalarea 
artefactelor puse în lăzi şi expediate aici. Mai târziu, când nu a mai 
putut ajunge la plante, a recurs la cel mai la-ndemână substitut: 
hipotalamusul uman, care conţine, în marea majoritate, hormonii 
descoperiţi în plantă. 

Dar acum cred că ne-am înşelat. Fiara era un Whittlesey puternic 
modificat din punct de vedere fizic. Şi mai cred că răspunsul corect a 
fost descoperit, întâmplător, de Kawakita. Probabil că a găsit câteva 
specimene de plantă şi a început să le supună unor modificări 
genetice. Presupun că şi-a închipuit că putea elimina efectele 
negative ale acesteia. 

— Spune-le despre drog, zise D'Agosta. 

— Kawakita cultiva planta în cantităţi enorme, continuă Margo. 
Cred că un drog rar întâlnit - parcă te-am auzit numindu-l „glazură”? - 
a fost obţinut din prelucrarea ei, cu toate că nu pot fi sigură. Probabil 
că, pe lângă potenţialul său viral, deţine atributele unui narcotic şi ale 
unui halucinogen puternic. Kawakita trebuie să-l fi vândut unui grup 
select de utilizatori, probabil ca să facă rost de bani pentru 
continuarea cercetărilor. Dar, în paralel, verifica eficacitatea 


eforturilor sale. E limpede că, la un moment dat, a ingerat el însuşi 
planta. Ceea ce explică malformaţiile bizare ale scheletului său. 

— Dar dacă acest drog, sau plantă, sau ce-o fi fiind, are nişte 
efecte secundare atât de cumplite, de ce l-ar fi consumat Kawakita? 
întrebă Horlocker. 

Margo se încruntă. 

— Nu ştiu, răspunse. Continua, probabil, să perfecţioneze o nouă 
generaţie. Presupun c-a avut impresia că suprimase efectele negative 
ale drogului. Şi trebuie să fi constatat că avea o serie de aspecte 
benefice. Mă ocup de testarea plantelor pe care le-am descoperit în 
laboratorul lui. Le-am inoculat mai multor cobai, inclusiv unor şoareci 
albi şi unor protozoare. Asistenta mea, Jennifer Lake, trece chiar acum 
în revistă rezultatele. 

— De ce n-am fost informat...? începu Waxie. 

D'Agosta se răsti la el: 

— Când o să-ţi faci timp să-ţi citeşti e-mailurile şi să-ţi asculţi 
mesajele, o să vezi c-ai fost informat de fiecare afurisit de pas. 

Horlocker ridică mâna. 

— Ajunge, locotenente, ştim cu toţii ce greşeli s-au făcut. Acuzaţiile 
reciproce rămân pentru mai târziu. 

D'Agosta se lăsă pe spătarul scaunului. Margo nu-l văzuse 
niciodată atât de furios. Era aproape ca şi cum i-ar fi învinovăţit pe toţi 
cei de faţă - inclusiv pe sine însuşi - pentru tragedia din metrou. 

— In momentul de faţă, ne confruntăm cu o situaţie incredibil de 
gravă, continuă Horlocker. Primarul stă pe capul meu, zbierând că 
trebuie să trecem la acţiune. lar acum, după masacrul ăsta, i s-a 
alăturat şi guvernatorul. Işi şterse fruntea cu o batistă jilavă. Foarte 
bine. Ţinând cont de spusele doctorului Green, aici de faţă, avem de-a 
face cu un grup de toxicomani, aprovizionaţi de savantul ăsta, 
Kawakita. Numai că, în momentul de faţă, Kawakita e mort. Poate că li 
s-au terminat proviziile, sau poate că şi-au pierdut minţile. Trăiesc sub 
pământ, la o mare adâncime, în acele Tunele Astor pe care le-a 
descris D'Agosta, abandonate cu mult timp în urmă, pentru că erau 
inundabile. Şi înnebunesc din pricina lipsei drogului. Când nu mai au 
de unde să şi-l procure, sunt siliţi să mănânce creierul uman. Exact 
aşa cum s-a întâmplat cu fiara Mbwun. De aici, toate crimele recente. 
Işi roti privirea severă. Dovezi în favoarea acestei ipoteze? 

— Plantele Mbwun au fost găsite în locul unde s-a aflat laboratorul 
lui Kawakita, spuse Margo. 

— Grosul crimelor a fost săvârşit pe un traseu paralel cu Tunelele 
Astor, adăugă D'Agosta. Pendergast a scos asta la iveală. 

— lrelevant, pufni Waxie. 

— Cum rămâne cu mărturiile nenumăraţilor vagabonzi care susţin, 
cu toţii, că Mansarda Diavolului a fost colonizată? zise Margo. 


— Aveţi încredere într-o şleahtă de putori şi de toxicomani? 

— De ce naiba ar minţi? întrebă Margo. Şi cine poate ştii, mai bine 
decât ei, care e adevărul? 

— Foarte bine! Şeful poliţiei ridică mâna. Ţinând cont de dovezi, 
suntem obligaţi să fim de acord. Nici o altă pistă nu ne-a condus 
nicăieri. lar mai-marii acestui oraş vor să trecem imediat la acţiune. 
Nu mâine, nu poimâine, ci chiar în clipa asta. 

Frock îşi drese discret glasul. Era primul sunet pe care îl scotea de 
o bună bucată de vreme. 

— Domnule profesor? spuse Horlocker. 

Frock îşi apropie încet scaunul de masă. 

— lertaţi-mi scepticismul, dar eu găsesc că povestea asta e prea 
fantastică, începu el. Totul pare să fie o extrapolare hazardată a 
faptelor. Devreme ce nu am fost implicat în efectuarea celor mai 
recente teste, nu mă pot pronunţa, evident, ca o autoritare. Se uită la 
Margo cu un uşor reproş. Dar explicaţia cea mai simplă este, de 
obicei, cea corectă. 

— Şi care ar fi, rogu-vă, această explicaţie simplă? se amestecă 
D'Agosta. 

Frock îşi mută privirea asupra locotenentului. 

— Aveţi răbdare, vă rog, spuse, cu o voce de gheaţă. 

Horlocker se întoarse spre D'Agosta. 

— Ţine-ţi gura, Vincent. 

— Kawakita /ucra, probabil, cu planta lui Mbwun. Şi nu văd nici un 
motiv de a mă îndoi de spusele lui Margo când susţine că 
presupunerile noastre de acum optsprezece luni au fost nişte 
improvizații nefondate. Dar unde e dovada existenţei unui drog, sau a 
distribuirii acestuia? Frock îşi desfăcu mâinile. 

— Isuse, Frock, a avut un fluviu de vizitatori în laboratorul din Long 
Island City... 

Frock îl învălui pe D'Agosta într-o altă privire rece. 

— Îndrăznesc să spun că şi dumneata ai vizitatori în apartamentul 
din Queens - aversiunea din vocea lui era evidentă - dar asta nu 
înseamnă că eşti un traficant de droguri. Activităţile lui Kawakita, deşi 
reprobabile din punct de vedere profesional, nu au nimic în comun cu 
ceea ce cred eu că este, probabil, o bandă de tineri cuprinşi de o furie 
ucigaşă. Kawakita a fost o victimă, ca toate celelalte. Nu reuşesc să 
văd legătura. 

— Atunci cum explicaţi diformităţile lui Kawakita? 

— Foarte bine, îşi fabrica drogul şi poate că îl şi fo/osea. Din 
consideraţie faţă de Margo, aş merge şi mai departe şi aş spune - fără 
nici o dovadă, bineînţeles - că, poate, drogul respectiv provoacă 
anumite transformări fizice ale consumatorului. Dar nu văd totuşi nici 
o dovadă a faptului că şi-ar fi vândut drogul şi că, ah, clienţii săi ar fi 


responsabili de aceste crime. Cât despre ideea că acea creatura 
numită Mbwurn ar fi fost cândva Whittlesey... să fim serioşi. Contrazice 
flagrant teoria evoluţiei. 

„Teoria ta asupra evoluţiei”, cugetă Margo. 

Horlocker îşi trecu mâna peste frunte cu un gest obosit şi împinse 
obiectele şi hârtiile împrăştiate dincolo de harta întinsă de-a 
curmezişul mesei. 

— Obiecţiile dumneavoastră au fost reţinute, doctore Frock. Dar nu 
mai are nici o importanţă c/ne sunt, de fapt, aceşti indivizi. Ştim ce fac 
şi ştim destul de bine unde se adăpostesc. Acum nu ne-a mai rămas 
decât să trecem la acţiune. 

D'Agosta clătină din cap. 

— Cred că e prea curând. Sunt conştient că fiecare minut 
contează, dar încă mai bâjbâim din prea multe puncte de vedere. Nu 
uitaţi că eu am fost în Muzeul de Istorie Naturală. L-am văzut pe 
Mbwun. Dacă utilizatorii acestor droguri au măcar un grăunte din 
abilităţile acelei creaturi... Ridică din umeri. Aţi văzut diapozitivele cu 
scheletul lui Kawakita. Sunt, pur şi simplu, de părere că nu trebuie să 
facem nici o mişcare înainte de a şti cu ce ne confruntăm. Pendergast 
a coborât în subteran, într-o recunoaştere pe cont propriu, cu peste 
patruzeci şi opt de ore în urmă. Cred că ar trebui să aşteptăm până 
când se întoarce. 

Frock îşi ridică ochii surprins, iar Horlocker pufni. 

— Pendergast? Nu-mi place tipul ăsta şi nu mi-au plăcut niciodată 
metodele lui de lucru. Toată povestea nu intră nicidecum sub 
jurisdicţia lui. Şi, sincer vorbind, dacă a coborât acolo singur, treaba 
lui. Probabil că, în momentul ăsta, n-a mai rămas din el decât 
amintirea. Noi avem suficientă putere de foc pentru orice ar fi de 
făcut. 

Waxie încuviinţă dând din cap cu vigoare. 

D'Agosta părea sceptic. 

— AŞ propune, mai degrabă, un soi de efort de împiedicare a 
crimelor până când obţinem mai multe informaţii de la Pendergast. Nu 
vă mai cer decât încă douăzeci şi patru de ore, domnule. 

— Efort de împiedicare a crimelor, repetă Horlocker, sarcastic, 
rotindu-şi ochii prin încăpere. Nu poţi să împaci şi capra şi varza, 
D'Agosta. N-ai auzit ce-am spus? Primarul urlă-n gura mare că vrea să 
trecem la acţiune. Nu vrea o simplă împiedicare a crimelor. Nu mai 
avem timp. Se întoarse către asistentul său. Fă-mi legătura telefonică 
cu biroul primarului. Şi vezi unde e Jack Masters. 

— In ceea ce mă priveşte, zise Frock, sunt de acord cu D'Agosta. 
N-ar trebui să ne pripim... 

— Hotărârea e deja luată, Frock, se răţoi Horlocker, reîndreptându- 
şi atenţia asupra hărţii. 


Sângele năvăli în obrajii lui Frock, împurpurându-i. Pe urmă îşi 
răsuci scaunul, îndepărtându-l de masă şi îndreptându-l către uşă. 

— Mă duc să dau o raită prin muzeu, spuse, fără să se adreseze 
cuiva în mod special. Imi dau seama că aici nu mai sunt de nici un 
folos. 

Margo dădu să se ridice, dar D'Agosta o reţinu punându-i mâna pe 
braţ. Ea privi cu regret uşa care se închidea. Frock fusese un vizionar, 
omul care-i fusese de cel mai mult folos în momentul alegerii propriei 
cariere. Acum nu putea decât să-l compătimească pe marele savant 
care se crampona cu atâta încăpățânare de părerile sale personale. 
„Ar fi mult mai puţin dureros, medită ea, dacă ar fi lăsat să se bucure 
în linişte de anii de pensie.” 

Pendergast stătea pe o mică pasarelă metalică, privind undele 
bogate ale apei de canal care se scurgea alene la un metru sub 
picioarele sale. In fosforescenţa artificială a ochelarilor de noapte 
Visnytek, aveau o strălucire ireală, de un verde palid. Mirosul de 
metan era alarmant de puternic şi, la fiecare câteva minute, îşi ducea 
mâna sub haină, ca să ia o gură de oxigen pur dintr-un muştiuc 
ascuns. 

Pasarela era împodobită cu fâşii putrede de hârtie şi cu alte 
obiecte mai greu de identificat care se înţepeniseră între şipcile 
metalice în timpul ultimei furtuni. La fiecare pas, picioarele lui 
Pendergast se afundau în mormanele de rugină pufoasă care 
acoperea metalul precum o ciupercă. lInainta cu repeziciune, 
cercetând pereţii slinoşi în căutarea uşii grele de metal care 
reprezenta începutul ultimei etape a coborârii către Tunelele Astor. La 
fiecare douăzeci de paşi, scotea dintr-un buzunar un mic flacon şi 
pulveriza pe perete două puncte: repere sesizabile sub radiaţiile 
luminoase cu lungimi mari de undă. Punctele, invizibile pentru ochiul 
omenesc, căpătau o strălucire albă, fantomatică, când ochelarii 
Visnytek erau setaţi în modul infraroşu. Asta urma să-l ajute să 
găsească drumul la întoarcere. Mai ales dacă - indiferent din ce motiv 
- ar fi făcut-o în grabă. 

Acum, Pendergast reuşea să desluşească, în faţa sa, conturul vag 
al uşii metalice nituite şi împovărate de o crustă de calcar şi de oxizi. 
De tăblia ei atârna un lacăt masiv, înţepenit în decursul anilor. Agentul 
FBI îşi afundă mâna sub haină, luă o mică unealtă de metal şi îi scoase 
lama cu o apăsare rapidă. Scâncetul ascuţit al diamantului răsună de- 
a lungul canalului plin cu reziduuri şi un torent de scântei pâlpâi în 
întuneric. Lacătul căzu pe pasarelă după câteva secunde. Pendergast 
examină balamalele ruginite, apoi poziţionă mica lamă şi tăie cele trei 
seturi de bolţuri care le fixau. 

Puse fierăstrăul la loc şi privi lung uşa, evaluând-o. Apoi îi apucă 
tăblia cu amândouă mâinile şi o smuci către el. Un sunet strident, 
metalic, se înălţă pe neaşteptate şi uşa se dădu în lături, prăvălindu- 
se de pe pasarelă şi împroşcând apa de dedesubt când ateriză în ea. 
Dincolo de cadrul uşii era o gaură întunecată ducând către adâncimi 
de nebănuit. Pendergast aprinse LED-ul infraroşu al ochelarilor şi privi 
în jos în timp ce îşi scutura praful de pe mânuşile de latex. Nimic. 

Cobori în beznă o frânghie subţire de Kevlar, fixându-i capătul de 
un piron de fier. Apoi scoase din rucsac un ham suedez împletit din 
nailon, păşi cu prudenţă în el, îi fixă inelul de prindere cu o tijă de 
frânare, apoi intră în puț, alunecând cu repeziciune către fund. 


Cizmele îi aterizară pe o suprafaţă moale, elastică. Desprinse 
hamul suedez, îşi strânse echipamentul, apoi studie locul, pe îndelete, 
prin Visnytek. In tunel era atât de cald, încât totul era de un alb 
uniform. Reglă polaritatea şi încăperea deveni încet vizibilă, un peisaj 
monocrom de un verde spălăcit. După ce termină inspecția vizuală, îşi 
desfăcu haina de camuflaj şi consultă planurile din interior. Dacă harta 
era corectă, se afla într-un tunel de serviciu, în apropierea liniei 
principale. Probabil că la patru sute de metri în josul coridorului 
zăceau rămăşiţele Pavilionului de Cleştar, staţia particulară aflată sub 
de mult uitatul hotel Knickerbocker, plasat cândva pe colţ, la 
intersecţia dintre Fifth Avenue şi Central Park South. Era cea mai mare 
staţie, mai mare decât platformele de sub Waldorf şi de sub vilele 
imense de pe Fifth Avenue. Dacă Mansarda Diavolului avea un centru, 
atunci urma să-l găsească în Pavilionul de Cleştar. 

Pendergast înaintă cu prudenţă de-a lungul tunelului. Mirosul de 
metan şi duhoarea de putreziciune te năuceau; cu toate acestea, 
trăgea cu putere aerul pe nas, conştient de existenţa unui anumit iz 
ca de ţap pe care îşi amintea mult prea bine că îl simţise pe nivelul de 
sub subsolul muzeului, cu optsprezece luni în urmă. 

Tunelul de serviciu se unea cu un altul şi se curba uşor în direcţia 
liniei principale. Pendergast se uită în jos şi îngheţă. In noroi se 
înşiruiau nişte urme. Urmele aparent recente ale unor picioare 
desculţe. Mergeau de-a lungul şinei, către tunelul principal. 

Trase în piept o gură de oxigen, apoi se aplecă să le examineze cu 
mai multă atenţie Ţinând cont de elasticitatea noroiului, păreau să 
arate normal, chiar dacă erau puţin cam late şi cam chircite. Pe urmă 
observă modul în care se îngustau degetele, devenind nişte puncte 
compacte - aducând mai mult a gheare decât a unghii. In mâlul dintre 
amprentele degetelor erau nişte adâncituri care sugerau existenţa 
unor membrane. 

Işi îndreptă spatele. Deci totul era adevărat. Zbărciţii existau în 
realitate. 

Ezită o clipă, trăgând încă o dată din muştiuc. Apoi continuă să 
înainteze în josul tunelului de serviciu, urmărind şinele şi ţinându-se 
pe lângă perete. Când ajunse la joncţiunea principală, se opri o clipă, 
ascultă, apoi trecu iute dincolo de colţ, cu pistolul înainte, susţinut cu 
ambele mâini, în stilul Weaver. 

Nimic. 

Şirul de urme se contopea acum cu un altul, cu o adevărată 
potecă, des folosită, ce se întindea prin mijlocul tunelului principal. 
Pendergast îngenunche s-o studieze. Era alcătuită din mai multe 
urme, majoritatea ale unor picioare goale şi câteva de pantofi sau de 
ghete. Unele picioare erau extrem de late, aproape ca nişte lopeţi. 
Altele păreau normale. 


Pe poteca aceea merseseră mulţi, foarte mulţi indivizi. 

După o altă recunoaştere amănunţită, reîncepu să înainteze, 
trecând prin dreptul mai multor tunele laterale. Din ele ieşeau urme 
de paşi care convergeau către cărarea centrală. O reţea de urme 
aproape identică cu cea peste care dai când vânezi în Botswana sau 
în Namibia, îşi spuse Pendergast: animale ale căror urme converg 
către o sursă de apă - sau către un adăpost. 

In faţa lui se contura o construcţie amplă. Dacă Al Diamond 
avusese dreptate, erau ruinele Pavilionului de Cleştar. Pe măsură ce 
se apropia, reuşi să distingă un peron lung, pe ale cărui suprafeţe 
laterale se vedeau straturile suprapuse de noroi create de 
numeroasele inundaţii. Urmă, cu prudenţă, poteca croită de turmă 
până ce ajunse pe peron şi se uită în jur, asigurându-se că stătea cu 
spatele lipit de zidul cel mai apropiat. 

Ochelarii  Visnytek îi dezvăluiră, în nuanţe de un verde 
înspăimântător, peisajul unei decăderi fantastice. De dalele crăpate 
de mozaic care împodobeau pereţii atârnau suporturile felinarelor cu 
gaz aerian, cândva superbe, acum goale şi scheletice, iar mozaicul de 
pe tavan înfăţişa cele douăsprezece semne zodiacale. 

In partea din spate a platformei, urmele de pe poteca turmei 
convergeau, trecând pe sub o arcadă joasă. Pendergast înaintă, apoi 
se opri dintr-odată. Din partea cealaltă a arcadei venea o adiere 
fierbinte, purtând mirosul de neconfundat. Işi întinse mâna către 
rucsac, bâjbâi după lampa militară de semnalizare cu argon, o găsi şi 
o trase afară. Fascicolul luminos era destul de puternic pentru a orbi 
temporar o persoană, chiar şi sub soarele puternic al amiezii; 
dezavantajul era că aveai nevoie de câteva secunde ca să 
realimentezi încărcătorul care conţinea combustibilul necesar numai 
pentru o duzină de flash-uri. Luă încă o gură de oxigen, întinse mâna 
cu lampa înainte, aţinti pistolul din cealaltă mână în întuneric şi trecu 
prin arcadă. 

Când încercară să descompună imaginea spaţiului vast de dincolo 
de ea, în faţa ochelarilor de noapte înflori un câmp de paraziți. In cel 
mai bun caz, Pendergast nu putea spune decât că se afla într-o 
încăpere uriaşă, rotundă. Cu mult deasupra capului său, sub bolta în 
cruce a tavanului, atârnau rămăşiţele murdare şi şui ale unui 
candelabru uriaş, de cristal. De curbele încă graţioase ale acestuia 
spânzurau bucăţi de material care aduceau cu nişte alge. Plafonul era 
un dom enorm, căptuşit cu oglinzi acum sparte şi străbătute de o 
reţea de crăpături, planând deasupra lui precum un cer devastat şi 
scânteietor. Cu toate că nu putea desluşi centrul acelui spaţiu vast, 
Pendergast zări o serie de trepte de piatră, plasate la intervale 
neregulate, care duceau undeva, în întuneric. Urmele noroioase de 
paşi urcau de-a lungul lor. În mijloc era un soi de construcţie: poate un 


chioşc cu ghişeu de informaţii, sau un vechi bufet cu aperitive. 

În depărtare, pereţii încăperii se curbau, îndepărtându-se de el, 
susținuți de coloane dorice din ipsos sfărâmiţat. Intre cele mai 
apropiate se afla un mozaic mural imens: copaci, un lac liniştit cu 
castori şi cu un baraj construit de aceştia, munţi şi o furtună care se 
apropia, totul înfăţişat cu lux de amănunte şi aflat în ruină. Decăderea 
frescei şi mozaicul ei distrus i-ar fi reamintit lui Pendergast de Pompei, 
dacă n-ar fi fost marea furioasă de mâl uscat şi de gunoaie care îi 
măturase marginea inferioară. Murdăria se întindea pe pereţi în dungi 
late, demenţiale, precum o pictură gigantică, făcută cu degetele. 
Pendergast desluşi, deasupra frescei, numele ASTOR, conturat printr-o 
îmbinare complexă a plăcuţelor de mozaic. Zâmbi; la baza averii 
familiei Astor stăteau blănurile de castor. Se afla într-adevăr în ceea 
ce fusese sanctuarul particular al câtorva familii extrem de bogate. 

In următoarea firidă era o altă frescă imensă, de data asta 
înfăţişând o locomotivă cu aburi care traversa un defileu, trăgând un 
şir de vagoane de marfă şi de cisterne, totul fiind încadrat de piscuri 
muntoase înzăpezite. Deasupra ei era scris numele VANDERBILT - 
omul care se îmbogăţise de pe urma căilor ferate. In faţa frescei zăcea 
un divan străvechi, cu braţele strâmbe, cu spătarul sfărâmat şi cu 
umplutura mucegăită curgând din pernele rupte. În continuare, o nişă 
marcată drept ROCKEFELLER înfăţişa o rafinărie plasată într-un peisaj 
idilic, înconjurată de ferme şi cu coloanele de distilare aurite de 
lumina asfinţitului. 

Pendergast făcu un prim pas în spaţiul enorm. Privi şirurile de 
coloane care se pierdeau în beznă şi numele mari ale Vremurilor de 
Aur care îi străluceau în faţa ochelarilor: Vanderbilt, Morgan, Jesup şi 
altele, prea şterse ca să mai poată fi descifrate. Inainta încet, pândind 
orice mişcare. |n partea opusă a încăperii, un coridor purtând 
inscripţia SPRE HOTEL conducea către două lifturi bogat ornamentate 
cu uşile de alamă larg deschise pătate de cocleală, cu cabinele 
complet devastate, cu cabluri împrăştiate pe podea precum nişte 
şerpi de fier. Pe un perete din apropiere, între două oglinzi, era fixat 
orarul scris pe o placă de mahon, deformată şi putrezită, cu găuri de 
cari. Deşi partea de jos căzuse, reuşi să desluşească literele înşiruite 
către muchea superioară: 


WEEKENDURI DE SEZON 


Dest Timp 
Pocantico Hills 10:14A 
Cold Spring 10:42 
Hyde Park 11:3 


Alături de orar se afla o mică sală de aşteptare, cu scaune şi 


canapele sfărâmate. În mijlocul lor, Pendergast văzu ceea ce fusese 
cândva un imens pian Bosendorfer. Tot lemnul îi putrezise şi fusese 
îndepărtat în timpul inundaţiilor, lăsând în urmă o ramă masivă de 
metal, claviatura şi o învălmăşeală delirantă de corzi rupte: un schelet 
muzical, acum mut. 

Se întoarse spre centrul încăperii şi ascultă. Liniştea nu era 
spulberată decât de ropotul îndepărtat al unor stropi de apă. Se uită în 
jur şi văzu un şiroi de picături tremurătoare care cădea din tavan. 
Prinse să înainteze, privind cu atenţie în direcţia arcadei sau a 
platformei, aşteptându-se să vadă prin ochelari o străfulgerare albă, 
ceea ce ar fi indicat prezenţa a ceva mai cald decât mediul 
înconjurător. Nimic. 

Mirosul de ţap deveni mai puternic. 

Când forma din centru începu să se descompună în ceața verde 
din ochelarii lui, îşi dădu seama că era prea joasă şi prea lipită de 
podea ca să fie un chioşc. Acum putea să vadă că era o construcţie 
lipsită de pretenţii: o colibă din pietre albe şi netede, cu o bucată din 
acoperiş lipsă, aparent neterminată, înconjurată de platforme scunde 
şi de piedestale. Se apropie mai mult şi văzu că ceea ce luase drept 
pietre albe erau, de fapt, cranii. 

Se opri şi trase de mai multe ori în piept oxigenul purificator. 
Coliba fusese construită, în întregime, din ţeste omeneşti, aşezate cu 
feţele către exterior. In spate li se căscau găuri zdrenţuite, strălucind 
în ochelari într-un verde nepământesc. Numără capetele începând din 
podea către acoperiş, apoi făcu o estimare grosolană a diametrului; 
un calcul rapid îi dezvălui că peretele circular al colibei era alcătuit din 
aproximativ patru sute cincizeci de cranii. Părul şi fragmentele de 
piele demonstrau că cele mai multe, dacă nu chiar toate, erau 
proaspete. 

Ocoli coliba, ajungând în faţa acesteia, şi aşteptă câteva minute, 
nemişcat, în faţa intrării. Urmele - miile de urme - se terminau, într-o 
învălmăşeală demenţială, acolo, în jurul deschizăturii. Deasupra 
acesteia văzu trei ideograme, trasate cu un lichid de culoare 


întunecată: 


er 


[a 
SZ 


Nu se auzea nici un sunet, nu se zărea nici o mişcare. Respiră 
adânc, se ghemui, apoi se răsuci către intrare. 


Coliba era pustie. Pe podea, de-a lungul peretelui interior, fuseseră 
plasate cel puţin o sută, sau chiar mai multe, cupe ceremoniale de lut. 
In afara intrării era o masă simplă, de piatră, pentru ofrande, înaltă, 
poate, de vreun metru şi un sfert şi cu diametrul de vreo şaizeci de 
centimetri. Era înconjurată de un gard făcut din ceva ce aducea cu 
nişte oase de membre omeneşti, legate cu piele netăbăcită. Pe masă 
fuseseră aşezate nişte bucăţi de metal cu aspect straniu, acoperite cu 
flori intrate în putrefacție, ca parte a unui altar. Ridică una dintre ele 
şi o studie cu surprindere. Era o bucată plată de metal, cu mâner uzat, 
de cauciuc. Celelalte, la fel de prozaice, nu ofereau nici un indiciu. Şi 
le strecură în buzunar pe câteva dintre cele mai mici. 

In ochelari îi apăru brusc un fulger alb. Se ghemui în grabă, 
îngenunchind dincolo de masă. Părea să domnească liniştea, aşa că 
se întrebă dacă nu cumva se înşelase. Ocazional, se întâmpla ca 
ochelarii să fie păcăliţi de un strat de aer mai cald. 

Dar o zări iarăşi. O siluetă umană - sau aproape - sărind prin 
arcadă de pe platforma de dincolo de ea, un strop alb trasând o urmă 
în infraroşu în câmpul său vizual. Părea să strângă ceva la piept şi să 
alerge către el. 

In întunericul dens, Pendergast îşi înălţă fără zgomot braţul cu 
arma şi rămase în aşteptare, cu lampa de semnalizare în cealaltă 
mână. 

Margo se lăsă pe spătarul scaunului fragil, masându-şi uşor 
tâmplele cu vârfurile degetelor. După plecarea lui Frock, întrunirea 
degenerase cu repeziciune în ceartă. Horlocker părăsise în câteva 
minute încăperea, pentru o discuţie confidențială cu primarul. Se 
întorsese împreună cu un inginer urbanist, pe nume Hausmann. Acum 
vorbea la telefon cu Jack Masters, şeful Brigăzii de Ripostă Tactică a 
NYPD. Dar, până în momentul acela, făcuseră foarte puţine progrese 
în privinţa modului de desfăşurare a acţiunii. 

— Uitaţi ce este, se auzi, în difuzor, vocea lui Masters, firavă şi 
distorsionată. Oamenii mei au avut nevoie de o jumătate de oră 
numai ca să verifice existenţa acestor Tunele Astor. Cum am putea 
trimite acolo o echipă? ` 

— Atunci trimite mai multe, se răsti Horlocker. Incearcă diferite 
puncte de intrare. Apelează la un atac în valuri succesive, ca să fim 
siguri că măcar una dintre echipe pătrunde înăuntru. 

— Domnule, nici măcar nu-mi puteți spune care e numărul 
acestor... ei bine, oricum vreţi să le numiţi, şi în ce stare se află. lar 
terenul e necunoscut. Sistemul de tunele de sub Manhattan e atât de 
complex, încât oamenii mei ar fi puşi în pericol. Sunt prea multe 
necunoscute, prea multe locuri favorabile pentru o ambuscadă. 

— Există Gâtul Sticlei, spuse Haussman, inginerul urbanist, 
mestecându-şi agitat capătul pixului. 

— Ce anume? făcu Horlocker. 

— Gâtul Sticlei, zise inginerul. Toate conductele din zonă trebuie să 
treacă printr-o singură gaură făcută prin explozie, poate la nouăzeci 
de metri adâncime. Tunelele Astor sunt undeva, dedesubt. 

— Uite unde mergeţi, spuse Horlocker în microfon. Putem să-l 
blocăm şi să trecem la acţiune începând de acolo. Corect? 

Urmă un moment de tăcere. 

— Cred că da, domnule. 

— Aşa că îi putem prinde-n cursă. 

— Poate. Chiar şi prin difuzor, în vocea lui Masters se simţea 
îndoiala. Nu îi putem asedia. Şi nici nu-i putem scoate afară bine 
mersi. Ar fi în impas. Avem nevoie de mai mult timp ca să trecem în 
revistă tot traseul. 

Margo se uită la D'Agosta, care urmărea scârbit totul. Asta 
propusese el de la bun început. 

Horlocker bătu cu pumnul în masă. 

— N-avem timp, fir-ar să fie! Guvernatorul şi primarul îmi suflă-n 
ceafă. M-au autorizat să acţionez cum cred de cuviinţă ca să pun 
capăt crimelor. Şi chiar asta am de gând să fac. 


Acum, după ce luase o decizie, hotărârea şi intoleranţa lui 
Horlocker erau remarcabile. Margo se întrebă ce anume spusese 
primarul în timpul convorbirii telefonice ca să-l bage-n sperieţi pe 
şeful poliţiei. 

Haussman, inginerul, îţi scoase pixul din gură suficient de mult ca 
să poată vorbi. 

— Oricum, ce ne face să fim siguri că aceste creaturi trăiesc în 
Tunelele Astor? Vreau să spun că întinderea de sub Manhattan e 
imensă. 

Horlocker se uită la Margo. Ea îşi drese glasul, conştientă că se afla 
în centrul atenţiei. 

— Din câte am înţeles, zise, în tunele sunt o mulţime de vagabonzi 
care locuiesc în subteran. Ei ar ştii dacă fiinţele astea ar fi comasate în 
altă parte. Aşa cum spuneam mai devreme, nu avem de ce să punem 
la-ndoială spusele lui Mephisto. In plus, dacă au vreuna dintre 
caracteristicile lui Mbwun, creaturile evită lumina. Cu cât îşi fac 
bârlogul mai în adânc, cu atât mai bine. Bineînţeles, adăugă ea cu 
repeziciune, raportul lui Pendergast o să... 

— Mulţumesc, zise Horlocker, grăbindu-se să-i acopere ultime 
cuvinte. OK, Masters? Ai primit raportul. 

Uşa  zvâcni, deschizându-se pe neaşteptate, şi  scârţiitul 
cauciucurilor de pe rotile anunţă întoarcerea lui Frock. Margo îşi ridică 
încet ochii, aproape temându-se să privească expresia de pe chipul 
savantului. 

— Cred că le datorez scuze tuturor celor de faţă, spuse el, simplu, 
apropiindu-şi scaunul de masă. Adineauri, umblând pe coridoarele 
muzeului, am făcut tot ce mi-a stat în putinţă ca să cântăresc lucrurile 
cu obiectivitate. Şi, după ce m-am gândit mai bine, mă tem că e 
foarte posibil să mă fi înşelat. Mi-e greu să recunosc asta, chiar şi faţă 
de mine însumi. Dar presupun că teoria avansată de Margo se 
potriveşte cel mai bine cu faptele. Se întoarse către ea. Te rog să mă 
ierţi, draga mea. Sunt un bătrân nesuferit, îndrăgostit peste măsură 
de teoriile lui favorite. Mai ales când e vorba de evoluţie. li adresă un 
zâmbet slab. 

— Ce impresionat, zise Horlocker. Dar să lăsăm analizele sufleteşti 
pe mai târziu. 

— Avem nevoie de nişte hărţi mai bune, continuă vocea lui 
Masters, şi de mai multe informaţii despre obiceiurile inamicului. 

— Fir-ar al dracului! zbieră Horlocker. N-auzi ce-ţi spun? Nu avem 
timp pentru cercetări geologice! Waxie, care-i părerea ta despre 
povestea asta? 

Urmă un moment de tăcere. 

Frock se uită la Waxie, care se holba dincolo de fereastră de parcă 
ar fi aşteptat ca mult doritul răspuns să fie inscripţionat în Central 


Park, de-a curmezişul Great Lawn. Căpitanul se încruntă, dar de pe 
buze nu i se desprinse nici un cuvânt. 

— Se pare că primele două victime, zise Frock, cu ochii încă la 
Waxie, au fost scoase afară de apă, în timpul unei furtuni. 

— Aşa că erau curate şi frumoase când le-am descoperit noi, mârâi 
Horlocker. Foarte bine. Şi ce dacă? 

— Urmele de muşcături găsite pe trupurile lor nu păreau să indice 
că ar fi fost făcute în grabă, continuă Frock. După toate aparențele, 
creaturile au avut la dispoziţie timp din belşug ca să-şi vadă de treabă 
în siguranţă. Ceea ce sugerează că trupurile se aflau în apropierea 
bârlogului lor, sau chiar înăuntru, în momentul când s-au ales cu 
semnele. In natură există numeroase analogii. 

— Da? 

— Dacă vreo câteva victime pot să fie scoase afară de o furtună, 
ce s-ar întâmpla dacă ar fi inundat bârlogul? 

— Asta e! strigă Waxie, dezlipindu-şi triumfător ochii de fereastră. 
O să-i înecăm pe nemernici! 

— E o nebunie, spuse D'Agosta. 

— Nu, nu este, zise Waxie, arătând excitat cu degetul către 
fereastră. Lacul Reservoir se goleşte prin sistemul de canale de 
scurgere, nu-i aşa? Şi, când volumul de apă depăşeşte capacitatea 
canalelor, nu se revarsă în Tunelele Astor? Nu de asta aţi spus c-au 
fost abandonate? 

Urmă un scurt răstimp de tăcere. Horlocker îşi îndreptă privirea 
întrebătoare către inginer, care dădu din cap. 

— E adevărat. Lacul Reservoir poate fi golit direct în canalele de 
evacuare a apei de ploaie şi în sistemul de canalizare. 

— E realizabil? întrebă Horlocker. 

Hausmann căzu o clipă pe gânduri. 

— Trebuie să fac nişte verificări împreună cu Duffy ca să fiu sigur. 
Dar în Reservoir sunt peste două milioane de metri cubi de apă, cel 
puţin. Dacă numai o parte din apa asta - să spunem treizeci la sută - 
este trimisă brusc în sistemul de canalizare, îi depăşeşte întreaga 
capacitate. Şi, după cum înţeleg eu că stau lucrurile, surplusul se duce 
direct în Tunelele Astor şi apoi în fluviul Hudson. 

Waxie dădu din cap, triumfător. 

— Exact! 

— Mie mi se pare o măsură cam prea drastică, spuse D'Agosta. 

— Drastică? repetă Horlocker. Scuză-mă, locotenente, dar, noaptea 
trecută, tocmai au fost masacrați aproape toţi călătorii dintr-un 
metrou. Creaturile astea sunt însetate de sânge şi lucrurile se 
înrăutăţesc cu repeziciune. Poate că preferi să le faci o vizită şi să le 
înmânezi o citaţie, sau cam aşa ceva. Numai că n-ai ajunge, pur şi 


simplu, la nici un rezultat. Mai tot Albany-ul?* stă călare pe mine, 
cerându-mi să trec la acţiune. In felul ăsta - îşi flutură mâna în direcţia 
geamului şi a lacului de jos - dăm peste ei chiar acolo unde trăiesc. 

— Dar cum ştim exact unde ajunge toată apa? întrebă D'Agosta. 

Hausmann se întoarse către el. 

— Ne putem da seama foarte bine. Ţinând cont de modul în care 
lucrează Gâtul Sticlei, apa revărsată o să fie reţinută pe cel mai de jos 
nivel al sectorului de sub Central Park. Derivaţiile o s-o conducă drept 
în jos, prin Gâtul Sticlei, către cele mai de jos canale colectoare ale 
apei de ploaie şi către Tunelele Astor, de unde o să se verse în 
canalele West Side Laterals şi, în final, în fluviul Hudson. 

— Pendergast spunea că tunelele de la sud şi de la nord de parc au 
fost înfundate cu ani de zile în urmă, zise D'Agosta, aproape ca pentru 
sine însuşi. 

Horlocker îşi roti privirea, cu trăsăturile încreţite de un zâmbet. Lui 
Margo, zâmbetul i se păru stângaci, ca şi cum comandantul poliţiei nu 
şi-ar fi folosit prea des muşchii care îl schiţau. 

— Vor fi prinşi în cursă sub Gâtul Sticlei, luaţi de apă şi înecaţi. Are 
cineva vreo obiecţie? 

— O să fie necesar să vă asiguraţi că toate creaturile sunt acolo, 
jos, în momentul în care daţi drumul apei din lac, zise Margo. 

Zâmbetul lui Horlocker păli. 

— Rahat. Şi cum dracu am putea face aşa ceva? 

D'Agosta ridică din umeri. 

— O caracteristică a modului de operare pe care l-am descoperit 
se referă la faptul că nici o crimă n-a fost săvârşită când era lună 
plină. 

— Are sens, răspunse Margo. Dacă aceste creaturi seamănă cu 
Mbwun, atunci detestă lumina. Probabil că rămân jos când e lună 
plină. 

— Şi ce facem cu vagabonzii care stau sub Park? întrebă D'Agosta. 

— N-ai auzit ce-a spus Hausmann? pufni Horlocker. Apa o să se 
ducă direct pe nivelele cele mai de jos de sub oraş. Am auzit că 
vagabonzii evită zona aia. In plus, e posibil ca zbărciţii să-i fi ucis pe 
toţi cei care au cutreierat prin zonele aflate la o adâncime atât de 
mare. 

Inginerul dădu din cap. 

— O să punem la punct o operaţiune care se va limita numai la 
inundarea Tunelelor Astor. 

— Şi cârtiţele care s-ar întâmpla să-şi fi făcut tabăra pe traseul pe 
care va cobori apa? insistă D'Agosta. 

Horlocker oftă. 


+ Capitala statului New York. 


— Ah, rahat. Ca să fim siguri, cred c-o să fie necesar să-i scoatem 
de sub Central Park şi să-i ducem în adăposturi. Işi îndreptă spatele. 
De fapt, am putea împuşca doi iepuri dintr-un foc - şi poate chiar să 
scăpăm de femeia aia, Wisher, s-o trimitem la plimbare, ca să nu ne 
mai bată la cap. Se întoarse spre Waxie. Acum, asta e ceea ce înţeleg 
eu printr-un plan, spuse. Bună treabă. 

Căpitanul roşi şi dădu din cap. 

— Acolo, jos, e un spaţiu al naibii de întins, zise D'Agosta, şi 
vagabonzii ăia n-o să plece de bună-voie. 

— D'Agosta? se răsti comandantul. Nu vreau să te mai aud 
plângându-te şi spunându-mi de ce nu se poate face. Pentru numele 
lui Dumnezeu, cât de mulţi sunt vagabonzii ăştia de sub Central Park 
despre care vorbim? O sută? 

— Sunt mult mai mulţi decât... 

— Dacă ai o idee mai bună, îl întrerupse Horlocker, s-o auzim 
acum. Altfel, ţine-ţi gura. Se întoarse către Waxie. La noapte e lună 
plină. Nu ne putem permite să aşteptăm încă o lună: trebuie s-o 
facem acum. Se aplecă înspre microfon. Masters, vreau ca în toate 
spaţiile subterane din zona Central Park să nu mai fie nici picior de 
vagabond până la miezul nopţii. In toate blestematele de tunele, 
începând din Fifty-ninth Street până pe One Hundred-tenth şi din 
Central Park West până pe Fifth-Avenue. Cârtiţelor o să le priască o 
noapte în adăposturi. Mobilizează Autoritatea Portuară, MTA%-ul şi pe 
oricine altcineva mai e necesar. Şi fă-mi legătura cu primarul. Trebuie 
să-l pun la curent cu planul nostru de acţiune, să-i obţin aprobarea. 

— Acolo, jos, o să aveţi nevoie de nişte foşti poliţişti de la TA, 
spuse D'Agosta. Ei cunosc toate detaliile legate de culegerea 
vagabonzilor; ştiu la ce să se aştepte. 

— Nu sunt de acord, interveni imediat Waxie. Cârtiţele alea sunt 
periculoase. Un grup era cât pe ce să ne omoare acum vreo două zile. 
Vrem poliţişti adevăraţi. 

— Poliţişti adevăraţi, îl îngână D'Agosta. Apoi adăugă, cu voce mai 
puternică. Atunci luaţi-o măcar pe sergent Hayward. 

— Las-o baltă, zise Waxie. N-o să facă altceva decât să le stea în 
drum. 

— Asta demonstrează cât de multe ştii, se răţoi D'Agosta. E cea 
mai valoroasă resursă umană pe care ai avut-o la dispoziţie, Waxie, şi 
nu te-ai ostenit niciodată să foloseşti potenţialul. Ştie mai multe decât 
oricine altcineva despre vagabonzii din subteran. M-ai auzit? Mai 
multe decât oricine altcineva. Crede-mă, o să aveţi nevoie de 
experienţa ei pentru o ridicare de vagabonzi de asemenea proporţii. 


25 Metropolitan Transportation Authority - Autoritatea de Transport 
Metropolitan. 


Horlocker oftă. 

— Masters, asigură-te că această sergent Hayward o să ia parte la 
excursia pe teren. Waxie, ia legătura cu, cum îl cheamă? - Duffy? - de 
la gospodărirea apelor. Vreau să deschidă valvele alea la miezul 
nopţii. Îşi roti privirea. Ar fi mai bine să ne continuăm discuţia în Police 
Plaza. Domnule profesor Frock, ajutorul dumneavoastră ne-ar fi de 
folos. 

Margo se uită la Frock, care, în ciuda voinţei lui, radie de plăcerea 
de a simţi util. 

— Vă mulţumesc pentru invitaţie. Dar cred c-o să mă duc mai întâi 
acasă, să mă odihnesc, dacă e posibil. Afacerea asta m-a extenuat cu 
desăvârşire. 

li zâmbi lui Horlocker, îi făcu cu ochiul lui Margo şi îşi îndreptă 
scaunul către uşă. 

Margo îl privi plecând. „Nimeni altcineva n-o să aibă vreodată idee 
ce eforturi cumplite a făcut ca să admită că s-a înşelat”, cugetă ea. 

D'Agosta dădu să iasă pe coridor, pe urmele lui Horlocker şi ale lui 
Waxie. Pe urmă se opri şi se întoarse lângă Margo. 

— Vreo idee? o întrebă. 

Ea scutură din cap, îndepărtându-şi gândurile. 

— Nu ştiu. Inţeleg că nu e timp de pierdut. Dar nu mă pot 
împiedica să nu-mi amintesc ce s-a întâmplat când... Ezită. Aş vrea 
doar ca Pendergast să fie aici, zise, în cele din urmă. 

Sună telefonul şi ea se duse să răspundă. 

— Aici Margo Green. 

Ascultă preţ de o lungă clipă, apoi închise. 

— Ar fi mai bine s-o iei înainte, îi spuse lui D'Agosta. Era asistenta 
mea de laborator. Vrea să cobor imediat acolo. 

Smithback împinse într-o parte un bărbat cu un costum în dungi şi 
îşi înfipse cotul într-altul, încercând să-şi croiască drum cu forţa prin 
gloata care se îndesea. Subestimase în mod grosolan timpul de care 
avusese nevoie să ajungă până acolo; mulţimea se îndesa de-a lungul 
imobilelor de pe Fifth Avenue, compactă, pe aproape trei cvartale, şi 
sporea de la un minut la altul. Scăpase deja discursul de deschidere 
ţinut de doamna Wisher în faţa catedralei. Acum voia să ajungă lângă 
primul loc de priveghi unde se aşezau lumânări înainte ca toată lumea 
să se pună din nou în mişcare. 

— Fii atent ce faci, găozarule, zbieră, cu voce puternică, un bărbat 
tânăr, îndepărtându-şi de buze o sticlă plată, exact atât cât era nevoie 
ca să poată vorbi. 

— Taci şi suge până n-oi mai putea, ripostă Smithback, peste 
umăr, străduindu-se să-şi continue înaintarea. 

li auzea pe poliţiştii care începuseră să se agite la marginile 
gloatei, încercând fără nici un succes să elibereze bulevardul. Sosiseră 
mai multe echipe de la emisiunile de ştiri şi văzu cameramanii 
cocoţându-se pe acoperişurile propriilor camionete, întinzându-şi 
gâturile ca să prindă un cadru cât mai bun. Se părea că 
reprezentanţilor bogăției şi ai puterii, adunaţi la primul miting, li se 
alăturase acum o mulţime mult mai numeroasă, de oameni mult mai 
tineri. Şi luaseră, cu toţii, oraşul prin surprindere. 

— Hei, Smithback! 

Întorcându-se, ziaristul îl recunoscu pe Clarence Kozinsky, un 
reporter de la Post care se ocupa de loviturile de pe Wall Street. 

— ţi vine să crezi? Vestea se răspândeşte iute ca fulgerul. 

— Cred că articolul meu a făcut şmecheria asta, zise Smithback, cu 
mândrie. 

Kozinsky clătină din cap. 

— Îmi pare rău că te dezamăgesc, amice, dar articolul tău a ajuns 
pe străzi abia acum o jumătate de oră. N-au vrut să rişte să-i alerteze 
prea devreme pe poliţişti. Vestea s-a răspândit către sfârşitul după- 
amiezii, pe toate căile. Ştii, reţelele brokerilor, reţeaua NYSE, Quotron, 
LEXIS şi toate celelalte. Se pare că băieţii din centru sunt realmente 
preocupaţi de această afacere Wisher. Au impresia că doamna Wisher 
le oferă soluţii pentru toate problemele albilor din clasa de mijloc. 
Chicoti. Acum, nu mai e vorba doar de crime. Nu mă întreba cum s-a 
întâmplat asta. Dar în toate barurile se spune că ea are de două ori 
mai mult curaj decât primarul. Işi închipuie că ea o să desființeze 
asistenţa socială, o să ne scape de vagabonzi, o să pună din nou un 
republican la Casa Albă, o să readucă echipa Dodgers în Brooklin, 


toate în acelaşi timp. 

Smithback se uită în jur. 

— N-aş fi crezut că în întreaga lume sunt atâţia tipi care se ocupă 
de finanţe, ca să nu mai vorbim de Manhattan. 

Kozinscky chicoti din nou. 

— Lumea îşi închipuie că tipii de pe Wall Street sunt, cu toţii, nişte 
tineri trântori retro, bine plătiţi, îmbrăcaţi în costume sobre, cu câte 
doi până la cinci copii, cu o casă în suburbii, cu vieţi monotone, parcă 
trase la indigo. Nimeni nu-şi aduce aminte că în locul ăla există o 
întreagă clasă sordidă de jos. Acolo găseşti brokeri, agenţi de 
asigurări, dar şi funcţionari bancari, vânzători de carne de porc, 
operatori ai centralelor termice, spălători de bani şi tot ce-ţi mai trece 
prin cap. lar acum nu prea vorbim despre înalta societate. E vorba 
despre nişte tipi cu adevărat de genul lui Archie Bunker?*. În afară de 
asta, nici măcar nu mai discutăm doar despre Wall Street. Acum, 
veştile se răspândesc prin pagere, prin tot felul de reţele, prin fax. 
Funcţionarii din birourile dosnice ale băncilor şi ale societăţilor de 
asigurări vin să ia parte la petrecere. 

Printre şirurile de capete, Smithback o zări pe doamna Wisher 
undeva, în faţă. Îşi luă în grabă rămas-bun de Kozinsky şi se îndesă în 
mulţime, croindu-şi drum către ea. Mama Pamelei stătea în umbra 
falnică a magazinului de lux Bergdorf Goodman, în faţa unui morman 
de flori proaspete şi de cărţi poştale înalt de aproape un metru, 
înconjurată de un preot catolic, de un pastor episcopal şi de un rabin. 
Alături era un bărbat tânăr şi trist, părând rupt de oboseală, cu părul 
lung, purtând un costum cu dungi fine şi şosete groase, violet. 
Smithback recunoscu chipul josnic şi viclean al lui Viscount Adair, 
iubitul  Pamelei. Doamna Wisher avea o înfăţişare sobră şi 
respectabilă, cu părul ei deschis la culoare dat peste cap cu 
austeritate, cu faţa nefardată. In timp ce îşi pornea reportofonul şi îl 
întindea către ea, Smithback nu putu să nu se gândească că femeia 
aceea era un lider înnăscut. 

Pentru o clipă nesfârşită, ea rămase în picioare, cu capul plecat. Pe 
urmă se întoarse către mulţimea adunată, reglând un microfon fără 
fir. Îşi drese glasul în mod spectaculos. 

— Cetăţeni ei New York-ului! strigă. 

Peste gloată se aşternu liniştea şi Smithback privi în jur, uluit de 
claritatea şi de volumul vocii ei. Zări mai mulţi bărbaţi împrăştiaţi 
strategic prin masa de oameni care ţineau în mâini difuzoare portabile 
fixate pe tije lungi, metalice. Era clar că, în ciuda aspectului spontan 
al marşului, doamna Wisher şi susţinătorii ei gândiseră totul în 


26 Personaj din serialul american de televiziune A// in the Family, tipul 
familistului care trăieşte din salariu, reacţionar şi bigot. 


amănunt. 

Când tăcerea fu deplină, ea continuă cu o voce mai scăzută. 

— Suntem aici în memoria lui Mary Ann Cappiletti, care a fost 
jefuită şi apoi ucisă cu un foc de armă, în acest loc, la data de 14 
martie. Să ne rugăm. 

Printre cuvintele ei, Smithback izbuti să le desluşească mai clar pe 
cele izvorâte din portavocele poliţiştilor, care le ordonau oamenilor să 
o împrăştie. Poliţia călare sosise numai pentru a descoperi că 
mulţimea era prea densă ca să se poată mişca în siguranţă şi caii lor 
se cabrau neputincioşi pe margini. Ziaristul ştia că, de data asta, 
doamna Wisher omisese în mod intenţionat să solicite un permis, 
pentru ca surpriza şi consternarea de la Primărie să atingă cota 
maximă. Aşa cum spusese Kozinski, anunţarea marşului prin 
intermediul unor reţele private se dovedise un sistem eficient de 
comunicare. Avusese şi avantajul de a-i şunta pe oamenii legii, de a 
şunta mass-media şi municipalitatea, care nu aflaseră despre 
eveniment decât atunci când era prea târziu ca să-l mai poată 
împiedica. 

— A trecut mult timp, spunea doamna Wisher, foarte mult timp de 
când un copil putea să umble prin New York fără nici o teamă. Acum 
se tem până şi adulţii. Ne e teamă să mergem pe străzi, să ne 
plimbăm prin parc... să luăm metroul. 

La auzul aluziei la masacrul recent, din mulţime se ridică un 
murmur de furie. Smithback îşi contopi vocea cu a mulţimii, ştiind că, 
probabil, doamna Wisher nu se ţinuse de o bară din metrou niciodată 
în viaţa ei. 

— Diseară! strigă ea, pe neaşteptate, cuprinzând mulţimea cu ochi 
sclipitori. Diseară o să schimbăm toate astea. O să începem prin a lua 
înapoi Central Park. La miezul nopţii o să stăm, fără nici o teamă, pe 
Great Lawn! 

Din gloată se înălţă un muget, crescând în intensitate în vreme ce 
înghesuiala era cât pe ce să strivească pieptul lui Smithback. Işi 
închise reportofonul şi şi-l îndesă în buzunar; nu făcea faţă vacarmului 
şi, în afară de asta, nu avea nevoie de nici un fel de ajutor ca să-şi 
reamintească evenimentul. Ştia că, până în momentul acela, sosiseră, 
în forţă, mulţi alţi reporteri, atât din mass-media locală cât şi din cea 
naţională. Dar el, Smithback, era singurul care putea discuta în 
exclusivitate cu Anette Wisher, singurul care primise toate detaliile 
despre marş. Nu cu mult înainte, în chioşcurile de presă apăruse o 
ediţie specială, de seară, a ziarului Post. Conţinea un supliment cu 
harta traseului marşului şi cu lista punctelor de staţionare, unde 
urmau să fie comemorate victimele crimelor. Smithback simţi un 
puseu de mândrie. Vedea că mulţi oameni ţineau în mâini câte un 
exemplar al suplimentului. 


Kozinski nu ştia totul. El, Smithback, ajutase la răspândirea cu 
repeziciune şi pe scară largă a veştii. Vânzările chioşcurilor de ziare 
aveau să atingă o cifră astronomică şi acesta era cel mai bun mod de 
a da ceva publicităţii - nu doar pentru urechile salariaţilor, ci şi pentru 
o mare parte a oamenilor bogaţi şi influenţi care citeau, de obicei, 
Times. Lăsa în seama savantului ăluia de Harriman explicaţia acelui 
fenomen aparte, pe care n-avea decât să i-o servească editorului lui 
fosilizat, încrustat în baligă. 

Soarele coborâse în spatele turnurilor şi minaretelor din Central 
Park West şi în văzduh plutea deja o seara caldă, de vară. Doamna 
Wisher aprinse o mică lumânare, apoi dădu din cap către oamenii 
bisericii, îndemnându-i să facă acelaşi lucru. 

— Prieteni, spuse ea, ridicând lumânarea deasupra capului, să 
lăsăm micile noastre luminiţe şi vocile noastre mărunte să se unească 
într-un singur foc violent şi într-un urlet de neconfundat. Nu avem 
decât un singur scop, un scop care nu poate fi ignorat şi în calea 
înfăptuirii căruia nimic nu poate rămâne în picioare: să ne luăm oraşul 
înapoi! 

In timp ce mulţimea prelua lozinca, ea porni către Grand Army 
Plaza. Cu un ultim ghiont, Smithback izbuti să treacă dincolo de primul 
rând, pătrunzând în micul ei anturaj. Era ca şi cum s-ar fi aflat în 
ochiul unui uragan. 

Doamna Wisher se întoarse spre el. 

— Sunt încântată că ai reuşit să vii, Bill, zise, cu acelaşi calm cu 
care i s-ar fi adresat dacă ar fi luat parte la o serată. 

— Sunt încântat că mă aflu aici, răspunse el, cu un zâmbet larg. 

In timp ce treceau încet prin dreptul hotelului Plaza, pătrunzând 
apoi pe Central Park South, Smithback întoarse capul, privind imensa 
mulţime care unduia în spatele lor, târându-şi trunchiul masiv de-a 
lungul marginilor parcului precum un şarpe enorm. Acum se vedeau 
mulţi oameni şi în faţa lor, revărsându-se de pe Sixth Avenue şi de pe 
Seventh, venind să li se alăture dinspre vest. Printre aceştia se aflau, 
răspândiţi într-o proporţie sănătoasă, bătrâni plini de bani, cu sânge 
albastru, gravi şi cărunţi. Dar Smithback putea să vadă, deopotrivă, şi 
gloata tot mai numeroasă alcătuită din tinerii despre care pomenise 
Kozinsky - brokeri, funcţionari bancari, vânzători vânjoşi de bunuri de 
larg consum - bând, fluierând, ovaţionând şi părând dornici sară la 
bătaie. Îşi aminti cât de uşor începuseră să arunce cu sticle în primar 
şi se întrebă în ce măsură putea controla doamna Wisher mulţimea, 
dacă lucrurile aveau să ia o întorsătură urâtă. 

Şoferii vehiculelor înşirate de-a lungul Central Park South 
încetaseră să mai claxoneze şi coborâseră să privească sau să se 
alăture gloatei, dar dinspre Columbus Circle se mai auzeau încă 
urletele claxoanelor. Smithback respiră adânc, savurând haosul ca pe 


un vin fin. „O acţiune în masă are ceva incredibil de înviorător”, îşi 
spuse. 

Un tânăr se apropie în grabă de doamna Wisher. 

— E primarul, gâfâi el, întinzându-i un telefon celular. 

Ea îl luă, după ce îşi îndesă microfonul în geantă. 

— Da? zise, cu răceală, continuând să înainteze. 

Urmă un lung răstimp de tăcere. 

— Imi pare rău că aveţi sentimentul ăsta, dar vremea permiselor a 
trecut de mult. Se pare că nici măcar nu vă daţi seama că oraşul ăsta 
e în pericol. lar noi vă atragem atenţia. E ultima dumneavoastră 
ocazie de a readuce liniştea pe străzile noastre. 

Făcu o altă pauză, în timpul căreia ascultă, astupându-şi urechea 
liberă cu palma, ca să nu mai audă zgomotul mulţimii. 

— Mă întristează faptul că marşul îi stinghereşte pe poliţiştii 
dumneavoastră. Şi mă bucur să aflu că şeful Poliţiei are iniţiativa de a 
pregăti o acţiune. Dar daţi-mi voie să vă pun o întrebare. Unde erau 
poliţiştii dumneavoastră când a fost ucisă Pamela mea. Unde vă 
erau... 

Ascultă, enervată. 

— Nu. Categoric nu. Oraşul e sufocat de crime şi dumneavoastră 
mă ameninţaţi pe mine cu o citaţie? Dacă nu mai aveţi nimic altceva 
de spus, o să închid. Aici avem destul de multe de făcut. 

Îi înapoie telefonul asistentului ei. 

— Dacă sună din nou, spune-i că sunt ocupată. 

Se întoarse spre Smithback, strecurându-şi o mână pe sub braţul 
lui. 

— Următoarea oprire e în locul unde a fost ucisă fiica mea. Trebuie 
să fiu tare pentru asta, Bill. O să mă ajuţi, nu-i aşa? 

Ziaristul îşi linse buzele. 

— Da, doamnă, răspunse. 

D'Agosta o urmă pe Margo de-a lungul unui coridor prăfos, slab 
luminat, de la parterul muzeului. Cândva parte a unei vechi expoziţii, 
culoarul era, de ani de zile, o zonă interzisă publicului, fiind folosit 
drept spaţiu suplimentar de depozitare a colecţiei de mamifere. De o 
parte şi de alta a acestui spaţiu îngust se înşiruiau diverse animale 
împăiate, în poziţii de atac sau de apărare. Locotenentul fu cât pe ce 
să-şi rupă haina agăţându-şi-o de gheara unui urs grizzly ridicat în 
două picioare. Se pomeni ţinându-şi mâinile strâns lipite de coaste ca 
să evite să se frece de restul specimenelor învechite. 

După ce trecură dincolo de un colţ, intrând într-o fundătură, 
D'Agosta văzu, drept în faţa ochilor, un imens elefant împăiat, cu 
adesea reparata sa piele cenuşie zdrenţuită şi exfoliată. Sub pântecul 
lui masiv era uşa dublă a unui lift pentru mărfuri, ascunsă în umbră. 

— Trebuie să terminăm repede, spuse locotenentul, în timp ce 
Margo apăsa butonul. In Police Plaza numărul unu e mobilizare 
generală, pentru toată după-amiaza. De parcă s-ar pregăti să 
invadeze plajele din Normandia. Pe lângă asta, mai e şi un soi de 
miting surpriză, organizat de Ne Luăm Oraşul Inapoi, şi oamenii se 
adună de-a lungul Fifth Avenue. 

In aer plutea un miros care îi aducea aminte de anumite locuri ale 
unor crime pe care le inspectase la vreme de vară. 

— Laboratorul pregătitor e în josul holului, zise Margo, când îl văzu 
strâmbând din nas. Probabil că au vreun specimen la macerat. 

— Înţeleg, făcu D'Agosta. Îşi ridică ochii către elefantul imens de 
deasupra capului său. Unde-i sunt colții? 

— Asta e Jumbo, vechea atracţie a spectacolelor de circ ale lui P.T. 
Barnum. A fost lovit de un tren de marfă în Ontario şi colții i-au fost 
retezaţi. Barnum i-a măcinat, a scos gelatina din ei şi a servit-o la 
masa dată în memoria elefantului. 

— Un tip ingenios. 

D'Agosta îşi strecură un trabuc între buze. Nimeni nu se putea 
plânge de puţin fum când inhala o asemenea duhoare. 

— Îmi pare rău, zise Margo, cu un zâmbet timid. Fumatul e interzis. 
E posibil să fie metan în aer. 

Locotenentul îşi puse trabucul la loc, în buzunar, în timp ce uşa 
liftului glisa, deschizându-se. Metan. Asta era ceva de care trebuia să 
ţii seama. 

leşiră pe un culoar înăbuşitor din subsol, tapetat cu ţevi de abur şi 
cu lăzi imense pentru ambalare. Capacul uneia dintre ele era ridicat, 
dând la iveală capătul noduros al unui os negru, cât o ramură de 
copac. „Trebuie să fie un dinozaur”, cugetă D'Agosta. Se strădui să-şi 


ţină sub control sentimentul de nelinişte stârnit de amintirea ultimei 
sale incursiuni în zona subterană a muzeului. 

— Am testat drogul pe mai multe organisme, spuse Margo, intrând 
într-o încăpere unde strălucirea neoanelor contrasta puternic cu 
întunecimea coridorului din exterior. 

Intr-un colţ, o tehniciană de laborator stătea aplecată deasupra 
unui osciloscop. 

— Şoareci de laborator, bacteria Escherichia coli, alge albastre şi 
mai multe animale unicelulare. Şoarecii sunt aici, înăuntru. 

D'Agosta aruncă o privire într-o mică zonă îngrădită, după care se 
grăbi să facă un pas înapoi. 

— Isuse! 

Pereții albi ai cuştilor ținute sub observaţie erau plini de pete de 
sânge. Pe podele erau împrăştiate leşurile stâlcite ale şoarecilor, 
acoperite de propriile măruntaie. 

Margo se uită în cușşti. 

— Poţi să vezi că, din patru şoareci plasați iniţial în fiecare cușcă, a 
rămas în viață numai câte unul. 

— De ce nu l-aţi pus pe fiecare dintre ei în câte-o cuşcă separată? 
întrebă D'Agosta. 

Margo îşi ridică ochii către el. 

— Ideea era să-i lăsăm împreună. Am vrut să le studiez atât 
comportamentul, cât şi transformările fizice. 

— Se pare că lucrurile au scăpat puţin de sub control. 

Ea încuviinţă dând din cap. 

— Toţi şoarecii ăştia au fost hrăniţi cu nufărul lui Mbwun, fiind 
infectați masiv cu retrovirus. E extrem de neobişnuit ca un virus care 
afectează oamenii să aibă efect şi asupra şoarecilor. In mod normal, 
reacţia diferă în funcţie de gazdă. Acum fii atent. 

Când se apropie de cuşca de deasupra, şoarecele supravieţuitor se 
repezi la ea, sâsâind, agăţându-se de pereţii de sârmă şi muşcând 
aerul cu incisivii lui lungi şi galbeni. Margo se trase înapoi. 

— Incântător, făcu D'Agosta. Se bat până la moarte, nu-i aşa? 

Ea aprobă cu o înclinare a capului. 

— Cel mai surprinzător lucru este că şoarecele ăsta a fost rănit 
grav în timpul luptei. Dar uite că rănile i s-au vindecat perfect. Şi, 
dacă arunci o privire în celelalte cuşti, o să remarci acelaşi fenomen. 
Drogul trebuie să aibă proprietăţi regeneratoare şi curative foarte 
puternice. Probabil că lumina irită cobaii, dar ştim deja că 
sensibilitatea la lumină este unul dintre efectele drogului. De fapt, Jen 
a lăsat un neon aprins şi, până dimineaţa, colonia de protozoare aflată 
exact sub el a murit. 

Rămase o clipă cu ochii pironiţi asupra cuştilor. 

— Aş vrea să-ţi mai arăt încă ceva, adăugă, în cele din urmă. Jen, 


vrei să-mi dai o mână de ajutor aici? 

Cu ajutorul asistentei, introduse un perete glisant în cuşca de 
deasupra, împărţind-o în două şi izolând şoarecele supravieţuitor. Pe 
urmă extrase cu dexteritate leşurile celorlalţi folosindu-se de un 
forceps lung şi le lăsă să cadă într-un vas Pyrex. 

— Să aruncăm o scurtă privire, spuse, ducându-l în laboratorul 
principal şi plasându-l pe platforma unui microscop stereo cu obiectiv 
superangular, tip „ochi de peşte”. Privind prin lentile, examină 
rămăşiţele cu ajutorul unei scapule. Sub ochii lui D'Agosta, despică 
ceafa şi dădu deoparte pielea şi blana de pe ţeasta pe care o studie 
cu băgare de seamă. Apoi făcu o secţiune prin măduva spinării şi se 
uită cu atenţie la vertebre. 

— După cum vezi, arată normal, spuse, îndreptându-se de spate. 
Se pare că, în afara efectelor regeneratoare, modificările esenţiale 
sunt comportamentale, nu morfologice. Cel puţin aşa se întâmplă în 
cazul acestei specii. Incă nu pot fi sigură, concluzia ar fi prematură, 
dar, după cât se pare, Kawakita a reuşit, în cele din urmă, să 
domesticească virusul. 

— Da, adăugă D'Agosta. Când era prea târziu. 

— Asta e ceea ce mă nedumereşte. Kawakita trebuie să fi luat 
drogul înainte de a-l aduce în stadiul actual. Dar de ce şi-ar fi asumat 
acest risc, de ce să fi testat drogul pe el însuşi? Chiar şi după ce l-a 
încercat pe alţi oameni, tot nu putea fi sigur. Nu stătea în firea lui să 
facă un gest atât de nechibzuit. 

— Aroganţa, zise locotenentul. 

— Aroganţa nu e un motiv pentru care să te transformi într-un 
cobai. Kawakita era un savant prudent, aproape până la exagerare. 
Aşa ceva nu i se potriveşte, pur şi simplu. 

— O serie de oameni la care nu te-ai aştepta nicidecum devin 
dependenţi de droguri, spuse D'Agosta. Mă lovesc de asta tot timpul. 
Doctori. Asistente medicale. Chiar şi poliţişti. 

— Poate. Margo nu părea convinsă. Oricum, aici sunt bacteriile şi 
protozoarele pe care le-am inoculat cu retrovirus. E destul de ciudat 
faptul că n-au fost afectate: amibele, paramecii, rotiferele, nici unele. 
Cu excepţia acestora. 

Deschise uşa glisantă a unui incubator, expunând vederii mai 
multe şiruri de vase Petrie acoperite cu agar-agar purpuriu. In fiecare 
dintre ele, petele lucioase, de dimensiunea unei monede de zece 
cenți, indicau existenţa unor colonii de protozoare. 

Margo scoase unul. 

— Aici e B. meresgerii, un animal unicelular care trăieşte în ocean, 
în apele puţin adânci, pe suprafaţa varecilor şi a altor alge marine. De 
obicei, se hrăneşte cu plancton. Imi place să-l folosesc pentru că e 
relativ docil şi e excepţional de sensibil la substanţele chimice. 


Trecu, cu grijă, o buclă de sârmă prin colonia de animale 
unicelulare. Apoi mânji cu ea o lamelă de sticlă pe care o plasă pe 
tăviţa microscopului, îl focaliză şi se dădu la o parte, lăsându-l pe 
D'Agosta să arunce o privire. 

Uitându-se prin ocular, locotenentul nu văzu la început nimic. Apoi 
desluşi o serie de stropi rotunzi şi limpezi, care îşi fluturau cu frenezie 
cilii pe fundalul ca un caroiaj. 

— Credeam c-ai spus că sunt foarte docile, zise, continuând să se 
holbeze. 

— De obicei sunt. 

D'Agosta îşi dădu brusc seama că mişcările frenetice nu erau 
câtuşi de puţin întâmplătoare: creaturile se atacau una pe cealaltă, 
sfâşiindu-şi reciproc membranele exterioare şi înfigându-se în rupturi. 

— Şi credeam c-ai spus că mănâncă plancton. N 

— Repet, de obicei o fac, răspunse Margo. Se uită la el. Infiorător, 
nu-i aşa? 

— Ai dreptate. 

D'Agosta se trase înapoi, mirându-se în sinea lui de faptul că, într- 
un fel, ferocitatea acelor făpturi minuscule îl scârbise. 

— M-am gândit că o să vrei să vezi asta. Margo se apropie de 
microscop şi se uită ea însăşi încă o dată. Pentru că dacă au de gând 
să... 

Amuţi şi încremeni, de parcă s-ar fi lipit de ocular. 

— Ce s-a întâmplat? întrebă D'Agosta. 

Margo păstră tăcerea preţ de un minut nesfârşit. 

— E ciudat, murmură, în cele din urmă. Se întoarse către asistentă. 
Jen, ai putea să colorezi astea cu nişte eozinofil? Şi vreau un trasor 
radioactiv, ca să identificăm membrii iniţiali ai coloniei. 

Făcându-i semn locotenentului să aştepte, Margo îşi ajută asistenta 
să prepare trasorul, plasând în final întreaga colonie tratată sub 
microscopul stereoscopic. Se holbă în ocular vreme de ceea ce i se 
păru lui D'Agosta o eternitate. Intr-un târziu, se îndreptă de spate, 
mâzgăli nişte ecuaţii în carnetul ei, după care se uită din nou prin 
microscop. D'Agosta o auzea numărând ceva pentru sine însăşi. 

— Protozoarele astea, zise ea în cele din urmă, au o durată 
normală de viaţă de circa şaisprezece ore. Sunt aici de treizeci şi şase. 
Când sunt incubate la treizeci şi şapte de grade Celsius, B. meresgeri; 
se divid din opt în opt ore. Aşadar - arătă către o ecuaţie diferenţială 
din carnet - după treizeci şi şase de ore, ar trebui ca raportul dintre 
protozoarele moarte şi cele vii să vie de şapte la nouă. 

— Şi...? întrebă locotenentul. 

— Tocmai am făcut o numărătoare aproximativă şi am descoperit 
că valoarea raportului e redusă la jumătate. 

— Şi asta ce înseamnă? 


= Înseamnă că B. meresgerii fie se divid mai rar, fie... 

işi lipi iarăşi ochii de microscop şi D'Agosta auzi încă o dată 
numărătoarea şoptită. Ea se îndreptă din nou, de data asta mult mai 
încet. 

— Rata de diviziune e normală, zise, cu voce scăzută. 

D'Agosta îşi pipăi trabucul din buzunarul de la piept. 

— Şi asta ce înseamnă? 

— Trăiesc cu cincizeci la sută mai mult, spuse ea, plat. 

Locotenentul o privi o clipă. 

— lată ce motiv a avut Kawakita, făcu el, cu voce joasă. 

Se auzi o bătaie uşoară în uşă. Inainte ca Margo să fi avut timp să 
răspundă, Pendergast se strecură înăuntru, salutându-i pe amândoi cu 
câte o înclinare a capului. Purta din nou costumul negru apretat, iar 
faţa lui, deşi uşor trasă şi obosită, nu purta nici un semn al călătoriilor 
recente, cu excepţia unei mici zgârieturi de deasupra sprâncenei 
stângi. 

— Pendergast! exclamă D'Agosta. Era şi timpul. 

— Intr-adevăr, spuse agentul FBI. Vincent, aveam un presentiment 
că o să fii şi tu aici. Imi cer scuze fiindcă am fost de negăsit atât de 
multă vreme. Incursiunea s-a dovedit a fi, cumva, mult mai 
anevoioasă decât îmi închipuisem. Aş fi putut ajunge aici, ca să vă 
povestesc despre întâlnirea mea, cu o jumătate de oră mai devreme, 
dar am simţit că un duş şi schimbarea hainelor erau o chestiune 
vitală. 

— Întâlnire? întrebă Margo, neîncrezătoare. l-ai văzut? 

Pendergast dădu din cap, încuviinţând. 

— Da, şi multe altele pe lângă asta. Dar, mai întâi, vă rog să mă 
puneţi la curent cu evenimentele de la suprafaţă. Bineînţeles că am 
auzit despre tragedia din metrou şi am văzut trupele în albastru, 
concentrate ca pentru Runnymede”. Dar e evident că mai sunt multe 
care îmi scapă. 

Ascultă cu atenţie explicaţiile celorlalţi doi despre adevărata 
provenienţă a drogului numit glazură, despre Whittlesey şi Kawakita şi 
despre planul legat de inundarea Tunelelor Astor. Nu-i întrerupse 
decât ca să pună câteva întrebări în timp de Margo îi descria, în mare, 
rezultatele experimentelor sale. 

— E fascinant, spuse el, în cele din urmă. Fascinant şi extrem de 
neliniştitor. Se aşeză, picior peste picior, la o masă de laborator din 
apropiere. Apar nişte paralele alarmante cu propriile mele investigaţii. 
Vedeţi, în adâncul Tunelelor Astor, există un punct de întâlnire. Se află 
în mijlocul ruinelor a ceea ce se numea cândva Pavilionul de Cleştar, o 


27 Locul unde a fost semnată Magna Carta Liberatum, sau Marea Cană a 
Libertăţilor, de către regele loan fără de Ţară, în anul 1215. 


gară particulară situată sub hotel Knickerbocker, care acum nu mai 
există. În centrul Pavilionului am dat peste o colibă stranie, construită, 
în întregime, din cranii omeneşti. Către ea converg nenumărate urme. 
Alături se află ceva care aduce a altar pentru jertfe, plus o serie de 
artefacte. În timp ce o cercetam, una dintre creaturi s-a apropiat, 
ieşind din beznă. 

— Cum arăta? întrebă Margo, aproape fără să vrea. 

Pendergast se încruntă. 

— Greu de spus. Nu m-am apropiat destul de mult, iar ochelarii de 
noapte pe care îi purtam nu au o rezoluţie mulţumitoare la distanţă. 
Părea umană, sau aproape. Dar mersul ei era... ei bine, era, cumva, 
diferit. Agentul FBI părea să nu-şi găsească cuvintele, ceea ce nu i se 
întâmpla de obicei. Se ghemuia, aplecându-se înainte într-un mod 
nefiresc în timp ce alerga, purtând cu grijă ceva despre care cred că 
trebuia să fie un adaos la colibă. Am orbit-o cu un flash şi am tras, dar 
strălucirea bruscă a fost prea puternică pentru ochelarii mei şi, când 
mi-am recăpătat vederea, creatura dispăruse. 

— A fost lovită? întrebă D'Agosta. 

— Cred că da. Urma de sânge era evidentă. Dar, în momentul 
acela, eram, cumva, foarte nerăbdător să mă întorc la suprafaţă. Se 
uită la Margo, înălţând o sprânceană. Imi imaginez că o parte dintre 
creaturi sunt mai diforme decât celelalte. In orice caz, putem fi siguri 
de trei lucruri. Sunt rapide. Pot vedea pe întuneric. Sunt complet 
răuvoitoare. 

— Şi trăiesc în Tunelele Astor. Margo se cutremură. Cu totul sub 
influenţa glazurii. Kawakita fiind mort şi plantele dispărute, sunt 
probabil înnebunite din cauza lipsei drogului. 

— Aşa s-ar părea, zise Pendergast. 

— lar coliba pe care ai descris-o este, probabil, locul în care 
împărțea Kawakita drogul, continuă Margo. Cel puţin către sfârşit, 
când lucrurile au început să scape de sub control. Însă totul pare să 
fie aproape un ceremonial. 

Agentul FBI dădu din cap, încuviinţând. 

— Cât se poate de adevărat. Deasupra intrării în colibă am 
remarcat nişte ideograme japoneze, care s-ar traduce, aproximativ, 
prin „Sălaşul Celui Asimetric”. E unul dintre atributele folosite pentru 
descrierea unei camere de ceai japoneze. 

D'Agosta se încruntă. 

— Cameră de ceai? Nu înţeleg. 

— La început n-am înţeles nici eu. Dar, cu cât am cugetat mai 
mult, cu atât mi-am dat mai bine seama ce a făcut, probabil, 
Kawakita. Roji, sau setul de trepte plasate la intervale inegale în faţa 
colibei. Lipsa oricărui ornament. Sanctuarul simplu, neterminat. Toate 
astea sunt elemente ale Ceremoniei Ceaiului. 


— Probabil că distribuia planta înmuiată în apă, sub forma unui 
ceai, spuse Margo. Dar de ce era nevoie de atâta bătaie de cap, doar 
dacă nu cumva... Se întrerupse o clipă. Dacă nu cumva ritualul în 
sine... 

— Exact la asta m-am gândit şi eu, făcu Pendergast. Probabil că, 
pe măsura trecerii timpului, lui Kawakita îi era tot mai greu să ţină 
creaturile sub control. La un moment dat, a renunţat la vânzarea 
drogului şi şi-a dat seama că trebuia, pur şi simplu, să-l furnizeze. 
Kawakita era şi antropolog, nu-i aşa? Trebuie să fi înţeles că ritualul şi 
ceremonia au o influenţă liniştitoare, că îmblânzesc. 

— De aceea a inventat ritualul de distribuire, zise Margo. Şamanii 
din culturile primitive se folosesc adesea de astfel de ceremonii ca să 
instaureze ordinea şi ca să-şi păstreze puterea. 

— Şi a ales Ceremonia Ceaiului ca punct de plecare, adăugă 
Pendergast. Fie din respect, fie în bătaie de joc, asta n-o s-o ştim 
niciodată. Cu toate că, luând în considerare celelalte elemente pe 
care le-a împrumutat, am impresia că i-a adus un adaos plin de 
cinism. iți aminteşti de notițele arse pe care le-ai găsit în laboratorul 
lui? 

— Le am chiar aici, spuse D'Agosta, scoţându-şi carneţelul, 
răsfoindu-l şi întinzându-i-l apoi lui Pendergast. 

— A, da. Nor verde, praf de puşcă, inimă de lotus. Sunt numele 
unor ceaiuri verzi mai mult sau mai puţin rare. Arătă carnetul cu 
degetul. Şi asta: picior albastru iubitor de bălegar. S-a aprins un bec, 
doctore Green? 

— Ar trebui, dar nu se-ntâmplă. 

Buzele lui Pendergast zvâcniră într-un zâmbet uşor. 

— Nu e vorba de o singură substanţă, ci de două. Pe care membrii 
comunităţii Ruta 666 le-ar eticheta, fără îndoială, drept „ciumperci”. 

— Sigur că da! Margo pocni din degete. Caeru/ipes şi coprophilia. 

— Pe mine m-aţi pierdut, zise D'Agosta. 

— Psilocybe cu picior albastru şi ps;/locybe iubitor de bălegar, 
spuse Margo, întorcându-se către el. Sunt două dintre ciupercile cu 
cele mai puternice efecte halucinogene. 

— Şi celălalt element de pe listă,  wysoccan-ul/, murmură 
Pendergast. Dacă nu mă înşeală memoria, era o băutură rituală 
folosită de indienii algonquin în timpul ceremoniei majoratului. 
Conţine o cantitate importantă de  scopolamină. Laurul. Un 
halucinogen foarte primejdios, care provoacă o narcoză profundă. 

— Deci credeţi că asta e o listă? 

— Probabil. Kawakita voia, probabil, să-şi modifice cumva băutura, 
ca să-i facă pe toxicomanii lui mai docili. 

— Dacă ai dreptate, dacă voia să-i ţină pe consumatorii de glazură 
sub control, atunci la ce folosea coliba din cranii, întrebă Margo. Eu 


sunt de părere că ridicarea unei asemenea construcţii are un efect 
contrar, incitant. 

— E adevărat, într-o destul de mare măsură, spuse Pendergast. 
Totuşi, din puzzle continuă să lipsească o piesă importantă. 

— O colibă, construită în întregime din ţeste omeneşti, cugetă 
Margo. Ştii, am mai auzit asta şi înainte. Cred că în jurnalul lui 
Whittlesey se pomenea despre ceva asemănător. 

Pendergast o privi cu un aer meditativ. 

— Adevărat? Interesant. 

— Să căutăm în arhivă. Am putea folosi terminalul din biroul meu. 


Razele soarelui după-amiezii târzii pătrundeau prin singura 
fereastră a biroului înghesuit al lui Margo, acoperind hârtiile şi cărţile 
cu o mantie de aur. Urmărită de privirile lui Pendergast şi ale lui 
D'Agosta, Margo se aşeză, trase tastatura către ea şi începu să caute. 

— Anul trecut, muzeul a primit o subvenție ca să scaneze toate 
carnetele cu notițe din arhive şi toate celelalte documente similare şi 
să le introducă într-o bază de date. Cu puţin noroc, o să găsim jurnalul 
aici. 

Iniţie o căutare după trei cuvinte: Whittlesey, colibă şi cranii. Pe 
ecran apăru numele unui singur document. Margo se grăbi să-l 
deschidă, apoi îl derulă până la penultima înregistrare. In timp ce 
citea cuvintele reci şi impersonale de pe ecranul computerului, căzu 
pradă amintirii irezistibile a evenimentelor petrecute cu optsprezece 
luni în urmă; ea, stând într-un birou întunecos al muzeului, împreună 
cu Bill Smithback, şi uitându-se peste umărul lui în timp ce ziaristul 
dădea cu nerăbdare paginile carnetului mucegăit. 


„„.Crocker, Carlos şi cu mine ne continuăm drumul. Ne-am oprit aproape 
imediat ca să împachetăm lăzile. Borcanele cu specimene din interior se 
spărseseră. În timp ce eu reîmpachetam, Crocker a hoinărit pe lângă potecă, 
a dat peste coliba dărăpănată din centrul unui mic luminiş. Părea să fi fost 
construită în întregime din cranii umane, fixate cu oasele lungi ale 
membrelor, înfipte în pământ, în stilul unui jacal?%. În centrul colibei, o mică 
masă pentru ofrande, făcută din oase ale membrelor legate cu tendoane. Pe 
masă am găsit statueta, alături de nişte bucăţi de lemn cu gravuri stranii. 

Dar asta a fost mai târziu. Am adus echipamentul jos ca să facem 
cercetări, am redeschis lada, am regăsit trusa de scule - înainte de a cerceta 
coliba, o femeie indigenă bătrână a ieşit din tufişuri, clătinându-se - bolnavă 
sau beată, imposibil de precizat - a arătat lada, tânguindu-se în gura mare... 


* Tip de colibe din nuiele şi lut descoperite în Mexic şi în sudul 
Statelor Unite. 


— E suficient, spuse Margo, mai tăios decât ar fi dorit-o, golind 
ecranul. 

Ultimul lucru de care avea nevoie în clipa aceea era o altă aducere 
aminte a conţinutului acelei lăzi de coşmar. 

— Foarte ciudat, spuse Pendergast. Poate că e nevoie să punem 
cap la cap tot ce am aflat până acum. Făcu o pauză de o clipă, 
pregătindu-se să puncteze informaţiile cu degetele lui zvelte. 
Kawakita a perfecţionat drogul numit glazură, l-a testat pe alte 
persoane, apoi a folosit el însuşi o variantă îmbunătăţită. Nefericiţii 
utilizatori, deformaţi de drog şi ferindu-se din ce în ce mai mult de 
lumină, au coborât sub pământ. Sălbăticindu-se, au început să-i 
vâneze pe vagabonzii din subteran. Acum, ca urmare a morţii lui 
Kawakita şi a pierderii rezervelor de glazură, prădătorii au devenit mai 
curajoşi. 

— Şi ştim din ce motiv a luat Kawakita drogul. Substanţa pare să 
aibă capacităţi regeneratoare, ba chiar şi pe aceea de a prelungi 
durata de viaţă. Creaturile din subteran primeau o versiune mai veche 
decât cea la care apela el însuşi. Şi se pare că a continuat să 
perfecţioneze drogul chiar şi după ce a început să-l consume. 
Creaturile din laboratorul meu nu prezintă nici o anomalie fizică. Dar 
până şi varianta cea mai purificată a drogului are efecte negative: 
uitaţi-vă cât de agresivi şi de ucigători au devenit şoarecii, ba chiar şi 
protozoarele. 

— Dar toate astea lasă trei întrebări fără răspuns, spuse D'Agosta, 
pe neaşteptate. 

Ceilalţi îşi întoarseră privirile spre el. 

— În primul rând, de ce l-au omorât creaturile? Pentru că pare 
evident că asta s-a întâmplat. 

— Poate că au ajuns de nestăpânit, răspunse Pendergast. 

— Sau poate au devenit ostile faţă de el, considerându-l cauza 
necazurilor lor, adăugă Margo. Sau poate a existat o luptă pentru 
putere, între el şi una dintre ele. Amintiţi-vă ce a scris în carnet: 
„Celălalt e tot mai nerăbdător, pe zi ce trece”. 

— In al doilea rând, ce e cu a doua menţiune din carnetul lui: 
erbicidul, thyoxina? Nu pare să-şi găsească locul nicăieri. Sau cu 
vitamina D, pe care spui c-o sintetiza? 

— Nu uita că a mai scris în carnet şi cuvântul /reversibi/, zise 
Pendergast. Poate că, în cele din urmă, şi-a dat seama că ceea ce 
făcuse era bun făcut, că nu exista nici o cale de întoarcere. 

— Ceea ce ar putea explica remuşcările care par să se desprindă 
din carnet, adăugă Margo. După toate aparențele, s-a concentrat 
asupra posibilităţilor de a scăpa de drog şi de efectele sale fizice. Dar, 
în timpul acestui proces, a ignorat efectele noilor generaţii de viruşi 
asupra raţiunii. 


— A treia, şi ultima, continuă D'Agosta, care naiba a fost scopul 
reconstruirii colibei de cranii descrise în jurnalul lui Whittlesey? 

La asta, toată lumea păstră tăcerea. 

In cele din urmă, Pendergast oftă. 

— Ai dreptate, Vincent. Găsesc că scopul ridicării colibei e de ne- 
nţeles. Tot atât de nepătruns precum obiectele ciudate de metal pe 
care le-am descoperit pe platforma pentru ofrande. 

Scoase obiectele mărunte din buzunarul hainei şi le înşiră pe masa 
de lucru a lui Margo. D'Agosta se grăbi să ia unul şi să-l studieze cu 
atenţie. 

— N-ar putea fi, pur şi simplu, nişte gunoaie? 

Agentul FBI scutură din cap. 

— Erau aranjate cu foarte mare grijă, ba chiar cu dragoste, spuse 
el. Aidoma relicvelor dintr-un relicvariu. 

— Dintr-un ce? 

— Dintr-un relicvariu. Ceva folosit ca să expui obiecte venerate. 

— Păi, mie nu mi se par demne de respect. Arată precum nişte 
bucăţi dintr-un tablou de bord. Sau, poate, precum nişte gadgeturi. 
D'Agosta se întoarse spre Margo. Ai vreo idee? 

Ea se ridică de lângă terminalul computerului şi se apropie de 
masa de lucru. Luă unul dintre obiecte, îl studie, apoi îl lăsă din nou 
jos. 

— Ar putea fi orice, spuse, ridicând un altul, un tub de metal cu un 
capăt încapsulat în cauciuc cenuşiu. 

— Orice, încuviinţă Pendergast. Dar, doctore Green, simt că, dacă 
am şti ce sunt - şi de ce stăteau, păstrate cu sfinţenie, pe o platformă 
de piatră, la treizeci de etaje sub caldarâmul New York-ului - am avea 
cheia acestui puzzle. 

Hayward îşi săltă pe umeri echipamentul antitero, îşi potrivi vizorul 
cu lanternă fixat cu o curea în jurul capului şi aruncă o privire de-a 
lungul masei de uniforme albastre adunate în sala de pe cel mai 
adânc nivel al staţiei 59th Street. Trebuia să dea de urma Echipei 
Cinci, conduse de un oarecare locotenent Miller, dar în spaţiul acela 
vast domnea un adevărat haos, toată lumea încercând să găsească pe 
toată lumea şi, ca urmare, negăsind pe nimeni. 

II văzu sosind pe şeful Horlocker, care venea direct de la trecerea 
în revistă a echipelor formate în staţia de pe 81th Street, sub muzeu. 
Comandantul se postă în capătul opus al sălii, lângă Jack Masters, 
şeful Departamentului tactic, un bărbat subţire, cu o figură posacă. 
Braţele lungi ale acestuia, care atârnau de obicei pe lângă trup, 
precum ale unei maimuțe, erau acum în plină mişcare de rotaţie, în 
timp ce se adresa unui grup de locotenenţi, lovind cu palma într-o 
serie de hărţi şi urmărind linii imaginare. Horlocker stătea alături, 
dând din cap, ţinând în mână un indicator de parcă ar fi fost un baston 
de bambus şi lovind din când în când în hartă ca să sublinieze 
importanţa unui punct strategic. Horlocker le permise locotenenţilor 
să plece, iar Masters ridică o portavoce. 

— Atenţie! zbieră, cu voce hârjâită. Echipele au fost formate? 

Totul îi reamintea lui Hayward de o tabără de cercetaşi pentru fete. 

Se înălţă un murmur de nemulţumire, care părea să însemne „Nu”. 

— Atunci Echipa Unu se adună aici, spuse Masters, întinzându-şi 
mâna în faţă. Echipa Doi, în centru. 

Continuă să treacă în revistă echipele, indicându-le diferite zone 
ale staţiei. Hayward se îndreptă către punctul de formare al Echipei 
Cinci. Când sosi, locotenentul Miller desfăşură o hartă imensă, în 
tonuri de albastru, a zonei de care răspundea echipa. Purta o 
uniformă de luptă, de culoare cenuşiu-deschis, ale cărei falduri nu-i 
ascundeau povara generoasă de ţesut adipos. 

— Nu vreau nici un fel de acte eroice, nici o confruntare, spunea el. 
OK? In esenţă, e vorba de o misiune de dirijare a circulaţiei, nimic 
extravagant. Dacă opune cineva rezistenţă, folosiţi măştile şi gazul 
lacrimogen. Nu vă fâţâiţi degeaba; demonstraţi-le că nu glumiţi. Dar 
nu mă aştept la nici un fel de necazuri. Dacă vă faceţi datoria cum 
trebuie, ieşim de aici într-o oră. 

Hayward deschise gura, apoi se stăpâni. După părerea ei, folosirea 
gazului lacrimogen în tunelele subterane era o problemă oarecum 
delicată. Cândva, cu ani înainte ca Poliţia Transporturi să se unească 
cu cea obişnuită, cineva din conducere sugerase să se apeleze la gaz 
pentru a ţine în frâu o tulburare. Poliţiştii de rând aproape că se 


revoltaseră. Dacă, la suprafaţă, gazul lacrimogen era destul de 
neplăcut, în subteran devenea de-a dreptul ucigător. Şi putea să vadă 
că zona care le fusese repartizată cuprindea tunele de metrou şi de 
întreţinere aflate la cea mare adâncime, sub staţia Columbus Circle. 

Miller îşi roti capul, cu ochelarii întunecaţi din jurul gâtului învârtin- 
du-se, susținuți de un şnur Day-Glo. 

— Nu uitaţi, cele mai multe dintre aceste cârtiţe şi-au ieşit din 
minţi din cauza unui rahat sau a altuia, poate că de prea multă 
băutură, zbieră el. Fiţi autoritari şi o să se supună. Nu trebuie să faceţi 
altceva decât să-i mânaţi în sus şi să-i scoateţi afară ca pe nişte vite, 
dacă înţelegeţi ce vreau să spun. Odată ce i-aţi urnit de loc, o să 
continue să se mişte. Conduceţi-i către acest punct central, sub 
turnanta numărul doi. E punctul de comandă al echipelor patru, cinci 
şi şase. Odată ce echipele se regrupează, ducem cârtiţele sus, la 
ieşirea dinspre parc a metroului, aici. 

— Domnule locotenent Miller? spuse Hayward, nemaisimţindu-se în 
stare să păstreze tăcerea. 

Locotenentul se uită la ea. 

— Pe vremuri, adunam vagabonzii din tunelurile astea, aşa că îi 
cunosc foarte bine. N-o să se pună în mişcare atât de uşor cum 
credeţi. 

Miller făcu ochii mari, de parcă atunci ar fi văzut-o pentru prima 
oară. 

— Dumneata? întrebă el cu neîncredere. Culegătoare de 
vagabonzi? 

— Da, domnule, răspunse Hayward, gândindu-se că avea să tragă 
în mare grabă un şut în testiculele următorului tip care avea să-i pună 
aceeaşi întrebare. 

— Isuse, făcu Miller, scuturând din cap. 

In liniştea lăsată, ochii celorlalţi poliţişti se întoarseră către 
Hayward. 

— Mai sunt pe aici şi alţi foşti TA? întrebă locotenentul, rotindu-şi 
privirile. 

Un alt poliţist ridică mâna. Hayward îi remarcă imediat trăsăturile 
evidente: înalt, negru, cu o constituţie de tanc. 

— Numele? se răsti Miller. 

— Carlin, rosti, tărăgănat, bărbatul masiv. 

— Altcineva? întrebă Miller. 

Nimeni nu răspunse. 

— Bun. 

— Noi, foşti poliţişti de la transporturi, cunoaştem tunelurile astea, 
zise Carlin, cu voce blândă. Păcat că nu s-au gândit să trimită mai 
mulţi de-alde noi la picnicul ăsta, domnule. 

— Carlin? spuse Miller. Ţi-ai primit masca de gaze, ţi-ai primit 


bastonul, ţi-ai primit parcela. Aşa că nu-ţi uda pantalonii. Şi, când o să 
vreau din nou părerea ta, o să ţi-o cer. Miller îşi roti privirea. Aici sunt 
prea multe hoituri nenorocite. Acţiunea asta cere un grup mic, de 
elită. Dar şeful primeşte acum ce şi-a dorit. 

Hayward îşi aruncă ochii în jur, estimând că în încăpere se aflau, 
poate, o sută de poliţişti. 

— Numai sub Columbus Circus sunt, pe puţin, trei sute de 
vagabonzi, spuse ea, cu voce egală. 

— Oh? Şi când i-ai numărat ultima dată? întrebă Miller. 

Ea nu răspunse. 

— Aşa e câte unul ca voi în fiecare grup, bodogăni Miller, fără să se 
adreseze cuiva anume. Acum, fiţi atenţi aici. Asta e o operaţiune 
tactică, aşa că trebuie să stăm în formaţie compactă şi să executăm 
ordinele. S-a înţeles? 

Câţiva încuviinţară dând din cap. Carlin prinse privirea lui Hayward 
şi şi-o ridică pe a lui, scurt, către tavan, dând de înţeles ce părere 
avea despre Miller. 

— Foarte bine, alegeţi-vă partenerii! strigă Miller, rulând harta. 

Hayward se întoarse către Carlin şi el îi răspunse dând din cap. 

— Cum procedezi de obicei? întrebă el. 

Hayward observă că se înşelase apreciind, la prima vedere, că 
polițistul era supraponderal. Era îndesat, croit ca un halterofil, fără să 
aibă, nicăieri, nici măcar un dram de grăsime. 

— În ce zonă patrulai înainte de fuziune? 

— Sub Penn Station. Mă numesc Hayward. 

Observă, cu coada ochiului, expresia batjocoritoare a lui Miller: 
Carlin şi muierea. 

— Asta e într-adevăr o treabă de bărbat, spuse locotenentul, încă 
uitându-se la ea. Există întotdeauna o şansă ca lucrurile să ia o 
întorsătură urâtă. N-o să ţi-o luăm în nume de rău dacă... 

— Sergentul Carlin, aici de faţă, îl întrerupse Hayward, e destul de 
bărbat pentru noi amândoi. 

Işi plimbă privirea apreciativă asupra siluetei lui Carlin, apoi se uită 
fix la pântecul lui Miller. 

Câţiva poliţişti izbucniră în râs, iar locotenentul se încruntă. 

— Pentru voi doi o să găsesc ceva de făcut în ariergardă. 

— Ofiţeri ai legii! urlă pe neaşteptate Horlocker în portavoce. Avem 
la dispoziţie mai puţin de patru ore ca să scoatem toţi vagabonzii din 
zonele din jurul Central Park. Nu uitaţi că, exact la miezul nopţii, 
milioane de litri de apă vor fi eliberate din rezervor, pătrunzând în 
sistemul de evacuare a apei de ploaie. Potopul va fi direcționat cu 
precizie. Dar nimeni nu garantează că vreo doi vagabonzi care umblă 
de colo-colo n-ar putea ajunge în calea apei. Aşa că este important să 
vă faceţi datoria şi ca toată lumea din zonă să fie evacuată, cu cât 


mai mult timp înainte de termen. Toată lumea. Nu e vorba deo 
evacuare temporară. Vom folosi această ocazie unică ca să-i scoatem, 
odată pentru totdeauna, pe toţi vagabonzii din tunelele subterane. 
Acum, ştiţi care vă sunt sarcinile şi aveţi şefi de grupe care au fost 
aleşi în baza experienţei lor. Nu există nici un motiv pentru care să nu 
puteţi duce totul la bun sfârşit, cu prisosinţă, într-o oră sau două. 

S-au făcut aranjamente pentru ca aceşti oameni să primească 
hrană şi să fie adăpostiţi peste noapte. Explicaţi-le asta, dacă va fi 
necesar. Autobuzele îi vor prelua din punctele de ieşire marcate pe 
hărţile dumneavoastră şi îi vor transporta în adăposturile din 
Manhattan şi din alte oraşe. Nu ne aşteptăm să întâmpinăm 
rezistenţă. Dar, dacă acest lucru se va întâmpla, respectaţi ordinele 
primite. 

Se uită o clipă la poliţiştii grupaţi, apoi ridică din nou portavocea. 

— Colegii dumneavoastră din sectoarele nordice au primit 
instrucţiuni complete şi veţi trece la acţiune, cu toţii, simultan. Vreau 
să vă deplasaţi împreună. Nu uitaţi, odată ajunşi sub pământ, staţiile 
dumneavoastră radio nu vor mai funcţiona decât ocazional. S-ar putea 
să reuşiţi să luaţi legătura unul cu altul şi cu liderii echipelor alăturate, 
dar comunicațiile cu suprafaţa vor fi, în cel mai bun caz, intermitente. 
Aşa că respectaţi planul, respectaţi orarul şi îndepliniţi-vă sarcinile. 

Inaintă cu un pas. 

— Şi acum, băieţi, să facem treabă bună! 

Şirurile de poliţişti în uniformă se ordonară în timp ce Horlocker 
trecea printre ele, bătând pe câte cineva pe umăr şi împărțind vorbe 
de încurajare. Când ajunse prin dreptul lui Hayward, se opri, 
încruntându-se. 

— Dumneata eşti Hayward, corect? Fata lui D'Agosta? 

„Auzi, fata lui D'Agosta.” 

— Lucrez cu locotenentul D'Agosta, domnule, spuse, cu voce tare. 

Horlocker dădu din cap. 

— Ei, la treabă, atunci. 

— Domnule, cred că ar fi mai bine... începu ea, dar un aghiotant îl 
ajunsese din urmă pe Horlocker, bolborosind acum ceva despre un 
miting din Central Park care luase o amploare mult mai mare decât ar 
fi fost de aşteptat, şi comandantul se îndepărtă în grabă. Muller o 
avertiză pe Hayward fulgerând-o cu o privire. In timp ce Horlocker 
părăsea sala în fruntea unui alai de aghiotanţi, Masters luă 
portavocea. 

— Echipele să plece pe rând! strigă el. 

Miller se întoarse către grupul său cu un rânjet strâmb. 

— OK, băieţi. Haideţi să vârâm nişte cârtiţe-n sac. 

Căpitanul Waxie ieşi din vechea clădire a secţiei de poliţie situate 
în Central Park şi o porni, pufnind, de-a lungul aleii care cotea, 
îndreptându-se către nord, spre semiîntunericul dintre copaci. În 
stânga lui mergea un poliţist în uniformă, de la secţie. In dreapta era 
Stan Duffy, inginerul-şef al Departamentului hidraulic al oraşului. 
Acesta le-o luase deja înainte, mergând repede şi aruncându-le priviri 
nerăbdătoare peste umăr. 

— Lăsaţi-o puţin mai încet, zise Waxie, cu răsuflarea tăiată. Nu 
suntem la maraton. 

— Nu-mi place să umblu prin parc atât de târziu, răspunse Duffy, 
cu o voce subţire şi stridentă. Mai ales acum, cu toate crimele astea. 
Trebuia să ajungeţi la secţie de o jumătate de oră. 

— La nord de Forty-second e o harababură generală, spuse Waxie. 
Un ambuteiaj de neînchipuit. E vina femeii ăleia, Wisher. E un fel de 
marş, stârnit ca din senin. Scutură din cap. S-au înghesuit pe Central 
Park West şi South şi o mulţime de indivizi răzleţiţi sunt încă pe Fifth 
Avenue, provocând tot felul de blocaje. Şi n-au nici măcar un 
nenorocit de permis. lar ea n-a trimis nici o avertizare. Dacă aş fi fost 
primar, i-aş fi vârât pe toţi la închisoare. 

Chioşcul orchestrei se înălța acum în faţa lor, către dreapta; pustiu 
şi tăcut, împodobit cu o ghirlandă incredibil de compactă de graffiti, 
un rai pentru tâlhari. Duffy îi aruncă o privire nervoasă, grăbindu-se să 
treacă de el. 

Cei trei ocoliră lacul, mergând pe East Drive. Waxie desluşea 
ţipete, urale, urlete de claxoane şi zgomot de motoare, venind de 
departe, de dincolo de marginile întunecoase ale parcului. Se uită la 
ceas: opt şi jumătate. Operaţiunea de golire a lacului trebuia să 
înceapă, conform planului, la opt patruzeci şi cinci. Abia dacă aveau 
timp să ajungă la faţa locului. 

Staţia de control a debitului lacului din Central Park era găzduită 
într-o clădire de piatră, plasată la patru sute de metri spre sud faţă de 
Reservoir. Waxie putea să o zărească deja, conturându-se printre 
copaci, cu o singură lumină strălucind dincolo de o fereastră murdară 
şi cu literele CPRGS% dăltuite deasupra intrării. Işi încetini paşii în timp 
ce Duffy descuia uşa grea, de metal. Acesta se deschise brusc, către 
interior, dând la iveală o încăpere veche, cu pereţi de piatră, 
împodobită, ici şi colo, cu mese pe care se aflau hărţi şi cu aparatură 
hidrometrică prăfuită, lăsată de mult în părăsire. Intr-o colţ se afla un 
computer de mare putere, alături de mai multe monitoare, 

imprimante şi periferice cu aspect bizar, toate acestea fiind aşezate, 
în mod spectaculos, lângă restul echipamentelor. 

Odată intraţi, Duffy închise uşa şi o încuie cu grijă, apoi se apropie 
de consolă. 

— N-am mai făcut asta niciodată până acum, spuse, nervos, 
întinzându-şi mâna sub un birou, de unde scoase un manual care 
cântărea cel puţin şapte kilograme. 

— Nu ne lăsa baltă tocmai acum, zise Waxie. 

Duffy îl privi cruciş, cu ochi speriaţi. Pentru o clipă, păru să aibă de 
gând să spună ceva. În loc de asta, răsfoi manualul vreme de câteva 
minute, după care se întoarse către consolă şi începu să tasteze. Pe 
cel mai mare dintre monitoare se înşiruiră o serie de comenzi. 

— Cum funcţionează chestia asta? întrebă Waxie, mutându-se de 
pe un picior pe altul. 

Din cauza umidității intense din încăpere îl dureau încheieturile. 

— E extrem de simplu, răspunse Duffy. Sub acţiunea gravitaţiei, 
apa de la poalele munţilor Catskill ajunge în Lacul Reservoir din 
Central Park. Acest Reservoir s-ar putea să pară mare, dar apa pe 
care o conţine nu ar ajunge decât pentru alimentarea Manhattan-ului 
vreme de trei zile. E, mai degrabă, ceva mai mult decât o cisternă 
tampon, menită să păstreze echilibrul între vârfurile şi golurile de 
consum. 

Apăsă pe câteva taste. 

— Sistemul de monitorizare e programat să anticipeze vârfurile şi 
golurile şi să regleze, în funcţie de ele, debitul de apă care ajunge în 
Reservoir. Poate închide şi deschide stăvilare aflate tocmai în munţii 
Storm King, la o sută şaizeci de kilometri distanţă. Programul ţine cont 
de consumul de apă din ultimii peste douăzeci de ani şi de cele mai 
recente buletine meteorologice şi comandă reglarea debitului în 
conformitate cu estimările sale. 

Aflat în siguranţă în încăperea încuiată, Duffy ataca subiectul cu 
înflăcărare. 

— Bineînţeles că uneori apar abateri faţă de necesarul estimat. 
Când cererea este mai mică decât s-a prognozat, iar în Reservoir 
ajunge prea multă apă, computerul deschide valva principală şi varsă 
surplusul în sistemul de evacuare a apei de ploaie şi în cel de 
canalizare. Când cererea e neaşteptat de mare, valva principală se 
închide şi sunt deschise stăvilarele suplimentare din amonte, pentru 
creşterea debitului. 

— Da? spuse Waxie. 

Işi pierduse interesul după cea de-a doua frază. 

— O să dau o comandă manuală prioritară, ceea ce înseamnă că o 
să deschid stăvilarele din amonte şi valva principală. Apa o să ajungă 
în Reservoir şi o să se scurgă imediat în sistemul de canalizare. E o 


soluţie simplă şi elegantă. Tot ce am de făcut este să programez 
sistemul ca să deverseze, la miezul nopţii, trei sute opt zeci de mii de 
metri cubi - adică în jur de trei sute optzeci de milioane de litri - şi să 
revină la modul automat de control după încheierea operaţiunii. 

— Deci lacul n-o să sece? întrebă Waxie. 

Duffy zâmbi cu îngăduinţă. 

— Să fim serioşi, domnule căpitan. Nu vrem să creăm o situaţie 
critică în privinţa aprovizionării cu apă. Credeţi-mă, asta se poate face 
cu minimum de impact asupra rezervei. Mă îndoiesc că o să vedeţi 
nivelul lacului scăzând cu mai mult de trei de metri. Sistemul e cu 
adevărat incredibil. E greu de crezut c-a fost proiectat acum mai bine 
de o sută de ani, de ingineri care au anticipat până şi situaţia în care 
ne aflăm astăzi. Zâmbetul i se stinse. Chiar şi aşa stând lucrurile, o 
acţiune de o asemenea amploare nu s-a mai întreprins niciodată până 
acum. Sunteţi sigur că vreţi într-adevăr s-o facem? Pentru că valvele 
odată deschise... ei bine, tot ce pot să spun este o s-avem de-a face 
cu o viitură al naibii de puternică. 

— Aţi auzit ce-a spus şeful, zise Waxie, frecându-şi nasul borcănat 
cu degetul mare. Asiguraţi-vă c-o să meargă. 

— Oh, o să meargă, nici o grijă, răspunse Duffy. 

Waxie îi spuse mâna pe umăr. 

— Sigur c-o să meargă, spuse. Fiindcă altminteri o să vă treziţi pe 
post de operator necalificat de stăvilar la uzina de tratare a apelor 
uzate de pe cursul inferior al fluviului Hudson. 

Duffy izbucni într-un râs nervos. 

— Să fim serioşi, domnule căpitan, repetă el. Nu e nevoie de 
ameninţări. 

Reîncepu să tasteze în timp ce Waxie străbătea încăperea cu paşi 
mari. Polițistul în uniformă stătea liniştit lângă uşă, urmărind 
procedura fără nici un interes. 

— De cât timp o să fie nevoie pentru deversarea întregii cantităţi 
de apă? întrebă Waxie într-un târziu. 

— De vreo opt minute. 

Căpitanul mârâi. 

— Opt minute pentru trei sute opt zeci de milioane de litri? 

— Din câte am înţeles eu, vreţi ca apa să fie deversată cât mai 
repede cu putinţă, ca să umple cele mai de jos canale de sub Central 
Park şi să măture tot ce-i stă în cale, nu-i aşa? 

Waxie dădu din cap, încuviinţând. 

— Durata de opt minute înseamnă că sistemul lucrează cu un debit 
de sută la sută. Desigur, o să fie nevoie de aproape trei ore pentru ca 
toate componentele hidraulice să ajungă pe poziţie. Pe urmă, totul se 
rezumă la golirea apei din Reservoir în acelaşi timp în care aducem în 
el o altă apă, din apeductele din nord. Ceea ce va împiedica nivelul 


apei din lac să scadă în mod excesiv. Operaţiunea trebuie să se 
desfăşoare cu precizie, pentru că, dacă debitul de apă care intră în 
rezervor e mai mare decât cel care iese... ei bine, asta duce lao 
inundație de proporţii în Central Park. 

— Atunci sper că sunteţi al dracului de sigur pe ceea ce faceţi. 
Vreau ca totul să se desfăşoare conform programului, fară nici o 
întârziere, fără nici o defecţiune. 

Frecvența cu care erau lovite tastele se micşoră. 

— Nu vă mai faceţi griji, zise Duffy, cu degetul deasupra uneia 
dintre ele. N-o să existe nici un fel de întârziere. Numai să nu vă 
răzgândiţi. Pentru că, imediat ce apăs pe tasta asta, sistemul hidraulic 
preia controlul. Nu-l mai pot opri. Vedeţi dumneavoastră... 

— Apasă dracului odată blestemăţia aia, zise Waxie, nerăbdător. 

Duffy o apăsă cu un gest melodramatic. Apoi se întoarse către 
căpitan. 

— S-a făcut, spuse. Acum, numai un miracol mai poate opri 
inundația. Şi, în caz că n-aţi auzit, în New York miracolele sunt 
interzise. 

D'Agosta se uită lung la micul morman de obiecte cromate şi de 
cauciuc, ridică unul, apoi, dezgustat, îl lăsă din nou să cadă. 

— E cea mai afurisită chestie de care m-am lovit vreodată, spuse. 
Nu e posibil ca toate astea să fi ajuns acolo din întâmplare? 

— Vincent, zise Pendergast, te asigur că erau aranjate cu grijă pe 
altar, aproape ca şi cum ar fi fost un soi de ofrande. Se lăsă liniştea, în 
timp ce el măsura laboratorul cu paşi mari, fără oprire. Şi mai e ceva 
care mă încurcă. La urma urmelor, Kawakita era singurul om care 
cultiva nufărul, în acvarii. De ce l-au ucis și de ce au incendiat 
laboratorul? De ce să-şi fi distrus unica sursă a drogului? Nimic nu-l 
înspăimântă pe un toxicoman mai mult decât pierderea legăturii cu 
furnizorul. lar laboratorului i s-a dat foc în mod intenţionat. Tu ai spus 
că în cenuşă erau urme de catalizatori. 

— Dacă nu cumva îl plantează acum în altă parte, spuse D'Agosta, 
pipăindu-şi absent buzunarul de la piept. 

— Haide, aprinde.-l, spuse Margo. 

Locotenentul îşi întoarse ochii spre ea. 

— Vorbeşti serios? 

Margo zâmbi şi dădu din cap. 

— Numai de data asta. Dar să nu-i spui directoarei Merriam. 

El se însenină. 

— O să fie secretul nostru. 

Scoase trabucul, îi înfipse un creion în partea de sus, apoi se mută 
lângă singura fereastră, ridicându-i la maximum partea mobilă. 
Aprinse trabucul şi pufăi încântat norii de fum, trimiţându-i afară, 
deasupra Central Park. 

„AŞ vrea să am un viciu care să-mi facă măcar pe jumătate atâta 
plăcere ca ăsta”, medită Margo, privindu-l într-o doară. 

— Am luat în considerare posibilitatea existenţei unei surse 
suplimentare, spunea Pendergast. Am fost cu ochi-n patru ca să 
descopăr orice semn al existenţei unei grădini subterane. Dar nu 
exista nimic care s-o dovedească. Pentru o plantație de astfel de 
nuferi e nevoie de o apă liniştită şi de aer proaspăt. Nu reuşesc să-mi 
imaginez în ce loc de sub pământ ar putea s-o ascundă. 

D'Agosta suflă pe fereastră un alt fuior de fum albăstrui, 
sprijinindu-şi coatele pe pervaz. 

— la uitaţi-vă ce harababură, spuse, arătând cu capul către sud. Pe 
Horlocker o să-l apuce pandaliile când o să vadă asta. 

Margo veni lângă fereastră şi îşi lăsă privirea să cadă asupra 
mantiei de verdeață a Central Park, întunecat şi misterios sub lumina 
trandafirie a asfinţitului. Din dreapta ei, de pe Central Park South, îi 


ajungea la urechi sunetul estompat al nenumăratelor claxoane. Marea 
masă de demonstranți intra în Grand Army Plaza, inundând-o încet, 
precum un şuvoi de melasă. 

— E un soi de marş, făcu ea. 

— Ai al dracului de multă dreptate, zise D'Agosta. Şi oamenii ăia 
votează. 

— Sper că taxiul doctorului Frock nu s-a blocat, în drum spre casă, 
în învălmăşeala asta, murmură ea. Detestă aglomeraţia. 

Ochii îi alunecară către nord, pe deasupra Sheep Meadow şi a 
fântânii Bethesda, către ovalul liniştit al lacului Reservoir. La miezul 
nopţii, din masa aceea calmă de apă aveau să se reverse trei sute 
optzeci de mii de metri cubi de moarte pe cele mai de jos nivele ale 
Manhattan-ului. Când îi veniră în minte zbârciţii prinşi dedesubt, simţi 
o subită mustrare de conştiinţă. Nu era cel mai indicat procedeu. Dar 
gândurile îi alunecară la cuştile însângerate ale şoarecilor, la 
neaşteptata sălbăticie a B. meresgerii. Era un drog letal; sporea de o 
mie de ori agresivitatea naturală pe care evoluţia o zidise aproape în 
firea tuturor făpturilor. Kawakita însuşi fusese de părere că procesul 
era ireversibil... 

— Mă bucur că suntem aici, sus, nu acolo, jos, murmură D'Agosta, 
pufăind din trabuc cu un aer meditativ. 

Margo dădu din cap. Cu coada ochiului, îl vedea pe Pendergast, 
umblând dintr-un capăt în altul al încăperii din spatele ei, luând în 
mână diverse lucruri şi punându-le apoi la loc. 

„Când soarele va răsări din nou deasupra parcului, cugetă Margo, 
în Reservoir vor fi cu trei sute optzeci de mii de metri cubi de apă mai 
puţin.” Işi odihni ochii pe suprafaţa apei, a cărei transparenţă reflecta 
nuanțele de portocaliu, de roşu şi de verde ale asfinţitului. Era un 
peisaj superb, a cărui nemişcare tăcută contrasta cu marşul şi cu 
sunetele frenetice ale claxoanelor care răsunau la o distanţă de 
douăzeci de cvartale către sud. 

Pe urmă se încruntă. „Până acum, n-am mai văzut niciodată un 
asfinţit verde.” 

Işi încordă privirea ca să desluşească suprafaţa tot mai întunecată 
a apei, care dispărea repede în umbră. In strălucirea luminii din ce în 
ce mai slabe, văzu limpede petecele de un verde mat de sub undele 
lacului. O idee stranie şi cumplită i se furişă nepoftită în minte. „Apă 
liniştită şi aer proaspăt...” 

E imposibil, îşi spune. Sigur ar mai fi observat cineva până acum. 
Sau nu? 

Se întoarse cu spatele la fereastră şi îl fixă pe Pendergast. El îi 
întâlni ochii, se uită în adâncul lor şi se opri locului. 

— Margo? i se adresă, ridicând o sprânceană. 

Ea nu răspunse şi agentul FBI îi urmări privirea dincolo de fereastră 


şi către Reservoir, se holbă o clipă, apoi se crispă vizibil. Când se 
întoarse din nou spre ea, Margo desluşi în ochii lui aceeaşi revelaţie 
clară. 

— Ar fi mai bine să ne uităm mai îndeaproape, spuse el, cu voce 
scăzută. 


Lacul Reservoir din Central Park era despărţit de aleea pentru 
jogging care îl înconjura printr-un gard înalt de sârmă. D'Agosta îl 
apucă de partea de jos şi îl smuci cu violenţă, scoţându-l din pământ. 
Urmată îndeaproape de el şi de Pendergast, Margo se târî de-a lungul 
aleii de serviciu pietruite de pe margine şi intră în apă, îndreptându-se 
către un grup de frunze mici de nufăr, de o formă stranie, înfiorător de 
familiară. O smulse pe cea mai apropiată şi o ridică, cu apa picurând 
din rădăcinile cărnoase. 

— Liliceae mbwunensis, spuse ea. O cresc în Reservoir. Aşa 
plănuise Kawakita să rezolve problema aprovizionării. Capacitatea 
acvariilor e limitată. Deci nu s-a ocupat numai de transformarea 
genetică a drogului, ci şi de hibridizarea plantei, ca să poată fi 
cultivată într-un climat temperat. 

— Uite unde era sursa ta suplimentară, zise D'Agosta, încă pufăind 
din trabuc. 

Pendergast intră în lac pe urmele lui Margo, cu mâinile măturând 
prin apa întunecoasă, smulgând plante şi examinându-le în lumina 
crepusculului. Mai multe persoane care făceau jogging îşi întrerupseră 
brusc alergarea robotică şi rămaseră locului, privind cu ochii holbaţi 
priveliştea bizară: o femeie tânără în halat de laborator, un bărbat 
supraponderal cu un trabuc strălucindu-i între buze precum un 
tăciune aprins şi un tip înalt, uluitor de blond, într-un costum scump, 
negru, de comandă, afundaţi până la piept în rezerva de apă potabilă 
a Manhattan-ului. 

Pendergast ridică una dintre plante, cu o păstaie mare, de 
culoarea maronie a nucilor, atârnând de tulpină. Păstaia deschisă 
avea suprafaţa ondulată. 

— Sunt pe punctul de a-şi împrăştia seminţele, spuse el, cu voce 
scăzută. Revărsarea lacului o să arunce plantele şi încărcătura lor 
letală în fluviul Hudson - şi în ocean. 

Se lăsă tăcerea, punctată doar de sunetele îndepărtate şi 
discordante ale claxoanelor. 

— Dar chestia asta nu poate să crească în apă sărată, continuă 
agentul FBI. Poate, doctore Green? 

— Nu, sigur că nu. Salinitatea... O idee cumplită, neaşteptată, îşi 
făcu loc în mintea lui Margo. Oh, Isuse. Ce prostie din partea mea. 

Pendergast se întoarse către ea, cu sprâncenele ridicate. 

— Salinitatea, repetă Margo. 


— Mă tem că nu-nţeleg, răspunse Pendergast. 

— Singurul animal unicelular afectat de drogul viral a fost B. 
meresgerii, continuă ea, pe îndelete. Intre el şi celelalte organisme 
cărora le-am testat reacţia faţă de drog există o singură diferenţă. 
Mediile de cultură cu agar-agar folosite pentru B. meresgerii au fost 
saline. Fiindcă e un organism oceanic. Trăieşte în medii saline. 

— Şi? întrebă D'Agosta. 

— E o metodă obişnuită de activare a viruşilor. Nu trebuie decât să 
adaugi o picătură de soluţie salină în cultura virală. In apa rece şi 
proaspătă din Reservoir, planta stă în stare latentă. Dar virusul se 
activează când seminţele ajung în apă sărată. Şi descarcă drogul în 
ecosistem. 

— Apa fluxului pătrunde pe fluviul Hudson, spuse Pendergast, până 
dincolo de Manhattan. 

Margo lăsă planta să cadă şi făcu un pas înapoi. 

— Am văzut ce efect a avut drogul asupra unui singur organism 
microscopic. Dacă este eliberat în ocean, numai Dumnezeu ştie la ce 
rezultat final se poate ajunge. Ecologia marină o să fie perturbată cu 
desăvârşire. lar lanţul trofic e dependent de ocean. 

— Stai aşa, zise D'Agosta. Oceanul reprezintă un spaţiu foarte 
mare. 

— Oceanul răspândeşte multe dintre seminţele plantelor de apă 
dulce şi de uscat, spuse Margo. Cine ştie ce plante şi ce animale o să 
colonizeze virusul, multiplicându-se în interiorul lor? lar dacă planta se 
împrăştie în ocean - sau dacă seminţele îşi găsesc drumul către 
estuare şi către mlaştini - asta nu mai are nici o importanţă. 

Pendergast ieşi din apă îşi azvârli planta pe spate, cu rădăcinile 
bulbucate şi noduroase deformându-i linia subţire a umerilor. 

— Avem la dispoziţie trei ore, spuse el. 


COLIBA DE CRANII 


PARTEA A TREIA 


O privire aruncată asupra diferitelor straturi ale societăţii 
subpământene din New York, după metoda în care studiem o secţiune 
geologică transversală, sau un lanţ trofic desfăşurat de la prădător 
către pradă, ar putea fi semnificativă. Cea mai înaltă porţiune a 
lanţului este reprezentată de locuitorii lumii crepusculare dintre 
subteran şi suprafaţă, care vizitează cantinele săracilor, birourile 
asistenţei sociale, sau care au până şi locuri de muncă în timpul zilei, 
reîntorcându-se în tuneluri numai noaptea, ca să se îmbete şi ca să 
doarmă. Pe urmă vin persoanele rămase fără adăpost pe termen lung, 
vagabonzii obişnuiţi sau patologici care preferă, pur şi simplu, 
întunericul şi mizeria încinsă a subteranelor în locul luminii solare şi a 
murdăriei adesea îngheţate de pe străzile oraşului. Sub ei se află - de 
cele mai multe ori la propriu - numeroşii toxicomani şi infractori care 
folosesc metroul şi tunelele de cale ferată drept adăpost sau drept 
ascunzătoare. In partea inferioară a secţiunii transversale se găsesc 
persoanele cu disfuncţionalităţi mintale, care nu mai suportă viaţa 
obişnuită, de la „suprafaţă”, considerând-o prea complexă sau prea 
dureroasă; aceştia evită adăposturile pentru vagabonzi şi fug în 
cotloane întunecoase, pe care le iau în stăpânire. Şi bineînţeles că mai 
sunt şi ceilalţi, mai greu de încadrat într-o categorie, grupurile care 
există la periferia acestor straturi principale ale societăţii subterane: 
tâlhari, criminali înrăiţi, vizionari şi nebuni. Procentajul de vagabonzi 
care intră în această ultimă categorie este în continuă creştere, mai 
ales datorită deciziei neaşteptate de a închide, în ultimii ani, multe 
instituţii de stat dedicate sănătăţii mentale. 


Toate fiinţele umane au tendinţa de a se organiza, alcătuind 
comunităţi, cu scopul de a fi protejate, de a se apăra şi de a 
interacţiona cu alte persoane. Vagabonzii - până şi „cârtiţele” cele 
mai alienate şi mai din adâncuri - nu reprezintă o excepţie. Cei care 
au ales să trăiască în întunericul perpetuu de sub pământ continuă să- 
şi formeze propria societate, propriile comunităţi. Desigur că termenul 
de societate te poate induce în eroare când este vorba de populaţia 
din subteran. Societatea implică uniformitatea şi ordinea; viaţa de sub 
pământ este prin definiţie, dezordonată şi entropică. Alianţele, 
grupurile şi comunităţile iau naştere şi se destramă cu fluiditatea 
mercurului. Intr-un loc unde viaţa e scurtă, uneori brutală şi 
întotdeauna văduvită de lumina naturală, simbolurile şi subtilităţile 
lumii civilizate se spulberă ca un morman de cenuşă la cea mai firavă 


adiere a vântului. 


L. Hayward, Castele şi societatea de sub 
Manhattan 
(în curs de apariţie) 

Hayward se uită în josul tunelului abandonat de metrou, către 
luminile intermitente care licăreau ca nişte balize de semnalizare de-a 
lungul plafoanelor joase şi al pereţilor jilavi de piatră. Scutul antitero 
din plexiglas îi apăsa umărul, părând masiv şi greu. Simţea, în 
dreapta, prezenţa vigilentă şi calmă a sergentului Carlin, care înainta 
alături de ea în întuneric. Părea să ştie foarte bine cu ce se confrunta. 
Probabil era conştient că, în subteran, îngâmfarea reprezenta cel mai 
mare defect. Cârtiţele doreau să fie lăsate în pace. lar singurul lucru 
care le întărâta mai mult decât ivirea unui poliţist era apariţia mai 
multora, hotărâți să le strângă grămadă şi să le evacueze. 

In primele rânduri, unde se afla Miller, oamenii râdeau şi vorbeau 
cu voci sonore. Echipa Cinci dislocase deja două grupuri de vagabonzi 
de pe nivelul superior, care sălăşluiau la hotarul lumii subterane şi 
care o luaseră la fugă în susul scărilor, îngroziţi de falanga de treizeci 
de poliţişti. Acum aveau cu toţii impresia că nimeni nu le putea sta în 
cale. Hayward clătină din cap. Încă nu se întâlniseră cu nici unul dintre 
cei cu adevărat îndărătnicii oameni-cârtiţă. Şi asta era ciudat. In 
tunelele de sub Columbus Circus ar fi trebuit să fie mult mai mulţi 
vagabonzi. Văzuse mai multe focuri mocnite, abia abandonate. Ceea 
ce însemna că se ascunseseră. Nici nu era de mirare, cu zarva pe care 
o făcea toată lumea. 

Echipa continuă să înainteze în josul tunelului, oprindu-se din când 
în când, la ordinul lui Miller, ca să inspecteze firidele şi tunelurile 
laterale. Hayward privea grupurile care se întorceau, ieşind ţanţoşe 
din întuneric, cu mâinile goale, aruncând gunoaiele în lături cu lovituri 
de picior şi ţinându-şi scuturile antitero lângă coaste. Aerul plin cu 
vapori de amoniac puţea. Cu toate că deja coborâseră mai în adânc 
decât o făceau de obicei patrulele care adunau vagabonzii, atmosfera 
continua să fie cea a unei incursiuni pe teren şi nimeni nu se plângea. 
„Să vedem cum o să fie când aerul o să înceapă să devină de 
nerespirat”, se gândi. 

Ajunseră pe neaşteptate în fundul tunelului secundar în care se 
aflau şi grupul cobori către nivelul următor în şir indian, pe o scară 
metalică. Nimeni nu părea să ştie cu exactitate pe unde îşi pierdea 
timpul Mephisto sau care erau limitele teritoriului comunităţii Ruta 
666, principala ţintă a strădaniei lor de a pune pe fugă vagabonzii. Şi 
nimeni nu părea să-şi facă griji din pricina asta. 

— Oh, o să iasă el din gaura unde se ascunde, spusese Miller. Dacă 
nu-l găsim noi, o s-o facă gazul. 

Mergând pe urmele grupului zgomotos şi compact, Hayward avea 
senzaţia neplăcută că înota în apă fierbinte, fetidă. Scara cobora într- 


un tunel pe jumătate neterminat. Ţevi străvechi de apă, transpirând 
din cauza umidității, căptuşeau pereţii din piatră cioplită grosolan. În 
faţa ei, râsetele se transformară în şoapte şi murmure. 

— Ai grijă pe unde calci, spuse, îndreptându-şi lanterna în jos. 

Podeaua tunelului era ciuruită de găuri forate. 

— Nu-mi place să mă poticnesc într-una dintr-astea, zise Carlin, cu 
capul lui uriaş părând şi mai mare din cauza căştii grele pe care o 
purta. 

Lovi cu piciorul într-o piatră, aruncând-o în cea mai apropiată 
gaură, apoi ascultă până când un zăngănit estompat urcă înspre ei, 
reverberând. 

— Trebuie să fi căzut vreo treizeci de metri, spuse. După cum a 
sunat, şi sub nivelul ăla e un gol. 

— Uită-te la astea, murmură Hayward, aţintindu-şi lanterna către 
burlanele de lemn putred. 

— Au cel puţin o sută de ani, răspunse Carlin. Cred... 

Hayward îl opri punându-i mâna pe braţ. Din adâncurile întunecate 
ale tunelului se auzea un răpăit uşor. 

O rafală de şoapte ajunse până la ei, venind din primele rânduri ale 
grupului. În timp ce Hayward asculta, răpăitul se îndesi, apoi deveni 
mai lent, urmărindu-şi propriul ritm secret. 

— Cine e acolo? strigă Miller. 

Sunetul estompat se uni cu un alt răpăit, mai profund, apoi cu un 
altul, până când o simfonie de zgomote infernale păru să umple 
tunelul pe de-a-ntregul. j 

— Ce dracu e asta? întrebă Miller. Işi scoase arma şi o îndreptă pe 
direcția razei lanternei. Poliția! leşiţi de-acolo, acum! 

Răpăitul reverberă, precum un răspuns batjocoritor, dar nimeni nu 
apăru în lumina lanternelor. 

— Jones şi McMahon, luaţi-vă grupul şi înaintați cu o sută de metri, 
zbieră Miller. Stanislaw, Fredericks, vedeţi ce e în spate. 

Hayward aşteptă până când micile detaşamente dispărură în 
întuneric, pentru a reveni, cu mâna goală, după câteva minute. 

— Nu-mi spuneţi că nu-i nimic acolo, urlă Miller, drept răspuns la 
ridicările lor din umeri. Cineva face zgomotul ăla. 

Răpăitul se reduse la un singur zgomot ritmat, abia auzit. 

Hayward făcu un pas înainte. 

— Sunt cârtiţele, bat în ţevi... 

Miller se încruntă. 

— Ţine-ţi gura, Hayward. 

Ea observă că reuşise să capteze atenţia celorlalţi. 

— Aşa comunică ei unii cu alţii, domnule, zise Carlin, cu voce 
blajină. 

Miller se întoarse către el, având pe chipul întunecat o expresie de 


nedescifrat în bezna tunelului. 

— Ştiu unde suntem, spuse Hayward. Cred că avertizează 
comunităţile vecine. Dau de veste că sunt atacați. 

— Cum să nu, făcu Miller. Eşti telepată, sergent? 

— Ştiţi alfabetul Morse, domnule locotenent? îl provocă ea. 

Miller amuţi, nesigur. Apoi izbucni într-un râs zgomotos. 

— Hayward, aici de faţă, crede că băştinaşii sunt agitaţi. 

Câţiva poliţişti râseră scurt, fără convingere. Sunetul ritmat 
continua să se audă. 

— Şi ce spun acum? întrebă sarcastic locotenentul. 

Hayward ascultă. 

— S-au mobilizat. 

— Ce grămadă de rahat, spuse Miller cu voce puternică, după un 
răstimp îndelungat de tăcere. Apoi se întoarse către grup. Înainte, în 
marş forţat. Am pierdut deja destul timp. 

In timp ce Hayward îşi deschidea gura, pregătindu-se să 
protesteze, în apropiere se auzi o bufnitură înfundată. Unul dintre 
oamenii din primele rânduri se trase înapoi clătinându-se, scoase un 
geamăt puternic şi scăpă din mână scutul. O piatră mare ricoşă către 
picioarele lui Hayward. 

— In formaţie! strigă Miller. Ridicaţi scuturile! 

Fasciculele unei duzini de lanterne măturară întunericul din jurul 
lor, cercetând firidele şi plafoanele vechi. Carlin se apropie de 
polițistul lovit. 

— Eşti teafăr? îl întrebă. 

Omul, McMahon, dădu din cap, respirând cu greutate. 

— Nemernicul m-a nimerit în stomac. Vesta a preluat ce-a fost mai 
rău. 

— leşiţi la lumină! strigă Miller. 

Incă două pietre zburară din întuneric, trecând fulgerător prin raza 
lanternelor, precum nişte lilieci de peşteră. Una pătrunse în praful de 
pe podea ca o rachetă, iar cealaltă lovi oblic scutul lui Miller. Se auzi 
un răcnet în timp ce locotenentul îşi descărca arma şi gloanţele de 
cauciuc plesneau tavanul grosolan. 

Hayward aşteptă în timp ce sunetul stârnea ecouri în lungul 
tunelelor, pierzându-se în tăcere. Bărbaţii priveau îngrijoraţi în jur, 
mutându-se de pe un picior pe altul, deja enervaţi. Nu exista nici o 
modalitate de a face o evacuare de asemenea dimensiuni. 

— Unde dracu sunt? spuse Miller, fără a se adresa cuiva în mod 
deosebit. 

Hayward respiră adânc şi făcu un pas înainte. 

— Domnule locotenent, ar fi mai bine să ne urnim chiar acum din 
loc... 

Aerul se umplu brusc de proiectile: sticle, pietre şi gunoaie 


azvârlite din întunericul din faţa lor, o ploaie de deşeuri. Poliţiştii se 
ghemuiră, ridicând scuturile ca să-şi protejeze feţele. 

— Rahat! se auzi un țipăt înnebunit. Ticăloşii ăştia aruncă cu rahat! 

— Intraţi în formaţie, băieţi! zbieră Miller. Desfăşuraţi-vă în linie! 

În timp ce se întorcea ca să uite după Carlin, Hayward auzi o voce 
de alături şoptind, neîncrezătoare: 

— Oh, Doamne Sfinte. 

Se răsuci pe călcâie şi ceea ce văzu în faţa ochilor îi înmuie 
genunchii: o armată de vagabonzi zdrenţăroşi şi murdari se năpustea 
din tunelul întunecat din spate/e /or, prinzându-i într-o ambuscadă 
bine pusă la punct. În lumina pâlpâitoare a lanternelor era imposibil să 
faci o numărătoare exactă, dar ei i se păru că erau, probabil, sute: 
urlând cuprinşi de furie şi agitând fiare îndoite şi bucăţi de fier-beton. 

— Înapoi, strigă Miller, îndreptându-şi arma către gloată. Retrageţi- 
vă şi trageţi! 

Armele de descărcară simultan, scurt, dar cu un zgomot cumplit în 
spaţiul închis al tunelului. Hayward avu impresia ca auzea gloanţele 
de cauciuc lovind în carne; o serie dintre indivizii din primul rând se 
prăbuşiră, urlând de durere şi sfâşiindu-şi zdrenţele, crezând că 
fuseseră împuşcaţi. 

— Omorâţi-i pe porci! strigă o cârtiţă înaltă, jegoasă, cu părul alb 
încâlcit şi ochii cruzi, iar mulţimea se năpusti din nou înainte. 

Hayward îl văzu pe Miller retrăgându-se în mijlocul grupului 
dezordonat de poliţişti, zbierând comenzi contradictorii. Mai răsunară 
şi alte împuşcături, dar lumina lanternelor pâlpâia nebuneşte pe pereţi 
şi pe plafon şi era imposibil să ţinteşti cu adevărat. Cârtiţele zbierau, 
un urlet sălbatic, ca de lupi, care îi zbârli părul de pe ceafă. 

— Oh, rahat, făcu ea, nevenindu-i să-şi creadă ochilor când văzu 
gloata tălăzuind prin întunericul pâlpâitor şi ciocnindu-se cu falanga 
de poliţişti. 

— Uitaţi-vă în partea cealaltă! răsună strigătul unui poliţist. Vin şi 
din partea cealaltă! 

Se auzi un zgomot de sticlă spartă şi în tunel se înstăpâni o 
întunecime plină de licăriri, străbătută când şi când de străfulgerările 
de la gurile ţevilor, în timp ce tirul cu gloanţe de cauciuc continua, 
contopindu-se cu ţipete bizare şi cu urlete. Hayward rămase ţintuită în 
mijlocul haosului, zăpăcită de întuneric şi străduindu-se să se 
orienteze. 

Pe neaşteptate, simţi un braţ soios alunecându-i printre omoplaţi 
precum un şarpe. Paralizia îi dispăru imediat, ca prin farmec. Işi lăsă 
scutul să cadă, se aruncă înainte cu toată greutatea şi îl azvârli pe 
atacator peste umăr, apoi îl izbi cu răutate în pântec cu bocancul. li 
auzi urletul de durere ridicându-se deasupra ţipetelor răguşite şi a 
răpăitului focurilor de armă. Când un alt individ se năpusti asupra ei, 


năvălind din întuneric, luă instinctiv o poziţie defensivă: aplecată, 
greutatea lăsată pe piciorul din spate, braţul stâng vertical, ocrotindu- 
i faţa. Fandă, secerându-l cu mâna stângă, apoi îşi roti piciorul, dându- 
i o lovitură care îl trânti la podea. 

— Sfinte Sisoe, făcu admirativ Carlin, în timp ce îşi croia drum prin 
gloată alături de ea. 

intunericul era acum deplin. Nu aveau nici şansă dacă nu găseau o 
sursă de lumină. Hayward îşi pipăi în grabă centura, dădu peste o 
lanternă de semnalizare şi o aprinse trăgând de şnur. O strălucire 
sinistră, portocalie, inundă întreg tunelul. Privi uimită oamenii 
încleştaţi în luptă. Erau blocaţi, din ambele părţi, de un număr imens 
de cârtiţe. Alături de ea, izbucni o altă lumină. Cel puţin Carlin 
avusese prezenţa de spirit de a-i urma exemplul. 

Săltă lanterna deasupra capului, trecând în revistă încăierarea şi 
căutând un mod de a organiza oamenii. Miller nu se zărea nicăieri. 
Ridicându-şi scutul şi scoţându-şi „lanseta” din teaca de piele, încercă 
în câteva rânduri să înainteze. Două cârtiţe se repeziră la ea, dar tot 
atâtea lovituri bine plasate ale bastonului le făcură să dea înapoi. Il 
văzu pe Carlin în spatele ei, o prezenţă masivă şi intimidantă în 
întuneric, flancând-o cu propriul baston şi cu scutul. Hayward ştia că 
cei mai mulţi dintre vagabonzii de sub pământ erau subnutriţi şi slăbiţi 
din cauza consumului de droguri. Cu toate că lanternele de 
semnalizare reduseseră pe moment avantajul  cârtiţelor, 
superioritatea numerică a acestora continua să fie cel mai mare 
pericol. 

Acum poliţiştii se regrupau în jurul lor, formând un şir de scuturi 
de-a lungul unuia dintre pereţi. Hayward observă că numărul cârtiţelor 
care apăruseră din spate era relativ mic şi că se uneau cu grupul 
principal. Grosul poliţiştilor se regrupa în capătul opus gloatei, care se 
retrăgea în fundul întunecat al tunelului, către scară, scoțând ţipete 
stridente şi aruncând cu pietre. Nu puteau ieşi decât înconjurând-o şi 
mânând-o, în acelaşi timp, către nivelul superior. 

— După mine! strigă ea. Impingeţi-i către ieşire! 

li conduse pe poliţişti în flancul drept al mulţimii, ocolind sticlele şi 
pietrele în timp ce alerga. Vagabonzii năpădiră înapoi, în tunel, şi 
Hayward trase, ţintind deasupra capetelor lor, făcându-i să-şi rupă 
rândurile. Ploaia de gunoaie se rări când gloata o luă la fugă, ferindu- 
se de gloanţe. Ţipetele şi înjurăturile se mai auzeau din când în când, 
dar moralul părea să le fi ajuns la pământ, iar Hayward îi privi cu 
uşurare retrăgându-se în grabă şi în dezordine. 

Se opri o clipă, ca să-şi tragă răsuflarea şi să evalueze situaţia. Pe 
podeaua murdară a tunelului zăceau doi poliţişti, unul ţinându-se de 
cap, iar celălalt părând să-şi fi pierdut cunoştinţa. 

— Carlin! strigă ea, arătându-l cu capul pe bărbatul rănit. 


Din rândurile gloatei în retragere, se auzi brusc un zgomot 
puternic. Hayward ridică în sus lanterna de semnalizare, lungindu-şi 
gâtul ca să identifice sursa tărăboiului. Era Miller, izolat de partea 
cealaltă a imensului grup de cârtiţe. Probabil că fugise în josul 
tunelului în timpul primului atac şi fusese prins într-o a doua 
ambuscadă. 

Auzi un pocnet şi văzu un nor de fum de un verde palid în lumina 
lanternei de semnalizare. Probabil că Miller, intrând în panică, apelase 
la gazul lacrimogen. 

„Hristoase, ăsta era ultimul lucru de care aveam nevoie.” 

— Măştile, strigă ea, cu voce puternică. 

Gazul tălăzuia încet către ei, în vălătuci lenevoşi, întinzându-se de- 
a lungul podelei precum un covor otrăvit. Hayward îşi puse masca pe 
bâjbâite, strângându-i bine cureaua Velcro, cu arici. 

Miller ieşi din nor cu chipul acoperit de mască, părând o apariţie 
extraterestră. 

— Gazaţi-i! se auzi strigătul lui înăbuşit. 

— Nu! protestă Hayward. Nu aici! Avem doi oameni la podea! 

Făcu un pas înainte în timp ce Miller, ignorând-o, înhăţă butelia 
agăţată de centura unui poliţist de alături, îi scoase cuiul şi o aruncă 
înspre mulţime. Hayward mai văzu încă una sau două butelii zburând 
când bărbaţii intraţi în panică urmară exemplul lui Miller. li mai 
ajunseră la urechi şi alte pocnete înfundate şi mulţimea de cârtiţe 
dispăru sub valurile de fum. Apoi îl auzi pe Miller cerându-le altor 
poliţişti să-şi arunce buteliile în jos, prin găurile forate care ciuruiau 
podeaua tunelului. 

— Afumaţii pe ticăloşi ca să iasă afară. Dacă dedesubt se mai 
ascund şi alţii, o să-i urnim de-acolo. 

Carlin îşi luă privirea de la polițistul căzut cu faţa în jos şi îşi ridică 
ochii. 

— Opriţi-vă, fir-ar să fie! tună el. 

Acum norii de gaz se înălţau încet, răspândindu-şi vaporii în întreg 
tunelul. Jur-împrejur, poliţiştii îngenuncheau, aruncând buteliile în 
găuri. Hayward îi zărea pe vagabonzi năvălind în susul scării, 
încercând să scape de gaz. 

— Nu mai avem timp, urlă Miller, cu vocea lui stridentă frângându- 
se. Trebuie să ieşim de aici! 

Cei mai mulţi dintre poliţişti nu aveau nevoie să fie îndemnați de 
două ori, aşa că se făcură nevăzuţi în norii de fum. 

Hayward îşi croi drum înapoi, către Carlin, acum aplecat din nou 
asupra omului căzut, împreună cu McMahon. Celălalt rănit, care stătea 
în capul oaselor, se ţinea de pântec şi bora. Gazul se târa către ei. 

— Să-i ducem ceva mai încolo, zise Hayward. Nu avem cum să-i 
punem tipului ăstuia o mască cât timp vomită. 


Polițistul conştient se ridică încet, clătinându-se şi ţinându-se cu 
mâinile de cap. Ea îl ajută să se îndepărteze, în vreme ce Carlin şi 
McMahon îl cărau pe bărbatul lipsit de cunoştinţă către un loc mai 
sigur din tunel. 

— Trezeşte-te, prietene, spuse Carlin, plesnindu-l peste obraji şi 
aplecându-se ca să-i examineze tăietura urâtă din frunte. 

Zidul verde de gaz lacrimogen se apropia vălătucindu-se. 

Pleoapele omului fluturară şi ochii i se deschiseră. 

— Eşti teafăr? 

— Rahat, spuse rănitul, încercând să se salte în capul oaselor. 

— Poţi să te concentrezi? îl întrebă Carlin. Cum te cheamă? 

— Beal, veni răspunsul, cu voce înăbuşită. 

Gazul aproape că ajunsese lângă ei. Carlin se întinse şi îi desprinse 
masca fixată de centură. 

— Acum o să-ţi pun asta, OK? 

Bărbatul numit Beal dădu din cap, cu chipul golit de expresie. 
Carlin îi încheie curele măştii şi reglă supapa. Apoi îl ajută, grijuliu, să 
se ridice în picioare. 

— Nu pot să merg, spuse Beal, prin mască. 

— Sprijină-te de noi, zise Carlin. O să te scoatem de-aici. 

Norul îi învăluise deja, o stranie ceaţă verzuie luminată de 
pâlpâirile lanternelor de semnalizare pe cale să se stingă. Inaintară 
încet, pe jumătate târându-l pe Beal, până ce ajunseră lângă 
Hayward, care fixa masca de gaze pe capul celuilalt poliţist rănit. 

— Să mergem, spuse ea. 

O porniră, cu băgare de seamă, prin nori de gaz lacrimogen. Zona 
din jurul lor era pustie; vagabonzii fugiseră de gaz, iar grupul de 
poliţişti conduşi de Miller îi urmase. Hayward îşi încercă staţia radio, 
dar nu reuşi să ia legătura cu nimeni din cauza paraziţilor puternici. 
Din depărtare se auzeau tusea şi înjurăturile vagabonzilor răzleţiţi, 
ascunşi în labirintul tunelelor de dedesubt şi siliţi de gaz să iasă la 
suprafaţă. Apoi zări scara. Curenţii de aer împrăştiau încet gazul 
lacrimogen prin tunele, purtându-l către nivelul de deasupra şi 
umplând traseul lor de retragere. Dar Hayward ştia că urma să 
împingă şi restul cârtiţelor către suprafaţă. Şi era al dracului de sigură 
că nu voia să se afle în preajmă când aveau să iasă. 

Când ajunseră lângă scară, Beal se încovoie pe neaşteptate şi 
începu să verse în mască. Hayward îl lăsă pe celălalt bărbat, se 
întoarse şi i-o smulse. Capul poliţistului căzu în piept, apoi, când gazul 
îl învălui, se lăsă pe spate. Membrele i se înţepeniră şi se zvârcoli, 
smulgându-se din strânsoarea celorlalţi şi prăbuşindu-se, cu faţa-n 
mâini. 

— Trebuie să plecăm, imediat! strigă McMahon. 

— Duceţi-vă, spuse Hayward. Eu nu-l las pe omul ăsta aici. 


McMahon rămase locului, ezitând. Carlin îi aruncă o privire aspră. 

— OK, rămân cu voi, spuse McMahon într-un târziu, cu un aer 
posomorât. 

Cu ajutorul lui, Hayward îl ridică în picioare pe Beal, care icnea. Pe 
urmă îşi apropie masca de urechea lui. 

— Sau o iei din loc, îi spuse, calmă, sau ne înecăm cu toţii. Totul se 
reduce la asta, amice. 

Centrul de Control al Situaţiilor de Criză al NYPD fusese pregătit 
pentru operaţiunea de golire a lacului. Margo intră, mergând cu paşi 
mărunți şi iuți în urma lui Pendergast şi a lui D'Agosta şi remarcă o 
serie de console de comunicaţii rămase pe cărucioarele de transport. 
Poliţiştii în uniformă erau aplecaţi deasupra pupitrelor ticsite de hărţi 
caroiate. Cabluri groase, înfăşurate cu bandă izolatoare, şerpuiau pe 
podea precum nişte pârâiaşe negre, bogate. 

Horlocker şi Waxie stăteau la o masă lungă, cu spatele la 
echipamentul de comunicaţii. Incă de la uşă Margo observă că feţele 
le luceau de sudoare. Un bărbat mărunţel, cu mustață stufoasă, era 
aşezat alături, la un terminal de computer. 

— Ce-i asta? întrebă Horlocker, când îi văzu intrând. Comitetul de 
vizite al doamnelor? 

— Domnule, zise D'Agosta, nu puteţi seca lacul Reservoir. 

Comandantul îşi lăsă capul pe o parte. 

— D'Agosta, în clipa de faţă n-am timp de tine. Pe lângă tot rahatul 
ăsta, sunt ocupat până peste cap să duc tratative cu demonstraţii lui 
Wisher. Între timp, sub pământ, are loc cea mai mare evacuare din 
istoria secolului. Mi-am împrăştiat forţele, subţiindu-le ca pe o clătită. 
Aşa că scrie-mi o scrisoare, OK? Făcu o pauză. Dar ce, aţi fost să 
înotaţi? 

— Lacul Reservoir, zise Pendergast, făcând un pas înainte, e 
încărcat de nuferi otrăviţi. E vorba de planta care asigura 
supraviețuirea lui Mbwun. Planta din care şi-a extras Kawakita drogul. 
Şi care e gata să-şi răspândească seminţele. Işi luă planta plină de 
mâl de pe umeri şi o trânti pe masă. Asta e. Plină cu glazură. Acum 
ştim de unde se aprovizionează. 

— Ce dracu? exclamă Horlocker. la blestemăţia asta de pe biroul 
meu. 

— Hei, D'Agosta, se amestecă Waxie, tocmai ai reuşit să ne 
convingi că micii tăi monştri verzi din canalele colectoare trebuie să 
fie inundaţi. Aşa că noi asta facem, iar tu vrei să ne răzgândim? Las-o 
baltă. 

D'Agosta privi dezgustat linia bombată şi asudată a gulerului lui 
Waxie. i 

— Sac prăpădit de rahat! In primul rând, a fost ideea ta să secăm 
blestematul de Reservoir... 

— Ascultă, locotenente, ai grijă cum... 

Pendergast îşi ridică mâinile. 

— Domnilor, vă rog. Se întoarse către Horlocker. S-au făcut 
suficiente greşeli pe care o să vi le puteţi atribui unul altuia mai târziu. 


Acum problema este că, odată ce aceste seminţe ajung în apă sărată, 
retrovirusul care poartă drogul o să fie activat. Buzele îi zvâcniră. 
Experimentele doctorului Green arată că drogul poate afecta o mare 
varietate de forme de viaţă, începând cu organismele unicelulare şi 
urcând până la om pe scara lanţului trofic. Aţi vrea să fiţi responsabil 
pentru un dezastru ecologic global? 

— Totul nu e decât o mare grămadă de... se trezi Waxie vorbind. 
Horlocker îi puse mâna pe braţ, apoi aruncă o privire către planta 
imensă care murdărea hârtiile împrăştiate pe biroul său de 
comandant. 

— Mie nu mi se pare chiar aşa de periculoasă, spuse. 

— Nu există nici un dubiu, zise Margo. E /i/iceae mbwunensis. Şi e 
purtătoarea unei versiuni modificate genetic a retrovirusului lui 
Mbwun. 

Horlocker îşi mută ochii de la plantă la Margo, apoi privi din nou 
planta. 

— Înţeleg de ce staţi în dubiu, spuse calm Pendergast. De la 
întrunirea de dimineaţă şi până acum, s-au întâmplat o mulţime de 
lucruri. Nu vă cer decât douăzeci şi patru de ore. Doctorul Green va 
face toate testele necesare. O să vă aducem dovada că această 
plantă e purtătoarea virusului lui Mbwun. Şi că expunerea la apă 
sărată eliberează retrovirusul în sistem. lar dacă ne înşelăm, o să 
renunţ le acest caz şi o să puteţi seca lacul în tihnă. 

— Ar fi trebui să renunţaţi de la bun început, pufni Waxie. Sunteţi 
agent FBI. Nici măcar nu face parte din jurisdicţia dumneavoastră. 

— Acum, după ce am descoperit că e vorba despre producerea şi 
distribuirea unui drog, putem aduce cazul sub jurisdicţia mea, spuse 
Pendergast, cu voce plată. Şi încă foarte repede. Asta v-ar face să vă 
simţiţi mulţumit? 

— O clipă, vă rog, zise Horlocker, săgetându-l de Waxie cu o privire 
glacială. Nu e nevoie de aşa ceva. Dar de ce să nu turnăm în lac, pur 
şi simplu, o doză zdravănă de erbicid? 

— Pe moment, nu-mi vine în minte nici unul capabil să distrugă 
plantele fără nici un dubiu şi fără să le facă nici un rău milioanelor de 
rezidenţi din Manhattan care se bazează pe această rezervă de apă, 
răspunse Pendergast. Dumneata ştii unul, doctore Green? 

— Numai thyoxina, spuse ea, apoi căzu pe gânduri câteva clipe. 
Dar ar fi nevoie de douăzeci şi patru de ore, sau chiar de patruzeci şi 
opt, pentru ca treaba să fie dusă la bun sfârşit. Are o acţiune foarte 
lentă. 

Pe urmă se încruntă. „Thyoxina. Am auzit cuvântul ăsta de curând. 
Sunt sigură. Dar cu ce ocazie?” Şi apoi îşi aminti: era unul dintre 
cuvintele disparate din carneţelul ars al lui Kawakita. 

— Păi, cred că am face bine să-l turnăm acolo oricum. Horlocker îşi 


roti privirea. Va trebui să anunţ EPA”. Isuse, toată chestia asta e pe 
cale să se transforme dracului într-un dezastru. 

Margo îl văzu aruncând o privire către bărbatul speriat din faţa 
staţiei de lucru de alături, încă aplecat peste monitor, cu o expresie 
exagerată de concentrare. 

— Stan! 

Bărbatul tresări. 

— Stan, cred că ar fi de preferat să anulezi comanda de golire a 
lacului, zise Horlocker, cu un oftat. Cel puţin până când lămurim 
povestea asta. Waxie, ia legătura cu Masters prin staţia radio. Spune-i 
să continue acţiunea de curăţare a tunelelor, dar anunţă-l că trebuie 
să-i ţină pe vagabonzi la păstrare mai mult de douăzeci şi patru de 
ore. 

Margo îl văzu pe omul din faţa monitorului pălind. 

Horlocker se întoarse din nou către inginer. 

— Duffy, ai auzit ce-am spus? 

— Nu pot face asta, domnule, răspunse bărbatul numit Duffy cu 
cea mai pierită voce posibilă. 

Urmă un moment de tăcere. 

— Ce? întrebă Pendergast. 

Văzând expresia de pe chipul agentului FBI, Margo simţi o 
împunsătură de spaimă. Crezuse că singura lor problemă consta în 
convingerea lui Horlocker. 

— Cum adică? explodă acesta. Nu trebuie decât să-i spui 
computerului să oprească operaţiunea. 

— Nu merge aşa, zise Duffy. După cum i-am explicat domnului 
căpitan Waxie, aici de faţă, odată ce secvenţa a fost iniţiată, totul e 
acţionat de gravitație. Prin sistem trec milioane de tone de apă. Toate 
echipamentele hidraulice funcţionează automat şi... 

Comandantul izbi cu palma în masă. 

— Ce dracu tot spui acolo? 

— Nu pot opri computerul, veni răspunsul, cu voce sugrumată. 

— Mie nu mi-a spus niciodată nimic despre asta, se văicări Waxie. 
Jur... N 
Horlocker îl reduse la tăcere cu o privire sălbatică. Îşi coborî vocea 
şi se întoarse către inginer. 

— Nu vreau să-mi spui ce nu se poate face. Spune-mi ce poți face. 

— Păi, zise Duffy, fără nici o tragere de inimă, cineva ar trebui să 
coboare sub valva principală ca să închidă manual supapele. Dare o 
acţiune periculoasă. Cred că sistemul manual n-a mai fost folosit de 
când a intrat în funcţiune cel automat. Ceea ce înseamnă, pe puţin, 
doisprezece ani. Şi n-are rost vă gândiţi la oprirea afluxului de apă 

pornit către Reservoir. Avem deja opt apeducte pe care vin mii de 
metri cubi de apă din nord. Chiar dacă reuşiţi să închideţi manual 
valvele, n-o să puteţi opri apa. Când o să intre în lac, nivelul o să 
depăşească înălţimea digurilor. Totul o să se reverse în Central Park 
şi... 

— Nu-mi pasă nici dacă creați acolo lacul Ed Koch. la-l pe Waxie, ia 
toţi oamenii de care ai nevoie şi fă-o. 

— Dar, domnule, spuse Waxie, făcând ochii mari. Cred că ar fi mai 
bine dacă... 

Vocea i se stinse. 

Duffy îşi frângea de zor mâinile umede. 

— E foarte greu să ajungi acolo jos, bolborosi. E exact sub 
Reservoir, sub valvă, apa ţâşneşte şi cineva ar putea fi rănit... 

— Duffy? îl întrerupse Horlocker. Pleacă dracului odată de aici şi 
închide valvele alea. S-a-înţeles? 

— Da, răspunse Duffy, mai palid decât oricând. 

Horlocker se întoarse spre Waxie. 

— Tu ai pornit-o. Tu o opreşti. Ai întrebări? 

— Da, domnule, zise Waxie. 

— Care sunt alea? 

— Am vrut să spun nu, domnule. 

Se lăsă tăcerea. Nimeni nu se clinti. 

— Atunci mişcaţi-vă fundurile! tună comandantul. 

Margo se trase într-o parte când Waxie se ridică clătinându-se şi îl 
urmă pe Duffy către uşă, fără nici o tragere de inimă. 

Intrarea în Whine Cellar - unul dintre nou-apărutele cluburi 
elegante din demisoluri, care începuseră să prindă rădăcini în tot 
Manhattan-ul în ultimul an - nu cu mult mai mare decât o arcadă 
strâmtă în stilul Art Deco, era plasată, parcă în urma unei idei venite 
prea târziu, în colţul din stânga jos al fațadei Hampshire House. Din 
poziţia avantajoasă pe care o ocupa alături de uşă, Smithback putea 
să vadă marea de capete care se întindea deopotrivă spre capătul de 
est şi spre cel de vest al bulevardului şi din care se ridicau străvechii 
ginkgo biloba înşiruiţi la intrarea în Central Park. Mulţi oameni îşi 
plecaseră frunţile într-un gest tăcut de respect. Alţii - mai ales bărbaţi 
tineri, purtând, în marea lor majoritate, cămăşi albe de bumbac cu 
gulerul răsfrânt şi cravate cu nodul lărgit - beau bere din pahare de 
hârtie şi jubilau, lovindu-şi palmele de ale altora. În rândul alt doilea, 
văzu o fată cu un panou pe care scria: PAMELA, N-O SĂ UITĂM 
NICIODATĂ. Pe obraz i se rostogolea încet o lacrimă. Smithback nu 
putu să nu remarce că fata ţinea în mâna cealaltă un exemplar al 
ultimului său articol. Pe când asupra primelor rânduri se lăsase 
liniştea, din depărtare se auzeau ţipetele şi uralele demonstrațiilor, 
suprapuse peste şi mai îndepărtatele pârâituri ale portavocilor, urlete 
ale sirenelor şi zbierete ale claxoanele. 

Alături de el, doamna Wisher punea acum o lumânare în faţa 
portretului imens al fiicei sale. Mâna nu-i tremura, dar flacăra pâlpâia 
nebuneşte în bătaia răcoroasă a vântului serii. Tăcerea deveni 
profundă când ea îngenunche, spunând în gând o rugăciune. Apoi se 
ridică şi se retrase lângă mormarnul înalt de flori, lăsându-şi o serie de 
prieteni să se apropie pe rând şi să-şi plaseze lumânările alături de a 
ei. Se scurse un minut, apoi un altul. Doamna Wisher aruncă o ultimă 
privire către fotografia înconjurată acum de o înlănţuire de lumânări. 
Preţ o secundă, păru să se clatine pe picioare şi Smithback se grăbi să 
o prindă de braţ. Ea îl privi clipind surprinsă, de parcă ar fi uitat, dintr- 
odată, ce anume urmărea. Privirea pierdută îi dispăru apoi din ochi; 
strânsoarea ei deveni repede fermă, aproape dureroasă; şi, 
eliberându-şi braţul, se întoarse cu faţa către mulţime. 

— Vreau să-mi exprim durerea, spuse ea limpede, pentru toate 
mamele care şi-au pierdut copiii din pricina crimelor, a masacrelor şi a 
tulburărilor în ghearele cărora se zbat acest oraş şi această ţară. Asta 
e tot. 

O serie de camere de televiziune reuşiseră să se înghesuie în 
primele rânduri ale mulţimii, dar doamna Wisher se mulţumi să îşi 
înalțe sfidătoare fruntea. 

— Către Central Park Vest! urlă ea. Şi către Great Lawn! 


Smithback rămase în preajma ei în timp ce gloata de revărsa către 
apus, parcă propulsată de un motor intern. In ciuda faptului că unii 
dintre demonstranţii mai tineri beau de zor, totul părea să fie sub 
control. Era aproape ca şi cum toată lumea ar fi fost conştientă că 
participa la un eveniment de neuitat. Trecură de Seventh Avenue: un 
şir neîntrerupt de stopuri roşii, neclintite, întinzându-se aproape cât 
vedeai cu ochii. Sunetul fluierelor poliţiştilor şi al claxoanelor era 
acum un urlet continuu, un zgomot de fond neîntrerupt, venind din 
toate direcţiile. Smithback rămase o clipă în urmă să consulte orarul 
publicat în Post, călcând pe pantofii la comandă ai lui Viscount Adair 
când o făcu. Era aproape nouă şi treizeci de minute. Orarul se 
respecta întocmai. Incă trei opriri, toate pe Central Park Vest. Şi 
urmau să revină în Park pentru priveghiul de la miezul nopţii. 

În vreme ce ocoleau Columbus Circle, Smithback îşi lăsă privirea să 
alunece pe Broadway, o lungă cicatrice gri între şirurile neîntrerupte 
de clădiri. Poliţia se mişcase mai repede acolo şi văzu, către sud, până 
în Times Square, drumul baricadat şi pustiu, părând ciudat de liber, cu 
pavajul negru strălucind în lumina nenumăratelor felinare. In capătul 
opus erau câţiva poliţişti şi câteva maşini de patrulă; probabil că 
restul forţelor de poliţie continuau să fie mobilizate, străduindu-se să 
găsească o cale de a ţine traficul sub control şi de a împiedica marşul 
să ia o şi mai mare amploare. Poate că ăsta era motivul pentru care 
încă nu ajunseseră mai mulţi la faţa locului. Clătină din cap, uluit de 
modul în care o singură femeie mărunţică paralizase, realmente, 
întregul centru al oraşului. După asta, autorităţile nu mai puteau să o 
ignore. Şi, din acelaşi motiv, nu mai puteau ignora nici articolele lui. 
Planificase deja totul. Mai întâi, o relatare completă şi detaliată a 
evenimentului, scrisă, literalmente, din dreapta doamnei Wisher, dar, 
evident, din punctul lui special de vedere. Apoi o serie de schiţe 
biografice, de interviuri şi de exagerări, toate conducând către cartea 
lui. Lua în considerare o jumătate de milion de dolari ca drepturi de 
autor pentru vânzările interne ale ediţiei cartonate, poate de două ori 
pe atât pentru ediţia de buzunar şi, cu drepturile aduse de publicarea 
în străinătate, ar fi ajuns la cel puţin... 

Un huruit straniu îi întrerupse calculele. Se opri, apoi se stârni din 
nou, atât de profund încât părea mai degrabă o vibraţie decât un 
sunet. Zgomotele din jurul ziaristului se atenuară pentru o clipă; se 
părea că şi alţii îl auziseră. Pe neaşteptate, văzu capacul unei guri de 
canal ridicându-se deasupra asfaltului şi recăzând pe caldarâm, la 
două cvartale distanţă, pe întinderea pustie a Broadway-ului. Un nor 
ca de abur se înălţă în văzduh; pe urmă, un bărbat incredibil de 
murdar se căţără deasupra, strănutând şi tuşind sub strălucirea 
orbitoare a felinarelor, cu zdrenţele soioase fluturându-i în jurul 
mâinilor şi al picioarelor. Pentru o clipă, Smithback avu impresia că 


era Mitralioru, bărbatul cu înfăţişare de spectru care îl condusese la 
Mephisto. Din canal se ivi apoi un alt individ, cu sângele curgându-i în 
voie dintr-o tăietură din tâmplă; îl urmă altul, apoi un altul. 

Lângă Smithback, cineva inspiră zgomotos. Se întoarse şi văzu că 
doamna Wisher se oprise, ezitând şi privindu-l cu ochii holbaţi pe 
bărbatul cu înfăţişare sălbatică. Se grăbi să i se posteze alături. 

— Ce e asta? întrebă ea. 

Un alt capac sări brusc în lături, mai aproape de demonstranți, şi o 
serie de indivizi numai piele şi os se căţărară deasupra, dezorientaţi şi 
tuşind. Smithback se holbă la adunătura plină de noroi nevenindu-i să- 
şi creadă ochilor şi nereuşind să se pronunţe asupra vârstei şi nici 
măcar a sexului creaturilor ascunse sub plete încâlcite şi sub o crustă 
de mizerie. Câţiva ţineau în mâini ţevi sau bucăţi de baston de poliţist. 
Unul purta ceea ce aducea cu o şapcă de poliţist nou-nouţă. Mulțimea 
de manifestanți din preajma Broadway-ului se oprise şi privea 
spectacolul cu ochii cât cepele. Smithback desluşi un sunet abia auzit: 
murmurul plin de îngrijorare al oamenilor vârstnici şi eleganti, 
zeflemelele şi huiduielile tinerilor intelectuali şi ale funcţionarilor. Un 
val de ceaţă albă se înălţă pufăind din staţia IRT de sub clădirea 
circului, de unde se iviră alţi vagabonzi, învălmăşindu-se în susul 
treptelor. Pe măsură ce alţi şi alţi indivizi ieşeau din gurile de canal şi 
din metrou, începu să se formeze o armată furioasă, ale cărei clipiri 
nedumerite din ochi se transformară repede în furie. 

Unul dintre bărbaţii în zdrenţe făcu un pas înainte, aruncând priviri 
aspre către primele rânduri ale demonstranţilor. Apoi deschise gura, 
într-un urlet nearticulat de frustrare şi de mânie, cu o bucată lungă de 
fier-beton săltată deasupra capului, precum un baston. 

Un strigăt puternic se înălţă din gâtlejurile celorlalţi vagabonzi, 
care îşi ridicară mâinile drept răspuns. Smithback văzu că în fiecare 
mână era câte ceva - pietre, bucăţi mari de ciment, bare de fier. Mulţi 
aveau tăieturi şi vânătăi. Păreau să se pregătească de luptă - sau că 
tocmai încheiaseră una. 

„Ce dracu se întâmplă? îşi spuse Smithback. De unde-au apărut 
toţi tipii ăştia?” Pentru o clipă, se întrebă dacă nu era vorba de un soi 
de jaf colectiv, organizat. Pe urmă îşi aminti ce-i spusese Mephisto în 
timp ce stătea ghemuit în întuneric: „O să găsim alte căi pe care să ne 
facem auziţi”. „Nu acum, se gândi. E cel mai nepotrivit moment cu 
putinţă.” 

Vântul aduse o şuviţă de fum mai aproape şi mai mulţi dintre 
manifestanţii din preajmă începură se sufoce şi să tuşească. Cât ai 
clipi, Smithback simţi în ochi împunsături dureroase şi înţelese că 
ceea ce luase drept abur era, de fapt, gaz lacrimogen. Ceva mai 
departe, în josul întinderii pustii a Broadway-ului, văzu ceva care 
aducea cu un mic grup de poliţişti - cu uniformele albastre sfâşiate şi 


murdare - care urcară scările staţiei de metrou clătinându-se, apoi o 
porniră în direcţia şirului de maşini de patrulare. 

„Rahat, acolo jos s-a întâmplat ceva important”, cugetă el. 

— Unde e Mephisto? strigă unul dintre vagabonzi. 

— Am auzit c-a fost luat de o dubă a poliţiei, se ridică o altă voce. 

Gloata prinse să se agite din ce în ce mai tare. 

— Poliţai blestemaţi! strigă cineva. Fac pariu că-l snopesc din 
bătaie. 

— Oricum, ce caută jigodiile astea aici? auzi Smithback, în spatele 
lui, vocea unui tânăr. 

— Habar n-am, veni răspunsul. Ajutorul social nu se poate ridica la 
ora asta târzie. 

Urmară nişte hohote răzlețe de râs şi nişte huiduieli. 

— Mephisto! începu să scandeze gloata zdrenţăroasă din faţa lor. 
Unde e Mephisto? 

— Probabil că nemernicii l-au omorât! 

Participanţii la marşul Wisher aflaţi pe trotuarul dinspre Park 
începură brusc să se agite şi Smithback se întoarse ca să vadă un 
grătar imens de deasupra gurii de aerisire a metroului deschizându-se 
cu forţă şi mai mulţi vagabonzi năpustindu-se la suprafaţă. 

— Ucis! strigă cineva din armata de trenţăroşi. Ticăloșii l-au ucis! 

Bărbatul care ieşise în faţă agită bucata de fier-beton. 

— De data asta, nu scapă nepedepsiţi! De data asta nu scapă! 

Işi ridică braţele. 

— Ticăloşii ne-au gazat! strigă. 

Gloata în zdrenţe îi răspunse cu un țipăt sălbatic. 

— Ne-au distrus adăposturile! 

Din grămadă se înălţă un alt urlet. 

— Acum o să le distrugem noi pe-ale lor! 

Azvârli bucata de fier-beton în faţada de sticlă a filialei unei bănci 
din apropiere. Cu un zornăit de sticlă spartă, aceasta trecu prin 
fereastră şi căzu în hol. O alarmă prinse să se tânguie, fiind repede 
acoperită de un ocean de zgomote. 

— Hei! strigă cineva de lângă Smithback. Aţi văzut ce-a făcut 
găozarul ăla? 

Zbierând, gloata de vagabonzi aruncă o ploaie de proiectile către 
clădirile de pe Broadway. Plimbându-şi privirile în susul şi în josul 
bulevardului, Smithback văzu tot mai mulţi vagabonzi care se iveau 
din gurile de canal, din cele de aerisire şi din ieşirile metroului, 
umplând Broadway-ul şi Central Park West cu răcnetele lor incoerente 
de mânie. Desluşi vaierul estompat şi insistent al unor maşini de 
salvare, care se ridica deasupra celorlalte zgomote. Nenumăratele 
cioburi de sticlă scânteiau pe pavajul întunecat. 

Sări în sus, surprins, când auzi răsunând vocea amplificată a 


doamnei Wisher. Luase microfonul şi îl deschisese ca să li se adreseze 
manifestanţilor. 

— Vedeţi ce se întâmplă? strigă ea şi glasul reflectat de fațadele 
înalte stârni ecouri care se pierdură în parcul întunecat de dincolo de 
ele. Oamenii ăştia au de gând să distrugă tocmai ceea ce vrem noi să 
păstrăm! 

In jurul ei izbucniră strigăte de indignare. Smithback îşi roti ochii. 
Văzu un grup mare de demonstranți vârstnici - adepţii iniţiali ai 
doamnei Wisher - vorbind între ei, arătând peste umăr, către Fifth 
Avenue sau către Central Park West, şi grăbindu-se să se retragă din 
calea apropiatei înfruntări. Alţii - mai tineri şi mai brutali - zbierau 
înfuriaţi, înaintând. 

Camerele de televiziune forfoteau în jur, unele focalizate asupra 
doamnei Wisher, altele asupra adunăturii de vagabonzi care se 
puseseră acum în mişcare, împrospătându-şi stocul de proiectile din 
coşurile de gunoi şi strigându-şi furia şi sfidările. 

Doamna Wisher mătură cu privirea marea de manifestanți şi îşi 
desfăcu braţele într-un gest scurt, unindu-şi-le apoi ca şi cum i-ar fi 
adunat pe toţi sub steagul ei. 

— Priviţi această drojdie a societăţii! O să îngăduim să se petreacă 
aşa ceva tocmai în seara asta? 

Rămase cu ochii asupra mulţimii, privind-o pe jumătate întrebător 
şi pe jumătate implorator în timp ce se lăsa o linişte încordată. 
Vagabonzii din primele rânduri puseră capăt tărăboiului, uluiţi de 
sunetul tunător şi omniprezent al vocii ei, care reverbera dintr-o 
duzină de megafoane. 

— Nicidecum! răsună ţipătul grăbit al unei voci tinere. 

Cu un amestec de venerație şi groază, Smithback o urmări pe 
doamna Wisher ridicându-şi încet, foarte încet, un braţ deasupra 
capului. Pe urmă şi-l cobori într-un gest deliberat poruncitor, degetul 
ei cu manichiura perfectă arătând către şirurile întinse de vagabonzi. 

— Aştia sunt oamenii care vor să ne distrugă oraşul! 

Cu toate că avea vocea echilibrată, Smithback sesiză o urmă 
distorsionată de isterie. 

— Uitaţi-vă la putorile astea! zbieră un tânăr, făcându-şi loc în 
primul rând al demonstranţilor. 

In spatele lui se strânse un grup zgomotos, la trei metri distanţă de 
rândurile acum tăcute ale vagabonzilor. 

— la-ţi o slujbă, rahatule! îi strigă el şefului. 

Grupul de cârtiţe se cufundă într-o linişte amenințătoare, de 
mormânt. 

— Credeţi că eu mă spetesc şi plătesc impozite ca să vă ofer vouă 
distracţii gratuite? ţipă tânărul, cu voce stridentă. 

Un murmur de furie străbătu mulţimea vagabonzilor. 


— De ce nu faceţi ceva pentru ţara voastră, în loc să trăiţi de pe 
urma ei? zbieră bărbatul, înaintând cu un pas către şef şi scuipând pe 
caldarâm. Rahat vagabond! 

Dintre manifestanți se ridică un răcnet aprobator. 

Un vagabond ieşi din rânduri fluturându-şi ciotul zdrobit a ceea ce 
fusese cândva un braţ. 

— Uite ce am făcut pentru ţara mea! strigă el cu voce stridentă şi 
spartă. l-am dat totul. Işi legănă braţul înainte şi înapoi şi se întoarse 
către tânăr cu faţa schimonosită de furie. Chu Lai*!, ai auzit vreodată 
de asta? 

Oamenii-cârtiţă se îndesară înainte şi un zumzet înfuriat se înălţă 
cu repeziciune. 

Smithback trase cu ochiul către doamna Wisher. Se holba la 
vagabonzi şi chipul ei continua să fie o mască dură, glacială. Ziaristul 
înţelese, nevenindu-i să creadă, că ea credea cu adevărat că oamenii 
aceia erau inamicul. 

— Sugi ajutoare sociale, vampirule, pupa-m-ai în fund! zbieră o 
voce de beţiv. 

— Du-te să jefuieşti un liberal! ţipă un tânăr vânjos, printre hohote 
de râs hârjâit. 

— Mi-au ucis fratele, spuse, cu mânie, una dintre cârtiţe, un bărbat 
înalt, ciolănos. Spulberat de ai lui, din greşeală, pe dealul Phon Mak, la 
data de 2 august 1969. Făcu un pas înainte, ridicându-şi degetul 
mijlociu către tânărul muşchiulos, cu un gest violent. N-ai decât să-ţi 
păstrezi blestemata ta de ţară, dobitocule. 

— Păcat că n-au terminat treaba şi nu te-au aruncat şi pe tine în 
aer! zbieră beţivul drept răspuns. Un sac de rahat mai puţin, teleleu 
pe străzi! 

Din mulţimea de vagabonzi clocotind de furie ţâşni o sticlă care îl 
lovi pe tânăr cu putere în cap. Acesta dădu înapoi clătinându-se şi i se 
înmuiară picioarele în timp ce îşi ridica mâinile către sângele care îi 
izvora din frunte. 

Mulțimea păru să explodeze dintr-odată. Tinerii se năpustiră 
asupra vagabonzilor cu un răcnet incoerent. Smithback îşi roti privirile 
cu frenezie. Demonstranţii vârstnici dispăruseră, lăsând în urmă un 
grup sălbatic de beţivi. Se simţi înghiţit de droaia de tineri care 
dădeau năvală scoțând urlete de mânie, îndreptându-se drept către 
liniile vagabonzilor. Se răsuci în învălmăşeală, apoi, dezorientat pe 
moment, se uită în jur cuprins pe panică, după doamna Wisher şi după 
anturajul ei, dar şi aceştia dispăruseră ca prin farmec. 

Se zbătu în timp ce era purtat de val. Auzea sunetul dezgustător al 
lemnului izbit de oase şi al cărnii plesnite de pumni, care acoperea 


31 Bază navală a Statelor Unite din Vietnam, din timpul războiului. 


strigătele gloatei. Zbieretele începură să se amestece cu ţipete de 
durere şi de furie. Primi pe neaşteptate o lovitură puternică peste 
omoplaţi şi căzu în genunchi, ferindu-şi instinctiv capul. Cu coada 
ochiului, îşi văzu reportofonul alunecând pe caldarâm, fiind aruncat 
într-o parte de o lovitură de picior şi apoi zdrobit sub tălpile celor care 
alergau. Încercă să se ridice, dar se ghemui din nou când o bucată 
mare de beton veni spre el zburând ca fulgerul. Era uluit de 
repeziciunea cu care căzuseră pradă haosului străzile tot mai 
întunecate. 

Toată lumea se întreba cine sau ce îi silise pe vagabonzi să iasă la 
suprafaţă în grupuri atât de mari; Smithback nu ştia decât că fiecare 
dintre cele două părţi o văzuse pe cealaltă transformându-se, dintr- 
odată, într-o întrupare a răului. Spiritul de turmă preluase puterea. 

Se ridică în genunchi şi îşi roti nebuneşte privirile, ezitând în timp 
ce era înghiontit şi îmbrâncit din nenumărate direcţii. Marşul se 
dezintegrase. Dar articolul lui încă mai putea fi salvat; sau chiar mai 
mult decât atât, dacă încăierarea avea proporţiile pe care i le bănuia. 
Insă trebuia să iasă din mijlocul gloatei şi să găsească un petic de 
teren mai înalt de unde să aibă o perspectivă corectă asupra celor 
întâmplate, îşi întoarse în grabă ochii înspre nord, în direcţia parcului. 
Pe deasupra mării de pumni ridicaţi şi de bețe, zări statuia lui 
Shakespeare, privind placidă în jos, către haos. O siluetă zdrenţăroasă 
îşi croi drum către el, ţipând şi ridicând ameninţător o sticlă goală de 
bere. Instinctiv, îşi repezi pumnul către ea cu putere şi silueta se 
prăvăli, ţinându-se strâns cu mâinile de stomac. Smithback remarcă, 
surprins, că era o femeie. 

— Îmi pare rău, doamnă, murmură el, îndepărtându-se în fugă. 

işi croi drum de-a curmezişul Central Park South, călcând peste 
cioburi şi peste tot soiul de sfărâmături care îi scrâşneau sub picioare, 
îmbrânci un beţiv într-o parte, se îndesă pe lângă un grup de tineri în 
costume scumpe, dar sfâşiate, care zbierau cât îi ţinea gura şi reuşi să 
ajungă pe trotuarul celălalt. 

Acolo, la margine, era ceva mai linişte. Evitând zonele mânijite cu 
clei pentru capturarea porumbeilor, se căţără pe postamentul statuii 
şi se agăţă de cea mai de jos cută a hainelor lui Shakespeare. Apoi se 
săltă în susul braţului, pe cartea deschisă de bronz şi apoi pe umerii 
laţi ai bardului. A 

Priveliştea te umplea de fiori. Incăierarea se întinsese pe mai multe 
cvartale, pe Broadway şi pe Central Park South. Din staţia de metrou 
Columbus Circle şi din gurile de aerisire înşirate pe marginile parcului 
continuau să se scurgă alţi şi alţi vagabonzi. Crezuse că nici măcar în 
întreaga lume nu existau atât de mulţi oameni fără adăpost şi, de 
fapt, nici atât de mulţi funcţionari tineri şi beţivi. Acum putea să-i vadă 
pe demonstranţii mai vârstnici, baza mişcării Ne Luăm Inapoi Oraşul, 

scurgându-se în şiruri ordonate către Amsterdam Avenue, 
îndepărtându-se de învălmăşeală cât mai mult cu putinţă şi 
străduindu-se cu disperare să oprească taxiuri. |n jurul lui, 
aglomerările de oameni puşi pe ceartă se contopeau şi se spulberau. 
Se holbă, fascinat şi îngrozit, la proiectilele în zbor şi la luptele cu 
pumni şi cu bastoane. Erau mai mulţi oameni căzuţi la pământ - 
inconştienţi sau poate mai rău. Sângele se amesteca cu cioburile de 
sticlă, cu sfărâmăturile de beton şi cu resturile împrăştiate pe stradă. 
In acelaşi timp, cea mai mare parte a tărăboiului li se datora 
grupurilor de oameni care ţipau, se îmbrânceau şi adoptau posturi 
amenințătoare - o grămadă de lătrături, dar nici o muşcătură. 
Echipele de poliţişti pătrundeau acum, în sfârşit, în mijlocul gloatei, 
dar erau prea puţini, iar încăierarea se deplasa deja către parc, unde 
ar fi fost mult mai greu de ţinut sub control. „Unde au dispărut toţi 
poliţaii?” se întrebă din nou Smithback. 

In ciuda spaimei şi a repulsiei, o anumită parte ascunsă a 
ziaristului se simţea cuprinsă de exaltare: ce mai articol avea să iasă. 
işi încordă ochii, scrutând întunericul, încercând să-şi întipărească 
imaginile în creier şi scriindu-şi deja, în minte, firul conducător. 
Adunătura de vagabonzi părea acum să câştige teren în partea de 
nord, zbierând cu îndreptăţită mânie şi împingând grupurile de 
demonstranți înapoi, către marginea sudică a parcului. Cu toate că 
majoritatea cârtiţelor erau, fără îndoială, slăbite şi trăiau de azi pe 
mâine, era evident că ştiau mult mai multe despre încăierările de 
stradă decât adversarii lor. Mulțimea spărsese o serie de camere de 
televiziune şi echipajele de reporteri rămase la faţa locului se 
retrăgeau în formaţie defensivă, cu reflectoarele strălucind orbitor în 
întuneric. Altele stăteau deasupra, pe acoperişurile clădirilor din 
apropiere, cu teleobiective, scăldându-i pe combatanți într-o lumină 
albă, sinistră. 

Atenţia îi fu atrasă de o pată albastră din apropiere. Aruncă o 
privire în jos şi văzu un grup compact de poliţişti care îşi croia drum 
prin gloată cu lovituri fulgerătoare ale bastoanelor de cauciuc. In 
mijlocul lor erau un civil cu mustăţii stufoasă, părând mort de spaimă, 
şi un tip gras şi năduşit, în persoana căruia Smithback îl recunoscu pe 
căpitanul Waxie. 

Privi intrigat grupul care se străduia să-şi facă loc printre 
combatanți. În toate astea era ceva ciudat. Pe urmă îşi dădu seama ce 
anume: poliţiştii nu încercau să pună capăt încăierării sau să ţină 
mulţimea sub control. In schimb, păreau să-i protejeze pe cei doi 
bărbaţi din centru, pe Waxie şi pe celălalt individ. Urmăriţi de privirile 
lui, reuşiră să ajungă la bordura trotuarului şi să intre în parc în pas 
alergător, pe sub arcada de piatră a unei porţi. Era evident că se aflau 
într-o misiune de un fel sau altul: se îndreptau, în grabă, către un loc 


anume. 

„Dar, cugetă Smithback, ce misiune ar putea fi mai importantă 
decât oprirea acestei încăierări?” 

Rămase locului preţ de câteva clipe, încremenit, în echilibru, pe 
umerii lui Shakespeare şi trecând prin agonia incapacității de a lua o 
hotărâre. Pe urmă se lăsă să alunece de pe statuie la repezeală, sări 
peste zidul scund de piatră şi o luă la fugă pe urmele grupului, 
pierzându-se sub mantia întunericului din Central Park. 

D'Agosta îşi scoase dintre buze trabucul neaprins, îşi culese un fir 
de tutun de pe limbă şi studie dezgustat capătul umezit. Margo îl 
urmări bătându-se cu palma peste buzunare în căutarea unei cutii de 
chibrituri şi negăsind nici una, iar el îi prinse privirea şi îşi înălţă 
sprâncenele într-o întrebare mută. Ea clătină din cap, mimând un 
răspuns negativ. Locotenentul se întoarse către Horlocker, dădu să 
deschidă gura, apoi, evident, se răzgândi. Comandantul avea o staţie 
radio portabilă lipită de ureche şi nu părea încântat. 

— Mizner? striga el. Mizner! Eşti pe recepţie? 

Se auzi un cârâit prelung şi firav despre care Margo presupuse că 
era răspunsul lui Mizner. 

— Mulţumiţi-vă să-i liniştii şi să-i arestaţi... începu Horlocker. 

Alte cârâieli firave, 

— Cinci sute? Din subteran? Uite ce e, Mizner, nu-mi spune mie 
rahaturile astea. De ce nu sunt în autobuze? 

Horlocker se întrerupse din nou ca să asculte. Cu coada ochiului, 
Margo îl văzu pe Pendergast stând pe marginea mesei, sprijinit de 
staţia mobilă de radio şi părând cufundat în lectura unui număr din 
Policeman's Gazette. 

— Antitero, gaz lacrimogen, nu mă interesează nici cât negru sub 
unghie cum o faceţi... manifestanți? Cum adică se bat cu 
manifestanţii? Lăsă în jos receptorul, părând să nu-şi poată crede 
auzului, apoi şi-l duse la urechea cealaltă. Nu, pentru numele lui 
Dumnezeu, nu folosiţi gazul în preajma manifestanţilor. Uite ce e, 
avem cea mai mare parte a unităţilor Douăzeci şi Douăzeci şi Doi în 
subteran, oamenii din Treizeci şi Unu sunt la punctele de control, 
cartierele rezidenţiale sunt cât se poate de descoperite în vreme ce... 
nu, las-o baltă, spune-i lui Perillo că vreau să discut, peste cinci 
minute, cu toţi şefii de secţii despre situaţia asta scăpată de sub 
control. Aduceţi personal din afara oraşului, mobilizaţi-i pe cei care 
sunt liberi, chemaţi poliţia rutieră şi pe mai cine-o fi. Avem nevoie de 
mai mulţi oameni în locul ăla, auzi ce-ţi spun? 

Închise telefonul izbindu-l cu furie, apoi înhăţă un altul de pe biroul 
din faţa lui. 

— Curtis, fă-mi legătura, prin telefon, cu biroul guvernatorului. 
Acţiunea de evacuare s-a deplasat către sud şi o parte dintre 
vagabonzii din subteran pe care-i scoteam din zona parcului au 
început o răzmeriţă. Au nimerit exact în mijlocul marşului de pe 
Central Park South. Va trebui să chemăm Garda Naţională. Pe urmă ia 
legătura cu Masters, o să avem nevoie de un elicopter de la 
Departamentul tactic, pentru orice eventualitate. Spune-i să ia 


vehicule blindate din arsenalul de pe Lexinton Avenue. Ba nu, las-o 
baltă, s-ar putea să nu reuşească să pătrundă până acolo. În loc de 
asta, ia legătura cu subsecţiile din jurul parcului. Pe primar îl sun chiar 
eu. 

Puse receptorul în furcă, de data asta mult mai încet. O singură 
picătură de sudoare îi cobora încet în josul frunţii care trecuse de la 
roşu la cenuşiu în câteva secunde. lşi roti privirea prin centrul de 
comandă, părând să nu vadă poliţiştii care se agitau şi să nu audă 
pârâiturile de pe nenumăratele frecvenţe pe care lucrau staţiile radio. 
Lui Margo îi făcea impresia unui om a cărui lume fusese brusc 
spulberată de o implozie. 

Pendergast împături cu meticulozitate gazeta şi o aşeză pe masa 
de lângă el. Pe urmă se aplecă înainte, netezindu-şi părul de un blond 
spălăcit cu degetele mâinii drepte. 

— Mă tot gândesc, începu el, aproape într-o doară. 

„Aoleu”, îşi zise Margo. 

Pendergast înaintă pe nesimţite, ajungând să stea exact în faţa 
comandantului. 

— Mă tot gândesc că situaţia în care ne aflăm e, pur şi simplu, prea 
periculoasă ca să lăsăm rezolvarea ei în mâinile unui singur om. 

Horlocker închise ochii şi rămase aşa vreme de un minut. Pe urmă 
şi-i ridică către chipul placid al lui Pendergast, părând să facă un efort 
cumplit. 

— Mai exact, despre ce dracu vorbeşti? întrebă. 

— Ne bazăm pe boierul Waxie ca să închidă manual valvele şi să 
împiedice golirea lacului. 

— Şi? 

Agentul FBI îşi duse un deget la buze, ca şi cum ar fi urmat să-i 
împărtăşească un secret. 

— Nu vreau să mă exprim cu brutalitate, dar căpitanul Waxie nu s- 
a dovedit a fi... ei bine, nu e cel mai demn de încredere tip când e 
vorba să-l trimiţi într-o misiune. Dacă dă greş, catastrofa o să fie 
deplină. Nuferii lui Mbwun vor trece prin Tunelele Astor şi vor ajunge 
în Ocean. Odată expus la apa sărată, retrovirusul va fi scăpat din frâu. 
Ar putea afecta în mod semnificativ sistemul ecologic al oceanului. 

— Mai mult decât atât, se pomeni Margo vorbind. Se va insera în 
lanţul trofic, iar de acolo... 

Amuţi. 

— Am mai auzit o dată povestea asta, zise Horlocker. Nu ajută la 
nimic dacă o repeţi. Ce ai în vedere? 

— Ceea ce noi, în Birou, numim soluţie de rezervă, răspunse 
Pendergast. 

Comandantul deschise gura, dând să spună ceva, exact în clipa 
când un poliţist în uniformă îi făcu semn din faţa unei console de 


comunicaţii. 

— Căpitanul Waxie vrea să vă vorbească, domnule. Îl trec pe linia 
directă. 

Horlocker ridică din nou receptorul. 

— Waxie, cum stau lucrurile acolo? Se întrerupse ca să asculte. 
Vorbeşte mai tare, nu te aud. Ce-i aia? Cum adică nu eşti sigur? Ei, 
ocupaţi-vă de asta, fir-ar să fie! Ascultă, dă-mi-l pe Duffy. Waxie, mă 
auzi! Ce faci, Waxie, ai închis? Waxie! 

Puse receptorul în furcă trântindu-l cu zgomot. 

— Refaceţi legătura cu Waxie! zbieră. 

— Pot să continui? întrebă Pendergast. Ceea ce am auzit nu oferă 
nici un indiciu iar timpul ne presează. Aşa că o să fiu scurt. Dacă 
Waxie dă greş şi lacul Reservoir se goleşte, trebuie să avem un plan 
de rezervă, ca să împiedicăm plantele să ajungă în fluviul Hudson. 

— Cum dracu o să facem asta? vru D'Agosta să ştie. E aproape 
zece. Deversarea apelor lacului o să aibă loc, conform programului, 
peste cu puţin mai mult de două ore. 

— N-am putea să împiedicăm cumva ieşirea plantelor din lac? zise 
Margo. Să plasăm filtre la gurile ţevilor de scurgere, sau cam aşa 
ceva? 

— O idee interesantă, doctore Green, spuse Pendergast, 
aruncându-i o privire a ochilor lui spălăciţi. Făcu o pauză. Cred că 
nişte filtre de cinci microni ar fi suficiente. Dar unde găsim unele care 
să aibă dimensiunile corespunzătoare? Şi cum rezolvăm problema 
toleranţelor necesare pentru compensarea presiunii colosale a apei? 
Şi cum putem fi siguri că identificăm toate ieşirile? Clătină din cap. Mă 
tem că singura soluţie pe care ne-o permite timpul constă în 
închiderea ermetică a ieşirilor din Tunelele Astor cu explozivi foarte 
puternici. O duzină de încărcături C-4, bine plasate, ar trebui să fie 
suficiente. 

Horlocker se răsuci către el. 

— Eşti nebun, spuse, fără menajamente. 

La intrare se auzi dintr-odată zarvă şi Margo se uită într-acolo, 
dând cu ochii de un grup de poliţişti care veneau din holul de alături, 
pe jumătate alergând şi pe jumătate poticnindu-se. Aveau uniformele 
mototolite şi pline de noroi, iar pe fruntea unuia dintre ei se zărea o 
tăietură urâtă. In mijlocul lor se zbătea cu disperare un bărbat într-un 
costum zdrenţuit din catifea cord. Părul lui lung şi cărunt era încâlcit şi 
plin de dâre de mizerie şi de sânge. De gât îi atârna un colier amplu 
de turcoaze, iar barba extrem de murdară îi ajungea până la 
încheieturile încătuşate ale mâinilor. 

— L-am prins pe şeful bandei! gâfâi unul dintre poliţişti în timp ce îl 
trăgeau către comandant pe omul care se împotrivea. 

D'Agosta se holbă nevenindu-i să creadă. 


— E Mephisto! strigă. 

— Pur şi simplu, una dintre cunoştinţele noastre din lumea 
mondenă. 

Margo se uită la bărbatul numit Mephisto, ale cărei priviri 
alunecară de la D'Agosta la Pendergast. Ochii lui pătrunzători se 
umplură brusc de surpriza recunoaşterii, iar chipul i se întunecă. 

— Tu! şuieră el. A/biciosule! Aţi fost spioni! Trădătorilor! Porcilor! 

Se smuci cu o forţă neaşteptată, cumplită, eliberându-se pentru o 
clipă din mâinile celor care îl capturaseră, pentru a fi apoi trântit la 
podea şi înşfăcat iarăşi. Se zbătu şi se încordă, întinzându-şi mâinile 
încătuşate. 

— luda! scuipă el în direcţia lui Pendergast. 

— Nebun de legat, zise Horlocker, cu ochii la grupul care se lupta 
pe plăcile de gresie ale podelei. 

— Puțin probabil, răspunse Pendergast. Dumneata ai reacţiona 
altfel dacă cineva te-ar gaza ca să te scoată din casă? 

Mephisto se întinse din nou. 

— Ţineţi-l, pentru numele lui Dumnezeu, se răsti comandantul, 
retrăgându-se la o distanţă la care nu putea fi atins. Pe urmă se 
întoarse spre Pendergast. Acum să vedem dacă am priceput despre 
ce e vorba, spuse, cu o amabilitate insultătoare, parodiind un tată 
care îşi ia în râs fiul nesăbuit. Vrei să arunci în aer Tunelele Astor. Am 
înţeles corect? 

— Nu atât tunelurile, cât ieşirile lor, răspunse agentul FBI, 
ignorându-i sarcasmul. Trebuie să împiedicăm apa scursă din 
Reservoir să pătrundă în ocean, asta e problema crucială. Dar poate 
că ne putem realiza ambele scopuri: curățirea Tunelelor Astor de 
locuitorii lor şi împiedicarea răspândirii retrovirusului. Nu trebuie să 
facem altceva decât să reținem apa timp de patruzeci şi opt de ore şi 
să lăsăm erbicidul să-şi facă datoria. 

Cu coada ochiului, Margo îl văzu pe Mephisto liniştindu-se. 

— Putem trimite o echipă de scafandri care să pătrundă dinspre 
fluviu, continuă Pendergast. Drumul către ieşirile tunelelor e relativ 
simplu. 

Horlocker clătină din cap. 

— Am studiat sistemul cu atenţie. După umplerea tunelelor, 
surplusul de apă o să fie canalizat către West Side Lateral. Acolo va 
trebui să apelăm la blocarea prin explozie. 

— Nu cred că e aşa, zise Horlocker, lăsându-şi capul în jos şi 
sprijinindu-l pe încheieturile degetelor unei singure mâini. 

— Dar revin, gândindu-mă că e posibil să nu fie de ajuns, reluă 
Pendergast, acum fără să-i mai acorde nici o atenţie comandantului. 
Ca să fim siguri, e necesar să sigilăm Mansarda Diavolului şi de 
deasupra. Hărțile arată că Gâtul Sticlei şi conductele lui de scurgere 


alcătuiesc un sistem închis care ajunge până la Reservoir, aşa că 
trebuie să menţinem apa înăuntru şi să blocăm orice cale de ieşire 
aflată imediat sub acesta. Ceea ce o să împiedice creaturile să se 
ridice deasupra viiturii, în vreun buzunar cu aer. 

Faţa lui Horlocker era lipsită de expresie. Pendergast găsi ceva de 
scris şi o bucată de hârtie şi făcu repede o schiţă. 

— Vezi? întrebă el. Apa o să treacă prin gâtul sticlei, pe aici. A 
doua echipă o să coboare de la suprafaţă şi o să blocheze toate căile 
de ieşire aflate chiar sub Gât. Mansarda Diavolului şi canalele 
deversoare care ajung în fluviu sunt cu câteva nivele mai jos. Echipa 
SEAL”? o să plaseze explozibilul în canale. Îşi ridică ochii. Apa o să fie 
blocată în Tunelele Astor. Zbârciţii n-o să aibă nici o scăpare. Nici una. 

Bărbatul încătuşat scăpă un şuierat adânc, făcând să se zbârlească 
părul de pe ceafa lui Margo. 

— Bineînţeles că o să fiu nevoit să conduc a doua echipă, continuă, 
calm, agentul FBI. Au nevoie de o călăuză, iar eu am mai fost o dată 
acolo. Am făcut rost de o hartă aproximativă şi am studiat planurile 
oraşului care cuprind lucrările apropiate de suprafaţă. M-aş duce 
singur, dar e nevoie de mai mulţi bărbaţi ca să transporte explozibilul. 

— N-o să meargă, luda, scrâşni Mephisto. N-o să reuşeşti niciodată 
să cobori până la Mansarda Diavolului la timp. 

Horlocker îşi ridică brusc ochii, izbind cu pumnul în masă. 

— Am auzit destule, se răsti. Gata cu joaca. Pendergast, am de 
rezolvat o criză. Aşa că ieşi afară. 

— Doar eu cunosc tunelele destul de bine ca să vă duc până acolo 
şi înapoi înainte de miezul nopţii, şuieră Mephisto, fixându-l pe 
Pendergast cu o privire intensă. 

Agentul FBI îi întoarse privirea, cu o expresie contemplativă. 

— Probabil că ai dreptate, spuse, în cele din urmă. 

— Ajunge, se răsti Horlocker la grupul de poliţişti care îl aduseseră 
pe Mephisto. Duceţi-l în centru. O să ne ocupăm de el după ce se 
liniştesc lucrurile. 

— Şi ce vrei în schimb? îl întrebă Pendergast pe Mephisto. 

— Un loc în care să trăiesc. Să nu fiu hărțuit. Şi repararea 
nedreptăţilor pe care le-au suferit oamenii mei. 

Cu chipul de nepătruns, Pendergast îi aruncă o privire aproape 
meditativă. 

— Am spus să-l scoateţi dracului pe tipul ăsta de aici, tună 
Horlocker. 

Poliţiştii îl ridicară pe Mephisto în picioare şi începură să-l târască 
spre uşă. 


32 SEa Air Land - comandouri ale Marinei americane, antrenate pentru 
războiul neconvențional. 


— Nu mai faceţi nici un pas, zise Pendergast. 

Vorbise cu voce scăzută, dar pe un ton atât de poruncitor încât 
poliţiştii se opriră brusc, instinctiv. 

Horlocker se întoarse către el, cu o venă pulsându-i vizibil pe 
tâmplă. 

— Ce-nseamnă asta? întrebă, aproape în şoaptă. 

— Domnule comandant Horlocker, îl iau pe acest om în custodie, în 
baza autorităţii cu care am fost investit în calitate de agent federal al 
guvernului Statelor Unite. 

— ţi baţi joc de mine, ripostă Horlocker. 

— Pendergast! şuieră Margo. Abia dacă au mai rămas două ore. 

El dădu din cap, apoi i se adresă lui Horlocker. 

— Mi-ar face plăcere să mai zăbovesc pentru un schimb de 
amabilităţi, dar mă tem că timpul nu ne-o permite, zise el. Vincent, ia 
te rog cheia cătuşelor de la aceşti domni. 

Pe urmă se întoarse către grupul de poliţişti. 

— Voi, de colo. Eliberaţi-l pe acest om, pe care îl preiau în custodie. 

— Nu-l ascultați! zbieră Horlocker. 

— Domnule, spuse unul dintre poliţişti, nu vă puteţi împotrivi 
federalilor, domnule. 

Pendergast se apropie de bărbatul murdar, care stătea acum 
alături de D'Agosta, frecându-şi încheieturile încătuşate. 

— Domnule Mephisto, îi spuse, cu voce scăzută. Nu ştiu ce rol ai 
jucat în evenimentele de astăzi şi nu-ţi pot garanta libertatea. Dar, 
dacă mă ajuţi acum, poate că reuşim să scăpăm oraşul de ucigaşii 
care au făcut incursiuni în comunitatea ta. Şi îţi garantez personal că 
cererile tale legate de drepturile persoanelor lipsite de adăpost vor 
avea parte de o audiere corespunzătoare. 

li întinse mâna. 

Ochii lui Mephisto se îngustară. 

— M-ai minţit o dată, şuieră el. 

— Am făcut-o numai ca să putem lua legătura, zise Pendergast, 
continuând să ţină mâna întinsă. Asta nu e o luptă între bogaţi şi 
săraci. Dacă a fost odată, acum s-a încheiat. Dacă dăm greş, s-a zis cu 
noi, cu toţii: cu Park Avenue şi cu Ruta 666 deopotrivă. 

Urmă un lung răstimp de tăcere. In cele din urmă, Mephisto dădu 
aprobator din cap, în tăcere. 

— Ce impresionant, făcu Horlocker. Sper să vă-necaţi în rahat cu 
toţii. 


50 


Prin grătarul de oţel ruginit care reprezenta podeaua pasarelei, 
Smithback privea cu atenţie în jos, în puţul cu pereţi de cărămidă ce 
cobora în întunericul ameţitor de sub picioarele sale. li putea auzi pe 
Waxie şi pe ceilalţi - departe, sub el -, dar nu reuşea să vadă ce 
făceau. Speră din nou, cu ardoare, că toată povestea nu avea să se 
dovedească o vânătoare de himere. Dar îl urmărise pe Waxie, bătând 
drumul până acolo; acum putea să mai rămână prin preajmă, să afle 
ce naiba se întâmpla. 

Inaintă cu grijă, încercând să-i întrezărească pe cei cinci bărbaţi de 
sub el. Pasarela corodată era suspendată în partea inferioară a unui 
castron imens de metal ciupit de rugină, care cobora, pe o curbă 
domoală, către puţul vertical, parcă îndreptat direct către centrul 
pământului. Fiecare dintre mişcările lui o făcea să se încovoieze. 
Ajungând lângă o scară verticală, îşi întinse gâtul în aerul rece şi se 
uită în jos. În puț strălucea lumina unui grup de reflectoare, dar nici 
măcar razele lor puternice nu reuşeau să pătrundă prea adânc în 
întuneric. Un fir subţire de apă se scurgea dintr-o crăpătură a bolţii de 
deasupra, spiralându-se în spaţiul gol şi pierzându-se fără nici un 
zgomot în întuneric. De deasupra se auzi un bâzâit, aducând cu 
scârţâitul cocii unui submarin sub presiunea apei. Un val uniform de 
aer rece şi proaspăt ţâşni din puț şi îi flutură părul de pe frunte. 

Smithback nu-şi imaginase nici măcar în cele mai nebuneşti dintre 
visele sale că în Central Park, sub Reservoir, exista un astfel de spaţiu 
vechi şi ciudat. Ştia că plafonul imens de metal de deasupra lui 
trebuia să fie, de fapt, bazinul de golire aflat pe nivelul inferior al 
lacului artificial, unde fundul lui de pământ venea în contact cu 
împletitura complicată de canale de evacuare a apei de ploaie şi de 
conducte de alimentare. Incercă să nu se gândească la enorma masă 
de apă suspendată deasupra capului său. 

Acum putea să zărească echipa aflată în spaţiul semiobscur de 
dedesubt, stând în picioare pe o mică platformă de lângă scară. Abia 
dacă reuşea să desluşească alambicatul talmeş-balmeş de conducte 
de fier, de roţi şi de valve, aducând cu o maşinărie infernală desprinsă 
dintr-un coşmar al Erei Industriale. Scara era slinoasă din cauza 
condensului, iar mica platformă aflată departe, jos, nu avea nici o 
balustradă. Smithback îşi puse piciorul pe prima treaptă, apoi se 
răzgândi şi şi-l retrase. „Asta e un punct de observaţie tot atât de 
avantajos ca oricare altul”, îşi spuse, ghemuindu-se pe pasarelă. De 
acolo putea să urmărească tot ceea ce se petrecea, rămânând 
realmente invizibil. 

Departe, sub el, razele lanternelor se prelingeau pe pereţii de 


cărămidă, iar vocile poliţiştilor pluteau către el, bubuitoare şi 
distorsionate. Recunoscu basul profund al lui Waxie, de care îşi 
amintea din seara petrecută în cabina de proiecţie de la muzeu. 
Polițistul gras părea să vorbească prin staţia radio. Pe urmă îşi lăsă 
aparatul deoparte şi se întoarse către bărbatul cu mânecile cămăşii 
suflecate, care părea nervos. Avu impresia că se certau, cu 
amărăciune, nereuşind să cadă de acord într-o anumită privinţă. 

— Mincinos pipernicit, zicea Waxie, nu mi-ai spus niciodată că nu 
poţi opri potopul. 

— Ba da, ba da, se auzi, drept răspuns, un scâncet piţigăiat. Şi 
chiar ai spus că nu doreai ca procesul să fie reversibil. Aş vrea să fi 
avut un reportofon, pentru că... 

— Ţine-ţi gura. Unde sunt valvele alea? 

— Aici, în spate. 

Se lăsă tăcerea, urmată de geamătul de protest al metalului când 
bărbaţii îşi schimbară poziţia. 

— Platforma asta e sigură? se înălţă din adâncurile puţului vocea 
lui Waxie. 

— De unde să ştiu eu? răspunse glasul piţigăiat. Când au 
computerizat sistemul, au suspendat lucrările de întreţinere... 

— Foarte bine, foarte bine. Mulţumeşte-te să faci ce ai de făcut, 
Duffy, şi să ieşim dracului de aici. 

Smithback îşi scoase nasul cu câţiva centimetri mai în afară şi se 
uită în jos. II zări pe bărbatul numit Duffy examinând celelalte valve. 

— Trebuie să le închidem pe toate, i se auzi vocea. Aşa se 
blochează manual valva principală. |n felul ăsta, atunci când 
computerul comandă golirea lacului, valva se deschide, dar toate 
celelalte, care au fost închise manual, rețin apa. Acţionează asupra 
sifonului principal. Dacă funcţionează. După cum spuneam, nimeni n-a 
mai încercat vreodată să facă aşa ceva. 

— Grozav. Poate iei Premiul Nobel. Acum fă-o. 

„Ce să facă?” se întrebă Smithback. Se părea că încercau să 
împiedice golirea lacului. Gândul la miile de metri cubi de apă care s- 
ar fi prăvălit de deasupra fu suficient ca să-i îndrepte ochii către 
ieşirea aflată deasupra lui, sus şi departe. „Dar de ce? O defecţiune a 
computerului?” Indiferent ce-ar fi fost, nu părea destul de important 
ca să merite să abandoneze cea mai mare încăierare stradală din 
ultima sută de ani. Moralul începu să-i cadă la pământ: era cât se 
poate de limpede că nu acolo se desfăşura adevărata poveste 
senzaţională. 

— Ajutaţi-mă să răsucesc asta, spuse Duffy. 

— Aţi auzit ce-a spus, se răsti Waxie la poliţişti. 

Din locul unde era cocoţat, ziaristul văzu două dintre siluetele 
minuscule prinzând în mâini o roată mare de fier. Se auzi un grohăit 


estompat. 

— Nu se clinteşte, anunţă unul dintre poliţişti. 

Bărbatul pe nume Duffy se aplecă, străduindu-se să vadă mai bine 
despre ce era vorba. 

— Cineva a încurcat lucrurile pe-aici, strigă el, arătând cu degetul. 
Uitaţi-vă! Axul a fost înţepenit cu plumb. Şi aici, valvele astea au fost 
sparte. De curând, după cum arată. 

— Duffy, nu-mi mai înşira tot felul de minciuni. 

— Vino să vezi cu ochii tăi. Chestia asta e zdrobită ca dracu. 

Urmă un răstimp de tăcere. 

— Rahat pe băț, răsună vocea arţăgoasă a lui Waxie. O puteţi 
repara? 

— Sigur că putem. Dacă avem la dispoziţie douăzeci şi patru de 
ore. Şi lămpi cu acetilenă, un aparat de sudură cu arc şi poate vreo 
duzină de alte obiecte care n-au mai fost fabricate de la începutul 
secolului. 

— Nu e suficient. Dacă nu putem împiedica manual deschiderea 
valvei ăleia, am dat-o-n bară. Tu ne-ai băgat în porcăria asta, Duffy. Ar 
fi al naibii de bine să ne şi scoţi. 

— Du-te dracului, căpitane! reverberă vocea stridentă a lui Duffy. 
Nu mai înghit mai mult decât atât. Eşti prost şi grosolan. Oh, da, era 
să uit: şi gras, pe deasupra. 

— Asta o s-apară în raportul meu, Duffy. 

— Atunci asigură-te că pui şi partea despre grăsime, fiindcă... 

Tăcerea se lăsă dintr-odată. 

— Simţiţi mirosul ăsta? întrebă unul dintre poliţiştii de pe scară. 

— Ce dracu e? se auzi un alt glas. 

Smithback trase în nări aerul rece şi umed, dar nu simţi decât 
mirosul cărămizilor jilave şi al mucegaiului. 

— Să plecăm naibii de aici, zise Waxie, apucându-se cu mâinile de 
scară şi săltându-se în jurul treptelor. 

— Stai o clipă! se înălţă vocea lui Duffy. Şi cum rămâne cu valva? 

— Tocmai ai spus că nu poate fi reparată, răspunse căpitanul, fără 
să privească în jos. 

Smithback auzi un zăngănit firav venind din adâncurile 
întunecoase ale puţului. 

— Ce-a fost asta? întrebă Duffy, cu glas hârjâit. 

— Vii? zbieră Waxie, târându-şi trupul mătăhălos în susul scării, din 
treaptă-n treaptă. 

Sub ochii lui Smithback, Duffy aruncă o privire dincolo de marginea 
platformei, ezitând. Pe urmă se răsuci pe călcâie şi începu să se 
caţere în spatele lui Waxie, urmat de poliţiştii în uniformă. Smithback 
îşi dădu seama că aveau să ajungă la pasarelă în cinci minute. Dar, 
până atunci, el avea să dispară, târându-se înapoi, în susul pasajului 


lung şi în afara câmpului lor vizual. Şi alegându-se cu un rahat în 
schimbul eforturilor sale. Se întoarse, gata să plece, cu speranţa că nu 
pierduse tot restul încăierării şi întrebându-se unde o fi fost doamna 
Wisher în momentul acela. „Isuse, ce inspiraţie nefericită, cugetă, cu 
jale. Nu-mi vine să cred că instinctele mele m-au lăsat baltă.” Cu 
norocul lui, dobitocul ăla de Bryce Harriman era deja... 

Un zgomot se înălţă către el, reverberând: ţipătul de protest al 
unor balamale ruginite, bubuitul răsunător al unui grilaj de fier trântit 
cu putere. 

— Ce-a fost asta? îi ajunse la urechi scâncetul lui Waxie. 

Se răsuci şi privi în josul scării. Văzu siluetele de pe trepte, 
încremenite dintr-odată. Ecourile ultimei întrebări a lui Waxie mai 
răsunau încă, bubuind şi pierzându-se în puț. Era linişte. Şi, în liniştea 
aceea, se auzi zgomotul făcut de ceva care zgâria treptele de fier, 
contopit cu mormăituri stranii şi răsuflării hârâite, care îi zbârliră lui 
Smithback părul de pe ceafă. 

Grupul de pe scară îşi îndreptă lanternele în jos, fără să dea nimic 
la iveală. 

— Cine-i acolo? strigă din nou Waxie, coborându-şi privirea 
încordată. 

— Sunt nişte oameni care urcă, spuse unul dintre poliţişti. 

— Suntem ofiţeri de poliţie! zbieră Waxie, cu vocea dintr-odată 
piţigăiată. 

Nimeni nu răspunse. 

— Identificaţi-vă! 

— Nu s-au oprit, zise polițistul. 

— lar se simte mirosul ăla, veni o altă voce şi miasma îl izbi pe 
Smithback brusc, precum un baros: un iz răscopt, de ţap, care îi 
readuse în memorie, parcă plesnindu-l la modul fizic, orele de coşmar 
pe care le petrecuse în subsolul muzeului cu optsprezece luni în urmă. 

— Scoateţi armele din toc! urlă Waxie, cu panică în glas. 

Acum Smithback le putea vedea: siluete întunecate, ieşind din 
adâncuri şi mişcându-se cu repeziciune în susul scării, acoperite de 
glugi şi de mantii negre, care unduiau în urma lor, în suflul puternic al 
curentului de aer. 

— Se aude, acolo jos? strigă căpitanul. Opriţi-vă şi spuneţi cine 
sunteţi! Işi răsuci trupul masiv şi se uită către poliţişti. Voi, băieţi, 
aşteptaţi-i acolo. Vedeţi ce-i cu ei. Dacă sunt delincvenţi, arestaţi-i. 

Se întoarse şi reîncepu să urce cu disperare, cu Duffy imediat după 
el. 

În timp ce Smithback nu le scăpa din priviri, siluetele stranii 
trecură de platformă şi se apropiară de poliţiştii neclintiţi. Urmă o 
pauză, apoi ceea ce lui i se păru o luptă, căreia lumina slabă îi dădea 
aparenţa bizară a unui balet grațios. Iluzia se topi în detunătura unui 


pistol de nouă milimetri, asurzitoare în spaţiul închis şi rostogolindu-se 
aidoma unui tunet în susul şi în josul puţului cu pereţi de cărămidă. 
Apoi un urlet acoperi ecourile şi ziaristul îl văzu pe polițistul din coada 
şirului desprinzându-se de scară şi plonjând în adâncuri, cu una dintre 
siluete încă agăţată de el. Ţipetele lui din ce în ce mai slabe se 
înălţară reverberând, până ce se stinseră cu desăvârşire. 

— Opriţi-i! zbieră Waxie peste umăr, urcând cu greutate. Nu-i lăsaţi 
să vină aici! 

Sub ochii lui Smithback, încremenit de groază, siluetele deveniră 
încă şi mai rapide, iar scara de metal prinse să zăngănească şi să se 
clatine sub greutatea lor. Cel de-al doilea poliţist trase nebuneşte, 
ţintindu-le, până când fu înhăţat de un picior şi smuls de pe treaptă cu 
o forţă înspăimântătoare. Se aruncă în gol, apăsând pe trăgaci iarăşi 
şi iarăşi, cu flăcările de la gura ţevii pâlpâind în timp ce se rostogolea 
în beznă. Al treilea poliţist se răsuci şi începu să urce în grabă, cuprins 
de panică. 

Siluetele întunecate viermuiau acum tot mai sus, urcând câte două 
trepte deodată, cu mişcări lungi, săltăreţe. Una dintre ele trecu prin 
raza unui reflector, oferindu-i lui Smithback ocazia să întrezărească 
ceva gros şi umed care străluci scurt în lumina reflectată. Pe urmă 
primul dintre urmăritori îl ajunse pe poliţist şi făcu o un gest amplu, 
biciuitor, de-a curmezişul pulpelor lui. Omul urlă şi se răsuci pe scară. 
Silueta se trase până la nivelul poliţistului şi începu să-i sfâşie faţa şi 
beregata în timp ce ceilalţi indivizi cu glugi se căţărau pe lângă ei. 

Jurnalistul încercă să se urnească, dar se părea că nu era în stare 
să-şi ia ochii de la spectacolul care se desfăşura sub el. Urcând în 
panică, Waxie alunecase şi se ţinea strâns de o parte a scării, 
străduindu-se să găsească un sprijin pentru picioarele care i se 
zbăteau. Duffy urca repede în urma lui, dar mai multe dintre siluetele 
întunecate erau exact sub el. 

— M-a prins de picior! urlă. Se auziră zgomotele de neconfundat 
ale unei încăierări şi ale unor lovituri de picior. Oh, Doamne, ajută-mă! 

Ecourile vocii isterizate sunară şi răsunară nebuneşte în spaţiul 
întunecat. 

Sub privirile lui Smithback, Duffy reuşi să se elibereze cu puterea 
generată de spaimă şi se căţără în susul scării, trecând pe lângă 
Waxie, care continua să se zbată. 

— Nu! Nu! urlă căpitanul cuprins de disperare, încercând să 
lovească cu piciorul în mâinile celei mai apropiate siluete, care se 
străduia să-l înşface şi, dând peste gluga ei. Văzând ceea ce i se ivi în 
faţa ochilor, capului ziaristului zvâcni instinctiv pe spate, dar nu 
înainte ca în creier să i se întipărească ceva mai cumplit decât cel mai 
înfiorător coşmar, cu atât mai îngrozitor fiindcă era neclar în lumina 
obscură: pupile înguste, de şopârlă, buze umede şi groase, pliuri şi 


falduri imense de piele suplimentară. Avu brusc o revelaţie, 
înțelegând că aceia erau zbârciţii pe care îi pomenise Mephisto. Acum 
ştia de unde le venea numele. 

Imaginea întrezărită îl scăpă de paralizie şi începu să înainteze de- 
a buşilea în susul pasarelei. Auzi în urmă focurile de revolver trase de 
Waxie - apoi un răcnet de durere care aproape că-i transformă 
membrele în gelatină -, încă două focuri de armă într-o succesiune 
rapidă - şi hohotul de plâns al lui Waxie, înălțându-se într-un urlet de 
agonie retezat dintr-odată de o bolboroseală umedă, terifiantă. 

Smithback înaintă în susul pasarelei, pe jumătate alegând şi pe 
jumătate căţărându-se pe brânci, străduindu-se să-şi împiedice 
spaima copleşitoare să-l paralizeze iarăşi. In spate îl auzea pe Duffy - 
Doamne, spera că era Duffy - hohotind şi căţărându-se pe treptele de 
fier. „Am un avans serios”, îşi spuse; creaturile mai aveau încă 
aproape treizeci de metri de urcat pe scară. Preţ de o clipă, se gândi 
să se întoarcă şi să-l ajute pe Duffy, dar realiză cât ai bate din palme 
că nu avea cum s-o facă. „Oferă-mi luxul de a trăi cu regretul că am 
luat-o la sănătoasa, se rugă, pradă isteriei, şi n-o să-ţi mai cer nimic, 
absolut niciodată.” 

Dar, când se apropie de treptele de piatră care urcau la suprafaţă 
şi deasupra lui se ivi încântătorul petic rotund şi palid de cer luminat 
de lună, desluşi, cuprins brusc de groază, siluete mătăhăloase 
conturându-i-se amenințătoare înaintea ochilor şi acoperind stelele. 
Acum coborau - oh, Doamne - către el. Se întoarse pe pasarelă, 
privind cu disperare pereţii de cărămidă care îl înconjurau şi curba 
descendentă, către puț, în timp ce alerga înspre abis. Pe una dintre 
laturile pasarelei se afla intrarea într-un tunel de acces: o arcadă 
străveche de piatră, pe care varul cristalizat o acoperea precum 
chiciura. Siluetele se apropiau acum cu mai multă repeziciune. Făcu 
un salt către arcadă, trecu pe sub ea şi pătrunse într-un tunel scund. 
Plafonul era presărat, ici şi colo, cu becuri chioare. Se azvârli înainte şi 
o rupse la fugă abandonându-se cu disperare în voia sorții, realizând 
de la bun început că tunelul se îndrepta, fără greş, tocmai în direcţia 
în care nu vroia să meargă: în jos, numai în jos. 

Cu nasul vârât într-un exemplar din Soldier of Fortune”, agentul 
FBI de serviciu la depozitul de armament se lăsase pe spătarul 
scaunului care se legăna, într-un echilibru precar, pe cele două 
picioare din spate. Pe deasupra revistei, Margo îi zări ochii holbându- 
se la apropierea lor. Probabil că nu era obişnuit să vadă un bărbat 
inimaginabil de murdar, cu privirea sălbatică, hoinărind prin subsolul 
cartierului general al FBl-ului din Federal Plaza, cu o femeie tânără şi 
cu un bărbat durduliu pe urmele lui. Văzu şi cum ochii i se îngustară 
dintr-odată, în timp ce nările i se dilatau. „Probabil că i-a simţit şi 
mirosul”, îşi spuse ea. 

— Cu ce dracu vă pot ajuta, domnilor? întrebă paznicul, lăsând 
revista în jos şi aducându-şi încet scaunul cu picioarele din faţă către 
podea. 

— Sunt cu mine, spuse Pendergast, cu asprime, făcând un pas 
înainte şi arătându-şi legitimaţia. 

Dar omul îl zărise şi sărise deja în picioare, lăsând revista să 
alunece pe podea. 

— Trebuie să intru ca să scot nişte echipamente, zise Pendergast. 

— Bineînţeles, imediat, domnule, se bâlbâi agentul, descuind 
lacătele din partea de sus şi de jos a uşii metalice din spatele lui şi 
deschizând-o. 

Margo trecu pragul încăperii imense de dincolo de ea. Către 
plafonul jos se înălţau, într-o procesiune ordonată, şiruri după şiruri de 
dulapuri din lemn. 

— Ce-s toate astea? întrebă, în timp ce mergeau pe urmele lui 
Pendergast de-a lungul celui mai apropiat culoar dintre ele. 

— Provizii pentru situații de urgenţă.  Raţii alimentare, 
medicamente, apă îmbuteliată, suplimente nutritive, pături şi 
aşternuturi, piese de schimb pentru instalaţiile esenţiale, combustibil. 

— Aveţi destule rahaturi ca să faceţi faţă unui asediu, murmură 
D'Agosta. 

— Chiar asta e ideea, locotenente, spuse Pendergast, apropiindu- 
se de o mică uşă metalică de pe peretele opus, care se deschise brusc 
după ce tastă un cod. 

Dincolo de ea era un coridor îngust. Pe ambele laturi ale acestuia 
se înşiruiau fişete din oţel inoxidabil, cu etichete de plexiglas 
încastrate în partea din faţă a fiecăruia. După ce intră, Margo se opri 
ca să le citească pe câteva dintre cele mai apropiate: M-16/XM-148, 
CAR15/SM-177E2, KEVLAR S-M, KEVLAR L-XXL. 

— Poliţaiul şi jucăriile lui, zise Mephisto. 

Pendergast înaintă în grabă de-a lungul coridorului, apoi se opri în 
faţa unui fişet, îl deschise dintr-o smucitură şi scoase trei măşti de 
plastic transparent ataşate de nişte butelii mici de oxigen. Păstră una 
pentru el şi le întinse pe celelalte către D'Agosta şi Mephisto. 

— Pentru cazul că o să simţiţi nevoia să mai gazaţi câţiva rezidenţi 
ai subteranelor în timpul coborârii? întrebă Mephisto, prinzând-o cu 
stângăcie în mâinile lui încătuşate. Am auzit că v-aţi distrat bine 
bătându-vă joc de noi. 

Agentul FBI se opri şi se întoarse către vagabond. 

— Ştiu că ai impresia că oamenii tăi au fost trataţi cu violenţă de 
către poliţie, făcu el, cu voce scăzută. Intâmplarea face să fiu de 
aceeaşi părere. O să fii nevoit să te bazezi pe cuvântul meu când îţi 
spun că n-am avut nimic de-a face cu asta. 

— lanus cel cu două feţe vorbeşte iarăşi. Primarul de la Grant's 
Tomb, sigur că da. Ar fi trebuit să-mi dau seama că era o prostie. 

— A fost necesar să apelez la un vicleşug din cauza paranoiei şi a 
izolării tale, zise Pendergast, deschizând şi alte fişete şi scoțând o 
lampă pentru cască, mai multe perechi de ochelari cu oculare 
proeminente, despre care Margo presupuse că erau dispozitive pentru 
vederea pe timp de noapte, şi nişte tuburi lungi şi galbene pe care nu 
le recunoscu. Nu te privesc şi nu te-am privit niciodată ca pe un 
duşman. 

— Atunci scoate-mi cătuşele astea. 

— N-o face, îl avertiză D'Agosta. 

Pendergast ezită în timp ce lua din fişet câteva cuțite de luptă. Pe 
urmă îşi afundă mâna în buzunarul de la piept al costumului său 
negru, făcu un pas înainte şi descuie cătuşele cu o răsucire grăbită a 
încheieturii mâinii. Mephisto le azvârli cu dispreţ în lungul coridorului 
îngust. 

— Te-ai gândit să ciopleşti ceva cât stai dedesubt, A/biciosu/e? 
întrebă el. Bricegele din dotarea forţelor speciale pe care le ai acolo 
nu pot face mare lucru împotriva zbârciţilor. Cu excepţia faptului că s- 
ar putea să-i gâdile puţin. 

— Sper că n-o să ne întâlnim cu nici unul dintre locuitorii Tunelelor 
Astor, spuse Pendergast, cu capul îngropat în fişet, îndesându-şi două 
pistoale sub betelia pantalonilor, într-o poziţie confortabilă. Dar am 
învăţat deja că merită să fii pregătit pentru orice. 

— Atunci bucură-te de vânătoarea ta de curcani, federalule. Pe 
urmă ne putem opri la Ruta 666, pentru un ceai cu biscuiţi, pentru o 
pălăvrăgeală şi, poate, ca să-ţi împăiem trofeele. 

Urmărit de privirile lui Margo, Pendergast făcu un pas înapoi, ieşind 
din fişet. Pe urmă se apropie încet de Mephisto. 

— Ce anume trebuie să fac, cu exactitate, ca să te conving de 


gravitatea situaţiei? întrebă, cu faţa la câţiva centimetri de a liderului 
din subteran. 

Vorbea cu blândeţe, dar în vocea lui se desluşea o nuanţă subtilă 
care era, cumva amenințătoare. 

Mephisto se retrase cu un pas. 

— Dacă asta e ceea ce vrei, atunci trebuie să ai încredere în mine. 

— Dacă n-aş fi avut, ripostă Pendergast, nu ţi-aş fi scos cătuşele. 

— Atunci  dovedeşte-o, zise Mephisto, recăpătându-şi cu 
repeziciune sângele rece. Dă-mi o armă. Una dintre acele Stoner |, 
frumoase şi strălucitoare, pe care le-am văzut în fişetul ăla. Sau ceva 
de calibrul doisprezece. Dacă se-ntâmplă cumva să fiți ucişi, vreau să 
am şansa de a lupta ca să-mi apăr viaţa. 

— Pendergast, nu fi nebun, spuse D'Agosta. Tipul e tulburat. 
Pentru numele lui Dumnezeu, n-a mai ieşit la lumina zilei din vremea 
preşedinţiei lui George Bush. 

— Cât de repede ne poţi duce în Tunelele Astor? întrebă 
Pendergast. 

— In nouăzeci de minute, probabil. Dacă nu vă deranjează să vă 
udaţi la picioare în timpul coborârii. 

Se lăsă liniştea. 

— Se pare că armele noastre îţi sunt cunoscute. Ai ceva experienţă 
în privinţa asta? 

— Regimentul Şapte Infanterie, Corpul I. Rănit pentru sporirea 
gloriei Statelor Unite ale mizerabilei Americi, în Triunghiul de Fier“. 

Sub privirile dezgustate şi fascinate ale lui Margo, îşi descheie 
pantalonii şi îi lăsă să cadă, dând la iveală o cicatrice încreţită care îi 
traversa abdomenul şi cobora până pe faţa anterioară a coapsei, 
sfârşindu-se cu o porţiune imensă de ţesut cicatrizat. 

— Au fost nevoiţi să mă reumple înainte de a mă pune pe targă, 
spuse el, cu un rânjet strâmb. 

Pendergast păstră tăcerea preţ de o clipă nesfârşită. Apoi se 
întoarse cu spatele, deschise un alt dulap şi scoase două arme 
automate, azvârlindu-şi una pe umărul drept şi aruncându-i-o pe 
cealaltă lui D'Agosta. Pe urmă luă o cutie cu alice şi o puşcă cu aspect 
butucănos şi reîncărcare automată, se întoarse şi i-o întinse lui 
Mephisto. 

— Să nu mă dezamăgeşti, soldat, spuse, cu mâna încă pe ţeavă. 

Mephisto o luă şi îi fixă încărcătorul, fără să scoată nici o vorbă. 

Margo începuse să remarce un tipar supărător. Pendergast scosese 
o mulţime de echipamente, dar nici unul nu îşi făcuse drum către ea. 

— Stai o clipă, spuse. Şi cu mine cum rămâne? Unde e 
echipamentul meu? 


34 Zonă din Vietnam, situată la patruzeci de kilometri în nordul Saigonului. 


— Mă tem că dumneata nu vii, răspunse Pendergast, scoțând dintr- 
un fişet nişte veste antiglont şi verificându-le mărimea. 

— Cine dracu spune că nu? făcu Margo. Pentru că sunt femeie? 

— Doctore Green, te rog. Ştii foarte bine că nu ăsta e motivul. N-ai 
experienţă în privinţa acestui gen de acţiune poliţienească. 
Pendergast se apucă să caute într-un alt fişet. Uite, Vincent, ia tu 
astea în primire, vrei? 

— Grenade defensive M-26, spuse D'Agosta, preluându-le cu 
băgare de seamă. Amice, puterea de foc pe care o ai aici e suficientă 
pentru invadarea Chinei. 

— N-am experienţă? îl îngână Margo, ignorându-l pe D'Agosta. Eu 
sunt cea care ţi-a salvat fundul în muzeu, nu-ţi mai aduci aminte? 
Dacă n-aş fi fost eu, ai fi ajuns de mult în excrementele lui Mbwun. 

— Sunt primul care recunoaşte asta, doctore Green, răspunse 
Pendergast, în timp ce îşi punea pe umăr o cutie prevăzută cu un 
furtun lung şi cu un cioc ciudat, cu creastă. 

— Să nu-mi spui că e un aruncător de flăcări, făcu D'Agosta. 

— ABT Fastfire, dacă nu mă înşel, spuse Mephisto. Când eram 
soldat, numeam pelteaua pe care o împrăştie ceaţă purpurie. Arma 
sadică a unei republici falimentare din punct de vedere moral. 

Aruncă o privire meditativă într-unui dintre fişetele deschise. 

— Sunt antropolog, zise Margo. Ştiu mai multe decât oricine 
altcineva despre creaturile astea. O să aveţi nevoie de cunoştinţele 
mele. 

— Nu atât de mult încât să-ţi punem viaţa în pericol, ripostă 
Pendergast. Şi doctorul Frock e antropolog. Să-l plimbăm prin tunele 
în scaunul lui ca să-i aflăm părerile despre povestea asta? 

— Eu am fost cea care a descoperit totul. lţi aduci aminte? 

Margo realiză că îşi ridicase vocea. 

— Are dreptate, zise D'Agosta. Nu ne-am afla acum aici dacă n-ar 
fi fost ea. 

— Ceea ce nu ne dă dreptul s-o implicăm şi mai mult, răspunse 
Pendergast. In plus, n-a fost niciodată în subteran şi nu e poliţist. 

— Uite ce e! strigă Margo. Să dăm uitării cunoştinţele mele. Să 
dăm uitării faptul că v-am ajutat până acum. Sunt un ţintaş excelent. 
D'Agosta, aici de faţă, o poate adeveri. Şi nici n-o să vă-ncetinesc. 
Dacă o să gâfâie cineva, o s-o faceţi voi, ca să ţineţi pasul cu mine. În 
concluzie: dacă acolo, jos, o să daţi de belea, orice persoană în plus o 
să conteze. 

Pendergast îşi întoarse către ea ochii spălăciţi şi Margo simţi că 
forţa pătrunzătoare a privirii lui aproape că i se strecura în miezul 
gândurilor. 

— De fapt, de ce simţi nevoia să faci asta, doctore Green? o 
întrebă el. 


— Pentru că... 

Margo amuţi dintr-odată, întrebându-se de ce dorea, la urma 
urmelor, să coboare în lumea subterană. Era mult mai simplu să le 
ureze succes, să iasă din clădire, să facă o plimbare până acasă, să 
comande cina la restaurantul Thai din colţ şi să deschidă romanul lui 
Thackeray pe care intenţiona să-l înceapă de o lună. 

Apoi înţelese că nu dorinţa ei era cheia. Cu optsprezece luni în 
urmă, privise ţintă figura lui Mbwurn, îşi zărise imaginea reflectată în 
ochii lui roşii, sălbatici. Ea şi Pendergast uciseseră fiara împreună. Şi 
îşi închipuise că aşa se termina totul. Cu toţii îşi închipuiseră. Dar 
acum ştia mai bine. 

— Acum vreo două luni, spuse, Greg Kawakita a încercat să ia 
legătura cu mine. lar eu nu m-am deranjat câtuşi de puţin ca să văd 
despre ce era vorba. Dacă aş fi făcut-o, poate că toate astea ar fi 
putut fi evitate. Tăcu o clipă. Simt nevoia să văd lucrurile duse la bun 
sfârşit. 

Pendergast continuă să o fixeze, cântărind-o din priviri. 

— Tu m-ai băgat din nou în povestea asta, fir-ar să fie! spuse 
Margo, răsucindu-se către D'Agosta. Era ultimul lucru pe care mi-l 
doream. Dar acum, fiindcă tot am ajuns aici, trebuie să văd cu ochii 
mei că s-a terminat. 

— Şi în privinţa asta are dreptate, zise locotenentul. Eu am 
implicat-o în investigaţie. 

Pendergast îşi puse mâinile pe umerii ei, apelând la o apropiere 
fizică, gest care nu îl caracteriza. N 

— Margo, te rog, spuse, cu voce scăzută. Incearcă să înţelegi. 
Atunci, în muzeu, n-am avut de ales. Eram deja închişi înăuntru, 
împreună cu Mbwun. Dar acum e altfel. Ne punem de bunăvoie în 
pericol. Tu faci parte dintre civili. Imi pare rău, dar aşa stau lucrurile. 

— Sunt de acord cu primarul Albiciosu, numai şi numai acum. 
Mephisto se uită la Margo. Pari un om integru. Ceea ce Înseamnă că n- 
ai ce căuta într-o companie ca asta. Aşa că lasă-i pe ei să-şi pună la 
bătaie fundurile oficiale. 

Pendergast o mai fixă o clipă la Margo. Apoi îşi lăsă braţele în jos şi 
se întoarse către Mephisto. 

— Pe ce traseu mergem? întrebă. 

— Pe linia Lexington, pe sub Bloomingdale's, veni răspunsul. Acolo 
e un puț abandonat, la vreo patru sute de metri de linia metroului 
ultrarapid, către nord. Se îndreaptă către Park, apoi îşi schimbă 
direcţia către Gâtul Sticlei. 

— Hristoase, făcu D'Agosta. Poate că aşa au prins zbârciţii metroul 
ăla în ambuscadă. 

— S-ar putea. Pendergast păstră o clipă tăcerea, părând adâncit în 
gânduri. Trebuie să luăm explozibilii din sectorul C, adăugă, pe 


neaşteptate, luând-o către uşă. Să mergem. Ne-au mai rămas mai 
puţin de două ore. 

— Haide, Margo, spuse D'Agosta, peste umăr, pornind-o pe urmele 
agentului FBI în pas alergător. O să te conducem până afară. 

Ea rămase neclintită, urmărindu-i cu privirea pe cei trei bărbaţi 
care se îndreptau cu paşi repezi spre uşa depozitului. 

— Rahat! strigă, frustrată şi furioasă, aruncând cu geanta de 
podea şi dând o lovitură brutală de picior în cel mai apropiat fişet. 
Apoi se lăsă pe duşumea şi îşi prinse capul în mâini. 

Snow se uită la ceasul supradimensionat de pe perete. Limbile 
înguste din spatele carcasei protectoare de metal arătau ora 10.15 
P.M. Ochii îi alunecară de-a curmezişul interiorului pustiu al biroului 
echipei, pe deasupra tuburilor de oxigen şi a regulatoarelor 
suplimentare, a labelor de scafandru rupte şi a măştilor prea mari. In 
cele din urmă, privirea i se opri pe muntele de hârtii pe de biroul din 
faţă şi se cutremură în sinea lui. Stătea acolo, chipurile în 
convalescenţă după o infecţie la plămâni. Dar el ştia, aşa cum o ştia şi 
restul echipei de scufundători a NYPD, că, de fapt, căzuse în dizgrație. 
Sergentul coordonator îl luase deoparte şi îi spusese ce treabă bună 
făcuse, dar el nu crezuse nici o iotă. Nici măcar faptul că scheletele pe 
care le descoperise declanşaseră o importantă anchetă de poliţie nu 
schimba cu nimic lucrurile. Adevărul era că îşi pierduse controlul, şi-l 
pierduse de la prima lui scufundare. Nici măcar Fernandez nu se mai 
obosea să-l tachineze. 

Oftă, privind, prin fereastra murdară, docul de multă vreme pustiu 
şi apa întunecată şi uleioasă de dincolo de el, care scânteia în noaptea 
agitată. Restul echipei plecase în căutarea resturilor unui elicopter 
prăbuşit în East River în prima parte a după-amiezii. lar în oraş se 
întâmpla ceva important; staţia lui radio cârâise tot timpul, prinzând 
discuţii despre marşuri, încăierări, mobilizări, măsuri menite să ţină 
mulţimea sub control. Se părea că acţiunea era în plină desfăşurare 
pretutindeni, cu excepţia colţişorului său liniştit de pe docurile din 
Brooklyn. Şi el stătea acolo, completând rapoarte. 

Oftă, prinse mai multe hârtii într-un dosar, îl închise şi îl azvârli în 
lada celor pregătite pentru expediere. Câine mort, scos din canalul 
Gowanus. Cauza morţii: plagă împuşcată; proprietar necunoscut; caz 
închis. Trase un alt dosar din morman: Randolf Rowell, aruncare de la 
înălţime. Podul Triborough, vârsta douăzeci şi doi. Bilet de sinucigaş 
găsit în buzunar. Cauza morţii: înec. Caz închis. 

In timp ce lăsa dosarul să cadă în ladă, auzi huruitul motorului 
diesel al şalupei care se apropia de doc. Se întorceau devreme. Se 
gândi că zgomotul motorului era oarecum diferit, mai aspru. Poate că 
avea nevoie de un reglaj, sau cam aşa ceva. 

Auzi paşi care alergau pe docul de lemn şi uşa se deschise cu 
violenţă, pe neaşteptate: bărbaţi în costume negre de scafandru, fără 
nici un fel de însemne, chipuri acoperite de fard negru sau verde. Saci 
militari identici, din cauciuc şi latex, agăţaţi de gât. 

— Unde e echipa de scafandri? zbieră bărbatul din fruntea lor, o 
matahală cu accent de Texas. 

— Elicopter prăbuşit în East River, zise Snow. Sunteţi a doua 


echipă? 

işi aruncă privirea pe fereastră şi fu surprins să vadă, în locul 
familiarei ambarcaţiuni albastre cu alb a poliţiei, o şalupă puternică, 
cu motor interior şi fundul în V, afundată adânc în apă şi vopsită într-o 
culoare tot atât de întunecată precum machiajul scafandrilor. 

— Lipsesc cu toţii? întrebă bărbatul. 

— Cu excepţia mea. Cine sunteţi? 

— In nici un caz nepoţii de mult pierduţi ai mamei tale, dragule, 
răspunse celălalt. Avem nevoie de cineva care cunoaşte cel mai scurt 
traseu către canalul West Side Lateral, chiar în clipa asta. 

Snow simţi un spasm involuntar. 

— Să iau legătura prin radio cu sergentul... 

— Nu e timp. Tu nu-l ştii? 

— Păi, cunosc reţeaua de canale de scurgere din Manhattan, din 
preajma malului. Ţine de antrenamentul de bază, toţi scafandrii 
poliţiei trebuie să... 

— Poţi să ne conduci înăuntru? îl întrerupse omul, cu grosolănie. 

— Vreţi să intraţi în West Side Lateral? Majoritatea conductelor 
sunt striate, prea înguste pentru... 

— Mulţumeşte-te să răspunzi la întrebare: da sau nu? 

— Cred că da, zise Snow, cu o vagă nesiguranţă în glas. 

— Cum te numeşti? 

— Snow. Poliţist Snow. 

— Urcă-n şalupă. 

— Dar rezervoarele mele de oxigen şi costumul... 

— Avem tot ce-ţi trebuie. Poţi să te echipezi la bord. 

Snow se ridică de pe scaun, urmându-i pe ceilalţi pe doc. Nu părea 
să fie o invitaţie pe care s-o poată refuza. 

— Incă nu mi-aţi spus cine... 

Bărbatul se opri cu un picior pe copastia şalupei. 

— Comandant Rachlin, şef de patrulă, echipa SEAL Şapte Albastru. 
Acum grăbeşte-te. 

Timonierul ambală motorul, îndepărtând şalupa de doc. 

— Vezi-ţi de cârmă, spuse comandantul, apoi îi făcu semn lui Snow 
să vină mai aproape. Uite în ce constă operaţiunea, spuse, ridicând o 
banchetă negeluită şi scoțând din spaţiul de depozitare de sub ea un 
teanc de hărţi impermeabile. Vor fi patru echipe, alcătuite din câte doi 
oameni. Aruncă o privire în jur. Donovan! 

— Domnule! răspunse un bărbat, apropiindu-se. 

Părea suplu şi vânjos chiar şi în costumul umflat. Snow nu-i putea 
desluşi trăsăturile ascunse sub neopren şi sub fard. 

— Donovan, tu şi Snow sunteţi parteneri. 

Urmă o tăcere pe care Snow o interpretă drept dezgust. 

— Despre ce e vorba? întrebă el. 


— E o operaţiune DS, zise Rachlin. 

— O ce? 

Comandantul îi aruncă o privire aspră. 

— Demolare subacvatică. Asta e tot ce trebuie să ştii. 

— Are legătură cu victimele fără capete ale crimelor? 

Comandantul se holbă la el. 

— Pentru un tăntălău cu ţâţa-n gură de scafandru de poliţie, care- 
noată-n cadă ca mormolocu', pui cam prea multe întrebări, dragule. 

Snow nu răspunse. Nu îndrăznea să se uite la Donovan. 

— Poţi să trasezi drumul nostru pe hartă, începând de ici, spuse 
Rachlin, desfăşurând una dintre hărţi şi apăsându-şi degetul mare pe 
un punct albastru. Dar noua uzină de epurare a apei a scos din uz 
zonele astea de pătrundere. j 

Snow se aplecă deasupra hărții laminate. In partea de sus se 
vedea o explicaţie notată cu un scris ordonat, foarte clar: REŢEAUA 
932 WEST SIDE DE CANALE COLECTOARE ŞI DE EVACUARE A APEI DE 
PLOAIE, SECTORUL INFERIOR. Sub ea era un labirint de linii 
estompate, care se intersectau. Cineva înşirase trei seturi de puncte 
sub partea vestică a Central Park. Privi țintă dantelăria aceea 
complicată, cu mintea lucrându-i cu febrilitate. Golful Humboldt era 
punctul din care se putea pătrunde cu cea mai mare uşurinţă, dar de 
acolo până la canalul Lateral era o distanță al dracului de mare, cu 
multe meandre şi schimbări de direcție. In afară de asta, nu voia să se 
mai întoarcă niciodată acolo, atâta timp cât îl putea evita. Se strădui 
să-şi aducă aminte de şedinţele lungi de antrenament, de zilele 
nesfârşite petrecute la bordul unor ambarcaţiuni care urcau în susul 
canalelor noroioase. Unde altundeva îşi mai deversa West Side Lateral 
apele? 

— Nu eşti la un examen, zise Rachlin, cu voce scăzută. Grăbeşte- 
te. Avem un orar foarte strict. 

Snow îşi ridică ochii. Ştia un traseu, un traseu foarte direct. „Ei 
bine, îşi spuse, ei au vrut-o.” 

— Uzina de epurare a apelor uzate de pe cursul inferior al fluviului 
Hudson, zise. Putem intra prin bazinul principal de decantare. 

Se lăsă liniştea şi el îşi roti privirile. 

— Ne scufundăm în mizeria aia nenorocită? întrebă o voce foarte 
groasă. 

Comandantul se întoarse într-acolo. 

— Aţi auzit ce-a spus. li azvârli lui Snow un costum de scafandru. 
Acum mută-ţi funduleţul drăgălaş sub punte şi îmbracă-te. Trebuie să 
terminăm totul şi fim în punctul de recuperare cu şase minute înainte 
de miezul nopţii. 

Margo stătea pe podeaua rece de gresie a depozitului, fierbând de 
ciudă în sinea ei. N-ar fi putut spune cine îi stârnise furia în cea mai 
mare măsură: D'Agosta, pentru că o târâse în toată încurcătura de la 
bun început; Pendergast, pentru că refuzase s-o ia cu ei; ea însăşi, 
pentru că nu se simţea în stare să lase totul în plata Domnului. Dar 
era, pur şi simplu, mai mult decât îi stătea în puteri. În clipa aceea îi 
era limpede cât de mult timp plutise asupra ei o umbră crimelor din 
muzeu - cumplita luptă finală din subsol. li răpise somnul, îi 
spulberase liniştea minţii. „Şi acum rahatul ăsta, punând capac peste 
toate...” 

Ştia că Pendergast se gândise la siguranţa ei, ceea nu anula totuşi 
frustrarea de a fi fost dată deoparte. „Fără mine, ar mai fi bâjbâit încă 
în întuneric, îşi zise. Eu am făcut legătura dintre Mbwun şi Whittlesey. 
Eu am descoperit ce s-a întâmplat cu adevărat.” Dacă ar mai fi avut 
ceva timp, ar fi reuşit chiar şi să pună cap la cap sâcâitoarele şi 
derutantele informaţii încă nedescifrate: mesajul celorlalte fragmente 
din jurnalul criptic al lui Kawakita, la ce anume folosise el thyoxina, de 
ce sintetiza vitamina D în ultimul său laborator. _ 

Până la urmă, povestea cu thyoxina avea sens. Însemnările din 
jurnal sugerau că, spre sfârşit, Kawakita trecuse pe alte poziţii. In cele 
din urmă, îşi dăduse seama că glazura din ultima generaţie nu mai 
schimonosea corpul, dar schimonosea mintea. Poate că descoperise 
ce pericol reprezenta contactul plantei cu apa sărată pentru mediul 
înconjurător. În orice caz, părea să fie limpede că se hotărâse să 
distrugă ceea ce realizase şi să scape de plantaţia de ///iceae 
mbwunensis din rezervor. lar creaturile aflaseră, probabil, ce anume 
avea de gând. Ceea ce i-ar fi explicat moartea; bineînţeles că ultimul 
lucru pe care şi-l doreau era să se atingă cineva de proviziile lor. Dar 
nu explica ce naiba intenţiona să facă cu vitamina D. Ar fi putut fi 
necesară pentru segmentarea secvenţelor genetice? Nu, aşa ceva nu 
era posibil... 

Se îndreptă brusc de spate şi respiraţia i se acceleră. „Plănuia 
distrugerea tuturor plantelor, nu mă-ndoiesc de asta, îşi spuse. Şi ştia 
că asta îl punea într-un pericol cumplit. Aşa că vitamina D nu era 
destinată producerii glazurii. Era menită să...” 

inţelese totul, într-o străfulgerare. 

In următoarea secundă era în picioare. Nu avea nici un moment de 
pierdut. Stimulată să treacă la acţiune, începu să deschidă sertarele 
fişetelor din câte o smucitură, răspândindu-le conţinutul pe podeaua 
coridorului îngust, înhăţând în pripă ceea ce îi trebuia şi îndesând totul 
în geantă: mască de oxigen, ochelari de noapte, cutii cu gloanţe 


explozive penetrante, de nouă milimetri, pentru pistolul ei 
semiautomat. 

Respirând zgomotos, se repezi către uşa arsenalului şi aruncă o 
privire dincolo de ea, în spaţiul mai larg de depozitare. Trebuie să fie 
pe aici, pe undeva, îşi spuse. Incepu să alerge de-a lungul şirurilor de 
dulapuri din lemn, citindu-le în grabă etichetele. Se opri brusc, 
deschise unul dintre ele şi scoase trei sticle goale de câte un litru, cu 
dopuri cu şpriţieră. Le aşeză pe duşumea, alături de geanta ei, 
deschise un alt dulap şi luă mai multe bidoane cu apă distilată. Pe 
urmă o rupse la fugă printre rânduri, căutând din nou şi murmurând 
ceva abia auzit. In cele din urmă se opri şi smuci uşa unui alt dulap. 
Era plin cu recipiente cu pilule şi tablete, înşiruite unul lângă celălalt. 
Le trecu în revistă cu înfrigurare etichetele, găsi ceea ce căuta şi 
alergă înapoi, acolo unde îşi lăsase geanta. 

Se lăsă în genunchi, deschise recipientele şi le răsturnă, făcând un 
mic morman de pilule albe pe podeaua de gresie. 

— Care e concentraţia, Greg? se pomeni spunând cu glas tare. 

„N-am cum să aflu; trebuie să ghicesc cât mai exact cu putinţă.” 
Pisă pilulele cu fundul unuia dintre recipiente, apoi puse câţiva pumni 
de pulbere în fiecare dintre cele trei sticle de un litru. Le umplu cu apă 
distilată şi le agită cu putere, verificând starea suspensiei: poate că 
granulele erau ceva cam mari, dar nu avea timp să obţină mai mult 
decât atât. Urmau să se dizolve în curând. 

Se ridică şi-şi înhăţă geanta, împrăştiind cu zgomot flacoanele 
goale pe culoar. 

— Cine-i acolo? se auzi o voce. 

Realiză, prea târziu, că uitase de paznicul de la intrare. 

Azvârli la repezeală flacoanele în geantă, şi-o atârnă de umăr şi 
porni către uşă. 

— Imi cer scuze, zise. Visam cu ochii deschişi. 

Speră că părea sinceră. 

Paznicul se încruntă, punându-şi revista deoparte. Dădu să se 
ridice în picioare. 

— Incotro a luat-o agentul Pendergast? se grăbi ea să întrebe. 
Spunea ceva despre sectorul C. 

Menţionarea numelui lui Pendergast avu efectul scontat; paznicul 
se aşeză din nou pe scaun. 

— Urcaţi două etaje cu Liftul Patru şi luaţi-o la stânga, o îndrumă. 

Margo îi mulţumi şi se îndreptă cu paşi repezi către peretele 
ocupat de ascensoare din capătul coridorului. În timp ce se închideau 
uşile, se uită la ceas şi înjură: nu mai era timp. Apăsă cu sălbăticie 
butonul corespunzător holului de la intrare. După deschiderea uşilor, 
se pregăti s-o rupă la fugă. Apoi remarcă numeroşii paznici şi se 
mulţumi să traverseze holul în grabă, înapoie permisul de vizitare şi 


ieşi în aerul umed al nopţii din Manhattan. 

Afară, se năpusti către bordură şi către cel mai apropiat taxi. 

— Intersecţia Fifty-ninth cu Lex, spuse, aruncându-se înăuntru şi 
trântind portiera în urma ei. 

— OK, dar n-o să ajungem prea repede, ripostă şoferul. Lângă Park 
e un fel de marş, sau o încăierare, sau cam aşa ceva; traficul e mai 
încâlcit decât firele de păr de la fundul unui câine. 

— Atunci fă ceva în privinţa asta, zise Margo, aruncând o bancnotă 
de douăzeci de dolari pe bancheta din faţă. 

Şoferul porni în viteză către est, apoi o luă spre nord, pe Fifth 
Avenue, strecurându-se printre maşini cu o viteză ameţitoare. Reuşiră 
să ajungă până pe 47th Street înainte de a se opri brusc. Margo zări în 
faţa lor o adevărată parcare de automobile şi de camionete, cu 
motoarele mergând în gol şi cu claxoanele urlând, şase rânduri 
paralele, neîntrerupte, de stopuri aprinse care se pierdeau în josul 
străzii întunecoase. Işi înhăţă geanta cât ai clipi şi sări afară, alergând 
către nord printre pietoni. 

Şapte minute mai târziu, ajunsese în faţa intrării staţiei de metrou 
de la Bloomingdale's. Cobori treptele două câte două, evitând pe cât îi 
stătea în puteri impactul cu călătorii din acel moment târziu al serii. 
Umărul o durea din pricina greutăţii genţii. Avea impresia că, dincolo 
de huruitul motoarelor şi de sunetul demenţial al claxoanelor, auzea 
un urlet îndepărtat şi estompat, de parcă zece mii de oameni ar fi 
zbierat într-un glas. Apoi pătrunse în subteran şi, cu excepţia 
şuieratului trenurilor de metrou, toate zgomotele pieriră. Cotrobăi prin 
buzunar în căutarea unei fise, trecu de bariera rotitoare şi se năpusti 
în josul treptelor care duceau spre linia expresului. Acolo se adunase 
deja un mic grup, îngrămădit lângă piciorul scării luminate. 

— l-ai văzut pe indivizii ăia? spunea o femeie tânără, cu un tricou 
de la Columbia. Ce naiba ducea ăla în spate? 

— Probabil otravă de şobolani, zise însoţitorul ei. Ştii, acolo, jos, 
cresc unii cât toate zilele. Chiar noaptea trecută, în staţia West Fourth 
Street, am zărit un exemplar care părea să fi avut dimensiunile unui... 

— Incotro au luat-o? îl întrerupse Margo, cu răsuflarea tăiată. 

— Tocmai au sărit pe şine şi au plecat în fugă către zona 
rezidenţială... A 

Margo se repezi către capătul dinspre nord al peronului. In faţă se 
zăreau şinele, pierzându-se în beznă. intre traverse se vedeau, 
neclintite, mici indicatoare reflectorizante care licăreau într-un verde 
palid sub lumina intermitentă a macazurilor. Se uită în pripă în susul şi 
în josul şinelor, asigurându-se că nu se apropia nici un tren, apoi 
respiră adânc şi sări între ele. 

— Uite, încă una! strigă cineva în spatele ei. 

Îşi săltă geanta într-o poziţie mai confortabilă şi o rupse la fugă, 


străduindu-se din răsputeri să nu se împiedice pe pietriş sau pe 
suprafaţa accidentată a traverselor. Privea în depărtare, mijindu-şi 
ochii, încercând zadarnic să desluşească nişte forme sau nişte siluete. 
Deschise gura ca să-l strige pe Pendergast, dar şi-o închise, imediat, 
dintr-odată; la urma urmelor, masacrul din metrou se petrecuse nu cu 
mult timp înainte, ceva mai încolo, chiar pe linia aceea. 

Şi în clipa în care gândul în trecea prin minte, simţi o pală de vânt 
săltându-i părul de pe ceafă. Se întoarse şi îi sări inima din piept: în 
spatele ei, în întuneric, văzu simbolul roşu, rotund, al expresului 
numărul patru, aflat la mare distanţă, dar inconfundabil. 

Prinse să alerge mai repede, gâfâind în timp ce trăgea în plămâni 
aerul dens şi umed. Trenul n-avea să se oprească decât câteva clipe, 
pentru coborârea şi urcarea pasagerilor, apoi avea să pornească din 
nou, gonind către ea şi câştigând viteză. Işi roti nebuneşte privirile, în 
căutarea unei nişe pentru întreţinere sau a altui loc unde s-ar fi putut 
adăposti. Dar tunelul se pierdea în depărtare, cu pereţii netezi şi 
întunecaţi. 

Din spate se auzea acum clinchetul uşilor care se închideau, 
şuieratul aerului din frâne, huruitul motorului diesel al trenului care 
accelera. Se repezi nebuneşte către singurul adăpost existent: spaţiul 
îngust dintre linia care se îndrepta spre nord şi cea care mergea spre 
sud. Păşi cu băgare de seamă peste a treia şină şi se ghemui între 
traversele ruginite, încercând să se subţieze mai mult decât macazul 
care stătea alături de ea, precum o santinelă întunecată. 

Trenul se apropie, cu fluierul şuierându-şi avertizarea stridentă, 
asurzitoare. Margo se simţi împinsă şi zgâlţâită de curentul puternic 
de aer stârnit la trecerea lui şi îşi întinse braţele, agăţându-se cu 
disperare de traverse ca să nu fie trântită pe şinele care mergeau 
către sud. Vagoanele zburară pe lângă ea într-o străfulgerare de 
ferestre luminate, părând un film care i se derula, în plan orizontal, în 
faţa ochilor, apoi se îndepărtară către nord, clătinându-se uşor în 
dreapta şi în stânga şi împrăştiind o ploaie de scântei. 

Cuprinsă de tuse din cauza vălătucilor de praf care se înmulţeau cu 
repeziciune şi cu urechile vuindu-i, Margo păşi înapoi, pe şine, privind 
grăbită în ambele direcţii. In faţa ei, în strălucirea roşie din urma 
trenului care dispărea din vedere, desluşi trei siluete care ieşeau 
dintr-o spărtură îndepărtată din peretele tunelului. 

— Pendergast! strigă. Agent Pendergast, aşteaptă! 

Cele trei persoane se opriră, apoi se întoarseră către ea. O luă la 
fugă într-acolo, reuşind acum să distingă trăsăturile ascuţite ale 
agentului FBI, care se holba neclintit în direcţia ei. 

— Doctore Green? se auzi glasul lui tărăgănat, familiar. 

— Isuse Hristoase, Margo! se răsti vocea lui D'Agosta, plină de 
mânie. Ce dracu cauţi aici? Pendergast ţi-a spus... 


— Taci şi ascultă-mă! şuieră Margo, oprindu-se în faţa lor. Am 
descoperit ce făcea Kawakita cu vitamina D pe care o sintetiza în 
laborator. N-avea nici o legătură cu planta, sau cu glazura, sau cu 
altceva. Kawakita punea la punct o armă. 

Neîncrederea de pe chipul lui D'Agosta era vizibilă chiar şi în 
întuneric. Mephisto stătea în spatele lui, tăcut şi atent, precum o 
arătare neguroasă. 

— E adevărat, gâfâi ea. Ştim că zbârciţii detestă lumina. Corect? 
Dar e vorba de ceva mai puternic decât repulsia. Se tem de ea. 
Lumina le e fatală. 

— Nu sunt sigur că înţeleg, zise Pendergast. 

— De fapt, nu e vorba, pur şi simplu, de lumină. Ci de ceea ce 
produce ea. Venind în contact cu pielea, razele soarelui stimulează 
producerea vitaminei D. Corect? Dacă vitamina e otrăvitoare pentru 
creaturi, lumina care cade direct asupra lor le provoacă dureri, poate 
chiar şi moartea. De asta au murit unele dintre culturile mele 
inoculate cu virus. Au rămas sub un bec peste noapte. Şi ar putea 
explica până şi de unde vine numele zbârciţilor. Pielea lipsită de 
vitamina D tinde să pară zbârcită, coriacee. Lipsa ei provoacă 
osteomalacia, înmuierea oaselor. Vă aduceţi aminte că doctorul 
Brambell a spus despre scheletul lui Kawakita că arăta de parcă ar fi 
suferit de o formă severă de scorbut? Ei bine, chiar suferea. 

— Dar toate astea nu sunt decât nişte presupuneri, zise D'Agosta. 
Unde e dovada? 

— Din ce alt motiv ar fi sintetizat-o Kawakita? strigă Margo. Ştia că 
creaturile l-ar fi vânat dacă le-ar fi distrus rezervele de plantă. In plus, 
în lipsa drogului, ar fi fost cuprinse de o furie ucigaşă. Nu, el trebuia să 
scape atât de plantă, cât şi de consumatorii ei. 

Pendergast dădu din cap. 

— Pare să fie singura explicaţie posibilă. Dar de ce era nevoie să 
baţi atâta drum ca să ne-o oferi? 

Margo se bătu cu palma peste geantă. 

— Pentru că am aici trei litri de soluţie de vitamina D. 

— Şi ce dacă? pufni D'Agosta. Nu s-ar putea spune că ducem lipsă 
de putere de foc. 

— Dacă acolo, jos, sunt atât de mulţi cum ne închipuim, nu puteţi 
căra destulă muniţie ca să-i opriţi, spuse Margo. Vă aduceţi aminte de 
cât timp a fost nevoie ca să-l ucidem pe Mbwun? 

— Avem de gând să evităm orice întâlnire, zise Pendergast. 

— Dar, ţinând cont de toate armele pe care le duceţi în spate, e 
sigur că nu vreţi să vă asumaţi nici un risc, ripostă Margo. Gloanţele s- 
ar putea să le rănească. Dar asta - arătă către povara ei - le vine de 
hac. 

Pendergast oftă. 


— Foarte bine, doctore Green, făcu el. Dă sticlele-ncoace. Le 
împărţim între noi. 

— Nici gând, răspunse ea. Le duc eu. Şi vă-nsoţesc. 

— Vine încă un tren! exclamă Mephisto. 

Pendergast păstră o clipă tăcerea. 

— Ţi-am mai explicat o dată că... 

— Am ajuns până aici! zise ea, simţindu-şi furia şi hotărârea din 
propriile vorbe în timp ce le rostea. Acum nu mă mai întorc nici în 
ruptul capului. Şi nu-mi mai spune încă o dată cât de mare e pericolul. 
Vrei să semnez ceva care să te disculpe în faţa autorităţilor în caz că o 
păţesc? Perfect. Dă formularul încoace. 

— Nu e necesar. Pendergast oftă adânc. Foarte bine, doctore 
Green. Nu mai putem pierde timpul discutând în contradictoriu. 
Mephisto, călăuzeşte-ne! 

Smithback încremeni în tunel, ascultând. Se auzeau din nou paşi, 
de data asta mai îndepărtați. Respiră adânc de mai multe ori, 
înghițind cu greutate şi încercând să-şi silească inima să-i coboare din 
gât. In beznă, se rătăcise prin culoarele înguste. Nici măcar nu mai era 
sigur dacă înainta în direcţia corectă. Din câte îşi putea da seama, 
descrisese un cerc complet şi se întorcea din nou către ucigaşi. Totuşi, 
instinctul îi spunea că se îndepărta de scena înfiorătorului masacru. 
lar tunelele alunecoase continuau să se îndrepte într-o singură 
direcţie: în jos. 

Creaturile hidoase pe care le văzuse erau zbârciţii, în privinţa asta 
nu avea nici o îndoială. Despre ele îi vorbise vocea şuierată a lui 
Mephisto şi probabil că tot ele îi omorâseră pe oamenii din metrou. 
Zbârciţii. In câteva minute, uciseseră cel puţin patru oameni... 
Ecourile urletelor lui Waxie păreau să-i răsune iarăşi şi iarăşi în urechi 
până când ajunse să nu mai realizeze dacă erau reale sau doar nişte 
simple amintiri. 

Pe urmă auzi un alt sunet, foarte real, care îi spulberă gândurile: 
din nou paşii, de data asta foarte aproape. Se răsuci, cuprins de 
panică, în căutarea unei direcţii în care s-o ia la fugă. În ochi îi străluci 
brusc o lumină puternică, dincolo de care se contură o siluetă. 
Smithback se încordă, pregătindu-se pentru luptă, cu speranţa că, din 
mila Domnului, avea să fie scurtă. 

Dar silueta se trase înapoi, chelălăind îngrozită. Lanterna căzu pe 
podea şi se rostogoli trăncănind către el. Respirând mai mult decât 
uşurat, ziaristul recunoscu mustaţa stufoasă a lui Duffy, tipul care 
urcase cu disperare scara în spatele lui Waxie. Probabil că scăpase de 
urmăritori, numai Dumnezeu ştia cum. 

— Linişteşte-te, şopti Smithback, înhăţând lanterna înainte de a se 
rostogoli mai departe. Sunt jurnalist; am văzut tot ce s-a-ntâmplat. 

Duffy era prea îngrozit, sau cu răsuflarea prea tăiată ca să-l întrebe 
ce căuta sub lacul Reservoir din Central Park. Se aşeză pe podeaua de 
piatră a tunelului, gâfâind. La fiecare câteva secunde, arunca o privire 
grăbită în bezna din spatele lui. 

— Ştii cum putem ieşi de-aici? îl îmboldi Smithback. 

— Nu, bolborosi Duffy. Poate. Haide, ajută-mă să mă ridic. 

— Mă numesc Bill Smithback, şopti ziaristul, aplecându-se şi 
săltându-l în picioare pe inginerul care tremura. 

— Stan Duffy, sughiţă acesta. 

— Cum ai reuşit să scapi de creaturile alea? 

— Au rămas în urmă, în derivaţiile canalelor de scurgere, zise 
Duffy. 


Pe faţa plină de dâre de noroi i se rostogolea încet o lacrimă 
imensă. 

— De ce coboară tunelele astea întruna, fără s-o ia şi către 
suprafaţă? 

Duffy îşi şterse absent ochii, tamponându-i cu o mânecă. 

— Suntem în canalele secundare de deversare. In caz de urgenţă, 
apa se scurge atât prin conducta principală, cât şi pe aici, direct către 
Gâtul Sticlei. E un sistem închis. În jurul nostru, totul se îndreaptă 
către Gâtul Sticlei. 

Tăcu şi făcu ochii mari, de parcă şi-ar fi adus aminte de ceva. Pe 
urmă îşi privi în grabă ceasul. 

— Trebuie să plecăm! spuse. Nu mai avem decât nouăzeci de 
minute. 

— Nouăzeci de minute? Până când? întrebă Smithback, plimbând 
raza lanternei în lungul tunelului din faţa lor. 

— Apa din Reservoir o să se scurgă la miezul nopţii; acum nu mai 
există nici o posibilitate de a o împiedica. Şi, când o s-o facă, o să 
treacă chiar pe-aici. 

— Cum? murmură Smithback. 

— Încearcă să inunde tunelele cele mai de jos, Tunelele Astor, ca 
să scape de creaturi. Oricum, asta intenționau. Acum s-au răzgândit. 
Dar e prea târziu... 

— Tunelele Astor? întrebă ziaristul. 

„Trebuie să fie vorba despre Mansarda aia a Diavolului, pe care a 
pomenit-o Mephisto.” 

Duffy înhăţă pe neaşteptate lanterna şi o rupse la fugă în josul 
tunelului. 

Smithback se luă după el. Coridorul pătrundea într-altul, mai larg, 
care continua să coboare, spiralându-se precum un tirbuşon. În afară 
de fasciculul lanternei, care se agita nebuneşte, nu mai exista nici o 
altă lumină. Smithback se străduia să se menţină pe marginea podelei 
curbate a tunelului, evitând şuviţa de apă necilintită de pe fund. Insă 
nu era sigur de ce se ostenea; Duffy alerga exact prin mijloc, 
împroşcând apa şi făcând destul zgomot ca să trezească un mort. 

Câteva clipe mai târziu, inginerul se opri. 

— li aud! strigă, cu voce stridentă, când Smithback ajunse alături 
de el. 

— Eu n-aud nimic, gâfâi ziaristul, privind în jur. 

Dar Duffy începuse din nou să alerge şi el îl urmă, cu inima sfâşiată 
de spaimă, dându-şi uitării gândurile despre un articol senzaţional. Pe 
una dintre laturile tunelului se ivi o deschidere întunecoasă, iar Duffy 
o luă pe acolo. Smithback se ţinu după el şi simţi podeaua fugindu-i 
dintr-odată de sub picioare. O clipă mai târziu, aluneca, fără să-şi 
poată controla deplasarea, în josul unui jgheab unsuros şi umed. În 


timp ce se răsucea, încercând să-şi înfigă degetele în suprafaţa 
lucioasă, îi ajunse la urechi urletul răscolitor al lui Duffy, înălțându-se 
de dedesubt. Se simţea ca în oricare dintre coşmarurile în care se 
prăbuşea, însă acolo, în tunelul umed şi întunecat din adâncimile 
nebănuite ale Manhattanului, senzaţia era mult mai cumplită. In faţa 
lui se auzi, pe neaşteptate, zgomotul unei împroşcături şi, o clipă mai 
târziu, ateriză şi el, cu violenţă, într-un strat de vreo jumătate de 
metru de apă. 

Se ridică cu greu în picioare, cu numeroase părţi ale trupului 
chinuite de durere, dar bucuros fiindcă simţea sub tălpi o suprafaţă 
solidă. Podeaua tunelului părea să fie plată, iar mirosul apei era relativ 
proaspăt. Alături de el, Duffy plângea în hohote, fără să se poată opri. 

— Taci, şuieră Smithback. O să atragi creaturile alea încoace. 

— Oh, Doamne, hohoti Duffy în întuneric. Nu poate fi adevărat, e 
imposibil. Ce sunt ăştia? Ce... 

Smithback îşi întinse mâna în beznă, dădu peste braţul celuilalt şi îl 
trase brusc către el. 

— Taci, îi spuse, cu buzele lipite de urechea lui. 

Hohotele se domoliră, transformându-se în sughiţuri anemice. 

— Unde e lanterna? şopti Smithback. 

Nu primi drept răspuns decât un suspin. Dar lumina palidă se 
aprinse alături de el. In mod miraculos, inginerul încă o strângea în 
mână. 

— Unde suntem? 

Sughiţurile încetară. 

— Duffy! Unde suntem? 

Auzi un suspin înăbuşit. 

— Nu ştiu. Poate că într-una dintre conductele secundare. 

— Ai idee încotro merge? 

Urmă un fornăit. 

— Pe aici se scurge excesul se apă din Reservoir. Dacă mergem în 
josul apei, către Gâtul Sticlei, poate că reuşim să ajungem la sistemul 
inferior de deversare. 

— Şi pe urmă cum ieşim de-acolo? şopti Smithback. 

Duffy sughiţă. 

— Nu ştiu. 

Jurnalistul îşi şterse din nou faţa şi păstră tăcerea, încercând să-şi 
ruleze spaima, durerea şi şocul într-un mic ghemotoc pe care ar fi 
putut să-l ascundă în străfundurile fiinţei sale. Incercă să se 
gândească la cartea lui. Doamne, o poveste ca asta, apărută imediat 
după cea a omorurilor săvârşite de Fiara din Muzeu, l-ar fi făcut om. 
Şi, cu puţin noroc, mai avea încă în buzunar şi articolul despre 
doamna Wisher. Dar, mai întâi... 

Auzi apa pleoscăind, la o distanţă greu de apreciat, pentru că 


ecourile se rostogoleau către ei. Îşi întinse gâtul în beznă, încordându- 
se ca să audă mai bine. 

— Sunt tot pe urmele noastre! scheună inginerul, la câţiva 
centimetri de timpanul lui. 

Smithback îl înhăţă de braţ pentru a doua oară. 

— Duffy, taci şi ascultă-mă. Nu putem alerga mai repede decât ei. 
Trebuie să ne pierdem urma. Tu cunoşti sistemul de canale. Tu 
trebuie să-mi spui cum. 

Celălalt ridică din umeri, exprimându-şi groaza printr-un sunet 
neinteligibil. 

Smithback îl strânse mai tare. 

— Ascultă-mă, totul o să se rezolve dacă te calmezi şi-ţi pui mintea 
la treabă. 

Duffy păru să se relaxeze şi ziaristul îl auzi respirând profund. 

— Foarte bine, spuse. Pe fundul conductelor secundare există staţii 
de măsurare a debitului. Chiar înainte de Gâtul Sticlei. Dacă am ajuns 
acolo, poate că reuşim să ne ascundem înăuntru... 

— Să mergem, şuieră Smithback. 

Incepură să înainteze în beznă, plescăind prin apă şi plimbând raza 
lanternei de pe un perete pe altul. Tunelul scund coti şi în faţa 
ziaristului se înălţă o componentă imensă a unui mecanism vechi: un 
şurub tubular uriaş, sau ceva asemănător, culcat pe un suport de 
granit. Din fiecare dintre capetele acestuia ieşeau în afară o serie de 
ţevi ruginite, iar altele zăceau mai departe, în spate, sub forma unui 
morman contorsionat, aidoma unor măruntaie de fier răsucite. La 
baza maşinăriei se afla o mică platformă înconjurată de o balustradă. 
Firul principal al apei curgea pe lângă staţie, iar în bezna din stânga 
lor şerpuia un mic tunel lateral. Smithback luă lanterna, se prinse de 
balustradă şi îşi făcu vânt, sărind pe platformă, apoi îl ajută pe Duffy 
să ajungă alături de el. 

— In ţeavă, şopti. 

II împinse pe Duffy înăuntru, apoi se strecură pe urmele lui, 
azvârlind lanterna aprinsă în şuvoiul de apă înainte de a se retrage în 
beznă. 

— Eşti nebun? Tocmai ai aruncat... 

— E de plastic, zise Smithback. O să plutească. Sper c-o să se ia 
după ea, în josul apei. 

Rămaseră într-o tăcere deplină. Pereţii groşi ai maşinăriei de 
măsurare a debitului amortizau zgomotele din tunel, dar, peste câteva 
minute, Smithback putea spune că pleoscăiturile deveniseră mai 
clare. Zbârciţii se apropiau - şi încă repede, ţinând cont de zgomot. Il 
simţi pe Duffy în spatele lui, scuturat de spasme, şi se rugă ca 
inginerul să nu-şi piardă cumpătul. Apa era împroşcată din ce în ce 
mai zgomotos şi ziaristul auzea respiraţia urmăritorilor, un suflu 


şuierător, precum al unui cal ostenit. Pleoscăiturile înaintară de-a 
lungul staţiei de monitorizare, apoi încetară. 

Duhoarea  respingătoare, de ţap, devenise înăbuşitoare şi 
Smithback strânse din ochi cu putere. În întunericul din spatele lui, 
Duffy tremura violent. 

Auzi clipocitul apei în afara staţiei în timp ce creaturile se foiau prin 
preajmă. Urmă un sunet de intensitate scăzută, de parcă cineva ar fi 
adulmecat, şi Smithback îngheţă, amintindu-şi ce simţ ascuţit al 
mirosului avea Mbwun. Pleoscăiturile continuară. Apoi Smithback le 
auzi îndepărtându-se - cu o senzaţie intensă de uşurare. Creaturile îşi 
continuau drumul în josul tunelului. 

Trase aerul în piept rar şi profund, numărându-şi respiraţiile. Pe 
urmă se întoarse spre Duffy: 

— In care parte sunt conductele de deversare? 

— In capătul opus. 

— Să mergem. 

Se răsuciră cu băgare de seamă în spaţiul strâmt şi fetid şi 
începură să se târască spre partea din spate a ţevii. Duffy ieşi, în 
sfârşit, în spaţiul deschis. Ziaristul îi auzi mai întâi un picior intrând în 
apă, apoi pe celălalt, şi continua să înainteze târâş când un țipăt 
neaşteptat şi pătrunzător răzbătu din beznă şi îşi simţi faţa 
împroşcată de ceva prea vâscos şi prea cald ca să fie apă. Se retrase 
nebuneşte înapoi, în ţeavă. 

— Ajutor! izbucni dintr-odată strigătul lui Duffy. Nu, vă rog, nu, 
aveţi de gând să... oh. Doamne, astea-s măruntaiele mele... Isuse, 
cineva să... 

Vocea se transformă brusc într-o hârâială frenetică, lichidă, apoi se 
stinse, acoperită de bufnitura unui obiect masiv în apă. Târându-se 
de-a-ndăratelea, cu mintea răvăşită de groază, Smithback auzi un 
sunet înăbuşit, precum al cărnii tocate cu satârul, urmat de trosnetul 
unor oase smulse din încheieturi. 

Căzu prin capătul opus al ţevii, se prăbuşi pe spate în şuvoi, se 
ridică pe brânci în picioare şi alergă orbeşte în josul tunelului lateral, 
fără să audă nimic, fără să-i pese de nimic, fără să se gândească la 
nimic altceva în afară de fugă. Alergă întruna, aplecându-se către o 
parte sau alta a tunelului, repezindu-se la întâmplare şi cu violenţă în 
josul nesfârşitelor bifurcaţii, pătrunzând tot mai adânc şi mai adânc în 
măruntaiele pământului. Tunelul dădea într-altul, apoi într-altul, 
fiecare dintre ele fiind mai larg decât cel dinainte. Până când, pe 
neaşteptate, simţi un braţ umed şi cumplit de vânjos alunecându-i în 
jurul gâtului şi o mână puternică cobori în acelaşi timp, astupându-i 
gura. 

La o oră după izbucnirea sa spontană, încăierarea de pe Central 
Park South începu să se rezume la o serie de răbufniri intermitente. 
Cu mult înainte de ora unsprezece noaptea, cei mai mulţi dintre 
scandalagii iniţiali îşi secătuiseră deopotrivă furia şi energia. Cei care 
fuseseră răniţi primeau ajutor de pe margini. Zbieretele, insultele şi 
amenințările luau locul pumnilor, al ciomegelor şi al pietrelor. 
Violenţele continuau totuşi, într-un nucleu fierbinte. Pe măsură ce 
combatanții părăseau scena, învineţiţi sau epuizați, alţii le luau locul: 
unii curioşi, unii înfuriaţi, unii beţi şi puşi pe bătaie. Relatările 
televizate deveniseră sumbre şi isterice. Veştile se răspândeau, 
aidoma unei scântei electrice, în întreaga insulă: pe First şi Second 
Avenue, unde tinerii republicani se adunau în barurile pentru burlaci 
ca să îl ia în bătaie de joc şi să-l huiduiască pe preşedintele liberal; în 
Saint Mark Place şi în cuiburile marxiste din East Village; prin fax şi 
prin telefon. Precum se răspândea vestea, aşa se răspândeau şi 
zvonurile. Unii spuneau că vagabonzii şi cei care încercau să ajute 
erau masacrați, instigarea la genocid fiind lansată de poliţie. Alţii 
susțineau că radicalii de extremă strângă şi bandele de infractori 
incendiau băncile, împuşcau cetăţenii şi jefuiau oamenii de afaceri din 
zona rezidenţială. Cei care dădeau curs chemării la acţiune se 
năpusteau - adesea cu brutalitate - asupra ultimelor grupuri de 
vagabonzi care se mai scurgeau încă spre suprafaţă, ivindu-se în jurul 
Central Park, ici şi colo, batjocorindu-i pe cei încercuiți şi împrăştiind 
gaz lacrimogen. p 

Avangarda iniţială a mişcării Ne Luăm Oraşul Inapoi - brahmanii 
bogăției şi ai puterii din New York - se retrăsese repede de la faţa 
locului. Cei mai mulţi se întorseseră, consternaţi, în casele şi în 
apartamentele lor din oraş. Alţii se masaseră în apropiere de Great 
Lawn, presupunând că poliţia avea să preia repede controlul 
încăierării şi sperând că priveghiul final urma să aibă loc, aşa cum 
fusese planificat. Dar, pe măsură ce poliţiştii îşi consolidau rândurile şi 
începeau să-i înconjoare pe zurbagii, încăierarea se retrăgea în 
adâncurile parcului, ajungând chiar mai aproape de Lawn şi de 
Reservoir. Întunericul dinăuntru, pâlcurile dese de copaci, harababura 
de tufişuri şi labirintul de poteci îngreunau şi încetineau eforturile de a 
pune capăt tărăboiului. 

Poliţia îi înfrunta cu prudenţă pe scandalagii. Deja subţiate de 
operaţiunea masivă de strângere a vagabonzilor, cele mai multe 
dintre forţele sale sosiseră cu întârziere la locul încăierării. 
Conducerea era mult prea conştientă de faptul că era posibil ca în 
gloata care se agita să mai fie încă amestecate persoane influente, iar 


ideea de a gaza şi de a ciomăgi elita New York-ului nu făcea casă 
bună cu luciditatea politică a primarului. In plus, o mare masă de 
poliţişti fusese detaşată pentru a patrula în împrejurimile oraşului, de 
unde erau acum raportate acte sporadice de jaf şi de vandalism. ŞI, în 
străfundurile oricărei minți  stăruia amintirea, nerostită dar 
înspăimântătoare, a scenelor revoltei de la Crown Heights, care se 
dezlănţuise cu câţiva ani în urmă, vreme de trei zile încheiate, înainte 
de a ajunge la un sfârşit stânjenitor. 


Hayward urmări din priviri echipa de prim-ajutor, care-l purta pe 
Beal, pe targă, către ambulanţa aflată în aşteptare. Picioarele din 
spate ale tărgii se pliau în timp ce era împinsă în interior. Beal gemu, 
apoi îşi ridică o mână către capul bandajat. 

— Aveţi grijă, se răsti Hayward la paramedic. Se prinse cu mâna de 
una dintre uşile din spate şi se aplecă în interior. Cum te simţi? 
întrebă. 

— M-am simţit mai bine în alte rânduri, zise Beal, cu un zâmbet 
slab. 

Ea dădu din cap. 

— O să-ţi revii. 

Se întoarse cu spatele, dând să plece. 

— Sergent? făcu Beal. 

Hayward se opri. 

— Ticălosul ăla de Miller m-ar fi lăsat acolo, ca să ies afară cum aş 
fi putut. Sau, poate, ca să mă înec. Cred că vă datorez viaţa, vouă, 
tuturor. 

— Lasă asta, spuse ea. Ţine de meseria noastră. Corect? 

— Poate, zise Beal. Dar, oricum, o să ţin minte. Mulţumesc. 

Hayward îl lăsă în grija paramedicului şi se apropie de şofer. 

— Care-s noutăţile? întrebă. 

— Ce vrei să afli? se interesă bărbatul, scriind ceva în foaia de 
parcurs. Cotaţiile aurului? Situaţia internaţională? 

— Păstrează-le pentru Poconos5, răspunse ea. Eu vorbesc despre 
asta. 

işi flutură mâna către Central Park West. 

Deasupra tabloului neguros se lăsase o linişte ireală. Cu excepţia 
maşinilor de salvare şi a celor de poliţie, staționate la fiecare 
intersecţie, în cvartalele din jur traficul era inexistent. Bulevardul era 
punctat de pete de întuneric; cele câteva felinare rămase nesparte 
trosneau şi sfârâiau. Strada largă era presărată cu bucăţi mari de 
beton, cioburi de sticlă şi gunoaie. Hayward observă că mai departe, 
către sud, se vedeau mult mai multe lumini scânteietoare. 


35 Munţii Procono, zonă de agrement populară printre newyorkezi. 


— Unde-aţi fost? întrebă şoferul. Dacă nu cumva v-aţi petrecut 
ultima oră în centrul pământului, ar fi fost cam greu să vă scape ceea 
ce s-a întâmplat aici. 

— Nu te înşeli prea mult, spuse ea. Am adunat vagabonzii de sub 
Park. Au opus rezistenţă. Tipul ăsta a fost rănit şi am avut nevoie de 
foarte mult timp ca să-l aducem la suprafaţă. Ne aflam la o adâncime 
destul de mare şi n-am vrut să-l zdruncinăm prea mult. OK? Am ieşit 
acum cinci minute din staţia de pe Seventy-Second Street şi ne-am 
pomenit în oraşul fantomă care ne înconjoară. 

— Aţi adunat vagabonzii? întrebă şoferul. Atunci voi sunteţi 
vinovaţii. 

Hayward se încruntă. 

— Pentru ce? 

Şoferul ambulanţei îşi atinse urechea cu degetul, apoi arătă către 
est, ca şi cum acela ar fi fost singurul răspuns necesar. 

Hayward se opri, ascultând. Din interiorul cufundat în beznă al 
Central Park veneau zgomote aduse de vânt, care acopereau şuierul 
girofarului ambulanţei şi pulsaţia oraşului: zumzetul plin de furie al 
portavocilor, ţipete, urlete, vaierul sirenelor. N 

— Ştii marşul ăla, organizat de Ne Luăm Oraşul Inapoi? o întrebă 
şoferul. Cel neanunţat, care se desfăşura pe Central Park South? 

— Am auzit ceva despre el, zise Hayward. 

— Da. Ei, toţi vagabonzii ăştia au început să se reverse din 
subteran, pe neaşteptate. Şi păreau oarecum ostili. S-ar părea că voi, 
poliţaii, i-aţi altoit cu bastoanele. Au început să se ia la sfadă cu 
manifestanţii. Până să-şi dea cineva seama ce se petrece, încăierarea 
era în toi. Am auzit că oamenii au înnebunit, pur şi simplu. Urlete, 
zbierete, lovituri cu piciorul. Pe urmă, pe margini, au început jafurile. 
Poliţiştii au avut nevoie de o oră ca să ia lucrurile sub control. De fapt, 
încă nu sunt sub control. Dar au reuşit să izoleze totul în Park. 

Paramedicul din spate făcu un semn, iar şoferul ambală motorul şi 
demară, brăzdând cu lumina farurilor fațadele din piatră de calcar. 
Ceva mai departe, pe Central Park West, Hayward văzu o serie de 
curioşi uitându-se pe ferestre şi arătând către Park. Câţiva, mai 
curajoşi, stăteau pe pavaj, în faţa holurilor de la intrare, în apropierea 
prezenţei protectoare a portarului în uniformă. Işi ridică ochii către 
uriaşa formă gotică a clădirii Dakota, care scăpase nevătămată şi 
părea să se ţină deoparte de haos, ca şi cum şanţul ei de apărare, 
îngust şi stilizat, ar fi respins o hoardă furioasă. Se pomeni 
îndreptându-şi privirea către colţul în care ar fi trebuit să se afle 
ferestrele lui Pendergast. Se întrebă dacă reuşise să se întoarcă teafăr 
şi nevătămat din Mansarda Diavolului. 

— Beal a plecat cu bine? îl auzi strigând pe Carlin. 

Silueta lui masivă se desprinse din întunericul din depărtare. 


— Chiar acum, îi răspunse, întorcându-se către el. Ce e cu celălalt 
rănit? 

— A refuzat îngrijirea medicală, zise Carlin. Vreo veste de la Miller? 

Ea se încruntă. 

— Probabil că acum e în vreun bar de pe Atlantic Avenue, sorbind 
din bere şi fălindu-se cu faptele lui eroice. Aşa merg lucrurile, este? O 
să fie avansat, iar noi o să primim scrisori de avertizare pentru 
insubordonare. 

— Poate că altă dată mergeau aşa, spuse Carlin, cu un zâmbet de 
cunoscător. Dar nu şi acum. 

— Asta ce vrea să însemne? întrebă Hayward, apoi continuă fără 
să-i lase lui Carlin timp să răspundă. N-ai cum să spui că Miller a făcut 
ce-a făcut. Cred că ar fi mai bine să dăm raportul. 

Işi înhăţă staţia radio şi o deschise. Dar de pe toate frecvențele se 
revărsau torente de zgomot de fond, de paraziți şi de panică. 


„„.„Ne îndreptăm către Great Lawn, avem nevoie de mai mulţi oameni ca 
să... Am prins opt, dar nu-i mai pot reţine; dacă duba aia nu vine mai repede, 
o să se topească în întuneric... Am cerut un elicopter sanitar acum treizeci de 
nenorocite de minute; aici sunt oameni răniţi... Hristoase, ar trebui să izoleze 
sectorul din sud; vin tot mai mulţi, fără oprire... 


Hayward opri aparatul de emisie-recepţie şi şi-l agăţă din nou de 
centură, apoi îi făcu semn din cap lui Carlin, cerându-i s-o urmeze 
până la maşina de patrulare a poliţiei de la următorul colţ de stradă. 
Un poliţist în echipament antitero stătea alături de ea, supraveghind 
cu vigilenţă strada, cu puşca în mână. 

— Unde e postul de comandă al acestei operaţiuni? întrebă 
Hayward. 

Polițistul îşi săltă masca de protecţie şi o privi. 

— E un post înaintat de comandă în castel, zise. Cel puţin, aşa 
spune raportul oficial. Lucrurile sunt oarecum dezorganizate în 
momentul ăsta, de parcă nu ţi-ai putea da seama. 

— Castelul Belvedere. Hayward se întoarse spre Carlin. Ar fi mai 
bine s-o luăm într-acolo. 

In timp ce alergau pe Central Park West, Hayward îşi aducea, în 
mod bizar, aminte de vizita pe care o făcuse la Hollywood cu doi ani în 
urmă. Îşi amintea că mersese de-a lungul imitaţiei unei străzi din 
Manhattan de pe platoul unde fuseseră turnate nenumărate filme 
muzicale şi cu gangsteri. Văzuse felinare false, faţade false de 
magazine, cutii de hidrant false... orice, în afară de oameni. La 
vremea aceea, simţul realităţii îi spusese că, la numai o sută de metri 
distanţă, erau străzile vibrând de agitaţie din California. Cu toate 
acestea, pustietatea locului avea ceva aproape fantomatic. 


În noaptea aceea, Central Park West îi dădea aceeaşi senzaţie. 
Deşi auzea, în depărtare, claxoanele maşinilor şi urletele sirenelor - 
deşi ştia că, în Park, poliţiştii se masau ca să pună capăt încăierării şi 
debandadei - bulevardul întunecat avea un aer spectral, ireal. Doar 
câte un portar vigilent, câte un locatar curios sau câte un punct de 
control al poliţiei spulberau ocazional atmosfera fantomatică a străzii. 

— Sfinte Sisoe, murmură Carlin, alături de ea. Ar trebui să te uiţi la 
asta. 

Hayward îşi ridică ochii şi reveria i se spulberă instantaneu. 

Era ca şi cum ar fi traversat zona demilitarizată dintre ordine şi 
haos. Către sud, de-a curmezişul 65th Street, văzură un ocean de 
ruine. Ferestrele holurilor de intrare erau făcute bucăţi, copertinele de 
deasupra intrărilor elegante erau sfâşiate şi zdrenţele lor fâlfâiau 
alene în bătaia vântului. Aici poliţiştii erau mai numeroşi, baricadele 
vopsite în albastru fiind omniprezente. Maşinile înşirate de-a lungul 
bordurilor rămăseseră fără parbrize şi fără geamuri laterale. In josul 
străzii, la o distanţă de câteva cvartale, o camionetă de remorcare a 
poliţiei, cu farurile galbene clipind, îndepărta scheletul fumegând al 
unui taximetru. 

— Se pare că pe aici au trecut nişte oameni-cârtiţă foarte sictiriţi, 
murmură Hayward. 

Traversară strada, îndreptându-se către aleea de intrare în Park şi 
pătrunseră înăuntru. După zona devastată prin care trecuseră, aleile 
înguste, asfaltate, păreau liniştite şi pustii. Dar băncile distruse, 
coşurile de gunoi răsturnate şi gunoaiele arzând mocnit erau 
mărturiile mute ale celor petrecute acolo nu cu mult timp în urmă. lar 
zgomotul adus de vânt din interiorul parcului purta promisiunea unui 
pandemoniu şi mai cumplit. 

Pe neaşteptate, Hayward se opri brusc, cerându-i lui Carlin, cu un 
semn din cap, să facă acelaşi lucru. In faţa lor, în întuneric, se zărea 
un grup de oameni - dar nu putea aprecia cu certitudine câţi erau - 
care se îndreptau, ţanţoşi, către Great Lawn. „N-au cum să fie poliţişti, 
cugetă ea. N-au căşti antitero şi nici măcar şepci.” Huiduielile şi 
înjurăturile gălăgioase care izbucniră în mijlocul grupului îi confirmară 
băânuielile. 

Inaintă cu repeziciune, alergând pe vârfurile picioarelor ca să facă 
cât mai puţin zgomot. Se opri la o distanţă de zece metri. 

— Stop! spuse, ridicând revolverul. Poliţia! 

Grupul se opri brusc, toată lumea întorcându-se apoi către ea. Erau 
patru, ba nu, cinci bărbaţi, cu haine sport şi cămăşi polo. Ochii ei se 
opriră asupra armelor aflate la vedere: două bare de aluminiu şi nişte 
cuțite care păreau de bucătărie. 

Se holbară la Hayward, cu obrajii îmbujoraţi şi fără ca rânjetele să 
le dispară de pe chipurile tinere. 


— Da? spuse unul dintre ei, făcând un pas înainte. 

— Opreşte-te acolo unde eşti, zise ea. 

Bărbatul se supuse. 

— Acum, băieţi, ce-ar fi să-mi spuneţi exact încotro mergeţi? 

Tânărul din faţă luă în râs stupiditatea întrebării, arătând spre 
interiorul parcului cu o simplă tresărire a capului. 

— Suntem aici ca să ne rezolvăm treburile, veni o voce din grup. 

Hayward clătină din cap. 

— Ceea ce se întâmplă acolo nu-i treaba voastră. 

— Pe dracu nu, se răsti cel din faţă. Avem acolo prieteni pe care-i 
bate măr o şleahtă de putori nenorocite. Nu putem îngădui ca asta să 
continue, nici în ruptul capului. 

Făcu încă un pas înainte. 

— E treaba poliţiei, spuse Hayward. 

— Poliţia n-a făcut nici un rahat, ripostă bărbatul. Uită-te-n jur. Aţi 
lăsat lepădăturile astea să ne distrugă oraşul. 

— Am auzit că au ucis deja douăzeci, treizeci de oameni! răsună 
vocea tulbure a unui bărbat care ţinea în mână un telefon mobil. 
Inclusiv pe doamna Wisher. Fac oraşul zob. Au adus nemernici din 
East Village şi din Soho ca să-i sprijine. Nişte nenorociţi de activişti de 
la NYU. Prietenii noştri au nevoie de ajutor. 

— Ai priceput? zise cel din faţă. Aşa că dă-te deoparte din drum, 
cucoană. 

Se apropie şi mai mult. 

— Mai fă încă un pas şi-ţi aranjez părul cu ăsta, spuse Hayward, lă- 
sându-şi mâna să alunece de pe revolver pe bastonul de cauciuc şi 
desprinzându-şi-l de centură cu o mişcare continuă. 

II simţi pe Carlin încordându-se alături de ea. 

— Ţi-e uşor să vii dură, spuse bărbatul, batjocoritor. Cu un pistol la 
brâu şi cu huiduma asta cât un nenorocit de frigider alături. 

— Crezi că eşti în stare să ne dai gata pe toţi cinci? spuse cineva 
din grup. 

— Poate-şi închipuie că ne poate sufoca pe toţi cu ţâţele alea ale 
ei, adăugă altul. 

Pe mai multe chipuri înflori câte un rânjet. 

Hayward respiră adânc, apoi îşi puse la loc bastonul. 

— Poliţist Carlin, zise ea, te rog să faci douăzeci de paşi înapoi. 

Calin nu se clinti. 

— Fă-o, se răţoi ea. 

Carlin o ţintui o clipă cu privirea. Pe urmă, fără să se întoarcă şi 
fără să-şi ia ochii de la grup, începu să meargă de-a-ndăratelea pe 
aleea pe care veniseră. 

Fără să se grăbească, Hayward făcu un pas către tânărul din faţa 
grupului. 


— Acum ascultaţi-mă cu atenţie, spuse, cu voce egală, 
nedezlipindu-şi ochii de ai lui. Aş putea să las deoparte insigna şi 
pistolul şi totuşi să duc prăpăditele voastre de funduri albe în şuturi 
până-n Scarsdale, sau până-n Greenwich, sau până oriunde altundeva 
vă bagă mamele voastre-n pat peste noapte. Dar nu-i nevoie s-o fac. 
Vedeţi voi, dacă refuzaţi să-mi urmaţi instrucţiunile de-a fir a păr, 
atunci mamele voastre n-o să vă-nvelească-n în noaptea asta. O să 
stea la coadă în Police Plaza, mâine-dimineaţă, ca să vă plătească 
cauţiunea. Şi nici măcar toţi banii, toată puterea şi toate relaţiile din 
lume n-o să vă şteargă din cazier cuvintele comiterea unui atac 
criminal. În statul ăsta, o persoană condamnată pentru un delict 
criminal nu poate practica avocatura niciodată. Nu poate nici măcar 
să deţină vreodată un birou public. Şi nu primeşte niciodată licenţă 
pentru tranzacţii cu bonuri de tezaur. lar tăticilor voştri n-o să le placă 
asta. Nici cât negru sub unghie. 

Făcu o pauză. 

— Aşa că aruncaţi armele, adăugă, cu răceală. 

Urmă o scurtă clipă în care nimeni nu se clinti. 

— Am spus să aruncați armele! strigă ea, cu cea mai puternică 
voce de care era în stare. 

In tăcerea lăsată, se auzi clinchetul unei bare de aluminiu care 
lovea asfaltul. Apoi un alt clinchet. După care urmă un sunet mai 
înfundat: o lamă de oţel căzută pe pământ. 

Hayward aşteptă preţ de o clipă nesfârşită, apoi se retrase încet cu 
un pas. 

— Poliţist Carlin, zise, cu voce scăzută. 

Carlin ajunse alături de ea cât ai clipi. 

— Să-i percheziţionez? întrebă. 

Ea clătină din cap. 

— Permisele de conducere, spuse, adresându-se grupului. Le vreau 
şi pe ele. Aruncaţi-le jos, acolo unde sunteţi. 

Urmă un scurt moment de nemişcare. Pe urmă, tânărul din faţă îşi 
duse mâna la buzunarul hainei, îşi scoase portofelul şi lăsă un card de 
plastic să cadă, fluturând, pe asfalt. Ceilalţi făcură acelaşi lucru. 

_ — Le puteţi lua mâine după-amiază, din Police Plaza numărul unu. 
Intrebaţi de sergentul Hayward, continuă ea. Acum, vreau să mergeţi 
drept înainte, trecând pe lângă mine, până când ajungeţi pe Central 
Park West. Pe urmă vreau să vă vedeţi, fiecare, separat, de drumul 
vostru. Nu ocoliţi; nu strângeţi două sute de dolari*$. Duceţi-vă direct 


3 „Do not pass Go; de not collect two hundred dollars” - vers din melodia lui 
Tom Lehrer We Will All Go Together When We Go, referitoare la posibila 
anihilare a rasei umane în urma unei explozii nucleare. Versul citat 
parafrazează o regulă din jocul Monopoli. 


acasă şi intraţi în pat. S-a-nţeles? 

Se lăsă din nou tăcerea. 

— Nu vă aud! tună vocea lui Carlin şi bărbaţii tresăriră. 

— Am înţeles, veni răspunsul, într-un glas. 

— Acum luaţi-o din loc, spuse Hayward. 

Tinerii rămaseră neclintiţi, de parcă ar fi prins rădăcini. 

— Daţi-i bice! se răsti ea. 

Grupul se puse în mişcare, tăcut, privind drept înainte, mergând 
către vest, la început încet şi apoi din ce în ce mai repede. Dispăru 
curând în întuneric. 

— O adunătură de jigodii, zise Carlin. Crezi că au fost într-adevăr 
ucişi douăzeci sau treizeci de oameni? 

Hayward pufni, aplecându-se să adune armele şi permisele. 

— Pe naiba, nu. Dar, dacă zvonurile continuă să circule, oamenii de 
teapa ăstora o să tot vină încoace. Şi toată povestea n-o să se termine 
niciodată. li întinse ciomegele cu un oftat. Haide. Putem să dă raportul 
şi să vedem, totodată, dacă putem fi de folos în noaptea asta. Pentru 
că mâine ştii bine c-o să fim mustraţi pentru cele întâmplate azi în 
tuneluri. 

— Nu şi de data asta, ripostă Carlin, schiţând un rânjet. 

— Aşa ai zis şi adineauri. Hayward se întoarse spre el. De fapt, ce 
încerci să-mi dai de înţeles, Carlin? 

— Vreau să spun că, de data asta, cei buni vor fi recompensaţi. lar 
toţi Milleri din lume vor fi lăsaţi de izbelişte. 

— De când ai căpătat acest dar al profeţiei? 

— De când am aflat că prietenul nostru Beal, pe care l-ai ajutat să 
ajungă în ambulanţă, e fiul lui Steven X. Beal. 

— Steven Beal, senatorul? întrebă Hayward, făcând ochii mari. 

Carlin încuviinţă dând din cap. 

— Nu vrea să se afle, spuse el. Se teme că oamenii o să-şi 
închipuie să intenţionează să profite ca să-şi găsească un loc călduţ, 
sau cam aşa ceva. Dar s-ar putea ca spărtura din ţeastă să-i mai 
dezlege puţin limba. 

Hayward rămase locului o clipă. Apoi scutură din cap şi o porni din 
nou către Great Lawn. 

— Sergent? întrebă Carlin. 

— Da? 

— De ce mi-ai cerut să mă îndepărtez de puştanii ăia? 

Ea se opri. 

— Am vrut să le arăt că nu mi-e teamă. Şi că sunt hotărâtă. 

— Ai fi făcut-o? 

— Ce să fac? 

— Ştii tu, gesticulă Carlin. l-ai fi dus în şuturi până-n Scarsdale şi 
tot restul? 


Hayward se uită la el, înălţându-şi uşor bărbia. 

— Tu ce crezi? 

— Cred... Carlin ezită o clipă. Cred, doamnă Hayward, că eşti o 
femeie înspăimântătoare. 

În timp ce şalupa spinteca undele întunecate ale fluviului Hudson, 
Snow îşi puse costumul sub punte, simțind coca vibrând în ritmul 
huruitului estompat al celor două motoare diesel, imense şi identice. 
Abia dacă avea loc să stea în picioare, fiind înconjurat de 
componentele sistemului de  radionavigaţie, de unităţile de 
geopoziţionare prin satelit, de sonar şi de rastelele cu armament. 
Observă că primise un costum permeabil, nu obişnuitul costum cu 
izolare termică pe care îl purtau scafanarii din echipele poliţiei, şi îşi 
regretă dintr-odată sugestia de a trece prin canalele uzinei de epurare 
a apei. „Prea târziu”, îşi spuse, străduindu-se să intre în costum. 
Ambarcaţiunea se clătină când el se apleca înainte, făcându-l să se 
izbească dureros cu capul de unul dintre pereţii despărțitori. 

işi frecă fruntea cu o înjurătură. Bun, deci îl durea. Ceea ce 
însemna nu visa. Se afla într-adevăr într-o şalupă plină cu membrii 
unui comandou SEAL, înarmaţi până-n dinţi şi aflaţi în Dumnezeu ştia 
ce fel de misiune. Era cuprins, în acelaşi timp, de spaimă şi de 
excitare. Ştia că i se oferea o şansă de reabilitare. Poate că singura lui 
şansă. Trebuia să fie al dracului de sigur că nu o dădea în bară. 

Işi reglă lanterna vizorului, îşi potrivi cea de-a doua mănuşă şi urcă 
pe punte. Comandantul Rachlin, care se dusese spre provă şi stătea 
de vorbă cu timonierul, se întoarse la ivirea lui. 

— Unde naiba ţi-e machiajul? Şi de ce-a durat atât? 

— Echipamentul e oarecum diferit de cel cu care sunt obişnuit, 
domnule. 

— Ei, ai timp să te obişnuieşti, până-n momentul scufundării. 

— Da, domnule. 

Rachlin arătă spre el cu o mişcare a capului. 

— Donovan, ocupă-te de Snow. 

Donovan se apropie şi, fără o vorbă, se apucă să-i întindă pe obraji 
şi pe frunte unsoare neagră şi verde. 

Rachlin le făcu semn celorlalţi membri ai echipei, invitându-i să se 
apropie. 

— Acum fiţi atenţi, spuse, desfăşurând o hartă de plastic pe 
copastie. O să intrăm prin bazinul principal de decantare de deasupra 
canalului West Side Lateral. După spusele lui Snow, aici de faţă, e cel 
mai rapid mod de a pătrunde. Işi plimbă degetul pe hartă, indicând un 
traseu. Odată ajunşi la prima conductă ascendentă, urmărim direcţia 
stabilită de deplasare până ce ne vedem aici, în locul ăsta, la 
ramificaţia tunelurilor. E punctul nostru de întâlnire. Odată ce ne 
aflăm pe poziţie, echipele Alfa, Beta şi Gamma pornesc, fiecare, pe 
câte unul dintre aceste tuneluri. Eu o să conduc echipa Alfa şi punctul 


de plecare. Snow şi Donovan sunt echipa Delta. Ei fac o plimbare de 
rutină, stând în urma noastră şi acoperindu-ne fundurile. Intrebări? 

Snow avea mai multe, dar se hotărî să nu pună nici una. Faţa îi 
ardea din cauza contactului cu mănuşa aspră a lui Donovan, iar 
unsoarea groasă mirosea a seu rânced. 

Comandantul dădu din cap. 

— Intrăm, plasăm explozibilii şi ieşim. Nimic mai simplu, exact ca 
un exerciţiu de la baza de antrenament. Exploziile pot bloca cele mai 
joase canale de scurgere care pătrund în Lateral. O altă echipă o să 
coboare în partea dinspre stradă, blocând accesul de deasupra. 
Adevăraţi profesionişti, după cum s-ar părea. Comandantul scoase un 
sunet care, prin mască, aducea a sforăit. Ne-au spus să folosim OVN- 
uri. Dacă vă vine să credeţi. 

— OVN-uri? repetă Snow. 

— Ochelari pentru vederea nocturnă, dragule. Dar încearcă să-ţi 
pui o pereche peste costumul de scafandru şi peste mască. Scuipă 
peste bord. Nu ne e frică de întuneric. Dacă ceva vrea să vină să 
guste o bucăţică din noi, n-are decât să încerce. Totuşi, aş vrea să văd 
ce anume arunc în aer. 

Făcu un pas înainte. 

— Foarte bine. Hastings, Clapton, Beecham, în misiunea asta, voi 
primiţi armele automate. Vreau câte un om înarmat în fiecare echipă. 
Lorenzo, Campion, Donovan, voi duceţi echipamentul pirotehnic. O să 
fiţi băieţii care împart dulciuri, alături de mine. Avem şi încărcături de 
rezervă, aşa că aşteptaţi-vă la poveri grele. Acum puneţi-vă umerii la 
bătaie. 

Snow îi privi agăţându-şi armele automate de umeri. 

— Şi cu mine cum rămâne? se auzi întrebând. 

Rachlin se întoarse spre el. 

— Nu ştiu. Cu tine cum rămâne? 

Snow rămase tăcut o clipă. 

— Aş vrea să fac şi eu ceva. Adică să dau o mână de ajutor. 

Rachlin se holbă la el. Pe urmă pe buze îi apăru un zâmbet scurt. 

— OK, zise. In operaţiunea asta, o să fii băiatul calup. 

— Băiatul calup? întrebă Snow. 

— Băiatul calup. Comandantul dădu din cap. Beecham! Azvârle 
raniţa-ncoace! 

Prinse sacul marinăresc etanş, din cauciuc, care fusese aruncat 
către el. Apoi îl atârnă de gâtul lui Snow. 

— Il ţii în spate până ajungem la punctul de ieşire, murmură. 

— O să am nevoie de o armă, domnule, zise Snow. 

— Daţi-i ceva. 

Cineva îi îndesă în stomac patul unui aruncător de harpoane şi el 
se grăbi să-şi treacă cureaua armei peste umăr. | se păru că auzise un 


hohot de râs înfundat, dar îl ignoră. În marea lui Cortez, prinsese o 
grămadă de peşti cu harponul, dar nu mai văzuse niciodată unele atât 
de lungi sau cu o înfăţişare atât de diavolească precum cele care 
atârnau sub pântecul armei pe care o primise, având şi încărcături 
explozive voluminoase fixate de capete. 

— Să nu tragi în vreun crocodil, spuse Donovan. Sunt o specie 
periclitată. 

Era prima oară când îl auzea vorbind. 

Huruitul motoarelor deveni mai profund şi şalupa se apropie încet 
de docul de ciment de sub conturul întunecat al uzinei de epurare a 
apelor uzate de pe cursul inferior al fluviului Hudson. Snow privi 
clădirea imensă de beton cuprins de o senzaţie de slăbiciune. Era în 
întregime automată, presupunându-se că era dotată cu cele mai noi 
echipamente tehnice din domeniu, dar el auzise că, în cei cinci ani de 
când fusese pusă în funcţiune, avusese parte numai de probleme. 
Spera din răsputeri că nu se înşelase când sugerase intrarea prin 
bazinul principal de decantare. 

— N-ar trebui să-i anunţăm că venim? întrebă el. 

Rachlin îl privi cu o expresie uşor amuzată. 

— i-am luat-o cu mult înainte. Ne-am ocupat de asta încă de când 
erai sub punte. Suntem aşteptaţi. 

O scară de pisică fu aruncată peste bord şi bărbaţii coborâră în 
grabă pe doc. Snow aruncă în jur o privire orientativă. Recunoscu 
zona, de care îşi amintea mulţumită turului făcut în timpul 
antrenamentului de bază: camera de control nu era prea departe. 
Echipa îl urmă în susul unei scări metalice, apoi pe lângă o grămadă 
de guri de aerisire şi de bazine de decantare. Mirosul de metan şi de 
canal plutea în aer precum o ceaţă otrăvitoare. In capătul opus 
bazinelor, Snow se opri în faţa unei uşi metalice de un galben 
strălucitor care contrasta cu griul monoton din restul uzinei şi pe care 
scria, cu litere roşii: NU DESCHIDEŢI UŞA, VA SUNA ALARMA. Rachlin îl 
împinse într-o parte şi o dădu de perete cu o lovitură de picior, 
scoțând la iveală un culoar gol, de ciment, care strălucea în lumina 
albă a neoanelor. O sirenă începu să sune, grav şi insistent. 

— Mişcaţi-vă, spuse Rachlin, cu voce scăzută. 

Snow îi conduse în susul a două seturi de trepte, apoi pe un palier 
marcat drept CONTROL. Pe palier se aflau mai multe uşi, iar pe 
perete, alături de ele, era montat un sistem de deschidere pe bază de 
card. Comandantul se trase înapoi, pregătindu-se să le izbească din 
nou cu piciorul. Pe urmă se răzgândi, se apropie şi împinse cu mâna 
una dintre ele. Uşa era descuiată şi se deschise. 

Dincolo de ea se afla o încăpere imensă, inundată de lumină şi de 
mirosul apei de canal tratate. Pereţii erau plini de aparatură de 
monitorizare şi de regulatoare. In centru, singurul supraveghetor 


stătea în faţa unei staţii de control. Cu părul zbârlit, închise telefonul 
de pe biroul său, clipind de parcă apelul l-ar fi trezit dintr-un somn 
adânc. 

— Ştiţi cine era? exclamă el, arătând către telefon. Doamne Sfinte, 
era directorul adjunct de la... N 

— Foarte bine, ripostă Rachlin. Inseamnă că nu trebuie să-mi mai 
irosesc eu timpul. Trebuie să închizi imediat motorul principal de 
evacuare. 

Bărbatul se uită chiorâş la Rachlin, ca şi cum atunci l-ar fi văzut 
pentru prima oară. Apoi privirea îi alunecă asupra celorlalţi membri ai 
echipei SEAL, cu ochii mărindu-i-se din ce în ce mai mult. 

— Fir-ar să fie, spuse, aproape cu venerație, holbându-se la 
aruncătorul de harpoane de pe umărul lui Snow. Nu glumea, nu-i aşa? 

— Acum grăbeşte-te, dragule, zise Rachlin, cu voce tărăgănată, ori 
te aruncăm în bazin şi lăsăm hoitul tău gras să astupe scurgerea 
pentru noi. 

Bărbatul sări în picioare, se apropie cu paşi mărunți de un panou şi 
schimbă poziţiile câtorva manete. 

— Nu-l pot opri pentru mai mult de cinci minute, spuse, peste 
umăr, îndreptându-se către un alt panou de comandă. O secundă în 
plus, şi tot ce e la vest de Lenox Avenue dă pe dinafară. 

— N-avem nevoie de mai mult. Rachlin se uită la ceas. Du-ne la 
bazinul de decantare. 

Gâfâind uşor, supraveghetorul călăuzi echipa înapoi, pe palier, apoi 
în josul unui şir de trepte şi de-a lungul unui coridor îngust. În capătul 
opus al acestuia, deschise o mică uşă de acces şi cobori o scară în 
spirală, din metal vopsit în roşu. Scara conducea către o mică 
pasarelă suspendată la vreo doi metri deasupra suprafeţei unei ape 
înspumate şi agitate. 

— Chiar trebuie să intraţi în asta? întrebă omul, studiindu-i încă o 
dată, cu aceeaşi expresie neîncrezătoare pe chipul lui fălcos. 

Snow îşi cobori privirea către spuma plină de gunoaie şi strâmbă 
din nas fără să vrea, regretând că fusese în birou în seara aceea şi 
căindu-se din tot sufletul fiindcă sugerase acel punct de intrare. „Mai 
întâi Golful Humboldt, iar acum...” 

— Răspunsul e afirmativ, zise comandantul. 

Supraveghetorul îşi linse buzele. 

— O să daţi peste canalul principal de alimentare la un metru şi 
jumătate sub suprafaţă, în partea de est a bazinului, spuse. Atenţie la 
valvă. Am oprit motorul, dar s-ar putea ca palele elicei să se mai 
rotească încă, datorită curentului remanent. 

Rachlin dădu din cap. 

— Şi care e poziţia exactă a primei conducte ascendente? 

— Se află la o sută de metri în josul canalului principal de 


alimentare, răspunse supraveghetorul. Când conductele se bifurcă, o 
luaţi mereu la stânga. 

— Asta-i tot ce trebuie să ştim, zise comandantul. Acum du-te sus 
şi reporneşte totul imediat ce ajungi. 

Omul nu se clinti, continuând să se holbeze la grup. 

— Mişcă! se răsti Rachlin şi el o luă la goană în susul scărilor. 

Snow intră primul, aruncându-se pe spate în bazinul plin de 
bulbuci, urmat de Donovan. Când îşi deschise cu băgare de seamă 
ochii, fu uimit de limpezimea şi de fluenţa lichidului: era apos, câtuşi 
de puţin cleios şi cu o foarte vagă aparenţă lăptoasă. Ceilalţi săriră 
înăuntru. Simţi umezeala pătrunzându-l până la piele şi încercă să nu 
se gândească la asta. g 

Inotă împotriva curentului slab. In faţa lui se zărea, valva de 
scurgere care bloca conducta rotundă de dedesubt, cu palele de oțel 
încă învârtindu-se uşor. Se opri şi aşteptă ca Rachlin şi restul echipei 
să-l ajungă, până când toţi cei şapte membri ai comandoului SEAL i se 
alăturară şi rămaseră locului, suspendaţi în apă. Comandantul arătă 
către el, apoi numără pe degete cu o încetineală exagerată. La trei, 
Snow şi Donovan se avântară printre paletele propulsoarelor. li urmă 
echipa Alfa, apoi Beta, apoi Gamma. 

Snow se pomeni într-o ţeavă groasă de oţel, care cobora către 
adâncimile vaste, întunecate. 

Aceeaşi teroare care se strecura pe nesimţite şi pe care o simţise 
în mâlul din golful Humboldt ameninţa să iasă, clocotind, la suprafaţă, 
dar se împotrivi, încetinindu-şi respiraţia şi numărându-şi în gând 
bătăile inimii. Nici un fel de panică, nu şi de data asta. 

Rachlin şi partenerul lui trecură printre palete, apoi comandantul îl 
îndemnă pe Snow, cu un gest scurt, să-şi continue înaintarea. El porni 
în grabă, conducând celelalte echipe în lungul tunelului. Auzi, în urmă, 
vaierul unei turbine şi propulsorul începu să se rotească din ce în ce 
mai repede. Viteza curentului din jurul său crescu în mod sesizabil. 
Acum nu mai avea cum să se întoarcă, chiar dacă ar fi vrut s-o facă. 

Tunelul îşi schimbă direcţia, îndreptându-se în jos şi bifurcându-se 
o dată, apoi încă o dată. Snow o luă mereu la stânga. După ce înotă 
vreme de ceea ce i se păru o eternitate, echipa se opri în sfârşit 
alături de prima conductă ascendentă, un puț îngust de oţel cu 
diametrul nu cu mult mai mare decât lăţimea umerilor lui. Rachlin îi 
făcu semn că de acolo prelua el conducerea. Snow înotă pe urmele 
membrilor  comandoului, coborând prin  bulele evacuate din 
rezervoarele lor de aer. După câţiva metri, comandantul se opri, 
conducându-i apoi printr-o conductă orizontală şi mai îngustă decât 
cea ascendentă. Snow se strecură înăuntru în urma lui Donovan, 
respirând apăsat de fiecare dată când tuburile de oxigen îi ricoşau 
dintr-un perete într-altul în timp ce înota. 


Oţelul sclipitor fu înlocuit, pe neaşteptate, de fierul unei conducte 
vechi, acoperit de un strat poros de rugină. Trecerea scafandrilor de 
dinainte trimitea către masca lui Snow o trombă de efluent de un 
portocaliu opac. Inainta cu greu, simțind turbulenţa liniştitoare creată 
de labele nevăzute de scafandru ale lui Donovan. Se opriră pentru 
scurt timp, în vreme de Rachlin îşi consultă harta cu ajutorul unei 
lanterne subacvatice. Incă două coturi, o altă scurtă ascensiune şi 
Snow simţi suprafaţa apei spărgându-se în jurul capului său. Erau într- 
un culoar imens, foarte vechi, cu un diametru de probabil cinci metri 
şi plin până la jumătate cu un lichid care se scurgea încet. Canalul 
Main Lateral. 

— Snow şi Donovan în ariergardă, se auzi vocea estompată a lui 
Rachlin. Staţi la suprafaţă, dar continuaţi să respiraţi din rezervoare. 
Atmosfera pare să fie încărcată cu metan. Intraţi în formaţia standard. 

Comandantul studie în grabă o hartă de plastic fixată de costumul 
său, apoi începu să înainteze. Grupul se răsfiră, înotând la suprafaţa 
apei şi urmând traseul ocolitor care trecea prin sistemul de conducte. 
Snow se mândrea cu abilităţile sale de înotător pe distanţe lungi, dar 
se simţea surclasat în mod evident de cei şapte bărbaţi care se 
deplasau cu uşurinţă prin apă în faţa lui. 

Coridorul se deschise, în sfârşit, într-o încăpere pentagonală 
imensă, cu plafonul boltit plin de stalactite galbene, picurând de apă. 
Snow se holbă, uluit, la un lanţ masiv de fier spânzurat de o scoabă 
metalică încastrată în vârful bolţii. In josul lanţului se prelingea un 
firicel de apă, pornind de pe cârligul enorm şi ruginit din capăt şi 
picurând în bazin. In încăpere se afla un palier de ciment brăzdat de 
rugină. Din pereţi se ramificau trei tunele largi, uscate. 

— Trei Puncte, zise Rachlin. Asta o să fie locul nostru de întâlnire. 
Operaţiunea ar trebui să fie floare la ureche, dar o s-o ducem la bun 
sfârşit aşa cum scrie la carte. Respectaţi cu stricteţe procedura 
somaţie-şi-răspuns: răspunsul corect va fi reprezentat de trei numere 
pare. În cazul unei întâlniri, regulile sunt simple. Vă declaraţi 
identitatea, dar împuşcaţi pe oricine reprezintă o ameninţare sau o 
piedică în activitatea voastră. leşirea se va face prin canalul stradal o 
sută douăzeci şi cinci. Comandantul îşi roti privirea. Gata, domnilor, să 
ne agonisim MRE-urile”. 


37 Meal Ready To Eat, rațiile individuale ale soldaţilor din armata americană, 
pe timp de război sau în alte condiţii vitrege. 

Preţ de o clipă înfiorătoare, Margo avu impresia că erau atacați şi 
se răsuci din instinct, ridicându-şi arma în poziţie de tragere, ciudat de 
lipsită de dorinţa de a se uita la creatura cu care se lupta Pendergast. 
II auzi pe D'Agosta înjurând în şoaptă. Privind cu coada ochilor prin 
încă nefamiliarii ochelari de noapte, realiză că agentul FBI înhăţase un 
individ, probabil unul dintre vagabonzii care scăpaseră de razia 
poliţiei. Arăta, cu siguranţă, precum unul dintre ei: ud, plin de noroi, 
părând să sângereze din nişte răni ascunse. 

— Stinge lanterna, şuieră Pendergast. 

Raza lanternei lui D'Agosta se îndreptă spre ochelarii ei, apoi 
dispăru cât ai clipi. Imaginea strălucitoare se legănă cu violenţă în 
timp ce ochelarii încercau să o neutralizeze, refocalizându-se după 
stabilizare. Margo scoase un icnet ascuţit. Silueta înaltă şi subţire şi 
părul răvăşit aveau ceva aparte, ceva irezistibil de familiar. 

— Bill? întrebă ea, neîncrezătoare. 

Pendergast îl pusese pe bărbat la pământ, strângându-l în braţe 
aproape protector şi murmurându-i nişte cuvinte în ureche. După o 
clipă, celălalt încetă să se zbată şi se muie. Pendergast îl eliberă cu 
delicateţe şi se ridică. Margo se apropie ca să-l vadă mai bine. Era 
Smithback, într-adevăr. 

— Lasă-l un minut, să-şi revină, zise Pendergast. 

— Nu pot să cred, mormăi D'Agosta. Ce, eşti de părere că ne-a 
urmărit până aici? 

Agentul FBI clătină din cap. 

— Nu. Nu ne-a urmărit nimeni. Privi în jur, către tunelele care 
convergeau de deasupra şi de dedesubt. Asta e Gâtul Sticlei, locul 
unde se întâlnesc toate tunelele din zona Central Park. Se pare că a 
fost hăituit şi că drumul lui s-a intersectat cu al nostru. Intrebarea e 
cine l-a hăituit. S-au ce? Işi lăsă jos aruncătorul de flăcări şi se uită la 
D'Agosta. Ar fi bine să ţii lanterna pregătită, Vincent. 

Smithback sări în sus pe neaşteptate, apoi recăzu pe aglomerarea 
de ţevi şi de conducte de şaizeci de centimetri din care era alcătuită 
podeaua Gâtului de Sticlă. 

— L-au omorât pe Duffy! strigă. Cine sunteţi? Ajutaţi-mă, nu văd 
nimic! 

Margo îşi puse arma în buzunar, se apropie şi îngenunche alături 
de el. Călătoria pe traseul care cobora din tunelul de metrou - prin 
coridoare urât mirositoare şi prin galerii cavernoase, cufundate în 
întuneric, care păreau incredibil de nelalocul lor la douăsprezece 
nivele sub Manhattan - păruse un interminabil vis sumbru. Apariţia 
prietenului ei care năvălise din beznă, paralizat din cauza spaimei şi a 


şocului, nu făcuse altceva decât să dea amploare senzaţiei de 
irealitate. 

— Bill, spuse ea, cu voce mângâietoare. E OK. Sunt Margo. Te rog, 
nu face zgomot. Nu îndrăznim să folosim lanternele şi n-avem ochelari 
de rezervă. Dar o să te-ajutăm să mergi alături de noi. 

Smithback îşi întoarse ochii spre ea, clipind, cu pupilele dilatate. 

— Vreau să ies de aici! zbieră pe neaşteptate, străduindu-se să se 
ridice în picioare. 

— Cum? făcu D'Agosta, cu sarcasm. Şi să piezi bunătate de 
subiect? 

— Nu poţi să te întorci singur, spuse Pendergast, reţinându-l cu o 
mână pusă pe umărul lui. 

Smithback îşi încovoie spatele, părând istovit de luptă. 

— Ce faceţi aici? întrebă, în cele din urmă. 

— Ţi-aş putea pune aceeaşi întrebare, răspunse Pendergast. 
Mephisto ne călăuzeşte către Tunelele Astor - Mansarda Diavolului. S- 
a făcut un plan, s-a hotărât să se golească lacul Reservoir, pentru ca 
apa să măture creaturile. 

— Planul căpitanului Waxie, adăugă D'Agosta. 

— Dar lacul e plin cu nuferii lui Mbwun. Acolo le-au plantat 
creaturile. Nu putem permite ca plantele să ajungă în ocean. E prea 
târziu ca să mai împiedicăm deversarea apei, aşa că a fost trimisă o 
echipă SEAL care să intre în subterane dinspre fluviu şi să astupe cele 
mai joase canale de deversare de dedesubt. Noi o să blocăm intrările 
de deasupra Tunelelor Astor, ca să anihilăm orice posibilitate de 
debordare. O să ţinem inundația sub control, împiedicând apa să 
ajungă în fluviu. Dacă reuşim, o să se ridice până aici, în Gâtul Sticlei, 
dar n-o să ajungă în nici o altă parte. 

Smithback păstră tăcerea, cu capul în piept. 

— Suntem bine înarmaţi şi pregătiţi să înfruntăm orice o fi acolo, 
jos. Avem hărţi. O să fii în siguranţă cu noi. Inţelegi, William? 

Margo văzu că vorbele melodioase ale lui Pendergast avuseseră 
efectul scontat, liniştindu-l pe Smithback. Respirația ziaristului părea 
să se fi domolit şi, într-un târziu, dădu din cap, aproape imperceptibil. 

— Şi, oricum, ce puneai la cale? întrebă D'Agosta. 

Pendergast îl opri cu un gest al mâinii, dar Smithback se uita deja 
în direcţia locotenentului. 

— Am luat-o pe urmele căpitanului Waxie şi ale unui grup de 
poliţişti până sub Reservoir, zise, cu glas scăzut. Incercau să închidă 
nişte valve. Dar fuseseră sabotate, sau cam aşa ceva. Pe urmă... Tăcu 
dintr-odată. Pe urmă au apărut ei. 

— Bill, opreşte-te, interveni Margo. 

— Am fugit, zise Smithback, respirând cu greutate. Eu şi Duffy am 
fugit. Dar pe el l-au prins la staţia de monitorizare a debitului. L-au... 


— Ajunge, făcu Pendergast, cu voce calmă. Se lăsă tăcerea. 
Sabotaj, aşa ai spus? 

Smithback încuviinţă dând din cap. 

— L-am auzit pe Duffy zicând că cineva a încurcat lucrurile cu 
valvele alea. 

— Asta e o problemă. O adevărată problemă. Pe chipul lui 
Pendergast se aşternuse o expresie pe care Margo nu o mai văzuse 
niciodată. Ar fi bine să ne vedem de drum, spuse, săltând din nou pe 
umăr aruncătorul de flăcări. Acest Gât al Sticlei e un loc perfect 
pentru o ambuscadă. Işi roti privirile prin tunel. Mephisto? şopti. 

În beznă se mişcă ceva şi Mephisto îşi făcu apariţia cu braţele 
încrucişate pe piept şi cu un zâmbet de superioritate pe buzele 
pierdute sub mustăţi. 

— Savuram această reîntâlnire emoţionantă, spuse, în stilul lui 
insinuant, şuierător. Ceata veselă de aventurieri e acum completă. 
Hei, scribule! Văd că ai coborât mai jos decât ai îndrăznit să te 
aventurezi la prima noastră întâlnire. Incepe să-ţi placă, nu-i aşa? 

— Nu cine ştie ce, răspunse Smithback, cu voce joasă. 

— Ce bine că, cel puţin, îl avem la îndemână pe propriul nostru 
cronicar. 

In lumina artificială a ochelarilor, lui Margo i se păru că, în timp ce 
trecea în revistă grupul, în ochii lui Mephisto se amestecau sclipiri 
aurii şi de un roşu aprins. 

—O să  imortalizezi evenimentul printr-un poem epic? 
Mephistoiada. Cu distihuri grandioase, te rog. Asta, presupunând c-o 
să trăieşti ca să spui povestea. Mă întreb cine o să supravieţuiască, 
dintre noi toţi. Şi cine o să-şi lase ciolanele albite pe aici, ca să zacă 
pe vecie în tunelele de sub Manhattan? 

— S-o luăm din loc, zise Pendergast. 

— Am înţeles. Albiciosu, aici de faţă, e de părere că s-a vorbit 
destul. Poate se teme că oasele rămase în grija şobolanilor vor fi a/e 
lui. 

— Trebuie să plasăm mai multe seturi de explozibili chiar sub Gâtul 
Sticlei, spuse Pendergast, cu voce domoală. Dacă stăm aici, ascultând 
tiradele tale găunoase, n-o să mai avem timp să ieşim înainte de 
deversarea apei din lac. lar şobolanilor o să le rămână atât ciolanele 
mele, cât şi ale tale. 

— Foarte bine, foarte bine! făcu Mephisto. Nu te enerva. Se 
întoarse şi începu să coboare, cu greutate, în josul unei conducte largi 
şi întunecoase. 

— Nu, spuse Smithback. 

D'Agosta făcu un pas către el. 

— Haide. Te ţin eu de mână. 

Tubul vertical se termina într-un tunel cu plafonul înalt şi aşteptară 


în beznă, în timp ce Pendergast fixa mai multe seturi de explozibili, 
până când le făcu semn din cap că puteau pleca. După ce înaintară cu 
câteva sute de metri în josul tunelului, ajunseră la o pasarelă 
suspendată la vreo doi metri deasupra nivelului apei. Margo se simţi 
recunoscătoare; şuvoiul care le ajungea până la glezne fusese rece şi 
murdar. 

— Ei! şopti Mephisto, păşind pe pasarelă. Poate că primarul de la 
Grant's Tomb o să-şi usuce-n sfârşit pantofii. 

— Poate că Regele Vagabond o să tacă-n sfârşit din gură, mârâi 
D'Agosta. 

Dinspre Mephisto se auzi un şuierat de plăcere. 

— Regele Vagabond. Incântător. Poate c-ar trebui să plec la 
vânătoare de iepuri de şină şi să vă las să exploraţi cavernele pe cont 
propriu. 

D'Agosta se crispă, dar îşi stăpâni limba, iar Mephisto îi conduse 
de-a lungul pasarelei şi apoi prin spaţiul scund de dincolo de ea. 
Margo auzi vâjâitul îndepărtat unei căderi de apă şi culoarul se 
termină curând în faţa unei cascade înguste. O scară strâmtă de fier, 
aproape mascată de murdăria depusă vreme de mai multe decenii, 
cobora într-un tunel vertical de la baza căderii de apă. 

Trecură prin tunel pe rând, aterizând pe o podea neuniformă de 
piatră, sub joncţiunea a două conducte principale de un metru 
optzeci. Găurile înguste forate în stâncă în scopul plasării explozibililor 
brăzdau pereţii, părând opera unor termite dezordonate. 

— Nous sommes arrives, spuse Mephisto şi, pentru prima oară, 
Margo avu impresia că-i putea simţi nervozitatea din spatele 
fanfaronadei. Mansarda Diavolului e exact sub noi. 

Pendergast le făcu un semn din cap, cerându-le să rămână 
nemişcaţi, îşi consultă hărţile şi dispăru fără zgomot într-un tunel 
vechi. Pe măsură ce secundele se transformau în minute, Margo 
realiză că era gata să sară-n sus la fiecare picătură de apă căzută din 
plafonul jilav, la fiecare strănut înăbuşit şi la fiecare mişcare 
neliniştită. Trecu încă o dată în revistă motivele care o făcuseră să 
ajungă acolo. li era din ce în ce mai greu să ignore faptul că se afla la 
zeci de metri sub pământ, într-un labirint întunecat, de mult dat 
uitării, de pasaje de întreţinere, de tunele de cale ferată şi de alte 
spaţii încă şi mai obscure, cu un duşman ascuns care ar fi putut, în 
orice moment, să... 

Simţi o mişcare în bezna din spatele ei. 

— Dragă domnişoară Green, se auzi şuieratul dulceag al lui 
Mephisto. Îmi pare rău că te-ai hotărât să te alături micii noastre 
plimbări. Dar, de vreme ce eşti aici, poate vrei să-mi faci o favoare. Te 
rog să înţelegi că am intenţia să-i las pe prietenii tăi, aici de faţă, să 
preia toate riscurile. Dar, dacă se întâmplă ceva neplăcut, poate că 


reuşeşti să predai ceva în locul meu. 

Margo simţi că îi îndesa în palmă un plic de dimensiuni reduse. 
Curioasă, dădu să-l ridice în dreptul ochelarilor. 

— Nu! spuse Mephisto, prinzând-o de mână şi îndesându-i-o în 
propriul buzunar. O să fie timp destul mai târziu. Presupunând că va fi 
necesar. 

— De ce eu? începu Margo. 

— Cine altcineva? Pendergast, detectivul alunecos? Sau poate 
prototipul celor mai buni cetăţeni ai oraşului vostru, realizat cu 
generozitate, care stă acolo? Sau Smithback, ziaristul laş? 

În beznă se auzi un zgomot grăbit de paşi, apoi Pendergast 
reapăru în cercul de lumină palidă al lanternelor. 

— Excelent, spuse, în timp ce Mephisto dispărea de lângă Margo. 
În faţa noastră se află pasarela la care am ajuns când am coborât pe 
cont propriu. Explozibilii de sub Gâtul Sticlei se vor ocupa de 
scurgerea principală din Reservoir, îndreptată către sud. Acum o să-i 
plasăm pe ceilalţi ca să blocăm orice debordare din canalele din 
capătul al parcului. 

Tonul prozaic al vocii sale ar fi fost mai potrivit pentru o partidă de 
crichet, cugetă Margo, decât pentru incursiunea lor de coşmar, făcută 
pe furiş. Dar îi era recunoscătoare fiindcă îl folosea. 

Pendergast înhăţă mânerul aruncătorului de flăcări, desfăcu 
capacul de protecţie al ţevii şi apăsă de câteva ori amorsorul. 

— Eu deschid coloana. După mine vine Mephisto. Am încredere în 
instinctele tale; anunţă-mă de câte ori simţi ceva nelalocul lui. 

— Faptul că ne aflăm aici e nelalocul lui, zise vagabondul. De când 
au apărut zbârciţii, toată lumea evită zona asta. 

— Margo, tu vii după el. Ai grijă de Smithback. Vincent, aş vrea ca 
tu să ne acoperi spatele. Ar putea avea loc o luptă. 

— Am înţeles, spuse D'Agosta. 

— Aş vrea să vă dau o mână de ajutor, auzi Margo vocea scăzută a 
lui Smithback. 

Pendergast se uită la el. 

— Nu vă sunt de nici un folos fără o armă, explică scriitorul, cu glas 
tremurător, dar cu hotărâre. 

— Ştii să umbli cu ea? întrebă agentul FBI. 

— Obişnuiam să trag în oale de lut aruncate în aer cu un pistol de 
calibrul şaisprezece. 

D'Agosta îşi înăbuşi râsul. Pendergast strânse o clipă din buze, ca 
şi cum ar fi calculat ceva. Pe urmă îşi desprinse de pe umăr cealaltă 
armă şi i-o întinse. 

— Asta e un M-79. Trage cu proiectile de patruzeci de milimetri, cu 
explozie instantanee. Inainte de a-l folosi, asigură-te că între tine şi 
ţintă e o distanţă de cel puţin treizeci de metri. D'Agosta te poate 

învăţa pe drum cum să-l reîncarci. Presupun că, atunci când o să 
înceapă conflictul, o să fie destulă lumină ca să vezi ce faci. 

Smithback dădu din cap. 

— Gândul la un jurnalist cu un aruncător de grenade mă face 
foarte nervos, veni, din beznă, vocea lui D'Agosta. 

— Montăm explozibilii şi plecăm imediat, spuse Pendergast. Nu 
tragem decât în caz extrem; zgomotul o să atragă asupra noastră tot 
viesparul de jos. Vincent, setează lanterna de semnalizare pe 
stroboscop şi foloseşte-o la primul semn de pericol. li orbim înainte de 
a trage. Asigură-te că ţi-ai scos întâi ochelarii de noapte - lanterna de 
semnalizare o să-i suprasolicite. Ştim că zbârciţii detestă lumina, aşa 
că, odată ce află că suntem aici, o s-o folosim în avantajul nostru. Se 
răsuci. Margo, cât de sigură eşti în privinţa vitaminei D? 

— Sută la sută, răspunse ea imediat. Pe urmă ezită. Ei, oricum, 
nouăzeci şi cinci la sută. 

— Inţeleg, făcu agentul FBI. Păi, dacă se ajunge la o luptă, ar fi 
bine să-ţi foloseşti mai întâi pistolul. 

Aruncă o ultimă privire în jur, apoi conduse cu prudenţă grupul în 
josul vechiului tunel. Margo îl putea vedea pe D'Agosta călăuzind paşii 
jurnalistului, pe care îl ţinea strâns de braţ. După vreo cincizeci de 
metri, Pendergast ridică mâna. Se opriră pe rând. El îşi duse un deget 
avertizator la buze, cu o mişcare foarte înceată. Căută într-unul dintre 
buzunarele hainei, scoase o brichetă şi o apropie de gura ţevii 
aruncătorului de flăcări. Se auzi un pufăit, urmat un fulger de lumină 
şi de un şuierat într-o tonalitate joasă. O flacără pilot minusculă, de 
culoare albastră, jucă în jurul capătului ţevii de cupru. 

— Vrea cineva nişte smore*? murmură Mephisto. 

Margo trase aerul pe nas, străduindu-se să-şi păstreze calmul. 
Aerul era greu din pricina mirosurilor amestecate de metan şi de 
amoniac. lar o vagă duhoare de ţap, mult prea bine cunoscută, le 
acoperea pe amândouă. 


3 Desert specific american şi canadian, pregătit la focul de tabără. 

Snow îşi sprijini spatele îndurerat de peretele de cărămidă al 
platformei. Işi scoase labele de scafandru din picioare şi le aşeză cu 
grijă lângă zid, unde fuseseră puse, în şiruri ordonate, greutăţile şi 
rezervoarele. Se gândi să-şi lase jos şi sacul de cauciuc, dar apoi îşi 
aduse aminte de vorbele comandantului, care îi ceruse să nu se 
despartă de el înainte de încheierea misiunii. Simţea podeaua 
mâloasă sub încălţările lui de neopren. Işi scoase muştiucul tubului de 
oxigen dintre buze se cutremură simțind mirosul aerului. Clipi de mai 
multe ori, pentru că ochii îl înţepau. „Ar fi mai bine să mă obişnuiesc”, 
îşi spuse, luând o gură de oxigen. Ştia că, începând de acolo, aveau să 
meargă pe uscat. 

In jurul lui, membrii echipei SEAL îşi îndepărtau măştile şi buteliile 
de oxigen, îşi desfăceau rucsacurile impermeabile, îşi pregăteau 
echipamentul. Comandantul Rachlin amorsă o lampă de semnalizare 
şi o înţepeni într-o crăpătură a peretelui de cărămidă. Aceasta şuieră 
şi sfârâi în surdină, scăldând încăperea într-o lumină roşie 
intermitentă. 

— Pregătiţi-vă aparatele de emisie-recepţie. Le folosim numai în 
caz de urgenţă, pe frecvenţa secretă. In privinţa comunicării, vreau să 
se respecte în permanenţă disciplina. Nu uitaţi, în fiecare echipă 
există câte un om care transportă încărcăturile explozibile. Dacă, 
dintr-un anumit motiv, una dintre primele trei echipe nu reuşeşte să-şi 
ducă la îndeplinire misiunea, acesta e preluată de celelalte. 

Aruncă încă o privire asupra hărţii impermeabile, apoi o rulă strâns 
şi o plasă în centura care îi susţinea cuțitul. 

— Delta, zise el, adresându-i-se lui Donovan, voi sunteţi echipa de 
rezervă. Rămâneţi aici, în punctul de întâlnire, şi ne asiguraţi spatele 
de la distanţă. Dacă o echipă nu reuşeşte să-şi îndeplinească 
obiectivul, îl preluaţi voi. Se uită în jur. Beta, luaţi tunelul ăla. Gamma, 
tunelul de pe perete opus. Tunelurile se termină cu puțuri verticale, 
după circa cinci sute de metri. Acolo vă plasați încărcăturile. Ne 
întâlnim aici, nu mai târziu de ora 23.20. Un minut mai târziu, şi nu 
mai putem pleca. Se uită cu asprime către Snow. E totul în ordine, 
dragule? 

Snow încuviinţă dând din cap. 

Comandantul făcu acelaşi gest. 

— Să mergem. Beecham, tu vii cu mine. 

Snow urmări cu privirea cele trei echipe care dispăreau în beznă, 
umbre tresăltând pe pereţii scânteietori, cu încălţările lipăind în 
noroiul gros. Căştile aparatului de emisie-recepţie îl stânjeneau, le 
percepea drept un obiect nefamiliar. Pe măsură ce zgomotele păleau, 


înghiţite de întunericul tunelurilor de scurgere, senzaţia existenţei 
unui pericol devenea tot mai puternică. 

Donovan explora caverna, examinând zidăria şi cărămizile vechi. 
Peste câteva minute, se întoarse fără zgomot în locul unde 
depozitaseră echipamentul, aducând a fantomă în lumina lămpii de 
semnalizare. 

— Aici, jos, miroase ca dracu, spuse, în cele din urmă, aşezându-se 
pe vine, alături de Snow. 

El nu se obosi să dea răspunsul subînţeles. 

— Pentru un civil, nu înoţi rău, continuă soldatul SEAL, potrivindu-şi 
mai bine centura. 

După toate aparențele, performanţa lui Snow din tunele îl 
convinsese că nu era sub demnitatea lui să i se adreseze. 

— Eşti tipul care a scos cele două cadavre din Cloacă, nu-i aşa? 

— Da, făcu Snow, cu prudenţă. 

Se întrebă ce anume auzise Donovan. 

— A naibii de nebunească meserie, să cauţi hoituri, râse acesta. 

„Nu mai nebunească decât uciderea tipilor din Vietcong sau 
plasarea explozibililor sub coca bărcii unui biet nenorocit”, cugetă 
Snow. 

__._— In realitate, nu umblăm chiar după hoituri, spuse, cu voce tare. 
In ziua aia căutam, de fapt, un calup de heroină, aruncat de cineva de 
pe un pod. 

— Heroină, ei? Peştii de pe-acolo trebuie să fi fost cât se poate de 
drogaţi, o bună bucată de vreme. 

Snow riscă un hohot de râs, dar până şi lui i se păru forţat şi 
nepotrivit. „Ce dracu e cu tine? Fii calm, cum e Donovan.” 

— Fac pariu că-n Cloacă n-a fost nici un peşte viu în ultimii două 
sute de ani. 

— Aici ai dreptate, zise Donovan, săltându-se din nou în picioare. 
Omule, nu te invidiez. Mai bine fac o săptămână de antrenamente 
fizice decât să înot cinci minute în mâlul ăsta. 

Snow îl văzu uitându-se la aruncătorul lui de harpoane cu un 
zâmbet compătimitor. 

— Ar fi de preferat să ai o armă adevărată, pentru cazul c-o să fie 
nevoie s-o foloseşti. 

Cotrobăi printr-unul dintre sacii cu echipamente şi scoase o puşcă 
mitralieră cu un tub metalic cu aspect înfricoşător fixat dedesubtul 
țevii. 

— Ai mai tras cu un M-16 până acum? întrebă. 

— Tipii din Departamentul tactic ne-au lăsat să încercăm unele în 
poligon, în timpul picnicului de la absolvirea academiei. 

Pe chipul lui Donovan trecu o expresie de neîncredere amestecată 
cu amuzament. 


— Aşa e. Picnicul de la absolvirea academiei. Şi fac pariu că mama 
ta ţi-a pregătit mâncare la pachet. 

Aruncă puşca înspre Snow, apoi îşi afundă mâna în sac şi scoase 
nişte cartuşiere cu încărcătoare. 

— Aici ai gloanţe de calibrul treizeci. Pe foc automat, se golesc în 
mai puţin de două secunde, aşa că apasă foarte uşor cu degetul pe 
trăgaci. Nu e armament de ultimă oră, dar e testat şi e eficient. Dădu 
deoparte o altă cartuşieră. Trăgaciul din partea din faţă e pentru XM- 
148. Aruncătorul de grenade ataşat. Aici sunt două cutii cu proiectile 
de 40 de milimetri, pentru cazul că devii pretenţios. 

— Donovan? Snow trebuia să întrebe. Ce e un băiat calup? 

Pe faţa mâzgălită a soldatului SEAL se lăţi un rânjet generos. 

— Cred că nu-ți fac nici un rău dacă-ţi spun. E un soldat de rând, 
un ghinionist care are sarcina să care hi-mag-urile necesare pentru 
desfăşurarea operaţiunii. 

— Hi-mag-urile? 

Snow era şi mai nedumerit decât înainte. 

— Rachetele de semnalizare cu magneziu alb. Recuzită obligatorie 
pentru toate operaţiunile nocturne, chiar şi pentru incursiunile 
secrete, cum e asta. Regulamente stupide, dar aşa stau lucrurile. Sunt 
ultra, ultrastrălucitoare. Răsuceşti capătul ca să amorsezi detonatorul, 
arunci una la o distanţă sigură şi, la impact, te alegi cu o lumină cu 
intensitatea de un milion de candele. Dar nu sunt prea stabile, dacă 
înţelegi ce vreau să spun. Nu e nevoie decât de un glonţ în sacul ăla, 
chiar şi de unul mic, de calibrul .22, şi bum! băiatul calup. 

Chicoti, apoi începu să hoinărească din nou. 

Snow îşi schimbă poziţia, încercând să ţină sacul cât mai departe 
de trup cu putinţă. Cu excepţia sfârâitului lanternei de semnalizare, 
liniştea domni preţ de câteva minute. Pe urmă, Snow auzi iarăşi 
chicotitul gros al lui Donovan. 

— Omule, vino să vezi asta! Îţi vine să crezi că un nemernic ţicnit a 
umblat creanga pe aici? Nici mai mult nici mai puţin decât în 
picioarele goale. 

Snow puse puşca deoparte, se ridică şi se apropie ca să arunce o 
privire. Prin mâl se înşiruiau urmele unor picioare desculţe. Şi erau 
proaspete: noroiul de pe margini nu era uscat, ci umed. 

— Mamă Doamne, murmură Donovan. Asta are cel puţin măsura 
48. 

Râse iarăşi. 

Snow se uită la urma ciudat de lată şi sentimentul că se afla în 
pericol i se intensifică. In timp ce hohotul lui Donovan se potolea, auzi 
un bubuit îndepărtat. 

— Ce-a fost asta? întrebă. 

— Ce? făcu Donovan, îngenunchind şi ajustându-şi harnaşamentul 


în H. 

— Nu e prea devreme pentru detonarea explozibililor? 

— N-am auzit nimic. 

— Eu am auzit. 

Inima lui Snow începu brusc să bată de parcă ar fi vrut să-i spargă 
pieptul. 

Donovan ascultă, dar în jur nu era decât tăcere. 

— Frigul, efortul, zise el. Incepe să ţi se năzărească că auzi 
zgomote. 

— Cred că ar trebui să iei legătura cu şeful de patrulă, pentru o 
verificare. 

Donovan scutură din cap. 

— Da, şi să-l scot zdravăn din sărite. Se uită la ceas. Disciplină 
strictă în privinţa comunicării, nu-ţi aduci aminte? Locul operaţiunii e 
la o zvârlitură de băț. Se întorc peste zece minute. Şi-o să putem 
pleca dracului din WC-ul ăsta. 

Scuipă cu zel în mâlul neclintit. 

Lumina lămpii de semnalizare pâlpâi şi se stinse, afundând cripta 
în întuneric. 

— Rahat, bombăni Donovan. Snow, dă-mi alta din sacul marinăresc 
de lângă picioarele tale. 

Se auzi o altă bubuitură, care se transformă treptat în răpăitul vag 
şi estompat al unor focuri de armă. Păreau să străbată, dispersate, 
prin zidurile vechi, amplificându-se şi estompându-se, precum o 
furtună îndepărtată. 

În beznă, Snow îl auzi pe Donovan ridicându-se în picioare, cu 
degetul apăsat pe butonul aparatului de emisie-recepţie. 

— Echipa Alfa, şef de patrulă, sunteţi pe recepţie? 

Frecvența de comunicare fu năpădită de pârâiturile paraziţilor. 

O bubuitură cutremură podeaua. 

— Asta a fost o afurisită de grenadă, spuse Donovan. Alfa! Beta! 
Răspundeţi! 

Solul se cutremură din nou. 

— Snow, ia-ţi arma. 

Snow auzi zăngănitul îndelung al unui zăvor bine uns care se 
deschidea. 

— In ce harababură se transformă povestea asta. Alfa, mă auzi? 

— Perfect, pârâi în căşti vocea lui Rachlin. Am pierdut legătura cu 
Gamma. Rămâneţi pe recepţie. 

— Am înţeles, zise Donovan. 

Urmă o tăcere scurtă, încordată, apoi vocea comandantului reveni. 

— Delta, Gamma a avut probabil probleme la instalarea 
explozibililor. Treceţi la acţiunea de rezervă. Pe ai noştri i-am montat 
deja şi o să verific stadiul în care se află Beta. 


— Am înţeles. 

Se aprinse o lanternă şi Donovan se uită la Snow. 

— Trebuie să montăm explozibilii echipei Gamma. 

işi prinse lanterna de catarama de pe umăr şi începu să alerge 
aplecat, în salturi lungi, ţinându-şi puşca la piept. Snow respiră adânc 
şi îl urmă în tunel. Işi cobori privirea şi, în lumina pâlpâitoare, observă 
urmele de paşi - acolo mult mai multe, întretăiate şi încrucişate într- 
un talmeş-balmeş demenţial, prea numeroase ca să mai distingă 
amprentele încălţărilor echipei Gamma. Inghiţi cu greutate. 

Peste câteva minute, Donovan slăbi ritmul când ajunseră în ceea 
ce părea un depou de cale ferată, înconjurat de o mulţime de piloni. 

— N-ar trebui să fie prea departe, spuse, stingându-şi lanterna şi 
ascultând cu atenţie. 

— Unde sunt? îşi auzi Snow întrebarea. 

Nu fu surprins când Donovan nu se osteni să-i răspundă. 

— Ne-am întors la punctul de întâlnire, se auzi în căşti vocea lui 
Rachlin. Repet: explozibilii montați cu succes. Acum verificăm ce se 
întâmplă cu Beta. 

— Haide, zise Donovan, reîncepând să înainteze. 

Dar se opri dintr-odată. 

— Simţi mirosul? şopti. 

Snow deschise gura şi şi-o închise imediat, când duhoarea îi izbi 
nările. Se întoarse instinctiv cu spatele. Era un miros stătut, aspru, a 
cărui acreală acoperea miasma canalului de scurgere. Şi mai era încă 
ceva: straniul miros dulceag dintr-o măcelărie. 

Donovan scutură din cap, ca şi cum ar fi vrut să şi-l limpezească, 
apoi prinse să înainteze din nou, încordat. În clipa aceea, în căştile lui 
Snow se auzi un ţiuit. Urmă un şuierat, apoi, pe neaşteptate, vocea lui 
Rachlin: 

— ... atacați. Stingeţi lămpile de semnalizare... 

Snow se întrebă dacă auzise bine. Comandantul vorbise cu un 
calm nefiresc. Pe urmă în cască răbufniră paraziţii, apoi un răpăit care 
părea al unor focuri de armă. 

— Alfa! strigă Donovan. Mă auzi? Terminat. 

— Te aud, răsună vocea lui Rachlin. Suntem atacați. N-am reuşit să 
luăm legătura cu Beta. Acum montăm explozibilii lor. Beecham, acolo! 

Urmă o bufnitură înfundată, apoi o explozie cumplită. Din bruiajul 
electronic se desprindeau sunete neinteligibile: împuşcături, poate un 
urlet, prea profund şi prea răguşit ca să fie uman. Bubuiturile joase al 
focurilor de armă se propagară din nou prin pereţi. 

— Delta... se  desluşi vocea lui Rachlin printre pocnetele 
paraziţilor... înconjurați... A 

— Înconjuraţi? zbieră Donovan. Înconjuraţi de ce? Aveţi nevoie de 
întăriri? 


Se auziră mai multe focuri de armă, apoi o bubuitură cumplită. 

— Alfa! strigă Donovan. Aveţi nevoie de întăriri? 

— Dumnezeule, atât de mulţi... Beecham, ce dracu e asta... 

Vocea comandantului se pierdu în vuietul paraziţilor. Sunetul 
dispăru dintr-odată şi Snow - țintuit locului în întunericul deplin - 
crezu că era posibil ca aparatul lui să se fi defectat. Apoi acesta emise 
un urlet oribil, bolborositor, atât de puternic încât părea să răsune 
alături de el, urmat de zgomotul ca de cauciuc al neoprenului sfâşiat. 

— Alfa, răspunde! Donovan se întoarse spre Snow: Canalul ăsta e 
încă deschis. Comandante, aici Delta, răspunde! 

Se auzi bolboroseala paraziţilor, apoi ceva care îl duse pe Snow cu 
gândul la mâlul absorbant şi iarăşi paraziţii. 

Donovan îşi reglă aparatul fără nici un succes. Aruncă o privire 
grăbită spre Snow. 

— Haide, îi spuse, pregătindu-şi arma. 

— Unde? întrebă Snow, simţindu-şi gura ca de glaspapir din pricina 
spaimei şi a şocului. 

— Incă mai trebuie să montăm explozibilii echipei Gamma. 

— Eşti nebun? şopti Snow, cu sălbăticie. N-ai auzit asta? Trebuie să 
plecăm de aici imediat. 

Donovan se întoarse spre el, cu chipul ca de piatră. 

— Montăm explozibilii echipei Gamma, amice. 

Vorbea cu voce scăzută, dar în care se simţea o hotărâre de 
neconfundat, ba poate chiar şi o ameninţare implicită. 

— Ducem acţiunea la bun sfârşit. 

Snow înghiţi în sec. 

— Şi comandantul? 

Donovan continua să-l fixeze cu privirea. 

— Mai întâi încheiem acţiunea. _ 

Snow realiză că nu avea cum să-şi impună punctul de vedere. Il 
urmă pe soldatul SEAL în beznă, strângând cu putere în mână puşca 
mitralieră M-16. Drept înainte se întrezărea o lumină pâlpâitoare: 
venea de după un cot al tunelului, dansând pe cărămizile zidului. 

— Să ai arma gata de tragere, îi ajunse la urechi avertismentul 
şoptit. j 

Păşi cu prudenţă dincolo de cot, apoi se opri brusc. In faţa lui, 
tunelul se termina pe negândite. Pe peretele opus se înşirau nişte 
trepte de fier, conducând către gura unei conducte largi din tavan. 

— Oh, Hristoase, gemu Donovan. 

Scena era luminată de o singură lampă de semnalizare care sfârâia 
în mâlul dintr-un colţ îndepărtat. Snow privi în jur cu frenezie, 
înregistrând toate amănuntele înspăimântătoare. Pereţii tunelului 
erau ciobiţi şi brăzdaţi de urmele gloanţelor. Muşcătura adâncă a unei 
grenade făcuse în perete o gaură cu marginile arse şi pline de 


funingine. În noroiul de lângă lampă zăceau două forme întunecate, 
răşchirate, cu rucsacurile şi armele împrăştiate alături, într-o 
învălmăşeală sălbatică. In aerul încremenit pluteau spirale de cordită. 

Donovan sărise deja lângă cel mai apropiat dintre bărbaţi, de 
parcă ar fi vrut să-l trezească. Apoi se trase înapoi în grabă şi Snow 
întrezări un costum de neopren sfâşiat de la gât până în talie şi un ciot 
însângerat acolo unde ar fi trebuit să fie capul. 

— Şi Campion, la fel, spuse Donovan, sumbru, cu ochii la celălalt 
membru al echipei SEAL. Isuse, ce-a putut face asta? 

Snow îşi închise o clipă ochii, respirând scurt şi precipitat, 
încercând să nu treacă de hotarul fragil dincolo de care şi-ar fi pierdut 
controlul. 

— Indiferent cine-ar fi fost, probabil că au luat-o în sus, pe acolo, 
zise Donovan, arătând conducta de deasupra capetelor lor. Snow, ia 
cartuşiera aia. 

Snow făcu ceea ce i se ceruse, aplecându-se şi înhăţând 
cartuşiera. Fu cât pe ce s-o scape din mâini şi, coborându-şi privirea, 
văzu că era alunecoasă, fiind plină de sânge şi de diverse scursori. 

— O să montez explozibilii aici, spuse Donovan, scoțând din 
propriul rucsac calupuri de C-4. Acoperă ieşirea. 

Snow îşi ridică arma şi se întoarse cu spatele la soldatul SEAL, 
privind către cotul tunelului, care îi apărea şi îi dispărea nebunește din 
vedere în strălucirea jucăuşă a lămpii de semnalizare. In cască auzi un 
şuier scurt, poate un sunet parazit - sau era zgomotul făcut de un 
corp greu, târât prin noroi? Era o bolboroseala domoală şi umedă 
răzbătând printre pârâiturile şi scuipăturile electrostatice? 

Căştile amuţiră din nou. Cu coada ochiului, îl văzu pe Donovan 
afundând detonatorul cu cronometru în masa explozibilului şi fixând 
timpul. 

— Douăzeci şi trei cincizeci şi cinci, spuse el. Asta o să ne lase 
aproape o jumătate de oră ca să-l găsim pe şeful de patrulă şi să 
ieşim dracului de aici. Se opri şi luă plăcuţele de identificare agăţate 
de gâturile fără capete ale camarazilor lui căzuţi. Să plecăm, adăugă, 
culegându-şi arma şi strecurând plăcuţele în buzunarul interior al 
vestei lui de cauciuc. 

In timp ce se puneau în mişcare, Snow auzi pe neaşteptate în 
spatele lor un zgrepţănat şi un sunet care aducea a tuse. Se întoarse 
şi zări mai multe siluete care coborau din conductă şi săreau în nămol, 
alături de membrii căzuţi ai echipei SEAL. Observă, cu o senzaţie de o 
sinistră irealitate, că purtau mantii şi glugi. 

— Să mergem! strigă Donovan, repezindu-se către capătul 
tunelului. 

Snow îl urmă, cu picioarele conduse de panică. Alergară tropăind 
în josul culoarului vechi de cărămidă, îndepărtându-se în goană de 


scena oribilă. Când dădeau colţul, Donovan alunecă în noroi şi căzu, 
dându-se de-a berbeleacul în întunecimea de nepătruns. 

— Ţine.-le piept! strigă, înşfăcându-şi arma şi aprinzând o lampă de 
semnalizare în acelaşi timp. 

Snow se întoarse şi văzu siluetele care se năpusteau către ei, 
alergând aplecate şi având o stabilitate bizară. Lumina strălucitoare a 
lămpii păru să-i oprească pentru o clipă. Apoi tălăzuiră înainte. Fuga 
lor avea ceva animalic, care îi îngheţă sângele în vine. Alături de el se 
auzi un bubuit puternic şi îşi dădu seama că Donovan trăsese cu 
aruncătorul de grenade. Urmă o revărsare de lumină şi tunelul se 
cutremură în momentul impactului. Arma îi tresăltă, zbătându-i-se 
violent în mâini şi realiză că trăgea el însuşi, nebuneşte, cu M-16, 
împrăştiind gloanţele de-a curmezişul tunelului din faţa lor. Se grăbi 
să-şi ridice degetul de pe trăgaci. De după colţ apăru o altă siluetă, 
ieşind din fumul ridicat după explozia grenadei şi întrând în bătaia 
armei lui. Ochi şi apăsă pe trăgaci. Capul creaturii fu azvârlit pe spate 
şi, pentru o fracțiune de secundă, Snow zări imaginea unui chip 
incredibil de zbârcit şi noduros, cu trăsăturile ascunse sub pliuri ample 
de piele. Urmă un alt bubuit şi oroarea dispăru în flăcările şi în fumul 
grenadei trase de Donovan. 

Snow apăsa pe trăgaci fără să mai aibă gloanţe. Ridică degetul, 
scoase încărcătorul, îşi afundă mâna în buzunar în căutarea altuia şi îl 
fixă cu zgomot în locaşul său. Rămaseră în aşteptare, în timp ce 
ecourile împuşcăturilor se stingeau treptat. Din fum şi din întuneric nu 
se mai desprinse nici o altă siluetă ţopăitoare. 

Donovan respiră adânc. 

— Inapoi la punctul de întâlnire, zise. 

Se întoarseră, pornind-o din nou în josul tunelului şi Donovan 
întinse mâna ca să-şi aprindă lanterna. O rază roşie, subţire, se aţinti 
în întunericul din faţa lor. Snow îl urmă gâfâind. In faţa lor se aflau 
locul numit Trei Puncte, echipamentul lor şi drumul către ieşire. 
Descoperi că gândurile nu i se duceau niciodată mai departe de 
momentul următor, concentrându-se numai asupra unui mod de a ieşi 
afară, de a ajunge la suprafaţă, pentru că orice altceva l-ar fi readus la 
ororile care goniseră pe urmele lor, iar gândul la ele ar fi însemnat 
că... 

Se pomeni, dintr-odată, cu nasul în spatele lui Donovan. Se clătină 
o clipă pe picioare şi privi în jur încercând să-şi dea seama ce-l făcuse 
pe soldatul SEAL să se oprească atât de brusc. 

Pe urmă, în lumina lanternei acestuia, văzu un grup de creaturi în 
fața lor: zece, sau poate o duzină, stând nemişcate în aerul dens din 
tunelul de scurgere. Unele dintre ele ţineau în mână obiecte, obiecte 
care se bălăbăneau, atârnând de ceea ce i se păru că semăna cu nişte 
sfori dese. Se uită cu mai multă atenţie, cu un amestec de fascinaţie 


şi oroare. Apoi îşi întoarse repede privirea. 

— Sfântă Fecioară, murmură. Ce facem acum? 

— Ne croim drum cu arma-n mână, spuse Donovan, ridicând-o pe a 
sa. 

Margo respiră adânc din masca de oxigen, apoi i-o întinse lui 
Smithback. Mintea i se limpezi cu iuţeală şi îşi roti privirile în jur. În 
fruntea grupului, Pendergast aranja calupuri de exploziv plastic la 
baza unui chepeng deschis. De fiecare dată când scotea un alt pachet 
cu explozibili şi îl lăsa să cadă la locul cuvenit, de pe podea se ridicau 
nori de praf şi de spori de ciuperci, ascunzându-i pe moment chipul. În 
spatele ei era D'Agosta, cu arma gata de tragere. Mephisto stătea în 
lateral, tăcut şi nemişcat, cu ochii strălucindu-i în întuneric aidoma 
unor tăciuni aprinşi. 

Pendergast îndesă detonatoarele în explozibilii C-4, apoi setă cu 
grijă ora, sincronizând cronometrul cu ceasul său Patek Phillipe. Pe 
urmă îşi recuperă rucsacul şi se ridică în tăcere, făcându-le semn că 
era timpul să se îndrepte către următoarea poziţie. De sub cercurile 
ochelarilor de noapte şi până sub bărbie, chipul îi era o mască de praf 
gri-deschis. Costumul lui negru, de obicei impecabil, era rupt şi plin de 
noroi. In alte circumstanţe, ar fi avut o înfăţişare ridicolă. Dar Margo 
nu avea chef de râs. 

Aerul era atât de irespirabil încât îşi dădu seama că-şi proteja 
nasul şi gura acoperindu-le instinctiv cu palma. Renunţă şi apelă din 
nou la oxigenul din mască. 

— Nu monopoliza oxigenul ăla, şopti Smithback. 

Ziaristul schiţa un zâmbet, dar ochii îi rămăseseră duri şi distanţi. 

Inaintară în josul culoarului îngust. Margo era acum cea care îl 
ajuta pe Smithback să meargă prin beznă. De plafon atârnau nituri 
imense de fier, plasate cam din trei în trei metri. După două minute, 
se opriră din nou în timp ce Pendergast consultă planurile tunelelor, 
luând apoi explozibilii din rucsacul lui Margo şi îi aşezându-i într-o nişă 
din apropierea plafonului. 

— Perfect, spuse. Incă un set şi ne putem îndrepta spre suprafaţă. 
Va trebui să ne mişcăm repede. 

O porni în josul pasajului, dar se opri brusc. 

— Ce e? şopti Margo, însă el îşi ridică mâna, cerându-le să păstreze 
liniştea. 

— Auziţi ceva? îi întrebă în cele din urmă, cu voce extrem de 
scăzută. 

Margo ascultă, dar la urechi nu îi ajungea nimic. Aerul închis şi 
fetid înăbuşea orice zgomot, precum vata. Dar acum auzi ceva: o 
bufnitură surdă, părând un tunet ce li se rostogolea sub picioare. 

— Ce e asta? murmură ea. 

— Nu sunt sigur, murmură Pendergast. 

— Nu e echipa SEAL care îşi detonează încărcăturile? 


Agentul FBI clătină din cap. 

— Zgomotul nu e destul de puternic ca să fie explozibil plastic. Pe 
lângă asta, e şi prea devreme. 

Ascultă o clipă, încruntându-se, apoi le făcu semn să-şi continue 
drumul. Margo mergea la o mică distanţă în urma lui, conducându-l pe 
Smithback în timp ce coridorul urca, pentru a cobori apoi, urmărindu- 
şi traseul nebunesc prin stâncă. Se pomeni întrebându-se cine îl 
construise, probabil cu treizeci şi şase de nivele sub străzile 
Manhattan-ului. Se zări într-o viziune, mergând pe Park Avenue, dar 
bulevardul părea să nu fie decât o pojghiţă subţire de asfalt, care 
acoperea o vastă reţea de puțuri, de tunele, de galerii şi de coridoare, 
adâncindu-se către inima pământului, mişunând precum un cuib de 
viespi de activităţile... 

Scutură din cap cu furie şi luă o altă doză de oxigen. Şi, pe măsură 
ce gândurile i se limpezeau iarăşi, îşi dădu seama că zgomotul 
înăbuşit continua să vină de undeva, de sub picioarele ei. Totuşi, de 
data asta era diferit: avea o cadență, asemănătoare cu a vibraţiilor 
unui motor, înălțându-se, coborând şi înălțându-se iarăşi. 

Pendergast se opri din nou. 

— Nimeni nu vorbeşte altfel decât în şoaptă. S-a-nţeles? Vincent, 
ţine lanterna pregătită. 

in faţa lor, tunelul era înfundat cu o foaie imensă de tablă de fier, 
cu mai multe nituri. In mijlocul peretelui metalic era o singură uşă, 
care stătea deschisă, şi Pendergast se strecură dincolo de ea, cu 
aruncătorul de flăcări gata de tragere. 

Flacăra de la gura ţevii îşi azvârlea lumina încoace şi încolo, 
trasând o măzgăleală de linii strălucitoare pe ochelarii de noapte ai lui 
Margo. In momentul următor, Pendergast se întoarse şi le făcu semn 
să-l urmeze. 

In timp ce intra cu grijă în spaţiul închis, Margo realiză că sunetul 
de picioarele ei era răpăitul unor tobe, care se împletea cu ceea ce 
părea o incantaţie joasă, murmurată. 

Venind din spate, D'Agosta dădu peste ea în timp ce intra în 
compartiment şi Margo făcu un salt înainte, trăgând aerul în piept cu 
un sunet ascuţit. Zărea manetele vechi, de alamă, şi roţile dinţate 
care căptuşeau un perete întreg, cu cocleala şi cu murdăria încastrate 
în scalele lor sparte. In colţul opus stăteau un troliu imens şi mai 
multe generatoare ruginite. 

Pendergast înaintă cu repeziciune către centrul încăperii şi 
îngenunche alături de o placă imensă de metal. 

— Asta a fost camera centrală de control din Tunelele Astor. Dacă 
nu mă înşel, ne aflăm exact deasupra Pavilionului de Cleştar. E vorba 
despre o sală de aşteptare particulară de sub hotelul Knickerbocker. 
De aici ar trebui să putem vedea interiorul pavilionului. 


Aşteptă până când grupul se cufundă într-o tăcere absolută, apoi 
scoase scoabele ruginite din placă şi o făcu să alunece cu grijă într-o 
parte. In timp ce îl urmărea cu privirea, Margo văzu o lumină 
pâlpâitoare urcând către ei, iar mirosul de ţap - vechea şi familiara 
miasmă de coşmar - deveni mai puternic. Sunetul tobelor şi incantaţia 
înăbuşită căpătară amploare. Pendergast se uită în jos, cu lumina 
jucăuşă din Pavilionul de Cleştar plimbându-i-se spasmodic pe chip. 
Rămase aşa vreme îndelungată, apoi se trase încet înapoi. 

— Vincent, spuse el, cred că s-ar putea să fie bine să arunci o 
privire. 

D'Agosta făcu un pas în faţă, îşi săltă în sus ochelarii şi se uită prin 
deschizătură. In lumina săracă, Margo putea zări broboanele de 
sudoare năpădindu-i fruntea şi îi vedea mâna strângându-i-se 
inconştient pe patul armei. Se retrase fără nici un cuvânt. 

Pe urmă Margo îl simţi pe Smithback împingându-se înainte. Se 
holbă, respirând zgomotos pe nas şi părând să nici nu clipească. 

— Ah, scribul în călduri, şopti Mephisto, cu sarcasm. 

Dar lui Margo nu i se păru că Smithback s-ar fi bucurat de 
privelişte. Mâinile prinseră să-i tremure, mai întâi uşor, apoi aproape 
incontrolabil. Îl lăsă pe D'Agosta să-l tragă de lângă deschidere, cu o 
privire îngrozită încremenită pe chip. 

Pendergast îi făcu semn lui Margo. 

— Doctore Green, aş vrea să-ţi aflu părerea, şopti el. 

Ea îngenunche lângă gaură, îşi ridică ochelarii şi privi în spaţiul 
cavernos de dedesubt. In primul moment, mintea ei nu izbuti să dea 
un sens panoramei care se întindea dedesubt. Se pomeni privind, 
printre rămăşiţele unui candelabru spart, în centrul unui spaţiu vast. 
Putea desluşi ruinele a ceea de fusese o încăpere de o extremă 
eleganţă: coloane dorice, fresce murale imense şi draperii zdrenţuite 
de catifea, contrastând cu nămolul şi cu murdăria care acopereau 
pereţii. Direct sub ea, printre braţele crăpate ale candelabrului şi 
printre frânturile de cristal atârnate de ele, reuşi să desluşească coliba 
din cranii pe care o descrisese Pendergast. In faţa acesteia se 
îngrămădeau, târşindu-şi picioarele, cel puţin o sută de siluete cu 
capetele acoperite de glugi, murmurând o incantaţie ternă, 
neinteligibilă. Răpăitul monoton şi îndepărtat al tobelor continua în 
vreme ce tot mai multe siluete se scurgeau înăuntru, ocupându-şi 
locurile şi prinzând să murmure incantaţia. Margo le privi îndelung, 
clipi, apoi se holbă iarăşi, cu un amestec de fascinaţie şi spaimă. Nu 
putea exista nici o îndoială: aceia erau zbârciţii. 

— Pare să fie un soi de ritual, şopti ea. 

— Intr-adevăr, răspunse Pendergast, din bezna din spatele ei. Nu 
mă îndoiesc că ăsta e cel de-al doilea motiv pentru care oamenii nu 
sunt ucişi niciodată în nopţile cu lună plină. Ritualul, indiferent în ce-ar 


consta, se menţine încă. Întrebarea e cine sau ce îl conduce, acum, 
după uciderea lui Kawakita. N 

— E foarte posibil să fi fost un soi de lovitură de stat, zise Margo. In 
societăţile primitive, şamanul e adesea ucis de un alt şaman, care îi ia 
locul şi care e, de obicei, o personalitate dominată din cadrul grupului. 
Urmărea spectacolul intrigată, în ciuda spaimei şi  repulsiei. 
Dumnezeule. Măcar dacă Frock ar putea să vadă asta. 

— Da, răspunse Pendergast. Dacă una dintre creaturi a luat locul 
lui Kawakita, ucigându-l între timp, asta ar explica de ce s-au înmulţit 
crimele, devenind tot mai violente. 

— Uită-te cum merg, şopti Margo. Aproape ca şi cum ar avea 
picioarele strâmbe. Ar putea fi scorbut, în fază incipientă. Dacă nu pot 
asimila vitamina D în organism, asta ar fi una dintre consecinţe. 

Agitaţia se stârni brusc, un cor de sunete guturale înălțându-se din 
afara câmpului vizual al a lui Margo. Cu mersul lor târşâit, zbârciţii din 
grup se despărţiră în două. Se auziră strigătele unor glasuri joase, 
apoi Margo văzu o siluetă, cu mantie şi glugă, precum toate celelalte, 
care pătrundea în câmpul ei vizual fiind purtată, cu încetineală, într-un 
palanchin făcut din oase şi piele răsucită. In timp ce privea, 
procesiunea se apropie de colibă, părând imaterială în lumina 
pâlpâitoare. Lectica fu dusă în interior şi incantaţia deveni mai sonoră, 
reverberând prin încăpere. 

— Se pare c-a sosit şamanul, spuse ea, cu respiraţia tăiată. 
Ceremonia, sau ce-o fi fiind, poate începe în orice clipă. 
` — N-ar fi mai bine s-o luăm din loc? îl auzi bombănind pe D'Agosta. 
Imi pare rău că spulber farmecul acestui moment tip National 
Geographic, dar în josul coridorului sunt vreo treisprezece kilograme 
de explozibil, pregătite pentru detonare. 

— Are dreptate, spuse Pendergast. Şi o ultimă încărcătură de 
plasat la locul cuvenit. Işi puse mâna pe braţul lui Margo. Trebuie să 
plecăm, doctore Green. 

— Incă un minut, vă rog, şuieră ea. 

Mulțimea de dedesubt se învolbură pe neaşteptate şi vreo 
doisprezece indivizi îşi făcură apariţia, îndreptându-se direct către 
colibă. Ingenuncheară în faţa intrării, aşezând mai multe obiecte 
negre în semicerc. Incantaţia continuă în timp de o persoană ieşea din 
colibă, purtând două torţe aprinse. 

Margo se uită cu mai multă atenţie, hotărâtă să descopere ce erau 
obiectele negre. Numără şase şi, din punctul ei avantajos de 
observaţie, i se păru că aduceau cu nişte mingi de cauciuc de formă 
neregulată. Era evident că reprezentau o parte integrantă a 
ceremoniei. Işi aminti că tribul Chudzi din Nepal folosea pietre 
rotunde, vopsite în alb şi roşu, pentru a simboliza ciclul zilnic al... 

Pe urmă una dintre siluete săltă obiectul cel mai apropiat şi îi 


îndepărtă învelişul negru de cauciuc, iar Margo făcu instinctiv un pas 
înapoi, înăbuşindu-şi un geamăt de spaimă. 

Pendergast se grăbi să se apropie de deschidere şi se uită în jos 
preţ de o lungă clipă. Pe urmă se ridică şi se îndepărtă. 

— Am pierdut echipa SEAL, spuse. 

Mephisto înaintă şi îşi coborî ochii către spaţiul scăldat în lumină 
pâlpâitoare, barba lui lungă şi încâlcită căpătând o nuanţă diavolească 
în strălucirea arămie. 

— Acum, dragilor, nu uitaţi că e periculos să înoţi după o masă 
copioasă, murmură către cei de dedesubt. 

— Crezi au fixat explozibilii înainte de... 

Vocea lui D'Agosta se pierdu în întuneric. 

— Nu putem decât să sperăm că au făcut-o, murmură Pendergast, 
trăgând chepengul la loc, în poziţia iniţială. Să plasăm ultima 
încărcătură şi să plecăm cât mai e timp. Păstraţi-vă poziţiile. Nu uitaţi, 
acum suntem, practic, în bârlogul lor. Daţi dovadă de hipervigilenţă. 

— Hipervigilenţă, pufni Mephisto. 

Pendergast îi aruncă liderului vagabonzilor o privire mustrătoare, 
dar blândă. 

— O să luăm în discuţie părerea ta proastă despre mine - şi 
părerea mea despre preferinţele gastronomice - cu o altă ocazie, 
spuse, întorcându-se către ieşire. 

li călăuzi printr-un pasaj din capătul opus al încăperii şi înaintă în 
grabă de-a lungul acestuia. După vreo sută de metri, se opri brusc în 
locul unde un tunel cu pereţii zgrunţuroşi venea de dedesubt pentru a 
se uni cu pasajul principal. Răpăitul tobelor se auzea limpede, urcând 
prin conducta îngustă. 

— Ciudat, spuse agentul FBI, cu ochii la intersecţia tunelelor. O 
cale de acces care nu apare pe harta mea. Ei, nu contează; ultima 
încărcătură explozibilă o să surpe, oricum, toate galeriile astea. 

Se puseră din nou în mişcare, ajungând, peste câteva minute, la 
intrarea în ceea ce părea o veche zonă de întreţinere. De unul dintre 
pereţi erau fixate roţi masive, ruginite, alături de o serie de obiecte pe 
care Margo le consideră echipamente de semnalizare şi de schimbare 
a macazului. Pe o masă putredă stătea o cutie de tablă pentru 
mâncare; Margo văzu în interior scheletul deshidratat, extrem de 
vechi, al unei jumătăţi de pui. Intreaga încăpere crea impresia că 
fusese abandonată în pripă. 

— Doamne, ce ungher, zise D'Agosta. Te face să te-ntrebi care-o fi 
fiind adevărata poveste a acestor tunele. 

— Sau dacă o mai ştie cineva, după aproape o sută de ani, adăugă 
Pendergast. 

Arătă cu o mişcare a capului către uşa întărită cu benzi metalice 
aflată în colţul opus, printre mormane de echipamente prăfuite. 


— Acolo e scara de serviciu, care coboară în Tunelele Astor. Locul 
unde o să plasăm ultima încărcătură. 

Scoase din rucsac un alt calup de exploziv şi îl tăvăli în nămolul 
prin care călcau. 

— De ce faci asta? întrebă D'Agosta. Camuflaj? 

— Exact, se auzi răspunsul şoptit de agentul FBI în timp ce mula 
încărcătura în jurul bazei unui stâlp de ciment. Se pare că asta e una 
dintre zonele cele mai frecventate. 

işi susţinu spusele arătând în josul tunelului cu un alt gest al 
capului. 

— Isuse, murmură Margo. 

Podeaua tunelului prin care veniseră era brăzdată de nenumărate 
urme de picioare desculţe. Bâjbâi în căutarea măştii şi inhală o doză 
de oxigen. Umiditatea era de aproape sută la sută. Mai respiră încă o 
dată profund din mască, apoi i-o întinse lui Smithback. 

— Mulţumesc, zise el, inhalând încet de două ori. 

Margo văzu cum îi revenea în ochi o strălucire mată. Părul ciufulit îi 
atârna pe frunte şi avea cămaşa ruptă şi pătată de sânge. „Bietul Bill, 
cugetă. Arată a ceva care tocmai a ieşit târâş dintr-un canal. Şi, dacă 
te gândeşti mai bine, asta nici nu e prea departe de adevăr.” 

— Ce se întâmplă la suprafaţă? îl întrebă ea, sperând că avea să-i 
mai abată gândurile. 

— S-a dezlănţuit întreg iadul, răspunse ziaristul, înapoindu-i masca 
cu un gest solemn. Când marşul Wisher era în toi, din subteran au 
început să se ivească sute de oameni-cârtiţă. Chiar acolo, pe 
Broadway. Am auzit pe cineva spunând că poliţaii au dat drumul 
gazului lacrimogen în tunelele de sub Fifty-ninth Street şi de sub Park. 

— Oameni-cârtiţă, scribule? şuieră Mephisto. Da, suntem oameni- 
cârtiţă. Ne ferim de lumină, dar nu din cauza căldurii sau a strălucirii 
ei, ci din cauza celor pe care le scoate la iveală. Ticăloşie, şi corupţie, 
şi nenumărate furnici lucrătoare care trudesc inutil, îndobitocite de 
rutină. „Gloata se scurgea pe London Bridge, atât de deasă / Nu ştiam 
că moartea nimicise atât amar de lume."* 

— Incetează, se răsti D'Agosta. Du-mă înapoi, la suprafaţa aia 
ticăloasă şi coruptă, şi îţi promit că te poţi târî în cea mai adâncă 
gaură de vierme pe care eşti în stare s-o găseşti, iar eu n-o să vin să 
te caut niciodată. 

— In vreme ce aţi umplut văzduhul cu strofe şi antistrofe, eu am 
fixat ultima încărcătură, zise Pendergast, frecându-şi mâinile şi 
aruncând sacul cu muniții care se golise. Sunt surprins că ciorovăiala 
voastră n-a atras încoace întregul cuib de împuţiciuni de dedesubt. 
Acum să ieşim de aici cât mai repede cu putinţă. Ne-au mai rămas 


3 T.S. Elliot, The Waste Land. 


mai puţin de treizeci de minute. 

li conduse afară din zona de depozitare. 

Se opri pe neaşteptate. Pentru o scurtă clipă, domni tăcerea. 

— Vincent, îl auzi Margo şoptind. Eşti pregătit? 

— Aşa m-am născut. 

Pendergast verifică duza aruncătorului de flăcări. 

— Dacă e necesar, trag, apoi ne retragem. Aşteptaţi să dispară 
flăcările înainte de a vă mişca din loc. Arma asta foloseşte un amestec 
inflamabil rapid şi curat, destinat confruntărilor cu un duşman aflat la 
mică distanţă, dar carburantul aderă la suprafeţe cu câteva secunde 
înainte de a se aprinde. S-a-nţeles? Scoateţi-vă ochelarii şi fiţi gata să 
închideţi ochii în momentul flashului. Ţineţi-vă la distanţă până la 
semnalul meu. Toţi ceilalţi, pregătiţi-vă armele. 

— Ce se-ntâmplă? şopti Margo, scoţându-şi revolverul Glock şi tră- 
gându-i piedica. 

Pe urmă o simţi: duhoarea respingătoare a creaturilor, plutind în 
aer precum o nălucă. 

— Trebuie să trecem pe lângă gura aia de vizitare, şopti agentul 
FBI. Să mergem. 

Pe neaşteptate, în tunelul din faţă şi în cel de sub ei se auzi apoi 
un zgrepţănat. Pendergast îşi lăsă braţul în jos şi D'Agosta reduse la 
minimum lumina lanternei. Margo văzu, cu groază, un mic grup de 
creaturi care se târau în susul tunelului, venind către ei. Se mişcau cu 
o viteză ameţitoare. Pe urmă totul păru să se petreacă în acelaşi timp: 
Pendergast strigă, se auzi trosnetul scurt al puştii lui D'Agosta, tunelul 
se umplu de o lumină albă, aproape supranaturală, care coloră 
instantaneu conturile estompate ale stâncii. Răsună un bubuit straniu, 
răpăitor, şi aruncătorul de flăcări azvârli o flamă albastră-portocalie. 
Cu toate că era în spatele agentului FBI, Margo simţi un val cumplit de 
căldură măturându-i chipul. Torentul de foc izbi creaturile aflate în 
plină alergare cu un trosnet răsunător, stârnind o volbură furtunoasă 
de scântei. Pentru o clipă, siluetele continuară să înainteze şi ei i se 
păru că cele din primele rânduri purtau robe stranii, înflorind în flăcări, 
care se sfărâmau şi dispăreau, transformate în tăciuni. Lampa de 
semnalizare se stinse, dar nu înainte ca în creierul lui Margo să se 
imprime imaginea cumplită a trupurilor gheboase şi contorsionate - 
cu carnea arzând, prăvălindu-se cu faţa în jos, cu picioarele zbătându- 
se precum morile de vânt. 

— Retragerea! zbieră Pendergast. 

Se întoarseră în depozit împleticindu-se, în timp ce Pendergast 
trimitea un alt ghem de foc înspre creaturi. În răbufnirea de lumină 
portocalie, Margo văzu nenumărate altele alergând către ei în susul 
tunelul de acces. Îşi ridică instinctiv arma şi trase de mai multe ori. 
Două dintre creaturi căzură pe spate şi se rostogoliră, pierzându-se în 


întunecimea tremurătoare. Îşi dădea vag seama că, în toată 
zăpăceala, îl pierduse pe Smithback. In urechi îi răsună o explozie şi 
flăcările izbucniră la capetele ambelor ţevi ale armei lui Mephisto. Auzi 
ţipătul cuiva - poate că era al ei - şi urletele înnebunite de durere, 
amestecate cu hohote de plâns, ale creaturilor rănite. Urmă un 
zgomot scurt de foc de armă, apoi o explozie masivă care zgudui 
tunelul când grenada aruncată de D'Agosta căzu în mijlocul 
creaturilor. 

— Repede! spuse Pendergast. Coborâţi pe scara de serviciu! 

— Eşti nebun? strigă D'Agosta. O să fim prinşi în cursă ca 
şobolanii! 

— Suntem deja, veni răspunsul. Sunt prea mulţi. Nu îndrăznesc să 
mă lupt cu ei aici, s-ar putea să aruncăm în aer explozibilul C-4. Măcar 
în Tunelele Astor o să avem o şansă. Haideţi! 

D'Agosta deschise dintr-o smucitură uşa întărită cu benzi metalice 
şi grupul se împletici în josul treptelor, cu Pendergast în ariergardă, 
împroşcând cu limbi de foc tunelul din urma lui. Fumul usturător 
cobori în trâmbe, arzând ochii lui Margo. Clipind ca să scape de 
lacrimi, zări o altă siluetă înveşmântată în mantie ţopăind pe urmele 
lor, având în mâna ridicată un cuţit zimţat de cremene. Luă poziţia 
Weaver şi îşi goli restul încărcătorului în monstruozitate, observând 
aproape cu detaşare cum înfloreau vârfurile scobite ale gloanţelor în 
timp ce sfâşiau carnea pieloasă. Creatura se prăbuşi, fiind înlocuită 
aproape imediat de o a doua. Se auzi bubuitura aruncătorului de 
flăcări şi silueta căzu pe spate, zbătându-se şi contorsionându-se într- 
un cerc de foc. 

Dădură buzna într-o încăpere de dimensiuni reduse, cu plafonul 
înalt, cu pereţii şi podeaua acoperite cu plăci de mozaic. Strălucirea 
roşie a ceremoniei se zărea dincolo de o arcadă gotică. Margo aruncă 
în jur o privire grăbită, împrăştiind gloanţele pe podea când îşi 
reîncărcă arma cu disperare. Fumul plutea în aer, dar simţi, cu 
uşurare, că locul era pustiu. Părea un fel de sală secundară de 
aşteptare, probabil proiectată pentru copii: erau înconjurați de mai 
multe măsuţe joase, unele fiind încă pline de piesele acoperite de un 
strat gros de pânze de păianjen şi de mucegai pregătite pentru 
jocurile de dame, şah şi table. 

— Ruşine pentru negru, spuse Mephisto, aruncând o privire către 
cea mai apropiată masă în timp ce îşi reîncărca puşca. Avea un pion 
avantaj. 

Pe scară se auzi un zgomot şi un nou grup de zbârciţi dădu buzna, 
ieşind în goană din întuneric. Pendergast se ghemui în poziţia de 
tragere, trimițând o limbă lungă de foc către ei. Margo intră în postura 
de luptă şi pocnetul armei ei se pierdu în vuietul zgomotului de fond. 

Dincolo de arcadă se simţi o mişcare şi alte creaturi se repeziră 


asupra lor, venind în fugă chiar din Pavilion. Îl văzu pe Smithback, 
care trăgea cu frenezie cu aruncătorul de grenade, copleşit şi trântit 
la podea. Pendergast se sprijinea cu spatele de peretele de mozaic, 
măturând cu un arc de foc zbârciţii din jurul lui. Cu o senzaţie stranie 
de irealitate, Margo ochi capetele siluetelor în alergare din faţa ei şi 
apăsă pe trăgaci. Una căzu, pe urmă o a doua, apoi realiză că apăsa 
în van pe trăgaciul pistolului rămas fără gloanţe. Se retrase cu toată 
repeziciunea cu care cuteza să o facă, afundându-şi mâna în geantă 
după un alt pumn de muniţie. Apoi, jur-împrejurul ei, totul se puse în 
mişcare - braţe ca nişte corzi de oţel îi înconjurară gâtul şi îi smulseră 
arma din strânsoarea mâinii - o duhoare fetidă, de cadavru, îi amorţi 
simţurile - şi închise ochii, urlând de durere, de spaimă şi de furie, 
reculegându-se pe cât de bine o putea face în aşteptarea morții 
inevitabile. 

Snow privi siluetele întunecate care se masau, umplând gura 
tunelului din faţa lor. Se opriseră sub strălucirea nemiloasă a lămpii de 
semnalizare, dar acum se apropiau cu un soi de încetineală deliberată 
şi el îşi simţi pielea făcându-se ca de găină. Nu erau creaturi lipsite de 
rațiune, care se aruncau nebuneşte în luptă; aplicau o anumită 
strategie. 

— Ascultă, spuse Donovan, cu voce joasă. Pune unul din 
încărcătoarele alea în XM-148. Tragem în acelaşi timp, la semnalul 
meu. inteşti în stânga grupului. Eu ţintesc în dreapta. Reîncarci şi 
tragi din nou, cât de repede poţi. Aruncătoarele de grenade au 
tendinţa să trimită proiectilele în sus, aşa că ocheşte jos. j 

Cu inima zvâcnindu-i în gât, Snow puse muniţia în aruncător. Il 
simţi pe Donovan încordându-se alături de el. 

— Acum! îi strigă. 

Snow apăsă pe trăgaciul din faţă şi arma aproape că-i sări din 
mâini când încărcătura o porni vâjâind către grup. Aurele strălucitoare 
ale celor două explozii scăldară tunelul îngust într-o lumină portocalie; 
Snow descoperi că ţintise mult prea spre stânga, lovind peretele 
tunelului. Pe urmă se prăvăli o bucată de tavan, cutremurând totul în 
jur. Dinspre grupul de siluete înfăşurate în mantii se auziră ţipete 
îngrozite. 

— Incă o dată! strigă Donovan, reîncărcând. 

Snow reîncărcă lansatorul şi trase din nou, de data asta lăsând 
ţeava să se îndrepte uşor către dreapta. Privi, fascinat, proiectilul care 
ţâşni din ţeavă şi - părând să se mişte cu încetinitorul - se rostogoli 
pe deasupra capetelor grupului agitat din gura tunelului. Urmă o altă 
zguduitură, apoi o altă izbucnire de lumină. 

— Mai jos! strigă Donovan. Se apropie! 

Acum plângând în hohote, Snow deschise cartuşiera de rezervă 
sfâşiind-o cu dinţii, încărcă proiectilul şi trase iarăşi. Haloul de o 
strălucire sălbatică erupse în mijlocul siluetelor. Deasupra bubuiturii 
exploziei se înălţară ţipete înăbuşite. 

— Incă o dată! strigă Donovan, trăgând el însuşi asupra grupului. 
Loveşte-le încă o dată! 

Snow încărcă, apoi trase; grenada căzu aproape, trimițând înspre 
ei un val cutremurător de căldură şi trântindu-l în genunchi. Se ridică, 
clipind în norii de praf şi de fum care tălăzuiau prin spaţiul întunecat. 
Rămăsese fără grenade, aşa că degetul i se mută de pe primul 
trăgaci, oprindu-se pe cel din spatele lui. 

Donovan îşi ridică mâna, făcând semnul care însemna „punct 
periculos”. Aşteptară, cu armele aţintite în beznă, preţ de ceea ce 


Snow aprecie drept câteva minute. În cele din urmă, Donovan îşi lăsă 
arma în jos. 

— O situaţie dată dracului, şopti el. Te-ai descurcat bine. Vreau să 
rămâi aici o clipă, în timp ce mă duc în recunoaştere. Dacă auzi ceva, 
strigă-mă. Mă îndoiesc că, după toată povestea asta, o să găsim ceva 
mai mare decât degetul mic aşteptându-ne în beznă, dar nu vreau să- 
mi asum nici un risc. 

Îşi verifică încărcătorul puştii mitraliere M-16, aprinse o lampă de 
semnalizare şi o aruncă în mijlocul norilor de fum. Apoi începu să 
meargă încet, pe lângă peretele tunelului. Pe măsură de fumul se 
împrăştia, Snow izbuti să-i desluşească conturul vag al capului şi al 
umerilor în timp ce se înainta tiptil, cu umbra întunecată pâlpâindu-i în 
urmă. 

Urmărit de privirile lui Snow, soldatul SEAL ocoli siluetele frânte şi 
fumegânde împrăştiate în gura tunelului. După ce trecu dincolo de ea, 
se uită cu prudenţă în jur, apoi se răsuci, îndreptându-se către Trei 
Puncte. În cele din urmă, puse piciorul în încăpere şi fu înghiţit de 
beznă, iar Snow rămase singur, neavând drept companie decât 
întunericul. şi aduse brusc aminte că sacul cu rachete de semnalizare 
cu magneziu continua să-i atârne pe lângă coaste, uitat în timpul 
luptei. Se împotrivi imboldului de a-l da jos, lăsându-l în urmă. 
„Rachlin a zis că stă la mine până la încheierea misiunii, îşi spuse. Aşa 
că stă.” 

Rachlin... | se părea imposibil ca acele creaturi să fi ucis toată 
echipa SEAL. Erau prea bine înarmaţi, prea bine pregătiţi pentru luptă. 
„Dacă celelalte tuneluri sunt la fel ca ăsta, poate că unii dintre ei au 
fugit în susul scărilor din capăt. Dacă e aşa, ar trebui să ne întoarcem 
şi să încercăm...” 

Se întrerupse brusc, surprins de calmul cu care îi treceau prin cap 
asemenea gânduri. Mai că era mai curajos decât îşi închipuise. Sau 
doar mai prost. „Măcar dacă nemernicul ăla de Fernandez m-ar putea 
vedea acum”, îşi zise. 

Gândul i se spulberă când silueta lui Donovan se ivi din nou din 
beznă, privi în jur şi îi făcu semn din cap să-l urmeze. Se apropie 
repede de el, încetinind când dădu cu ochii de o privelişte sinistră. 
Echipamentul continua să fie stivuit în ordine lângă perete, într-un 
puternic contrast cu trupurile mutilate şi lipsite de cap care zăceau 
sub unghiuri demenţiale în nămolul de pe podeaua tunelului. 

— Grăbeşte-te! se auzi şoapta lui Donovan. N-avem timp să 
căscăm gura. 

işi ridică ochii. Soldatul SEAL stătea în picioare, cu braţele 
încrucişate, trecând în revistă echipamentul cu o privire încruntată şi 
nerăbdătoare. 

Deasupra lui, la adăpostul întunericului dens de sub boltă, o formă 


întunecată se aruncă, cu un neaşteptat țipăt strident, de pe lanţul 
care se legăna, aterizându-i în spate. 

Donovan se clătină şi reuşi să se descotorosească de creatură 
dintr-o smucitură a umerilor, dar încă două săriră alături el şi îl 
înhăţară, trântindu-l în genunchi. Snow se trase înapoi împleticindu- 
se, neizbutind să ţintească cu precizie. O altă siluetă fandă, cu un 
cuţit în mână, şi soldatul SEAL urlă: un urlet incredibil de subţire, 
aproape ca al unei femei. Urmă o mişcare ciudată, ca de ferestrău, 
apoi un strigăt gutural de triumf şi creatura ridică în aer capul lui 
Donovan. Pe moment, Snow încremeni zărindu-l şi avu impresia că îi 
vedea ochii rostogolindu-se nebuneşte în orbite, două reflexii palide 
ale strălucirii roşii din capătul tunelului. 

Pe urmă trase, în rafale scurte, sacadate, aşa cum îl învățase 
Donovan, plimbând de la stânga la dreapta ţeava îndreptată asupra 
grupului dezgustător îngrămădit deasupra cadavrului acestuia. Într-un 
fel sau altul, ştia că trage, cu toate că nu auzea nimic. Incărcătorul se 
goli şi el îl montă pe cel de rezervă, zbierând şi trăgând până la 
ultimul cartuş. Cu urechile ţiuindu-i în liniştea lăsată brusc, făcu un 
pas înainte, cu şnurul de cordită fluturându-i alături, cercetând în 
bezna în căutarea apariţiilor de coşmar. Mai făcu un pas, apoi un altul. 

Intunecimea din faţa lui păru să se clintească - de parcă s-ar fi 
înghiţit pe ea însăşi - şi Snow se răsuci pe călcâie, rupând-o la fugă 
spre capătul tunelului, cu picioarele învolburând nămolul şi apa rece, 
în vreme ce încărcătorul gol zdrăngănea, nebăgat în seamă, izbindu- 
se de stâncile alunecoase în urma lui. 

Margo strânse puternic din ochi, străduindu-se să îşi golească 
mintea înaintea celei din urmă dureri. Dar trecu o clipă, apoi alta, iar 
ea se simţi smulsă de la pământ şi purtată în altă parte, azvârlită cu 
brutalitate de colo colo, cu geanta grea frecându-i-se de umăr. In 
ciuda spaimei cumplite, o inundă de un val de uşurare: măcar era încă 
în viaţă. 

Trecu prin întunecimea plină de miasme a unui loc îngust, 
ajungând apoi într-o spaţiu vast, slab luminat. Işi sili ochii să se 
deschidă, încordându-i ca să se poată orienta. Văzu o oglindă distrusă, 
acoperită de ceva care aducea cu nenumărate straturi de noroi uscat, 
spartă aproape în întregime şi abandonată cu multă vreme în urmă. 
Alături de ea, o tapiserie veche, înfăţişând un unicorn în captivitate, 
putrezise începând din partea de jos. Pe urmă fu împinsă din nou şi 
acum dădu cu ochii de pereţii de marmură care se înălţau către un 
plafon înalt, scânteietor, şi de candelabrul stricat. În centrul tavanului 
licărea o placă minusculă de metal: vizorul prin care privise cu zece 
minute mai devreme. „Sunt în Pavilionul de Cleştar”, se gândi. 

Mirosul scârbos era mai puternic ca niciodată şi ea se strădui să-şi 
înfrunte panica şi disperarea crescândă. Fu aruncată brusc la pământ, 
lovitura tăindu-i răsuflarea. Icni, străduindu-se să se ridice într-un cot. 
Văzu că era înconjurată de zbârciţi care îşi târşâiau picioarele încoace 
şi încolo, înfăşuraţi în mantiile şi în glugile lor zdrenţuite, făcute din 
petice. In ciuda groazei care o cuprinsese, se pomeni privindu-i cu 
curiozitate. „Deci astea sunt victimele glazurii”, îşi spuse, cu mintea 
limpezindu-i-se. Nu se putu împiedica să le compătimească pentru 
ceea ce li se întâmplase. Se întrebă din nou dacă era necesar să fie 
ucise, cu toate că, în inima ei, ştia că nu aveau nici o altă soluţie. 
Insuşi Kawakita scrisese că nu exista nici un antidot - nici o cale de a 
anula ceea ce le făcuse retrovirusul - aşa cum nu existase nici o 
metodă de a anula ceea ce i se întâmplase lui Whittlesey. 

Dar gândul acela atrase un altul şi ea privi în jur cu disperare. 
Explozibilii fuseseră montați şi detonatoarele aveau să intre curând în 
funcţiune. Şi chiar dacă zbârciţii le îndepărtaseră... 

Una dintre creaturi se aplecă, aruncându-i o privire pofticioasă. 
Gluga îi alunecă pentru o clipă şi toate gândurile pline de compasiune 
- chiar şi cel la pericolul imediat în care se afla ea însăşi - se 
împrăştiară, spulberate de repulsia covârşitoare. Intrezări, pentru o 
scurtă clipă, imaginea paralizantă a pielii grotesc zbârcite, cu falduri şi 
guşi bălăbănindu-se, care înconjura doi ochi de şopânlă, negri şi inerţi, 
cu pupilele reduse la nişte vârfuri palpitânde de ac. Se uită în altă 
parte. 


Se auzi o bufnitură şi Pendergast fu aruncat la pământ, alături de 
ea. După el urmară Smithback şi Mephisto, care se zbătea cu 
sălbăticie. 

Agentul FBI îi adresă o privire întrebătoare şi ea dădu din cap, în 
semn că nu era rănită. Agitaţia se stârni din nou, apoi locotenentul 
D'Agosta ateriză lângă ei, arma fiindu-i smulsă şi azvârlită într-o parte. 
Sângera abundent dintr-o rană largă şi adâncă de deasupra unui ochi. 
Un zbârcit sfâşie geanta de pe umărul lui Margo şi o aruncă pe podea, 
apoi se îndreptă spre D'Agosta. 

— Nu te-apropia de mine, mutant blestemat, îi înjură polițistul. 

Unul dintre zbârciţi se aplecă şi îl lovi necruţător peste faţă. 

— Ar fi mai bine să cooperezi, Vincent, zise Pendergast, cu voce 
scăzută. Suntem uşor depăşiţi numericeşte. 

D'Agosta se ridică în genunchi şi scutură din cap, dezmeticindu-se. 

— De ce mai trăim încă? 

— Intrebarea momentului, răspunse Pendergast. Mă tem că s-ar 
putea să aibă legătură cu ceremonia care e pe punctul să înceapă. 

— Ai auzit, scribule? chicoti Mephisto, cu amărăciune. Poate că 
Post o să-ţi cumpere următorul articol: „Cum am devenit o jertfă 
umană”. 

Incantaţia firavă reîncepu şi Margo se simţi săltată în picioare. 
Gloata cu mers târşâit se împărţi în două, croind o potecă, şi reuşi să 
vadă coliba de cranii, aflată la vreo şase metri în faţa ei. Se holbă cu o 
oroare mută la construcţia macabră, pătată şi murdară, rânjind cu o 
mie de rânjete. Mai multe creaturi intrară înăuntru şi deasupra 
acoperişului neterminat se înălţară valuri imense de abur. Era 
înconjurată de un gard din oasele lungi de om, curățate de mântuială. 
În faţa intrării zări mai multe platforme de piatră. Prin nenumăratele 
orbite goale desluşi, în colibă, palanchinul cu care fusese adus 
şamanul. Se întrebă cum o fi arătat apariţia înfiorătoare din interior. 
Nu era sigură că mai putea suporta să vadă un alt chip asemănător cu 
cel care o privise cu aviditate cu câteva secunde mai devreme. 

O mână proptită în spate o împinse cu brutalitate înainte şi se 
apropie de colibă, pe jumătate mergând şi pe jumătate poticnindu-se. 
Cu coada ochiului, îl văzu pe D'Agosta luptându-se cu zbârciţii care îl 
împungeau. Şi Smithback se împotrivea în tăcere. Unul dintre ei 
scoase dintre faldurile mantiei un cuţit lung de piatră, cu aspect 
diabolic, şi îl duse la gâtul ziaristului. 

— „Cuchillos de pedernal”, murmură Pendergast. N-a spus aşa 
supravieţuitoarea masacrului din metrou? 

D'Agosta încuviinţă dând din cap. 

Margo fu oprită la vreo doi metri de gard, fiind apoi silită să 
îngenuncheze şi rămase imobilizată alături de ceilalţi. In jurul ei, 
incantaţia şi răpăitul tobelor se amplificaseră, ajungând la culme. 


Ochii în căzură brusc pe platformele de piatră din jurul colibei. Pe 
cea mai apropiată erau mai multe obiecte de metal, aranjate cu 
devotament, de parcă ar fi fost menite unui scop ritual. 

Pe urmă îşi ţinu răsuflarea. 

— Pendergast? murmură ea. 

Agentul FBI îi aruncă o privire întrebătoare şi ea arătă cu o mişcare 
a capului către platformă. 

— Ah, şopti el. Cele mai mari suvenire. Eu n-am putut să car decât 
piesele mai mici. 

— Da, răspunse ea, cu disperare, dar îl recunosc pe unul dintre ele. 
E frâna de mână a unui scaun cu rotile. 

O expresie de surpriză trecu peste chipul lui Pendergast. 

— lar cea de acolo e o pârghie basculantă cu capătul sfărâmat. 

Pendergast dădu să se apropie de platformă, dar una dintre siluete 
îl sili să rămână pe loc. 

— Asta n-are nici un sens, zise el. De ce ar fi un astfel de 
aranjament... Amuţi dintr-odată. Lourdes, adăugă, într-o şoaptă abia 
auzită. 

— Nu înţeleg, răspunse Margo. 

Dar Pendergast nu mai spuse nimic, cu ochii acum pironiţi asupra 
siluetei din colibă. 

Siluetele din interior prinseră să se agite şi o mică procesiune se 
arătă la vedere. Creaturile învăluite în mantii începură să iasă în 
grupuri de câte două, cărând cazane mari, pline cu un lichid aburind. 
In jurul lui Margo, incantaţia căpătă mai multă vigoare, până când ei i 
se păru că devenise o nesfârşită cacofonie monotonă. Zbârciţii 
aşezară cazanele în nişte adâncituri bătătorite din podeaua 
pavilionului. Pe urmă apăru palanchinul, acoperit cu un material 
negru, des, şi flancat de patru purtători. Aceştia ocoliră, cu paşi 
uniformi, gardul din oase. Odată ajunşi în dreptul celei mai 
îndepărtate şi mai mari dintre platforme, aşezară lectica pe ea, cu 
băgare de seamă. Suporţii şi pânza acoperitoare fură îndepărtate şi 
locotenenţii se întoarseră încet înapoi, în colibă. 

Margo se holbă la silueta umbrită din palanchin, cu trăsăturile de 
nedesluşit în întuneric, a cărei singură mişcare sesizabilă era o uşoară 
flexare a degetelor groase. Incantaţia căpătă o notă scăzută, apoi 
urcă iarăşi, cu o inconfundabilă nuanţă de anticipare. Silueta îşi înălţă 
mâna şi zbârciţii amuţiră dintr-odată. Apoi, când se apleca înainte, 
lumina pâlpâitoare a focului îi căzu pieziş pe faţă. 

Pentru Margo, era ca şi cum timpul însuşi s-ar fi oprit, preţ de o 
scurtă clipă cumplită. Uită de spaimă, de genunchii care o dureau, de 
detonatoarele care ticăiau, neobosite, în coridoarele întunecate de 
deasupra capului ei. Bărbatul care stătea pe palanchinul făcut din 
oase de om legate între ele - purtându-şi familiarii pantaloni de 


gabardină şi cravata colorată - era Whitney Frock. 

Işi deschise gura ca să vorbească, dar nu se auzi nici un sunet. 

— Oh, Dumnezeule, spuse Smithback în spatele ei. 

Frock privi îndelung mulţimea adunată, cu o expresie impasibilă, 
lipsită de orice emoție. In sala imensă domnea o tăcere de moarte. 

Ochii îi alunecară încet către prizonierii din faţa lui. Se uită la 
D'Agosta, apoi la Smithback, apoi la Pendergast. Când o zări pe 
Margo, tresări dintr-odată. Ceva îi învăpăie privirea. 

— Draga mea, spuse el. E de-a dreptul regretabil. Sincer vorbind, 
nu mă aşteptam să te văd în chip de consultant ştiinţific al acestei 
mici călătorii de plăcere şi îmi pare rău, o spun cu toată sinceritatea. 
Nu - e adevărat şi nu e nevoie să mă priveşti aşa. Adu-ţi aminte că, 
atunci când a fost timpul să scap de irlandezul ăla băgăcios, ție ţi-am 
cruțat viaţa. Şi aş putea adăuga că am făcut-o în ciuda unui alt 
raţionament al meu, mai sănătos. 

Derutată din pricina şocului şi nevenindu-i să creadă că totul era 
aievea, Margo nu reuşi să vorbească. 

— Oricum, nu se mai poate schimba nimic. Licărul din ochii lui 
Frock dispăru. Cât despre ceilalţi, bine aţi venit. Cred că se cuvine să 
începem cu nişte prezentări. De exemplu, cine e acest domn hirsut, 
îmbrăcat în zdrenţe? Se uită la Mephisto. Are înfăţişarea unui animal 
sălbatic prins în cursă şi presupun că exact asta este. Unul dintre 
băştinaşi, bănuiesc, luat drept călăuză. Te întreb din nou: cum te 
numeşti? 

Urmă o clipă de tăcere. 

Frock se întoarse către unul dintre locotenenţii lui. 

— Taie-i beregata dacă nu răspunde. Nu putem tolera mojiciile, nu- 
i aşa? 

— Mephisto, se auzi răspunsul ursuz. 

— Mephisto, într-adevăr! Un pospai de cultură e un lucru periculos. 
Mai ales pentru o epavă. Dar „Mephisto”. Banal, într-adevăr. Menit, 
fără îndoială, să aducă spaima în sufletele micilor tăi discipoli râioşi. In 
ochii mei nu prea arăţi a diavol, pari mai degrabă un pierde-vară 
patetic, tâmpit de droguri. Totuşi, n-ar trebui să mă plâng: tu şi cei de 
teapa ta sunteţi de extrem de folositori, admit asta. Poate c-o să-ți 
găseşti vreun vechi prieten printre copiii mei... 

Işi plimbă privirea pe deasupra şirurilor de zbârciţi. Mephisto îşi 
îndreptă spinarea, fără nici o vorbă. 

Margo se holbă la fostul ei profesor. Nu-l mai văzuse niciodată aşa. 
Fusese întotdeauna diplomat şi blând la vorbă. Aroganţa de acum, 
răceala lui lipsită de orice emoție îi dădea mai mulţi fiori decât spaima 
şi deruta de care era cuprinsă. 

— Şi Smithback, ziaristul! îl luă Frock în zeflemea. Te-au adus ca să 
consemnezi această incursiune care se dorea o victorie asupra 


copiilor mei? Păcat că n-o să fii în stare să relatezi adevăratul final în 
fiţuica aia de scandal pentru care lucrezi. 

— Sorţii nu s-au aruncat încă, spuse Smithback, sfidător. 

Frock chicoti. 

— Frock, ce dracu-nseamnă toate astea? întrebă D'Agosta, 
zbătându-se. Ai face bine să dai o explicaţie, sau... 

— Sau ce? Frock se întoarse către ofiţerul de poliţie. Am fost 
întotdeauna de părere că eşti un tip grosolan, prost-crescut. Dar sunt 
surprins că trebuie să-ţi atrag atenţia că nu eşti în situaţia de a-mi da 
mie ordine. Sunt dezarmaţi? o întrebă pe una dintre creaturile cu 
glugă din apropierea lui, care dădu încet din cap drept răspuns. 
Verificaţi-l încă o dată pe ăla, adăugă Frock, arătând spre Pendergast. 
E un diavol viclean. 

Agentul FBI fu ridicat cu brutalitate în picioare, percheziţionat şi 
trântit din nou în genunchi. 

— A fost scaunul tău cu rotile, nu-i aşa? întrebă el, cu voce 
scăzută, arătând către platformă. 

Frock dădu din cap. 

— Cel mai bun dintre scaunele mele cu rotile. 

Pendergast nu zise nimic. Margo se întoarse spre Frock, 
recăpătându-şi în sfârşit glasul. 

— De ce? întrebă ea, simplu. 

Frock o privi o clipă, apoi le făcu semn locotenenţilor săi. Siluetele 
înfăşurate în mantii îşi ocupară poziţiile alături de cazanele imense. El 
se ridică, sări de pe palanchin şi se apropie de agentul FBI mergând 
pe propriile picioare. 

— Din cauza asta, răspunse. 

Se îndreptă cu mândrie, ridicându-şi braţele deasupra capului. 

— Aşa cum m-am lecuit eu, aşa veți fi lecuiţi şi voi, strigă, cu voce 
limpede, răsunătoare. Aşa cum am ajuns să fiu nevătămat, aşa veți fi 
şi voi nevătămați! 

Adunarea răspunse cu un strigăt puternic. Un strigăt care răsună 
iarăşi şi iarăşi şi Margo îşi dădu seama că nu era un țipăt nearticulat, 
ci un soi de ripostă guturală bine stabilită. „Deci creaturile vorbesc, îşi 
spuse ea. Sau încearcă s-o facă.” 

Strigătul se stinse încet şi incantaţia fu reluată. Răpăitul monoton 
şi profund al tobelor reîncepu şi şirurile de zbârciţi înaintară, 
târşâindu-şi picioarele, către semicercul de cazane. Locotenenţi 
aduseră, din colibă, cupe delicate de argilă. Margo privea cu ochii 
holbaţi, neizbutind să facă legătura dintre acele obiecte de o formă 
superbă şi ceremonia hidoasă. Creaturile se apropiară una câte una, 
primind cupele cu lichid aburind în mâinile lor cu unghii cornoase şi 
ridicându-le către glugi. Işi întoarse ochii, dezgustată de sorbiturile 
zgomotoase, grosolane, care urmară. 


— Din cauza asta, repetă Frock, întorcându-se către Margo. Nu 
înţelegi? Nu înţelegi că asta poate valora mai mult decât orice, decât 
orice altceva pe lume? 

Tonul lui avea ceva aproape implorator. 

Preţ de un minut, Margo nu înţelese. Pe urmă revelaţia o izbi: 
ceremonia, drogul, piesele componente ale scaunului cu rotile, 
referirea lui Pendergast la altarul de la Lourdes, cu miraculoasele lui 
puteri vindecătoare. 

— Deci poţi să mergi, zise ea, cu voce scăzută. Toate astea, numai 
ca să poţi să mergi din nou. 

Chipul lui Frock se aspri dintr-odată. 

— Ce uşor ţi-e să mă judeci, spuse. Ţie, care ai putut să mergi 
toată viaţa ta şi nu te-ai gândit niciodată la asta. De unde ai putea să 
ştii cum e să nu poţi merge? E destul de rău când eşti infirm din 
naştere, dar să ai harul ăsta şi să-ţi fie răpit, când cele mai mari 
realizări ale vieţii tale îţi stau încă înainte? Se uită la ea. Bineînţeles, 
pentru tine am fost întotdeauna doar doctorul Frock. Dragul de doctor 
Frock, ce neplăcut trebuie să fi fost pentru el să se molipsească de 
poliomielită în satul ăla african din pădurea Ituri. Ce ghinion că a 
trebuit să renunţe la munca lui de teren. Işi apropie faţa de a ei. 
Munca de teren a fost viaţa mea, şuieră. 

— Aşa că ai folosit drept bază cercetările lui Kawakita, zise Pender- 
gast. Ai terminat ceea ce începuse el. 

Frock râse, dispreţuitor. 

— Bietul Kawakita. A venit la mine cuprins de disperare. Aşa cum 
ştiţi, desigur, începuse să ia drogul prea devreme. Frock făcu cu 
degetul, un gest cinic, care nu-i stătea în fire. Tt-tt-tt. Şi când te 
gândeşti că l-am învăţat întotdeauna să respecte cu stricteţe 
procedurile de laborator. Dar băiatul era, pur şi simplu, prea 
nerăbdător. Era arogant şi avea viziuni ale nemuririi. A luat drogul 
înainte de fi fost anihilate toate efectele secundare neplăcute. Mai 
degrabă datorită, ah, modificărilor extreme, de natură fizică, care au 
urmat, a avut nevoie de ajutor. In urma unei proceduri chirurgicale, 
rămăsese cu o plăcuţă în şira spinării. Ceea ce începuse să-i provoace 
dureri acute. Era bolnav, singur şi speriat. Către cine putea să se 
îndrepte, dacă nu către mine, pensionarul care se irosea, se 
înăbuşea? Şi, fireşte, i-am putut fi de ajutor. Nu numai pentru 
înlăturarea plăcuței, ci şi în privinţa purificării ulterioare a drogului. 
Dar, desigur, experimentul lui nemilos - aici Frock îşi desfăcu braţele 
către mulţime - faptul că a vândut drogul i-a adus moartea. Subiecţii 
l-au ucis când şi-au dat seama ce le făcuse. 

— Aşa că ai purificat drogul, spuse Pendergast, şi l-ai luat tu însuţi. 

— Am finalizat amândoi munca într-un laborator mai degrabă 
dezordonat pe care şi-l amenajase în preajma fluviului. Greg nu mai 


credea în necesitatea continuării cercetărilor. Sau poate că nu 
avusese niciodată acest gen de curaj, acea forţă interioară a 
adevăratului savant vizionar care simte nevoia să vadă lucrurile duse 
la bun sfârşit. Aşa că eu am terminat ceea ce începuse. Sau, mai 
corect spus, am perfecționat ceea ce începuse. Bineînţeles că drogul 
încă mai produce modificări morfologice. Totuşi, acum, în loc să 
desfigureze, mai degrabă vindecă ceea ce a distrus natura. Aceasta e 
adevărata destinaţie a retrovirusului, e cea mai potrivită dintre 
transformările sale. Eu sunt dovada vie a puterii sale recuperatoare. 
Eu am fost primul care a suferit transformarea. De fapt, acum mi-e 
limpede că, în afară de mine, nimeni n-ar fi reuşit. Vedeţi, scaunul cu 
rotile a fost crucea mea. Acum e venerat ca un simbol al noii lumi pe 
care o vom crea. 

— Noua lume, repetă Pendergast. Nuferii lui Mbwun care cresc în 
Reservoir. 

— Ideea lui Kawakita, spuse Frock. Vedeţi, acvariile sunt atât de 
scumpe şi ocupă atât de mult loc. Dar asta a fost înainte... 

Vocea i se pierdu. 

— Cred că înţeleg, continuă calm Pendergast, de parcă ar fi 
dezbătut o problemă împreună cu un prieten, instalat confortabil într- 
o cafenea. Ai avut tot timpul de gând să deversezi Reservoir. 

— Fireşte. Gregory a adaptat planta la clima temperată. Aveam de 
gând să golim noi înşine lacul şi să eliberăm nuferii în tunelele astea. 
Vedeţi, copiii mei se feresc de lumină, iar aici putem avea o plantație 
ideală. Insă, după aceea, prietenul nostru Waxie a făcut ca eforturile 
noastre să nu mai fie necesare. E - sau, mai degrabă, era - atât de 
nerăbdător să fie apreciat însuşindu-şi ideile altora. Dacă vă aduceţi 
aminte, eu am fost cel care a sugerat pentru prima oară golirea apei 
din Reservoir. 

— Doctore Frock, zise Margo, străduindu-se să-şi păstreze controlul 
vocii, unele dintre aceste seminţe ar putea ajunge în canalele de 
scurgere a apei de ploaie, iar de acolo în fluviul Hudson şi apoi în 
ocean. Când vor veni în contact cu apa sărată, retrovirusul va fi 
activat, poluând întregul ecosistem. Ştii ce impact ar avea asupra 
lanţului trofic din întreaga lume? 

— Draga mea Margo, tocmai asta e ideea. E drept că e un pas de 
tip evolutiv, un pas în necunoscut. Dar, Margo, în calitate de biolog îţi 
dai desigur seama că rasa umană a început să degenereze. Din punct 
de vedere evolutiv, şi-a pierdut vigoarea, a devenit scandalos de 
inadaptabilă. Eu sunt instrumentul revigorării speciei. 

— Şi unde ai de gând să-ţi ascunzi fundul gras în timpul inundaţiei? 
întrebă D'Agosta. 

Frock râse. 

— Fără îndoială că, în virtutea acestei mici excursii, vă închipuiţi, în 


mod prostesc, că ştiţi totul despre lumea de sub pământ. Credeţi-mă, 
Manhattan-ul subteran e cu mult mai vast, mai cumplit şi mai superb 
decât vă puteţi imagina. L-am cutreierat în repetate rânduri, mândru 
şi bucuros fiindcă îmi pot folosi picioarele. Aici nu e cazul să ascund 
asta, aşa cum sunt nevoit să continui s-o fac la suprafaţă. Am 
descoperit grote naturale de o frumuseţe incredibilă. Tunele străvechi, 
făcute de contrabandiştii olandezi în epoca Noului Amsterdam. Mici 
locuri plăcute, în care ne putem retrage cu toţii când năvăleşte apa, în 
drumul ei către ocean. N-o să daţi de ele pe nici o hartă. Când cei 380 
000 de metri cubi de apă se vor scurge pe aici pentru o scurtă vreme, 
dăruind lumii seminţele ajunse la maturitate de ///iceae mbwunensis, 
eu şi copiii mei vom fi în siguranţă într-un tunel aflat exact deasupra 
zonei inundate. lar după încheierea potopului, vom reveni în sălaşele 
noastre proaspăt spălate, ca să ne bucurăm de fructele rămase în 
urma lor. Şi, bineînţeles, ca să aşteptăm sosirea a ceea ce numesc eu 
Discontinuitatea Holocenului. 

Margo se holbă la el, nevenindu-i să-şi creadă urechilor. Frock îi 
răspunse cu un zâmbet: un zâmbet arogant şi distant pe care nu i-l 
mai văzuse până atunci. Părea extrem de încrezător în sine. li trecu 
prin minte că era posibil să nu ştie nimic despre explozibilii pe care îi 
montaseră. 

— Da, draga mea. E teoria mea, teoria evoluţiei fractale, adusă la 
extremitatea ei logică. Retrovirusul - „glazura”, dacă preferi - inserat 
direct la baza lanţului trofic al lumii vii. Nu eşti de părere că e foarte 
potrivit ca eu însumi să fiu vectorul său, agentul său de activare? 
Extincţia în masă de la frontiera dintre cretacic şi terțiar o să pară, 
prin comparaţie, neglijabilă. Aceea nu a avut decât rolul de a le 
permite mamiferelor să ia locul dinozaurilor. Cine ştie care va fi acum 
înlocuitorul? Perspectivele sunt extrem de excitante. 

— Eşti un om foarte bolnav, spuse Margo, simţindu-şi inima strânsă 
în gheara unei disperări înfiorătoare chiar în timp ce rostea cuvintele. 

Nu avusese idee cât de mult simţea Frock lipsa posibilităţii de a-şi 
folosi picioarele. Era obsesia lui secretă. Probabil că sesizase 
potenţialul curativ al drogului, deducându-l chiar din starea mizerabilă 
în care se afla Kawakita. Dar era evident că nu ţinuse cont de puterea 
lui de a otrăvi mintea. Nu putuse să înţeleagă - şi nici nu ar fi crezut-o 
vreodată - că, perfecţionând acţiunea drogului asupra trupului, îi 
mărise în mod exponențial capacitatea de a stimula nebunia şi 
violenţa, de a amplifica obsesiile ascunse. Şi simţi că nimic din ceea 
ce i-ar fi putut spune ea nu avea cum să-l facă să-şi revină. 

Procesiunea continua să se târâie către cazane. Margo vedea că, 
atunci când zbârciţii îşi duceau cupele la gură, umerii le tresăltau sub 
mantii - nu putea şti dacă de durere sau de plăcere. 

— Şi mişcările noastre ţi-au fost tot timpul cunoscute, îl auzi ea pe 


Pendergast. De parcă le-ai fi dirijat tu însuţi. 

— Intr-un anume fel, am făcut-o. Am pregătit-o pe Margo, aici de 
faţă, mult prea bine ca să pot spera că avea să lase lucrurile în voia 
sorții. Şi ştiam că mintea ta neobosită o să se agite întotdeauna. Aşa 
că m-am asigurat că golirea lacului nu mai poate fi împiedicată. 
Găsindu-l aici, rănit, pe unul dintre copiii mei, pe cel pe care l-ai 
împuşcat, mi-am consolidat convingerile. Dar ce inteligent din partea 
ta să-i trimiţi înăuntru pe micuţii tăi scafandri, ca măsură de 
precauţie. Din fericire, toţi copiii mei erau în drum spre ceremonie şi 
au reuşit să-i împiedice să strice mica noastră petrecere. Se uită 
chiorâş. Fiind vorba de un om atât de inteligent, mă surprinde faptul 
că te-ai crezut în stare să cobori aici, înfruntându-ne cu armele 
voastre patetice. Dar, fără nici o îndoială, te-ai înşelat în privinţa 
numărului copiilor mei, care au devenit atât de numeroşi. Aşa cum te- 
ai înşelat în atât de multe alte privinţe. 

— Cred că ai lăsat ceva în afara poveştii, doctore, spuse pe 
neaşteptate Margo, pe un ton cât mai plat cu putinţă. 

Frock făcu un pas către ea, cu o privire întrebătoare pe chip. Când 
îl vedea mişcându-se pe propriile picioare cu atâta sprinteneală, totul 
părea foarte dificil; îi venea greu să judece limpede. Trase cu putere 
în piept aerul viciat. 

— Cred că tu l-ai ucis pe Kawakita, zise. L-ai ucis şi i-ai lăsat trupul 
aici, ca să treacă drept o altă victimă. 

— Zău aşa, ripostă Frock. Şi de ce anume, rogu-te? 

— Din două motive, răspunse ea, acum cu voce mai puternică. Am 
găsit jurnalul lui Kawakita în ruinele laboratorului său. E clar că 
începuse să vadă altfel lucrurile. Pomenea despre thyoxină. Cred că 
descoperise ce efect ar fi avut salinitatea asupra retrovirusului şi 
intenţiona să distrugă plantele înainte de a apuca să le deversezi în 
fluviul Hudson. Poate că avea mintea şi trupul deformate, dar cel 
puţin în el mai rămăsese, probabil, o fărâmă de conştiinţă. 

— Draga mea, tu nu înţelegi. Wu poți să înţelegi, zise Frock. 

— Şi l-ai ucis şi pentru că ştia că efectele drogului sunt ireversibile. 
Nu-i aşa? Măcar atât am fost în stare să aflu în urma propriilor 
experienţe. Nu-i poţi vindeca pe oamenii ăştia şi o ştii foarte bine. Dar 
o ştiu şi ei? 

In rândurile din jurul lor incantaţia păru să se poticnească uşor şi 
Frock îşi plimbă grăbit privirea dintr-o parte într-alta. 

— Astea nu sunt altceva decât teoriile unei femei disperate. Aşa 
ceva e sub demnitatea ta, draga mea. 

„Creaturile ascultă, cugetă Margo. Poate că încă mai pot fi 
convinse.” 

— Bineînţeles, se amestecă vocea lui Pendergast în gândurile ei. 
Kawakita s-a implicat în această ceremonie, în această împărţire a 


drogului, pentru că părea cea mai simplă metodă de a păstra 
docilitatea bietelor sale victime. Dar nu savura în mod deosebit 
decorul sau ritualul. Nu le lua în serios. Au făcut parte din contribuţia 
ta. Cât de mult trebuie să te fi bucurat, ca antropolog, de şansa de a-ţi 
crea propriul cult. Favoriţii tăi - sau poate complicii - înarmaţi cu 
cuțite de piatră. Propria colibă de cranii. Un relicvariu pentru scaunul 
tău cu rotile, simbolul metamorfozei tale. 

Frock stătea ţeapăn, fără să scoată nici o vorbă. 

— Asta e adevăratul motiv pentru care s-au înmulţit omorurile. Nu 
mai duceţi lipsă de drog, nu-i aşa? Acum aveţi un rezervor întreg. Nu - 
aveţi o altă ordine de zi. Una obsesivă. O obsesie arhitectonică. Dădu 
din cap, arătând către colibă. Aveai nevoie de un templu pentru noua 
ta religie. Pentru zeificarea propriei persoane. 

Frock se uită la Pendergast cu buzele zvâcnind. 

— Şi de ce nu? Fiecare nouă eră are nevoie de o nouă religie. 

— Dar esenţa ei rămâne totuşi ritualul, nu-i aşa? Şi totul se 
bazează pe control. Dacă aceste creaturi ar şti că efectele sunt 
ireversibile, cum le-ai mai putea stăpâni? 

Din rândurile celor mai apropiaţi zbârciţi se înălţară murmure. 

— Ajunge! strigă Frock, bătând din palme. N-avem prea mult timp. 
Pregătiţi-i! 

Margo se simţi înşfăcată din nou cu violenţă de braţe, apoi fu 
ridicată în picioare, cu vârful unui cuţit la gât. Frock o privi cu chipul 
măturat din nou de un amestec straniu de expresii. 

— Margo, aş fi vrut să fii aici, ca să trăieşti tu însăţi schimbarea. 
Dar, în timpul tranziţiei, mulţi trebuie să cadă. Imi pare rău. 

Smithback se întinse spre Frock, dar fu tras înapoi. 

— Doctore Frock! strigă Pendergast. Margo ţi-a fost studentă. 
Aminteşte-ţi cum am înfruntat toţi trei Fiara din Muzeu. Chiar şi acum, 
nu eşti pe deplin responsabil de toate cele întâmplate. Poate că încă 
mai există o cale prin care te-ai putea întoarce. O să-ţi lecuim mintea. 

— Şi să-mi distrug viaţa? Frock se aplecă înspre agentul FBI, cobo- 
rându-şi vocea până la o şoaptă. La ce să mă întorc, dacă-mi e permis 
să-ntreb? La condiţia de custode emeritus pensionar, uşor ridicol? 
Unul a cărui viaţă se împuţinează cu repeziciune? Nu mă îndoiesc că 
cercetările lui Margo v-au demonstrat că noul drog mai are şi un alt 
efect secundar: micşorează concentraţia moleculelor de radicali liberi 
din țesuturile vii. Pe scurt, prelungeşte viața! Vreţi să renunţ atât la 
libertatea de mişcare, cât și la viaţa mea? Se uită la ceas. 
Douăsprezece fără douăzeci de minute. Suntem în criză de timp. 

O pală de vânt se stârni dintr-odată şi de pe craniile din vârful 
colibei se ridicară câţiva norişori de praf. Aproape imediat, răsună un 
răpăit ascuţit şi Margo îşi dădu seama că auzea o armă automată. 

Urmă un pocnet straniu - apoi încă unul - şi în întregul pavilion 


explodă, pe neaşteptate, o lumină strălucitoare. Din toate părţile se 
auziră ţipete şi chelălăieli de durere. După o a doua revărsare de 
lumină, vârful cuţitului îi dispăru de la gât. Margo scutură din cap, 
buimăcită, orbită pe moment de strălucirea intensă. Incantaţia se 
stinse, transformându-se în confuzie, şi auzi urlete de mânie 
ridicându-se din grup. În timp ce îşi ţinea ochii închişi, se dezlănţui o 
nouă explozie de lumină, însoţită de mai multe strigăte de durere. 
Margo simţi că unul dintre zbârciţi îi dăduse drumul. Se răsuci cu 
iuţeala instinctivă a disperării, se eliberă din strânsoarea celeilalte 
creaturi şi se aruncă la pământ, rostogolindu-se, târându-se în patru 
labe şi clipind cu disperare, într-un efort de a-şi recăpăta vederea. 
Când petele albe şi negre începură să dispară, desluşi mai multe 
fuioare de fum înălțându-se din podea şi împrăştiind o lumină 
incredibil de strălucitoare. Zbârciţii căzuseră pretutindeni la pământ, 
acoperindu-şi faţa cu mâinile, ascunzându-şi capetele sub mantii şi 
contorsionându-se de durere. Alături de ea, Pendergast şi D'Agosta se 
eliberaseră şi se grăbeau să sară în ajutorul lui Smithback. 

O explozie puternică se auzi pe neaşteptate şi unul dintre pereţii 
colibei se nărui într-o răbufnire de flăcări. Un nor de oase sfărâmate, 
părând tot atâtea şrapnele, zbură pe deasupra celor mai apropiate 
şiruri de zbârciţi. 

— Cineva din echipa SEAL trebuie să mai fie încă în viaţă, strigă 
Pendergast, smucindu-l pe Smithback către el. S-a tras de pe 
platforma din afara pavilionului. S-o luăm într-acolo cât mai e cu 
putinţă. 

— Opriţi-i! tună Frock, umbrindu-şi ochii cu palma. 

Dar zbârciţii orbiţi se învârteau derutaţi de colo-colo. 

Un alt proiectil ateriză în locul gol din faţa colibei, aruncând în aer 
gardul, care se spulberă în mici fărâme, şi făcând zob două dintre 
cazane. Un şuvoi uriaş de lichid aburind începu să curgă pe duşumea, 
scânteind în lumina torţelor. Zbârciţii izbucniră în strigăte de 
consternare şi o parte dintre cei căzuţi la pământ în apropiere 
începură să adune preţiosul lichid în poală. Frock zbiera, gesticulând 
în direcţia din care veniseră proiectilele. 

D'Agosta şi ceilalţi alergară către locul gol din spatele colibei. 
Margo ezită, privind cu disperare în jur, în căutarea genţii sale. Lumina 
intensă pălea şi câteva dintre creaturi începeau să-şi târşâiască 
picioarele către ei, cu mâinile ridicate în calea strălucirii supărătoare, 
şi cu cuţitele lor de piatră licărind malefic. 

— Doctore Green, acum! strigă Pendergast. 

Ea îşi zări dintr-odată geanta, zăcând sfâşiată şi deschisă pe 
podeaua plină de praf. O înşfăcă, apoi o rupse la fugă pe urmele lui 
Smithback. Grupul se oprise în apropierea tunelului care ducea către 
platformă, ieşirea fiind blocată de un şir de zbârciţi zdrenţăroşi. 


— Rahat! mormăi D'Agosta, înfocat. 

— Hei! 

Margo auzi vocea inconfundabilă a lui Mephisto acoperind 
zgomotul şi debandada. 

— Napoleon cel Gras! 

Margo se întoarse şi-l văzu pe Mephisto târându-se pe brânci pe 
una dintre platformele goale, cu colierul său de turcoaze legănându-se 
în jurul gâtului. Se auzi o altă explozie, de data asta ceva mai 
îndepărtată; o trâmbă de flăcări se înălţă din mijlocul uneia dintre 
procesiunile spulberate. 

Frock se întoarse în direcţia lui, privindu-l chiorâş. 

— Pierde-vară patetic, tâmpit de droguri, asta sunt? Aruncă o 
privire! 

Mephisto îşi afundă mâna în adâncul turului pantalonilor lui 
murdari şi scoase ceea ce lui Margo i se păru că aducea cu un disc 
verde de plastic, de forma unui rinichi. 

— Ştii ce-i asta? Mină antipersonal. Plină ochi cu schije acoperite 
cu teflon, propulsate de o încărcătură echivalentă cu douăzeci de 
grenade. Ceva foarte urât. O agită în direcţia lui Frock. E armată. Aşa 
că spune-le favoriţilor tăi pieloşi să se retragă. 

Zbârciţii se opriră. 

— E un bluf, zise Frock, calm. Oi fi tu soios, dar nu eşti sinucigaş. 

— Eşti sigur? rânji Mephisto. Ştii ce, mai bine să sar în aer decât s- 
o sfârşesc împodobind mica ta colibă. Dădu din cap către Pendergast. 
Hei, Grand's Tomb! Sper c-o să mă ierţi fiindcă am furat această 
delicatesă din arsenalul tău. Toate promisiunile sunt foarte frumoase, 
dar mi-am pus în cap să mă asigur că nimeni n-o să mai vină vreodată 
să alunge pe cineva din Ruta 666. Acum ar fi mai bine să veniţi 
repede încoace dacă avem de gând s-ajungem pe puntea de sus. 

Pendergast scutură din cap şi îşi lovi încheietura mâinii cu degetul, 
dându-i de înţeles că nu mai aveau timp. Frock gesticula nebuneşte 
către siluetele acoperite de glugi din jurul platformelor. 

— Tăiaţi-i beregata! zbieră el. 

Zbârciţii viermuiră către Mephisto, care se retrase către centrul 
platformei. 

— Rămas-bun, primarule Albiciosu! strigă. Nu uita ce mi-ai promis! 

Margo se întoarse cu spatele, îngrozită, când el azvârli discul în 
masa de creaturi care-i tălăzuia la picioare. O lumină portocalie 
fulgeră dintr-odată - spaţiul umed, rece şi murdar umplându-se cu 
arşiţa soarelui apoi urmă izbitura undei de şoc, un suflu puternic care 
o aruncă la podea. Se ridică în genunchi şi privi în urmă, ca să vadă 
un văl de flăcări mugind în spatele colibei năruite, roşu pe fondul de 
un alb strălucitor al torţelor de semnalizare. Pentru o clipă, întrezări 
silueta lui Frock - stând în picioare de parcă ar fi triumfat, cu braţele 


întinse, cu o mie de limbi de foc dând o tentă portocalie părului său 
alb - înainte de a fi înghițită de trâmbele de fum şi flăcări. 

In deruta generală, grupul de zbârciţi furioşi din calea lor se 
împrăştiară. 

— Mişcaţi-vă! strigă Pendergast, acoperind mugetul furtunii de foc. 

Săltându-şi geanta, Margo îi urmă sub arcada din capătul opus al 
Pavilionului de Cleştar. li văzu pe D'Agosta şi pe Smithback oprindu-se 
pe platforma de cale ferată de dincolo de el, alături de un bărbat 
suplu, în costum negru de scafandru, cu faţa lucind de sudoare şi de 
fard de camuflaj. 

In spatele ei se auzeau răsuflări umede, şuierătoare. Zbărciţii îşi 
strânseseră rândurile şi năvăleau asupra lor. În gura îngustă a 
arcadei, Margo se opri şi se întoarse către ei. 

— Margo! strigă Pendergast de pe platformă. Ce faci? 

— Trebuie să-i oprim aici! zbieră ea, căutând în fundul genţii. N-o 
să reuşim niciodată să fugim mai repede decât ei! 

— Nu fi smintită! spuse Pendergast. 

II ignoră şi înhăţă două dintre sticlele de un litru, câte una în 
fiecare mână. Le strânse cu putere, împroşcând un şuvoi de lichid de- 
a curmezişul intrării, sub arcadă. 

— Opriţi-vă! urlă. Am două miliarde de unităţi de vitamina D în 
sticlele astea! 

Zbârciţii se apropiau, cu ochii roşii ca sângele şi supurând, cu 
pielea împestriţată şi arsă de lumina intensă. 

Ea agită sticlele. 

— M-aţi auzit? 7-dehydrocholesterol activ! Suficient ca să vă ucidă 
pe toţi de zece ori! 

Când primul zbârcit îşi întinse braţul către ea, ridicând cuțitul, îl 
împroşcă în faţă, apoi îl stropi pe al doilea, aflat imediat în urmă. Cei 
doi căzură pe spate, zvârcolindu-se cumplit, cu mici şomoioage de 
fum înţepător ridicându-li-se din piele. 

Ceilalţi zbârciţi se opriră şi din rândurile lor se înălţă o bolboroseală 
nearticulată. 

— Vitamina D! repetă Margo. Lumină solară îmbuteliată! 

Îşi ridică braţele, trimițând două şuviţe delicate de lichid care se 
arcuiră pe deasupra mulţimii agitate. Se auzi un urlet şi unii de 
prăbuşiră sfâşiindu-şi mantiile şi împroşcându-şi însoțitorii cu picături 
minuscule. Margo înaintă şi îi udă pe cei rămaşi în primul rând. 
Creaturile se retraseră cuprinse de panică, inundând spaţiul de 
bolboroseli şi de urlete. Ea avansă din nou, împroşcând un şuvoi gros 
de soluţie de la stânga la dreapta şi grupul de zbârciţi se sparse, cu 
toţi răsucindu-se pe călcâie, căţărându-se unii peste alţii ca să se 
îndepărteze şi lăsând în urmă o duzină de trupuri căzute, fumegânde, 
care se zbăteau, sfâşiindu-şi mantiile cu disperare. 


Margo se retrase şi turnă restul soluţiei pe podeaua de sub arcadă, 
apoi pe pereţi şi pe plafon, lăsând ieşirea din tunel udă şi picurând de 
lichid. Azvârili sticlele goale în pavilion. 

— Să mergem! 

Alergă după ceilalţi şi îi ajunse din urmă în dreptul unui grilaj 
deschis din capătul opus al platformei. 

— Trebuie să ne întoarcem în punctul de adunare, spuse omul 
îmbrăcat în negru. Incărcăturile alea sunt programate să sară în aer 
peste zece minute. 

— la-o înainte, Margo, zise D'Agosta. 

Când sări pe şine şi începu să coboare în canalul se scurgere de 
sub ele, în spatele şi deasupra ei răsunară o serie de explozii 
asurzitoare. 

— Încărcăturile noastre! strigă locotenentul. Probabil că, din cauza 
focului, au detonat mai devreme! 

Pendergast se întoarse ca să-i răspundă, dar vocea i se pierdu în 
tunetul ale cărui vibrații se simţiră, ca în timpul unui cutremur, mai 
întâi în picioare, apoi în stomac, din ce în ce mai violente şi mai 
zgomotoase. În tunel se stârni un vânt straniu - un muget al aerului 
comprimat, îndesat înăuntru de prăbuşirea Pavilionului de Cleştar - 
împingând înaintea lui praful, fumul, bucăţi de hârtie şi mirosul 
respingător al sângelui. 

Margo alunecă prin canalul de scurgere, ajungând într-un tunel 
lung, cu plafonul jos, luminat doar de flacăra sfârâitoare a unei lămpi 
de semnalizare aproape epuizate. Ici şi colo erau împrăştiate mai 
multe mormane de cauciuc, ieşind din apa stătută de pe fundul 
tunelului. Deasupra ei, coridoarele mai vuiau şi se mai cutremurau 
încă, datorită efectelor întârziate ale zguduiturii. Curentul de aer purta 
prin canalul de scurgere praful şi resturile, lovind-o peste umeri. 

Smithback căzu în apă alături de ea, urmat de Pendergast, de 
D'Agosta şi de scafandru. 

— Cine naiba eşti? întrebă D'Agosta. Şi ce s-a întâmplat cu restul 
echipei SEAL? 

— Nu fac parte din echipa SEAL, domnule, spuse omul. Sunt unul 
dintre scafandrii poliţiei. Poliţist Snow. 

— Măi, măi, făcu D'Agosta. Tipul de la care a început totul. Ai o 
lampă, Snow? 

Scafandrul aprinse o nouă lampă de semnalizare şi tunelul se 
umplu brusc de o strălucire orbitoare, stridentă, stacojie. 

— Oh, Doamne! îl auzi Margo pe Smithback murmurând alături de 
ea. 

Realiză că ceea ce luase drept mormane de cauciuc erau, de fapt, 
scafandri în costume de cauciuc, stâlciţi şi fără capete, cu trupurile 
răşchirate într-o agonie mută. Pereţii din jurul lor erau ciuruiţi şi 
brăzdaţi de nenumărate găuri de gloanţe şi de urmele arse ale 
grenadelor. 

— Echipa SEAL Gamma, murmură Snow. După ce a fost ucis 
partenerul meu, am fugit înapoi, aici, ca să pot opune rezistenţă. 
Creaturile m-au hăituit în susul canalului de scurgere, dar au 
abandonat urmărirea pe şinele de acolo, de deasupra. 

— Presupun că întârziaseră la balul debutantelor, spuse D'Agosta, 
privind scena masacrului din jur cu faţa împietrită. 

— Nu i-aţi văzut pe nici unul dintre ceilalţi soldaţi SEAL acolo, 
înăuntru, domnule? întrebă Snow. Eu am mers după urme. Am sperat 
că unii dintre ei s-ar putea să fi supravieţuit... 

Vocea i se stinse când văzu expresia de pe chipul locotenentului. 
Urmă un moment de tăcere stânjenitoare. 

— Haideţi, îi îndemnă Snow, însufleţindu-se iarăşi. Aici mai sunt 
încă douăzeci de kilograme de C-4, care aşteaptă să sară-n aer. 

Margo înainta împleticindu-se, pradă unei năuceli întunecate. Simţi 
podeaua solidă a tunelului şi încercă să-i absoarbă soliditatea în tălpi, 
în picioare şi în braţe. Ştia că nu-şi putea permite să se gândească la 
ceea ce văzuse şi la ceea ce aflase în Pavilionul de Cleştar; dacă s-ar fi 


oprit ca s-o facă, n-ar mai fi izbutit să se clintească din loc. 

Tunelul descria o curbă lungă, uşoară. Margo putea să-i vadă pe 
D'Agosta şi pe Snow intrând deja într-un spaţiul larg şi boltit de la 
capăt. 

Lângă ea, respiraţia lui Smithback deveni agitată. Ochii îi 
alunecară către podeaua tunelului. În jur zăceau trupurile sfâşiate şi 
însângerate a vreo duzină de zbârciţi. Intrezări imaginea unei glugi 
murdare, arse, care expunea pielea zbârcită şi foarte vascularizată, de 
o grosime extraordinară. 

— Frapant,  murmură Pendergast, mergând alături de ea. 
Trăsăturile reptiliene sunt inconfundabile, dar, cu toate acestea, 
atributele umane rămân predominante. O oprire timpurie, ca să spun 
aşa, pe drumul către mbwunăria ajunsă la maturitate. Faptul că 
metamorfoza e mult mai evidentă la unele dintre specimene decât la 
altele e totuşi ciudat. Explicaţia constă, fără îndoială, în prelucrarea 
permanentă a drogului şi în experienţele lui Kawakita. Păcat nu avem 
timp pentru mai multe examinări. 

Ecourile paşilor lor se amplificară când pătrunseră în spaţiul amplu 
de la capătul tunelului. In apa puţin adâncă zăceau, împrăştiate, mai 
multe siluete neclintite. 

— Asta a fost punctul nostru de adunare, zise Snow, sortând în 
grabă echipamentul din şirurile aliniate de-a lungul uneia dintre 
laturile spaţiului boltit. 

Margo îi putea desluşi în glas urmele stridente ale nervozităţii. 

— Avem suficient echipament scuba ca să ieşim cu toţii, dar nu 
sunt costume. Uitaţi ce e, trebuie să ne mişcăm repede. Dacă suntem 
încă aici când explodează încărcăturile alea, totul se prăbuşeşte peste 
noi. 

Pendergast îi întinse lui Margo un set de tuburi de oxigen. 

— Doctore Green, trebuie să ne scufundăm ca să ieşim de aici, 
spuse el. Ai avut dreptate în privinţa vitaminei D. Şi ai reuşit să ţii 
creaturile în pavilion până când exploziile le-au blocat acolo. Îţi promit 
c-o să fii binevenită în toate excursiile mele viitoare. 

Margo dădu din cap în timp ce îşi fixa de picioare o pereche de 
labe de scafandru. 

— Mulţumesc, dar o dată mi-a fost de-ajuns. 

Agentul FBI se întoarse spre Snow. 

— Care-i planul de retragere? 

— Am intrat prin uzina de prelucrare a apelor uzate de pe Hudson, 
răspunse scafandrul, prinzându-şi pe umeri rezervorul de oxigen şi 
fixându-şi curelele unei lămpi de cap. Dar pe acolo nu mai există cale 
de întoarcere. Va trebui să plecăm prin braţul de nord al canalului 
West Side Lateral, ca să ajungem la gura de canal stradal o sută 
douăzeci şi cinci. 


— Ne poţi conduce până acolo? întrebă Pendergast dându-i în 
grabă lui Smithback rezervoarele de aer şi ajutându-l să şi le ajusteze. 

— Cred că da, gâfâi Snow, scoțând măştile din mormanul de 
echipamente. Am aruncat o privire atentă şi îndelungată pe hărţile 
comandantului. Intrăm pe ruta noastră începând de la prima conductă 
ascendentă. Dacă o luăm în susul ei în loc să o luăm în jos, ar trebui 
să ajungem în canalul deversor care dă în Lateral. Dar e mult de 
înotat şi va trebui să fim extrem de atenţi. Există ecluze şi canale de 
derivație ale fluxului de evacuare. la-o pe unde nu trebuie şi... Vocea i 
se stinse. 

— Am înţeles, spuse Pendergast, punându-şi pe umeri curelele 
unui set de rezervoare de aer. Domnule Smithback, doctore Green, 
până acum aţi mai folosit vreodată echipament de scufundare? 

— Am luat câteva lecţii la facultate, zise Smithback, primind masca 
care îi era înmânată. 

— Am făcut scufundări cu mască, labe şi rezervor de aer în 
Bahamas, spuse Margo. 

— Principiul e acelaşi, îi explică Pendergast. O să-ţi reglăm 
regulatorul de presiune. Nu trebuie decât să respiri normal şi să nu-ţi 
pierzi calmul şi totul o să fie bine. 

— Grăbiţi-vă! spuse Snow, acum cu o adevărată insistenţă în glas. 

O luă la fugă către capătul opus al spaţiului boltit, cu Smithback şi 
Pendergast imediat în spatele lui. Margo se silea să se ţină pe urmele 
lor, strângându-şi cureaua rezervorului de oxigen în timp ce alerga. 

Fu nevoită să se oprească brusc din cauza lui Pendergast, care 
înţepenise locului şi se uita peste umăr. 

— Vincent? întrebă el. 

Margo se răsuci pe călcâie. D'Agosta stătea în spatele lor, în 
centrul încăperii, cu rezervoarele de aer şi cu masca încă îngrămădite 
la picioarele sale. 

— Luaţi-o înainte, zise. 

Pendergast îi adresă o privire întrebătoare. 

— Nu ştiu să-not, îi explică scurt D'Agosta. 

Margo în auzi pe Snow înjurând cu foc, pe şoptite. Pentru o clipă, 
nimeni nu se clinti. Pe urmă Smithback făcu cale-ntoarsă către 
locotenent. 

— O să te-ajut eu, spuse. Poţi să te ţii după mine. 

— Ti-am mai spus, am crescut în Queens, nu ştiu să-not, se răsti 
D'Agosta. O să mă duc la fund ca un nenorocit de bolovan. 

— Nu şi cu stratul ăsta de grăsime, n-ai cum s-o faci, zise 
Smithback, înhăţând rezervorul de pe podea şi punându-i-l în spate. 
Nu trebuie decât să te ţii de mine. O să-not pentru amândoi. Acolo, în 
subsol, ai putut să-ţi ţii capul deasupra apei, îţi aduci aminte? Fă exact 
ce fac eu şi totul o să fie OK. 


Îi îndesă masca în mâini, apoi îl împinse către grup. 

În capătul opus al încăperii, râul subteran se pierdea în beznă. 
Margo îi privi pe Snow şi Pendergast fixându-şi măştile şi intrând pe 
rând, cu grijă, în lichidul întunecat. Işi puse masca pe ochi şi muştiucul 
regulatorului în gură şi se lăsă să alunece pe urmele lor. După 
atmosfera urât mirositoare din tunel, aerul din rezervoare reprezenta 
o uşurare bine-venită. Auzi în spate o împroşcătură zgomotoasă când 
D'Agosta începu să se deplaseze, pe jumătate înotând şi pe jumătate 
zbătându-se prin apa vâscoasă, călduţă, cu Smithback îndemnându-l 
să se grăbească. 

Margo înotă prin tunel cât de repede se simţea în stare, urmărind 
lumina pâlpâitoare a lămpii lui Snow şi aşteptându-se să simtă în orice 
clipă şocul masiv al exploziei încărcăturilor montate de echipa SEAL 
năruind tavanul de piatră din urma lor. In faţă, Snow şi Pendergast se 
opriră şi ea rămase locului după ce ajunse alături de ei. 

— Coborâm pe acolo, spuse Snow, scoţându-şi regulatorul din gură 
şi arătând în jos. Fiţi atenţi să nu vă zgâriaţi şi, pentru numele lui 
Dumnezeu, nu înghiţiţi nimic. La baza tunelului e o ţeavă veche de 
fier, care duce... 

In momentul acela, mai degrabă simţiră decât auziră o vibraţie 
care pornea de deasupra capetelor lor: un huruit ritmic, gros, 
crescând până la o intensitate înfiorătoare. 

_ — Ce-i asta? gâfâi Smithback, venind din urmă cu D'Agosta. 
Incărcăturile? 

— Nu, şopti Pendergast. Ascultă: sunetul curge fără întreruperi. 
Probabil că se goleşte Reservoir. Inainte de ora stabilită. 

Rămaseră acolo, plutind în lichidul respingător, fascinaţi, în ciuda 
pericolului în care se aflau, de zgomotul tunător al milioanelor de litri 
de apă care se îndreptau direct către ei vâjâind prin străvechea reţea 
de conducte încrucişate şi reîncrucişate pe deasupra capetelor lor. 

— Incă treizeci de secunde până la explozia restului încărcăturilor, 
spuse Pendergast, cu voce scăzută, uitându-se la ceas. 

Margo aştepta, încercând să-şi domolească respiraţia. Ştia că, dacă 
detonatoarele dădeau greş, aveau să moară în câteva minute. 

Tunelul prinse să vibreze cu violenţă, suprafaţa apei legănându-se 
şi dansând. In lichidul din jurul lor începu să cadă o ploaie de bucăţi 
de zid şi de ciment. Snow îşi strânse masca, aruncă o ultimă privire în 
jur, apoi se scufundă. Smithback îl urmă, împingându-l înaintea lui pe 
D'Agosta, care se împotrivea. Pendergast îi făcu semn lui Margo să se 
ţină după ei. Ea se afundă în beznă, încercând să se ghideze după 
lumina palidă a lămpii de cap a lui Snow în timp ce cobora într-o 
conductă îngustă, acoperită de rugină. Văzu cum zvârcolelile stângace 
ale lui D'Agosta se transformau în mişcări mai uniforme pe măsură ce 
se obişnuia să respire din rezervorul de aer. 


Tunelul deveni plan, apoi şerpui, cotind de două ori. Margo aruncă 
o privire grăbită în urmă, ca să se reasigure că Pendergast era în 
spatele ei. In lumina palidă a învolburării portocalii a efluentului, îl zări 
pe agentul FBI făcându-i semn din cap să înainteze. 

Pe urmă văzu grupul oprindu-se în dreptul unei joncţiuni din faţa 
ei. Conducta veche de fier se sfârşea şi o alta, din oţel sclipitor, 
continua să înainteze. Sub picioare, în locul unde se întâlneau cele 
două tunele, desluşi o conductă îngustă, care cobora. Snow îşi întinse 
mâna înainte, apoi îşi ridică degetul în sus, dându-le de înţeles că 
acea conductă ascendentă care răspundea în West Side Lateral se 
afla drept înainte. 

In spatele lor se auzi, pe neaşteptate, o bubuitură: un sunet 
ameninţător, profund, rostogolindu-se, amplificat până la o intensitate 
cumplită în spaţiul strâmt, plin cu apă. Pe urmă răsună zgomotul 
ascuţit al unei explozii violente, apoi un altul, într-o succesiune rapidă. 
In tremurul demenţial al razei lămpii de cap, Margo îl văzu pe Snow 
făcând ochii mari. Ultima încărcătură abia apucase să explodeze în 
timp util, năruind canalele de deversare care porneau din Mansarda 
Diavolului, sigilând-o pentru totdeauna. 

În timp ce Snow îi îndemna, prin semne disperate, să se îndrepte 
către conducta care urca, Margo simţi ceva smucind-o brusc de 
picioare, ca şi cum un contracurent de flux ar fi tras-o înapoi, către 
punctul de adunare al echipei SEAL. Senzaţia dispăru la fel de repede 
cum apăruse, iar apa din jurul ei păru să devină ciudat de densă. 
Pentru o fracțiune de secundă, avu senzaţia stranie că atârna, 
neclintită, suspendată în ochiul unui uragan. 

Pe urmă, din conducta din spatele lor răbufni o undă de şoc, un 
ciclon de apă învolburată, noroioasă, care făcu ca tunelul însuşi să 
tresalte într-un dans convulsiv. Margo se simţi izbită de pereţii de fier. 
Mugştiucul îi scăpă din gură şi ea se întinse după el cu frenezie, dând 
din mâini prin furtuna de bule şi de nămol învârtejit care o înconjura. 
Urmă o altă undă de şoc şi se simţi împinsă în jos, suptă prin conducta 
de sub picioare. Işi îndreptă cu disperare spatele şi se strădui să 
înoate înapoi, către joncţiunea de deasupra, dar o aspirație cumplită o 
afundă mai tare în străfundurile de nebănuit. Bubuiturile continuau să- 
i răsune în urechi, de parcă sângele i-ar fi zvâcnit cu putere. Se 
pomeni izbită de pereţii conductei, dintr-o parte într-alta, precum un 
rest de epavă luat de viitură. Acum, departe, deasupra capului, 
desluşea, în lumina palidă a lămpii lui Snow, figura lui Pendergast, 
care se holba la ea, cu mâna întinsă în jos, minusculă precum a unei 
păpuşi, părând să fie la mai mulţi kilometri distanţă. Urmă o altă 
detunătură şi, cu un scrâşnet strident de protest al metalului, 
conducta îngustă se nărui deasupra ei şi, în timp ce tunetul fără sfârşit 
îi stăruia în urechi, se simţi prăbuşindu-se tot mai adânc în bezna 


apelor. 

Hayward fugea în susul aleii de promenadă, către pavilionul 
orchestrei şi către dealul Cherry, umăr la umăr cu sergentul Carlin. 
Pentru un bărbat masiv, el alerga cu uşurinţă, cu graţia unui atlet 
înnăscut. Nici măcar nu transpira. Nici întâlnirea cu oamenii-cârtiţă, 
nici gazul lacrimogen - nici chiar haosul pe care-l găsiseră când 
reveniseră pe străzi - nu reuşiseră să-l tulbure. 

Acolo, în bezna parcului, zgomotul care păruse îndepărtat mai 
înainte era mult mai puternic: un urlet straniu, precum un bocet, 
înălțându-se şi coborând întruna, ca şi cum ar fi avut o viaţă proprie. 
In văzduh se ridicau scânteieri bizare şi limbi de foc, îmbujorând 
partea de jos a norilor zdrenţuiţi de deasupra capetelor lor, care părea 
cârpită cu petece stacojii. 

— Isuse, spuse Carlin, în timp ce alergau. După zgomot, pare să fie 
vorba de un milion de oameni, încercând să se omoare unii pe alţii. 

— Poate că asta se şi întâmplă, răspunse Hayward, urmărind cu 
privirea un detaşament din Garda Naţională care înainta în pas 
alergător în faţa lor. 

Trecură în grabă peste Blue Bridge şi ocoliră promenada, 
apropiindu-se de partea din spate a barajului de poliţie. Pe Transverse 
era parcat un lung şi neîntrerupt şir de vehicule ale presei, cu 
motoarele în ralanti. Pe deasupra lor alunecă un elicopter pântecos, a 
cărui elice imensă biciuia aerul în timp ce se deplasa la înălţimea 
vârfurilor copacilor. Terasa castelului era încercuită de un inel de 
poliţişti şi un locotenent îşi flutură mâna, făcându-i semn lui Hayward 
să pătrundă printre ei. Ea traversă terasa urmată de Carlin, apoi 
urcară treptele care duceau către metereze. Acolo - în mijlocul unei 
mulţimi de ofiţeri superiori de poliţie, oficialități ale oraşului, membri 
ai Gărzii Naţionale şi bărbaţii nervoşi care vorbeau la telefoane mobile 
- era comandantul Horlocker, părând cu vreo zece ani mai bătrân 
decât cu patru ore în urmă, când îl văzuse Hayward pentru ultima 
oară. Discuta cu o femeie suplă, bine îmbrăcată, de aproape şaizeci 
de ani. Sau, mai degrabă, o asculta adresându-i fraze accentuate, 
ferme. Hayward se apropie şi o recunoscu ca fiind conducătoarea 
mişcării Ne Luăm Oraşul Inapoi, mama Pamelei Wisher. 

— ... atrocități care depăşesc tot ce a văzut acest oraş până acum! 
spunea doamna Wisher. O duzină dintre prietenii mei apropiaţi zac în 
paturi de spital chiar acum, în timp ce stăm de vorbă. Şi cine ştie câte 
alte sute de persoane din rândurile noastre or mai fi fost rănite? Vă 
promit, aşa cum îi promit şi primarului, că în oraşul ăsta o să plouă cu 
procese! O să plou, domnule comandant Horlocker! 

El făcu o încercare curajoasă. 


— Doamnă Wisher, conform rapoartelor pe care le-am primit, 
elementele tinere din rândul manifestanţilor dumneavoastră au stârnit 
această încăierare... 

Dar doamna Wisher nu-l asculta. 

— lar când se vor încheia toate acestea, când Central Park şi 
străzile vor fi curățate de mizeria şi de ruinele împrăştiate acum peste 
tot, organizaţia noastră va fi mai puternică decât oricând. Primarul s-a 
temut de noi şi până în noaptea asta, dar, de mâine încolo, o să se 
teamă de zece ori pe-atât! Moartea fiicei mele a fost scânteia care a 
amorsat cauza noastră, dar acest atac nelegiuit dezlănţuit asupra 
libertăţilor şi a persoanelor noastre a transformat-o în foc şi pară! Și 
să nu credeţi că... 

Hayward dădu înapoi, hotărând că nu era, probabil, cel mai potrivit 
moment în care să-l abordeze pe comandant. Simţi că cineva o trăgea 
de mânecă, se întoarse şi întâlni privirea lui Carlin. Fără nici o vorbă, 
el îi făcu semn să se uite dincolo de Esplanade, către Great Lawn. Ea 
îşi aruncă ochii în direcţia arătată şi încremeni, uluită. 

In bezna deasă a nopţii de vară, Great Lawn se transformase într- 
un platou de foc. Mai multe zeci de oameni se băteau, se retrăgeau, 
atacau şi se apărau, într-o scenă de iad. in lumina pâlpâitoare a 
numeroaselor focuri aprinse în coşurile de gunoi din tablă care îi 
punctau marginile, se vedea că pajiştea, cândva un superb covor de 
iarbă, se transformase într-o mare de gunoaie. Combinația dintre 
întuneric şi praf te împiedica să-ţi dai seama care dintre bătăuşi erau 
vagabonzi şi care nu. Pe laturile de vest şi de est, poliţia îşi 
poziţionase vehiculele pe câte două rânduri, cu farurile îndreptate 
către încăierare. Intr-un colţ, un grup mare de demonstranți bine 
îmbrăcaţi - rămăşiţele elitei mişcării Ne Luăm Oraşul Inapoi - se 
retrăgeau în spatele baricadelor de poliţie, părând să realizeze că 
priveghiul de la miezul nopţii nu mai putea să aibă loc. Detaşamentele 
poliţiei şi ale Gărzii Naţionale înaintau încet dinspre margini, punând 
capăt luptelor cu pumnii, mânuind bastoane de cauciuc, făcând 
arestări. 

— Rahat, murmură Hayward condamnând totul cu înfocare. Ce 
rahat amestecat. 

Carlin se întoarse surprins către ea, apoi tuşi dezaprobator în 
pumn. 

Grupul din spatele lor se agită pe neaşteptate şi Hayward se 
răsuci, dând cu ochii de doamna Wisher care se îndepărta cu graţie, 
ţinându-şi capul sus, în fruntea unui mănunchi de acoliţi şi de gărzi de 
corp. După plecarea ei, Horlocker părea un luptător la sfârşitul unui 
meci cu douăsprezece runde cumplite. Se sprijini de zidul de culoarea 
nisipului, de parcă şi-ar fi căutat un sprijin. 

— Au reuşit să toarne în Reservoir întreaga doză de - ei, de cum 


naiba i-o fi zicând? întrebă într-un târziu, trăgându-şi răsuflarea 
intermitentă. 

— Thyoxină, răspunse un bărbat elegant, care stătea alături de el, 
ţinând în mână un aparat de radio cu baterii. Da, au terminat acum 
cincisprezece minute. 

Horlocker se uită în jur cu ochii duşi în fundul capului. 

— De ce naiba n-am auzit nimic? Privirea i se opri asupra lui 
Hayward. Tu, de colo! se răsti. Cum îţi spune, Harris? 

Ea făcu un pas înainte. 

— Hayward, domnule. 

— N-are importanță. Horlocker se dezlipi de zid. Ştii ceva de 
D'Agosta? 

— Nu, domnule. 

— De căpitanul Waxie? 

— Nu, domnule. 

Horlocker se lăsă, brusc, din nou pe spate. 

— Isuse Hristoase, murmură. Se uită la ceas. Doar zece minute 
până la miezul nopţii. 

Se întoarse către ofiţerul din stânga lui. 

— De ce dracu mai sunt ăia încă acolo? spuse, arătând către Great 
Lawn. 

— Când încercăm să-i înconjurăm, sparg încercuirea şi se 
îngrămădesc în altă parte. Şi alţii, tot mai mulţi, par să li se alăture, 
infiltrându-se prin sudul parcului. E greu fără gaz lacrimogen. 

— Păi atunci de ce dracu nu-l folosiţi? întrebă Horlocker. 

— Din ordinul dumneavoastră, domnule. 

__._ — Din ordinul meu? Oamenii lui Wisher au plecat, idiotule. Gazaţi-i. 
In clipa asta. 

— Da, domnule. 

Se auzi o detunătură profundă, ciudat de înfundată, părând să vină 
tocmai din centrul pământului. In braţele şi picioarele lui Horlocker, 
viaţa păru să revină pe neaşteptate. Făcu un salt înainte. 

— Aţi auzit? întrebă. Astea sunt încărcăturile! Afurisitele de 
încărcături! 

Din rândurile poliţiştilor care se ocupau de diferite echipamente de 
comunicaţii se ridicară aplauze răzlețe. Carlin se întoarse spre 
Hayward, cu uimirea zugrăvită pe chip. 

— Încărcături? se miră el. 

Ea ridică din umeri. 

— Nu pricep nimic. De ce sunt atât de fericiţi, cu tot iadul care se 
dezlănţuie acolo, jos? 

Ca la o comandă nerostită, se întoarseră amândoi către Great 
Lawn. Spectacolul de dedesubt exercita o fascinaţie perversă. Ţipetele 
şi urletele se ridicau către ei, într-o undă sonoră atât de intensă încât 


avea o forţă aproape fizică. La fiecare câteva minute, din vacarm se 
desprindea, cu claritate, câte un singur sunet: o înjurătură, un urlet, 
un pumn izbind în carne. 

Hayward auzi, dintr-odată, de dincolo de Great Lawn, un zgomot 
straniu, ca un oftat, de parcă înseşi temeliile Manhattan-ului ar fi decis 
să se surpe. La început, nu reuşi să-l localizeze. Pe urmă observă că 
suprafaţa lacului Reservoir din Central Park, de obicei tot atât de 
calmă precum iazul unei mori, se pusese brusc în mişcare. Suprafaţa 
era spartă de crestele se spumă ale unor încreţituri mărunte, iar în 
centru începeau să se învârtejească o serie de bule. 

Când toţi ochii se întoarseră către Reservoir, în centrul de 
comandă se lăsă liniştea. 

— Talazuri, şopti Carlin. In lacul Reservoir din Central Park. Să fiu al 
naibii... 

Se auzi un sunet profund, precum un râgâit din fundul gâtului, 
urmat de bubuitul copleşitor al milioanelor de litri de apă care se 
scurgeau, cu o forţă incredibilă, în Manhattan-ul subteran. Pe Great 
Lawn, de unde Reservoir nu se putea vedea, continua încăierarea. Dar 
Hayward auzea, sau mai degrabă simţea, dincolo de zgomotele luptei, 
o imensă prăbuşire în gol, precum cea a unei revărsări violente de apă 
în galeriile subterane şi în tunelele de mult date uitării. 

— E prea devreme! strigă Horlocker. 

Sub ochii lui Hayward, nivelul apei din lac începu să scadă în mod 
vizibil, mai întâi încet, apoi tot mai repede. in lumina reflectată a 
proiectoarelor mobile şi a nenumăratelor focuri, zări peretele în 
semicerc al lacului, cu apa de pe margini clocotind şi înspumându-se 
din cauza forţei imensului vârtej central. 

— Opreşte-te, şopti Horlocker. 

Nivelul continua să scadă implacabil. 

— Te rog, opreşte-te, şopti din nou comandantul, privind fix către 
nord. 

Reservoir seca acum mai repede şi Hayward zărea suprafaţa apei 
tălăzuind către interior şi expunând vederii o tot mai mare parte a 
malului crăpat dinspre East Meadow şi Ball Field. Zgomotul tunător 
păru să se poticnească pe neaşteptate şi turbulenţa se domoli. Apa 
începu să se liniştească, încetinindu-şi coborârea tumultoasă. in 
centrul de comandă domnea o tăcere deplină. 

Hayward se holba la şuvoiul îngust care se vărsa bolborosind în Re- 
servoir prin capătul său dinspre nord; mai întâi un jet delicat, apoi din 
ce în ce mai viguros, până când se umflă, vâjâind puternic. 

— Nemernicii, şopti Horlocker. Ei au făcut-o. 

Scurgerile de dedesubt fiind blocate, Reservoir încetă să mai sece. 
Totuşi, apa continua să se scurgă în lac din acviferele din nord. Nivelul 
lacului prinse să crească din nou, şuierând şi trosnind zgomotos. 


Vârtejul din partea de nord deveni din ce în ce mai puternic, până 
când întreaga masă lichidă păru să fie zguduită de un soi de presiune 
subterană. Mugind, apa năvălea fără încetare, iar nivelul lacului 
creştea, şi tot creştea, până când ajunse în sfârşit să se agite la 
marginea digului. Pe urmă trecu peste el, dintr-odată. 

— Isuse, zise Carlin. Cred că o să-noate. 

Un noian imens de apă se revărsă peste maluri şi năvăli cu 
repeziciune în întunecimea licăritoare a parcului, acoperind zgomotele 
încăierării cu plescăitul, cu şuierul şi cu vâjâitul rostogolirii lui. 
Incremenită locului şi holbându-se la priveliştea copleşitoare, Hayward 
se duse cu gândul la lichidul dintr-o cadă imensă, căreia i se îngăduise 
să dea pe dinafară. Urmări năvala apei care nivela movilele de 
pământ şi se strecura printre copaci şi printre tufişuri. Era precum un 
râu imens, cugetă ea: lin şi puţin adânc, dar înaintând inexorabil. Şi 
nu existau dubii asupra locului spre care se îndrepta - era terenul jos 
din Great Lawn. 

Urmă o clipă de o nesiguranţă insuportabilă, în timp ce fluxul de 
apă era ascuns dincolo de câmpia întinsă sub meterezele castelului, 
pe care se desfăşura încăierarea. Pe urmă apăru printre copacii din 
partea de nord a Great Lawn, împingând înaintea lui o brazdă neagră, 
scânteietoare, de bețe, buruieni şi gunoaie învolburate. Când ajunse 
la marginea gloatei, Hayward auzi cum zgomotul luptei îşi modifica 
tonalitatea şi volumul. Un murmur de nesiguranţă izvori brusc dintre 
scandalagii. Văzu grupurile spulberându-se, readunându-se, apoi 
spulberându-se iarăşi. Pe urmă apa începu să şiroiască de-a lungul 
Great Lawn şi mulţimea se împrăştie, scoțând ţipete ascuţite, pe 
terenul mai înalt acoperit de copaci, oamenii alunecând şi 
împiedicându-se unii de alţii în timp ce se străduiau să ajungă la 
ieşirile parcului şi în locuri mai sigure. 

lar apa continuă să înainteze, prelingându-se pe terenurile de 
baseball, înghițind nenumăratele focuri şi răsturnând coşurile din 
tablă pentru gunoi. Mătură teatrul Delacorte cu un gâlgâit răsunător, 
înconjură şi apoi înglobă Turtle Pond şi se învolbură în jurul castelului 
Belvedere, spărgându-se de zidurile de piatră în pârâiaşe de spumă 
întunecată. În cele din urmă, zgomotul apei curgătoare începu să se 
stingă. In timp ce nou-născutul lac se liniştea, pe suprafaţa lui apărură 
puncte strălucitoare de lumină reflectată, mai multe şi tot mai multe 
pe măsură ce apa devenea tot mai neclintită, căpătând, în sfârşit, 
înfăţişarea unei vaste oglinzi a stelelor. 

Preţ de încă o îndelungată clipă, întregul centru de comandă 
rămase cufundat în nemişcare, copleşit de spectacol. Pe urmă, 
oamenii izbucniră spontan în urale care umplură încăperile şi 
foişoarele castelului şi se înălţară în trombe în văzduhul răcoros al 
nopţii de vară. 


— AŞ fi vrut ca bătrânul meu tată să fi văzut asta, spuse Hayward, 
acoperind zarva şi întorcându-se către Carlin cu un surâs. Ar fi spus c- 
a fost totuna cu a azvârli apă asupra unor câini încăieraţi. Fac pariu c- 
aşa ar fi spus. 

Soarele dimineţii timpurii se furişa deasupra Atlanticului, sărutând 
furca nisipoasă a Long Island, planând deasupra golfuleţelor şi a 
porturilor, a satelor şi a staţiunilor balneare, depunând roua răcoroasă 
a verii pe asfalt şi pe dalele de piatră. Departe, spre vest, un arc 
strălucitor lumina cele mai apropiate zone din New York, 
metamorfozând în treacăt griul aglomerării de construcţii într-o 
nuanţă palidă de roz. Urmărind o traiectorie eliptică, razele loveau 
suprafaţa East River, apoi şlefuiau ferestrele a zece mii de clădiri, 
dându-le un luciu trecător, de parcă ar fi spălat oraşul în căldură şi 
lumină. 

Sub încâlceala densă de şine de cale ferată şi de cabluri 
suspendate care traversau canalul îngust cunoscut sub numele de 
golful Humboldt, nu pătrundea nici un strop de lumină. Casele de 
raport ridicate pe margini, pustii şi cenuşii precum nişte dinţi imenşi 
de mort, erau prea multe şi prea înalte. La picioarele lor, apa era 
neclintită şi densă, singurii curenţii care o străbăteau luând naştere 
datorită huruitului metrourilor care treceau, când şi când, pe podul de 
cale ferată de deasupra. 

Pe măsură ce soarele îşi străbătea drumul inexorabil către vest, o 
singură rază se strecură, pieziş, prin labirintul de lemn şi de oţel, tot 
atât de neaşteptată şi de tăioasă precum o lovitură de cuţit. Se stinse 
imediat, la fel de repede cum se ivise, dar nu înainte de a ilumina o 
privelişte bizară: o siluetă încovrigată, strivită şi plină de noroi, 
neclintită deasupra unui perete îngust de cărămidă înălţat cu câţiva 
centimetri deasupra apei întunecate. 

Bezna şi tăcerea se reînscăunară şi canalul dezgustător rămase 
iarăşi în părăsire. Pe urmă, somnul îi fu tulburat pentru o a doua oară: 
un huruit gros răsună în depărtare, pe urmă se apropie, în lumina 
palidă şi cenuşie a răsăritului, străbătu văzduhul, se pierdu în zare, 
apoi se întoarse. lar sub vuietul lui se auzi un altul: mai profund, mai 
apropiat. Suprafaţa canalului prinse să tremure şi să vibreze, de parcă 
ar fi fost silită să revină fără de voie la viaţă. 

La prova şalupei Pazei de Coastă stătea D'Agosta, ţeapăn şi 
vigilent precum o sentinelă. 

— Uite-o! strigă el, arătând către silueta neagră care zăcea pe dig. 
Se întoarse către pilot. Scapă dracului de elicopterele alea! Au agitat 
aerul, ridicând toată duhoarea din apă. In afară de asta, s-ar putea să 
fie nevoie să aducem aici un altul, special pentru evacuarea răniților. 

Pilotul aruncă o privire către fațadele şubrede, pârjolite, şi către 
podurile de oţel de deasupra şi o expresie plină de dubii îi traversă 
chipul, dar nu scoase nici o vorbă. 


Smithback se îngrămădi lângă balustradă, încordându-şi ochii ca 
să desluşească câte ceva în întunericul care se împrăştia. 

— Ce e locul ăsta? întrebă, trăgându-şi cămaşa peste nas. 

— Golful Humboldt, răspunse scurt D'Agosta. Se răsuci către pilot. 
Du-ne mai aproape; să-l lăsăm pe doctor să-i arunce o privire. 

Smithback se îndreptă de spate şi se uită la D'Agosta. Ştia că 
locotenentul purta un costum maro - purta întotdeauna costume maro 
-, dar acum era imposibil să-i identifice culoarea sub stratul umed de 
mâl, praf, sânge şi ulei. Tăietura de deasupra ochiului părea o linie 
roşie, zimţată. Locotenentul îşi şterse faţa cu mâneca, cu un gest 
grosolan. 

— Dă Doamne să fie teafără, murmură, pentru el însuşi. 

Şalupa se apropie cu prudenţă de peretele de cărămidă, pilotul 
aducând maneta de comandă în punctul mort. D'Agosta şi medicul 
săriră cât ai clipi peste copastie şi pe dig, aplecându-se deasupra 
siluetei care zăcea cu faţa în jos. Pendergast stătea în picioare, în 
umbra de la pupa, tăcut, cu o expresie încordată pe chipul palid. 

__ Margo îşi reveni brusc, cu o tresărire, şi clipi, uitându-se în jur. 
Incercă să se ridice, apoi se plezni cu palma peste frunte, gemând. 

— Margo! spuse locotenentul. Sunt D'Agosta. 

— Nu te mişca, zise doctorul, pipăindu-i cu blândeţe gâtul. 

Ignorându-l, ea se săltă, reuşind să stea capul oaselor. 

— Ce dracu aţi avut nevoie de atâta timp? întrebă, apoi fu cuprinsă 
de un acces sfâşietor de tuse. 

— Ceva rupt? se interesă doctorul. 

— Totul, răspunse ea, crispându-se. De fapt, cred că piciorul stâng. 

Medicul îşi concentră atenţia asupra piciorului ei, retezându-i blugii 
plini de noroi cu o mână de expert. li examină repede restul corpului, 
apoi îi spuse ceva lui D'Agosta. 

— E teafără! strigă locotenentul. Elicopterul medical să ne aştepte 
la doc. 

— Deci? întrebă Margo. Unde-aţi stat până acum? 

— Am fost induşi în eroare, spuse Pendergast, care stătea acum 
alături de ea. Una dintre labele tale de scafandru a fost găsită într-un 
bazin de sedimentare de la uzina de tratare a apelor, făcută praf. Ne- 
am temut că... Tăcu o clipă. Ei, asta cu ceva timp înainte de a ne 
hotărî să verificăm toate punctele secundare de ieşire din West Side 
Lateral. 

— Are ceva rupt? le strigă Smithback. 

— Poate o mică fisură a osului, spuse medicul. Să coborâm targa. 

Margo se aplecă în faţă. 

— Cred că pot să... 

— Ascultă-l pe doctor, zise D'Agosta, încruntându-se părinteşte. 

În timp ce şalupa stătea alături de zidul umed de cărămidă, 


Smithback şi pilotul coborâră targa peste bord, apoi ziaristul sări jos 
ca s-o ajute pe Margo să se întindă pe pânza îngustă. Işi uniră toţi trei 
eforturile ca s-o ridice peste copastie. D'Agosta îi urmă pe Smithback 
şi pe doctor la bord, apoi dădu din cap către pilot. 

— Scoate-ne dracului de aici. 

Se auzi huruitul motorului diesel şi şalupa se îndepărtă de dig cu 
spatele, intrând apoi în canal. Margo se lăsă cu grijă pe spate, 
sprijinindu-şi capul de o pernă pneumatică în timp ce Smithback îi 
curăța faţa şi mâinile tamponându-i-le cu un prosop umed. 

— E plăcut, şopti ea. 

— Incă zece minute, şi-o să te coborâm pe uscat, spuse 
Pendergast, aşezându-se alături de ea. lar peste încă zece o să fii într- 
un pat de spital. 

Margo deschise gura, dând să protesteze, dar privirea lui 
Pendergast o reduse la tăcere. 

— Prietenul nostru Snow ne-a povestit despre câteva dintre 
creaturile care cresc în golful Humboldt, zise el. Crede-mă, aşa e cel 
mai bine. 

— Ce s-a-ntâmplat? spuse Margo, închizând ochii şi simțind 
vibraţiile liniştitoare ale motorului şalupei. 

— Depinde, răspunse Pendergast. Ce-ţi aminteşti? 

— Imi aduc aminte c-am fost despărțiți, zise ea. Explozia... 

— Explozia te-a aruncat într-un canal de drenare, spuse 
Pendergast. Cu ajutorul lui Snow, noi am reuşit să ajungem la 
conducta ascendentă şi, în cele din urmă, în fluviul Hudson. Probabil 
că tu ai fost absorbită într-un canal de derivație al Lateralului, care se 
varsă în golful Humboldt. 

— Se pare că ai urmat acelaşi traseu pe care l-au străbătut 
cadavrele scoase din subterane de furtună, zise D'Agosta. 

Margo păru să aţipească o clipă. Pe urmă gura i se deschise din 
nou. 

— Frock... 

Pendergast îi atinse imediat buzele cu vârfurile degetelor. 

— Mai târziu, spuse el. Mai târziu o să avem timp destul pentru 
asta. 

Margo clătină din cap. 

— Cum a putut să facă asta, murmură. Cum a putut să ia drogul 
ăla, să ridice coliba aia îngrozitoare? 

Tăcu. 

— E neliniştitor când ne dăm seama cât de puţine ştim despre cei 
mai buni prieteni ai noştri, răspunse Pendergast. Cine poate spune ce 
dorinţe tainice alimentează flacăra interioară care îi ţine în viaţă? N- 
am fi putut afla niciodată cât de mult suferea Frock fiindcă nu-şi putea 
folosi picioarele. Aroganţa lui a fost întotdeauna evidentă. Toţi marii 


savanţi sunt aroganţi, până la un punct. Kawakita perfecţionase deja 
drogul, trecându-l prin mai multe stadii. La urma urmelor, varianta pe 
care a luat-o el însuşi era, fără-ndoială, dintr-o generaţie ulterioară 
celei care i-a creat pe zbârciţi. Frock trebuie să fi fost extrem de 
încrezător în capacitatea sa de a îndrepta ceea ce trecuse cu vederea 
Kawakita. A sesizat capacitatea drogului de a corecta defectele fizice 
şi i-a împins acest potenţial până la limită. Dar ultima formă 
schimonosea mintea într-o mult mai mare măsură decât vindeca 
trupul. lar cele mai ascunse dintre dorinţele sale - cele mai tainice 
pofte - au fost astfel scoase la suprafaţă, amplificate, pervertite şi li s- 
a permis să-i conducă acţiunile. Coliba însăşi e exemplul suprem al 
degradării sale morale. Vroia să fie zeu - zeul /u;, un zeu al evoluţiei. 

Margo se cutremură, apoi respiră adânc, întinzându-şi mâinile pe 
lângă trup şi îngăduind ca legănarea ambarcaţiunii să-i îndepărteze 
gândurile. leşiră din Cloacă prin Spuyten Dyvil, pătrunzând în apele 
dulci ale fluviului Hudson. Lumina palidă a zorilor fusese deja înlocuită 
de căldura zilei de vară târzie. D'Agosta privea lung, în tăcere, siajul 
înspumat al şalupei. 

Margo realiză, alene, că mâna dreaptă i se odihnea peste un 
cocoloş din buzunar. Şi-o duse înăuntru şi scoase plicul îmbibat de apă 
pe care i-l dăduse Mephisto în bezna tunelului, nu cu prea multe ore 
înainte. Curioasă, îl deschise. Găsi un bilet laconic, dar apa 
transformase mesajul pe care îl conţinea, indiferent care ar fi fost, în 
spirale neclare şi în pete de cerneală. In biletul împăturit era o 
fotografie umedă, alb negru, îngălbenită şi foarte mototolită. Infăţişa 
un băieţel aflat în cutea prăfoasă din faţa unei case, purtând o 
salopetă de lucru şi o versiune minusculă a şepcii unui mecanic de la 
calea ferată şi călărind un căluț de lemn cu rotile. Chipul bucălat 
zâmbea către aparatul de fotografiat. In fundal se vedea o rulotă- 
dormitor, înconjurată de cactuşi. Dincolo de rulotă de zărea un lanţ 
muntos, jos şi îndepărtat. Margo se holbă o clipă, văzând dincolo de 
feţişoara fericită stafia bărbatului care avea să devină. Puse plicul şi 
fotografia cu grijă la loc, în buzunar. 

— Ce s-a întâmplat cu Reservoir? îl întrebă pe Pendergast, cu voce 
scăzută. 

— Nivelul n-a mai fluctuat în ultimele şase ore, răspunse agentul 
FBI. După toate aparențele, apa a fost stăpânită. 

— Deci am reuşit, zise ea. 

Pendergast nu răspunse. 

— N-am reuşit? întrebă ea, cu ochi dintr-odată pătrunzători. 

Pendergast îşi feri privirea. 

— S-ar părea că da, spuse, în cele din urmă. 

— Atunci ce este? îl îmboldi Margo. Nu eşti sigur, nu-i aşa? 

Agentul FBI se întoarse din nou către ea, privind-o fix cu ochii lui 


spălăciţi. 

— Cu puţin noroc, tunelele prăbuşite au rezistat şi n-au fost nici un 
fel de scurgeri. După încă vreo douăzeci de ore, tyoxina o să distrugă 
toate plantele rămase în Reservoir şi în lacul de sub el. Dar nici unul 
dintre noi nu poate fi sigur - nu încă. 

— Şi cum o s-o aflăm vreodată? întrebă Margo. 

D'Agosta rânji. 

— lţi spun eu cum facem. De azi într-un an, o să mă duc la 
Mercer's, pe South Street, şi-o să mănânc o friptură de un kilogram 
din acei peşti sabie gustoşi şi greu de găsit. Şi, dacă n-o să am nici 
unul dintre primele simptome, atunci poate c-o să fie cazul să 
respirăm cu toţii liniştiţi. 

Chiar în momentul acela, soarele ajunse deasupra Washington 
Heights, făcând ca apa până atunci întunecată să capete culoarea 
ambrei. Ridicându-şi ochii după ce tamponase faţa lui Margo până ce 
o uscase, Smithback contemplă scena cu privirile pierdute: clădirile 
înalte din centru scânteiau în tonuri de purpură şi aur în lumina 
dimineţii, George Washington Bridge fiind măturat de o strălucire 
argintie. 

— In ceea ce mă priveşte, spuse Pendergast cu voce tărăgănată, 
cred că şi eu o să evit, în viitorul apropiat, frutti del mare. 

Margo se grăbi să-şi întoarcă ochii către el, încercând să-i citească 
pe chip că glumise. Dar expresia lui nu trăda nimic. Şi, în cele din 
urmă, ea se mulţumi să dea din cap a înţelegere. 


ŞI, ÎN CELE DIN URMĂ 


Mişcarea Ne Luăm Oraşul Înapoi nu a mai organizat nici un alt 
marş, niciodată. Doamna Wisher a primit un post onorific în 
administraţia metropolei, având rolul de a menţine legătura cu 
comunitatea şi - în anul următor, când, în urma alegerilor, New York- 
ul a căpătat o altă conducere - a colaborat îndeaproape cu aceasta 
din urmă pentru creşterea responsabilităţii civice. Un părculeţ de pe 
53th Street a fost dedicat memoriei Pamelei Wisher. 

Laura Hayward a refuzat promovarea care i se oferise, preferând 
ca, în loc de asta, să părăsească departamentul de poliţie şi să-şi 
completeze studiile la Universitatea din New York. 

Relatarea evenimentelor din noaptea aceea, redată de Smithback 
în calitate de martor ocular, a petrecut mai multe luni pe lista 
bestsellerurilor în ediţie cartonată, în ciuda masivei difuzări anterioare 
în publicaţiile editate de guvern sub coordonarea agentului special 
Pendergast. În cele din urmă, Margo l-a convins pe Smithback - l-a 
terorizat ar fi un cuvânt mai potrivit - să doneze jumătate din 
câştigurile sale în beneficiul diverselor misiuni care se ocupau de 
vagabonzi şi unor organizaţii caritabile. 

La împlinirea unui an de la inundarea Tunelelor Astor, Pendergast, 
D'Agosta şi Margo Green au prânzit împreună la vestitul restaurant cu 
preparate din peşte de lângă South Street Seaport. Deşi conversaţia 
lor rămâne secretă, în momentul când au părăsit localul, D'Agosta 
afişa un zâmbet larg - şi aparent despovărător. 


Nota Autorului 


Cu toate că evenimentele şi personajele înfăţişate în acest roman 
sunt rodul ficţiunii, nu aşa stau lucrurile în privinţa multora dintre 
locurile din subteran şi a celor care le populează. S-a estimat că, în 
vastul labirint de căi ferate subterane, tunele de metrou, apeducte 
vechi, tunele de alimentare, canale de colectare scoase din uz, staţii 
de metrou şi săli de aşteptare abandonate, conducte de gaz 
dezafectate, vechi săli ale maşinilor şi alte spaţii care ciuruiesc 
subsolul Manhattan-ului, trăiesc peste cinci mii de persoane fără 
adăpost. Numai în staţia Grand Central tunelele se întind pe mai mult 
de şapte nivele şi, în unele locuri, lucrările subterane se extind, sub 
suprafaţa oraşului, pe mai bine de treizeci de nivele. Tunelele Astor, 
cu staţiile lor elegante dărăpănându-se şi transformându-se în praf, 
sunt o realitate, existentă la o scară mai mică şi sub un alt nume. Nu 
există nici o hartă care să acopere întreg Manhattan-ul subteran. Este 
un teritoriu într-adevăr neexplorat şi periculos. 

Multe dintre lucrurile pe care le-am spus în Re/icvariul despre 
persoanele fără adăpost din subteran - numite şi oameni-cârtiţă - 
sunt adevărate. (Unii preferă să se numească pe ei înşişi „oameni fără 
casă”, considerând că adăpostul lor este reprezentat de tunelele 
subterane.) Locuitorii multor zone subterane s-au organizat în 
comunităţi. Unii dintre oamenii-cârtiţă care trăiesc în acestea nu ies la 
suprafaţă săptămâni sau luni întregi - sau chiar mai mult - şi ochii li s- 
au adaptat la lumina extrem de redusă. Trăiesc din hrana adusă jos 
de „contrabandişti”, suplimentată câteodată cu „iepuri de şină”, aşa 
cum am relatat în roman. Gătesc la focuri de tabără sau folosindu-se 
de ţevile de abur şi fură electricitate şi apă din numeroasele conducte 
şi ţevi care trec prin subteran. Cel puţin într-una dintre aceste 
comunităţi există un profesor cu jumătate de normă - pentru că în 
subteran trăiesc şi copii, aduşi adesea de mamele lor, pentru a nu le fi 
luaţi de către stat şi daţi în grija asistenţei sociale. Oamenii-cârtiţă 
comunică, într-adevăr, în beznă, pe distanţe lungi, bătând în ţevi. Şi, 
în sfârşit, există persoane fără adăpost care susţin că au văzut, la o 
mare adâncime, o sală de aşteptare fabuloasă din secolul al 
nouăsprezecelea, acum în decădere, cu pereţii acoperiţi de oglinzi şi 
de mozaicuri, cu o fântână, un pian imens şi un candelabru uriaş de 
cristal, similară cu Pavilionul de Cleştar descris în Re/icvariul. 

Trebuie menționat, de asemenea, că, în anumite cazuri 
importante, autorii au modificat, mutat sau înflorit realitatea din 
Manhattan-ul subteran, în interesul firului narativ al poveştii. 

Autorii au sentimentul că a solicita ca persoanelor fără adăpost din 
subteran să li se ofere asistenţa medicală şi psihiatrică, adăpostul şi 


respectul care ar trebui să reprezinte drepturile de bază ale oricărei 
fiinţe umane dintr-o lume civilizată nu înseamnă a cere prea mult de 
la comunitatea noastră bogată. 

Autorii îi sunt îndatoraţi lui Jennifer Toth, autoarea volumului The 
Mole People (Oamenii-cârtiță.) (Chicago Review Press, 1993). Cititorii 
interesaţi de o prezentare realistă a subterra incognita din Manhattan 
sunt îndemnați să citească acest excelent studiu care dă de gândit şi, 
din când în când, înspăimântă. 


